
I SKYRIUS 


OLIvERIS OLIEANTAS buvo šimto metų amžiaus, bet kuo švie- 
siausio proto. Savo nelaimei. 

Mat protas buvo dar ir toks aštrus, kad sąžinė liko švari it 
krištolas, nors Oliveris Olifantas yra pažeidęs daugybę dorovės 
įstatymų. Netrūko jam ir gudrumo, nes taip ir neįkliuvo į be- 
veik neišvengiamus kasdienio gyvenimo spąstus: nė karto nevedė, 
niekados nebandė daryti politiko karjeros ir neturėjo nė vieno 
draugo, kuriuo visiškai pasitikėtų. 

Budriai saugomame nuokampiame savo dvare vos už penkio- 
likos kilometrų nuo Baltųjų rūmų Oliveris Olifantas, turtingiau- 
sias Amerikos žmogus ir galbūt įtakingiausias jos pilietis, laukė 
atvykstant krikštasūnio Kristiano Kli, Jungtinių Amerikos Valstijų 
teisingumo ministro. 

Olifanto žavesys prilygo protui, tad jo įtaka buvo pagrįsta ir 
vienu, ir kitu. Net dabar, kai sulaukė šimto metų, į jį patarimo 
kreipdavosi didys vyrai, taip pasitikintys analitiniais jo gebėjimais, 
kad pravardžiavo Orakulu. 

Būdamas prezidentų patarėju Orakulas išpranašavo ekono- 
mines krizes, fondų biržų bankrotus, dolerio smukimą, užsienio 
kapitalo pasitraukimą, fantastiškus naftos kainų svyravimus. Jis 
nuspėjo politinius Sovietų Sąjungos ėjimus ir netikėtas varžovų iš 
Demokratų ir Respublikonų partijų bičiulystes. Bet, svarbiausia, 

jis sukaupė dešimt milijardų dolerių. Taigi nenuostabu, kad tokio 
turtingo Žmogaus patarimai buvo vertinami, net jeigu jis ir klys- 
davo. Tačiau Orakulas bemaž visada būdavo teisus. 

Dabar, Didįjį penktadienį, Orakulas nerimavo dėl vieno: šim- 
tojo gimtadienio šioje žemėje iškilmių. Pobūvis Velykų sekmadie- 
nį turėjo vykti Baltųjų rūmų Rožių sode, o svečius priimti pats 
JAV prezidentas Fransis Ksaveras Kenedis. 

Mintys apie šį įspūdingą reginį kėlė Orakului didžiulį pasiten- 
kinimą. Šiuo atveju derėjo jam atleisti už tokį tuščiagarbiškumą. 
Pasaulis vėl prisimins jį trumpą akimirką. Tai bus, liūdnai mąstė 
Olifantas, paskutinis mano pasirodymas scenoje. 


Didįjį penktadienį Romoje septyni teroristai baigė paskutinius pa- 
siruošimus nužudyti popiežių — Romos katalikų bažnyčios vadovą. 
Keturi vyrai ir trys moterys tikėjo esantys žmonijos išvaduotojai. 
Savo gaują jie vadino „Smurto Kristumis“. 

Grupuotės vadas buvo jaunas italas, turintis nemenką teroris- 
tinės veiklos patirtį. Prieš būsimą operaciją jis pasivadino Romeo. 
Šis slapyvardis atitiko pašaipų jo būdą, o sentimentalus skambesys 
saldino vien jaunuolio mintyse puoselėjamą meilę žmonijai. 

Didžiojo penktadienio pavakarę Romeo ilsėjosi konspiraci- 
niame bute, parūpintame Tarptautinės šimtinės. Gulėdamas ant 
suglamžytų patalų, apkrėstų cigarečių pelenais ir per ištisas paras 
pradvokusių prakaitu, skaitė masiniu tiražu išleistus „Brolius Ka- 
ramazovus“. Romeo kojų raumenis traukė mėšlungis — gal iš įram- 
pos, o gal iš baimės, bet tai nebuvo svarbu. Praeis, kaip visada. 
Ši operacija nė kiek nepanėšėjo į kitas. Ji buvo be galo sudėtinga 
ir kėlė didžiulį pavojų tiek kūnui, tiek dvasiai. Šįsyk jis išties bus 
Smurto Kristus. Šis žodžių junginys buvo toks jėzuitiškai suktas, 
kad Romeo visuomet prajuokindavo. 

Tikroji Romeo pavardė buvo Armandas Džandžis. Ievai aris- 
tokratai išaugino jį prabangioje, religingoje aplinkoje, rūpinda- 
miesi, kad sūnui nieko netrūktų. Toks gyvenimas taip užgavo 
asketišką jo prigimtį, kad sulaukęs šešiolikos Armandas atsisakė 

žemiškų gėrybių ir Katalikų bažnyčios. Dabar, būdamas dvide- 
šimt trejų, jis manė geriausiai galėsiantis parodyti savo maištą 
nužudydamas popiežių. Vis dėlto jaunuolį kamavo ir tam tikra 
prietaringa baimė, mat vaikystėje Sutvirtinimo sakramentą gavo 
iš kardinolo su purpuriniu biretu. Romeo niekados nepamiršo 
to grėsmingo galvos apdangalo, nudažyto pačių pragaro liepsnų 
spalva. 

Taigi prieš kiekvieną žygį palaikomas Dievo Romeo rengėsi 
įvykdyti tokį siaubingą nusikaltimą, kad šimtai milijonų prakeiks 
jo vardą. Mat tikrasis jo vardas taps žinomas. Jaunuolį sučiups — 
taip buvo suplanuota iš anksto. Tačiau ateis laikas, kai jis, Romeo, 
bus šlovinamas kaip didvyris, padėjęs pakeisti esamą žiaurią visuo- 
meninę sanklodą. Į tai, kas vieną šimtmetį atrodys gėdinga, kitą 
bus žiūrima kaip į šventa. Ir priešingai, šypsodamasis pamanė jis. 
Pats pirmasis popiežius, pasivadinęs Inocento — Nekaltojo — var- 
du, prieš daugel šimtmečių išleido bulę, įteisinančią kankinimus, 
ir už tai buvo šlovinamas. Girdi, skleidė tikrąjį tikėjimą ir gelbėjo 
eretikų sielas. 

Ironiją mėgstančiam jaunajam Romeo patiko ir tai, kad Baž- 
nyčia kanonizuos popiežių, kurį dabar rengėsi nužudyti. Taigi jis 
sukurs dar vieną šventąjį. O kaip Romeo nekentė visų tų popiežių! 
Inocento IV, Pijaus, Benedikto. Jie pernelyg daug dalykų laikė 
šventais, o patys kaupė turtus, slopino tikrąjį laisvų žmonių tikė- 
jimą, tie pasipūtę kerėtojai, dusinantys šio pasaulio nelaimėlius 
nežinojimo kerais, akiplėšiškai brukantys sveikam protui priešta- 
raujančias tiesas. 

Jis, Romeo, vienas iš Pirmosios „Smurto Kristų“ šimtinės, pa- 
dės sunaikinti tuos primityvius kerus. Pirmoji šimtinė, daugelio 
vadinama teroristais, veikė Japonijoje, Vokietijoje, Italijoje, Ispa- 
nijoje ir net tulpingojoje Olandijoje. Pažymėtina, kad nė vieno jos 
nario nebuvo Amerikoje. Toje demokratinėje šalyje, laisvės lopšyje 
galėjai sutikti vien revoliucionierių intelektualų, alpstančių pama- 
čius kraują. Jie sprogdindavo bombas tuščiuose pastatuose, nes 
pirma perspėdavo žmones iš jų išeiti. Jie manė, kad viešai mylė- 
damiesi ant valstybinių įstaigų laiptų rodo savo idealistišką maištą. 

Kokie jie niekingi! Nėra ko stebėtis, kad nė vienas amerikietis 
netapo Pirmosios šimtinės nariu. 

Romeo metė iš galvos tas godas. Velniai rautų, jis net nežino, 
ar susidarys šimtas narių. Gal jų tėra penkios šešios dešimtys — tas 
skaičius tik simbolinis. Tačiau tokie skaičiai telkia mases ir masina 
žiniasklaidą. Težino viena: jis, Romeo, kartu su savo draugu, kitu 
sąmokslininku Jabriliu, priklauso Pirmajai šimtinei. 

Sugaudė vienos iš daugybės Romos bažnyčių varpai. Tuoj muš 
Didžiojo penktadienio vakaro šeštą. Po valandos ateis Jabrilis ap- 
tarti visų sudėtingos operacijos smulkmenų. Popiežiaus nužudy- 
mas bus pirmas genialiai sumanytos šachmatų partijos ėjimas. 
Visa ta drąsių žygių virtinė džiugino romantišką Romeo sielą. 

Jabrilis buvo vienintelis žmogus, keliantis Romeo pagarbią 
baimę. Ši veikė ne vien jo psichiką, bet ir kūną. Jabrilis puikiai iš- 
manė vyriausybių išdavystes, teisinių institucijų veidmainiškumą, 
idealistų optimizmo pavojus ir kaip stebėtinai gali išversti kailį net 
labiausiai atsidavę teroristai. Tačiau svarbiausia, kad Jabrilis buvo 
revoliucinio karo genijus. Jis su panieka žiūrėjo į daugeliui žmonių 
būdingą atjautą ir vaikišką gailestingumą. Sąmokslininkas turėjo 
vienintelį tikslą — iškovoti laisvę ateities kartoms. 

Be to, Jabrilis buvo kur kas negailestingesnis, negu kada nors 
galėjo būti Romeo. Taip, Romeo yra nužudęs nekaltų žmonių, 
išdavęs tėvus ir draugus, nusiuntęs į aną pasaulį kadaise jį išgel- 
bėjusį teisėją. Jaunuolis suvokė, kad žudymas politiniu pagrindu 
gali būti savotiška beprotystė, bet buvo pasirengęs sumokėti tokią 
kainą. Tačiau kai Jabrilis pareiškė: „Jeigu negali mesti bombos į 
vaikų darželį, nesi tikras revoliucionierius“, Romeo jam atsakė: 
„To niekados neįstengčiau padaryti.“ 

Užtat galės nužudyti popiežių. 

Vis dėlto paskutinėmis paslaptingomis katalikams naktimis 
dėl siaubingų mažų pabaisų, iškilusių tik sapnų užuomazgose, 
Romeo išpildavo ledinis prakaitas. 

Jaunuolis atsiduso, išsirito iš purvinos lovos — palįs po dušu ir 
nusiskus prieš ateinant Jabriliui. Žinojo, kad tvarkingą išvaizdą šis 
palaikys geru ženklu, rodančiu, jog prieš laukiančią operaciją Ro- 

meo yra geros kovinės dvasios. Kaip ir dažnas sensualistas, Jabrilis 
manė, kad žmogus bent šiek tiek dėmesio turi skirti išvaizdai ir 
tvarkai. Tikras asketas Romeo galėjo gyventi ir šūduose. 


Jabrilis, Romos gatvėmis eidamas pas Romeo, ėmėsi įprastų atsar- 
gumo priemonių. Iš tikrųjų saugumas priklausė nuo jų pačių vidi- 
nės drausmės, kovotojų lojalumo, Pirmosios šimtinės narių doros. 
Bet nei jie, nei pats Jabrilis visko apie šią operaciją nežinojo. 

Jabrilis buvo arabas, tačiau kaip ir dažną arabą jį lengvai galėjai 
palaikyti siciliečiu. Jo veidas buvo liesas, tamsus, smakras ir žandi- 
kauliai stebėtinai masyvesni, kampuotesni, tarsi turėtų antrą kaulo 
sluoksnį. Paprastai jis nešiodavo švelnią barzdelę, kad paslėptų tą 
didelę apatinę veido dalį. Bet dalyvaudamas operacijose Jabrilis 
švariai nusiskusdavo. Šis Mirties Angelas mėgdavo priešui rodyti 
tikrąjį veidą. 

Jabrilis buvo šviesiai rudų akių, plaukuose tik vienur kitur 
švietė žila sruoga. Pečiai ir krūtinė, kaip ir apatinė veido dalis, bu- 
vo stambūs, raumeningi. Jabrilis buvo ilgų kojų, bet žemas, todėl 
galėjai susidaryti klaidingą įspūdį apie jo jėgą. Vis dėlto niekaip 
nebūtų paslėpęs budrumo ir proto, sklindančių iš akių. 

Sąmokslininkas bjaurėjosi pačia Pirmosios šimtinės idėja, ją 
laikė viešųjų ryšių gudrybe siekiant populiarumo, o jos narius, 
tariamai atsisakiusius materialinių gėrybių, niekino. Tie univer- 
sitetuose išauklėti revoliucionieriai, tokie kaip Romeo, buvo per- 
nelyg romantiški savo idealizmu, per daug niekinamai žiūrėjo į 
kompromisus su sąžine. Jabrilis suprato: kylantis revoliucijos rau- 
gas būtinai turi šiek tiek dvokti. 

Jabrilis jau seniai nesistengė būti dvasiškai tyras. Jo sąžinė buvo 
švari kaip visų tikinčių, kad žmoniją galima padaryti geresnę, ir 
visa širdimi atsidavusių šiam tikslui. Ir niekados nepriekaištavo 
sau, kad kartais pasielgia savanaudiškai. Sudaręs sutartis žudydavo 
politinius naftos šeichų varžovus. Retkarčiais ką nors nuknekcin- 
davo užsakius naujos kartos Afrikos šalių vadovams — šie, baigę 
mokslus Oksforde, išmoko patys nesitepti rankų. Be to, visaip 

terorizuodavo įvairaus plauko garbingus aukšto rango politikie- 
rius, — visus tuos, kurių galioje viskas, išskyrus teisę spręsti, kas 
gyvens, o kas mirs. 

Apie šią veiklą Pirmoji šimtinė, taigi ir Romeo, nežinojo. Ja- 
brilis gaudavo pinigų iš olandų, anglų ir amerikiečių naftos ben- 
drovių, Rusijos ir Japonijos žvalgybds tarnybų, o kartą pačioje 
karjeros pradžioje jam sumokėjo Amerikos CŽV už itin slaptą 
žmogžudystę. Bet visa tai buvo labai seniai. 

Dabar jis gyveno puikiai ir ne asketiškai. O kam - juk kilme 
nebuvo skurdžius, nors neturto gyvenime yra ragavęs. Jabrilis mė- 
go gerą vyną ir gurmaniškus valgius, apsistodavo tik prašmatniuo- 
se viešbučiuose, patirdavo pasitenkinimą žaisdamas azartinius 
lošimus ir dažnai neatsispirdavo moters kūno kerams. Už juos 
visuomet mokėdavo: pinigais, dovanomis arba asmeniniu žavesiu. 
Romantiškos meilės Jabrilis neapsakomai bijojo. 

Jabrilis, nors ir turėjo šių „revoliucionieriaus silpnybių“, savo 
aplinkoje garsėjo stipria valia. Jis visiškai nebijojo mirti — tai bū- 
dinga dažnam teroristui, bet retas jų taip niekino skausmą kaip 
Jabrilis. Ko gero, dėl šios priežasties kartais jis būdavo nepaprastai 
negailestingas. 

Metams bėgant Jabrilis parodė, ko vertas. Jo nė kiek nepa- 
lauždavo nei kankinimai, nei psichologinis spaudimas. Jis ištvėrė 
Graikijos, Prancūzijos ir Rusijos kalėjimus, du mėnesius Izraelio 
saugumo tarnybų tardymo ir susižavėjo jų specialistų profesiona- 
lumu. Jabrilis liko nepalaužtas tikriausiai todėl, kad jo kūnas kan- 
kinamas tapdavo nejautrus. Galiausiai visi suprato: Jabrilis ištvertų 
didžiausią skausmą. 

Kai pats būdavo budeliu, savo aukas dažnai apkerėdavo. Jis 
suvokė esąs šiek tiek išprotėjęs — tai prisidėdavo prie jo kerų ir 
kartu keldavo baimę. Tokį pat poveikį, ko gero, darė ir tai, kad 
jis su aukomis elgdavosi žiauriai, bet be kruopelės pykčio. Aps- 
kritai, jis džiaugėsi gyvenimu, taigi buvo, galima sakyti, linksmo 
būdo teroristas. Net dabar, nors rengėsi pavojingiausiai operaci- 
jai savo gyvenime, kuo nuoširdžiausiai mėgavosi Romos gatvėse 
sklindančiais maloniais kvapais ir nesuskaičiuojamos daugybės 

bažnyčių varpų garsais, aidinčiais Didžiojo penktadienio prie- 
blandoje. | 

Viskas parengta. Romeo žmonės užėmė pozicijas. Paties Ja- 
brilio grupė Romoje pasirodys rytojaus dieną. Abi grupės slėpsis 
atskiruose konspiraciniuose būstuose, ryšį palaikys tik per vadus. 
Jabrilis žinojo, koks svarbus dabar metas. Ateinantis Velykų sek- 
madienis ir dienos po jo bus naujo įstabaus gyvenimo pradžia. 

Jis, Jabrilis, ves tautas keliu, kuriuo jos baiminosi žengti. Nu- 
simetę visus tamsiose kertėse tūnančius savo šeimininkus, jie taps 
pėstininkais jo šachmatų lentoje ir bus paaukoti visi iki vieno, net 
vargšas Romeo. Planus gali sujaukti tik mirtis ar kurio nors ope- 
racijos dalyvio bailumas. Na, kalbant atvirai, dar ir viena iš šimto 
galimų klaidų, padarytų gerai neapskaičiavus laiko. Bet operacija 
buvo tokia sudėtinga, tokia geniali, kad Jabrilis juto pasitenkini- 
mą apie ją mąstydamas. Eidamas gatve jis stabtelėdavo pasigrožėti 
katedrų smailėmis, linksmais romiečių veidais ir melodramiškai 
paspėlioti apie ateitį. 

Tačiau kaip ir visi, manantys, kad gali pakeisti istorijos eigą 
vien savo valia, protu ir stiprybe, Jabrilis deramai neįvertino isto- 
rijos atsitiktinumų ir sutapimų, kaip ir galimybės, kad gali būti 
net už jį žiauresnių žmonių. Kad žmonės, išauklėti pagal padėtį 
griežtai susiskirsčiusioje visuomenėje ir nešiojantys geraširdžių 
įstatymo vykdytojų kaukę, gali būti kur kas negailestingesni ir 
žiauresni UŽ jį. 

Stebint pamaldžius, džiaugsmingus piligrimus Romos gatvėse, 
tikinčius visagalį Dievą, Jabrilį apėmė jausmas, kad yra nenugali- 
mas. Jis išdidžiai spjaus į jų Dievo gailestingumą, nes giliausiose 
blogio gelmėse netrukus neišvengiamai turės rastis gėris. 

Jabrilis priėjo vieną iš vargingesnių Romos rajonų. Jo gyven- 
tojus lengviau galėjai įbauginti ir papirkti. Romeo namą pasiekė 
jau temstant. Pusę seno keturių aukštų daugiabučio kiemo juo- 
sė akmenų tvora. Visus butus valdė pogrindinis revoliucionierių 
sąjūdis. Jabrilį įleido viena iš trijų Romeo grupės moterų, liesa, 
mūvinti džinsais ir vilkinti beveik iki juosmens prasegtais mė- 
lynais džinsinio audeklo marškiniais. Liemenėlės nenešiojo, nes 

neatrodė, kad menkoms krūtims jos reikėtų. Ji dalyvavo vienoje 
iš ankstesnių Jabrilio operacijų. Šiam ji nepatiko, tik žavėjosi jos 
nuožmiu būdu. Kartą juodu susikivirčijo ir moteris jam nenusi- 
leido. 

Jos vardas buvo Anė. Lygūs, juodi it varno sparnas plaukai, 
užsiraitę po ausimis, nedarė šiurkščių bruožų veido gražesnio, tik 
patraukdavo dėmesį į žėrinčias po kirpčiukais akis, su kažkokiu 
įniršiu vertinančias visus, net Romeo ir Jabrilį. Jai ne viskas buvo 
pasakyta apie operaciją, bet pasirodžius Jabriliui pati suprato, kad 
yra nepaprastai svarbi. Nė žodžio nerardama moteris šyptelėjo ir 
jam įėjus uždarė duris. 

Jabrilis pasidygėjo pamatęs, kaip nešvaru viduje. Svetainėje ant 
stalų sukrautos neplautos lėkštės, stiklinės ir išėdos, ant grindų 
mėtėsi laikraščių. Romeo grupę sudarė keturi vyrai ir trys mote- 
rys — visi italai. Moterys sutiko atlikti namų ruošos darbus, kol 
vyks operacija, tik tokiu atveju, jei vyrai irgi prisidės. Vyrai, jauni, 
visi universitetų studentai, pripažino tokią moterų teisę, bet buvo 
italių motinų lepūnėliai, įpratę, kad šios padaro už juos viską, be 
to, žinojo, jog jiems palikus butą pagalbinis būrys išvalys visus 
pėdsakus, pagal kuriuos juos būtų galima susekti. Taigi abi pusės 
pasiekė nebylų kompromisą — nekreipti dėmesio į nešvarą. Šis 
kompromisas erzino vien Jabrilį. 

— Kokie jūs kiaulės! — tarė jis Anei. 

Ši jį šaltai, niekinamai nužvelgė. 

— Aš ne namų šeimininkė! — atkirto. 

Jabrilis bemat pamatė, kokia ji — nebijo nei jo, nei ko nors 
kito. Tvirtai tiki jų kova. Nedvejodama leistųsi sudeginama ant 
laužo. 

Romeo atlėkė laiptais iš buto kitame aukšte — toks gražus, 
trykštantis energija, kad Anė net nudelbė akis. Jis kuo šilčiau- 
siai apkabino Jabrilį ir nusivedė į kiemą. Ten juodu atsisėdo ant 
akmeninio suoliuko. Vakaro oras buvo pritvinkęs pavasarinių gė- 
lių kvapų, iš Romos gatvių pasiekė nesuskaičiuojamos daugybės 
piligrimų balsų dūzgesys. Jį nustelbė gausmas šimtų bažnyčių var- 
pų, skelbiančių artėjančias Velykas. 

— Pagaliau išmušė mūsų valanda, Jabrili, — užsirūkęs cigaretę 
tarė Romeo. — Kad ir kas nutiktų, mūsų vardai bus žinomi per 
amžius. 

Jabrilis nusijuokė iš šių pompastiškai romantiškų žodžių ir pa- 
juto panieką išgarsėti trokštančiam Romeo. 

— Jie bus paženklinti gėdos žyme, — atsakė jis. — Mes turime 
daug konkurentų terorizmo istorijoje. 

Jabrilis galvojo apie jųdviejų apsikabinimą. Į jį jis įdėjo savo 
kaip profesionalaus teroristo meilę, bet tuo pat metu pasijuto lyg 
tėvažudys, stovintis prie užmušto tėvo. 

Nors degė blausios lemputės virš kiemo tvoros, jų veidai sken- 
dėjo tamsoje. 

— Ateis laikas ir žmonės sužinos viską. Bet ar tikės kilniais mū- 
sų tikslais? O gal vaizduos kaip bepročius? Nesvarbu, velniai rautų! 
Ateities poetai mus supras. 

— Negalim dabar dėl to sukti galvos, — atsakė Jabrilis. Jam 
būdavo nesmagu, kai Romeo pasijusdavo lyg aktorius scenoje. 
Tada jis abejodavo šio žmogaus patikimumu, nors jaunuolis jį įro- 
dęs daugybę kartų. Išvaizdus Romeo atrodė gležnas, o jo pažiūros 
miglotos, tačiau iš tikro jis buvo labai pavojingas. Vis dėlto tarp 
jųdviejų buvo vienas esminis skirtumas: Romeo jautėsi pernelyg 
bebaimis, Jabrilis, ko gero, per daug klastingas. 

Vos prieš metus jie kartu vaikščiojo Beiruto gatvėmis. Priėjo 
ant šaligatvio numestą popierinį maišelį, riebaluotą nuo anksčiau 
jame buvusio maisto. Jabrilis jį apėjo. Romeo nuspyrė į nutekamą- 
ji griovį. Taigi juodu skyrėsi nuojauta: Jabriliui atrodė, kad pavojai 
tyko visur, o Romeo kažkaip naiviai tikėjo, jog viskas yra taip, 
kaip atrodo. 

Juodu skyrėsi ne vien tuo. Mažų rudų akių Jabrilis buvo šlykš- 
tus, Romeo — gražus. Pirmasis didžiavosi esąs šlykštus, antrasis 
gėdijosi savo grožio. Jabrilis visuomet suprato, kad naivus žmogus, 
beatodairiškai atsiduodantis revoliucijai, negalės nežudyti. Romeo 
tuo patikėjo vėliau ir nenoromis. Jis atsivertė vien protu. 

Romeo seksualines pergales pasiekdavo vien savo grožiu, o šei- 
mos pinigai padėjo jam išvengti finansinių nepatogumų. Jaunuo- 

liui užteko proto suvokti, kad dorovės požiūriu neteisinga, jog jam 
taip pasisekė, todėl tiesiog dygėjosi gražiu savo gyvenimu. Pasinė- 
ręs į literatūrą ir studijas pamatė mąstąs teisingai. Taigi radikalūs 
profesoriai neišvengiamai įtikino jį, kad privalo padėti pakeisti šį 
pasaulį, padaryti jį geresnį. 

Jaunuolis nenorėjo būti panašus į tėvą — italą, kirpyklose pra- 
leidžiantį daugiau laiko negu kurtizanės. Jis nenorėjo praleisti viso 
gyvenimo vaikydamasis gražias moteris. O svarbiausia — jis nieku 
gyvu nešvaistysiąs pinigų, persisunkusių vargšų prakaitu. Pirma 
reikią varguolius išvaduoti ir padaryti laimingus, tada ir jis galėsiąs 
paragauti laimės. Taigi kaip antrąsyk Komunijos jis ištiesė ranką į 


Karlo Markso knygas. 


Jabrilis atsivertė per savo išgyvenimus. Vaikystėje nelyginant ro- 
jaus sode jis gyveno Palestinoje. Buvo laimingas berniukas, be galo 
protingas, atsidavęs ir paklusnus tėvams, ypač tėvui. Šis kasdien 
valandą skaitydavo jam Koraną. 

Šeima su daugybe tarnų gyveno dideliame, prabangiame na- 
me, apsuptame bekraščių sodų, stebuklingai žaliuojančių tame 
dykumų krašte. Bet vieną dieną Jabrilį, kai jam buvo penkeri, 
išmetė iš to rojaus. Mylimų tėvų neliko, o prabangus namas su vi- 
sais sodais išlėkė į orą raudonų dūmų kamuoliu. Staiga berniukas 
atsidūrė purviname kaimelyje kalno papėdėje. Našlaitis gyveno iš 
giminių labdaros. Vienintelis jo turtas buvo Koranas, atspausdin- 
tas ant veleno sodriai mėlynais kaligrafiškais rašmenimis, puoštas 
švytinčiomis auksinėmis iliustracijomis. Jis visuomet prisiminda- 
vo, kaip tėvas skaitydavo jam balsu, musulmonų papročiu - kaip 
parašyta, žodis žodin. Tai buvo Alacho pamokymai, perduoti pra- 
našui Mahometui. Jų šiukštu negalėjai aptarinėti ar dėl jų ginčytis. 
Jau suaugęs Jabrilis kartą tarė savo draugui žydui: „Koranas — ne 
Tora“, ir abu nusijuokė. 

Kodėl buvo išvytas iš rojaus sodo, Jabrilis sužinojo beveik tuoj 
pat, bet viską iki galo suvokė tik po kelerių metų. Tėvas slapčia rė- 
mė Palestinos išsivadavimo organizaciją, kovojančią už nepriklau- 

somybę nuo Izraelio, vadovavo pogrindinei grupuotei. Tėvą išdavė 
ir policininkai per antpuolį jį nušovė. Kai izraeliečiai susprogdino 
namus su visais sodais, motina nusižudė. 

Nieko nuostabaus, kad Jabrilis tapo teroristu. Jo giminaičiai 
ir mokytojai mokė jį nekęsti visų žydų, bet jiems ne visai pavyko. 
O štai savo Alacho jis išties ėmė nekęsti už tai, kad išvijo iš vaikys- 
tės rojaus. Būdamas aštuoniolikos už milžiniškus pinigus pardavė 
tėvo Koraną ir įstojo į Beiruto universitetą. Ten didžiąją turtų dalį 
iššvaistė moterims, o galop po dvejų metų tapo palestiniečių po- 
grindžio nariu. Ilgainiui kovodamas už jų tikslus jis ims sėti mirtį 
tarp savo priešų. Bet tautos laisvė nebuvo galutinis Jabrilio tikslas. 
Tam tikra prasme jo veikla buvo pastangos rasti vidinę ramybę. 


Dabar sėdėdami konspiracinio namo kieme Romeo su Jabriliu per 
kiek daugiau negu dvi valandas aptarė kiekvieną būsimos opera- 
cijos smulkmeną. Romeo be perstojo rūkė cigaretes. Jis nerimavo 
dėl vieno dalyko. 

— Tu įsitikinęs, kad jie mane paleis? — klausė jis. 

— Kaip jie galėtų nepaleisti, — tyliai atsakė Jabrilis, — kai aš 
laikysiu tokį įkaitą. Patikėk manim: jų rankose tau bus saugiau 
negu man Šerhabene. 

Juodu paskutinį kartą apsikabino tamsoje. Po Velykų sekma- 
dienio šie vyrai niekados nebepasimatys. 


Tą patį Didįjį penktadienį prezidentas Fransis Ksaveras Kenedis 
susitiko su vyriausiaisiais patarėjais ir viceprezidentu ketindamas 
pranešti naujieną. Jis žinojo, kad žinia juos nuliūdins. 

Kenedis susitiko su jais Baltųjų rūmų Geltonajame ovaliniame 
kambaryje, jo mėgstamiausiame, didesniame ir patogesniame už 
garsesnį Ovalinį kabinetą. Geltonasis kambarys labiau panėšėjo į 
svetainę. Čia patogiai jausdamasis galėjai gurkšnoti arbatą. 

Visi jau laukė ir atsistojo, kai įėjo prezidentas, apsuptas Slapto- 
sios tarnybos asmens sargybinių. Kenedis rankos mostu paragino 

padėjėjus sėstis, o asmens sargybiniams liepė laukti už durų. Šitai 
jį erzino dėl dviejų dalykų: pirma, pagal protokolą jis pats turėjo 
įsakyti Slaptosios tarnybos agentams išeiti iš kambario, antra, vi- 
ceprezidentas turėjo atsistoti ir šitaip parodyti pagarbą preziden- 
tui. Kenedis irzo todėl, kad viceprezidento pareigas ėjo moteris, 
o politinis mandagumas buvo viršiau už visuotinai priimtas el- 
gesio normas. Negana to, Elena Diuprei buvo dešimčia metų už 
jį vyresnė ir vis dar gana graži moteris, išsiskirianti įstabiu protu 
ir kaip politikė, ir kaip žmogus. Kaip tik todėl jis ir pasirinko ją 
kandidate į viceprezidentus per savo rinkimų kampaniją, nors tam 
ir priešinosi įtakingi Demokratų partijos šulai. 

— Po perkūnais, Elena! — tarė Fransis Kenedis. —- Nustok stotis 
kaskart, kai aš įeinu į kambarį. Dabar man teks pilstyti visiems 
arbatą, kad parodyčiau nuolankumą. 

— Aš tik norėjau būti dėkinga, — atsakė Elena Diuprei. — Pa- 
maniau, jog viceprezidentę į susitikimą su patarėjais pakvietėte 
tam, kad būtų kam suplauti lėkštes. 

Jie abu nusijuokė, patarėjai — ne. 


Romeo tamsiame kieme surūkė paskutinę cigaretę. Virš akmenų 
tvoros matė didžiųjų Romos bažnyčių kupolus. Įėjo į vidų — metas 
duoti nurodymus savo žmonėms. 

Anė ėjo būrio ginklininko pareigas. Dabar ji atrakino didelę 
skrynią ir išdalijo ginklus bei šaudmenis. Vienas iš vyrų patiesė ant 
svetainės grindų nešvarią staltiesę. Anė padėjo ant jos tepalines ir 
skudurų. Klausydamiesi nurodymų jie išvalys ir suteps ginklus. 
Kelias valandas visi klausėsi, klausinėjo, dar kartą prisiminė, kas ką 
darys. Anė išdalijo operacijai skirtus drabužius, grupės nariai apie 
juos laidė juokelius. Galop visi susėdo Romeo ir jo vyrų pagamin- 
tos vakarienės. Jie pakėlė taures jauno vyno už operacijos sėkmę, 
paskui dalis teroristų valandą žaidė kortomis prieš išsiskirstydami 
po kambarius. Sargybinių nereikėjo, nes buvo saugiai užsirakinę, 
be to, prie lovų laikė ginklus. Vis dėlto visiems sunkiai sekėsi 
užmigti. 

Po vidurnakčio Anė pabeldė į Romeo kambario duris. Šis skai- 
tė. Kai atidarė, ji iškart išplėšė jam iš rankų „Brolius Karamazo- 
vus“ ir metė ant grindų. 

— Vėl skaitai šitą šūdą? — niekinamai paklausė. 

— Man jinai kelia juoką, — gūžtelėdamas pečiais atsakė Ro- 
meo. — Veikėjai panašūs į italus, labai besistengiančius vaidinti 
rimtus Žmones. 

Juodu paskubomis išsirengė ir aukštielninki atsigulė ant pur- 
vinų patalų. Jų kūnai buvo įsitempę, bet ne iš jaudulio laukiant 
glamonių, o dėl kažkokio paslaptingo siaubo. Romeo spoksojo 
į lubas, Anė užsimerkė. Gulėdama jam iš kairės dešine ranka 
ėmė lėtai, švelniai jį smaukyti. Kūnais jie nesilietė, tik vos vos 
glaudėsi pečiais. Pajutusi Romeo erekciją toliau smaukė dešine 
ranka, o kaire glostėsi gėdos lūpas. Anės judesiai buvo tolygūs, 
ritmingi. Romeo kartą nedrąsiai ištiesė ranką norėdamas paliesti 
nedidelę jos krūtį, bet Anė lyg maža mergaitė neatsimerkdama 
nutaisė nepatenkintą miną. Ji suspaudė jam varpą smarkiau, 
ėmė smaukyti greitai, neritmingai, ir Romeo patyrė orgazmą. 
Kai sėkla nutekėjo ranka, Anė irgi pasitenkino. Akys atsimerkė, 
menkutis kūnas, rodės, pašoko į orą. Ji pasikėlė ir pasisuko į 
Romeo tarsi norėdama pabučiuoti, bet staiga palenkė galvą ir 
prisiglaudė jam prie krūtinės. Kai kūnas nustojo tirtėti, labai 
rimtu veidu atsisėdo, nusišluostė ranką į purviną paklodę, paė- 
mė nuo marmurinio tualetinio stalelio cigaretes su žiebtuvėliu 
ir užsirūkė. 

Romeo nuėjo į vonią ir sušlapino rankšluostį. Grįžęs nušluostė 
jai rankas, paskui pats apsišluostė. Tada padavė jai, ir Anė išsivalė 
tarpkojį. 

Šitaip juodu elgėsi ir per kirą operaciją, tad Romeo suprato, 
kad daugiau švelnumo ji tiesiog negali parodyti. Nežinia kodėl 
Anė taip nuožmiai gynė savo nepriklausomumą, kad negalėjo leis- 
ti nemylimam vyrui į ją įeiti. Romeo pasiūlytas oralinis seksas jai 
irgi atrodė tam tikra kapituliacijos forma. Savo poreikį ji galėjo 
patenkinti neišduodama nepriklausomybės idealų tik taip, kaip 


ką tik. 

Romeo stebėjo jos veidą. Dabar jis nebebuvo itin rūstus, akys 
nebe tokios įnirtingos. Anė dar jauna, pamanė jis. Kaip per tokį 
trumpą laiką ji galėjo tapti tokia bebaime kovotoja? 

— Gal nori šiąnakt permiegoti su manim? Grynai dėl draugi- 
jos? — paklausė jis. 

Anė užgesino nuorūką. 

— Ne, - atsakė. — Kodėl man to reikėtų? Abu gavom, ko no- 
rėjom. 

Ji pradėjo rengtis. 

— Bent jau galėtum pasakyti ką nors švelnaus prieš išeidama, — 
juokais tarė Romeo. 

Anė stabtelėjo tarpduryje, atsisuko. Romeo net dingtelėjo 
mintis, kad ji grįš į lovą. Moteris nusišypsojo. Pirmą kartą jam 
pasirodė, kad galėtų ją pamilti. Bet tada ji pasistiebė ir tarė: 

— „Romeo! O, kodėl gi tu, Romeo?“ 

Tada pirštais padarė ilgą nosį ir dingo. 


Du Brigamo Jango universiteto Jutos valstijos Provo mieste stu- 
dentai Deividas Džatnis ir Kraideris Koulas ruošė savo įrankius 
tradiciškai kartą per semestrą rengiamam „teroristų išpuoliui“. Šis 
žaidimas grįžo į madą, kai Jungtinių Amerikos Valstijų prezidentu 
buvo išrinktas Fransis Ksaveras Kenedis. Žaidimas vykdavo pagal 
tokias taisykles: viena studentų komanda turėdavo per dvidešimt 
keturias valandas įvykdyti žmogžudystę, tai yra žaisliniu pistoletu 
iššauti į kartoninį prezidento atvaizdą ne toliau kaip iš penkių 
žingsnių. Kita daugiau negu šimto studentų komanda, „įstatymų 
sargai“, privalėdavo užkirsti tam kelią. Piniginis lažybų prizas žai- 
dimui pasibaigus būdavo skiriamas pergalės vakarėliui. 
Universiteto dėstytojai ir administracija — vieniems ir kitiems 
įtaką darė mormonai — nepritarė šiam žaidimui, bet jis išpopu- 
liarėjo visose aukštosiose Jungtinių Valstijų mokyklose. Žaidimas 
buvo smerkiamas kaip pavyzdys, kai visuomenė naudodamasi 
laisve perlenkia lazdą. Jis rodė prastą skonį ir vulgarybių pomėgį, 
bet jaunuoliai šitaip tiesiog linksmindavosi. Be to, jie gaudavo 

progą išlieti pagiežą ant valdžios, o nieko nepasiekusieji galėdavo 
išreikšti protestą tiems, kurie jau yra paragavę sėkmės. Šie protes- 
tai būdavo simboliniai ir neabejotinai priimtinesni negu politinės 
demonstracijos, niekuo nepagrįstas smurtas ir sėdimieji streikai. 
Galima sakyti, prezidento nužudymo žaidimas būdavo apsauginis 
vožtuvas siaučiančių hormonų pertekliui nuleisti. 

Medžiotojai Deividas Džatnis ir Kraideris Koulas greta ėjo per 
studentų miestelį. Džatnis viską planavo, Koulas turėjo įvykdyti, 
taigi šis dabar kalbėjo, o Džatnis tik linksėjo, kai abu pasuko prie 
bendramokslių, saugančių prezidento atvaizdą. Kartoninis Fransis 
Kenedis buvo ganėtinai panašus į gyvą, tik labai ryškiai išdažytas: 
mėlynu kostiumu, žaliu kaklaraiščiu, raudonomis kojinėmis, o 
vietoj batų buvo parašytas romėniškas skaičius IV. 

Tariamieji įstatymų sargai pagrasino Džatniui ir Koului žaisli- 
niais pistoletais, tad medžiotojai nuėjo į šalį. Koulas garsiai palei- 
do juokingą, bet įžeidžiančią pastabą. Džatnio veidas liko niūrus. 
Į savo užduotį jis žiūrėjo rimtai. Dabar kūrė planą ir net juto 
savotišką laukinio pasitenkinimą matydamas, kad jau šio to pa- 
siekė. Priešais varžovus juodu praėjo tam, kad šie pamatytų „žudi- 
kus“. Išvydę abu su slidinėjimo įranga prezidento „apsaugininkai“ 
pamanys, kad jie savaitgaliui išvyksta iš miestelio. Tegul įsidėmi 
veidus, mat vėliau jų lauks netikėtumas. 

Pagal žaidimo taisykles turėjo būti viešai skelbiama, kada ir 
kur bus prezidento atvaizdas. Galop jis bus atneštas į pergalei 
skirtą pobūvį, numatytą vakarą prieš vidurnaktį. Tada Džatnis su 
Koulu ir planavo pasikėsinti. 

Viskas susiklostė, kaip buvo planuota. Džatnis su Koulu vėl 
susitiko šeštą vakaro restorane, kuriame turėjo vykti vakarėlis. Sa- 
vininkas apie jųdviejų planus nieko nežinojo. Jam abu tebuvo 
studentai, dirbantys pas jį pastarąsias dvi savaites. Juodu buvo 
geri padavėjai, ypač Koulas, ir savininkas negalėjo jais atsidžiaugti. 

Devintą vakaro į restoraną suėjo visas šimtas „įstatymų sargų“ 
su kartoniniu prezidento atvaizdu. Prie įėjimų paskyrė sargybi- 
nius. Kartoninį prezidentą pastatė stalų žiedo viduryje. Savinin- 
kas trynėsi rankas išvydęs staiga tiek pasirodžiusių klientų. Kas 

čia darosi, suprato tik tada, kai įėjo į virtuvę ir pamatė du savo 
padavėjus, slepiančius žaislinius pistoletus po sriubinių dangčiais. 

— Rupūs miltai! — tarė jis. — Vadinasi, judu, vaikinai, rytoj 
nebedirbsit. 

Koulas jam nusišypsojo, o Deividas Džatnis grėsmingai dėb- 
telėjo jiedviem žengiant į salę su sriubinėmis priešais veidus, kad 
juos paslėptų. 

„Įstatymų sargai“ jau gėrė už pergalę, kai Džatnis su Koulu 
padėjo sriubines ant vidurinio stalo, nuvožė dangčius ir išsitrau- 
kė žaislinius pistoletus. Prikišę ginklus prie ryškiomis spalvomis 
išdažyto atvaizdo nuspaudė gaidukus. Koulas paleido vieną šūvį 
ir pratrūko kvatoti. Džatnis labai susikaupęs iššovė tris kartus, 
paskui metė pistoletą ant grindų. Jis nekrustelėjo, nenusišypsojo, 
kol prezidento „apsaugininkai“ apipuolė jį keikdamiesi ir sveikin- 
dami. Tada visi susėdo vakarieniauti. Džatnis paspyrė kartoninę 
figūrą, ji šleptelėjo ant grindų, ir niekas jos nebematė. 

Ši medžioklė buvo viena iš paprastesnių. Kituose visos šalies 
universitetuose būdavo žaidžiama rimčiau. Dalyviai sugalvodavo 
sudėtingas apsaugos sistemas, iš pašautų atvaizdų tekėdavo dirb- 
tinis kraujas. 

Sostinėje Vašingtone JAV teisingumo ministras Kristianas Kli 
vedė asmeninę tokių „žudikų“ bylą. Jo dėmesį patraukė dviejų 
jaunuolių nuotraukos ir pastabos apie juos, tad jis nusprendė pa- 
skirti grupę ištirti Deivido Džatnio ir Kraiderio Koulo biografijas. 


Didijį penktadienį du rimtai nusiteikę jaunuoliai iš Masačusetso 
technologijos instituto automobiliu atvažiavo į Niujorką ir padė- 
jo nedidelį lagaminą Uostų valdybos autobusų terminalo bagažo 
saugojimo kameroje. Jie stengėsi nesusidurti su pulkeliais girtų 
benamių, akylais sąvadautojais ir kekšėmis, kurių knibždėjo pasta- 
to salėse. Abu buvo vunderkindai. Vos dvidešimties jau buvo fizi- 
kos docentai ir dirbo universitete vykdomoje aukšto lygio tyrimų 
programoje. Lagaminėlyje gulėjo miniatiūrinė atominė bomba. 
Juodu pagamino ją iš laboratorijoje pavogtų medžiagų ir plutonio. 

Jaunuoliams prireikė dvejų metų, kol susigvelbė viską, ko reikė- 
jo, - pamažėle, klastodami ataskaitas ir bandymų aprašymus, kad 
niekas neįtartų vagiant. 

Adamą Gresą ir Henrį Tibotą pripažino genijais, kai jiems bu- 
vo dvylika. Tėvai berniukus augino taip, kad juodu suvoktų savo 
atsakomybę žmonijai. Dabar vienintelė vaikinų yda buvo žinios. 
Dėl savo genialumo abu iš aukšto žiūrėjo į tokius niekingus da- 
lykus kaip alkoholis, azartiniai lošimai, moterys, gardūs valgiai ir 
narkotikai. 

Vis dėlto jie neatsispyrė vienam stipriam narkotikui — blaiviam 
mąstymui. Kaip sąmoningi piliečiai juodu negalėjo nematyti blo- 
gio šiame pasaulyje. Jaunuoliai žinojo: gaminti atominius ginklus 
yra negerai, dėl jų žmonijos likimas pakibo ant plauko, todėl nu- 
sprendė daryti visa, ką gali, kad užkirstų kelią siaubingai katas- 
trofai. Metus Adamas ir Henris plepėjo lyg maži vaikai, galiausiai 
nusprendė pagąsdinti valdžią. Jie parodys, kaip lengvai vienas pa- 
mišėlis gali ne juokais nubausti visą žmoniją. Sukonstravo minia- 
tiūrinę, vos pusės kilotonos galingumo atominę bombą. Juodu 
ją padės, paskui įspės apie tai valdžią. Save ir savo sumanytą žygį 
laikė unikaliais ir jautėsi esą vos ne dievai. Jaunuoliai nežinojo, 
kad vyriausybės finansuojama specialistų komisija vienoje iš savo 
ataskaitų yra numačiusi tapačią situaciją kaip vieną iš potencialių 
atominio žmonijos amžiaus pavojų. 

Dar neišvažiavę iš Niujorko Adamas Gresas ir Henris Tibo- 
tas išsiuntė perspėjamą laišką į laikraštųį „The New York Times“. 
Jame paaiškino savo motyvus ir paprašė išspausdinti laišką prieš 
persiunčiant jį valdžios institucijoms. Laišką jaunuoliai kūrė il- 
gai — ne vien todėl, kad reikėjo tiksliai viską suformuluoti norint 
parodyti, jog juodu neturi blogų ketinimų, bet dar ir todėl, kad 
žodžius ir raides karpė iš senų laikraščių ir klijavo ant švarių po- 
pieriaus lapų. 

Bomba sprogs tik ateinantį ketvirtadienį. Iki to laiko laiškas 
atsidurs valdžios atstovų rankose ir bomba tikrai bus rasta. Tai bus 
perspėjimas šio pasaulio viešpačiams. 

Tą Didįjį penktadienį Romoje Teresa Katerina Kenedi, Jungtinių 
Amerikos Valstijų prezidento dukra, rengėsi baigti savanorišką 
tremtį Europoje ir grįžti gyventi pas tėvą į Baltuosius rūmus. 

Jos apsaugininkai iš Slaptosios tarnybos jau paruošė viską, ko 
reikėjo kelionei. Vykdydami jos nurodymus jie užsakė bilietus į 
lėktuvą, skrisiantį iš Romos į Niujorką Velykų sekmadienį. 

Dvidešimt trejų metų Teresa Kenedi Europoje studijavo filo- 
sofiją, iš pradžių Sorbonoje, vėliau Romos universitete. Čia ką tik 
nutraukė rimtą romaną su radikalių pažiūrų studentu italu. Abu 
dėl to lengviau atsikvėpė. 

Tėvą Teresa mylėjo, bet jai labai nepatiko, kad jis prezidentas, 
mat buvo pernelyg lojali ir negalėjo viešai skelbti savo įsitikinimų, 
o šie skyrėsi nuo jo pažiūrų. Anksčiau ji propagavo socializmo 
idėjas, dabar — žmonių lygybės principus. Teresa buvo amerikiečių 
feministė. Kadangi laisvės pagrindas —- ekonominė nepriklauso- 
mybė, jos negraužė sąžinė, kad laisvę jai užtikrina kreditų fondai. 

Dėl savo keisto, bet labai žmogiško dorumo Teresa atsisakė vi- 
sų privilegijų, todėl retai lankydavo tėvą Baltuosiuose rūmuose. Be 
to, ji, ko gero, pasąmonėje kaltino tėvą dėl motinos mirties, nes 
tada, kai ši gulėjo mirties patale, jis grūmėsi dėl politinės galios. 
Vėliau Teresa norėjo išvykti į Europą ir tapti nematoma, bet pagal 
įstatymus ją, kaip prezidento šeimos narę, turėjo saugoti Slapto- 
sios tarnybos agentai. Ji bandė atsisakyti apsaugos, bet tėvas mal- 
davo to nedaryti. Girdi, jis neištversiąs, jeigu jai kas nors nutiktų. 

Teresą Kenedi ištisą parą saugojo dvidešimt vyrų, pasiskirsčiu- 
sių į tris pamainas. Jeigu ji eidavo į restoraną ar su vaikinu į kiną, 
jie sukiodavosi netoliese. Apsaugininkai nuomodavosi butus tame 
pačiame name, gatvėje visada stovėdavo furgonas su ryšio priemo- 
nėmis ir kitokia aparatūra. Mergina niekada nebūdavo viena, be to, 
kiekvieną mielą dieną turėdavo vadui pranešti, kokiu metu ką veiks. 

Tie asmens sargybiniai buvo nelyginant dvigalvės pabaisos, 
nei tarnai, nei šeimininkai. Turėdami labai modernią elektroni- 
nę aparatūrą jie girdėdavo besimylinčios poros garsus, kai Teresa 
atsivesdavo į butą vaikiną. Be to, apsaugininkai kėlė jai baimę — 
slinkdavo tylomis kaip vilkai, budriai pakreipę galvas, tarsi steng- 

damiesi užuosti vėjo nešamus kvapus. Iš tikrųjų jie įtempę ausis 
klausydavosi pranešimų, perduodamų siųstuvais pro ausinukus. 

Teresa atsisakė vadinamosios artimosios apsaugos. Ji važiuoda- 
vo savo automobiliu, neleisdavo apsaugininkams apsigyventi gre- 
timame bute, drausdavo jiems eiti šalia. Jos reikalavimu, apsauga 
buvo „nuotolinė“. Teresa buvo tarsi didelis sodas, o apsauga - ją 
juosianti siena. Taip ji turėjo šiokį tokį savo gyvenimą. Net ir 
šitaip išsprendus saugumo klausimą kartais mergina patekdavo į 
nemalonią padėtį. Vieną dieną ji nuėjo apsipirkti. Teresai prireikė 
monetų taksofonui. Jai pasirodė, kad vienas iš apsaugininkų apsi- 
meta netoliese kažką perkąs. Ji priėjo prie vyro ir tarė: 

— Gal galėtum duoti man dvidešimt penkių centų monetą? 

Vyriškis apstulbęs į ją pažvelgė, ir Teresa suprato apsirikusi: 
jis —- ne jos apsaugininkas. Mergina nusikvatojo ir atsiprašė. Vy- 
riškiui irgi pasidarė linksma. 

— Nėra nė vieno Kenedžio, dėl kurio neatiduočiau visko, ką 
turiu, — pajuokavo jis atkišdamas monetą. 

Kaip ir dažnas jaunuolis, Teresa Kenedi nesiremdama jokiais 
konkrečiais įrodymais tikėjo, kad žmonės geri. Manė ir pati esanti 
gera. Dalyvaudavo žygiuose už įvairias laisves, pasisakydavo už 
gėrį ir prieš blogį. Kasdieniame gyvenime stengėsi nekrėsti jokių 
smulkių niekšysčių. Maža būdama Amerikos indėnams paaukojo 
viską, ką buvo surinkusi kiaulėje taupyklėje. 

Ji patekdavo į keblią padėtį, kai būdama JAV prezidento duktė 
savo kalbomis paremdavo aktyvistus, kovojančius už moterų teisę 
pasirinkti abortą, arba atvirai prisipažindavo remianti radikalias ar 
kairuoliškas organizacijas, todėl tekdavo kęsti žiniasklaidos paty- 
čias ir politinių oponentų įžeidinėjimus. 

Dėl savo naivumo Teresa būdavo skrupulingai sąžininga ben- 
draudama su vyrais. Su mylimuoju manė turinti būti visiškai atvi- 
ra, neištikimybe dygėjosi. 

Per užsienyje praleistus metus kilo keletas incidentų, kurie 
turėjo tapti jai vertingomis pamokomis. Paryžiuje merginos vos 
neišžagino po tiltu gyvenantys valkatos, kai ji klajojo po miestą 
ieškodama vietos kolorito. Romoje du elgetos bandė išplėšti ran- 

kinę, kai norėjo duoti jiems pinigų. Abiem atvejais ją išgelbėjo 
budrūs asmens sargybiniai. Bet tai beveik nepaveikė merginos įsi- 
tikinimo, kad žmonės, apskritai paėmus, yra geri. Kiekvienas turi 
sieloje neužgniaužiamą gerumo sėklą, nėra nė vieno, kurio nebūtų 
galima išgelbėti. Kaip feministė, Teresa, aišku, manė, kad moterys 
kenčia vyrų tironiją, bet menkai nutuokė, kaip brutaliai kartais jie 
imasi spręsti reikalus šiame pasaulyje. Jai nė į galvą neatėjo, kad 
žmogus gali nepaprastai klastingai ir žiauriai išduoti artimą. 

Merginos apsaugininkų vadas, per senas, kad galėtų saugoti svar- 
bius valdžios atstovus, baisėjosi jos naivumu ir bandė atvesti ją į protą. 
Jis pasakojo Teresai šiurpias istorijas apie vyrus iš didelės savo darbo 
Slaptojoje tarnyboje patirties. Su ja vadas galėjo kalbėti atviriau negu 
su kitais, nes ši užduotis buvo paskutinė prieš jam išeinant į pensiją. 

— Tu per jauna, kad suprastum pasaulį, - aiškino jis. - Dėl sa- 
vo padėties privalai elgtis labai atsargiai. Nesitikėk kitus darysiant 
tau gera todėl, kad darai gera jiems. 

Išvakarėse ji paėmė pavėžėti autostopu keliaujantį vyrą. Šis 
pamanė, kad mergina nori su juo pasimylėti. Apsaugininkų vadas 
nesnaudė. Dvi jų mašinos prispaudė Teresos automobilį prie kel- 
kraščio, kai vyras jau dėjo ranką jai ant šlaunies. 

— Papasakosiu tau vieną istoriją, — tarė vadas. — Kartą vykdy- 
damas slaptą operaciją dirbau su nepaprastai gudriu ir maloniu 
valdžios agentu. Vieną sykį jį vis dėlto pergudravo. Jis įkliuvo į 
spąstus ir atsidūrė vieno blogiuko malonėje. Tas vyrukas — o jis 
buvo labai žiaurus — galėjo paprasčiausiai išvarpyti jį kulkomis. 
Bet kažkodėl paleido mano bosą taręs: „Atmink — esi skolingas 
man paslaugą.“ Bosas pusę metų persekiojo tą blogiuką ir galop 
mes jį užlaužėm. Mano bosas jį nudėjo, nedavė jam galimybės 
pasiduoti ar tapti informatoriumi. Žinai kodėl? Bosas pats man 
paaiškino. Tas blogiukas vienu metu turėjo Dievo galią, todėl bu- 
vo pernelyg pavojingas, kad būtų galima leisti jam gyventi. Bosas 
nejautė jam jokio dėkingumo. Girdi, tas blogiukas pasigailėjęs jo 
tik iš užgaidos, o kitą kartą ja geriau nepasikliauti. 

Apsaugininkų vadas nepasakė Teresai, kad tas jo bosas buvo 
Kristianas Kli. 

Fransio Ksavero Kenedžio išrinkimas prezidentu buvo Amerikos 
politikos stebuklas. Jį išrinko dėl magiškos pavardės, labai patrau- 
klios išvaizdos ir intelekto, nors kaip politikas nebuvo patyręs — 
vos vieną kadenciją išdirbęs Senate. 

Fransį vadino 1963 metais nužudyto prezidento Džono E. Ke- 
nedžio sūnėnu, bet jis nepriklausė Kenedžių klanui, vis dar akty- 
viai veikiančiam Amerikos politikoje. Šis Džono E Kenedžio gi- 
minaitis vienintelis iš tos plačios dinastijos paveldėjo dviejų garsių 
dėdžių Džono ir Roberto Kenedžių charizmą. 

Nepaprasti Fransio Kenedžio gabumai teisei pasireiškė labai 
anksti. Vos dvidešimt aštuonerių jau tapo Harvardo universiteto 
profesoriumi. Vėliau įkūrė savo juridinę firmą, pasisakančią už 
plačias liberalias valdžios ir privataus verslo reformas. Firma di- 
delio pelno nedavė, bet jam tai nerūpėjo, nes buvo paveldėjęs ne- 
mažus turtus. Užtat per ją Fransis išgarsėjo visoje šalyje. Jis kovojo 
už mažumų teises ir geresnes sąlygas skurdžiams ir bedarbiams, 
gynė beteisius. 

Per prezidento rinkimų vajų Kenedis savo entuziazmu užkrėtė 
visą šalį. Jis paskelbė sudarysiąs su Amerikos žmonėmis naują so- 
cialinę sutartį. Dėl ko išlieka civilizacijos, klausė jų. Dėl sutarties, 
kurią sudaro valdantieji ir valdomieji. Valdžia privalo prižadėti, 
kad apsaugos visuomenę nuo nusikalstamumo ir ekonominių 
sunkumų, privalo prižadėti kiekvienam piliečiui teisę į asmeninę 
laimę šiame gyvenime ir suteikti priemonių siekti tos laimės. Ta- 
da — ir tik tada — valdomieji privalės paklusti civilizaciją užtikri- 
nantiems įstatymams. Kenedis, be kita ko, siūlė, kad pagal tą šven- 
tą socialinę sutartį visi svarbiausi Amerikos visuomenės klausimai 
būtų sprendžiami reterendumais, o ne Kongreso, Aukščiausiojo 
Teismo ar prezidento sprendimais. 

Kenedis pažadėjo padaryti galą nusikalstamumui. Pažadėjo 
padaryti galą skurdui — jis ne tik skatina nusikalsti, bet ir pats 
savaime yra nusikaltimas. Fransis Kenedis prižadėjo valstybės fi- 
nansuojamą nacionalinę sveikatos draudimo programą ir tokią 

socialinio draudimo sistemą, kad į pensiją išėjęs darbo žmogus 
galėtų gyventi be rūpesčių. 

Norėdamas įrodyti ryžtą siekti šių idealų ir pelnyti neturtin- 
gųjų pasitikėjimą, per televiziją paskelbė Jungtinių Valstijų iždui 
paaukosiąs asmeninį turtą — keturiasdešimt milijonų dolerių. Tai 
jis padarė per labai viešą ceremoniją, transliuojamą visų šalies 
naujienų kanalų. Šis kilnus poelgis padarė didžiulį įspūdį visiems 
balso teisę turintiems piliečiams. 

Kenedis apskrido šalies didmiesčius, jo automobilių kortežas 
pravažiavo daugybės mažų miestelių gatvėmis. Lydimas tokių pat 
gražių kaip jis pats žmonos ir dukros tiesiog pakerėjo žmonių 
sąmonę. Kenedis tris kartus triumfavo debatuose su Respubliko- 
nų partijos kandidatu į prezidentus. Sąmoju, protu ir jaunatviška 
energija tiesiog sutriuškino varžovą. Joks prezidentas nepradėjo 
pirmos kadencijos taip mylimas liaudies. Eransis įveikė visus ir 
viską, išskyrus lemtį: žmona mirė vėžiu dar prieš inauguraciją. 

Nepaisydamas gniuždančios širdgėlos Eransis Ksaveras Kenedis 
sugebėjo įvykdyti pirmą savo programos punktą. Vykstant rinkimų 
vajui jis žengė drąsų politinį žingsnį: iš anksto paskelbė asmeninius 
patarėjus, kad rinkėjai galėtų juos įvertinti. Atstovu Kongrese vidaus 
politikos klausimams paskyrė juodaodį aktyvistą Odbladą Grėjų. 
Viceprezidentu pasirinko moterį ir padarė politinį sprendimą - ji 
bus ir jo administracijos narė. Kiti pasirinkti žmonės nekėlė tiek 
nuostabos. Jie visi padėjo Kenedžiui pasiekti pirmą pergalę — pakeis- 
ti socialinio draudimo įstatymus taip, kad kiekvienas darbo žmogus 
išėjęs į pensiją turėtų pakankamai pinigų pragyvenimui. Mokesčius 
naujiems įstatymams finansuoti jis uždėjo milžiniškoms Amerikos 
korporacijoms. Šios iškart tapo mirtinos prezidento priešės. 

Deja, po pirmos pergalės Kenedžio reformos ėmė strigti. Jo 
įstatymo projektą dėl piliečių reterendumo šaliai svarbiais klausi- 
mais atmetė Kongresas. Tokia pat nesėkmė ištiko ir bandymą su- 
kurti nacionalinę sveikatos draudimo sistemą. Pačiam Kenedžiui 
ėmė trūkti jėgų susidūrus su Kongreso pastatyta akmens siena. 
Prezidentas su savo patarėjais kaudavosi įnirtingai, iš paskutiniųjų, 
bet vis daugiau jų sumanymų žlugdavo. 

Jis suprato, kad paskutiniais kadencijos metais pralaimi mūšį, 
ir jį apėmė neviltingas pyktis. Kenedis žinojo kaunąsis už kilnų 
tikslą, kad tiesa — jo pusėje, kad dorovės požiūriu jis pranašesnis 
už oponentus ir elgiasi labai protingai, — tik taip galima užtikrinti 
Amerikos ateitį. Ber dabar jam atrodė, kad dorovė ir protas neturi 
jokios reikšmės vykstantiems politiniams procesams. 


Prezidentas laukė, kol visiems susitikimo dalyviams buvo įpilta 
arbatos. 

— Ko gero, aš nekelsiu savo kandidatūros antrai kadencijai, — 
ramiai tarė ir pažvelgęs į viceprezidentę pridūrė: — Elena, noriu, 
kad pasirengtum kandidatuoti į prezidentus. 

Visi neteko žado. Elena Diuprei jam nusišypsojo. Vyrai puikiai 
žinojo, kad šypsena — vienas iš grėsmingiausių jos politinių ginklų. 

— Fransi, — kreipėsi ji, - manau, sprendimą nesibalotiruoti turi 
nuodugniai aptarti su savo patarėjais man negirdint. Prieš išeinant 
leisk tau pasakyti štai ką: žinau, koks nusivylęs dabar esi. Bet aš 
neįstengčiau pasiekti didesnių laimėjimų, net jeigu mane išrinktų. 
Manau, tau reikia kantrybės. Per antrą kadenciją galėtum nuveikti 
daugiau. 

— Elena, ne blogiau už mane žinai, kad Jungtinių Amerikos 
Valstijų prezidentas pirmą kadenciją turi daugiau galios negu an- 
trą, — irzlokai priminė Kenedis. 

— Dažniausiai taip ir būna, — pritarė Elena Diuprei. — Bet gal 
mums pavyktų pasiekti, kad per tavo antrą kadenciją pasikeistų 
Atstovų Rūmų sudėtis. O dabar pasakysiu kai ką savanaudiška: 
jeigu eičiau viceprezidento pareigas dvi kadencijas, o ne vieną, 
mano pozicijos sustiprėtų. Be to, tavo parama būtų svaresnė, jei 
prezidentautum dvi kadencijas, o ne pasitrauktum iš posto spau- 
džiamas Kongreso, kuriame daugumą turi tavo paties Demokratų 
partija. 

Ji dėjosi popierius į aplanką, nes neketino čia likti. 

— Tau nebūtina išeiti, — tarė Fransis Kenedis. 

Diuprei vėl visiems maloniai nusišypsojo. 

— Neabejoju, tavo patarėjai kalbės laisviau, jei manęs nebus, — 
atsakė ir išėjo iš Geltonojo ovalinio kambario. 

Keturi vyrai aplink Kenedį tylėjo. Jie buvo artimiausi jo pata- 
rėjai. Kenedis pats juos paskyrė ir jie buvo atskaitingi jam vienam. 
Prezidentas panėšėjo į keistą kiklopą su vienomis smegenimis ir 
keturiomis rankomis. Šie patarėjai ir buvo tos rankos. Be to, jie 
buvo geriausi jo draugai, o žmonai mirus — ir vieninteliai artimieji. 

Kai viceprezidentė išėjo ir uždarė duris, vyrai tvarkingiau su- 
sidėjo popierius, paėmė arbatą ir sumuštinių. 

— Ko gero, Elena — protingiausias žmogus Baltuosiuose rū- 
muose, — abejingai tarė Judžinas Dazis, prezidento administracijos 
vadovas. 

Kenedis jam nusišypsojo. Niekam nebuvo paslaptis, kad Dazis 
jaučia silpnybę gražioms moterims. 

— O ką manai tu, Judžai? — paklausė prezidentas. —- Ar man 
reikėtų būti kantresniam ir balotiruotis dar kartą? 

Prieš dešimt metų, kai Fransis Kenedis ėmė daryti politinę 
karjerą, Judžinas Dazis vadovavo didžiulei kompiuterių bendrovei. 
Konkurentus jis ryte rijo, bet buvo kilęs iš neturtingos šeimos, tad 
vis dar tikėjo socialiniu teisingumu — ne tiek iš romantiško idea- 
lizmo, kiek iš pragmatizmo. Jis įsitikino, kad saujelė piniguočių 
Amerikoje turi pernelyg didelę galią ir kad ilgainiui tai sužlugdys 
tikrąją demokratiją. Todėl Kenedžiui atėjus į politiką su neapsi- 
mesto teisingumo lozungu Dazis organizavo finansinę paramą. Ji 
padėjo Kenedžiui tapti prezidentu. 

Dazis buvo stambus malonaus būdo vyras, puikiai mokantis 
paveikti žmones, kad šie netaptų priešais, kai prezidentas neįvyk- 
dydavo jų pageidavimų ir reikalavimų. Administracijos vadovas 
palenkė plinkančią galvą virš savo užrašų. Gerai pasiūtas švarkas 
tiesiog braškėjo ties apkūniu liemeniu. 

— O kodėl gi nesibalotiruoti? — nerūpestingai tarė jis. - Darbą 
turėsi malonų — muši dinderį, ir tiek. Kongresas sakys tau, ką turi 
daryti, ir atsisakys daryti tai, ką liepsi tu. Niekas nepasikeis. Ne- 
bent užsienio politikoje. Ten galėsi mažumą pasismaginti, o gal net 
nuveikti šį tą gera. Dar kai kas. Į kariuomenę neprirenkame pusės 

žmonių. Savo vaikus mokome puikiai, todėl jie per gudrūs, kad bū- 
tų patriotai. Didžiuojamės savo technologijomis, bet niekas nenori 
pirkti mūsų prekių. Mūsų mokėjimų balansas beviltiškas. Ristis 
žemyn jau nebeįmanoma. Taigi tegul tave perrenka, o tada atsipa- 
laiduok ir smagiai gyvenk ketverius metus. Velniai rautų, darbas 
neblogas, o pinigai tau irgi pravers, — Dazis nusišypsojo ir mostelėjo 
ranka parodydamas, kad bent jau pusė buvo pasakyta juokais. 

Keturi patarėjai, nors atrodė abejingi, iš tikrųjų įdėmiai stebė- 
jo Kenedį. Nė vienam nepasirodė, kad Dazis kalba nepagarbiai. 
Tokį žaismingą toną prezidentas pats skatino pastaruosius trejus 
metus. 

Artūras Viksas, patarėjas nacionalinio saugumo klausimais, 
stambus vyras šilto ir šalto mačiusio žmogaus veidu, neišsiskirian- 
čiu minioje, mat buvo žydo ir italės sūnus, galėdavo būti kandžiai 
šmaikštus, bet į prezidento pareigas ir patį Kenedį žiūrėjo su šiokia 
tokia pagarbia baime. 

Viksas su Kenedžiu susipažino prieš dešimt metų, kai šis kan- 
didatavo į Senatą. Liberalas iš Rytų pakrantės dėstė etiką ir po- 
lirologiją Kolumbijos universitete. Be to, buvo labai turtingas ir 
niekino pinigus. Jų santykiai peraugo į draugystę, pagrįstą inte- 
lektu. Kenedis laikė Artūrą Viksą protingiausiu žmogumi, kokį 
kada nors buvo sutikęs. Šiam Kenedis buvo pats dorovingiausias 
politikas. Dėl to juodu, aišku, negalėjo tapti labai artimais drau- 
gais, bet vienas kitu visiškai pasitikėjo. 

Viksas, kaip patarėjas nacionalinio saugumo klausimais, ma- 
nė, kad dėl savo pareigų turi šnekėti rimčiau už kitus. Jis kalbėjo 
ramiai, įtaigiai, su vis dar juntamu niujorkietišku akcentu. 

— Gal Judžas, — jis mostelėjo į Dazio pusę, — ir mano, kad 
juokauja, bet tu iš tikrųjų gali naudingai prisidėti plėtojant mūsų 
šalies užsienio politiką. Mes turime kur kas daugiau galios svertų, 
negu įsivaizduoja Europa ar Azija. Mano galva, tu privalai kan- 
didatuoti dar kartą. Šiaip ar taip, užsienio politikoje Jungtinių 
Valstijų prezidentas turi karaliaus galią. 

Kenedis pasisuko į vyrą sau iš kairės. Odbladas Grėjus, vadina- 
mas tiesiog Otu, vos prieš dešimt metų baigęs koledžą, buvo jau- 

niausias prezidento patarėjas. Jis studijavo Harvardo, gavęs Rodso 
stipendiją — Oksfordo universitetuose, tuo pat metu dalyvavo kai- 
ruoliškame juodaodžių sąjūdyje. Šis jaunas, išvaizdus vyras studijų 
metais išsiskyrė kaip be galo gabus mokslininkas ir puikus kalbų 
sakytojas. Po ugningo oratoriaus išore Kenedis įžvelgė iš prigim- 
ties mandagų, diplomatišką žmogų, gebantį įtikinti nesigriebiant 
grasinimų. Vėliau, kai Niujorke galėjo kilti smurto banga, Kenedis 
pelnė Grėjaus susižavėjimą ir pasitikėjimą. Eransis paleido į darbą 
savo nepaprastą teisininko talentą, protą ir žavesį, be to, aiškiai 
parodė nesąs rasistas, ir neramumai baigėsi. Abi pusės ėmė žvelgti 
į jį su pagarba. 

Nuo tada Odbladas Grėjus rėmė politiko karjerą darantį Ke- 
nedį ir ragino jį kandidatuoti į prezidentus. Kenedis paskyrė Otą 
savo atstovu Kongrese, kad „stumtų“ jo įstatymų projektus. Jauna- 
tviškas Grėjaus idealizmas susikirto su jo politine nuojauta. Aišku, 
idealizmas ne kartą pralaimėjo, nes Odbladas pamatė, kaip veikia 
valstybės valdymo mechanizmas, kada galima naudoti jėgos sver- 
tus, pasikliauti šiurkščia pažinčių galia, kada laukti nieko nedarant 
arba gražiai pasiduoti. 

— Otai, sakyk, ką tu manai, — kreipėsi Kenedis. 

— Traukis, — atsakė Grėjus. — Kol dar tik pralaimi. 

Kenedis nusišypsojo, patarėjai nusijuokė. 

— Nori be užuolankų? Pritariu Daziui. Kongresas ant tavęs 
šika, žiniasklaida spardo tau subinę. Lobistai ir verslo rykliai už- 
smaugė tavo reformas. Darbo klasė ir intelektualai mano, kad juos 
išdavei. Velniai rautų, tu vairuoji šią šalį, kurią galima palyginti 
su dideliu kadilaku, bet jis net neturi vairo stiprintuvo! Tau to 
negana — nori duoti visiems, po šimts velnių, šalies maniakams 
galimybę dar ketverius metus save talžyti? Siūlau mums visiems 
nešdintis iš čia velniop. 

Kenedis, atrodo, išties nudžiugo: gražaus airiško veido bruožus 
nušvietė šypsena, mėlynos akys sužvilgo. 

— Labai juokinga, — tarė jis, — bet pakalbėkime rimtai. 

Prezidentas suprato, kad patarėjai nori užgauti jo savigarbą ir 
taip sugundyti kandidatuoti antrą kartą. Nė vienas jų nenorėjo 

palikti šio valdžios centro, Vašingtono, Baltųjų rūmų. Geriau jau 
būti liūtu be nagų negu antilope. 

— Norit, kad vėl kelčiau savo kandidatūrą, — tarė Kenedis. — 
Bet kam? 

— Tu velniškai teisus: noriu, kad kandidatuotum, — sutiko 
Otas Grėjus. — Ėjau dirbti į šią administraciją todėl, kad malda- 
vai padėti savo broliams. Tikėjau tavim tada, tebetikiu dabar. Mes 
jiems padėjome ir galime padėti daugiau. Darbo dar velnioniškai 
daug. Turčiai toliau turtėja, skurdžiai tebeskursta. Tokią padėtį 
pakeisti gali tik tu. Nesitrauk iš šios kovos dabar. 

— Po perkūnais, kaip aš galiu laimėti? — paklausė Kenedis. — 
Kongresą iš esmės valdo Sokrato klubas. 

Grėjus pažvelgė į savo viršininką su vien jauniems žmonėms 
būdingu ryžtu. 

— Šitaip galvoti nevalia. Pažiūrėk, ko mes pasiekėme, nors 
oponentai buvo be galo grėsmingi. Mes galime laimėti ir šį kartą. 
O jeigu nelaimėsime, svarbiausia bus, kad bandėme, nenuleidome 
rankų. 

Akimirką kambaryje tvyrojo tyla — rodės, visi susigriebė, kad 
iki šiol nė žodžio neištarė žmogus, darantis didžiausią įtaką Fran- 
siui Kenedžiui, — Kristianas Kli. Visų žvilgsniai nukrypo į jį. 

Kli vos ne garbino Kenedį, nors juodu buvo artimi draugai. 
Prezidentą tai visuomet stebino, nes drąsą vertinantis Kristianas 
žinojo, kad Kenedis bijo būti nužudytas. Kli tiesiog maldavo Ke- 
nedį kandidatuoti į prezidentus, todėl garantavo jam saugumą su 
sąlyga, kad bus paskirtas ne tik teisingumo ministru, bet ir FTB 
bei Slaptosios tarnybos vadovu. Taigi dabar Kli kontroliavo visą 
Jungtinių Valstijų vidaus saugumo sistemą, bet Kenedis sumokėjo 
už tai didelę politinę kainą: teko leisti Kongresui skirti du savo tei- 
sėjus į Aukščiausiąjį Teismą ir ambasadorių Jungtinėje Karalystėje. 

Kenedis įsmeigė akis į Kristianą Kli ir šis prašneko: 

— Žinai, kas labiausiai neduoda ramybės šios šalies žmonėms? 
Jiems nusišikt ant užsienio politikos, nusišikt ant ekonomikos. 
Jiems nė motais, kad žemė perdžius ir susitrauks kaip razina. Di- 
dmiesčių ir mažų miestelių gyventojams nerimą kelia tai, kad va- 

kare negali išeiti į gatvę, nes juos apiplėš. Kad negali naktį miegoti 
lovose nesibaimindami įsilaužėlių ir žudikų. Mūsų šalyje siaučia 
anarchija. Valdžia nevykdo savo įsipareigojimų, numatytų visuo- 
meninėje sutartyje, — apginti kiekvieną šalies pilietį. Moterys bijo 
būti išžagintos, vyrai — nužudyti. Mes elgiamės niekingai, kaip 
gyvuliai. Turtingieji ėda žmones juos engdami, nusikaltėliai žudo 
vargšus ir vidurinės klasės atstovus. Tu, Eransi, vienintelis gali iš- 
traukti mus iš šios klampynės. Tikiu tuo, tikiu, kad gali išgelbėti 
šią šalį. Todėl ir pradėjau pas tave dirbti. O dabar nori mus mes- 
ti, — Kli kiek parylėjo ir vėl kalbėjo: — Turi mėginti toliau, Fransi. 
Viso labo dar ketverius metus. 

Prezidentas Kenedis susijaudino. Jis matė, kad šie keturi vyrai 
vis dar tiki juo. Suvokė pats subtiliai privertęs juos pasakyti tuos 
dalykus, dar kartą patvirtinti savo tikėjimą juo ir prisiimti dalį jo 
atsakomybės. Nuoširdžiai nudžiugęs Kenedis nusišypsojo. 

— Aš viską apgalvosiu, — tarė. 

Patarėjai suprato, kad susitikimas baigėsi, ir išėjo, liko tik Kris- 
tianas Kli. 

— Ar Teresa grįš namo švenčių? — apsimestinai abejingai pa- 
klausė jis. 

Kenedis gūžtelėjo pečiais. 

— Ji Romoje su nauju vaikinu. Parskris Velykų sekmadienį. 
Kaip visada, pabrėžtinai ignoruoja religines šventes. 

— Džiaugiuosi, kad ji parsidangina, — tarstelėjo Kli. — Euro- 
poje sunku gerai ją apsaugoti. Be to, ji mano, kad ten gali laidyti 
liežuvį, o čia niekas apie tai nesužinos, — jis patylėjo ir netrukus 
pridūrė: — Jeigu vėl kandidatuosi, turėsi uždrausti jai rodytis vie- 
šumoje arba jos išsižadėti. 

— Negalėsiu. Jei vėl balotiruosiuosi, man reikės radikalių fe- 
minisčių balsų. 

Kristianas nusijuokė. 

— Aišku. Dėl Orakulo gimtadienio pobūvio. Jis tikrai nekan- 
triai jo laukia. 

— Nesijaudink, — nuramino Kenedis, — aš surengsiu įspūdingą 
šventę. Dievuliau, jam šimtas, o vis dar laukia gimtadienio vakarėlio! 

— Jis buvo didis žmogus ir toks tebėra, — atsakė Kristianas. 

Kenedis dėbtelėjo į jį. 

— Tau jis visada buvo labiau prie širdies negu man. Bet jis irgi 
turi trūkumų, darė klaidų. 

— Be abejo, — pritarė Kli. — Bet iki šiol nesu matęs Žmogaus, 
kuris geriau už jį valdytų savo gyvenimą. Patarimais ir pamoky- 
mais Orakulas pakeitė gyvenimą ir man, — po šių žodžių Kristia- 
nas kiek parylėjo. — Šiandien su juo vakarieniausiu, tad pasakysiu, 
kad pobūvis tikrai įvyks. 

Kenedis šaltai šyptelėjo. 

— Nepameluosi. 


Dienai baigiantis Kenedis pasirašė keletą popierių Ovaliniame ka- 
binete, paskui nesikeldamas nuo rašomojo stalo įsistebeilijo pro 
langą. Jis matė Baltųjų rūmų teritoriją juosiančios tvoros viršų — 
baltais spygliais besibaigiančius juodus virbus, jais tekėjo elektra. 
Kaip visada, jautėsi nesmagiai, kad yra taip arti gatvių ir žmonių, 
nors žinojo: įvykdyti antpuolį prieš Baltuosius rūmus nėra lengva, 
toks įspūdis tik iliuzija. Prezidentas buvo itin gerai saugomas. Nuo 
užpuolikų Baltuosius rūmus gynė septynios užtvaros. Trijų kilome- 
trų spinduliu ant kiekvieno namo stogo ar jų butuose buvo įsitaisę 
apsaugininkai. Visose gatvėse, vedančiose į prezidento rezidenciją, 
buvo įrengti ryšio postai, turintys paslėptų automatų, kulkosvai- 
džių, granatsvaidžių ir net prieštankinių pabūklų. Tarp turistų, kas 
rytą tūkstančiais plūstančių į pirmą rūmų aukštą, sukiodavosi dau- 
gybė Slaptosios tarnybos agentų. Jie viską budriai stebėdavo ir ple- 
pėdavo su smalsuoliais. Kiekvienas lopinėlis, kuriame buvo leidžia- 
ma lankytis turistams, būdavo stebimas vaizdo kameromis ir labai 
jautria garso aparatūra, tiksuojančia net šnabždesius. Ties kiekvienu 
koridoriaus posūkiu ginkluoti sargybiniai sėdėdavo prie specialių 
kompiuterių stalų, kuriuos akimirksniu galėjo paversti barikado- 
mis. Kol pastate būdavo lankytojų, Kenedis visada laikydavosi tam 
tyčia pastatytame ketvirtame aukšte, kur buvo įrengtos gyvenamo- 
sios patalpos su sutvirtintomis grindimis, sienomis ir lubomis. 

Dabar, garsiajame Ovaliniame kabinete, į kurį jis retai užsuk- 
davo — nebent pasirašyti oficialių dokumentų ar per kokias iš- 
kilmingas ceremonijas, — Eransis Kenedis atsipalaidavęs mėgavosi 
reta galimybe pabūti kelias minutes vienas. Jis pasiėmė iš dėžutės 
nuo stalo ilgą, ploną kubietišką cigarą. Pasukiojęs tarp pirštų nu- 
pjovė galiuką, užsidegė, kartą giliai įtraukė dūmą ir pažiūrėjo pro 
neperšaunamo stiklo langus. 

Prisiminė, kaip kartą vaikystėje vaikštinėjo žalia šio kiemo veja 
palei baltai dažytą sargybinių būdelę tolimajame kampe, paskui 
tekinas pasileido pasitikti savo dėdžių Džeko ir Roberto. Kaip jis 
juos mylėjo! Dėdė Džekas buvo toks žavus! Nors atrodė lyg vaikas, 
turėjo nepaprastą galią, tad visiems susidarė įspūdis, kad pasaulį 
valdyti gali net vaikigalis. O dėdė Robertas, be galo rimtas ir net 
niūrokas, sugebėdavo būti švelnus ir žaismingas. Ne, dingtelėjo 
Fransiui Kenedžiui, kartais mes jį vadindavome dėde Bobiu, ne 
Robertu — o gal aš klystu? Taip ir neatminė. 

Užtat prisiminė, kaip daugiau negu prieš keturiasdešimt me- 
tų jis ta pačia veja atbėgo pasitikti abiejų dėdžių, šie paėmė jį už 
rankų, pakėlė, ir jis pasiekė Baltuosius rūmus nė karto nepalietęs 
pėdomis žemės. 

Dabar Fransis pakeitė dėdes. Vaikystėje pagarbią baimę kėlusi 
valdžia šiandien buvo jo rankose. Gaila, kad tokie gražūs prisi- 
minimai kartu kėlė skausmą ir liūdesį: juk jis svarsto atsisakyti 
idealų, dėl kurių jie padėjo galvas. 

Tą Didįjį penktadienį Fransis Ksaveras Kenedis nežinojo, kad 
viską netrukus aukštyn kojomis apvers du niekam nežinomi re- 
voliucionieriai Romoje. 


2 SKYRIUS 


VELYKŲ RYTĄ Romeo su savo būriu — keturiais vyrais ir trimis 
moterimis su visa kovine ekipuote — išlipo iš furgono. Romos 
gatvėse priešais Šv. Petro aikštę jie įsimaišė į Velykų proga išsi- 
puošusią minią. Moterys buvo pasidabinusios pastelinių pavasa- 
rio spalvų apdarais, su prašmatniomis į bažnyčią eiti tinkamomis 
skrybėlėmis, vyrai — kreminiais kostiumais su geltonais iš palmių 
šakelių nupintais kryželiais atlapuose. Vaikai buvo dar labiau iš- 
čiustyti: mergaitės pirštinėtos, nėriniais puoštomis suknelėmis, 
berniukai mėlynais konfirmacijos kostiumais, sniego baltumo 
marškiniais ir raudonais kaklaraiščiais. Po minią išsibarstę kunigai 
šypsodamiesi laimino tikinčiuosius. 

Romeo nesišypsojo. Rimtas veidas bylojo jį atėjus liudyti šį 
Velykų rytą švenčiamo Kristaus prisikėlimo. Jis vilkėjo juodu kos- 
tiumu, baltais, gerai iškrakmolytais marškiniais. Jų fone baltutėlio 
kaklaraiščio beveik negalėjai įžiūrėti. Buvo apsiavęs juodais gumi- 
niais batais. Išlipęs iš furgono susisagstė kupranugarių vilnos ap- 
siaustą, slepiantį specialioje kilpoje pakabintą šautuvą. Pastaruo- 
sius tris mėnesius Romeo treniravosi iš jo šaudyti, kol kiekvieną 
kartą ėmė pataikyti į patį taikinio vidurį. 

Keturi jo būrio vyrai buvo apsirengę kaip kapucinai: ilgais, pla- 
čiais rudais abitais, aprištais storomis virvėmis. Tonzūras buvo prisi- 
dengę kepuraitėmis. Po laisvais abitais jie slėpė granatas ir pistoletus. 

Trys moterys, tarp jų ir Anė, vilkėjo juodus ir baltus vienuo- 
lių apdarus. Po jais irgi slėpė ginklus. Žmonėms prasiskyrus Anė 
su kitomis dviem „vienuolėmis“ nuėjo į priekį, Romeo be vargo 
nusekė joms pavymui. Paskui jį žengė keturi būrio „vienuoliai“. 
Jie įdėmiai viską stebėjo ir buvo pasirengę įsikišti, jei Romeo su- 
laikytų popiežiaus apsaugininkai. 

Taip Romeo būrys nusigavo į Šv. Petro aikštę, nepastebimas di- 
džiulėje vis dar plūstančioje minioje. Galop it kokie tamsūs kamš- 
čiai, plūduriuojantys margaspalvio vandenyno bangose, Romeo su 
savo žmonėmis sustojo tolimajame aikštės kampe. Jiems už nugarų 
dabar buvo vien marmurinės kolonos ir mūro sienos. Romeo at- 
sistojo kiek nuošaliau nuo kitų. Jis laukė ženklo iš kitos aikštės 
pusės, kur Jabrilis su savo grupe lipdė prie sienos šventas statulėles. 

Jabrilis su trim vyrais ir trim moterimis vilkėjo kasdieniais 
drabužiais. Vyrai po laisvais švarkais slėpė pistoletus. Jie pridengė 
moteris, dedančias į vietą sprogstamosios medžiagos prigrūstas 
Kristaus statulėles. Jos turėjo išlėkti į orą radijo siųstuvu davus 
signalą. Statulėlių nugarėlės buvo išteptos labai stipriais klijais, 
kad jų nuo sienų nenuluptų koks smalsuolis iš minios. Statulėlės 
buvo gražios, puošnios, pagamintos iš vielinio karkaso ir aplipdy- 
tos baltai nudažytu moliu. Jos visai tiko kaip Velykų papuošalas, 
tad vargu ar kas būtų galėjęs įtarti, kam jos skirtos. 

Kai ši operacijos dalis buvo baigta, Jabrilis išvedė savo grupę 
iš Šv. Petro aikštės prie furgono. Vieną iš vyrų pasiuntė nunešti 
Romeo siųstuvą — jo signalas susprogdins statulėles. Jabrilis su 
savo žmonėmis sulipo į furgoną ir nuvažiavo į Romos oro uostą. 
Popiežius Inocentas pasirodys balkone tik po trijų valandų. Viskas 
vyko pagal planą. 

Furgone, nebegirdėdamas šurmuliuojančios minios, Jabrilis 
prisiminė, kaip viskas prasidėjo... 


Prieš keletą metų per vieną kartu vykdomą misiją Romeo užsi- 
minė, esą popiežius saugomas akyliau negu koks nors Europos 


valstybės vadovas. 

— Kam galėtų kilti noras nužudyti popiežių? — tada nusijuokęs 
paklausė Jabrilis. - Kam žudyti nenuodingą šliužą? Popiežius — 
tik niekam nereikalingas senas medinis stabas, apsuptas tuzino 
jo vietą užimti pasirengusių niekam nereikalingų senių, kažkokių 
nukaršusių Kristaus sužadėtinių, saujelės iškamšų su raudonomis 
kepuraitėmis. Manyčiau, būtų prasmė jį pagrobti, nes jis — tur- 
tingiausias žmogus pasaulyje. Bet žudyti taip beprasmiška, kaip 
sutraiškyti saulėje besikaitinantį driežą. 

Tačiau Romeo įrodinėjo savo tiesą ir suintrigavo Jabrilį. Po- 
piežių garbina šimtai milijonų katalikų visame pasaulyje. Be to, jis 
yra kapitalizmo simbolis, nes jį remia krikščioniškos buržuazinės 
Vakarų valstybės. Toms šalims popiežius — vienas iš didžiausių 
valdžios ramsčių. Vadinasi, nužudžius popiežių priešų pasauliui 
būtų suduotas baisus psichologinis smūgis, nes jis laikomas Dievo 
vietininku žemėje. Rusijos ir Prancūzijos karaliai buvo nužudyti 
todėl, kad manė turį dangaus duotą teisę valdyti ir jų mirtis pasi- 
tarnavo žmonijos pažangai. Dievas — turtuolių pramanas, sugal- 
votas vargšams mulkinti, o popiežius — turtuolių pagalbininkas. 
Ber tai tebuvo idėjos griaučiai. Jabrilis ją išplėtojo. Dabar operacija 
įgavo tokį stulbinantį pobūdį, kad Romeo buvo pakerėtas, o Ja- 
brilis negalėjo atsižavėti savimi. 

Jabrilio akimis, Romeo, nepaisant visų jo kalbų ir sudėtų aukų, 
nebuvo tikras revoliucionierius. Jabrilis išstudijavo italų teroristų 
istoriją. Jiems galėjai drąsiai patikėti nužudyti šalių vadovus. Jie 
uoliai mokėsi iš rusų, po daugybės bandymų galų gale nužudžiu- 
sių carą. Italai net pasiskolino iš rusų Jabriliui šlykštų pavadinimą 
„Smurto Kristūs“. 

Jabrilis kartą buvo matęs Romeo tėvus. Tėvas — veltėdis, visuo- 
menės parazitas. Turėjo vairuotoją, tarną ir didelį į ėriuką panašų 
šunį. Juo it kokiu jauku prisiviliodavo moteris gatvėse. Bet tėvo 
manieros buvo gražios. Jis patiko visiems, tik ne sūnui. 

Motina — dar vienas kapitalizmo sistemos vaisius. Godi pi- 
nigų ir brangakmenių, pamaldi katalikė. Gražiai apsirengusi su 
tarnaičių palyda kas rytą traukdavo į bažnyčią klausytis mišių. 
Baigusi atgailą visą likusią dieną skirdavo malonumams. Kaip ir 

vyras, nuolaidžiavo savo silpnybėms, svetimavo ir buvo atsidavusi 
jųdviejų vienturčiam sūnui Romeo. 

Taigi pagaliau ši laiminga šeima bus nubausta. Tėvas - Maltos 
riteris, motina — uoli katalikė, o jų sūnus — popiežiaus žudikas! 
Kokia gėda! Vargše Romeo, oi, kaip prisikentėsi tą savaitę, kai aš 
tave išduosiu! 

Romeo žinojo visą operacijos planą, išskyrus Jabrilio pridėtą 
paskutinį netikėtą posūkį. „Visai kaip šachmatai, — taip sakė apie 
operaciją Romeo. — Šachas, dar kartą šachas, ir matas. Gražumėlis!“ 


Jabrilis pažiūrėjo į laikrodį — dar penkiolika minučių kelio. Eur- 
gonas neskubėdamas važiavo greitkeliu į oro uostą. 

Laikas pradėti. Jabrilis surinko visus ginklus ir granatas iš savo 
žmonių ir sudėjo į lagaminą. Furgonui sustojus priešais oro uosto 
pastatą Jabrilis išlipo pirmas. Mašina nuvažiavo toliau — kiti gru- 
pės nariai išlips prie kito įėjimo. Nešinas lagaminu Jabrilis iš lėto 
ėjo per salę dairydamasis civiliniais drabužiais apsirengusių Saugu- 
mo tarnybos pareigūnų. Įėjo į dovanų ir gėlių krautuvėlę prie pat 
kontrolės posto. Ant vidinės durų pusės kabojo lentelė su ryškiai 
raudonų ir žalių raidžių užrašu „UŽDARYTA“. Tai buvo ženklas, 
kad įeiti nepavojinga ir krautuvėlėje nėra lankytojų. 

Čia dirbo neišvaizdi, smarkiai išsidažiusi blondinė. Jos balsas 
buvo šiltas, gundantis, įspūdingą tigūrą paryškino paprasta vilno- 
nė suknelė, per juosmenį persmaugta diržu. 

— Atleiskite, — tarė Jabriliui, — ar iš ženklo nematote, kad ne- 
dirbame? Juk šiandien Velykos. 

Bet jos balsas buvo draugiškas, kviečiantis, jį dar palydėjo šilta 
šypsena. 

Jabrilis ištarė sutartą sakinį — iš jo moteris turėjo suprasti, kad 
jis savas. 

— Kristus prisikėlė, bet man vis tiek reikia skristi į komandiruotę. 

Moteris paėmė lagaminą jam iš rankos. 

— Lėktuvas nevėluoja? — paklausė Jabrilis. 

— Ne, — atsakė moteris. — Turi valandą. Niekas nepasikeitė? 

— Niekas. Bet atmink: viskas dabar priklauso nuo tavęs. 

Tai pasakęs išėjo. Tos moters Jabrilis anksčiau nebuvo matęs 
ir daugiau nepamatys. Ji žinojo tik apie šį operacijos etapą. Iero- 
ristas pažiūrėjo į švieslentę, rodančią, kada išskris lėktuvai. Taip, 
jo lėktuvas nevėluos. 


Moteris buvo viena iš nedaugelio dailiosios lyties atstovių Pirmo- 
joje šimtinėje. Prieš trejus metus organizacija įtaisė ją krautuvėlės 
savininke. Per tą laiką ji atsargiai užmezgė ryšius su oro uosto ir 
saugos tarnybų darbuotojais, kartais pasitelkdama į pagalbą gun- 
dančius žvilgsnius. Moteris gudriai išmoko patekti į lėktuvus ap- 
eidama kontrolės punktus, turinčius įrangą bagažui peršviesti, ir 
perduoti keleiviams siuntinukus. Darydavo tai ne per dažnai, kad 
neatkreiptų dėmesio. Trečiais metais ji užmezgė romaną su vienu 
iš ginkluotų apsaugininkų ir šis praleisdavo ją pro postą, neturintį 
patikros įrangos. Tą dieną jos meilužis budėjo. Ji pažadėjo jam 
priešpiečius ir nedidelę pramogą kambarėlyje už savo parduotuvės. 
Taigi jis pats pasisiūlė dirbti Velykų sekmadienį. 

Priešpiečius padėjusi kambarėlyje ant stalo, ji ištuštino laga- 
miną ir perdėjo ginklus į margaspalves dovanų dėžes su „Gucci“ 
etiketėmis. Dėžes sukišo į rožinį popierinį pirkinių maišą ir ėmė 
laukti. Kai iki skrydžio liko dvidešimt minučių, maišą prisispaudė 
prie krūtinės abiem rankomis, nes buvo labai sunkus, tad moteris 
baiminosi, kad popierius neplyštų, ir nevikriai nubėgo koridoriu- 
mi prie apsaugos posto, neturinčio įrangos bagažui šviesti. Bu- 
dintis meilužis galantišku mostu leido jai praeiti. Ji žavingai jam 
nusišypsojo. Stiuardesė pažino įlipusią į lėktuvą. 

— Vėl tu, Livija, — nusijuokė jinai. 

Moteris ėjo ekonominės klasės salonu, kol pamatė Jabrilį, sė- 
dintį tarp trijų savo būrio vyrų ir trijų moterų. Viena jų ištiesė 
rankas į sunkų Livijos maišą. 

Stiuardesės Livija pavadinta moteris paleido maišą į iškeltas 
rankas, apsisuko ir išbėgo iš lėktuvo. Grįžusi į krautuvėlę baigė 
ruošti priešpiečius. 

Apsaugininkas Eaencis buvo vienas iš tų įstabių italų, sukurtų, 
rodos, grynai moterų giminės džiaugsmui. Grožis - menkiausias 
iš jo privalumų. Svarbiau tai, kad jis buvo iš tų gero būdo vyriš- 
kių, kuriuos visiškai tenkina riboti jų gabumai ir ambicijos. Oro 
uosto apsaugininko uniformą Faencis vilkėjo išdidžiai kaip koks 
Napoleono feldmaršalas. Ūsai buvo dailūs, tvarkingi ir gražūs kaip 
riesta subretės nosis. Iškart matei jį tikint, kad turi svarbų darbą, 
kad atlieka valstybei be galo reikalingą pareigą. Praeinančias mo- 
teris nužvelgdavo meiliai ir geraširdiškai, nes jam buvo patikėta jas 
saugoti. Livija beveik iškart pastebėjo Faencį pirmą jo budėjimo 
dieną ir nusprendė, kad apsaugininką pavilios be vargo. Iš pradžių 
vyras elgėsi su ja rafinuotai, mandagiai lyg su dukra, bet moteris 
greitai jį nuo to atpratino apipylusi žaismingų komplimentų kruša 
ir įteikusi vieną kitą žavią dovanėlę, iš kurių galėjai numanyti ją 
esant labai turtingą. Paskui kviesdavosi jį vakarais užkąsti į krau- 
tuvėlę. Dabar Faencis ją mylėjo ar bent jau buvo jai atsidavęs ne 
mažiau nei šuo jį lepinančiam šeimininkui. 

O Livijai jis labai patiko. Buvo žavus, linksmas meilužis, nie- 
kados nesusimąstantis apie rimtus dalykus. Lovoje su juo buvo 
kur kas maloniau negu su tais niūriais jaunais revoliucionieriais, 
graužiamais kaltės, slegiamais sąžinės. 

Jis tapo vos ne jos augintiniu. Moteris meiliai vadindavo jį 
Dzonciu. Kai jis įeidavo į krautuvėlę ir užrakindavo duris, ji at- 
siduodavo jam su begaline meile ir aistra, bet jausdama sąžinės 
priekaištus. Vargšelis Dzoncis: Italijos kovos su teroristais valdyba 
netrukus viską išsiaiškins ir pamatys, kaip Livija dingo iš įvykio 
vietos. Nėra ko abejoti: Dzoncis jau pasigyrė pergale sekso fron- 
te — juk jinai už jį vyresnė, patyrusi, taigi jos garbės saugoti nerei- 
kia. Pareigūnai išsiaiškins apie jų santykius. Gaila Dzoncio — šie 
priešpiečiai bus paskutinė jo laimės valanda. 

Juodu pasimylėjo: ji skubėdama, bet įgudusiai, jis entuzias- 
tingai, džiugiai. Livijai toptelėjo, kad šis epizodas ne tik suteikė 
jai pasitenkinimą, bet ir padėjo pasiekti tikslą kaip revoliucionie- 
rei. Dzoncis bus nubaustas už išdidumą, pasipūtimą ir tai, kad 
mylėdamas vyresnę moterį tarėsi darąs jai malonę, o ji džiaugsis 

taktikos ir strategijos pergale. Vis dėlto Dzoncio gaila. Koks gražus 
jis nuogas: rusvai gelsva oda, didelės, panašios į elnio akys, juodi 
it degutas plaukai, gražūs ūsai, varpa tvirta, lyg nulieta iš bronzos. 

— Ak, Dzonci, Dzonci, — šnabždėjo jinai prigludusi jam prie 
šlaunies, — niekados nepamiršk, kad myliu tave. 

Ji pavaišino jį nuostabiais valgiais, juodu išgėrė butelį puikaus 
vyno, paskui dar kartą pasimylėjo. Tada Dzoncis apsirengė, pa- 
bučiavo ir išėjo švytėdamas iš įsitikinimo, kad nusipelnė tokios 
laimės. Likusi viena Livija gerai apsidairė po krautuvėlę, susirinko 
visus daiktus, pasiėmė apdarus ir viską susidėjo į Jabrilio lagaminą. 
Taip jai buvo liepta: neturėjo likti jokių teroristo pėdsakų. Pasku- 
tinė užduotis — nuvalyti pirštų atspaudus, kuriuos ji galėjo palik- 
ti krautuvėlėje, bet tai buvo bergždžias darbas: visų ji tikriausiai 
nenuvalys. Pasiėmusi lagaminą išėjo, užrakino duris ir paliko oro 
uosto pastatą: Lauke skaisčiai švietė saulė. Automobilyje jau laukė 
moteris iš jos grupės. Livija įlipo, pasisveikindama jai pakštelėjo ir 
vos ne apgailestaudama tarė: 

— Ačiū Dievui, viskas baigėsi. 

— Ne taip jau blogai buvo, — paprieštaravo bendražygė. — 
Krautuvėlė davė mums pelno. 


Jabrilis su savo žmonėmis sėdėjo ekonominės klasės salone, nes 
gretimame, pirmos klasės, skrido Teresa Kenedi, Jungtinių Valstijų 
prezidento dukra su šešiais apsaugininkais iš Slaptosios tarnybos. 
Teroristas nenorėjo, kad jie pamatytų, kaip perduodamos dova- 
nų dėžės, į kurias supakuoti ginklai. Be to, buvo išsiaiškinęs, jog 
Teresa Kenedi įlips į lėktuvą prieš pat jam išskrendant, o apsaugi- 
ninkai iš anksto netikrindavo lėktuvo, nes niekuomet nežinodavo, 
ar Teresa neapsigalvos. Dar ir todėl, manė Jabrilis, kad jie aptingo 
ir tapo nerūpestingi. 

Didžiuliame reaktyviniame lėktuve buvo nemažai tuščių vietų: 
ne tiek daug italų nusprendė keliauti Velykų sekmadienį. Jabrilis 
spėliojo, kodėl prezidento dukra skrenda tokią dieną. Juk jinai 
katalikė, nors atsivertusi į naują tikėjimą — kairiųjų liberalų, tos 

niekingiausios politinės srovės. Bet teroristui buvo tik geriau, kad 
keleivių mažai, — šimtą įkaitų lengviau sužiūrėti negu kelis šimtus. 

Po valandos, lėktuvui jau pakilus, Jabrilis palinko į priekį ir 
užstojo moteris, kad šios pradėtų traukti ginklus iš „Gucci“ dėže- 
lių. Trys būrio vyrai jam padėjo: pasilenkė virš kėdžių ir šnekėda- 
miesi su moterimis lyg skydais pridengė jas savo kūnais. Šalia kitų 
keleivių nebuvo, tad jie jautėsi gana drąsiai. Moterys padavė į do- 
vanų popierių suvyniotas granatas Jabriliui ir šis greitai pasikabino 
jas ant savęs. Trys vyrai gavo pistoletus ir paslėpė juos vidinėse 
švarkų kišenėse. Jabrilis ir trys moterys taip pat pasiėmė po ginklą. 

Kai viskas buvo paruošta, Jabrilis sustabdė tarpueiliu einančią 
stiuardesę. Ji pamatė granatas ir pistoletą teroristui net nespėjus 
sušnabždėti įsakymo ir sugriebti jai už rankos. Ta nuostaba, paskui 
šokas ir baimė veide jam buvo gerai pažįstami. Jis laikė ją už šalto 
prakaito išpiltos rankos ir šypsojosi. Du jo vyrai atsistojo taip, kad 
galėtų valdyti ekonominės klasės saloną. Nepaleisdamas stiuarde- 
sės rankos Jabrilis įėjo į pirmos klasės saloną, trys moterys jam iš 
paskos. Slaptosios tarnybos agentai iškart jį pamatė, bet pastebėjo 
granatas ir pistoletus. Jabrilis jiems nusišypsojo. 

— Nesikelkite iš vietų, ponai, — tarė. 

Prezidento dukra iš lėto pasuko galvą ir pažiūrėjo Jabriliui į 
akis. Jos veidas įsitempė, bet iš baimės nesuvirpėjo. Narsuolė, pa- 
manė Jabrilis, ir graži. O gaila! Jis palaukė, kol trys būrio moterys 
įsitaisė pirmos klasės salone, tada privertė stiuardesę atidaryti pilo- 
tų kabinos duris. Teroristą apėmė jausmas, kad įžengia į didžiulio 
banginio smegenis ir padaro visą kūną bejėgį. 


Teresa Kenedi pasąmonėje pažino pirmą kartą matomą Jabrilį ir 
kūną supurtė pasidygėjimo drebulys. Čia buvo tas demonas, dėl 
kurio ją perspėdavo. Siauras, tamsus veidas buvo nuožmus, ma- 
syvus, atsikišęs žandikaulis atrodė lyg košmarų pabaisos. Granatos 
ant švarko ir rankoje panėšėjo į išpampusias žalias rupūžes. Tada 
pamatė tris moteris tamsiomis kelnėmis ir baltais švarkais, su di- 
deliais pistoletais rankose. Praėjus pirmam šokui Teresa Kenedi 

pasijuto lyg prasikaltusi mergaitė. Po velnių — per ją tėvas turės 
bėdos. Dabar Slaptosios tarnybos apsaugininkų ji niekada nebeat- 
sikratys. Ji žiūrėjo, kaip Jabrilis, laikydamas stiuardesę už rankos, 
prieina prie pilotų kabinos durų. Teresa pasisuko į apsaugininkų 
vadą, bet šis visą dėmesį buvo sutelkęs į ginkluotas moteris. 

Tą akimirką į pirmos klasės saloną su granata rankoje įžen- 
gė vienas iš Jabrilio vyrų. Viena teroristė privertė kitą stiuardesę 
paimti selektoriaus ryšio mikrofoną. Per garsiakalbius pasigirdo 
truputį virpantis balsas: 

— Prašome visų keleivių užsisegti saugos diržus. Lėktuvą už- 
grobė revoliucionierių grupuotė. Likite ramūs ir laukite tolesnių 
nurodymų. Nesikelkite iš savo vietų. Nelieskite rankinio bagažo. 
Dėl jokios priežasties nepalikite savo vietų. Prašom likti ramiems. 
Nesijaudinkite. 

Pilotas pamatė įeinančią į kabiną stiuardesę ir susijaudinęs tarė: 

— Per radiją ką tik pranešė, kad kažkas šovė į popiežių. 

Tada išvydo už stiuardesės įėjusį Jabrilį. Pilotas iš nuostabos 
liko prasižiojęs, bet neišleido nė garso. Jis dabar panašus į karika- 
tūrą, dingtelėjo Jabriliui, kai iškėlė ranką su sugniaužta granata. 
Bet pilotas sakė... „šovė į popiežių“. Ar tai reiškia, kad Romeo 
nepataikė? Šiaip ar taip, Jabrilis neturėjo kitos išeities. Jis įsakė 
pilotui keisti kursą ir skristi į arabų valstybę Šerhabeną. 


Žmonių jūra Šv. Petro aikštėje nunešė Romeo ir jo būrį į akmenų 
siena užtvertą kampą. Ten jie sudarė salelę. Po abitu pasikišusi pis- 
toletą Anė stovėjo tiesiai prieš Romeo. Jai buvo patikėta jį saugoti 
ir duoti laiko iššauti. Kiti grupės nariai, irgi persirengę vienuoliais, 
apsupo juos ratu, kad Romeo galėtų laisvai veikti. Iki popiežiaus 
pasirodymo jiems reikės laukti dar tris valandas. 

Romeo atsišliejo akmens sienos, užsimerkė nuo Velykų ryto 
saulės ir mintyse greitai pakartojo visą operacijos seką. Pasirodžius 
popiežiui Romeo kepštelės per petį vyrui kairėje, šis įjungs siųstu- 
vą, perduodantį signalą, ir sprogs statulėlės, prilipdytos prie sienos 
kitoje aikštės pusėje. Kai jos sproginės, Romeo išsitrauks šautuvą 

ir nuspaus gaiduką. Uždelsti negali nė akimirkos, nes jo šūvio gar- 
sas turi atrodyti kaip sprogimų aidas. Tada mes šautuvą, apsimetę 
vienuoliai ir vienuolės apsups ratu ir visi pabėgs su minia. Skulp- 
tūrėlėse buvo įdėtas ir dūmų užtaisas, tad Šv. Petro aikštę apgaubs 
tiršti dūmai. Kils baisi maišatis ir panika, taigi pabėgti turėtų būti 
nesunku. Pavojų gali kelti žmonės aplink juos, nes supras, ką jis 
daro, bet paniškai bėganti minia netrukus juos perskirs. O jeigu 
kokie bepročiai bandys persekioti, bus nušauti. 

Teroristas jautė, kad krūtinę išmuša šaltas prakaitas. Milži- 
niška minia, mosuojanti iškeltomis gėlėmis, jam virto baltų, 
purpurinių, rausvų ir raudonų lopų jūra. Jis negalėjo atsistebė- 
ti žmonių džiaugsmu, tikėjimu prisikėlimu, ekstaze vilties, kad 
mirtis įveikiama. Nusišluostė delnus į apsiaustą, užčiuopė sunkų 
po juo kabantį šautuvą. Kojos paskaudo, užtirpo. Kad iškęstų tas 
valandas, kol balkone pasirodys popiežius, stengėsi negalvoti apie 
nemalonius pojūčius. 

Mintyse vėl iškilo užmiršti vaikystės vaizdai. Prieš konfirmaciją 
jį mokė romantiškas kunigas. Iš jo Romeo sužinojo, kad vienas iš 
viršesnių kardinolų su raudonu galvos apdangalu sidabriniu plak- 
tuku pastuksena mirusiam popiežiui į kaktą ir taip įsitikina, jog jis 
negyvas. Ar taip vis dar daroma? Šįsyk plaktukas išsiteps krauju. 
Bet kokio jis dydžio? Kaip žaislinis? O gal toks didelis ir sunkus, 
kad galėtum įkalti vinį? Nėra ko abejoti: tai bus brangi Renesanso 
relikvija, meno kūrinys, inkrustuotas brangakmeniais. Na ir kas? 
Popiežiaus galvos liks tiek mažai, kad nebus į ką stuksenti - po ap- 
siaustu slepiamas šautuvas užtaisytas sprogstamosiomis kulkomis. 
Ir Romeo neabejojo pataikysiąs. Pasitikėjimo įkvėpė tai, kad buvo 
kairiarankis. Mancino* sekasi viskas: sportas, meilė ir, sprendžiant 
iš prietarų, žudyti. 

Laukdamas Romeo stebėjosi, kad nesijaučia darąs šventvagys- 
tę. Juk nuo mažumės buvo auklėjamas pagal griežtus katalikiškus 
papročius mieste, kur kiekviena gatvė, kiekvienas pastatas primi- 
nė, kaip atsirado krikščionybė. Net dabar matė kulto pastatų stogų 


* Kairiarankiams (žr.; čia ir toliau pastabos vertėjo). 

kupolus, dangaus fone panašius į marmuro diskus, girdėjo sodrų, 
guodžiantį, bet podraug bauginantį bažnyčių varpų gausmą. Šioje 
didžiulėje garbinimo aikštėje jis regėjo kankinių statulas, užuodė 
begalės tikinčiųjų Kristumi suneštų pavasarinių gėlių kvapus. 

Tie viską nustelbiantys gausybės gėlių aromatai priminė jam 
motiną ir tėvą — šie amžinai išsikvėpindavo, kad nesijaustų jų var- 
go nemačiusių, išpopintų itališkų kūnų kvapo. 

Tada milžiniška puošniausiais drabužiais Velykoms pasidabi- 
nusi minia ėmė skanduoti: „Papa, Papa, Papa!“* 

Užlieti gelsvos ankstyvo pavasario šviesos Žmonės, iš viršaus 
stebimi akmeninių angelų, be perstojo kvietė savo popiežių pa- 
laiminti. Galop pasirodė du kardinolai raudonomis mantijomis 
ir laimindami ištiesė rankas. Netrukus į balkoną išėjo popiežius 
Inocentas. 

Jis buvo labai senas, vilkėjo baltu, žvilgančiu arnotu, pasika- 
binęs auksinį kryžių, užsimetęs kryžiais siuvinėtą baltos vilnos 
skraistę, ant galvos užsidėjęs baltą pijusę. Avėjo tradiciniais žema- 
kulniais raudonais batais atvirais pirštais. Batų priekyje buvo išsiu- 
vinėti auksiniai kryžiai. Ant minią laiminti iškeltos rankos piršto 
mūvėjo vadinamąjį žvejo žiedą — vieną iš popiežiaus atributų. 

Minia ėmė mėtyti aukštyn gėles, džiaugsmingai rėkti, balkonas 
sužvilgo saulėje — rodės, tuoj lėks žemyn su visomis tomis gėlėmis. 

Tą akimirką Romeo apėmė ta pati baimė, kurią jam kadaise 
keldavo šie krikščionybės simboliai. Bet prisiminus kardinolą rau- 
donu biretu, vadovavusį jo konfirmacijos apeigoms — veidas buvo 
raupuotas it paties šėtono, — pajuto dvasios pakilimą, neregėtą 
palaimą ir džiaugsmą. Romeo kepštelėjo per petį vyrui iš kairės, 
kad šis perduotų radijo signalą. 

Atsiliepdamas į minios šauksmus „Papa, Papa!“ popiežius pa- 
kėlė rankas laimindamas visus, pagerbdamas Velykas, prisikėlusį 
Kristų, pasveikindamas akmeninius angelus, sėdinčius ant aikštę 
juosiančių sienų. Romeo išsitraukė šautuvą iš po apsiausto. Du 
jo būrio „vienuoliai“ priešais atsiklaupė, kad neužstotų taikinio. 


„Popiežiau, popiežiau, popiežiau!“ (7r.). 

Anė atsistojo taip, kad Romeo galėtų pasidėti šautuvą jai ant pe- 
ties. Vyras iš kairės pasiuntė signalą į statulėles, priklijuotas kitoje 
aikštės pusėje. 

Sprogimai sudrebino aikštę, į orą pakilo rausvas debesis, gėlių 
kvapą permušė svylančios mėsos dvokas. Tą pačią akimirką Ro- 
meo nusitaikė ir iššovė. Driokstelėjus sprogimams džiaugsmingus 
minios šauksmus pakeitė garsai, panašūs į didžiulio kirų pulko 
klyksmą. 

Popiežiaus kūnas, rodės, atsiplėšė nuo balkono grindų, kru- 
vinu skuduru virtusi balta pijusė nulėkė aukštyn, blaškoma spro- 
gimo bangos suspausto oro, paskui nusklendė žemyn. Siaubo ir 
gyvuliško įrūžio riksmas nuaidėjo virš aikštės, kai popiežiaus kū- 
nas sudribo ant balkono turėklo. Auksinis kryžius sutabalavo ore, 
skraistė nusidažė raudonai. 

Virš minios nusirito akmens dulkių debesys, pasipylė mar- 
murinių subyrėjusių angelų ir šventųjų skeveldros. Stojo šiurpi 
tyla — minia sustingo matydama nužudytą popiežių. Jo galva buvo 
ištaškyta į gabalus. Kitą akimirką kilo panika. Žmonės bėgo iš 
aikštės trypdami šveicarų gvardiečius, bandančius užtverti išėji- 
mus. Ryškiaspalvių Renesanso laikų uniformų nebebuvo matyti 
siaubo apimtų tikinčiųjų maišalynėje. 

Romeo paleido šautuvą iš rankų ir ginkluotų abiejų lyčių „vie- 
nuolių“ apsuptas leidosi nešamas minios iš aikštės į Romos gatves. 
Jis svirduliavo nieko nematydamas — galėjai pamanyri, kad apako. 
Anė sugriebė jį už rankos ir stumte įstūmė į laukiantį furgoną. Ro- 
meo užsidengė ausis delnais, kad negirdėtų klykiančios minios. Jis 
drebėjo ištiktas šoko, bet netrukus pajuto neapsakomą džiugesį, 
paskui nuostabą — nejaugi tai ne sapnas?! 


Jabrilis su savo žmonėmis visiškai kontroliavo lainerį, turėjusį 
skristi iš Romos į Niujorką. Pirmos klasės salone jie paliko vie- 
nintelį keleivį — Teresą Kenedi. 

Šiai dabar buvo ne tiek baisu, kiek įdomu. Teresą nustebino, 
kad pagrobėjai taip lengvai įvarė baimės jos apsaugininkams iš 

Slaptosios tarnybos: tereikėjo parodyti, jog jie nuo galvos iki kojų 
apsikarstę sprogstamaisiais užtaisais. Suprask: užtektų paleisti vos 
vieną kulką ir lėktuvas gabalais nukristų ant žemės. Ji pastebėjo, 
kad trys vyrai ir trys moterys labai liekni, o jų veidai persikreipę 
iš įtampos nelyginant sportininkų per taškas į tašką vykstančias 
rungtynes. Vienas iš tų vyrukų išstūmė jos apsaugininką iš pirmos 
klasės salono ir nepaliaudamas bakinti nusivarė tuščiu ekonominės 
klasės tarpueiliu. Viena iš moterų stovėjo kiek toliau nuo Teresos 
nusitaikiusi pistoletu. Kai kitas apsaugininkas nenorėjo trauktis nuo 
prezidento dukros, moteris pakėlė ginklą ir įrėmė vamzdį jam į gal- 
vą. Primerktos akys aiškiai sakė, kad ji iššautų nedvejodama. Buvo 
prasižiojusi — matyt, norėdama atpalaiduoti įsitempusius veido rau- 
menis. Tada Teresa pastūmė apsaugininką į šalį ir atsistojo priešais 
teroristę. Ta su palengvėjimu šyptelėjo ir mostu paliepė jai sėstis. 

JAV prezidento dukra akimis sekė operacijai vadovaujantį te- 
roristą. Jis panėšėjo į režisierių, žiūrintį į vaidinančius savo ak- 
torius. Rodės, jis ne įsakinėja, o tik užsimena ar leidžia suprasti, 
ką daryti. Jis šyptelėjo ir mostelėjo ranka taip liepdamas Teresai 
nesikelti iš vietos. Visa elgsena bylojo, kad jam patikėta ją saugoti 
kaip akies vyzdį. Po kurio laiko vyras nuėjo į pilotų kabiną. Vienas 
iš pagrobėjų žiūrėjo, kad niekas neįeitų į pirmos klasės saloną. 
Dvi teroristės susiglaudusios nugaromis, atkišusios pistoletus sto- 
vėjo priešais Ieresą. Vienai stiuardesei buvo liepta paimti vidinio 
ryšio mikrofoną ir perdavinėti pagrobėjo duodamus įsakymus ke- 
leiviams. Visi teroristai atrodė per daug menki, kad galėtų kelti 
tokį siaubą. 

Nuėjęs į pilotų kabiną Jabrilis leido vienam jų per siųstuvą 
pranešti, kad lėktuvas užgrobtas ir skrenda ne į Niujorką, o į 
Šerhabeną. Amerikos valdžios pareigūnai pamanys turį vieninte- 
lę problemą — vėl reikės derėtis su arabų teroristais dėl tų pačių 
reikalavimų kaip visada. Jabrilis liko kabinoje, kol vyko pokalbis 
per radijo ryšį. 

Kol lėktuvas skrido, Jabriliui neliko nieko kita, tik laukti. Jis 
mintyse išvydo savo vaikystės dienų Palestiną: namus žalioje oa- 
zėje, iš visų pusių supamoje dykumos, tuos šviesos angelus — savo 

tėvą ir motiną, gražų Koraną, padėtą ant tėvo rašomojo stalo ir 
galintį bet kurią akimirką vėl įkvėpti tikėjimo. Ir kaip viskas bai- 
gėsi iš dangaus pasipylus bombų krušai. Viską pasiglemžė liepsna 
ir raudonų dūmų kamuolys. Tada pasirodė izraeliečiai. Jabriliui 
atrodė, kad nuo tada visą vaikystę praleido aptriušusių lūšnų gy- 
venvietėje, panašioje į didžiulę belaisvių stovyklą. Gausiems jos 
gyventojams bendra buvo tik viena — neapykanta žydams. Tiems 
Korane išgirtiems žydams. 

Vyras prisiminė, kad universitete kai kurie dėstytojai prastai 
parašytą referatą ar kursinį darbą vadindavo „arabo darbu“. Pats 
Jabrilis šitaip pasakė ginklininkui, padariusiam jam prastų pistole- 
tų. Na, bet tai, ką jie nuveikė šiandien, niekas nepavadins „arabo 
darbu“. 

Jabrilis visuomet nekentė žydų. Ne, ne žydų — izraeliečių. Jis 
prisiminė įvykį iš vaikystės, kai buvo ketverių, na, ne daugiau kaip 
penkerių. Pabėgėlių stovykloje, kur mokėsi, Izraelio kareiviai darė 
kratą, mat buvo gavę informacijos, kad čia slapstosi teroristai, tik ji 
buvo klaidinga — išties „arabo darbas“. Visiems gyventojams buvo 
įsakyta išeiti iš lūšnų iškeltomis rankomis. Tokį įsakymą gavo ir 
vaikai ilgoje, iš skardos sudėtoje, geltonai nudažytoje pašiūrėje, va- 
dinamojoje mokykloje visai netoli gyvenvietės. Jabrilis su kitais ber- 
niukais ir mergaitėmis susispietė į krūvą, iškėlė rankytes ir iš siaubo 
klykė: „Pasiduodu!“ Jabrilis niekada nepamiršo jauno kareivio iz- 
raeliečio, vieno iš tos naujos padermės — šviesiaplaukio kaip koks 
vokiečių kareivis per Antrąjį pasaulinį karą. Jis pasibaisėjęs žiūrėjo 
į tuos vaikus. Semitiškų bruožų, bet šviesaus gymio veidas apsipylė 
ašaromis. Kareivis nuleido ginklą ir sušuko vaikams liautis klykus, 
nebekelti rankų. Girdi, jiems nėra ko bijoti, mažų vaikų niekas 
nelies. Izraelietis kuo puikiausiai mokėjo arabiškai, bet kai vaikai 
nenuleido rankų, jis priėjo prie jų ir nenustodamas verkti bandė 
jėga jas nulenkti. Jabrilis neužmiršo to kareivio ir vėliau pasiryžo 
niekados nebūti toks kaip jis — nesileisti sugniuždomas gailesčio. 

Dabar, žiūrėdamas žemyn pro lėktuvo iliuminatorių, matė 
apačioje Arabijos pusiasalio dykumas. Netrukus skrydis baigsis ir 
jis atsidurs Šerhabeno sultonate. 

Šerhabenas buvo viena mažiausių pasaulio valstybių, bet tokia 
naftinga, kad šimtai kupranugariui kaip transporto priemonei tei- 
kiančio pirmenybę sultono vaikų ir vaikaičių važinėjo mersedesais 
ir ėjo mokslus geriausiuose užsienio universitetuose. Pirmajam ša- 
lies valdovui priklausė didelės pramonės korporacijos Vokietijoje 
ir Jungtinėse Valstijose. Jis mirė būdamas turtingiausias pasaulio 
žmogus. Tik vienam jo vaikaičiui Morobiui pavyko išvengti įbro- 
lių intrigų, likti gyvam ir tapti dabartiniu sultonu. 

Sultonas Morobis buvo nuožmus, fanatiškai dievobaimingas 
musulmonas. Dabar praturtėję Šerhabeno piliečiai buvo ne ma- 
žiau dievobaimingi. Jokia moteris negalėjo išeiti į gatvę neužsiden- 
gusi veido čadra, buvo draudžiama skolinti pinigus už palūkanas, 
o svaigalų tame dykumų krašte galėjai rasti nebent užsienio šalių 
pasiuntinybėse. 

Kadaise Jabrilis padėjo sultonui paimti ir sustiprinti valdžią 
nužudydamas keturis iš pavojingesnių jo įbrolių. Iš dėkingumo ir 
neapykantos didžiosioms valstybėms sultonas sutiko padėti Jabri- 
liui vykdant šią operaciją. 

Lėktuvas su teroristais ir įkaitais nusileido, iš lėto nuriedėjo prie 
nedidelio stiklinio oro uosto pastato, nušviesto gelsvų dykumos 
saulės spindulių. Už kilimo ir tūpimo takų iki pat horizonto drie- 
kėsi smėlynai, nusėti naftos bokštais. Lėktuvui sustojus Jabrilis pa- 
matė, kad takus apjuosę ne mažiau kaip tūkstantis sultono kareivių. 

Dabar prasidės sudėtingiausia, maloniausia, bet kartu pavojin- 
giausia operacijos dalis. Jabrilis privalės elgtis atsargiai, kol Romeo 
nusigaus ten, kur sutarta. Be to, reikės tikėtis, kad sultonas de- 
ramai sureaguos į vien tik jam, Jabriliui, težinomą paskutinį šios 
šachmatų partijos ėjimą. Ne, čia tau ne „arabo darbas“. 


Dėl Europos ir Amerikos laiko skirtumo Fransis Kenedis šeštą 
ryto pirmą kartą išgirdo, kad nužudytas popiežius. Jam apie tai 
pranešė atstovas spaudai Matrjus Gladisas, paskirtas budėti Baltuo- 
siuose rūmuose per Velykas. Judžinui Daziui ir Kristianui Kli taip 
pat jau buvo pranešta ir jie laukė prezidento rezidencijoje. 

Nulipęs laiptais iš savo apartamentų ir įėjęs į Ovalinį kabinetą 
Fransis Kenedis pamatė Dazį ir Kli. Abu atrodė niūrūs. Kažkur to- 
li Vašingtono gatvėse pratisai kaukė sirenos. Kenedis atsisėdo prie 
savo rašomojo stalo ir žvilgtelėjo į Judžiną Dazį — juk informuoti 
turėjo prezidento administracijos vadovas. 

— Fransi, popiežius negyvas. Jį nužudė per Velykų pamaldas. 

— Kas tai padarė? — paklausė priblokštas prezidentas. — Ir kodėl? 

— Mes nežinom, - atsakė Kli, — bet yra dar blogesnė žinia. 

Kenedis bandė ką nors suprasti iš priešais stovinčių vyrų veidų 
ir jį apėmė kaustanti baimė. 

— Kas galėtų būti dar blogiau? 

— Lėktuvą, kuriuo skrenda Teresa, užgrobė ir pasuko į Šerha- 
beną, — paaiškino Kli. 

Eransį Kenedį staiga supykino. 

— Pagrobėjai valdo padėtį, — išgirdo jis kalbant Judžiną Da- 
zį. - Jokių incidentų lėktuve neįvyko. Derybas pradėsime, vos tik 
lėktuvas nutūps. Priminsime sultonato valdžiai visas skolas mums, 
ir viskas baigsis gerai. Abejoju, ar pagrobėjai bent žino, kad tuo 
lėktuvu skrenda Teresa. 

— Artūras Viksas ir Oto Grėjus jau važiuoja čionai. CŽV di- 
rektorius, gynybos ministras ir viceprezidentė taip pat. Po pusva- 
landžio jie lauks tavęs Ministrų kabineto pasitarimų kambaryje. 

— Gerai, — tarstelėjo Kenedis prisiversdamas likti ramus. — Yra 
kokia nors sąsaja? 

Jis pamatė, kad Kristianas nenustebo, bet Dazis klausimo ne- 
suprato. 

— Tarp popiežiaus nužudymo ir lėktuvo pagrobimo, — paaiš- 
kino jam Kenedis. Nė vienas neatsakė, tad jis pridūrė: — Laukite 
manęs pasitarimų kambaryje. Noriu šiek tiek pabūti vienas. 

Patarėjai išėjo. 

Pats Kenedis galėjo nebijoti pasikėsinimo, bet žinojo, kad 
niekada nepajėgs visiškai apsaugoti dukters. Teresa buvo perne- 
lyg nepriklausoma, tad neleido tėvui varžyti jos laisvės. Jo many- 
mu, rimtas pavojus jai nė negalėjo grėsti: neprisiminė, kad kada 
taikiniu būtų buvusi pasirinkta kokios nors šalies vadovo dukra. 

Kiekvieną teroristų ar revoliucionierių organizaciją už tai būtų 
pasmerkęs visas pasaulis. 

Po tėvo inauguracijos Teresa atvirai rėmė radikalų ir feminisčių 
grupuotes. Ji teigė, kad jos pažiūros nesutampa su tėvo. Fransis 
nė nebandė prikalbinti ją elgtis kitaip, apsimetinėti prieš publiką 
kitokia, negu yra iš tikrųjų. Jis ją mylėjo, ir tai svarbiausia. Kai 
dukra trumpai aplankydavo jį Baltuosiuose rūmuose, jiedviem 
visados būdavo smagu ginčytis politiniais klausimais, gvildenti 
leistinus ir neleistinus galios taikymo būdus. 

Konservatyvi respublikoniška prastos reputacijos geltonoji 
spauda stengėsi gauti prezidentą kompromituojančių kadrų. Tere- 
są fotografuodavo feminisčių žygiuose, demonstracijose prieš bran- 
duolinius ginklus, o kartą net mitinge už valstybę palestiniečiams. 
Taigi tai, kas dabar nutiko, sulauks ironiškų komentarų spaudoje. 

Keista, tačiau Amerikos visuomenė palankiai žiūrėjo į Teresą 
Kenedi - net tada, kai tapo žinoma, kad Romoje ji gyvena su italų 
radikalu. Juodu buvo nutotografuoti, kai susikibę vaikštinėjo seno- 
mis akmenimis grįstomis gatvelėmis, kai bučiavosi. Ir kai stovėjo 
buto, kuriame kartu gyveno, balkone. Jaunas meilužis buvo išvaiz- 
dus, Teresa šviesiaplaukė, balto kaip pienas airiško gymio, mėlynų 
Kenedžių akių — tikra gražuolė. Net kiek išstypusi kaip ir visi Ke- 
nedžiai, apsirengusi kasdieniais itališkais drabužiais ji atrodydavo 
tokia miela, kad užrašai po nuotraukomis nebūdavo kandūs. 

O laikraščiuose išspausdinta nuotrauka, kur ji nufotografuota 
ginanti savo jauną meilužį italą nuo Italijos policininkų lazdų, 
vyresnės kartos amerikiečiams pažadino seniai pamirštus prisimi- 
nimus apie tą siaubingą dieną Dalase.* 

Žiniasklaidos dėmesį traukianti mergina nestokojo šmaikštu- 
mo. Per prezidento rinkimų vajų TV reporteriai prirėmė ją prie 
sienos ir paklausė: „Vadinasi, jūs pritariate politinėms tėvo pa- 
žiūroms? “ Atsakydama „taip“ būtų pasirodžiusi esanti veidmainė 
arba mergaitė, kuria manipuliuoja valdžios ištroškęs tėvas. Jei bū- 


* Turima galvoje 1963 m. lapkričio 22-oji, kai buvo nušautas JAV prezidentas 


Džonas E Kenedis. 

tų atsakiusi „ne“, laikraščiai būtų plyšoję, neva ji nepalaiko tėvo 
siekio tapti prezidentu. Bet Teresa parodė turinti politikės gyslelę, 
vertą Kenedžių vardo. „Na taip, jis mano tėtis, —- apkabindama jį 
tarė Teresa, — ir žinau, kad yra šaunus vyrukas. Bet jeigu man ne- 
patinka tai, ką daro, aprėkiu jį visai taip pat kaip jūs, žurnalistai.“ 
Televizoriaus ekrane ši scena atrodė puikiai ir tėvas buvo dukrai 
be galo dėkingas. O dabar ji atsidūrė mirtiname pavojuje. 

Jeigu Teresa būtų niekur nuo jo nesitraukusi, elgusis kaip at- 
sidavusi dukra, gyvenusi kartu Baltuosiuose rūmuose ir nebūtų 
buvusi tokia radikali, nieko panašaus nebūtų atsitikę. Ir kam jai 
reikėjo įsitaisyti meilužį užsienietį, studentą radikalą — ko gero, jis 
net perdavė pagrobėjams reikalingą informaciją! Eransis mintyse 
nusijuokė. Jis irzta kaip tėvas, norintis, kad jo vaikas keltų jam 
kuo mažiau rūpesčių. Jisai dukrą myli ir ją išgelbės. Šiuo atveju 
bent jau yra su kuo kovoti, ne taip kaip tada, kai siaubingai ilgai 
ir skausmingai merdėjo žmona. 

Įėjo Judžinas Dazis ir paprašė ateiti į Ministrų kabineto pasi- 
tarimų kambarį — visi jo jau laukia. 


Kenedžiui įėjus visi atsistojo. Jis iškart mostu paragino juos sės- 
tis, bet susirinkusieji jį apspito ir pareiškė užuojautą. Prezidentas 
priėjo prie ilgo ovalinio stalo ir atsisėdo ant kėdės krikštasuolėje, 
palei židinį. 

Vaiski, balta dviejų sietynų šviesa atsispindėjo nuo sodriai ru- 
do stalviršio, juoda oda trauktų kėdžių. Jų buvo po šešias abiejose 
stalo pusėse, kitos stovėjo prie sienos. Balti atspindžiai mirgėjo ir 
ant sienų. Šalia dviejų langų į Rožių sodą kabojo dvi vėliavos: dry- 
žuota Jungtinių Amerikos Valstijų ir tamsiai mėlyna su baltomis 
žvaigždėmis — prezidento. 

Kenedžio patarėjai atsisėdo arčiausiai jo ir ant stalo pasidėjo 
aplankus su pranešimais ir kitais dokumentais. Kiek toliau įsitaisė 
Ministrų kabineto nariai ir CŽV direktorius, o kitame stalo gale — 
JAV štabų vadų komiteto pirmininkas, kariuomenės generolas, 
vilkintis spalvinga uniforma ir todėl išsiskiriantis iš visų tamsiais 

drabužiais apsirengusių susirinkimo dalyvių. Viceprezidentė Diu- 
prei, vienintelė moteris kambaryje, sėdėjo priešais prezidentą. Vil- 
kėjo madingu tamsiai mėlynu kostiumėliu ir balto šilko palaidi- 
nuke. Gražus jos veidas buvo rūstus. Kambarys buvo persisunkęs 
Rožių sodo kvapais — jie skverbėsi pro įstiklintas duris, uždengtas 
storomis užuolaidomis ir drapiruotėmis. 

Informaciją pateikė CŽV direktorius Teodoras Tapis. Kadaise 
jis vadovavo FTB. Šis pilkas, politinių ambicijų neturintis žmo- 
gelis niekados nenusižengdavo CŽV įstatams bandydamas įgy- 
vendinti kokias rizikingas ar neteisėtas užmačias arba sukurti sa- 
vo imperiją. Kenedžio patarėjai, ypač Kristianas Kli, visiškai juo 
pasitikėjo. 

— Per kelias praėjusias valandas gavome patikimų praneši- 
mų, — kalbėjo Tapis. —- Popiežių nužudė būrys, sudarytas vien iš 
italų. Teresos lėktuvą užgrobė tarptautinė grupuotė, vadovaujama 
arabo, vadinamo Jabriliu. Tai, kad abu incidentai įvyko tą pačią 
dieną ir prasidėjo tame pačiame mieste, matyt, yra sutapimas. Bet 
į sutapimus, žinia, visada turime žiūrėti įtariai. 

— Dabar popiežiaus nužudymas nėra pirmaeilės svarbos, — ty- 
liai prašneko Kenedis. - Mums labiausiai turi rūpėti užgrobtas 
lėktuvas. Ar jie jau pateikė kokių nors reikalavimų? 

— Nepateikė, - bemat atsakė Tapis. — Vien tai jau keista. 

— Pasirenkite deryboms. Pranešinėk man apie kiekvieną žings- 
nį, - prezidentas pasisuko į valstybės sekretorių ir paklausė: —- Ku- 
rios šalys mums padės? 

— Visos, — patikino šis. — Kitos arabų šalys pasibaisėjusios: 
mintis, kad jūsų duktė paimta įkaite, jas šiurpina. Tai prieštarau- 
ja jų garbės supratimui ir jos nemano, kad būta kokio pagrindo 
kraujo kerštui. Jų žodžiais, joms pačioms nebus iš to jokios nau- 
dos. Prancūzija palaiko su sultonu gerus santykius. Ji pasisiūlė į 
Šerhabeną pasiųsti savo stebėtojų. Britanija ir Izraelis mums padė- 
ti negali — sultonas jomis nepasitiki. Šiaip ar taip, kol pagrobėjai 
nepateikė reikalavimų, mes, galima sakyti, nei pakarti, nei paleisti. 

Kenedis pasisuko į Kli. 


— Krisai, kodėl, tavo galva, jie nieko nereikalauja? 

— Galbūt dar anksti, - atsakė Kli. — O gal ruošiasi mesti kokią 
kitą kortą. 

Pasitarimų kambaryje stojo šiurpi tyla. Baltos šviesos dėmės 
ant sienų, atsimušusios nuo juodos sunkių kėdžių aukštomis at- 
kaltėmis odos, veidus darė pamėkliškai pilkus. 

Kenedis laukė, kol pasisakys visi, bet mintys sukosi apie kitką 
patarėjams svarstant, ko būtų galima griebtis: ekonominių sank- 
cijų, jūrų blokadų, Šerhabeno aktyvų JAV bankuose įšaldymo. 
Pagrobėjai, matyt, stengsis kuo ilgiau vilkinti derybas, kad juos 
nuolat rodytų televizijos ir kad jie figūruotų viso pasaulio žinias- 
klaidos naujienų pranešimuose. 

Galop Kenedis grįžtelėjo į Odbladą Grėjų ir įsakmiai tarė: 

— Susitark dėl mano ir patarėjų susitikimo su Kongreso vado- 
vais ir reikiamų komitetų pirmininkais. 

"Tada kreipėsi į Artūrą Viksą: 

— Liepk savo komandai numatyti galimus variantus, jei pagro- 
bimas virstų kuo nors daugiau. 

Kenedis atsistojo, bet prieš išeidamas tarė: 

— Gerbiamieji, turiu jums pasakyti, kad aš netikiu sutapimais. 
Netikiu, kad atsitiktinumas, jog Katalikų bažnyčios galva nužudy- 
tas tą pačią dieną ir tame pačiame mieste, iš kurio išskridusi buvo 


pagrobta Jungtinių Amerikos Valstijų prezidento dukra. 


Adamas Gresas ir Henris Tibotas Velykų nešventė. Ne, jie nedirbo 
prie mokslinio projekto — juodu naikino savo nusikaltimo pėd- 
sakus. Bute surinko ir išmetė senus laikraščius, iš kurių iškirpo 
raides laiškui. Dulkių siurbliu susiurbė galėjusias užsilikti men- 
kiausias iškarpytų laikraščių skiauteles. Išmetė net žirkles ir klijus. 
Nuplovė sienas. Paskui nuėjo į universiteto dirbtuves ir atsikratė 
visų įrankių bei įrangos, naudotų darant bombą. Televizorių įsi- 
jungė tik baigę darbą. Sužinoję apie popiežiaus nužudymą ir pre- 
zidento dukters pagrobimą susižvalgė ir nusišypsojo vienas kitam. 

— Henri, manau, mūsų valanda išmušė, — tarė Adamas Gresas. 

Velykų sekmadienis prailgo. Į Baltuosius rūmus plūdo įvairių dar- 
bo grupių, sudarytų iš CŽV, kariuomenės ir karinio jūrų laivyno, 
Valstybės departamento, nariai. Visi sutarė: labiausiai glumina tai, 
kad teroristai iki šiol nepateikė reikalavimų, kuriuos įvykdžius bū- 
tų paleisti įkaitai. 

Gatves priešais rūmus užkimšo transportas. Laikraščių ir tele- 
vizijų Žurnalistai būriais traukė į Vašingtoną. Nors buvo Velykos, 
vyriausybinių įstaigų tarnautojai gavo nurodymą ateiti į darbo vie- 
tas. O Kristianas Kli įsakė Slaptajai tarnybai ir FTB papildomai 
atsiųsti tūkstantį vyrų prezidento rezidencijai saugoti. 

Pagausėjo telefonų skambučių į Baltuosius rūmus ir iš jų. Rū- 
mai panėšėjo į beprotnamį: žmonės lakstė iš jų į vykdomąją valdy- 
bą ir atgal. Judžinas Dazis bandė palaikyti bent šiokią tokią tvarką. 

Vėliau tą sekmadienį vadinamajame Situacijų kambaryje* Ke- 
nedis priiminėjo pranešimus, dalyvavo ilguose, rimtuose pasitari- 
muose, kur buvo aptariami galimi veiksmai, telefonu kalbėjosi su 
užsienio šalių vadovais ir JAV ministrų kabineto nariais. 

Vėlų sekmadienio vakarą prezidento patarėjai pavakarieniavo 
su juo ir ėmė rengtis rytojaus dienai. Jie sekė televizijų naujienų 
pranešimus, o šie ėjo be perstojo. 

Galop Kenedis nusprendė eiti miegoti. Jis nė kiek neabejojo, 
kad patarėjai budės kiaurą naktį ir prireikus jį pažadins. Siaurais 
laiptais užlipo į ketvirtą rūmų aukštą, kur buvo gyvenamosios 
patalpos. Priekyje ėjo vienas Slaptosios tarnybos agentas, iš pas- 
kos kitas. Abu žinojo, kad prezidentas baisiai nemėgsta naudotis 
Baltųjų rūmų liftu. 

Iš laiptų aikštelės pateko į vestibiulį. Čia buvo įrengtas stalas 
su ryšio priemonėmis, prie jo sėdėjo dar du vyrai iš Slaptosios 
tarnybos. Perėjęs vestibiulį Kenedis atsidūrė savo apartamentuo- 
se. Čia, be jo, buvo tik asmeniniai tarnai: kambarinė, liokajus ir 


* Didelės patalpos pirmame Baltųjų rūmų vakarinio sparno aukšte. Čia įrengta 


aparatūra, leidžianti prezidentui palaikyti ryšį su viso pasaulio vadovais. Ištisą 
parą septynias dienas per savaitę budinti komanda renka informaciją iš šalies 
bei viso pasaulio ir kasdien pateikia ją prezidentui. Čia taip pat įsikūręs Nacio- 
nalinio saugumo tarybos sekretoriatas. 

kamerdineris. Pastarasis turėjo rūpintis prezidento drabužiais — o 
jų buvo gausybė. 

Kenedis nežinojo, kad net šie asmeniniai tarnai yra Slaptosios 
tarnybos agentai. Taip sumanė Kristianas Kli. Pasiryžęs apsaugoti 
prezidentą nuo visų įmanomų nelaimių, jis atitvėrė Eransį Kenedį 
sunkiai įveikiama siena. 

Kai Kristianas Kli griebėsi šios gudrybės ir prezidento tarnais 
paskyrė vyrus ir moteris iš Slaptosios tarnybos, prieš jiems prade- 
dant pareigas mokė: 

— Velniai rautų, turite tapti geriausiais pasaulyje tarnais, kad 
po darbo čia karalienė nė akimirkos nedvejodama priimtų jus į 
Bakingamo rūmus. Jau žinote: pirma jūsų pareiga — užstoti kelią 
kiekvienai į prezidentą paleistai kulkai. Nė kiek ne mažiau svar- 
bu — pasirūpinti, kad prezidentas nejustų jokių nepatogumų. 

Šio specialaus būrio vadas buvo tą naktį budintis juodaodis 
tarnas. Kenedžiui jį pristatė kaip Džefersoną, karinio jūrų laivyno 
vyresnįjį puskarininkį, laive ėjusį stiuardo pareigas. Iš tikrųjų jis 
buvo aukšto rango Slaptosios tarnybos agentas, puikiai mokantis 
grumtis vienas prieš vieną. Iš prigimties labai sportiškas Džeter- 
sonas koledže žaidė amerikietiškąjį futbolą ir buvo pripažintas 
geriausiu savo pozicijos žaidėju šalyje. Be to, jo intelekto koefi- 
cientas — 160. O kadangi turėjo humoro jausmą, užduotis tapti 
idealiu tarnu jam kėlė neapsakomą malonumą. 

Dabar Džefersonas padėjo Kenedžiui nusivilkti švarką ir rū- 
pestingai jį pakabinęs padavė šilkinį chalatą, mat jau žinojo, kad 
prezidentui labiau patinka juo apsisupti pačiam. Kai Kenedis pa- 
suko prie nedidelio baro svetainėje, tarnas prišoko pirmas, įpylė 
degtinės su toniku ir įmetė ledukų. 

— Pone prezidente, vonia jums prileista, — tarė Džefersonas. 

Kenedis pažvelgė į jį šypsodamasis. Sunkiai galėjai patikėti, 
kad gali būti tokių gerų tarnų kaip Džefersonas. 

— Būk geras, išjunk visus telefonus, — paprašė prezidentas. — 
Jeigu manęs prireiks, pažadinsi. 

Eransis mirko karštoje sūkurinėje vonioje beveik pusvalandį. 
Į nugarą ir šlaunis purškiama vandens srovė ramino išvargusius 

raumenis. Vanduo skleidė malonų vyrišką kvapą. Ant atbrailos 
aplink vonią buvo pridėta visokių muilų, tepalų ir žurnalų. Pūp- 
sojo net plastikinis krepšys su šūsnimi atmintinių. 

Išlipęs iš vonios Kenedis apsivilko baltą kilpinį chalarą su rau- 
donais, baltais ir mėlynais siūlais išsiuvinėtu užrašu „BOSAS . 
Chalatą dovanojo Džefersonas, nusprendęs, kad tokios dovanos 
ir galima tikėtis iš jo vaidinamo idealaus tarno. Kad būtų sausas, 
Fransis Kenedis chalatu apsitrynė baltą, beveik beplaukį kūną. 
Jam niekuomet nepatiko paties blyški, neapžėlusi oda. 

Miegamajame Džefersonas jau buvo užtraukęs užuolaidas, nuė- 
męs lovos apklotą ir įjungęs skaitymo lempą. Prie lovos stovėjo sta- 
lelis su ratukais ir marmuriniu viršumi, šalia — patogus krėslas. Sta- 
lelis uždengtas gražiai siuvinėta šviesiai rožine staltiese, ant jo stovėjo 
tamsiai mėlynas ąsotėlis su karštu šokoladu. Žydrame puodelyje jau 
garavo gėrimas. Įmantriai išmargintoje lėkštėje buvo padėta šešių 
rūšių sausainių, šalia — baltas keraminis puodelis su šviesiu nesūdytu 
sviestu ir dar keturi indeliai su džemais: žalias — su obuolių, mėlynas 
baltais taškeliais — aviečių, geltonas — apelsinų ir raudonas — braškių. 

— Atrodo puikiai, — tarė Kenedis. Džefersonas išėjo iš kamba- 
rio. Prezidentas juto, kad šitokios dėmesį rodančios smulkmenos 
guodžia jį labiau, negu turėtų. Jis atsisėdo į krėslą, gurkšnodamas 
šokoladą atsikando sausainio. Visko neįstengė suvalgyti. Nurideno 
staliuką į šalį ir atsigulė į lovą. Pradėjo skaityti atmintines, bet 
jautėsi per daug pavargęs, tad užgesino šviesą ir bandė migdytis. 

Tačiau pro užuolaidas skverbėsi prislopintas šurmulys, nes 
priešais Baltuosius rūmus rinkosi vis daugiau žiniasklaidos atsto- 
vų iš viso pasaulio, pasiryžusių budėti kiaurą parą. Netrukus čia 
suvažiuos dešimtys televizijų mašinų su aparatūra ir filmavimo 
grupėmis. Be to, apsaugą sustiprino jūrų pėstininkų batalionas. 

Fransį Kenedį nutvilkė nelaimės nuojauta. Panašų jausmą bu- 
vo patyręs vos vieną kartą gyvenime. Šįkart jį sukėlė mintys apie 
dukrą Teresą. Ji miega tame lėktuve apsupta galvažudžių. Ne to- 
dėl, kad nusigręžė fortūna. Lemtis jam siuntė daugybę pranašiškų 
ženklų. Du dėdes nužudė, kai jis buvo vaikas. O neseniai, vos 
daugiau kaip prieš trejus metus, žmona Katerina mirė vėžiu. 


Pirmą didelį pralaimėjimą savo gyvenime Fransis patyrė, kai Ka- 
terina Kenedi užčiuopė krūtyje gumbiuką. Po pusmečio Kenedis 
buvo iškeltas kandidatu į JAV prezidentus. Kai žmonai gydytojai 
diagnozavo vėžį, jis ketino trauktis iš didžiosios politikos, bet ji 
uždraudė: girdi, norinti gyventi Baltuosiuose rūmuose. Katerina 
tikino pasveiksianti ir Fransis nė kiek ja neabejojo. Iš pradžių abu 
nerimavo, kad ji neteks krūties, todėl Kenedis konsultavosi su viso 
pasaulio navikų ekspertais dėl operacijos, per kurią būtų pašalintas 
tik piktybinis auglys. Vienas iš geriausių Jungtinių Valstijų onko- 
logų, peržiūrėjęs Katerinos ligos istoriją, patarė amputuoti krūtį. 
Jo pasakytus žodžius Kenedis prisimins amžinai: „Ši vėžio atmaina 
labai agresyvi.“ 

Liepą, kai Fransis Respublikonų partijos buvo nominuotas į 
prezidentus, žmona baigė chemoterapijos kursą ir gydytojai išleido 
ją namo. Moteris taisėsi, priaugo svorio, nebebuvo tokia džiūsna 
kaip dar neseniai. 

Ji daug ilsėjosi. Nors iš namų negalėjo išeiti, grįžusį vyrą vi- 
sada pasitikdavo. Dukra Teresa vėl ėmė lankyti mokyklą, Eransis 
įsitraukė į rinkimų kampaniją. Tik kelionių grafiką sudarė taip, 
kad kas kelias dienas galėtų pabūti namie su Katerina. Kaskart 
parvažiavus žmona atrodydavo vis stipresnė. Tos dienos drauge 
būdavo nuostabios. Juodu dar niekada taip karštai vienas kito ne- 
mylėjo. Jis pradžiugindavo žmoną lauktuvėmis, ji megzdavo jam 
šalikus ir pirštines. 

Kartą ji davė slaugytojoms ir tarnams laisvadienį, kad galėtų 
pabūti vienudu ir pasimėgauti jos pagaminta paprasta vakarie- 
ne. Katerina sveiko. Tai buvo džiugiausias jo gyvenimo tarpsnis, 
joks kitas negalėjo jam prilygti. Kenedis verkė tikrų tikriausio 
džiaugsmo ašaromis. Jokio nerimo, jokios baimės nebeliko. Kitą 
rytą juodu išėjo pasivaikščioti po žalias kalvas aplink savo namus. 
Katerina apkabino jį per juosmenį. Anksčiau ji labai rūpindavosi 
savo išvaizda: ar neatrodys stora su nauja suknele arba maudymo- 
si kostiumėliu, ar nepradėjo augti pagurklis. Bet dabar moteris 

stengėsi papilnėti, nes buvo liesoka. Išties, kai juodu ėjo apsika- 
binę, Fransiui atrodė, kad užčiuopia kiekvieną jos kūno kaulelį. 
Grįžus iš pasivaikščiojimo, jis pagamino žmonai pusryčius ir ji 
godžiai kirto — jis neprisiminė, kad jinai kada nors būtų tiek 
daug valgiusi. 

Katerinos remisija įkvėpė Kenedžiui jėgų ir tęsdamas prezi- 
dento rinkimų vajų jis atskleidė savo gebėjimus: šlavė visas kelyje 
kylančias kliūtis, kad ir ko griebėsi, visur lydėjo sėkmė. Kūnas 
įgavo neregėtų galių, protas dirbo stulbinamai tiksliai. 

Staiga kartą iš kelionės grįžęs namo pasijuto nusviestas į praga- 
ro gelmes. Katerinos sveikata vėl pablogėjo, ją vėl paguldė į ligoni- 
nę. Viskas neteko prasmės — ir jo lauktuvės, ir tas jėgų antplūdis. 


Katerina buvo ideali žmona, nepaprasta moteris, be to, atrodė tie- 
siog prigimties apdovanota meilės dovana. Visus stebino malonus 
jos būdas. Fransis nėsyk negirdėjo jos blogai atsiliepiant apie kitą 
žmogų, kitiems ji atleisdavo trūkumus ir niekuomet nesijausdavo 
jų pažeminta ar užgauta. Ji nežinojo, kas yra pagieža. 

Kenedi buvo maloni visais atžvilgiais, liekna, romų grožį spin- 
duliuojančio veido, beveik visiems keliančio švelnių jausmų. Aiš- 
ku, ir ji turėjo silpnybių: labai mėgo gražius drabužius ir buvo 
tuštoka, bet nepykdavo, jei dėl to kas patraukdavo ją per dantį. 
Iš kitų šaipydavosi neįžeisdama, nekandžiai. Ji niekados nebuvo 
prislėgtos nuotaikos. Turėjo gerą išsilavinimą ir prieš ištekėdama 
dirbo žurnaliste. Be to, gražiai skambino pianinu ir mėgo tapyti. 
Puikiai išauklėjo dukrą, jiedvi mylėjo viena kitą. Vyrą ji suprato 
ir niekada nepavydėjo, kad jis tiek daug pasiekė. Žodžiu, Katerina 
buvo patenkinta gyvenimu ir net laiminga — tokių žmonių reta. 

Netrukus gydytojas, sutikęs Fransį Kenedį ligoninės korido- 
riuje, tiesiog žvėriškai atvirai pasakė, kad žmona mirs. Gydytojas 
paaiškino: Katerinos kauluose atsirado ertmių, jos suardys griau- 
čius. Smegenyse susidarė auglių, kol kas jie miniatiūriniai, bet 
neišvengiamai auga. O jos kraujas negailestingai gamina nuodus 
ir šie ją pribaigs. 

Fransis Kenedis neįstengė pasakyti to žmonai, nes pats negalė- 
jo patikėti. Jis griebėsi visų įmanomų priemonių, susisiekė su įta- 
kingais draugais, net pasikonsultavo su Orakulu. Ruseno vienin- 
telė viltis: įvairiuose šalies medicinos centruose buvo vykdomos 
tyrimų programos — išbandomi nauji, pavojingi vaistai. Kadangi 
tie nauji vaistai buvo nuodingi, juos išbandydavo tik savanoriai, 
jau pasmerkti gydytojų. O tų pasmerktųjų buvo tiek daug, kad į 
vieną vietą programoje pretendavo šimtas savanorių. 

Taigi Fransis Kenedis pasielgė ne taip, kaip buvo įpratęs. Ki- 
tomis aplinkybėmis šį poelgį būtų laikęs amoraliu. Jis pasinau- 
dojo savo galia, kad žmona būtų priimta į bandymų programą. 
Griebėsi visų ryšių, kad tik Katerinai būtų leidžiami šie mirtini, 
bet galintys gyvybę išgelbėti nuodai. Ir jam pavyko. Jis vėl įgavo 
pasitikėjimo. Vieną kitą žmogų tuose tyrimų centruose atgriebė, 
tai gal išgydys ir jo žmoną? Kodėl jis negalėtų jos išgelbėti? Juk visą 
gyvenimą skynė pergalę po pergalės — laimės ir dabar. 

Tada prasidėjo juodos dienos. Pirmiausia jis įtaisė Kateriną į 
Hijustono ligoninę ir nesitraukė nuo žmonos, kol ją ten gydė. Ji 
nesitaisė, tik tiek nusilpo, kad nebepajėgė keltis iš lovos. Bet jinai 
privertė vyrą toliau dalyvauti prezidento rinkimų kampanijoje. 
Fransis išskrido iš Hjustono į Los Andželą ir ten, pasitikintis sa- 
vimi, sąmojingas, linksmas sakė kalbas. Vėlai vakarais parskridęs 
ir kelias valandas praleidęs su žmona keliaudavo į kitą miestą ir 
vėl agituodavo. 

Gydymas Hjustone nedavė jokių rezultatų. Bostone chirurgai 
pašalino vieną smegenų auglį. Operacija pasisekė, bet paaiškėjo, 
kad navikas piktybinis. Neseniai plaučiuose atsiradę augliai irgi 
pasirodė esą piktybiniai. Iš rentgeno nuotraukų buvo matyti, kad 
ertmės kauluose padidėjo. Kitoje Bostono ligoninėje nauji vaistai 
ir gydymo būdai padarė stebuklą. Kitas auglys smegenyse nusto- 
jo augęs, augliai likusioje krūtyje susitraukė. Kas vakarą Kenedis 
parskrisdavo iš miestų, kur vykdavo jo rinkimų vajus, ir kelias 
valandas praleisdavo su ja: garsiai skaitydavo, pasakodavo juoke- 
lius. Kartais aplankyti motinos po pamokų iš Los Andželo atskris- 
davo ir Teresa. Tėvas su dukra drauge pavakarieniaudavo, paskui 

ligoninės palatoje nedegdami šviesos sėdėdavo prie Katerinos. Ši 
juokdavosi, kai Teresa pasakodavo linksmus nutikimus mokyklo- 
je, o Fransis savo nuotykius, patirtus per susitikimus su rinkėjais. 

Kenedis, aišku, vėl norėjo nebedalyvauti rinkimuose, kad ga- 
lėtų būti su žmona. Teresa, žinoma, ketino mesti mokyklą ir visą 
laiką būti prie motinos. Bet Katerina nieku gyvu nesutiko. Girdi, 
ką žinai — gal sirgs ilgai. Juodu turi toliau gyventi kaip gyvenę. Tik 
tai suteiksią jai vilties, tik tai įkvėpsią jai jėgų iškęsti tas kančias. Ji 
nesileido į jokias kalbas, net pagrasino išsirašysianti iš ligoninės ir 
grįšianti namo, jeigu vyras su dukra bandys ką nors keisti. 

Eransis per keliones, kartais trunkančias ištisą naktį, negalėda- 
vo atsistebėti žmonos ištverme. Prikimšta chemijos, kad ši įveiktų 
organizmo gaminamus nuodus, Katerina tiesiog įnirtingai tikėjo 
pasveiksianti ir nesugadinsianti gyvenimo dviem žmonėms, ku- 
riuos mylėjo labiau už viską pasaulyje. 

Pagaliau košmaras, rodės, baigėsi. Vėl atėjo remisija. Fransiui 
leido parsivežti žmoną namo. Jie apkeliavo visas Jungtines Valsti- 
jas. Katerina gulėjo septyniose ligoninėse, vykdančiose tiriamąsias 
gydymo programas. Matyt, didžiulės vaistų dozės padėjo. Fransis 
džiūgavo: jis vėl pasiekė pergalę. Žmoną parsivežė į namus Los 
Andžele. Vieną vakarą su Katerina ir Teresa nuėjo į restoraną prieš 
jam vėl leidžiantis į rinkimų žygį. Buvo gražus vasaros vakaras, 
atrodė, kad švelnus Kalifornijos oras juos glamonėja. Restorane 
nutiko vienas keistas dalykas. Padavėjas užtėškė lašelį padažo iš 
lėkštės Ieresai ant naujos suknelės rankovės. Ji apsiverkė, o pada- 
vėjui nuėjus pro ašaras tarė: 

— Ir kam jam reikėjo iškrėsti man tokią šunybę?! 

Žmonos elgesys nustebino, nes anksčiau ji būtų nusijuokusi 
iš tokio mažmožio, todėl Kenedį vėl apėmė keista nelaimės nuo- 
jauta. Ji ištvėrė daugybę operacijų, tarp jų ir galvos, krūties am- 
putaciją, augančių navikų keliamus skausmus ir niekada neverkė, 
nedejavo. O dabar kažkokia dėmelė ant rankovės, rodės, pervėrė 
jai širdį — Katerinos tiesiog negalėjai paguosti. 

Kitą dieną Fransis turėjo skristi į Niujorką sakyti kalbų. Ryte 


Katerina pataisė pusryčius. Ji švytėjo ir atrodė net gražesnė negu 

kada nors anksčiau. Visi laikraščiai spausdino apklausų duome- 
nis, rodančius, kad Kenedis pirmauja ir taps prezidentu. Katerina 
skaitė juos balsu. 

— Ak, Fransi, — tarė žmona, — mes gyvensime Baltuosiuose rū- 
muose ir aš turėsiu tarnų! Teresa galės pasikviesti draugų praleisti 
savaitgalių ir atostogų. Įsivaizduoji, kokie laimingi būsime?! Aš 
daugiau nebesirgsiu — prisiekiu. O tu nuveiksi didelius darbus, 
Fransi, aš Žinau. 

Žmona jį apkabino ir verkė iš laimės ir meilės. 

— Aš tau pagelbėsiu, — kalbėjo Katerina. — Mes kartu vaikšti- 
nėsime po tuos gražius kambarius ir aš padėsiu tau kurti planus. 
Tu tapsi iškiliausiu iš visų prezidentų. Aš nebesirgsiu, brangusis, ir 
daug ką padarysiu. Mes būsime labai laimingi. Ir labai geri vienas 


kitam. Mums be galo pasisekė. Argi ne taip? 


Katerina mirė rudenį. It įkapėmis ją apgaubė niūri spalio šviesa. 
Fransis Kenedis stovėjo tarp blunkančių žalių kalvų ir raudojo. 
Pro sidabrinius medžius lyg pro šydą matė horizontą. Fransis už- 
sidengė veidą delnais, kad nematytų pasaulio ir pabėgtų nuo nepa- 
keliamo skausmo. Šitaip paniręs į tamsą suvokė kažko trūkstant. 

Ir pranykstant neįkainojamam jėgų šaltiniui. Pirmą kartą įs- 
tabus jo protas nieko nereiškė. Nei turtai. Nei jo politinė galia 
ar padėtis pasaulyje. Jis neįstengė apsaugoti žmonos nuo mirties, 
todėl visi tie dalykai tapo beverčiai. 

Atitraukė delnus nuo akių ir didžiulėmis valios pastangomis 
bandė atsikratyti to tuštumos jausmo. Mintyse įvertino visa, kas 
liko iš jo pasaulio, ir sukaupė ryžtą sielvartui įveikti. Iki rinkimų 
liko mažiau negu mėnuo ir jis nebenuleido rankų. 

Į Baltuosius rūmus įžengė be žmonos, vien su dukra Teresa. 
Ji stengėsi jaustis laiminga, bet praraudojo visą pirmą naktį, nes 
kartu su jais nebuvo motinos. 

Dabar, praėjus trejiems metams po žmonos mirties, Fransis 
Kenedis, vienas galingiausių žmonių pasaulyje, gulėjo lovoje nie- 


kaip negalėdamas užmigti ir baimindamasis dėl dukros gyvybės. 

Jis stengėsi atsikratyti tos neleidžiančios sudėti bluosto baimės. 
Mintyse sakė sau, kad pagrobėjai nedrįs padaryti Teresai bloga, 
kad dukra gyva ir sveika grįš namo. Čia jis nebuvo bejėgis — jam 
nereikėjo pasikliauti silpnais, klystančiais medicinos dievais, nerei- 
kėjo grumtis su neįveikiamomis vėžinėmis ląstelėmis. Ne, jis gali 
išgelbėti dukrai gyvybę. Gali pasitelkti savo šalies galią, paspausti 
remdamasis jos autoritetu. Šįkart viskas jo rankose ir, ačiū Dievui, 
politikoje jis nepripažįsta skrupulų. Šiame pasaulyje jis temyli du- 
krą, todėl ją išgelbės. 

Bet tada užgriuvo toks nerimas, tokia baimės banga, kad, ro- 
dės, širdis nustojo plakti. Prezidentas uždegė šviesą virš galvos, 
išlipo iš lovos ir atsisėdo į krėslą. Prisitraukęs stalelį marmuro vir- 
šumi išgėrė likusį šaltą šokoladą. 

Jis neabejojo: lėktuvas buvo užgrobtas todėl, kad juo skrido 
Teresa. Taip padaryti tapo įmanoma dėl valdžios sistemos bejėgiš- 
kumo prieš saujelę ryžtingų, negailestingų ir galbūt kilnių tiks- 
lų siekiančių teroristų. O pastūmėjo juos tai, kad jis, Jungtinių 
Amerikos Valstijų prezidentas, yra iškilus tos valdžios sistemos 
simbolis. Vadinasi, dėl to, kad duktė atsidūrė pavojuje, kaltas jis, 
Fransis Kenedis, nes užsigeidė tapti Jungtinių Valstijų prezidentu. 

Vėl prisiminė gydytojo žodžius: „Ši vėžio atmaina labai agresy- 
vi“, bet tik dabar suvokė jų prasmę. Viskas yra pavojingiau, negu 
atrodo iš pažiūros. Šiąnakt jis turi planuoti, kaip išgelbėti dukrą. 
Ne taip kaip prieš trejus metus, dabar jis pajėgus pakreipti lemtį 
kita linkme. Miegas jo neįveiks, kol slegia tiek rūpesčių. 

Kodėl jis siekė tapti prezidentu? Įrodyti, kad ir Kenedžiui li- 
kimas gali būti palankus? Jis pats tebuvo tolimas garsiųjų Kene- 
džių giminaitis. Fransis prisiminė senąjį Džozefą Kenedį — apie 
šį mergišių sklandė legendos. Jis turėjo didžiulius turtus ir buvo 
įstabaus proto, bet gyveno tik šia diena, nesusimąstydamas apie 
ateitį. Senąjį Džo Fransis prisiminė su meile, nors jeigu jis dabar 
būtų gyvas, juodu būtų politiniai oponentai. Gimtadienio dova- 
nų senasis Džo duodavo Fransiui auksinių monetų, be to, įsteigė 
jam patikos fondą. Vis dėlto prodėdė buvo baisus savanaudis. Jis 
dulkindavo Holivudo žvaigždes, o sūnus įtaisė į aukštas pareigas. 

Nesvarbu, kad kaip politikas buvo atgyvena, dinozauras. Gyve- 
nimas jam baigėsi tragiškai. Du sūnūs, tokie jauni, taip aukštai 
iškilę, buvo nužudyti. Negana to, iš senio, jau palaužto jų mirties, 
insultas atėmė kalbos dovaną. 

Jis padarė savo sūnų prezidentu - kas gali būti džiugiau tėvui? 
Bet gal senis veltui paaukojo sūnus? O gal jį nubaudė dievai - ne 
tiek už išdidumą, kiek už pasitenkinimą savo ir sūnų sėkme? Ar 
visa tai tebuvo atsitiktinumai? Jo sūnūs Džekas ir Robertas, tokie 
turtingi, gražūs, talentingi, nužudyti tų nieko nesugebančių men- 
kystų, įrašiusių savo pavardes istorijoje krauju tų, kuriems iš tolo 
neprilygo. Ne, neimanoma čia įžvelgti kokios nors prasmės — visa 
tai tik atsitiktinumai. Aibė mažmožių gali pakreipti lemtį kita 
linkme, o net menkutės atsargumo priemonės gali užkirsti kelią 
tragedijai. 

Vis dėlto jo neapleido keistas neišvengiamos nelaimės jausmas. 
Kas sieja popiežiaus nužudymą su prezidento dukros pagrobimu? 
Kodėl teroristai delsia ir neišsako savo reikalavimų? Gal jie rezga 
dar kokių klastų? O svarbiausi kaltininkai — žmogus, apie kurį jis 
niekad nėra girdėjęs, paslaptingas arabas, vardu Jabrilis, ir jaunas 
italas — kokia ironija! - Romeo. 

Prieblandoje sėdintį prezidentą apėmė siaubas dėl galimos 
baigties. Pajuto tą gerai pažįstamą įniršį, nuolat slopinamą savyje. 
Prisiminė kančios kupiną dieną, kai pirmą kartą išgirdo žmones 
šnabždantis, kad dėdė Džekas negyvas, ir tą šiurpų pratisą motinos 
klyksmą. 

Galiausiai nuovargis įveikė, prisiminimai išsilakstė, ir Fransis 
Kenedis užmigo krėsle. 

Iš PATARĖJŲ KOMANDOS didžiausią įtaką Kenedžiui darė tei- 
singumo ministras. Kristianas Kli gimė turtingoje šeimoje, jos 
šaknys siekė Nepriklausomybės karą. Dabar jo patikos fonduose 
buvo per milijoną dolerių. Už tai jis turėjo dėkoti patarinėjusiam 
krikštatėviui Oliveriui Olifantui, visų vadinamam Orakulu. Kris- 
tianui niekada nieko netrūko, galiausiai atėjo metas, kai jis nieko 
nė nebenorėjo. Šis vyras turėjo per daug proto ir energijos, kad 
būtų galėjęs tapti vienu iš tų turčių dykaduonių, kurie investuo- 
ja į kino pramonę, vaikosi sijonus, piktnaudžiauja narkotikais ir 
svaigalais arba virsta religiniais fanatikais. Į politiką jį atvedė du 
žmonės — Orakulas ir Fransis Ksaveras Kenedis. 

Kristianas su Kenedžiu susipažino Harvardo universitete. Ne, 
ne kaip bendramoksliai. Kenedis buvo jauniausias teisės profeso- 
rius toje aukštojoje mokykloje. Nė trisdešimties neturintis Fransis 
buvo laikomas vos ne genijumi. Kristianas dar ir dabar prisiminė 
įžanginę paskaitą. Kenedis ją pradėjo šitaip: „Visi žino ar bent jau 
yra girdėję apie įstatymų didybę. Tai valstybės galia kontroliuoti 
esamą politinę sanklodą, taigi ji sudaro sąlygas civilizacijai egzis- 
tuoti. Tai tiesa. Jei įstatymai neturėtų galios, mes visi žlugtume. 
Bet atminkite štai ką: įstatymuose apstu mėšlo, — dėstytojas nu- 
sišypsojo studentų auditorijai. — Aš apeičiau kiekvieną įstatymą, 

kurį jūs parengtumėte. Įstatymą galima neatpažįstamai iškreipti, 
kad jis tiktų nedorai civilizacijai. Turtuoliai gali išsisukti nuo įsta- 
tymo, o kartais tai pavyksta net vargšams. Kai kurie advokatai 
elgiasi su įstatymais kaip sąvadautojai su kekšėmis. Teisėjai įstaty- 
mą parduoda, teismai jį išduoda. Visa tai tiesa. Bet neužmirškite: 
neturime nieko geriau, kas veiktų. Nėra jokio kito būdo sudaryti 
visuomeninę sutartį su kitais žmonėmis.“ 

Baigęs Harvardo teisės mokyklą Kristianas Kli visiškai nenu- 
manė, ko griebtis. Niekas jo netraukė. Jis turėjo milijonus, bet 
pinigai jo nedomino, teisė irgi ne per daugiausia. Kaip ir dažnas 
jaunuolis, buvo romantikas. 

Kristianas patiko moterims. Jis buvo gražių klasikinių, bet 
kiek kreivokų bruožų. Galima sakyti, daktaras Džekilis, prade- 
dantis virsti ponu Haidu, bet tai pastebėdavai tik jam įpykus. Jis 
buvo rafinuotai mandagus — tokie būna vaikystėje gerai auklėti 
patricijai. Šiaip ar taip, kitiems vyrams jis kėlė instinktyvią pa- 
garbą dėl savo neįtikėtinų gabumų. Kristianą galėjai palyginti su 
geležiniu kumščiu aksominėje Kenedžio pirštinėje, bet jam užteko 
proto ir mandagumo slėpti tai nuo visuomenės. Moteris mėgo, 
turėjo trumpų romanų, bet nesugebėjo nuoširdžiai patikėti meile, 
tad aistringai neprisirišo nė prie vienos. Jis žūtbūt stengėsi rasti ką 
nors, kam galėtų skirti savo gyvenimą. Menas jį domino, bet vyras 
neturėjo nei kūrybinių polinkių, nei gabumų tapybai, muzikai ar 
literatūrai. Kristianas jautėsi toks saugus, kad tas jausmas jį tiesiog 
paralyžiavo. Jis buvo ne tiek nelaimingas, kiek sutrikęs. 

Trumpą laiką bandė narkotikus — juk jie buvo neatskiriama 
Amerikos kultūros dalis kaip kadaise Kinijos imperijoje. Ir pirmą 
kartą sužinojo apie save stulbinantį dalyką: jis nepakentė, kad nuo 
narkotikų nustoja save valdyti. Kristianas net galėjo jaustis nelai- 
mingas, kad tik sugebėtų valdyti savo mintis ir kūną. Apimdavo 
didžiausia neviltis, kai nebeįstengdavo to daryti. Be to, skirtingai 
negu kitiems žmonėms, narkotikai nesukeldavo jam ekstazės. Tai- 
gi sulaukęs dvidešimt dvejų, kai visas pasaulis gulėjo prie kojų, 
vaikinas nematė nieko, ko vertėtų imtis. Net nejautė to, ką jaučia 
dažnas jaunuolis — noro padaryti pasaulį geresnį. 


KETVIRTASIS KENEDIS + 7I 


Jis pasitarė su Orakulu, tada „tik“ septyniasdešimt penkerių 
metų vyru, vis dar jaučiančiu besaikį gyvenimo apetitą, nelei- 
džiančiu nuobodžiauti trim meilužėms, dalyvaujančiu daugybėje 
verslų ir mažiausiai kartą per savaitę susitinkančiu su prezidentu. 
Orakulas žinojo gyvenimo paslaptį. 

— Išsirink sau beprasmiškiausią dalyką ir užsiimk juo keletą 
metų, — patarė Orakulas. —- Ką nors, ko niekados nesumanytum 
imtis ir ko neturi jokio noro daryti, bet tai, kas tau būtų į naudą 
bent jau fiziškai ir protiškai. Pažink tą pasaulio pusę, kuri, tavo 
manymu, niekados netaps tavo gyvenimo dalimi. Nešvaistyk lai- 
ko tuščiai. Mokykis. Aš kadaise šitaip ėmiausi politikos. Draugai 
stebėjosi, kad mane domino ne pinigai. Griebkis ko nors sau bjau- 
raus. Po trejų ketverių metų atsivers naujų galimybių, o įmanomi 
dalykai visada tampa patrauklesni. 

Kitą dieną Kristianas padavė dokumentus į Vest Pointo karo 
akademiją ir per ketverius metus tapo JAV ginkluotųjų pajėgų 
karininku. Iš pradžių Orakulas apstulbo, bet netrukus labai nu- 
džiugo. 

— Kaip tik tai, ko reikėjo, - pakomentavo jis. — Karys iš tavęs 
niekada neišeis, užtat išmoksi nepaklusti autoritetams. 

Po ketverių metų akademijoje Kristianas dar ketverius mo- 
kėsi specialiuose puolamuosiuose daliniuose. Ten puikiai išmoko 
kautis su ginklu ir be jo. Matydamas, kad kūnas sugeba atlikti 
kiekvieną jo nurodytą užduotį, pasijuto vos ne nemirtingas. 

Sulaukęs trisdešimties atsisakė karo tarnybos ir pradėjo eiti 
pareigas CŽV operacijų skyriuje. Jis tapo Slaptų operacijų skyriaus 
pareigūnu ir ateinančius ketverius metus dirbo Europoje, paskui 
dar šešerius Vidurio Rytuose. Gavo aukštas pareigas Valdybos ope- 
racijų skyriuje, bet tada mina nutraukė jam pėdą. Kristianui tai 
buvo dar vienas iššūkis. Jis išmoko naudotis protezu taip gerai, 
kad net nešlubavo. Bet operacijose dalyvauti nebegalėjo, todėl grį- 
žo namo ir pradėjo dirbti prestižinėje juridinėje firmoje. 

Tada Kristianas pirmą kartą įsimylėjo ir vedė merginą many- 
damas, kad su ja visos jaunatviškos svajonės virs tikrove. Mergina 
buvo protinga, sąmojinga, labai graži ir aistringa. Penkerius metus 

jis buvo laimingas vyras ir dviejų vaikų tėvas, be to, jautė pasi- 
tenkinimą Orakulo vedamas klaidžiu politikos labirintu. Pagaliau 
radau savo vietą gyvenime, manė jis. Deja, ištiko tragedija. Žmona 
pamilo kitą ir Kristianą padavė į teismą dėl skyrybų. 

Iš pradžių vyras pasijuto lyg gavęs vėzdu per galvą, bet paskui 
įtūžo. Jis juk laimingas — kaip žmona gali nesijausti laiminga?! Ir 
kodėl jinai pasikeitė? Jis juk ją mylėjo, rūpestingai pildė kiekvie- 
ną jos norą. Žinia, jis daug dirbo, nes darė karjerą. Tačiau buvo 
turtingas ir žmonai nieko nestigo. Iš to įniršio Kristianas buvo 
pasiryžęs netenkinti nė vieno jos reikalavimo, kovoti, kad jam 
būtų patikėta globoti vaikus, neduoti jai taip geidžiamo namo, 
stengtis, kad po skyrybų jai atitektų kuo mažiau pinigų. Labiausiai 
jį stulbino tai, kad ji ketina gyventi jų name su naujuoju vyru. Tas 
namas ne ką nusileido rūmams, negana to, su juo buvo susiję daug 
jiems abiem šventų prisiminimų. Nereikia pamiršti, kad Kristia- 
nas visada buvo jai ištikimas. 

Kli vėl nuėjo pas Orakulą ir išliejo jam savo sielvartą ir skaus- 
mą. Jo nuostabai, Orakulas neparodė nė menkiausios užuojautos. 

— Buvai ištikimas, tad manai, kad ir žmona turėtų būti išti- 
kima? O kodėl - jeigu tu jos nebedomini? Aišku, įprasčiau, kad 
neištikimi būna vyrai. Neištikimybė — atsargumo priemonė, ku- 
rios griebiasi vyras žinodamas, kad žmona sumaniusi gali be jokio 
moralinio pagrindo atimti iš jo namą ir vaikus. Vesdamas tu suti- 
kai su tokiu sandoriu — dabar privalai jo laikytis. 

Paskui Orakulas atvirai iš jo pasišaipė: 

— Tavo Žmona pasielgė visai teisingai tave palikdama, — tarė 
jis. — Jinai kiaurai tave permatė, nors turiu pripažinti, kad tu vai- 
dinai puikiai. Ji matė, kad iš tikro nesi laimingas. Bet patikėk ma- 
nim: taip yra geriausia. Dabar turi sąlygas tapti tuo, ko esi vertas. 
Niekas tau nekliudo — žmona ir vaikai būtų tik kliūtis. Iš esmės esi 
iš tų, kurie turi gyventi vieni, kad nuveiktų didžius darbus. Žinau, 
nes man irgi taip buvo. Žmona gali kelti pavojų didelių ambicijų 
turinčiam vyrui, vaikai — tikrų tikriausias nelaimių šaltinis. Vado- 
vaukis sveiku protu, pritaikyk teisininko išsilavinimą. Atiduok jai 
viską, ko ji nori, tavo turtai dėl to sumažės beveik nepastebimai. 

Jūsų vaikai maži, jie tave užmirš. Galvok apie tai, kad dabar esi 
laisvas ir pats tvarkysi savo gyvenimą. 
Kristianas paklausė jo patarimo. 


Vėlų Velykų sekmadienio vakarą teisingumo ministras Kristianas 
Kli iš Baltųjų rūmų nuvažiavo pas Oliverį Olifantą klausti pata- 
rimo ir pranešti, kad prezidentas Kenedis atidėjo jo šimtojo gim- 
tadienio pobūvjį. 

Orakulas gyveno aptvertame, labai kruopščiai saugomame dva- 
re. Vien per pastaruosius dvylika mėnesių saugos sistema padėjo su- 
laikyti penkis sumanius įsilaužėlius. Jis turėjo daug tarnų, gaunan- 
čių gerą atlyginimą ir galinčių tikėtis ne prastesnės pensijos, tarp 
jų — kirpėją, liokajų, virėją ir kambarinių, mat pas Orakulą vis dar 
ateidavo patarimo daug svarbių žmonių. Kartais jiems reikėdavo 
sutaisyti prašmatnią vakarienę ar kelioms paroms suteikti pastogę. 

Kristianas nekantriai laukdavo tų apsilankymų pas Orakulą. Jam 
patikdavo senio draugija, jo pasakojimai apie siaubingus karus dėl 
pinigų ar strategijas, kurių vyrai griebiasi spręsdami reikalus su tė- 
vais, motinomis, žmonomis ir meilužėmis. Jis patardavo, kaip gintis 
nuo valdžios, tiksliau, nuo jos milžiniškos galios, aklo teisingumo, 
apgaulingų įstatymų ir korupcija persisunkusių „laisvų“ rinkimų. 
Negali sakyti, kad Orakulas buvo nepataisomas cinikas, tiesiog jam 
nestigo įžvalgumo. Jis net tvirtino, kad žmogus gali gyventi laimin- 
gai ir sulaukti sėkmės nenusižengdamas etinėms vertybėms, ant 
kurių laikosi tikra civilizacija. Žodžiu, Orakulas kartais žavėdavo. 

Kristianą jis priėmė antro aukšto apartamentuose. Juos suda- 
rė siauras miegamasis, mėlynomis plytelėmis išklijuotas didžiulis 
vonios kambarys su sūkurine vonia ir dušu — jame stovėjo mar- 
murinis suoliukas, o sienose buvo įtaisyti ranktūriai. Čia dar bu- 
vo kabinetas su įspūdingu židiniu, biblioteka ir jauki svetainė su 
ryškių spalvų sofa ir foteliais. 

Dabar Orakulas svetainėje ilsėjosi sėdėdamas specialiai jam 
sukonstruotame invalido vežimėlyje su varikliu. Priešais jį stovėjo 
arbatai padengtas staliukas, o už jo fotelis. 

Kristianas jame įsitaisė, įsipylė arbatos ir įsidėjo vieną iš ma- 
žyčių sumuštinių. Kaip visada negalėjo atsistebėti Orakulo išvaiz- 
da, skvarbiomis akimis — į jas žiūrėdamas sunkiai patikėjai, kad 
žmogus išgyveno šimtą metų. Bet Kristianui nekėlė nuostabos, 
kad neįspūdingas šešiasdešimt penkerių metų vyras sulaukė to- 
kios žilos senatvės. Oda panaši į vėžlio kiautą, plikė išmarginta 
tamsių kaip nikotinas dėmių. Jas matei ir ant riešų, kyšančių iš 
po puikiai pasiūto kostiumo rankogalių — seneliukas vis dar mėgo 
pasipuikuoti apdarais. Raukšlėtas kaklas su laisvai parištu šilko ka- 
klaraiščiu atrodė pasidengęs žvynais. Krūtinė susitraukė, juosmenį 
galėjai apimti pirštais, nugara išsirietė lanku. Plonytės kojos dabar 
labiausiai priminė voro tinklo gijas. Vis dėlto veido bruožų dar 
nesubjaurojo besiartinanti mirtis. 

Kristianas įpylė Orakului arbatos. Pirmas kelias minutes 
gurkšnodami karštą gėrimą vienas kitam šypsojosi. 

— Spėju, kad atėjai pranešti, jog mano gimtadienio pobūvis 
neįvyks, — galop prašneko Orakulas. — Žiūrėjau televizorių su savo 
sekretoriais. Pasakiau jiems, kad pobūvis bus nukeltas. 

Garsas iš nusilpusių gerklų panėšėjo į tylų urzgimą. 

— Taip, — sutiko Kristianas, — bet tik vieną mėnesį. Manai, tiek 
ilgai ištempsi? — šypsodamasis pridūrė. 

— Be abejo, — patikino Orakulas. — Tuos šiurpius dalykus rodo 
visos televizijos. Paklausyk mano patarimo, vaikeli: pirk televizijos 
bendrovių akcijų. Jos pralobs iš šios tragedijos ir visų būsimų. Tos 
bendrovės — mūsų visuomenės grifai, — jis patylėjo ir jau ne taip 
rūsčiai pridūrė: — Kaip į visa tai reaguoja tavo mylimas prezidentas? 

— Žaviuosi juo labiau negu kada nors, — atsakė Kristianas. - Dar 
nesu matęs, kad jo padėties žmogus šitaip tvardytųsi ištiktas siau- 
bingos tragedijos. Dabar jis kur kas tvirtesnis negu mirus žmonai. 

— Kai blogiausia, kas tau galėtų nutikti, išties nutinka, ir tu 
ištveri, — sausai tarė Orakulas, — tai parodo, kad esi vienas sti- 
priausių žmonių pasaulyje. Tiesą sakant, tai ne visada būna gerai. 

Jis nutilo, gurkštelėjo arbatos. Bespalvės lūpos susičiaupė, virto 
į įdrėskimą panašiu balsvu brūkšniu tų rudų dėmių išmargintame 


veide. Paskui kalbėjo toliau: 

— Jei nemanai, kad sulaužysi priesaiką, duotą pradedant ei- 
ti pareigas, ar ištikimybę prezidentui, gal papasakok man, kokių 
veiksmų imamasi. 

Kristianui nebuvo paslaptis, kad senukui svarbiausias dalykas 
gyvenime yra žinoti, ką daro šio pasaulio galingieji. 

— Fransis labai susirūpinęs, kad lėktuvo pagrobėjai iki šiol nie- 
ko nereikalauja. O praėjo dešimt valandų, - aiškino Kristianas. — 
Jo manymu, tai nepranašauja nieko gera. 

— Tai jau tikrai, — pritarė Orakulas. 

Abu ilgai tylėjo. Orakulo akys apsiblausė, nukarę mirštančios 
odos maišai, rodos, jas visai uždengė. 

— Man labai neramu dėl Eransio, — galop prašneko Kristia- 
nas. — Jis nebepajėgs daug ištverti. Jeigu kas nors jai atsitiks... 

— Kils labai pavojinga konfrontacija, — tarė Orakulas. — Pri- 
simenu Fransį Kenedį vaikystėje. Jau tada mane stebino, kaip jis 
priverčia paklusti pusbrolius. Nuo mažumės elgėsi kaip tikras di- 
dvyris. Užstodavo mažesniuosius, taikydavo susipykusiuosius. Bet 
kartais pridarydavo daugiau bėdos negu koks nors mušeika. Ne 
vienas už jo įsivaizduojamą teisybę gavo mėlynę po akimi. 

Orakulas nutilo. Kristianas pripylė jam arbatos, nors puodelis 
buvo artipilnis. Ministras žinojo, kad senukas geria vien tai, kas 
labai karšta arba labai šalta. 

— Darysiu viską, ką lieps prezidentas, — tarė Kristianas. 

Staiga Orakulo akys suspindo ir plačiai atsimerkė. 

— Pastaraisiais metais tapai labai pavojingu žmogumi, Kristia- 
nai, — balsu svarstė jis. - Bet ne itin originaliu. Per visą istoriją būta 
žmonių — kai kurie buvo laikomi didžiais, — turėjusių rinktis Dievą 
arba tėvynę. Vieni, net labai religingi, pasirinko tėvynę, o ne Dievą. 
Jie žinojo amžinai smilksiantys pragare, bet manė, kad elgiasi kilniai. 
Vis dėlto, Kristianai, mes sulaukėme laikų, kai turime apsispręsti, 
kam aukoti gyvenimą — tėvynei ar tam, kad padėtume žmonijai iš- 
likti, nes nepamiršk, jog gyvename branduoliniame amžiuje. Klausi- 
mas naujas ir labai įdomus, jokiam individui iki šiol jis nebuvo kilęs. 
Galvok štai apie ką: jei eisi išvien su savo prezidentu, ar nesukelsi 
pavojaus žmonijai? Čia ne taip paprasta, kaip atsisakyti Dievo. 

— Nesvarbu, - atsakė Kristianas. - Žinau, kad Fransis geresnis 
už Kongresą, Sokrato klubą ir tuos teroristus. 

— Niekada negalėjau suprasti, iš kur ta tavo beatodairiška iš- 
tikimybė Fransiui Kenedžiui, — prisipažino Orakulas. — Pikti lie- 
žuviai plaka, girdi, jus sieja homoseksualiniai santykiai. Tiksliau, 
tave su juo, ne jį su tavim. Keista: tu juk turi moterų, o jis ne — 
bent jau tuos trejus metus po žmonos mirties. Bet kodėl Kenedį 
supantys žmonės taip jį garbina, nors kaip politikas jis laikomas 
kvailu it bato aulas? Kiek neapgalvotų įstatymų bandė prastumti 
tame dinozauriškame Kongrese! Maniau, atkalbėsi, bet tikriausiai 
jis nepaisė tavo nuomonės. Šiaip ar taip, ta beribė tavo meilė Ke- 
nedžiui man mįslė. 

— Viskas labai paprasta, — atsakė Kristianas, — jis yra žmogus, 
koks aš visuomet norėjau būti. 

— Tokiu atveju mudu su tavim taip ilgai nebūtume buvę drau- 
gai. Fransis Kenedis man niekad per daug nepatiko. 

— Tiesiog jis geresnis už visus kitus, — paaiškino Kristianas. — 
Pažįstu jį daugiau kaip dvidešimt metų. Jis —- vienintelis žmonėms 
sąžiningas politikas, jiems jis nemeluoja. 

— Žmogus, kurį ką tik apibūdinai, niekada negalėtų būti išrink- 
tas Jungtinių Amerikos Valstijų prezidentu, — sausai tarė Orakulas. 
Rodės, kad jo vabzdiškas kūnas pradėjo pūstis. Žvilgančiais pirštais 
pamaigė vežimėlio valdymo pultelį. Orakulas atsilošė. Iš tamsaus 
švarko, dramblio kaulo spalvos marškinių ir paprasto mėlyno kakla- 
raiščio kyšantis žvilgančia oda aptrauktas veidas atrodė išdrožtas iš 
raudonmedžio. Olifantas kalbėjo toliau: - Nesuprantu, kuo jis žavi 
aplinkinius. Mudu niekados nesutarėme. Dabar turiu tave įspėti. 
Kiekvienas žmogus savo gyvenime pridaro klaidų. Tai žmogiška ir 
neišvengiama. Svarbiausia — nepadaryti klaidos, kuri tave sužlugdy- 
tų. Saugokis tokio dorovingo savo draugo Kenedžio, atmink, kad 
stengdamasis daryti gera gali padaryti bloga. Taigi būk atsargus. 

— Žmogaus būdas nesikeičia, — tvirtai pareiškė Kristianas. 

Orakulas suplasnojo rankomis kaip paukštis sparnais. 

— Nieko panašaus, — paprieštaravo jis. - Skausmas keičia žmo- 
gaus būdą. Sielvartas taip pat. Ką jau kalbėti apie meilę ir pini- 


KETVIRTASIS KENEDIS «+ 77 


gus. O laikas žmogų ėste suėda. Papasakosiu tau trumpą istoriją. 
Kai buvau penkiasdešimties, turėjau trisdešimčia metų jaunes- 
nę meilužę. Jos brolis buvo dešimčia metų už ją vyresnis, kokių 
trisdešimties. Kaip ir visoms savo jaunoms moterims, buvau jai 
mokytojas. Labai stengiausi daryti jai ir joms gera. Tas brolis bu- 
vo Volstrito prasisiekėlis, bet labai nerūpestingas žmogus, dėl to 
vėliau įkliuvo į didelę bėdą. Ji susitikinėdavo su jaunais vyrais, 
bet aš niekada nepavyduliavau. Per dvidešimt pirmą gimtadienį 
brolis ištaisė sesei vakarėlį ir norėdamas pajuokauti pakvietė strip- 
tizo šokėją pašokti jai ir jos draugėms. Tai buvo padaryta atvirai, 
jie nesistengė to nuslėpti. Bet aš visada gėdijausi negražaus savo 
veido, žinojau esąs nepatrauklus moterims. Taigi pasijutau įžeistas, 
bet tai nedaro man garbės. Po to vakarėlio visi likome draugai, 
ta mergina ištekėjo, padarė karjerą. Aš susiradau jaunesnių mei- 
lužių. Po dešimties metų tas brolis turėjo finansinių nemalonu- 
mų — Volstrito veikėjams dažnai taip nutinka. Mat jis pasinaudojo 
konfidencialia informacija, be to, iššvaistė jam patikėtus svetimus 
pinigus. Taigi bėda buvo labai rimta. Jis gavo porą metų kalėjimo 
ir, aišku, jo karjera baigėsi. 

— Tuo metu man buvo šešiasdešimt, su juo ir seserimi vis dar 
palaikiau draugiškus santykius. Jie taip ir nepaprašė mano pagal- 
bos, nes nenumanė, kiek daug galiu padaryti. Galėjau jį išgelbėti, 
bet nė piršto nepajudinau, kad jam padėčiau. Žiūrėjau, kaip jis 
grimzta į dugną, ir tiek. Po dešimties metų supratau: nepadėjau 
jam dėl to kvailo pokšto, kai jis parodė seseriai gerokai už mane 
jaunesnio vyro kūną. Negaliu sakyti, kad kaltas buvo pavydas, 
susijęs su seksu. Tiesiog jis metė iššūkį mano galiai, tiksliau, ga- 
liai, kurią tariausi turįs. Dažnai prisimenu tą įvykį. Tai vienas iš 
nedaugelio dalykų mano gyvenime, dėl kurių man gėda. Būdamas 
trisdešimties ar septyniasdešimties nieku gyvu nebūčiau taip pa- 
sielgęs. Tai kodėl taip padariau, kai buvau šešiasdešimties? Žmo- 
gaus būdas iš tikro keičiasi. Tai jo triumfas ir podraug tragedija. 

Kristianas dabar ėmė gurkšnoti Orakulo pasiūlytą konjaką. 
Jis buvo skanus ir labai brangus — Orakulas visada vaišindavo tik 
tuo, kas geriausia. Kristianui konjakas patiko, bet pats niekados 

nebūtų jo pirkęs. Nors jau gimė turtingas, manė nenusipelnęs 
tokių gėrybių. 

— Pažįstu tave visą gyvenimą, — tarė jis, — daugiau kaip ketu- 
riasdešimt penkerius metus, ir per tą laiką tu nepasikeitei. Kitą 
savaitę tau sueis šimtas, bet tebesi didis žmogus, kokiu visąlaik 
tave laikiau. 

Orakulas papurtė galvą. 

— Pažinai mane tik seną, nuo tada, kai jau buvau šešiasdešim- 
ties, tad, galima sakyti, tikrojo manęs taip ir nepažįsti. Tada jau 
nebeturėjau savyje nuodų, nei jėgų, reikalingų suleisti juos au- 
kai. Anoks čia nuopelnas būti dorybingam senatvėje — tas sukčius 
Tolstojus tai puikiai suprato, — jis patylėjo, atsiduso ir kalbėjo 
toliau: — Tai kaip tas garsusis mano gimtadienis? Tavo draugas 
Kenedis niekada manęs nemėgo. Žinau, kad plačiai nušviečiamo 
žiniasklaidos pokylio Baltųjų rūmų Rožių sode idėją jam įpiršai 
tu. Ar jis bando išsisukti nuo jo prisidengdamas krize? 

— Ne, — nesutiko Kristianas, — jis vertina tai, ką nuveikei per 
savo gyvenimą, jis nori sutengti tą pokylį. Oliveri, buvai ir esi di- 
dis žmogus. Tik pakentėk. Velniai rautų, ką po šimto metų reiškia 
keli mėnesiai?! — jis patylėjo ir netrukus pridūrė: — Na, gerai — 
Fransis tau nepatinka. Jeigu pageidauji, galim mesti iš galvos tą jo 
sumanymą surengti didžiules iškilmes su daugybe žurnalistų, kad 
visi laikraščiai spausdintų tavo pavardę ir nuotraukas, o televizijos 
nuolat tave rodytų. Galiu tuoj pat suorganizuoti nedidelį vakarėlį 
uždarame rate ir baigti visą šį reikalą. 

Kristianas nusišypsojo Orakului parodydamas juokaująs — se- 
nukas kartais suprasdavo jį pernelyg pažodžiui. 

— Ačiū, bet nereikia, — atsakė Orakulas. — Noriu turėti ko- 
kį siekį gyvenime. Konkrečiai — gimtadienio pobūvį, surengtą 
man Jungtinių Valstijų prezidento. Bet pasakysiu štai ką — tas 
tavo Kenedis yra gudrus. Jis žino, kad mano pavardė vis dar šį tą 
reiškia. Plačiai išreklamuotas renginys pasitarnautų jo įvaizdžiui. 
Tavo Fransis Ksaveras Kenedis toks pat suktas, koks buvo jo dėdė 
Džekas. Bobas — kas kita. Jis būtų nesiteikęs manęs pasveikinti. 

— Nebeliko nė vieno tavo bendraamžio, — prašneko Kristia- 
nas, — bet tarp tavo protežė nemažai iškilių šios šalies vyrų ir mote- 
rų. Jie nekantriai laukia, kada galės tave pagerbti, prezidentas taip 
pat. Jis nepamiršo, kad padėjai jam kilti į karjeros aukštumas. Jis 
net kviečia tavo bičiulius iš Sokrato klubo, nors jų nekenčia. Tai 
bus geriausias tavo gimtadienis. 

— Ir paskutinis. Bybis žino, kiek man dienų beliko. 

Kristianas nusijuokė. Orakulas iki devyniasdešimties metų 
nevartojo keiksmažodžių, tad dabar iš jo lūpų jie skambėdavo ne- 
kaltai kaip iš kūdikio. 

— Taigi dėl to sutarta, — tarė senis. - Dabar pasakysiu tau šį tą 
apie didžius žmones, tarp jų Kenedį ir save. Galų gale jie suėda 
save pačius ir aplinkinius. Tik aš nesutinku, kad Kenedis — didis 
žmogus. Na, taip, jis tapo Jungtinių Amerikos Valstijų preziden- 
tu. Bet tai tik iliuzionisto triukas. Beje, ar žinai: pramogų versle 
laikoma, kad fokusininkai visai neturi meninių gabumų. 

Po šių žodžių Orakulas palenkė galvą ir dabar stulbinamai 
panėšėjo į pelėdą. 

— Sutinku, Kenedis — netipiškas politikas, - kalbėjo senukas. — 
Jis idealistas, gerokai protingesnis už kitus ir nenusižengia dorovės 
normoms, nors abejoju, ar susilaikyti nuo lytinių santykių sveika. 
Bet šios dorybės — tik kliūtis siekiančiam tapti iškiliu politiku. 
Žmogus be ydos — nelyginant burlaivis be burės. 

— Tu nepritari jo veiksmams, o kaip pats elgtumeisi? — paklau- 
sė Kristianas. 

— Tai neturi reikšmės, — atsakė Olifantas. — Visus tuos trejus 
metus jis nežinojo, ko nori — šikti ar pyrago, o dėl to visuomet vie- 
nos bėdos, — Orakulo akys vėl apsiblausė. — Tikiuosi, mano gimta- 
dienio neteks atidėti labai ilgai. Kokį gyvenimą nugyvenau, a? Kas 
gali pasigirti gyvenęs geriau? Gimiau neturtingas, taigi mokėjau 
vertinti turtus, kuriuos ilgainiui susikroviau. Buvau neišvaizdus, 
bet išmokau kerėti gražias moteris ir jomis mėgautis. Smegenų už- 
teko. Gyvenimas išmokė atjautos, o tai kur kas geriau, negu būti 
atjaučiam iš prigimties. Energija liejosi per kraštus, jos netrūko 
net sulaukus tokios žilos senatvės. Sveikata nesiskundžiau — per 

visą gyvenimą nė karto nesu sunkiai sirgęs. Nugyvenau puikų, ilgą 
gyvenimą. Bėda ta, kad gal šiek tiek per ilgą — dabar negaliu žiūrėti 
į veidrodį, bet, kaip sakiau, gražuolis niekada nebuvau, - jis paty- 
lėjo ir netikėtai tarė Kristianui: — Mesk valdišką darbą. Atsiribok 
nuo visko, kas dabar vyksta. 

— Negaliu, — atsakė šis, — šaukštai po pietų. 

Kli žiūrėjo į dėmėtą senio viršugalvį, į tas nuo amžiaus pa- 
vargusias akis, aptrauktas panašia į tvyrančią virš jūros migla, ir 
stebėjosi, kad Orakulas vis dar taip blaiviai mąsto. Ar jis pats su- 
lauks tokios senatvės, ar jo kūnas irgi sudžius lyg kokio negyvo 
vabzdžio? 

O žiūrėdamas į jį Orakulas galvojo: „Kaip lengva juos visus 
perprasti! Jie nekalti lyg maži vaikai.“ Jis neabejojo, kad patarė per 
vėlai — Kristianas pats išduos save. 

Kli baigė gerti konjaką ir atsistojo ketindamas išeiti. Apkaišė 
senį apklotais ir paskambino slaugytojoms, kad ateitų į kambarį. 
Tada pasilenkęs prie pat žvilgančios ausies sukuždėjo: 

— Pasakyk man tiesą apie Eleną Diuprei. Prieš ištekėdama ji bu- 
vo viena iš tavo protežė. Žinau, kad padėjai jai žengti pirmus žings- 
nius politikoje. Sakyk, kada nors ją dulkinai ar jau buvai per senas? 

Orakulas papurtė galvą. 

— Iki devyniasdešimties nebuvau per senas tiems dalykams. 
Pasakysiu tau štai ką: tikra vienatvė ateina tada, kai išduoda pim- 
palas. Bet atsakysiu į tavo klausimą. Aš jai nepatikau — nebuvau 
gražuolis. Prisipažinsiu, nusivyliau, nes ji buvo itin graži ir protin- 
ga, o toks derinys man labiausiai prie širdies. Niekada negalėjau 
mylėti protingų negražių moterų — per daug panašios į mane. Ga- 
lėjau mylėti gražias, bet bukas. O kai graži moteris būdavo dar ir 
protinga, pasijusdavau devintame danguje. Na, o Elena Diuprei... 
Žinojau, kad ji daug pasieks, nes buvo labai stipri, valinga. Taip, 
aš bandžiau, bet nieko nepešiau. Prisipažinsiu, tai buvo tas retas 
atvejis, kai patyriau nesėkmę. Tačiau mes visuomet likome geri 
draugai. Ji turėjo talentą atsisakyti permiegoti su vyru, bet būti 
jam artima draugė. Taip labai retai būna. Tada aš supratau, kad ta 
moteris turi didelių ambicijų. 

Kristianas palietė seniui ranką ir pasijuto, lyg čiuoptų randą. 
— Kasdien skambinsiu arba užsuksiu aplankyti, — pažadėjo 
jis. — Pranešinėsiu tau visas naujienas. 


Kristianui išėjus Orakulas dar nesiruošė miegoti. Ką sužinojo iš 
teisingumo ministro, turėjo pranešti bičiuliams iš Sokrato klubo, 
svarbiems valdžios struktūrų nariams. Jis nemanė šitaip išduodąs 
Kristianą, o jį labai mylėjo. Meilė Orakului visada buvo antraeilis 
dalykas. 

Olifantas privalėjo veikti, nes jo šalies laivas atsidūrė pavo- 
jinguose vandenyse. Jo pareiga — padėti laivui sėkmingai pasiekti 
krantą. Dėl ko dar verta gyventi jo amžiaus žmogui? Ir, po teisy- 
bei, jam niekada nepatiko tas Kenedžių mitas. Dabar jam pasitai- 
kė proga sugriauti jį visiems laikams. 

Galop, kai slaugytoja baigė aplink jį šokinėti ir paklojo lovą, 
Orakulas atsigulė. Maloniai ir jau be graužaties prisiminė Eleną 
Diuprei. Ji buvo labai jauna, tik pradėjusi trečią dešimtį, o jos 
grožį dar paryškino neapsakomas gyvumas. Jis dažnai jai aiškin- 
davo apie valdžią, kaip ją gauti ir pritaikyti, o svarbiausia — kaip ją 
turint neskubėti pasinaudoti. Ji klausydavosi kantriai, kaip būtina 
valdžios siekiančiam žmogui. 

Jis aiškino Elenai, kad viena iš didžiausių žmonijos mįslių — 
kodėl patys žmonės kenkia sau. Sugadina sau gyvenimą per iš- 
didumą. Pavydi, apgaudinėja save ir todėl pasuka niekur neve- 
dančiais keliais. Žmogui labai svarbu sukurti savo įvaizdį ir jį 
išlaikyti. Štai kodėl nenuostabu, kad vieni niekados nesilanksto 
prieš kitus, nepataikauja, nemeluoja, neatsisako savo principų, 
neišduoda ir neapgauna. O kiti tik dejuoja ir pavydi kitiems lai- 
mingesnės dalios. 

Šitokiomis kalbomis savotiškai bandė ją suvilioti, bet Elena jį 
perprato. Jinai atstūmė jį ir jau be jo pagalbos toliau siekė išsva- 
jotos galios. 

Kai tau šimtas metų, o protas vis dar šviesut šviesutėlis, viena 
iš bėdų yra ta, kad matai, kaip nesąmoningai imi regzti nedoras 

užmačias, arba suvoki taip daręs kadaise. Oliveris Olifantas pa- 
sijuto pažemintas, kai Elena Diuprei atsisakė su juo mylėtis. Jis 
žinojo, kad ji ne kokia šventeiva ir turi meilužių. Nuostabu, tačiau 
tada, jau septyniasdešimtmetis, jis dar turėjo tuštybės. 

Olifantas nuvyko į atjauninimo centrą Šveicarijoje. Ten jam 
atliko raukšlių šalinimo operaciją, nušveitė odą, į kraują prišvirkš- 
tė kažkokios gyvūnų embrionų masės. Bet jo kaulai ir toliau trau- 
kėsi, sąnariai stabarėjo, kraujas darėsi vis panašesnis į vandenį. 
Gydytojai čia niekuo negalėjo padėti. 

Orakulas tarėsi žinąs, kaip pelnyti moterų meilę, nors iš to 
nebeturėjo jokios naudos. Jaunos meilužės jį dievino net tada, 
kai įkopė į septintą dešimtį. Paslaptis buvo paprasta: jis niekada 
jokiomis taisyklėmis jų nevaržė, niekada nepavyduliavo, niekada 
neužgavo jų jausmų. Tikrais meilužiais jos įsitaisydavo jaunus vy- 
rus, o su Orakulu elgdavosi atsainiai ir net žiauriai. Na ir kas. Jis 
apipildavo jas brangiomis dovanomis, be galo skoningais paveiks- 
lais ir papuošalais. Jų labui panaudodavo savo įtaką, kad jos gautų 
nepelnytų malonių iš visuomenės, duodavo joms pinigų — dosniai, 
bet sveiko proto ribose. Būdamas apdairus vienu metu turėdavo 
tris keturias meilužes — juk joms reikėjo gyventi savo gyvenimą. 
Viena galėjo įsimylėti ir jį pamiršti, kita kur nors išvykti, trečia 
imti įnirtingai siekti karjeros ir todėl sunkiai dirbti. Jos negalėjo 
skirti jam labai daug laiko. Bet kai jam prireikdavo moters drau- 
gijos (ne vien glamonėms - kartais tiesiog užsimanydavo pasiklau- 
syti saldaus kaip muzika moters balso arba stebėti nekaltai vingrias 
jų klastas), viena iš keturių būtinai pas jį ateidavo. Kita vertus, tas 
jaunas meilužes matydavo jo draugijoje per svarbius priėmimus ir 
vakarėlius ir šitaip toms moterims atsiverdavo galimybė patekti į 
šiaip joms neprieinamus visuomenės sluoksnius. Vienas iš Oraku- 
lo pranašumų buvo tas, kad jis priklausė aukštuomenei. 

Jis neslėpė turįs kelias meilužes ir jos viena apie kitą žinojo. 
Oliveris Olitantas neabejojo, kad moterys nemėgsta vienintelei 
ištikimų vyrų, nors gal to ir neparodo. 

Orakulas buvo žiaurus pats sau: blogus savo poelgius prisi- 
mindavo dažniau negu gerus. Už jo pinigus buvo statomi medi- 

cinos centrai, bažnyčios, senelių prieglaudos — per visą gyvenimą 
jis padarė daug gerų dalykų. Bet prisiminimai apie save nebuvo 
geri. Laimė, jis dažnai galvodavo apie meilę. Įdomu ir kartu keista: 
meilė komerciniu požiūriu buvo sėkmingiausias jo verslas. O juk 
jam priklausė Volstrito firmos, bankai, skrydžių bendrovės. 

Dėl pinigų teikiamos galios Orakulą kviesdavo dalyvauti pa- 
saulį sukrečiančiuose įvykiuose ir patarėju valdžios šulams. Jis pri- 
sidėjo keičiant visą pasaulį. Ši gyvenimo pusė buvo be galo įdomi, 
svarbi ir vertinga, tačiau šimtametės jo smegenys geriau prisiminė 
ne ją, o tai, kaip tvarkėsi su nesuskaičiuojamomis meilužėmis. 
Ak, tos protingos, aikštingos gražuolės — kokios įstabios jos buvo, 
kaip padėdavo jam ginti savo nuomonę - tiesa, ne visos. Dabar jos 
buvo teisėjos, žurnalų savininkės, įtakingos Volstrito veikėjos, te- 
levizijų naujienų pranešėjos. Kaip gudriai jos elgdavosi, kol su juo 
siedavo romanas, ir kaip jis jas pergudraudavo! Ber jis niekados 
nenusukdavo nuo jų to, kas joms priklausė. Kaltė jo negraužė — 
tik apmaudas. Jeigu bent viena jų būtų tikrai jį mylėjusi, būtų 
iškėlęs ją į padanges. Bet tokiomis akimirkomis vidinis balsas jam 
primindavo, kad jis nenusipelnė tokios meilės. Užtenka, kad jos 
atsakė į jo meilę, ir tai kaitino jam kraują. 

Sulaukus aštuoniasdešimties jo kaulai ėmė dar labiau trauktis. 
Lytinis potraukis susilpnėjo, mintis užplūdo jaunystės vaizdai ir 
užmiršti prisiminimai. Tuo metu Olifantas pamatė negalįs išsi- 
versti be jaunų moterų — jam reikėjo, kad jos gulėtų jo lovoje, ir 
tiek, o jis galėtų į jas Žiūrėti nieko nedarydamas. Na ir kas, kad 
knygose su panieka žiūrima į tokį neva iškrypėlišką elgesį, kas, 
kad jauni žmonės iš to šaiposi nesusimąstydami, jog patys kada 
nors pasens. Kokia ramybė užliedavo jo nykstantį kūną žiūrint į 
grožį, kuriuo jis nebegalėjo mėgautis kitomis juslėmis! Koks ty- 
ras tas grožis: apvalūs krūtų kalneliai — baltos, glotnios it atlasas 
odos, su mažyte raudona rože viršūnėje; paslaptingos gelsvai švy- 
tinčios šlaunys; netikėtas trikampis kokios tik nori spalvos plau- 
kų ir neapsakomai dailūs sėdmenys — širdis tiesiog plyšta į juos 
bežiūrint — pereinantys į be galo patrauklias kojas. Išnykusios ar 
prarastos jo kūno juslės nebereaguodavo į visą šį grožį, bet jos vis 

dar įžiebdavo milijardus tebeplazdenančių smegenų ląstelių. O jų 
veidai... Tos paslaptingos ausų kriauklės, spirale pranykstančios 
kažkokioje giliai telkšančioje jūroje, tos gilios degančios mėlynos, 
pilkos, rudos ir žalios akys, žvelgiančios iš paslaptingų amžinybės 
nišų, tie glotnūs skruostai ir lūpos — jos taip gyvai atsiliepia į malo- 
numą ir skausmą. Senukas žiūrėdavo į tas jaunas moteris prieš už- 
migdamas. Ištiesdavo ranką ir paliesdavo šiltą kūną, paglostydavo 
šlaunų ir sėdmenų atlasą, liepsnojančias lūpas ir itin retai lygius ar 
riestus gaktos plaukus, kad pajustų po jais tvinksint kraują. Šalia 
gulinti moteris taip jį guosdavo, kad jis užmigdavo ir matydavo 
ne tokius šiurpius sapnus. Mat paprastai juose nekęsdavo jaunų 
žmonių ir juos rydavo. Jis sapnuodavo apkasus, pilnus vienas ant 
kito sugriuvusių karių, daugybės sieksnių gelmes, knibždančias 
plūduriuojančių jūreivių, bekraštes padanges, aptemusias nuo 
skafandrais apsitaisiusių astronautų, vienas po kito pranykstančių 
juodosiose Visatos skylėse. 

Olifantas sapnuodavo ir nemiegodamas, bet tada suvokdavo, 
kad šie jo sapnai — senatvinio pamišimo požymis, rodantis dygė- 
jimąsi savo paties kūnu. Jam buvo baisiai bjauri oda, žvilganti lyg 
rando audinys, tos mirties strazdanos — rudos dėmės ant rankų 
ir plikės, silpstančios akys, bejėgės galūnės, vos tuksenanti širdis, 
pagieža, lyg koks auglys ėdanti kuo šviesiausią protą. 

Kaip gaila, kad fėjos lanko tik naujagimius ir jiems dovanoja 
tris magiškus norus! Naujagimiams jų nereikia — tokias dovanas 
turėtų gauti tokie seniai kaip jis. Ypač kai jie šviesut šviesutėlio 
proto. 


4 SKYRIUS 


Pirmadienis 


Romeo pabėgimas iš Italijos buvo smulkmeniškai suplanuotas. Jo 
grupė furgonu iš Šv. Petro aikštės nuvažiavo į pogrindinį butą. Ten 
Romeo persirengė, pasiėmė beveik neatskiriamą nuo tikro pasą, 
jau sukrautą lagaminą ir tuneliais nusigavo kitapus sienos, į Pietų 
Prancūziją. Nicos mieste sėdo į lėktuvą ir per Paryžių nuskrido 
į Niujorką. Romeo liko budrus, nors nemiegojo jau trisdešimt 
valandų. Ši pažiūrėti lengva operacijos dalis iš tikrųjų buvo labai 
svarbi: nesėkmė galėjo ištikti dėl kokio nelemto atsitiktinumo ar 
planuojant padarytos klaidelės. 

Kadangi „Air France“ lėktuvuose valgiai ir vynas kaip visada 
buvo geri, Romeo pamažėle atsipalaidavo. Įsmeigęs akis žiūrėjo į 
bekraštį žalsvą vandens paviršių ir mėlyną, baltų debesėlių nusėtą 
dangų. Išgėrė dvi stiprias tabletes migdomųjų, bet ir tada kažkoks 
baimės kirminas neleido jam sudėti bluosto. Jis svarstė, kaip eis 
per Jungtinių Amerikos Valstijų muitinės kontrolę — o kas, jeigu 
ten kas nors užklius? Bet net jeigu ten jį sulaikys, Jabrilio suma- 
nymas nežlugs. Romeo nedavė ramybės ir kitkas — išdavikiškas 
išlikimo instinktas. Italas neapgaudinėjo savęs — kančių jam teks 
patirti. Jis sutiko pasiaukoti, kad išpirktų savo šeimos, klasės ir 

tėvynės nuodėmes. Bet dabar tas paslaptingas baimės kirminas 
neleido jam atsikratyti kūną kaustančios įtampos. 

Galiausiai tabletės suveikė ir jis užmigo. Sapne paleido šūvį, iš- 
bėgo iš Šv. Petro aikštės ir skuodė nesustodamas. Tada pabudo. Lėk- 
tuvas nusileido Kenedžio oro uoste. Stiuardesė padavė jam švarką, 
jis pasiėmė nuo lentynos rankinę. Per muitinės kontrolės postą ėjo 
kuo ramiausiai. Lagaminą nusinešė į centrinę oro uosto pastato salę. 

Ryšininkus pastebėjo iš karto. Mergina buvo su megzta žalia 
baltais dryžiais kepuraite, vaikinas užsidėjęs raudoną kepuraitę su 
snapeliu ir užrašu mėlynomis raidėmis „Yankees“. Pats Romeo 
jokių atpažinimo ženklų neturėjo, nes nenorėjo būti lengvai išski- 
riamas. Jis pasilenkė ir ėmė krapštytis bagaže: atidarė lagaminą ir 
neva rausdamasis sekė ryšininkus. Nieko įtartina nepamatė. Aiš- 
ku, tai neturėjo reikšmės. 

Panelė buvo šviesiaplaukė, liesa, ne Romeo skonio, nes kiek 
kampuotų bruožų, bet jam patiko moteriškas, rūstokas veidas, 
koks būna kai kurių rimtų merginų. Jis spėliojo, kokia ji bus lovo- 
je, ir tikėjosi likti laisvėje pakankamai ilgai, kad spėtų ją suvilioti. 
"Tai neturėtų būti labai sunku. Romeo visada traukė moteris —- šiuo 
atžvilgiu jis buvo pranašesnis už Jabrilį. Mergina numanys, kad jis 
susijęs su popiežiaus nužudymu. Taigi rimta mergina revoliucio- 
nierė permiegojusi su juo pajus, kad romantiška jos svajonė virto 
tikrove. Pro Romeo akis neprasprūdo tai, kad ji nesiglaudė prie 
vaikino ir jo nelietė. 

Jaunuolis buvo tokio šilto, atviro veido, nuo jo sklido toks 
amerikietiškas gerumas, kad Romeo bemat pajuto jam antipati- 
ją. Amerikiečiai — paskutiniai šūdžiai, nes jų gyvenimas pernelyg 
nerūpestingas. Tik įsivaizduok: per daugiau negu du šimtmečius 
jie neįstengė įkurti nieko bent iš tolo panašaus į revoliucinę parti- 
ją! O juk ši valstybė atsirado per revoliuciją. Jo pasitikti atsiųstas 
jaunuolis buvo tipiškas lepšių padermės atstovas. Romeo pasiėmė 
rankinę, lagaminą ir nuėjo tiesiai prie jų. 

— Prašau atleisti, - šypsodamasis tarė Romeo angliškai su labai 
ryškiu akcentu. — Ar galit pasakyti, kur autobusas, važiuojantis į 
Long Ailandą? 

Mergina atsigręžė į jį. Iš arti ji buvo kur kas gražesnė. Romeo 
pamatė jos smakre mažytį randą ir šis sužadino jam geismą. 

— Jums reikia į šiaurinį ar pietinį krantą? — paklausė ji. 

— Į Ist Hamptoną, - atsakė Romeo. 

Mergina nusišypsojo — šiltai, net žavėdamasi. Jaunuolis paėmė 
Romeo lagaminą ir tarė: 

— Eikite paskui mus. 

Porelė išėjo iš pastato, Romeo jai įkandin. Eismo triukšmas ir 
žmonių knibždėlynas jo vos nepritrenkė. Automobilis jau laukė. 
Vairuotojas irgi buvo su raudona beisbolo kepuraite. Jaunuolis 
atsisėdo priekyje, mergina su Romeo ant užpakalinės sėdynės. Au- 
tomobiliui pajudėjus ji ištiesė ranką ir tarė: 

— Aš esu Dorotėja. Prašom nesijaudinti. 

Abu jaunuoliai priekyje irgi suniurnėjo savo vardus. 

— Jums bus labai patogu ir saugu, — pažadėjo mergina. Tą aki- 
mirką Romeo pajuto Judo kančią. 

Vakare ta jaunų amerikiečių porelė kaip įmanydama stengėsi 
išvirti Romeo gardaus valgio. Jis gavo patogų kambarį su vaizdu į 
vandenyną. Nors čiužinys buvo gumbuotas, Romeo neėmė į galvą, 
nes žinojo, kad čia miegos vos vieną naktį, — jei apskritai pavyks 
užmigti. Namas buvo apstatytas brangiais, bet ne itin skoningais 
baldais. Čia jutai kažkokią šiuolaikišką paplūdimių Ameriką. Va- 
karą jie leido trise tyliai kalbėdamiesi italų ir anglų kalbų mišiniu. 

Dorotėja nustebino Romeo. Ji buvo be galo protinga ir dar 
graži. Be to, paaiškėjo, kad mergina nėra linkusi į meilės nuoty- 
kius, tad žlugo Romeo viltys praleisti paskutinę laisvės naktį Žai- 
džiant smagius žaidimus lovoje. Jaunuolis, vardu Ričardas, irgi bu- 
vo ganėtinai rimtas. Abu akivaizdžiai spėjo jį dalyvavus nužudant 
popiežių, nors konkrečiai nieko neklausė. Amerikiečiai tiesiog ro- 
dė jam baugią pagarbą, tarsi būtų buvę šalia žmogaus, mirštančio 
nuo nepagydomos ligos. Juodu Romeo sužavėjo grakščiais jude- 
siais. Abu protingai kalbėjo, užjautė likimo nuskriaustuosius ir iš 
abiejų tryško begalinis tikėjimas savo pažiūromis ir gebėjimais. 

Ramiai leisdamas vakarą su tais dviem jaunuoliais, taip nuošir- 
džiai tikinčiais savo idealais, bet taip menkai išmanančiais apie tai, 

ką tenka aukoti dėl tikros revoliucijos, Romeo šiek tiek pasidygėjo 
visu savo gyvenimu. Ar ta porelė būtinai turi būti išduota kartu 
su juo? Galop jį patį paleis - Romeo tikėjo tiesiog elegantiškai pa- 
prastu Jabrilio planu. Be to, jis pats pasisiūlė kišti galvą į kilpą. Bet 
tuodu jaunuoliai irgi buvo tikri kovotojai, žmonės, esantys jų pu- 
sėje. Ir jiems uždės antrankius, jie patirs revoliucionierių kančias. 
Romeo net dingtelėjo mintis juos įspėti. Tačiau pasaulis privalėjo 
sužinoti, kad šiame sąmoksle dalyvauja ir amerikiečiai — ta pora 
buvo aukojami avinėliai. Paskui Romeo užpyko ant savęs — jis 
pernelyg minkštaširdis. Tiesa, skirtingai nuo Jabrilio, jis niekados 
negalėtų mesti bombos į vaikų darželį, bet paaukoti porą suaugu- 
siųjų tikrai gali. Juk jis nužudė popiežių! 

Argi juodu labai nukentės? Na, pasėdės keletą metų kalėjime. 
Amerika tokia ištižusi nuo viršūnių iki apačių, kad juos galbūt 
net paliks laisvėje. Kita vertus, Amerika — kraštas advokatų, ne 
mažiau įspūdingų kaip Apskritojo stalo riteriai. Jie gali išgelbėti 
nuo kalėjimo didžiausią nusikaltėlį. 

Taigi Romeo pabandė užmigti, bet vėjas nuo vandenyno pro 
atvirą langą nešė visus pastarųjų dienų siaubus. Jis vėl kėlė šautu- 
vą, vėl matė sukniumbantį popiežių, vėl bėgo per aikštę ir girdėjo 
pasibaisėjusių Kristaus prisikėlimo pagerbti susirinkusių maldi- 
ninkų riksmus. 

Ankstų kitos dienos — pirmadienio — rytą, praėjus lygiai parai 
nuo tada, kai nužudė popiežių, Romeo nusprendė pasivaikščioti 
Amerikos pakrante ir paskutinį kartą pakvėpuoti laisvės oru. Jis 
nulipo laiptais į apačią. Namuose buvo tylu. Dorotėja ir Ričardas 
miegojo svetainėje ant sofų — matyt, jiems buvo patikėta jį saugo- 
ti. Išdavystės nuodai išginė jį pro duris, kur nuo vandenyno pūtė 
druska persisunkęs vėjelis. Vos išvydęs jis ėmė nekęsti to svetimo 
jam paplūdimio, laukinių pilkų krūmokšnių, aukštų geltonų pikt- 
žolių, saulę atspindinčių sidabrinių ir raudonų gaiviųjų gėrimų 
skardinių. Šiame svetimame krašte net saulė švietė blausiai, o anks- 
tyvas pavasaris buvo šaltas. Vis dėlto Romeo džiaugėsi esąs lauke, 
kai yra išduodamas. Virš galvos praskrido sraigtasparnis ir dingo 
tolumoje. Vandenyje sūpavosi du kateriai, deniuose nebuvo ma- 

tyti nė gyvos dvasios. Patekėjo kraujo raudonio saulė, bet pakilusi 
aukščiau nusidažė auksu. Romeo žingsniavo ilgai, kol apėjo įlan- 
kos kyšulį ir jo namas dingo iš akių. Kažkodėl tada apėmė panika, 
nors gal dėl to buvo kaltas tikrų tikriausias miškas aukštų, plonų 
pilkų žolių, sužėlusių beveik iki pat vandens. Romeo apsigręžė. 

Tada ir išgirdo kaukiant sirenas. Toli paplūdimyje pamatė po- 
licijos automobilius su žiburėliais ant stogų ir sparčiai pasuko link 
jų. Nejuto jokios baimės. Nors laiko turėjo, bėgti nebandė, nes nė 
kiek neabejojo Jabriliu. Jautė panieką amerikiečiams, nesugeban- 
tiems net deramai jo suimti. Kokie kvailiai! Bet tada sraigtasparnis 
vėl pasirodė danguje, abu ką tik nejudėję, be gyvybės ženklų kate- 
riai staiga dideliu greičiu pasileido į krantą. Romeo apėmė baimė 
ir panika. Dabar, kai pasprukti nebebuvo jokios galimybės, jis 
norėjo bėgti be atodairos. Vis dėlto sukaupė drąsą ir pasuko link 
namo, apsupto ginkluotų vyrų. Sraigtasparnis kabojo virš stogo. 
Paplūdimiu iš abiejų pusių artinosi daugiau vyrų. Vaidindamas 
išsigandusį nusikaltėlį Romeo tekinas pasileido į jūrą, bet iš van- 
dens pakilo narai. Romeo apsisuko ir ėmė bėgti prie namo. Tada 
pamatė Dorotėją su Ričardu. 

Jiems rankos ir kojos buvo surakintos, abu raudojo. Romeo 
žinojo, kaip juodu jaučiasi — kadaise ir jam taip buvo nutikę. Jie 
ašarojo iš gėdos, pažeminimo ir todėl, kad iš jų atėmė galios pojū- 
tį. Juos apėmė košmariškas siaubas, nes pasijuto visiškai bejėgiai. 
Nuo šiol jų likimą lems ne užgaidūs, galbūt gailestingi dievai, bet 
nepermaldaujami tėvynainiai. 

Romeo su gailesčiu jiems nusišypsojo, visa povyza rodydamas, 
kad yra bejėgis jiems padėti. Jis žinojo po kelių dienų būsiąs pa- 
leistas į laisvę, žinojo išdavęs tuos du žmones, šventai tikinčius tuo 
pat kaip ir jis. Na, bet šis sprendimas buvo taktinis, o ne padarytas 
iš blogos valios ar siekiant pakenkti. Tada jį apsupo būrys ginkluo- 
tų vyrų ir surakino sunkiomis geležinėmis grandinėmis. 


Toli, kitame pasaulio gale, kai dangaus skliautą raižė žvalgybiniai 
palydovai, ozono sluoksnyje patruliavo šmėkliški radarai, vande- 

nynai knibždėjo Amerikos karo laivų, lekiančių link Šerhabeno, 
už kelių žemynų, nusėtų raketų šachtomis ir įsitvirtinusių dali- 
nių — jie atliks mirties žaibolaidžio vaidmenį, - Jabrilis pusryčiavo 
su Šerhabeno sultonu šio rūmuose. 

Šerhabeno valdovas buvo įsitikinęs, kad arabai privalo būti 
laisvi, o palestiniečiai turi teisę į savo valstybę. Į Jungtines Ame- 
rikos Valstijas jis žiūrėjo kaip į Izraelio bastioną — be Amerikos 
pagalbos Izraelis neišliktų. Todėl svarbiausiu priešu laikė Ameriką. 
Jabrilio planas pakirsti JAV autoritetą patiko aštraus proto sulto- 
nui. Jis netvėrė džiaugsmu, kad kariškai visiškai bejėgis Šerhabenas 
pažemins tokią galingą valstybę. 

Sultono valdžia Šerhabene buvo neribota. Jis turėjo milžiniš- 
kų turtų, galėjo gauti kokių tik nori malonumų, bet viskas jam 
nusibodo ir nebeteikė pasitenkinimo. Morobis neturėjo jokių 
ydų, kurios būtų galėjusios paįvairinti jam gyvenimą. Jis laikėsi 
islamo įstatymų, gyveno dorybingai. Didžiules pajamas iš naftos 
gaunančiame Šerhabene gyvenimo lygis buvo vienas aukščiausių 
pasaulyje. Sultonas pristatė naujų mokyklų i ir ligoninių. Jis svajojo 
paversti Šerhabeną arabų pasaulio Šveicarija. Vienintelė keisteny- 
bė buvo maniakiška jo paties kūno ir valstybės švara. 

Sultonas šiame sąmoksle dalyvavo todėl, kad be galo mėgo 
nuotykius, lošti iš didelių statymų ir siekti kilnių idealų. Be to, jis 
ir jo šalis menkai rizikavo, nes turėjo stebuklingą skydą - milijar- 
dus barelių naftos, saugiai glūdinčios jo dykumų krašte. 

Kitas svarus motyvas buvo jo meilė ir dėkingumas Jabriliui. 
Kai Morobis buvo tik mažai žinomas šeichas, Šerhabene užvirė 
nuožmi kova dėl valdžios. Ji itin paaštrėjo išaiškėjus, kokios mil- 
žiniškos šalies naftos telkinių atsargos. Amerikos naftos bendrovės 
rėmė sultono oponentus, o šie, aišku, pritarė amerikiečių siekiams. 
Užsienyje mokslus baigęs sultonas suprato tikrąją naftos telkinių 
vertę ir grūmėsi, kad jie išliktų Šerhabeno nuosavybė. Kilo pilie- 
tinis karas. Ne kas kitas kaip tuo metu visai dar jaunas Jabrilis 
išžudė sultono oponentus ir padėjo jam paimti valdžią. Mat asme- 
niniame gyvenime labai doras sultonas suvokė, kad politinė kova 
turi savas taisykles. 

Pradėjęs valdyti šalį sultonas suteikdavo prieglobstį Jabriliui, 
kada tik šiam jo prireikdavo. Tiesą sakant, per pastaruosius dešim- 
tį metų Jabrilis daugiau laiko praleido Šerhabene negu kur nors 
kitur. Čia jis gyveno kita pavarde, turėjo namą su tarnais, žmoną 
ir vaikų. Be to, jam buvo duotos kuklios pareigos vienoje valdžios 
įstaigoje. Jokia užsienio žvalgybos tarnyba nesuuodė, kas iš tikrųjų 
yra tas valdininkas. Per tuos dešimt metų Jabrilis ir sultonas tapo 
artimi. Abu studijavo Koraną, abu gavo išsilavinimą užsienyje, be 
to, juos siejo neapykanta Izraeliui. Tokių kaip šie vyrai buvo apstu, 
bet juodu nuo kitų skyrėsi tuo, kad žydų nekentė ne už tai, jog jie 
žydai, — jie nekentė oficialiai pripažintos žydų valstybės. 

Šerhabeno sultonas slapčia puoselėjo svajonę, tokią keistą, kad 
neatskleidė jos niekam, net Jabriliui. O svajonė buvo tokia: vieną 
gražią dieną Izraelis bus sunaikintas ir žydai vėl išsibarstys po visą 
pasaulį. Tada jis, sultonas, privilios žydų mokslininkus į Šerha- 
beną, įsteigs puikų universitetą ir sutelks jame išmintingiausius 
žydus. Argi istorija neįrodė, kad šiai padermei genialumas duotas 
motinos gamtos? Antai Einšteinas su kitais mokslininkais žydais 
sukūrė atominę bombą. Ar yra tokių Dievo ir gamtos mįslių, ku- 
rių jie neįstengtų įminti? Be to, argi jie ne semitai kaip ir arabai? 
Laikas užglaisto neapykantą. Žydai galėtų gyventi šalia arabų ir 
paversti Šerhabeną didžia valstybe. Sultonas prisivilios žydus tur- 
tais ir lipšnumu, jis gerbs jų kultūros užgaidas, kurių šie užsispyrę 
laikosi. Kas žino, kaip viskas susiklostys? Galbūt Šerhabenas taps 
naujaisiais Atėnais. Šitaip pagalvojęs Morobis nusišypsojo iš savo 
kvailumo. Vis dėlto kas gi čia bloga pasvajoti? 

Bet dabar Jabrilio sumanymas galėjo virsti košmaru. Sulto- 
no žmonės slapčia išsivedė jį iš lėktuvo. Teroristas buvo iškviestas 
į rūmus. Sultonas pamėgins apmaldyti jo siautulį. Mat niekam 
nebuvo paslaptis, kad Jabrilis, vykdydamas iš anksto apgalvotas 
operacijas, mėgsta šiek tiek paimprovizuoti. 

Sultono įsakymu Jabrilį išmaudė, nuskuto, jam leido pasimė- 
gauti gražios rūmų šokėjos draugija. Kai atsipūtė — už tai dabar 
buvo mažumą skolingas sultonui, — juodu įsitaisė įstiklintoje, oro 
kondicionieriaus gaivinamoje terasoje. 

Sultonas neabejojo galintis kalbėti atvirai. 

— Turiu tave pasveikinti, — tarė jis Jabriliui. — Laiką pasirinkai 
puikiai, be to, tau sekėsi. Neabejoju, kad Alachas tau padeda, — 
maloniai nusišypsojęs pašnekovui kalbėjo toliau: — Gavau žinių, 
kad Jungtinės Valstijos sutiks su visais tavo keliamais reikalavimais. 
Džiaukis. Tu pažeminai galingiausią pasaulio valstybę. Nužudei 
garbingiausią religijos vadovą. Tu pasieksi, kad tavasis popiežiaus 
žudikas būtų paleistas į laisvę — tai bus nelyginant spjūvis jiems į 
veidą. Bet nieko daugiau nesiimk. Galvok, kas nutiks paskui. Tu 
būsi uoliausiai medžiojamas žmogus per visą šį šimtmetį. 

Jabrilis žinojo, kad dabar sultonas bandys iš jo išgauti, kaip jis 
ves derybas. Jam net dingtelėjo mintis, ar tik Morobis nebandys į 
savo rankas perimti vadovavimo operacijai. 

— Šerhabene man bus saugu, - atsakė jis. — Kaip visada. 

Sultonas papurtė galvą. 

— Neblogiau už mane žinai, kad viskam pasibaigus jie nukreips 
visą dėmesį į mano sultonatą. Turėsi ieškotis kito prieglobsčio. 

— Apsimesiu elgeta Jeruzalėje, — nusijuokė Jabrilis. — Bet tau 
reikėtų jaudintis dėl savęs: jie supras, kad esi prikišęs nagus. 

— Mažai tikėtina, — suabejojo sultonas. — Be to, aš sėdžiu virš 
didžiausio pigiausios pasaulyje naftos telkinio. Ir neužmiršk, kad 
amerikiečiai investavo čia, į Dako naftos miestą ir kitur, mažiau- 
siai penkiasdešimt milijardų dolerių. Ne, manau, man bus atleista 
kur kas greičiau negu tau ir tam tavo Romeo. Jabrili, mano drau- 
ge, gerai tave pažįstu. Šisyk daug pasiekei, spektaklis buvo tiesiog 
nuostabus. Būk geras, nesugadink visko kokiu savo mėgstamu 
įspūdingu gestu žaidimo pabaigoje, — kiek patylėjęs paklausė: — 
Kada man perduoti tavo reikalavimus? 

— Romeo jau sutartoje vietoje, - atsakė Jabrilis. — Perduok ul- 
timatumą šiandien po pietų. Jie privalo sutikti su juo iki antradie- 
nio vienuoliktos valandos Vašingtono laiku. Į derybas aš nesileisiu. 

— Būk labai atsargus, Jabrili, — įspėjo sultonas. - Duok jiems 
daugiau laiko. 

Juodu apsikabino atsisveikindami. Jabrilis buvo palydėtas at- 
gal į lėktuvą. Čia dabar tvarkėsi trys jo grupės vyrai ir dar keturi, 

įlipę Šerhabene. Visi įkaitai, tarp jų ir įgulos nariai, buvo suvaryti 
į ekonominės klasės saloną. Lėktuvas stovėjo kilimo ir tūpimo 
aikštės viduryje. Sultono kariuomenė neprileido arčiau kaip per 
penkis šimtus metrų minios žioplių ir televizijų žurnalistų iš viso 
pasaulio su filmavimo aparatūra ir furgonais. 

Jabrilis vogčiomis grįžo į lėktuvą apsimetęs įkaitams maisto ir 
vandens atvežusios komandos nariu. 

Jungtinių Amerikos Valstijų sostinėje Vašingtone aušo pirma- 
dienio rytas. Atsisveikindamas su sultonu Jabrilis tarė: 

— Dabar pamatysime, iš kokio molio nulipdytas tas Kenedis. 


s SKYRIUS 


KA: ŽMOGUS ATSISAKO šio pasaulio malonumų ir visą gyve- 
nimą skiria tam, kad padėtų kitiems, šiems dažnai kyla pavojus. 
Na, o Jungtinių Amerikos Valstijų prezidentas Fransis Ksaveras 
Kenedis sau iškėlė kaip tik tokį tikslą. 

Prieš pradėdamas politikuoti Kenedis nė trisdešimties nesu- 
laukęs pasiekė įspūdingų laimėjimų ir susikrovė didžiulius turtus. 
Tada ėmė svarstyti, ką verta daryti gyvenime. Kadangi buvo reli- 
gingas, griežtai laikėsi dorovės normų ir dar vaikystėje išgyvenęs 
tragediją, kai buvo nužudyti jo dėdės, nusprendė negalįs padaryti 
nieko geriau, kaip pagerinti pasaulį, kuriame gyvena. Galima sa- 
kyti, nutarė pataisyti pačią lemtį. 

Išrinktas prezidentu pareiškė, kad jo administracija paskelbs 
karą visiems žmonių vargams. Jis atstovausiąs milijonams neišga- 
linčiųjų samdytis lobistų ar panašių į juos, gebančių daryti spau- 
dimą įstatymų leidėjams. 

Šiaip tokie pareiškimai Amerikos rinkėjams būtų atrodę per- 
nelyg radikalūs, bet Kenedžiui padėjo stebuklingas įspūdis, jo 
daromas iš televizorių ekranų. Jis buvo gražesnis už du garsiuo- 
sius dėdes ir kur kas geresnis aktorius. Be to, aštresnio proto ir 
nepalyginamai geriau išsilavinęs, tikras mokslininkas. Jis ne tik 
puikiai šnekėdavo, bet dar ir pažerdavo ištisas statistikos duome- 
nų virtines. Stulbinamai iškalbingai sugebėdavo pateikti apmatus 

planų, sukurtų įvairių sričių specialistų. Be to, Fransis Kenedis 
išsiskyrė kandžiu sąmoju: „Jeigu gaus gerą išsilavinimą, — kalbėjo 
jis, — kiekvienas plėšikas, tiek vagiantis iš namų, tiek ginklu ar 
kumščiais stabdantis praeivius gatvėse, išmoks vogti nepadaryda- 
mas niekam bloga. Tada visi tokie išmoks vogti kaip Volstrito 
makleriai ir vengti mokesčių kaip garbingi mūsų visuomenės šulai. 
Galbūt padaugės vadinamųjų inteligentiškų nusikaltimų, tačiau 
bent jau niekas nenukentės.“ 


Bet Kenedis galėjo būti ir kitoks. 

— Kairiesiems aš reakcionierius, dešiniesiems — siaubūnas, — 
taip prezidentas pareiškė Kristianui Kli tą dieną, kai įteikė jam 
naujus FTB įstatus, suteikiančius daug galimybių veikti savo nuo- 
žiūra. — Kai žmogus padaro tai, kas vadinama nusikalstama veika, 
aš žiūriu į ją kaip į nuodėmę. Mano religija — užtikrinti, kad būtų 
laikomasi įstatymų. Dievo galią kitiems žmogus taiko tada, kai 
elgiasi nusikalstamai. Tuomet aukai tenka spręsti, ar sutikti, kad 
jo gyvenime būtų tas antras dievas. Kai auka ir visuomenė vienaip 
ar kitaip susitaiko su nusikalstamumu, pakertamas žmonių ben- 
drijos troškimas gyventi. Visuomenė ir net individas neturi teisės 
atleisti už nusikaltimą ar sušvelninti bausmės: Kodėl nusikaltėliai 
turėtų užkrauti tironiją įstatymus gerbiantiems piliečiams, besilai- 
kantiems visuomeninės sutarties? Vykdydamas tokius siaubingus 
nusikaltimus kaip žudymas, ginkluotas apiplėšimas ir žaginimas 
nusikaltėlis pasiskelbia esąs Dievas. 

— O ką daryti - sukišti juos visus į kalėjimą? — šypsodamasis 
paklausė Kli. 

— Neturime užtektinai kalėjimų, — niūriai atsakė Kenedis. 

Kristianas atnešė jam naujausius statistikos duomenis apie nu- 
sikalstamumą Amerikoje. Kenedis kelias minutes studijavo kom- 
piuteriu sudarytą ataskaitą ir ėmė siusti: 

— Jeigu tik žmonės žinotų nusikaltimų statistiką! Jeigu tik jie 
žinotų, kiek nusikaltimų į ją taip ir nepatenka. Įsilaužėliai, net 
jau ne kartą sučiupti už rankos, retai sėda į kalėjimą. Į būstą be 

savininko sutikimo negali įžengti net valdžios atstovai, nes jis yra 
šventas, tai brangi laisvė, laiduojama visuomeninės sutarties. Ta- 
čiau į tą būstą nuolatos braunasi ginkluoti piliečiai, pasiryžę vogti, 
žudyti ir prievartauti. 

Tada Kenedis pacitavo mėgstamą nerašytos Anglijos bendro- 
sios teisės įstatymą: 

— Lietus gali patekti į namo vidų, vėjas gali, o karalius — ne, - ir 
pridūrė: - Kokie paistalai! Vien Kalifornijoje per metus įvykdoma 
šešis kartus daugiau nusikaltimų negu visoje Anglijoje. Ameriko- 
je Žudikas vidutiniškai kali mažiau negu penkerius metus, aišku, 
jei padedant kažkokiam stebuklui pavyksta jį nuteisti. Amerikos 
gyventojus terorizuoja keletas milijonų bepročių, — toliau dėstė 
Kenedis. - Žmonės bijo sutemus vaikščioti gatvėmis. Jie įsirengia 
privačias namų apsaugos sistemas, per metus joms išleidžia tris- 
dešimt milijardų dolerių. 

Ypač Kenedį siutino vienas dalykas. 

— Ar žinai, kad už devyniasdešimt aštuonis procentus nusikal- 
timų niekas nebūna nubaustas? Nyčė jau kadai tuo klausimu sakė: 
„Visuomenė, kai tampa švelni ir atlaidi, stoja išvien su tais, kurie 
jai kenkia.“ Religinės bendrijos, pliurpiančios apie gailestingumą, 
atleidžia nusikaltėliams. Jos neturi teisės atleisti tiems šunsnukiams. 
Baisiausia, ką kada nors esu matęs per televiziją, buvo viena moti- 
na. Jos dukrą žiauriai išžagino ir nužudė. Ta motina pareiškė: „Aš 
jiems atleidžiu.“ Velniai rautų, kokią teisę ji turėjo jiems atleisti?! 

Tada Kenedis užsipuolė literatūrą ir taip nustebino kiek sno- 
bišką Kristianą. 

— Orvelas viską pavaizdavo atvirkščiai „1984-uosiuose“. Baisu- 
sis žvėris yra individas, o pasak Hakslio „Puikaus naujo pasaulio“, 
tai yra blogai. Bet aš mielai gyvenčiau puikiame naujame pasau- 
lyje — jis geresnis už šį. Tironas yra individas, ne valdžia. 

— Skaičiai tos ataskaitos, kur tau parodžiau, mane išties ap- 
stulbino, — rimtai, bet naivokai pripažino Kristianas. — Šios šalies 
gyventojai yra terorizuojami. 

— Kongresas privalo priimti mums reikiamus įstatymus — na ir 
kas, kad žiniasklaidos priemonės protestuodamos nesavais balsais 

klyks apie šventą Konstituciją ir pirmąsias dešimt jos pataisų, — 
Kenedis nutilo ir stebėjo draugo reakciją. Kristianas atrodė šiek 
tiek priblokštas. Prezidentas nusišypsojo ir dėstė toliau: — Štai kokį 
dalyką pastebėjau — nori tikėk, nori ne. Nuostabiausia, kad apie 
susidariusią padėtį kalbėjau su itin įtakingais šios šalies žmonė- 
mis, tais, kurių rankose visi pinigai, - sakiau kalbą Sokrato klube. 
Maniau, jo nariai susirūpins. Deja, manęs laukė didžiulis netikė- 
tumas. Jie gali paspausti Kongresą, bet nė nemano to daryti. Tu 
nieku gyvu neatspėtum kodėl — man tai nepavyko. 

Kenedis nutilo tarsi tikėdamasis, kad Kristianas bandys spėti, 
paskui niekinamai vyptelėjo. 

— Šios šalies turtingieji ir galingieji gali save apsaugoti. Jiems 
nereikia pasikliauti policija ar valdžios institucijomis. Jie apjuosia 
savo būstus brangiomis saugos sistemomis. Samdosi privačius as- 
mens sargybinius. Jie atsitvėrę nuo nusikalstamų elementų. Jeigu 
turi proto, nesusideda su narkotikų prekeiviais. Taigi naktį gali 
ramiai miegoti už savo elektroninių užtvarų. 

Kristianas pasimuistė ant kėdės ir gurkštelėjo konjako. 

— Tokios tokelės, — kalbėjo toliau Kenedis. — Esmė štai kur. 
Tarkime, priimtume įstatymus ir padarytume galą nusikalstamu- 
mui. Bet tuomet labiau už visus nukentėtų juodaodžiai nusikal- 
tėliai. Ką tada darytų tie negabūs, neišsilavinę, visą galią praradę 
žmonės? Kokiomis priemonėmis jie priešintųsi mūsų visuomenei? 
Nebeturėdami galimybės nusikalsti, jie griebtųsi politinių veiks- 
mų ir taptų aktyviais radikalais. Tada politinė pusiausvyra mūsų 
šalyje būtų sutrikdyta. Ko gero, kapitalistinės demokratijos nelik- 
tų nė kvapo. 

— Išties tuo tiki? — paklausė Kristianas. 

— Dieve, ką gali žinoti, — atsiduso Kenedis. — Bet žmonės, 
vadovaujantys šiai šaliai, tuo tiki. Jie svarsto taip: tegul šakalai 
drasko bejėgius. Ką jie gali pavogti — vieną kitą milijardą dolerių? 
Menkniekis. Tūkstančius išžagina, apiplėšia, nužudo. Na ir kas, 
juk aukos — menkučiai žmogeliai. Geriau jau tokie nedideli nuos- 
toliai negu politinis perversmas. 

— Na, tu čia perdedi, — tarė Kristianas. 


I00 + MARIO PUZO 


— Galbūt, - pripažino Kenedis. 

— O jeigu dar perlenksi veiksmais, — aiškino Kristianas, — pa- 
kels galvas visokio plauko kovotojai už teisybę, norintys paimti 
įstatymus į savo rankas. Turėtume amerikietišką fašizmą. 

— Bet tokius politinius veiksmus kaip tik galima kontroliuo- 
ti, — paprieštaravo Kenedis. — Tiesą sakant, tai net padėtų žmo- 
nėms, valdantiems mūsų visuomenę. 

Jis nusišypsojo Kristianui ir paėmė nusikalstamumo statistikos 
ataskaitą. 

— Norėčiau ją pasilaikyti, — tarė. — Įrėminsiu ir pasikabinsiu 
ant sienos savo kabinete kaip relikviją laikų, kai Kristianas Kli dar 
nebuvo tapęs teisingumo ministru ir FTB vadovu. 


Dabar, pirmadienį po Velykų, septintą valandą ryto, prezidento 
Fransio Kenedžio patarėjai, jo kabineto nariai ir viceprezidentė 
Elena Diuprei susirinko Baltųjų rūmų Ministrų kabineto pasita- 
rimų kambaryje. Visi baiminosi, ko jis griebsis. 

CŽV vadovas Teodoras Tapis sulaukė Kenedžio ženklo ir pra- 
dėjo pasitarimą. 

— Pirmiausia pasakysiu, kad Teresa gyva ir sveika, — tarė jis. — 
Niekas nenukentėjo. Kol kas teroristai nepateikė jokių konkrečių 
reikalavimų. Tačiau jie bus iki vakaro perduoti ir mus įspėjo, kad 
turime su jais sutikti iš karto, nesiderėdami. Bet čia — nieko nauja. 
Lėktuvo pagrobėjų vadas Jabrilis gerai žinomas teroristų sluoks- 
niuose, jis net figūruoja mūsų bylose. Keistuolis, paprastai atlieka 
savo operacijas padedamas kitų organizuotų teroristų grupių, to- 
kių kaip ta paslaptingoji Šimtinė. 

— Kodėl paslaptingoji, Teo? — įsiterpė Kristianas Kli. 

— Ji nepanaši į Ali Babą ir keturiasdešimt plėšikų. Tai išvien 
veikianti įvairių šalių teroristų organizacija, — paaiškino Iapis. 

— Pasakok toliau, — paragino Kenedis. 

Tapis žvilgtelėjo į savo užrašus. 

— Nėra abejonių, kad Jabriliui talkina Šerhabeno sultonas. Jo 
kariai apsupę kilimo ir leidimosi lauką, kad niekas nebandytų va- 

duoti įkaitų. Tuo pat metu sultonas apsimeta esąs mūsų draugas 
ir siūlosi tarpininkauti. Ko jis siekia, galima tik spėlioti, bet mums 
tai į naudą. Sultonas išmintingas, be to, turime kuo jį paspausti. 
O Jabrilis nenuspėjamas. 

CŽV vadovas padvejojo, bet Kenedžio paragintas galvos mos- 
tu, nenoriai kalbėjo toliau: 

— Jabrilis mėgina, taip sakant, praplauti smegenis jūsų dukrai, 
pone prezidente. Juodu kelis kartus ilgai kalbėjosi. Matyt, jis ma- 
no, kad ji yra potenciali revoliucionierė, ir, jeigu ji padarytų kokį 
pareiškimą pritardama jo veiksmams, jam tai būtų didelis laimė- 
jimas. Atrodo, mergina jo nebijo. 

Visi susirinkusieji tylėjo žinodami, kad beprasmiška Tapio 
klausti, iš kur gavo šią informaciją. 

Už durų dūzgė balsai, vejoje priešais Baltuosius rūmus susijau- 
dinę šūkčiojo televizijų žurnalistai. Paskui į kambarį buvo įleistas 
vienas iš Judžino Dazio padėjėjų. Jis įteikė Daziui ranka rašytą 
žinutę. Administracijos vadovas metė į ją žvilgsnį. 

— Viskas patvirtinta? — paklausė jis padėjėjo. 

— Taip, pone. 

Dazis pažvelgė Fransiui Kenedžiui į akis. 

— Pone prezidente, gavau nepaprastai įdomią naujieną. Popie- 
žiaus žudikas suimtas čia, Jungtinėse Valstijose. Suimtasis patvir- 
tina esąs žudikas, slapyvardžiu Romeo. Tikrąją pavardę nurodyti 
atsisako. Mūsų žmonės susisiekė su Italijos saugumo tarnybų dar- 
buotojais. Suimtojo pateiktos smulkmenos patvirtina, kad žudi- 
kas — jis. 

— Ką, po velnių, jis čia veikia?! — įsiuto Artūras Viksas, tarsi pa- 
matęs nekviestą svečią artimų draugų vakarėlyje. — Aš tuo netikiu. 

Dazis kantriai paaiškino, kaip patvirtintas šis pranešimas. 
Italijos saugumo tarnybos jau suėmė kelis Romeo būrio narius, 
jie prisipažino dalyvavę nusikaltime ir nurodė, kad jų vadas yra 
Romeo. Italijos policijos kovos su terorizmu padalinio vadovas 
Frankas Sebedičijas garsėjo gebėjimu priversti suimtuosius kalbėti. 
Vis dėlto jam nepavyko sužinoti, kodėl Romeo spruko į Ameriką 
ir kodėl taip lengvai leidosi suimamas. 

Fransis Kenedis priėjo prie įstiklintų durų į Rožių sodą ir kurį 
laiką žiūrėjo į kareivius, saugančius Baltųjų rūmų teritoriją ir gre- 
timas gatves. Vėl pajuto jau pažįstamą baimę. Jo gyvenime nėra 
jokių atsitiktinumų. Jį visą lemia kažkoks pražūtingas sąmokslas, 
o šį rezga ne vien Žmonės, bet kartu tikėjimas ir giltinė. 

Prezidentas nusisuko nuo durų ir grįžo prie stalo. Nužvelgė 
susėdusius prie jo žmones, turinčius aukščiausius šalies postus, 
pačius protingiausius, gudriausius, tuos, kurie kuria visus planus 
ir projektus. 

— Iš ko norite lažintis, kad šiandien iš to pagrobėjo gausime 
reikalavimus? — pusiau juokais paklausė. — Ir vienas iš jų bus pa- 
leisti popiežiaus žudiką. 

Susirinkusieji apstulbę įsmeigė akis į Kenedį. 

— Pone prezidente, tai tiesiog neįtikėtina. Toks reikalavimas 
būtų absurdiškas, dėl jo mes net nesileistume į derybas. 

— Mūsų gauta informacija nerodo, kad šie du nusikaltimai bū- 
tų kaip nors susiję. Tiesą sakant, neįmanoma net įsivaizduoti, jog 
viena teroristų grupė tame pačiame mieste tą pačią dieną surengtų 
du tokius rimtus išpuolius, — gerai apgalvodamas žodžius tarė Ta- 
pis, paskui atsigręžė į Kristianą Kli. — Pone teisingumo ministre, 
kaip jūs sulaikėte tą žmogų? — kiek parylėjęs neslėpdamas pasidy- 
gėjimo pridūrė: - Romeo. 

— Padėjo informatorius, mums talkinantis jau daug metų, — at- 
sakė Kli. - Manėme, kad nieko nepešime, bet mano pavaduotojas 
Piteris Klutas įvykdė plataus masto operaciją ir, atrodo, ji pavyko. 
Prisipažinsiu: aš nustebęs. Viskas panašu į kažkokią nesąmonę. 

— Pratęskime šį pasitarimą tada, kai pagrobėjai pateiks reika- 
lavimus, — tyliai tarė Fransis Kenedis. 

Lyg staiga įgavęs aiškiaregio gebėjimų jis akimirksniu perprato 
visą gudrų sumanymą, kuriuo taip didžiavosi Jabrilis, ir pirmą 
kartą ne juokais išsigando dėl dukros saugumo. 


Jabrilio reikalavimai atėjo per Baltųjų rūmų ryšių tarnybos centrą 
pirmadienio pavakarę. Juos perdavė tariamai norintis padėti Šer- 

habeno sultonas. Pirmas reikalavimas buvo sumokėti penkiasde- 
šimties milijonų dolerių išpirką už lėktuvą, antras — paleisti šešis 
šimtus arabų kovotojų iš Izraelio kalėjimų. Trečiuoju reikalavo 
paleisti Romeo, ką tik suimtą popiežiaus žudiką, ir atskraidinti 
į Šerhabeną. Jei šie reikalavimai per dvidešimt keturias valandas 
nebūsią įvykdyti, vienas įkaitas būsiąs nušautas. 

Prezidentas susitiko su patarėjais apsvarstyti Jabrilio reikalavi- 
mų dideliame valgomajame Baltųjų rūmų antro aukšto šiaurvaka- 
rių pusėje. Prie senovinio stalo susėdo Elena Diuprei, Otas Grėjus, 
Artūras Viksas, Judžinas Dazis ir Kristianas Kli. Kenedis atsisėdo 
krikštasuolėje. Jam buvo palikta daugiau vietos negu kitiems. 

Fransis Kenedis įsivaizdavo, ką galvoja teroristai. Jis visuomet 
gebėjo skaityti kitų mintis. Svarbiausias jų tikslas yra pažeminti 
Jungtines Amerikos Valstijas, nuplėšti nuo šalies didybės mantiją 
pasaulio ir net draugiškų jai valstybių akyse. Prezidentas pamanė, 
kad tai meistriškas psichologinis smūgis. Kas kada nors vėl galės 
rimtai žiūrėti į Ameriką, jeigu saujelė ginkluotų vyrų ir nedidelis 
vien nafta galintis pasigirti sultonatas šitaip iš jos išsityčios? Ar jis 
gali su tuo sutikti, kad dukra grįžtų namo nenukentėjusi? Tačiau 
įžvalgus protas jam sakė, kad tuo scenarijus nesibaigs — reikia lauk- 
ti daugiau netikėtumų. Bet garsiai Kenedis nieko nepasakė ir leido 
tarti žodį patarėjams. 

Svarstymą pradėjo prezidento administracijos vadovas Judži- 
nas Dazis. Jo balsas buvo vos girdimas iš nuovargio — vyras nemie- 
gojęs jau trisdešimt šešias valandas. 

— Pone prezidente, mes manome, kad reikia iš dalies patenkin- 
ti teroristų reikalavimus. Siūlome Romeo paleisti, bet jį atiduoti 
ne Jabriliui, o Italijos valdžiai — tai būtų teisingas ir įstatymus ati- 
tinkantis žingsnis. Mes nesutinkame mokėti už lėktuvą ir negali- 
me priversti Izraelio paleisti kalinių. Šitaip nepasirodysime esantys 
visai silpni, bet, kita vertus, neišprovokuosime teroristų. Veikti 
galėsime Teresai grįžus. 

— Prižadu, kad su jais bus susidorota per vienus metus, — įsi- 
terpė Kli. 

Fransis Kenedis ilgai tylėjo. 

— Nemanau, kad mums išdegs, — galop tarė. 

— Šitoks bus viešas mūsų atsakas, — paaiškino Artūras Viksas. — 
Niekam nežinant galime jiems pažadėti paleisti Romeo į laisvę, su- 
mokėti išpirką ir paspausti Izraelį. Manau, kad to pakaks. Teroris- 
tai bent jau kurį laiką nieko nedarys ir mes galėsime toliau derėtis. 

— Blogiau nuo to nebus, — pritarė Dazis. — Tokiose situacijose 
ultimatumai tėra derybų proceso dalis, mes tai puikiai žinome. Tas 
dvidešimt keturių valandų terminas nieko nereiškia. 

Kenedis apmąstė jų patarimus. 

— Nemanau, kad mums išdegs, — pakartojo jis. 

— O mes manome, kad išdegs, - paprieštaravo Odbladas Grė- 
jus. — Fransi, turi elgtis labai atsargiai. Atstovų Rūmų pirmininkas 
Džincas ir senatorius Lambertinas man sakė, kad Kongresas gali 
prašyti tavęs visai nusišalinti sprendžiant šią krizę, nes esi asmeniš- 
kai suinteresuotas jos baigtimi. Šiuo atveju kyla didžiulis pavojus. 

— Nieku gyvu nenusišalinsiu, — atsakė Kenedis. 

— Leisk man susitarti su Kongresu, — pasisiūlė viceprezidentė 
Diuprei. — Aš pabūsiu žaibolaidžiu. Per mane galėsite perduoti 
visas mūsų nuolaidas. 

Viską apibendrino Dazis: 

— Fransi, dabar, susidarius tokiai padėčiai, privalai pasikliauti 
kolektyvine savo patarėjų nuomone. Juk žinai, kad tave ginsime 
ir darysime viską, kas geriausia tau. 

Kenedis atsiduso, ilgai parylėjo ir galop tarė: 

— Ką gi — veikite. 


Piteris Klutas pasirodė esąs puikus FTB vadovo pavaduotojas. Jis 
buvo labai aukštas ir liesas, raumeningas jo kūnas panėšėjo į ska- 
lūno plokštę. Siauri ūseliai nė kiek nešvelnino prakaulaus veido 
bruožų. Klutas turėjo ne vien pranašumų, bet ir trūkumų. Savo 
pareigas vykdė pernelyg uoliai, net nuožmiai, be to, teikdavo per 
daug reikšmės biurokratinėms taisyklėms, o šios tik trukdė dirbti. 
Šįvakar pasisveikindamas su Kristianu įteikė jam pluoštą praneši- 
mų ir trijų lapų laišką — jį padavė atskirai. 

Laiškas buvo suklijuotas iš laikraščių iškarpų. FTB vadovas jį 
perskaitė. Dar vienas iš tų pamišėliškų perspėjimų, kad Niujorke 
sprogs savadarbė atominė bomba. 

— Dėl jo ištempei mane iš prezidento kabineto? 

— Laukiau, kol ekspertai atliks visas patikros procedūras. Jų 
manymu, pavojus tikras. 

— Dievuliau! Tik ne dabar! 

Kristianas perskaitė laišką iš naujo, šį kartą kur kas įdėmiau. 
Jį trikdė skirtingi šriftai — jų laiškas panėšėjo į keistą avangardis- 
to paveikslą. Kli atsisėdo prie savo rašomojo stalo ir lėtai, žodis 
po žodžio, perskaitė. Laiškas buvo adresuotas dienraščiui „The 
New York Times“. Pirmiausia FTB vadovas perskaitė pastrai- 
pas su svarbiausia informacija — jos buvo išskirtos ryškiai žaliu 
žymekliu: „Mes padėjome nuo pusės iki dviejų kilotonų galin- 
gumo bombą Niujorke. Šį laišką parašėme jūsų laikraščiui, kad 
galėtumėte jį išspausdinti ir įspėti niujorkiečius evakuotis ir ši- 
taip išvengti pavojaus. Bombos mechanizmas užprogramuotas 
susprogdinti ją praėjus septynioms dienoms nuo laiško viršuje 
nurodytos datos. Taigi suprantate, kad šį laišką būtina išspaus- 
dinti nedelsiant.“ 

Kli pažiūrėjo į datą — sprogs ketvirtadienį. Jis skaitė toliau: 
„Mes to ėmėmės norėdami Jungtinių Valstijų žmonėms parodyti, 
kad vyriausybė privalo kaip lygi viso pasaulio partnerė kontro- 
liuoti branduolinę energiją, antraip galime netekti savo planetos. 

Mūsų neįmanoma papirkti pinigais ar dar kuo. Išspausdinda- 
mi šį laišką ir šitaip pastūmėdami niujorkiečius evakuotis išgelbė- 
site tūkstančius gyvybių. 

Norėdami įsitikinti, kad laišką rašė ne koks pamišėlis, duokite 
voką ir popierių ištirti valstybinėms laboratorijoms — specialistai 
ras plutonio oksido pėdsakų. 

Išspausdinkite šį laišką tučtuojau.“ 

Toliau buvo postringaujama apie politinę moralę ir karštai rei- 
kalaujama, kad Jungtinės Valstijos nutrauktų branduolinių ginklų 
gamybą. 

— Ar davėte jį ištirti? — paklausė Piterio Kluto. 

— Taip. Plutonio pėdsakų išties yra. Teksto raidės iškirptos iš 
laikraščių ir žurnalų, bet iš jų galima padaryti tam tikras išvadas. 
Rašytojas ar rašytojai elgėsi gudriai: naudojo visos šalies spaudi- 
nius, bet Bostono leidinių šiek tiek daugiau negu kitų. Nusiun- 
čiau pusšimtį žmonių padėti vietos skyriaus vadovybei. 

— Mūsų laukia ilga naktis, — atsiduso Kristianas. — Niekam 
apie šį laišką neprasitarkime. Žiūrėk, kad nesuuostų žiniasklaida. 
Aš pats vadovausiu šiam reikalui, todėl visa informacija turi ateiti 
į mano kabinetą. Prezidentui rūpesčių ir taip per akis, tad įsivaiz- 
duokime, kad šio laiško visai nebuvo. Čia grynos nesąmonės — 
tokių pamišėlių laiškų esame gavę begalę. 

— Gerai, — atsakė Piteris Klutas. — Bet, žinai, kada nors vienas 
išties bus tikras. 


Naktis tikrai prailgo. Žinios plūdo be perstojo. Branduolinės ener- 
gijos tyrimų agentūros vadovui buvo pranešta, kad turi pasirengti 
paieškos komandos, aprūpintos šiuolaikiška aparatūra paslėptoms 
atominėms bomboms rasti. 

Kristianas savo kabinete su Klutu valgė vakarienę ir skaitė 
pranešimus. „The New York Times“ laiško, aišku, neišspausdi- 
no — kaip visada persiuntė jį FTB. Mar Kristianas paskambino 
laikraščio leidėjui ir paprašė nė žodžiu apie jį neužsiminti, kol bus 
baigtas tyrimas. Taip būdavo daroma visada, nes laikraščiai pana- 
šių laiškų gaudavo tūkstančius. Dėl to, kad į tokius pranešimus 
būdavo žiūrima pro pirštus, laiškas į FTB pateko ne šeštadienį, o 
tik pirmadienį. 

Prieš vidurnaktį Piteris Klutas grįžo į kabinetą duoti nurody- 
mų pavaldiniams. Šie sulaukė šimtų pranešimų iš tyrime dalyvau- 
jančių agentų, daugiausia iš Bostono. Kristianas skaitė atneštus 
pranešimus. Labiausiai jis nenorėjo, kad prezidentui gyvenimą 
apkartintų ir šitas reikalas. Kristianui net dingtelėjo mintis, ar čia 
ne dar viena lėktuvo pagrobėjų gudrybė, bet metė ją iš galvos: net 
jie neišdrįstų šitaip rizikuoti. Matyt, šį kartą veikė kažkokie su 
protu susipykę piliečiai. Atominėmis bombomis būdavo grasina- 

ma ir anksčiau. Visokie pamišėliai tvirtindavo paslėpę savadarbius 
įtaisus ir reikalaudavo išpirkos nuo dešimties iki šimto milijonų 
dolerių. Viename laiške net buvo reikalaujama Volstrito akcijų 
portfelio. Jį turėjo sudaryti vertybiniai „IBM“, „General Motors“, 
„Sears“, „Texaco“ ir kelių genų inžinerijos bendrovių popieriai. 
Laiškas buvo perduotas Energetikos departamentui. Jo psicholo- 
gai padarė išvadą, kad jokios bombos nėra, bet teroristas puikiai 
išmano akcijų biržą. Galop sulaikė smulkų Volstrito maklerį. Jis 
buvo iššvaistęs klientų lėšas ir šitaip bandė išsisukti. 

Tikriausiai šį laišką irgi parašė toks pamišėlis, pamanė Kris- 
tianas. Vis dėlto jis pridirbo bėdos. Teks išleisti šimtus milijonų 
dolerių. Laimė, laikraštis laiško neišspausdins. Gerai ir tai, kad 
šitie šaltakraujai šunsnukiai nedrįsta peržengti tam tikrų ribų, nes 
žino, kad Atominių bombų kontrolės įstatyme yra slaptų punktų 
ir valdžia gali juos pritaikyti. Neišgelbėtų net pirmosios dešimt 
Konstitucijos pataisų. Paskui kelias valandas Kristianas Kli mel- 
dėsi, kad visa ši istorija pranyktų kaip sapnas ir ryte jam netektų 
nešti prezidentui dar ir šito šlamšto. 

ŠERHABENO SULTONATE Jabrilis stovėjo užgrobto lainerio liu- 
ke ir rengėsi kitam savo veiksmui. Paskui jo mintys nuklydo kitur 
ir jis nužvelgė dykumą aplinkui. Sultono įsakymu buvo paruoštos 
raketos, įrengtas radaras. Šarvuočių divizija apsupo lėktuvą žiedu, 
todėl televizijų furgonai negalėjo prisiartinti mažiau kaip per šim- 
tą metrų. Už šarvuočių spietėsi milžiniška minia. Jabrilis pamanė 
rytoj turėsiąs liepti žurnalistams ir žiopliams prieiti arčiau, gerokai 
arčiau. Pavojaus, kad lėktuvą bus bandoma šturmuoti, baimintis 
nereikėjo, nes jis buvo kimšte prikimštas sprogmenų. Jabrilis žino- 
jo galįs viską susprogdinti į tokius gabalėlius, kad žmonių kaulus 
tektų sijoti iš dykumos smėlio. 

Galop jis nusisuko nuo liuko ir atsisėdo šalia Teresos Kene- 
di. Juodu buvo vieni pirmos klasės salone. Įkaitus teroristai laikė 
ekonominėje klasėje, jų sargybiniai nenuleido akių ir nuo pilotų 
kabinoje laikomos įgulos. 

Jabrilis kaip įmanydamas stengėsi nuraminti Teresą. Girdi, 
keleiviais, tokiais pat įkaitais kaip ir ji, gerai rūpinamasi. Aišku, 
patogumų jie turi ne per daugiausia — kaip ir ji ar net jis pats. 

— Aš išties suinteresuotas, kad jums nenutiktų nieko bloga, — 
tarė jis su vos juntama pašaipa. 

Teresa juo patikėjo. Net po to, kas įvyko, tas tamsus, ryžtingas 
veidas jai atrodė geraširdiškas ir, nors jinai žinojo, kad šis žmogus 

pavojingas, nejuto jam antipatijos. Naivi mergina manė dėl savo 
padėties esanti nepažeidžiama. 

— Jūs galite padėti mums ir kitiems įkaitams, — vos ne mal- 
davo jis. - Mes kaunamės už kilnų tikslą — pati taip sakėte prieš 
keletą metų. Bet Amerikos valdžios žydai buvo pernelyg stiprūs ir 
užčiaupė jums burną. 

Teresa papurtė galvą. 

— Neabejoju, kad jūs, kaip ir kiekvienas, turite kuo pateisin- 
ti savo veiksmus. Bet nekalti žmonės šiame lėktuve nėra padarę 
nieko bloga nei jums, nei jūsų kovai. Jie neturi kentėti dėl jūsų 
priešų nuodėmių. 

Jabriliui kėlė didžiulį pasitenkinimą, kad mergina drąsi ir pro- 
tinga. Toks malonus ir gražus amerikietiškų bruožų veidas jam irgi 
patiko — jis žiūrėjo į ją lyg į kokią amerikietišką lėlę. 

Teroristą stebino ir tai, kad mergina nebijo jo, nesibaimina dėl 
to, kas jai nutiks. Ak, tie didžiūnai, visi tie turtingieji ir galingie- 
ji — per savo puikybę nenori matyti lemties! Žinia, savo šeimoje 
ji ne pirma tokia. 

— Panele Kenedi, - kreipėsi mandagiai, net meilikaujamai, — 
mes gerai žinome, kad nesate išlepusi moteris kaip dauguma ame- 
rikiečių, kad užjaučiate šio pasaulio neturtinguosius ir engiamuo- 
sius. Jūs net abejojate, ar Izraelis turi teisę vyti žmones iš jų žemių 
ir šitaip plėsti savo karingą valstybę. Gal pasakytumėte tai prieš 
vaizdo kameras, kad išgirstų visas pasaulis? 

Teresa Kenedi įdėmiai žiūrėjo Jabriliui į veidą. Vaiskios rudos 
akys žvelgė šiltai, nuo šypsenos prakaulus veidas atrodė beveik vai- 
kiškas. Visą gyvenimą ją mokė tikėti pasauliu, tikėti kitais žmonė- 
mis, pasikliauti savo protu ir įsitikinimais. Ji matė, kad šis žmogus 
nuoširdžiai tiki tuo, ką daro. Keista, bet jis kėlė jai pagarbą. Todėl 
Teresa mandagiai atsisakė: 

— Galjūs ir teisus, bet niekada nedaryčiau nieko, kas pakenktų 
tėvui, — ji patylėjo ir pridūrė: — Be to, nemanau, kad jūsų būdai 
protingi. Nemanau, kad žmogžudystėmis ir teroru galima ką nors 
pakeisti. 

Išgirdus šį priekaištą Jabrilį užliejo galinga paniekos banga, bet 
jis irgi maloniai atsakė: 

— Izraelis buvo įkurtas taikant terorą ir naudojant Amerikos 
pinigus. Ar jums to nedėstė Amerikos aukštojoje mokykloje? Mes 
mokėmės iš Izraelio, tik išsivertėme be jūsų veidmainiškumo. Mū- 
sų arabų šeichai, praturtėję iš naftos, nedalijo mums pinigų taip 
dosniai kaip jūsų žydai filantropai Izraeliui. 

— Aš tikiu, kad Izraelio valstybė turi teisę egzistuoti, kita ver- 
tus, tikiu, kad Palestinos liaudis irgi privalo turėti tėvynę, — atsakė 
Teresa. — Tėvas visai nepaiso mano nuomonės, mudu nuolatos 
ginčijamės. Šiaip ar taip, to, ką dabar darote, niekaip negalima 
pateisinti. 

Jabriliui ėmė sekti kantrybė. 

— Privalote suprasti: jūs — mano pagrindinis argumentas, — tarė 
jis. - Aš pateikiau savo reikalavimus. Kai baigsis mano duotas ter- 
minas, kas valandą bus nušautas vienas įkaitas. Jūs žūsite pirmoji. 

Jabrilis nustebo net dabar neišvydęs jos veide išgąsčio. Gal ji 
kvaila? Nejaugi akivaizdžiai šiltnamio sąlygomis augusi moteris 
gali būti tokia drąsi? Jam labai knietėjo sužinoti atsakymą į šį 
klausimą. Kol kas su ja gerai elgiamasi. Ji viena laikoma pirmos 
klasės salone, jos sargybiniai rodo jai didžiausią pagarbą. Teresa 
atrodė labai įpykusi. Ramindamasi gurkštelėjo jo įpiltos arbatos. 

Dabar pakėlė į jį akis. Jabrilis pastebėjo, kad dėl šviesių plau- 
kų trapūs jos bruožai atrodo griežtesni. Vokai iš nuovargio buvo 
užkritę, nedažytos lūpos blyškios. 

— Du mano prodėdes nužudė tokie kaip jūs, - ramiu, lygiu 
balsu tarė Teresa. - Mano šeimą nuolatos lydi mirtis. Tapęs prezi- 
dentu tėvas jaudinosi dėl manęs. Jis perspėjo mane, kad pasaulyje 
esama tokių kaip jūs, bet aš nenorėjau juo tikėti. Dabar man smal- 
su: kodėl jūs elgiatės lyg paskutinis niekdarys? Nejaugi manote 
galintis išgąsdinti visą pasaulį nužudydamas vieną merginą? 

Gal ir ne, pamanė Jabrilis, bet aš nužudžiau popiežių. To ji 
nežino — kol kas. Akimirką jam kilo pagunda jai tai pasakyti. 
Atskleisti visą grandiozinį sumanymą. Kaip bus pakirsta valdžia, 
kurios bijo visi žmonės, kaip bus sumenkinta didžiųjų valstybių ir 

bažnyčių galia. Ir kaip įmanoma pavieniais teroro aktais išvaduoti 
žmogų iš valdžios baimės. 

Bet Jabrilis nieko jai nesakė, tik ištiesė ranką ir raminamai 
patapšnojo per petį. 

— Aš nepadarysiu jums nieko bloga. Jie leisis į derybas. Gyve- 
nimas ir yra derybos. Jūs ir aš kalbėdamiesi deramės. Kiekvienas 
šiurpus veiksmas, kiekvienas įžeidžiantis žodis, kiekviena pagyra 
yra derybos. Nežiūrėkite per daug rimtai į tai, ką jums pasakiau. 

Teresa nusijuokė. 

Jam patiko, kad jo žodžiai belaisvei pasirodė sąmojingi. Mer- 
gina priminė Romeo: abu nuoširdžiai džiaugiasi gyvenimo ma- 
lonumais, net jeigu tai tik šmaikštus posakis. Kartą Jabrilis tarė 
Romeo: „Didžiausias teroristas — Dievas.“ Tie žodžiai taip pra- 
linksmino Romeo, kad jis ėmė ploti. 

Dabar Jabrilį suėmė šleikštulys ir svaigulys. Jis susigėdo, kad 
nori apkerėti Teresą Kenedi. Jis manė esąs pakankamai subren- 
dęs, atsikratęs tokių silpnybių. Jeigu pavyktų įtikinti ją padaryti 
tą vaizdo įrašą, jam nereikėtų jos žudyti. 

Antradienis 


Velykų sekmadienį buvo užgrobtas lėktuvas ir nužudytas popie- 
žius. Antradienio rytą prezidentas Fransis Kenedis įėjo į Baltųjų 
rūmų kino salę žiūrėti filmo, CŽV paslapčia atgabento iš Šerha- 
beno. 

Salė darė gėdą visiems rūmams: saujelei išrinktųjų buvo skirti 
išblukę žali krėslai, o visiems žemesnio negu ministrų rango — me- 
talinės sulankstomos kėdės. Žiūrėti filmo buvo sukviesti CŽV pa- 
reigūnai, valstybės sekretorius, gynybos ministras su pavaldiniais 
ir vyresnieji prezidento patarėjai. 

Įėjus prezidentui visi atsistojo. Kenedis atsisėdo į žalią krėslą. 
CŽV direktorius Teodoras Tapis atsistojo prie ekrano komentuoti. 

Filmas prasidėjo. Ekrane pasirodė sunkvežimis. Jis privažiavo 
prie užgrobto lėktuvo uodegos ir darbininkai ėmė krauti į jį dėžes 
su maistu. Jie buvo užsidėję nuo saulės saugančias skrybėles pla- 
čiais kraštais, mūvėjo rudomis saržos kelnėmis ir vilkėjo tokios pat 
spalvos medvilniniais marškiniais trumpomis rankovėmis. Paskui 
darbininkai ėmė lipti iš lėktuvo. Kamera sustojo ties vienu jų. 
Tokia pat skrybėlė, po ja tamsus, prakaulus veidas, spindinčios 
akys, vos pastebima šypsenėlė. Jabrilis. Jis su kitais krovikais įlipo 
į maisto ir vandens atvežusį sunkvežimį. 

Juostą sustabdė. 

— Sunkvežimis nuvažiavo į Šerhabeno sultono rūmus, — pra- 
šneko Tapis. — Mūsų žiniomis, ten buvo surengtos prašmatnios 
vaišės, netrūko nieko, net šokėjų. Paskui Jabrilis taip pat grįžo į 
lėktuvą. Šerhabeno sultonas neabejotinai yra šių teroro aktų ben- 
drininkas. 

— Neabejotinai tik mums, — tamsoje sugriaudėjo valstybės se- 
kretoriaus balsas. — Slaptai gauta medžiaga visada kelia įtarimą. 
Net jeigu mums pavyktų įrodyti, kad taip yra iš tikrųjų, paviešinti 
jos negalėtume, nes tai sutrikdytų visą politinę pusiausvyrą Persų 
įlankos regione. Mes būtume priversti imtis atsakomųjų veiksmų, 
o jie mums tik pakenktų. 

— Dieve brangus! - suniurnėjo Otas Grėjus. 

Kristianas Kli nusijuokė. 

Judžinas Dazis, gebantis rašyti tamsoje, — iš šio požymio gali 
atskirti genialų administratorių, kaip jis nuolat visiems girdavo- 
si, - kažką pasižymėjo bloknote. 

— Pranešimus su smulkmenomis gausite vėliau. Mūsų turima 
informacija trumpai yra tokia, — toliau kalbėjo CŽV vadovas. — 
Matyt, šią operaciją vykdo būrys, tinansuojamas tarptautinės te- 
roristų organizacijos, pasivadinusios Pirmąja šimtine, kitaip dar 
„Smurto Kristumis“. Matyt, ji yra grandis, jungianti revoliucines 
grupuotes prestižiniuose įvairių šalių universitetuose. Pastarosios 
parūpina teroristams konspiracinius būstus ir medžiagas. Organi- 
zacija daugiausia veikia Vokietijoje, Italijoje, Prancūzijoje ir Japo- 
nijoje, šiek tiek Airijoje ir Anglijoje. Mūsų žiniomis, net Pirmosios 
šimtinės nariai gerai nesupranta, kas čia vyksta. Jie manė, kad ope- 
racija baigėsi nužudžius popiežių. Taigi veikiausiai tik tas Jabrilis 
ir Šerhabeno sultonas žino šio sąmokslo esmę. 

Juosta vėl ėmė suktis. Kilimo ir leidimosi aikštėje stovėjo lėk- 
tuvas, prieigas prie jo saugojo kareivių ir priešlėktuvinių pabūklų 
žiedas. Minia būriavosi už šimto metrų nuo lėktuvo. 

— Iš šio filmo ir kitų šaltinių matyti, kad gelbėjimo operaci- 
ja neįmanoma, — keičiantis kadrams pasigirdo CŽV direktoriaus 
balsas. — Nebent nuspręstume tiesiog jėga įveikti visą Šerhabeno 

sultonatą. Aišku, Rusija niekada to neleistų, kitos arabų šalys ti- 
kriausiai taip pat. Be to, Amerika investavusi penkiasdešimt mi- 
lijardų dolerių statant jų Dako miestą — tai, galima sakyti, dar 
vienas teroristų įkaitas. Mes juk negalime paleisti vėjais penkias- 
dešimties milijardų dolerių, investuotų mūsų piliečių. Pridėkime 
dar tą faktą, kad priešlėktuvinių raketų sistemas aptarnauja dau- 
giausia samdyti amerikiečiai. Bet čia mes prieiname prie kur kas 
įdomesnio dalyko. 

Ekrane pasirodė užgrobto lėktuvo vidus. Vaizdas šokinėjo — 
filmuotojas laikė kamerą rankose eidamas ekonominės klasės 
tarpueiliu. Daugybė išsigandusių keleivių sėdėjo prisisegę saugos 
diržais. Paskui kamera pasisuko į pirmos klasės saloną ir kurį laiką 
rodė vienintelį keleivį jame. Tada kadre pasirodė Jabrilis. Jis mū- 
vėjo laisvomis šviesiai rudomis medvilninėmis kelnėmis ir vilkėjo 
trumparankoviais marškiniais, tokios pat spalvos kaip dykuma 
aplink lėktuvą. Po kurio laiko kamera parodė Jabrilį, sėdintį šalia 
to vienintelio keleivio — dabar buvo matyti, kad tai Teresa Kenedi. 
Atrodė, kad juodu gyvai, draugiškai šnekučiuojasi. 

Teresa linksmai šypsojosi. Ją pamatęs tėvas vos susitvardė ne- 
nusisukęs. Šią išraišką jis prisiminė iš savo vaikystės. Ji įprasta 
valdžios koridoriuose nuolat besisukiojantiems žmonėms, kuriems 
nė į galvą neateina, kad galėtų nukentėti nuo piktavalių savo pa- 
dermės atstovų. Fransis Kenedis dažnai matydavo šitaip besišyp- 
sančius savo dėdes. 

— Prieš kiek laiko susuktas šis filmas ir kaip jį gavote? — pa- 
klausė prezidentas. 

— Prieš dvylika valandų, — atsakė CŽV direktorius Tapis. — 
Brangiai jį pirkome iš žmogaus, tikriausiai glaudžiai susijusio su 
teroristais. Smulkiau galėsiu papasakoti prie keturių akių, pone 
prezidente. 

Kenedis numojo ranka — smulkmenos jo nedomino. 

— Dar šiek tiek informacijos, — kalbėjo toliau Tapis. - Nė su 
vienu keleiviu nebuvo elgiamasi blogai. Keista, bet lėktuvo gro- 
bime dalyvavusios moterys buvo pakeistos vyrais, neabejotinai su 
sultono žinia. Man tas žingsnis kelia šiokį tokį nerimą. 

— Kodėl? — iškart paklausė Kenedis. 

— Visi teroristai lėktuve vyrai. Jų dabar daugiau, mažiausiai 
dešimt. Visi gerai ginkluoti. Galimas daiktas, jie pasiryžę nudėti 
įkaitus, jei bus bandoma lėktuvą šturmuoti. Ko gero, jie mano, 
kad moterys neįstengtų vykdyti tokių skerdynių. Naujausiu mūsų 
žvalgybos vertinimu, vaduoti įkaitų šturmuojant lėktuvą negalima. 

— Gal jie pakeitė saviškius todėl, kad čia kitas operacijos eta- 
pas? — balsu svarstė Kristianas Kli. — O gal Jabrilis tiesiog patogiau 
jaučiasi tarp vyrų — jis juk arabas. 

— Krisai, neblogiau už mane žinai, kad toks kovotojų pakeiti- 
mas išties neįprastas. Mano galva, iki šiol taip yra buvę vos vieną 
kartą. Velniai rautų, iš savo slaptų operacijų patirties puikiai žinai, 
kad apie įkaitų vadavimą šturmuojant lėktuvą dabar negali būti 
nė kalbos. 

Kenedis ir toliau tylėjo. 

Jie baigė žiūrėti trumpą likusią filmo dalį. Jabrilis ir Teresa 
gyvai kalbėjosi, rodės, vis draugiškiau. Galų gale Jabrilis net pa- 
tapšnojo jai per petį. Jis akivaizdžiai merginą ramino, pranešė jai 
kažkokią gerą žinią, nes Teresa džiugiai nusijuokė. Paskui Jabrilis 
vos ne mandagiai jai nusilenkė šiuo gestu parodydamas, kad ją 
saugo ir jai nenutiks nieko bloga. 

— Man tas vyrukas kelia baimę, — tarė Kli. — Ištraukime Teresą 
iš ten. 


Judžinas Dazis sėdėdamas savo kabinete svarstė, kaip galėtų padėti 
prezidentui Kenedžiui. Pirma jis paskambino meilužei ir pasakė, 
kad negalės su ja matytis, kol baigsis krizė. Paskui paskambino 
žmonai, kad atšauktų visus numatytus pobūvius ir susitikimus. 
Ilgai dvejojo, bet vis dėlto surinko Berto Odiko telefono numerį. 
Šis žmogus pastaruosius trejus metus buvo vienas nuožmiausių 
Kenedžio administracijos priešų. 

— Turi mums padėti, Bertai, — tarė. — Būsiu tau labai skolingas. 

— Klausyk, Judžinai, — atsakė Odikas, — šiuo metu visi mes, 
amerikiečiai, turime eiti išvien. 


Bertas Odikas jau prarijo dvi milžiniškas Amerikos naftos bendro- 
ves — pasak priešų, kaip varlė muses. Po teisybei, jis išties panėšėjo 
į varlę: plati burna, riebus pagurklis, kiek išverstos akys, kampuo- 
tas lyg jo naftos bokštai žandikaulis. Bet šiaip buvo įspūdingas 
vyras: aukštas, stambus, didžiagalvis. Visas jo gyvenimas susijęs su 
nafta. Jis buvo pradėtas naftoje, augo ir brendo joje. Gimė apsup- 
tas turtų ir padaugino juos šimteriopai. Jam priklausė kontrolinis 
paketas akcijų privačios bendrovės, vertos dvidešimties milijardų 
dolerių. Šis septyniasdešimtmetis apie naftą išmanė geriau negu 
koks nors kitas amerikietis. Jis gyrėsi žinąs kiekvieną pasaulio taš- 
ką, kur ji telkšo žemės gelmėse. 

Odiko bendrovės būstinėje Hjustone kompiuterių ekranai su- 
darė didžiulį pasaulio žemėlapį. Jame galėjai pamatyti kiekvieną 
iš nesuskaičiuojamos daugybės jo tanklaivių — kurioje vandenyno 
vietoje jis dabar yra, iš kurio uosto ir kur išplaukė, kam priklau- 
so, už kiek buvo pirktas, kiek tonų naftos gabena. Odikas galėjo 
bet kuriai šaliai pasukti milijardą barelių naftos taip pat lengvai 
kaip restoranų mėgėjas įkišti penkiasdešimties dolerių banknotą 
metrdoteliui. 

Nemažą savo gausių turtų dalį jis susikrovė per dvidešimto 
amžiaus aštuntojo dešimtmečio naftos krizę, kai OPEC kartelis 
sugriebė pasaulį už gerklės. Ją spaudžianti ranka iš tikrųjų buvo 
Berto Odiko. Jis susišlavė milijardus dolerių iš to dirbtinai sukelto 
naftos trūkumo. 

Bet jį akino ne vien godumas. Nafrą jis dievino, todėl pasi- 
piktino, kad šių gyvybę viskam įkvepiančių syvų galima pirkti 
taip pigiai. Jis padėjo pakelti naftos kainas su romantišku prieš 
visuomenės skriaudas maištaujančio jaunuolio įkarščiu, paskui di- 
džiąją savo pelno dalį išdalijo kilniems labdaros projektams: statė 
ligonines neturtingiesiems, nemokamas senelių prieglaudas, meno 
muziejus. Jis įsteigė tūkstančius aukštųjų mokyklų stipendijų stu- 
dentams iš nepasiturinčių šeimų nepaisydamas odos spalvos ir tikė- 
jimo. Aišku, neužmiršo pasirūpinti giminaičiais ir draugais, padarė 

turčiais net trečios eilės pusbrolius. Jis mylėjo tėvynę ir tėvynainius, 
todėl niekados neinvestuodavo pinigų ne Amerikoje. Išskyrus, aiš- 
ku, tuos atvejus, kai reikėdavo papirkti užsienio pareigūnus. 

Kita vertus, jam nepatiko šaliai vadovaujantys politikai ir 
gniuždantis jų valdžios mechanizmas. Pernelyg dažnai jie užsi- 
traukdavo jo rūstybę leisdami veiksmų laisvę varžančius įstatymus, 
keldami jam bylas dėl antimonopolinių įstatymų pažeidimų, kiš- 
damiesi į jo asmeninius reikalus. Tiesiog nuožmiai ištikimas savo 
šaliai Odikas spaudė tėvynainius. Vertė juos mokėti už jo dievina- 
mą naftą — toks buvo jo verslas, tokia buvo jo demokratinė teisė. 

Odikas buvo įsitikinęs, kad jo nafta turi glūdėti po žeme kuo 
ilgiau. Jis vis pamąstydavo apie milijardus dolerių, didžiuliais tel- 
kiniais telkšančius po Šerhabeno dykumos smėliu ar kituose pla- 
netos taškuose — saugiau jų padėti negalėjai. Jis išsaugos tą bekraštį 
aukso ežerą, kiek tik galės. Todėl supirkinės kitų žmonių naftą, 
kitas naftos bendroves. Jis ras naftos po vandenynais, iš Anglijos 
nusipirks telkinių Šiaurės jūroje, įsigis gabalą Venesuelos. O juk 
dar yra Aliaska! Jis vienintelis žinojo, kokio dydžio turtai glūdi po 
jos ledų apklotu. 

Verslo sandorius Odikas sudarinėjo mikliai kaip fokusininkas. 
Jis turėjo itin šiuolaikišką žvalgybos aparatą, todėl žinojo Sovietų 
Sąjungos naftos atsargas kur kas tiksliau negu CŽV. Šia informa- 
cija jis nepasidalijo su JAV vyriausybe. Kuriems galams? Juk pats 
suplojo pasakiškus pinigus, kad ją gautų, ir jam ji buvo vertinga 
tuo, jog disponavo ja vienas. 

Kaip ir dažnas amerikietis, Odikas dar buvo įsitikinęs, kad 
laisvas laisvos šalies pilietis turi teisę asmeninius interesus kelti 
aukščiau išrinktų valdžios pareigūnų tikslų. Negana to: ši teisė 
sudaro demokratinės visuomenės pagrindą. Argi neklestėtų visa 
šalis, jeigu kiekvienas pilietis siektų gerovės sau? 

Dazio patartas, Kenedis sutiko priimti šį žmogų. Plačiajai vi- 
suomenei Odikas buvo šešėlinė figūra. Laikraščiai ir „Fortune“ 
žurnalas jį vaizduodavo kaip karikatūrišką naftos karalių. Vis dėlto 
jis darė milžinišką įtaką Kongresui ir ypač Atstovų Rūmams. Be 
to, jis turėjo daugybę draugų ir bičiulių tarp kelių tūkstančių vy- 

rų, valdančių svarbiausias Jungtinių Amerikos Valstijų pramonės 
šakas. Visi tie žmonės buvo Sokrato klubo nariai. Jų žinioje buvo 
visos žiniasklaidos priemonės, jie vadovavo bendrovėms, super- 
kančioms ir transportuojančioms grūdus. Jie buvo Volstrito šulai, 
elektronikos ir automobilių pramonės magnatai, bankus valdantys 
Pinigų ordino tamplieriai. Svarbiausia, Odikas buvo Šerhabeno 
sultono bičiulis. 


Bertą Odiką atlydėjo į Ministrų kabineto pasitarimų kambarį. Čia 
vyko prezidento Fransio Kenedžio pasitarimas su padėjėjais ir rei- 
kiamais Kabineto nariais. Visi suprato: Odikas atėjo ne vien padėti 
prezidentui, bet ir įspėti jį elgtis apdairiai. Mat penkiasdešimt mi- 
lijardų į Šerhabeno naftos telkinius ir svarbiausią sultonato miestą 
Daką investavo Odiko naftos bendrovė. Odiko balsas buvo stebu- 
klingas — draugiškas, įtaigus. Jis taip pasitikėdavo tuo, ką sakyda- 
vo, kad po kiekvieno sakinio atrodydavo, jog suskambo katedros 
varpas. Jis būtų galėjęs tapti puikiu politiku, bet per visą gyvenimą 
taip ir neišmoko meluoti tėvynainiams politiniais klausimais, be 
to, buvo tokių kraštutinių dešiniųjų pažiūrų, kad niekas nebūtų 
už jį balsavęs net konservatyviausiose šalies rinkimų apygardose. 

Pirmiausia Bertas Odikas taip nuoširdžiai pareiškė užuojautą 
Kenedžiui, kad niekam nekilo abejonių, jog svarbiausia priežastis, 
dėl kurios jis pasiūlė savo paslaugas, yra noras išvaduoti Teresą 
Kenedi. 

— Pone prezidente, — tada prašneko jis, — aš susisiekiau su vi- 
sais, ką pažįstu arabų šalyse. Jie pasibaisėję tuo, kas įvyko, ir padės 
mums, kaip tik gali. Mudu esame draugai su Šerhabeno sultonu 
ir aš kiek įmanydamas pasinaudosiu savo įtaka jam. Man prane- 
šė, kad yra tam tikrų įrodymų, jog Morobis prisidėjo pagrobiant 
lėktuvą ir nužudant popiežių. Aš jus patikinu: kad ir kokie būtų 
tie įrodymai, sultonas yra mūsų pusėje. 

Fransis Kenedis pastatė ausis. Iš kur Odikas sužinojo apie sul- 
tono kaltės įrodymus? Ši itin slapta informacija buvo pateikta tik 
Kabineto nariams ir jo paties patarėjams. Ar gali būti, kad pasi- 

baigus visai šiai istorijai sultonas tikisi gauti nuodėmių atleidimą 
per Odiką? O gal pagal parengtą scenarijų Morobis su Odiku taps 
jo dukters išvaduotojais? 

— Pone prezidente, — kalbėjo toliau Odikas, — patariu paten- 
kinti pagrobėjų reikalavimus. Tiesa, bus suduotas smūgis Ameri- 
kos prestižui, jos autoritetui. Bet tai bus galima atitaisyti vėliau. 
Leiskite pasakyti savo nuomonę labiausiai jums rūpimu klausimu. 
Jūsų dukrai nenutiks nieko bloga. 

Katedros varpas pranešė, kad Odikas visiškai tuo įsitikinęs. 

Kaip tik todėl Kenedis juo suabejojo. Mar iš savo politinių 
kovų patirties prezidentas žinojo: visiškas pasitikėjimas yra įtarti- 
niausia kiekvieno vadovo savybė. 

— Manote, kad turėtume atiduoti jiems žmogų, nužudžiusį 
popiežių? — paklausė Kenedis. 

Odikas ne taip suprato jo klausimą. 

— Pone prezidente, žinau, kad esate katalikas, bet neužmirški- 
te: šioje šalyje daugumą sudaro protestantai. Grynai užsienio poli- 
tikos požiūriu mes neturėtume žiūrėti į Katalikų bažnyčios galvos 
nužudymą kaip į didžiausią savo rūpestį. Dėl mūsų šalies ateities 
būtina išsaugoti naftos tiekimo šaltinius. Mums reikalingas Šer- 
habenas. Turime elgtis atsargiai, protingai, nepasiduoti jausmams. 
Parikinsiu jus dar kartą: jūsų dukrai pavojus negresia. 

Jis kalbėjo tikrai nuoširdžiai ir įtaigiai. Kenedis jam padėkojo 
ir palydėjo prie durų. Jam išėjus prezidentas pasisuko į Dazį ir 
paklausė: 

— Po velnių, ką jis iš tikrųjų norėjo pasakyti?! 

— Jis tik norėjo pelnyti jūsų prielankumą, — atsakė Dazis. — Ir 
gal dar bijo, kad Dakas, miestas, į kurį sukišo penkiasdešimt mili- 
jardų dolerių, nebūtų panaudotas kaip svertas derybose, - jis kiek 
patylėjo ir pridūrė: - Manau, Odikas gali padėti. 

Kristianas pasilenkė prie Kenedžio ir sukuždėjo jam į ausį: 

— Fransi, man reikia pasikalbėti su tavim akis į akį. 

Kenedis atsiprašė susirinkusiųjų ir nusivedė Kristianą į Ovalinį 
kabinetą. Kenedžiui labai nepatiko šis mažas kambarys, bet kituo- 
se knibždėjo patarėjų ir padėjėjų, laukiančių galutinių nurodymų. 

O Kristianui Ovalinis kabinetas patiko. Šviesa, sklindanti pro 
tris aukštus neperšaunamo stiklo langus, dvi vėliavos už nedidelio 
rašomojo stalo: dešinėje šalies, linksma raudona, balta ir mėlyna, 
kairėje rimtesnė tamsiai mėlyna prezidento. 

Kenedis rankos mostu paragino Kristianą sėstis. Teisingumo 
ministras stebėjosi šio žmogaus savitvarda. Per daugybę artimos 
draugystės metų gerai jį pažino, bet dabar nematė jo veide jokių 
jausmų. 

— Turim dar vieną bėdą, — tarė Kli. — Čia pat, šalyje. Labai 
nemalonu tau kvaršinti galvą, bet neturiu kitos išeities. 

Jis papasakojo Kenedžiui apie laišką, grasinantį atomine bomba. 

— Veikiausiai tai tik paistalai, - pakomentavo Kristianas. — Ti- 
kimybė, kad bomba yra, — viena iš milijono. Bet jeigu bombos 
išties esama, ji sugriautų dešimt miesto kvartalų, žūtų tūkstančiai 
žmonių. Negana to, dėl radioaktyviųjų iškritų tame rajone nebūtų 
galima gyventi nežinia kiek metų. Todėl ir į tą menkutę tikimybę 
turime Žiūrėti rimtai. 

— Velniai rautų, - pyktelėjo Fransis Kenedis, — tikiuosi, nesa- 
kysi man, kad ta bomba susijusi su lėktuvo pagrobimu! 

— Kas žino, — suabejojo Kristianas. 

— Tada žiūrėk, kad niekas apie šį reikalą nesuuostų, ir be 
triukšmo jį sutvarkyk, — liepė Kenedis. — Dėk visą medžiagą prie 
slaptos dokumentacijos atominio ginklo klausimais. 

Prezidentas nuspaudė ryšio su Judžino Dazio kabinetu myg- 
tuką. 

— Judžai, — tarė, — atsiųsk man slapto įstatymo Dėl problemų, 
susijusių su branduoliniais ginklais, neviešinimo kopiją. Surink 
taip pat visas smegenų veiklos tyrimų bylas. Ir susitark dėl pokal- 
bio su daktaru Anakone. 

Kenedis išjungė vidaus ryšio pultą, atsistojo ir pažvelgė pro 
Ovalinio kabineto langą. Ranka perbraukė už stalo pastatytos 
žvaigždėtos vėliavos audeklą į jį net nežiūrėdamas. Ilgai taip sto- 
vėjo įsmeigęs akis pro langą. 

Kristianas stebėjosi, kad šis žmogus sugeba atsieti šį incidentą 
nuo pastarųjų dienų įvykių. 

— Manau, čia tik vidaus problema, — tarė Kli. — Veikia koks 
nors psichopatas, o gal keli. Specialistai prieš daug metų perspė- 
jo, kad kažko panašaus galima tikėtis. Mes jau lipame ant kulnų 
keliems įtariamiesiems. 

Susimąstęs Kenedis nesitraukė nuo lango. 

— Krisai, — galop tyliai prašneko, — žiūrėk, kad apie šį dalyką 
nesužinotų jokia kita valdžios žinyba. Tegul jis lieka tarp mudvie- 
jų. Apie jį neturi sužinoti net Dazis ar kiti mano patarėjai. Rū- 
pesčių ir taip per akis. 


Vašingtono miestas sausakimšai prisigrūdo žurnalistų iš viso pa- 
saulio. Aplink dūgzte dūzgė tarsi perpildytame stadione, gatvėse 
priešais Baltuosius rūmus būriavosi didžiulės minios žmonių, at- 
ėjusių pasidalyti skausmu su prezidentu. Dangų be perstojo raižė 
lėktuvai, daugiausia užsakomųjų skrydžių. Vyriausybės patarėjai 
su padėjėjais skrido į užsienio šalis tartis dėl krizės. Į Vašingtoną 
lėktuvais skubėjo specialieji pasiuntiniai. Papildoma kariuomenės 
divizija buvo įvesta patruliuoti mieste ir saugoti Baltųjų rūmų 
prieigų. Atrodė, kad tos didžiulės minios pasiryžusios budėti per 
naktį ir parodyti prezidentui, jog jis ne vienas ištikus bėdai. Bal- 
tieji rūmai, jų vejos ir sodai aidėjo nuo begalės žmonių. 

Visos televizijos vietoj įprastų laidų rodė, kaip gedima nu- 
žudyto popiežiaus. Eterį užtvindė didžiosiose pasaulio katedrose 
vykstančios pamaldos už velionį. Milžiniškos minios, milijonai 
juodais gedulo drabužiais apsitaisiusių žmonių raudojo televizo- 
rių ekranuose. Nors kunigai kalbėjo apie gailestingumą, sielvar- 
taujančių Žmonių veiduose matei nebylų šauksmą keršyti. Tikin- 
tieji taip pat buvo kviečiami melstis, kad būtų išvaduota Teresa 
Kenedi. 

Pasklido gandai, neva prezidentas pasirengęs suteikti laisvę 
popiežiaus žudikui, jei bus paleisti įkaitai, tarp jų ir jo dukra. Te- 
levizijų stočių nusamdyti politologai nesutarė, ar toks ėjimas būtų 
išmintingas, bet neabejojo, kad dėl teroristų pateiktų reikalavimų 
derėtis galima, kaip ir per daugelį pastarųjų metų įkaitų dramų. 

Visi komentatoriai daugmaž sutarė: prezidentas puolė į paniką 
todėl, kad pavojus kilo jo dukrai. 

Minia priešais Baltuosius rūmus be perstojo plėtėsi visą nak- 
tį. Vašingtono gatves užkimšo transportas ir pėstieji, plūstantys į 
simbolinę šalies širdį. Dažnas nešėsi maisto ir gėrimų, nes ruošėsi 
ilgai budėti. Žmonės pralauks naktį su savo prezidentu Eransiu 
Ksaveru Kenedžiu. 


Antradienio vakarą atėjęs į miegamąjį Kenedis meldėsi, kad kitą 
dieną įkaitai būtų paleisti. Jeigu viskas ir toliau taip klostysis, Ja- 
brilis galės džiaugtis pergale. Tik neilgai. Ant prezidento naktinio 
stalelio buvo dokumentai, paruošti CŽV, Nacionalinio saugumo 
tarybos, valstybės sekretoriaus ir gynybos ministro bei jo paties 
patarėjų pranešimai. Tarnas Džefersonas atnešė karšto šokolado 
su sausainiais ir prezidentas įsitaisė skaityti dokumentų. 

Jis skaitė ne vien patį tekstą, bet ir tarp eilučių. Bandė rasti 
skirtingų žinybų požiūrių sąsajų. Mėgino įsivaizduoti, ką jaustų 
kitos galingos valstybės vadovas skaitydamas šiuos pranešimus. 
Jam atrodytų, kad Amerika — paskutinį kvapą leidžiantis nutu- 
kęs, artrito kamuojamas milžinas, kuriam nosį sprigtuoja kažkokie 
piktavaliai vaikigaliai. Tas milžinas supuvęs ir iš vidaus. Turtuoliai 
vis labiau lobsta, skurdžiai nebesuduria galo su galu. Vidurinė 
klasė žūtbūt stengiasi paragauti gero gyvenimo. 

Kenedis suvokė: ši naujausia krizė — popiežiaus nužudymas, 
lėktuvo su jo dukra pagrobimas ir žeminantys reikalavimai — yra 
gerai iš anksto apgalvotas smūgis siekiant sugriauti dorovinį Jung- 
tinių Valstijų autoritetą. 

Bet čia veikė išorės priešai. Dabar kažkas grasina susprogdinti 
atominę bombą. Čia jau vėžys, ėdantis šalį iš vidaus. Psichologai 
prognozavo, kad toks dalykas gali nutikti, todėl buvo imtasi at- 
sargumo priemonių, bet jų neužteko. Šiuo atveju, be abejonės, 
veikia savi priešai — teroristams toks žaidimas būtų per daug pa- 
vojingas, jie nedrįstų šitaip įžūliai kutenti to nutukusio milžino. 
Kad ir kokie drąsūs tie teroristai, tokios kortos mesti jie niekados 

neišdrįstų, nes tuomet atsivertų tikra represijų Pandoros skrynia. 
Teroristai juk žino: jeigu šalių, ypač tokių kaip Jungtinės Ameri- 
kos Valstijos, vyriausybės laikinai sustabdytų pilietines teises užti- 
krinančių įstatymų veikimą, bet kuri jų organizacija bemat būtų 
sunaikinta. 

Kenedis įdėmiai perskaitė pranešimus, kuriuose buvo apiben- 
drinta informacija apie žinomas teroristų grupuotes ir jas palai- 
kančias šalis. Jis nustebo sužinojęs, kad Kinija finansiškai remia 
arabų teroristų organizacijas. Kai kurios iš jų, matyt, neprisidėjo 
prie Jabrilio operacijos — ji buvo pernelyg įžūli, negalinti duoti 
konkrečios naudos, o dėl neigiamos reakcijos galinti tik gerokai 
pakenkti. Rusai niekados nerėmė tokių vos ne laisvosios rinkos 
principais veikiančių teroristinių grupuočių. Ir jų buvo begalė: 
įvairios arabų organizacijos, tokios kaip Arabų frontas, Palestinos 
išsivadavimo liaudies frontas ir daugybė kitų, žymimų tik inici- 
alais. O kur dar Raudonosios japonų, italų, vokiečių brigados. 
Pastaroji per brolžudišką karą prarijo visas smulkias teroristų gru- 
puotes. 

Galop Kenedis nebeįstengė aprėpti visos informacijos. Ry- 
te — trečiadienį — derybos bus baigtos, įkaitai paleisti. Dabar jam 
nelieka nieko kita, kaip laukti. Tiesa, teroristų duotas dvidešimt 
keturių valandų terminas jau bus praėjęs, bet dėl to su jais bu- 
vo susitarta. Prezidento patarėjai jį patikino, kad teroristai bus 
kantrūs. 

Prieš užmigdamas jis pagalvojo apie dukrą ir linksmą, kupi- 
ną pasitikėjimo savimi šypseną kalbantis su Jabriliu — visai taip 
pat šypsodavosi dabar jau negyvi jo dėdės. Fransį ėmė kamuoti 
košmarai ir jis dejuodamas šaukėsi pagalbos. Į miegamąjį atbėgo 
Džefersonas. Jis įdėmiai pažvelgė į kančios iškreiptą miegančio 
prezidento veidą, kiek palaukęs pažadino. Netrukus tarnas atnešė 
dar puodelį karšto šokolado ir davė išgerti gydytojo išrašytų mig- 
domųjų tabletę. 

Trečiadienio rytas 
Šerhabenas 


Fransis Kenedis dar miegojo, kai Jabrilis pabudo. Jam labai patik- 
davo ankstus rytas dykumoje, kai vėsa bėga nuo saulės kaitros, o 
dangus dažosi skaisčiu raudoniu. Tokiomis akimirkomis jis visuo- 
met galvodavo apie Azazelį - musulmonų Liuciferį. 

Stovėdamas prieš Dievą Azazelis atsisakė pripažinti, kad Jis 
sukūrė žmogų. Dievas išmetė jį iš rojaus įžiebti pragaro liepsnų 
šiuose dykumų smėliuose. Ak, kad galėčiau būti Azazelis, pamanė 
Jabrilis. Būdamas jaunas ir romantiškas jis pasivadino Azazelio 
slapyvardžiu per pirmąją operaciją. 

Šį rytą kaitri saulė jį apsvaigino. Nors stovėjo prie oro kon- 
dicionieriaus vėsinamo lėktuvo liuko, siaubingai karšto oro gūsis 
bloškė jį atatupstą. Jabrilis pajuto burnoje šleikštulį ir jam ding- 
telėjo, ar tik ne dėl to, kaip turi pasielgti. Dabar jis padarys tai, 
po ko kelio atgal nebebus, paskutinį ėjimą teroro šachmatų par- 
tijoje, kurio neatskleidė nei Romeo, nei Šerhabeno sultonui, nei 
talkinantiems Raudonosios brigados nariams. Tai bus didžiausia 
šventvagystė iš visų. 

Toli prie oro uosto pastato matė žiedu sustojusius sultono 
kareivius, neprileidžiančius artyn tūkstančių laikraščių, žurnalų 
ir televizijų reporterių. Jis prikaustė viso pasaulio dėmesį, nes jo 
rankose buvo Jungtinių Amerikos Valstijų prezidento dukra. Joks 
valdovas, popiežius ar pranašas dar nėra turėjęs tokios didelės au- 
ditorijos. Jabrilis nusigręžė nuo atidaryto lėktuvo liuko. 

Keturi neseniai jo būrį papildę vyrai pusryčiavo pirmos kla- 
sės salone. Praėjo dvidešimt keturios valandos nuo tada, kai jis 
įteikė ultimatumą. Duotas laikas baigėsi. Jabrilis paragino vyrus 
paskubėti ir išsiuntė su užduotimis. Vienas nunešė Jabrilio ranka 
rašytą įsakymą lėktuvą saugančių kareivių vadui leisti televizijų 
filmavimo grupes arčiau lėktuvo. Antras gavo šūsnį atsišaukimų. 
Juose buvo rašoma, kad Jabrilio reikalavimai nebuvo įvykdyti per 
duotą dvidešimt keturių valandų terminą, todėl vienas įkaitas bus 
nubaustas mirtimi. 

Kitiems dviem vyrams buvo liepta atvesti prezidento dukrą iš 
priekinės ekonominės klasės salono eilės, kur buvo laikoma atski- 
rai nuo kitų keleivių, į pirmos klasės saloną pas jį, Jabrilį. 

Įėjusi į saloną ir pamačiusi ten laukiantį teroristų vadeivą Te- 
resa su palengvėjimu nusišypsojo. Jabrilis nusistebėjo, kad ji vis 
tiek gražiai atrodo, nors lėktuve praleido kelias dienas. Dėl odos, 
pamanė. Joje nėra riebalų, todėl netraukia purvo. 

— Atrodote gražiai, bet kiek netvarkingai, - nusišypsodamas jai 
tarė pusiau juokais. — Apsiprauskite, pasidažykite, susišukuokite. 
Mūsų laukia televizijų kameros. Žiūrės viso pasaulio žmonės ir aš 
nenoriu, kad jie pamanytų, jog blogai su jumis elgiuosi. 

Jabrilis įleido ją į lėktuvo tualetą ir ėmė laukti. Ji sugaišo beveik 
dvidešimt minučių. Jis išgirdo nuleidžiamą vandenį ir įsivaizdavo, 
kaip ji lyg maža mergaitė sėdi ant unitazo. Širdį pervėrė aštrus 
skausmas. Azazeli, mintyse kreipėsi jis, Azazeli, nepalik manęs da- 
bar vieno! Tada išgirdo kurtinamai riaumojant kaitrioje dykumos 
saulėje stovinčią minią: žmonės perskaitė atsišaukimus. Suburzgė 
arčiau lėktuvo važiuojančios kilnojamosios televizijų stotys. 

Teresa išėjo. Jabrilis pamatė, kad jos veidas liūdnas, bet kartu 
kupinas užsispyrimo. Ji nusprendė nekalbėti, nesileisti jo verčia- 
ma padaryti pareiškimą prieš filmavimo kamerą. Dabar atrodė 
tvarkinga, graži, pasitikinti savo jėgomis, tik šiek tiek praradusi 
tikėjimą Žmonių gerumu. 

— Aš nekalbėsiu, — šypsodamasi tarė ji Jabriliui. 

Teroristas paėmė ją už rankos. 

— Aš tik noriu, kad žmonės jus pamatytų, — tarė jis ir nusivedė 
prie atdaro lėktuvo liuko. Juodu stovėjo palei jo kraštą jausdami, 
kaip negailestinga dykumos saulė svilina kūnus. Šešios kilnojamo- 
sios televizijų stotys, rodės, saugo lėktuvą lyg kokios priešistorinės 
pabaisos. Jos užstojo beveik visą didžiulę žiedu apsupusią minią. 

— Šypsokitės jiems, ir tiek, — paprašė Jabrilis. — Noriu, kad 
tėvas pamatytų, jog esate gyva ir sveika. 

Tą akimirką jis paglostė jai pakaušį, suėmė glotnius plaukus, 
atitraukė nuo sprando atidengdamas tiesiog bauginamai blyškią 
odą, tobulą, jei ne juodas apgamėlis ant peties. 

Teresa krūptelėjo nuo teroristo prisilietimo ir gręžėsi norėda- 
ma pasižiūrėti, ką jis daro. Jis suėmė tvirčiau ir pasuko galvą į 
priekį, kad televizijos kameros užtiksuorų merginos veido grožį. 
Saulė nušvietė ją auksu, atrodė, kad Jabrilis — Teresos šešėlis. 

Teroristas pakėlė vieną ranką ir atsirėmė į liuko viršų, kad ne- 
prarastų pusiausvyros, o kūnu prisišliejo merginai prie nugaros. Iš 
šalies atrodė, kad juodu švelniai susiglaudę sverdi prie atdaro liu- 
ko. Tada Jabrilis dešine ranka išsitraukė pistoletą ir įrėmė į nuogą 
sprandą. Nespėjus jai suprasti, kodėl staiga palietė metalas, Jabrilis 
nuspaudė gaiduką. 

Atrodė, kad Teresa pakyla į orą, saulės link, gaubiama savo 
kraujo aureolės. Kūnas pasisuko kojomis į dangų, persivertė dar 
kartą ir trenkėsi į betoną. Kaitri saulė, rodės, iškart įsmigo į kulkos 
sudarkytą galvą. Iš pradžių buvo girdėti vien dūzgiančios televizijų 
kameros ir smėlio gurgždesys važiuojant per jį stotims, bet paskui 
virš dykumos nuaidėjo tūkstančių žmonių balsai — nesibaigiantis 
siaubo klyksmas. 

Jabrilis neišgirdo jokio džiūgavimo, todėl nustebo. Jis žingte- 
lėjo nuo liuko į lėktuvo gilumą ir pamatė, kad parankiniai žiūri į 
jį pasibaisėję, pasidygėję, kone pajutę žvėrišką siaubą. 

— Šlovė Alachui, - tarstelėjo jiems, bet šie nieko neatsakė. Ja- 
brilis ilgai laukė, galop taip ir neišgirdęs atsakymo tarė: - Dabar 
pasaulis žinos, kaip rimtai mes nusiteikę. Dabar mes gausim viską, 
ko prašysim. 

Vis dėlto jis suvokė, kad minia riaumojo ne apimta ekstazės, 
kurios jis tikėjosi, o ir jo paties žmonių reakcija nepranašavo nie- 
ko gera. Nužudydamas Jungtinių Amerikos Valstijų prezidento 
dukrą, sunaikindamas autoriteto simbolį jis pažeidė kažkokį jam 
nelabai suprantamą tabu. Bala nematė. 

Kurį laiką jis mąstė apie Teresą Kenedi, mielą jos veiduką, 
našlaitėmis kvepiantį baltą kaklą, jos kūną, apsuptą raudonų dul- 
kių skraistės. Tegul ji būna su Azazeliu, pamanė, amžių amžiams 
išmesta iš auksinio dangaus į dykumų smėlius. Mintyse įstrigo 
paskutinis jos kūno skrydis — aplink blauzdas apsisukusios laisvos 
baltos kelnės ir iš po jų kyšančios sandalais apautos kojos. Saulės 

kaitros kamuolys persirito per lėktuvą. Tabrilį kiaurai permerkė 
ys p p ą | p 
prakaitas. Azazelis, pamanė, esu aš. 


Vašingtonas 


Trečiadienio rytą, prieš švintant, kamuojamas košmaro — jame 
sielvartingai klykė minia — prezidentas Kenedis pajuto, kad jį pur- 
to Džefersonas. Keista: nors prabudo, vis dar girdėjo griaudžiant 
balsus. Jie skverbėsi pro Baltųjų rūmų sienas. 

Džefersonas atrodė pasikeitęs. Jis nepanėšėjo į tą nuolankų 
tarną, kuris virdavo karštą šokoladą, šepečiu valydavo drabužius 
ir kitaip stengdavosi įtikti prezidentui. Jis buvo įsitempęs tarsi 
laukdamas baisaus smūgio. 

— Pone prezidente, pabuskite, pabuskite, — kartojo jis be per- 
stojo. 

Bet Kenedis jau buvo pabudęs. 

— Po velnių, kas čia per triukšmas? — paklausė jis. 

Visą miegamąjį buvo užliejusi sieryno šviesa. Už Džefersono 
stovėjo būrelis vyrų. Fransis pažino karinio jūrų laivyno karininką, 
dirbantį Baltųjų rūmų gydytoju, ir jaunesnįjį puskarininkį — šiam 
buvo patikėta nešioti lagaminėlį, iš kurio prezidentas galėjo duoti 
įsakymą panaudoti branduolinį ginklą. Be jų, čia buvo Judžinas 
Dazis, Artūras Viksas ir Kristianas Kli. Fransis pajuto, kad Dže- 
fersonas kone iškelia jį iš lovos, pastato ant kojų ir mikliai apvelka 
chalatą. Kažkodėl prezidentui pakirto pakinklius ir tarnui teko jį 
prilaikyti. 

Visi vyrai atrodė prislėgti, išbalę lyg vaiduokliai, išsproginę 
akis. Kenedis spoksojo į juos apstulbęs, pamažu jį apėmė neap- 
sakoma baimė. Jos nuodai apnuodijo pačią jo esybę ir Eransis 
kurį laiką nieko nematė, nieko negirdėjo. Gydytojas atidarė juodą 
krepšį ir paėmė jau vaistų pritrauktą švirkštą. 

— Ne, - tarstelėjo Kenedis. 

Jis vieną po kito nužvelgė lankytojus, bet šie tylėjo. 

— Gerai, Krisai. Aš žinojau, kad jis taip padarys. Jis nužudė 
Teresą, ar ne? 

Kenedis laukė tikėdamasis, kad Kristianas pasakys „ne“. Spro- 
go branduolinis reaktorius, mirė didžios šalies vadovas, Persų įlan- 
koje nuskendo šarvuotlaivis, įvyko kokia stichinė nelaimė: baisus 
žemės drebėjimas, siaubingas potvynis ar gaisras, kilo pandemija. 
Žodžiu, tik ne tai. Bet perbalęs Kristianas atsakė: 

— Taip... 

Kenedžiui pasirodė, kad jį vėl užgriuvo kažkokia seniai per- 
sirgta liga, kažkokia viduje tykojusi karštligė. Pajuto, kad kūnas 
glemba, bet kitą akimirką Džefersonas jau buvo šalia, tarsi norėjo 
užstoti jį nuo žmonių kambaryje, nes prezidento veidu sruvo aša- 
ros, jam trūko oro. Paskui pasirodė, kad visi susirinkusieji prieina 
prie pat. Gydytojas suvarė adatą į ranką, Džefersonas su Kristianu 
paguldė ant lovos. 


Visi laukė, kol Fransis Kenedis atsigaus nuo patirto sukrėtimo. 
Galiausiai, kai vėl susiėmė, davė jiems nurodymus. Sukelti ant 
kojų visus reikiamus padalinius, paskirti žmones palaikyti ryšiams 
su Kongreso vadovybe, išvaikyti minias iš miesto gatvių ir Baltųjų 
rūmų prieigų. Uždrausti artintis prie rezidencijos žiniasklaidos at- 
stovams. Septintą ryto jis susitiksiąs su visais patarėjais. 

Prieš pat švintant Kenedis liepė visiems išeiti. Tarnas kaip vi- 
sada atnešė karšto šokolado ir sausainių. 

— Būsiu čia pat, už durų, — tarė Džefersonas. — Jei nepriešta- 
raujate, pone prezidente, kas pusvalandį užeisiu patikrinti. 

Kenedis linktelėjo ir Džefersonas išėjo. 

Prezidentas užgesino šviesas. Priešaušriu miegamajame tvyrojo 
prieblanda. Kenedis prisivertė aiškiai mąstyti. Dėl jo sielvarto kal- 
tas priešas, surengęs gerai apgalvotą išpuolį. Dabar reikia stengtis 
nepasiduoti tam sielvartui. Jis pažiūrėjo į aukštus ovalinius lan- 
gus ir kaip visuomet prisiminė, kad jie iš ypatingo neperšauna- 
mo stiklo, todėl jis pro juos mato, bet niekas nemato jo. Be to, 
visame akiplotyje — ir Baltųjų rūmų teritorijoje, ir ant pastatų už 
jų - įsitaisę Slaptosios tarnybos agentai. Parkas saugomas pačiais 
šiuolaikiškiausiais prietaisais ir patrulių su šunimis. Jam pavojus 

niekados negrėsė — Kristianas pažadą tesėjo. Bet nebuvo galimybių 
apsaugoti Teresos. 

Viskas baigta, ji negyva. Dabar, atslūgus pirmajai sielvarto 
bangai, Fransis nusistebėjo savo ramybe. Ar taip jaučiasi todėl, 
kad dukra užsispyrė mirus motinai gyventi savarankiškai? Atsisakė 
būti su juo Baltuosiuose rūmuose todėl, kad abi partijos jai atrodė 
per daug nuosaikios, todėl tapo jo politine oponente. O gal jis 
tiesiog nemylėjo dukros? 

Ne, jis nekaltas. Jis mylėjo Teresą, o dabar ji negyva. Smūgis 
nebuvo toks stiprus vien todėl, kad pastarosiomis dienomis jam 
rengėsi. Įspėjamuosius ženklus siuntė jo pasąmonė ir visai Kene- 
džių šeimai nuo seno būdingas paranojiškas gudrumas. 

Jis juk įžvelgė, kad siejasi popiežiaus nužudymas ir pagrobimas 
lėktuvo, kuriuo skrido jo, galingiausios pasaulio valstybės vadovo, 
dukra. Įtarimą jam kėlė ir tai, kodėl pagrobėjai delsia pateikti 
reikalavimus. Dabar aišku: jie laukė, kol popiežiaus žudikas nu- 
sigaus į Jungtines Valstijas ir ten bus suimtas. Na, paskui įžūliai 
pareikalavo paleisti popiežių nužudžiusį teroristą. 

Didžiausiomis valios pastangomis Fransis Kenedis metė iš gal- 
vos asmeniškumus ir bandė vadovautis logika. Viskas labai papras- 
ta: gyvybę prarado popiežius ir viena mergina. Žiūrint objektyviai, 
pasaulio mastu tas faktas nebuvo itin svarbus. Religinius vadovus 
galima paskelbti šventaisiais, merginas su gailesčiu apgedėti. Bet tuo 
viskas nesibaigia. Viso pasaulio žmonės niekins Jungtines Valstijas ir 
jos vadovus. Bus imtasi kitų išpuolių, kokių — neįmanoma numaty- 
ti. O valdžia, į kurią spjaudoma, nepajėgi palaikyti tvarkos. Kai val- 
džią įveikia, kai iš jos tyčiojasi, ar ji gali tikėtis išlaikyti savo rankose 
visuomenės vadžias? Kaip jam dabar apginti valdžios autoritetą? 

Miegamojo durys atsidarė, iš prieškambario plūstelėjo šviesa, 
bet miegamasis jau ir taip skendėjo tekančios saulės spinduliuose. 
Džefersonas švarutėliais marškiniais, išlygintu kostiumu įrideno 
pusryčių stalelį ir paruošė prezidentui. Įdėmiai į jį pažiūrėjo tarsi 
klausdamas, ar likti, bet galop išėjo. 

Kenedis pajuto ant skruostų ašaras ir iškart suprato, kad jos 
rieda iš bejėgiškumo. Jis vėl susigriebė, kad nejaučia sielvarto, ir 

nusistebėjo. O tada pajuto, kaip į smegenis bangomis plūsta krau- 
jas, nešantis siaubingą įsiūtį, — net ant jį apvylusių patarėjų. Kaip 
gyvas dar nebuvo taip tūžęs, o kai matydavo šitaip nirštant kitus, 
juos niekindavo. Taigi bandė susitvardyti. 

Dabar mąstė apie tai, kaip tie padėjėjai stengėsi jį paguosti. 
Kristianas kaip ir ne kartą per ilgus draugystės metus buvo švelnus: 
apkabino, padėjo nueiti iki lovos. Paprastai toks šaltas, bejausmis 
Odbladas Grėjus suėmė už pečių ir sukuždėjo: „Užjaučiu, velniš- 
kai užjaučiu.“ Artūras Viksas ir Judžinas Dazis elgėsi santūriau, tik 
palietė ranką ir kažką suniurnėjo panosėje. Kenedis įsidėmėjo, kad 
jo administracijos vadovas Dazis pirmas išėjo iš miegamojo orga- 
nizuoti veiksmų Baltuosiuose rūmuose. Su juo išėjo ir Viksas. Jis, 
patarėjas nacionalinio saugumo klausimais, turėjo skubių darbų. 
O gal tiesiog bijojo išgirsti iš širdgėlos draskomo tėvo beprotišką 
įsakymą, padiktuotą keršto troškimo? 

Per tą trumpą laiką, kol Džetersonas atnešė pusryčius, Kene- 
dis suprato, kad jo gyvenimas iš pagrindų pasikeis, galbūt jis net 
neįstengs jo valdyti. Jis bandė mąstyti be pykčio. 

Prisiminė strategijos posėdžius, kuriuose buvo aptariami tokie 
dalykai. Prisiminė Iraną, Iraką. 

Mintimis grįžo beveik keturiasdešimt metų į praeitį. Jis, sep- 
tynerių metų berniukas, žaisdavo smėlėtuose Hajanisporto paplū- 
dimiuose su dėdžių Džeko ir Bobio vaikais. Abu dėdės, aukšti, 
liekni, šviesiaplaukiai, pažaisdavo su jais kelias minutes, paskui 
įlipdavo į laukiantį sraigtasparnį ir pakildavo į dangų it kokie 
dievai. Vaikystėje jam labiau patikdavo dėdė Džekas, nes žinojo 
visas jo paslaptis. Kartą matė, kaip dėdė Džekas pabučiuoja mo- 
terį ir nusiveda į miegamąjį. Abu išėjo po valandos. Jis niekados 
neužmiršo dėdės Džeko veido — jis tiesiog švietė iš laimės, tarsi 
būtų gavęs neužmirštamą dovaną. Juodu taip ir nepastebėjo ber- 
niuko, pasislėpusio prieškambaryje už stalo. Tais nerūpestingais 
laikais Slaptosios tarnybos apsaugininkai nesilaikydavo taip arti 
prezidento. 

Atmintyje išliko ir kiti vaikystės vaizdai, gyvi valdžios paveiks- 


lai. Su dviem jo dėdėmis vyrai ir moterys, gerokai vyresni už juos, 

elgdavosi kaip su karališkosios šeimos nariais. Kai dėdė Džekas 
išeidavo į veją priešais namus, užgrodavo orkestras, visų galvos 
pasisukdavo į jį, ir šnekos nutrūkdavo, kol kalbėdavo jis. Du jo 
dėdės viešai dalijosi valdžia ir didybe. Kaip pasitikėdami savimi 
jie laukdavo, kol iš dangaus nusileis sraigtasparniai, kokie saugūs 
juodu atrodė apsupti tvirtų vyrų, saugojusių, kad jiems nenutiktų 
nieko bloga, kaip šauniai jie pakildavo į padanges ir kaip didingai 
nusileisdavo... 

Jų šypsenos spinduliuodavo šviesą, tos dievų akys žibėdavo 
išmintimi ir valdingumu, jie traukte traukdavo žmones prie savęs. 
Vis dėlto abu rasdavo laiko pažaisti su berniukais ir mergaitėmis — 
savo sūnumis ir dukromis, sūnėnais ir dukterėčiomis — ir žaisdavo 
kuo rimčiausiai. Tai buvo dievai, lankantys jiems globoti patikėtus 
mirtinguosius. Paskui... 

Su raudančia motina Fransis žiūrėjo per televiziją dėdės Džeko 
laidotuves ir matė karstą ant lafeto, žirgą be raitelio, milijonus 
sielvarto prislėgtų žmonių, mažąjį savo žaidimų draugą, tapusį 
vienu iš aktorių pasaulio scenoje. Rodė ir dėdę Bobį, ir dėdienę 
Džekę. Tuomet motina paėmė Fransį ant rankų ir tarė: „Nežiūrėk, 
tik nežiūrėk“, ir jį apakino jos ilgi plaukai ir lipnios ašaros. 


Pro atviras duris plūstelėjęs geltonos šviesos srautas nutraukė pri- 
siminimus ir prezidentas pamatė Džefersoną, įridenantį iš naujo 
padengtą staliuką. 

— Vežk jį atgal, — tyliai paliepė Kenedis, - ir duok man valan- 
dą. Per tą laiką netrukdyk. 

Jis retai kalbėdavo taip šiurkščiai ir griežtai, tad Džefersonas 
vertindamas jį nužvelgė. 

— Klausau, pone prezidente, — atsakė, išvežė staliuką ir uždarė 
duris. 

Saulė apšvietė kambarį, bet jo neprišildė. Miegamąjį pasiekė ir 
Vašingtono šurmulys. Gatvėse priešais Baltųjų rūmų vartus grū- 
dosi kilnojamosios televizijų stotys, nesuskaičiuojama daugybė va- 
riklių dūzgė it milžiniškas bičių spiečius. Dangų be perstojo raižė 

lėktuvai, vien kariniai, nes keleiviniams buvo uždrausta skraidyti 
virš miesto. 

Fransis bandė įveikti tą siaubingą įsiūtį, ėdantį jam burną lyg 
tulžis. Tai, kas turėjo tapti didžiausiu triumfu jo gyvenime, virto 
didžiausia neganda. Jį išrinko prezidentu, bet žmona mirė jam 
nespėjus pradėti eiti pareigų. Puikius jo sumanymus, turėjusius 
paversti Ameriką pasakų šalimi, Kongresas pavertė niekais. O da- 
bar už jo ambicijas ir svajones didžiausią kainą sumokėjo dukra. 
Prezidentas ėmė žiaukčioti nuo šleikščių seilių. Kūną, rodės, užlie- 
ję nuodai pakirto visas galūnes. Staiga suvokė, kad tik įniršis gali 
jį vėl pastatyti ant kojų, ir tą akimirką kažkas įvyko smegenyse — 
kažkoks elektros krūvis ėmė slopinti šleikštulio apimtas ląsteles. 
Per kūną tekėjo tiek energijos, kad sugniaužti kumščiai smogė į 
priekį, link langų, už kurių skaisčiai švietė saulė. 

Jis turi galios ir ją panaudos. Jis gali priversti drebėti priešus, 
gali priversti jv0s pajusti tulžį burnoje. Jis gali nušluoti visus tuos 
nieko nevertus žmogeliūkščius su jų geležiniais vamzdžiais, visus 
tuos, kurie sukėlė tokią tragediją jam ir jo šeimai. 

Fransis Kenedis dabar pasijuto kaip žmogus, kuris sunkios 
ligos ilgą laiką prikaustytas prie lovos vieną rytą atsibunda ir pa- 
mato atgavęs jėgas. Jis pajuto dvasios pakylėjimą, vidinę ramybę, 
nepatirtą nuo žmonos mirties. Kenedis atsisėdo lovoje ir bandė 
sutramdyti jausmus, mintyse įspėjo save neprarasti atsargumo, 
mąstyti racionaliai. Tada jau ramiau peržvelgė galimus veiksmų 
variantus ir už jų slypinčius pavojus. Galiausiai suprato, kaip turi 
veikti ir kokiems pavojams užbėgti už akių. Paskutinį kartą nu- 
smelkė skausmas dėl dukters, kurios nebėra tarp gyvųjų. 


8 SKYRIUS 


TREČIADIENIO RYTĄ VIENUOLIKTĄ VALANDĄ politiškai 
įtakingiausi vyriausybės nariai susirinko Ministrų kabineto pasi- 
tarimų kambaryje spręsti, ką turi daryti šalis. Atėjo viceprezidentė 
Elena Diuprei, Ministrų kabineto nariai, CŽV direktorius ir Štabų 
vadų komiteto pirmininkas. Šis paprastai nedalyvaudavo tokiuose 
pasitarimuose, bet šįsyk ateiti liepė Judžinas Dazis, išgirdęs tokį 
prezidento pageidavimą. Į kambarį įėjus Kenedžiui visi atsistojo. 

Prezidentas mostu paliepė sėstis. Liko stovėti tik valstybės se- 
kretorius. 

— Pone prezidente, — tarė jis, — mes visi norime išreikšti šird- 
gėlą dėl jūsų netekties. Priimkite mūsų užuojautą ir meilę. Užti- 
kriname jums visišką savo paramą šioje nelaimėje, ištikusioje jus 
ir mūsų šalį. Susirinkome čia ne vien profesionaliai patarti, bet 
kartu parodyti jums savo ištikimybę. 

Valstybės sekretoriaus akyse sužvilgo ašaros. O juk šis vyras 
garsėjo šaltu, santūriu būdu. 

Kenedis trumpai nulenkė galvą. Iš visų susirinkusiųjų jis vie- 
nintelis neparodė jokių jausmų, tik veidas išblyško. Paskui visus 
nužvelgė — galėjai pamanyti, kad dėkoja kiekvienam esančiam 
kambaryje už užuojautą. Jis žinojo, kad netrukus sukels visiems 
kitokių jausmų. 

— Noriu tarti jums visiems ačiū, — prabilo jis. — Esu dėkingas ir 
tikiuosi jūsų paramos. Bet dabar prašau per šį pasitarimą pamirš- 
ti mane ištikusią nelaimę. Esame čia tam, kad nuspręstume, kas 
yra geriausia mūsų šaliai. Tai mūsų pareiga ir šventa priedermė. 
Sprendimai, kuriuos padariau, neturi ničnieko bendra su mano 
asmeniniais išgyvenimais. 

Prezidentas patylėjo, kol visi atitoko nuo šoko ir suvokė jo 
žodžių esmę: viską spręs jis vienas. 

O Dieve, pamanė Elena Diuprei, vis dėlto jis griebsis to, ko 
aš bijojau. 

— Šiame susirinkime aptarsime galimus veikimo būdus. Abe- 
joju, ar kuris nors jūsų siūlymas bus priimtas, bet turiu suteikti 
jums galimybę pateikti savus argumentus. Tačiau pirmiausia leis- 
kite man pasakyti savąjį scenarijų. Žinokite, kad patarėjai mane 
palaiko. 

Jis vėl nutilo laukdamas, kol suveiks jo asmenybės kerai, tada 
atsistojo ir tarė: 

— Pirma: analizė. Visi tragiški pastarųjų dienų įvykiai buvo 
drąsiai sumanyto ir negailestingai įvykdyto plano sudedamosios 
dalys. Tai popiežiaus nužudymas Velykų sekmadienį, lėktuvo pa- 
grobimas tą pačią dieną, visiškai nerealūs reikalavimai, pateikti 
kaip sąlyga įkaitams paleisti, galiausiai visiškai beprasmiškas mano 
dukters nužudymas anksti šį rytą, nors aš sutikau visus reikala- 
vimus patenkinti. Pagal tą patį bendrą planą popiežiaus žudikas 
buvo sulaikytas ne kur kitur, o mūsų šalyje — tai tikrai negalėjo 
būti atsitiktinumas, lemties išdaiga. Tiesiog teroristai gavo galimy- 
bę reikalauti, kad žudikas būtų paleistas. Įrodymai, patvirtinantys, 
kad ši analizė yra teisinga, visiškai nenuginčijami. 

Kenedis nutilo. Iš susirinkusiųjų veidų matė, kad šie netiki jo 
žodžiais. Tada kalbėjo toliau: 

— Ber koks galėjo būti šio siaubą keliančio, sudėtingo scenari- 
jaus tikslas? Šiandien pasaulyje juntama nepagarba autoritetams, 
tarkime, valstybės, bet ypač doroviniam Jungtinių Amerikos Vals- 
tijų autoritetui. Ši nepagarba neturi nieko bendra su panieka, ku- 
rią nuo senų laikų autoritetams rodo jaunimas, — ji dažnai duoda 

gerų vaisių. Šio teroristų plano tikslas — sumenkinti Jungtines 
Valstijas kaip galingą valstybę ne tik milijardų paprastų žmonių 
akyse, bet ir prieš šalių vyriausybes visame pasaulyje. Mestas iššū- 
kis ir mes turime nedelsdami į jį reaguoti. Pranešiu jums štai ką. 
Arabų šalys šiame sąmoksle nedalyvauja. Išimtis — Šerhabenas. 
Be jokios abejonės, ginklais ir kadrais prisidėjo visame pasaulyje 
veikianti pogrindinė teroristų organizacija, žinoma kaip Pirmoji 
šimtinė. Bet visi įrodymai rodo, kad visą operaciją valdo vienas 
žmogus ir jis, matyt, neklauso niekieno nurodymų, gal tik Šerha- 
beno sultono. 

Kenedis vėl parylėjo. 

— Dabar jau tikrai žinome, kad sultonas yra šio nusikaltimo 
bendrininkas. Jo kareiviai, užuot padėję mums išvaduoti įkaitus, 
saugo lėktuvą nuo galimo antpuolio. Sultonas tvirtina mums pa- 
dedąs, bet iš tikrųjų yra prisidėjęs prie šių teroro aktų. Vis dėlto 
reikia pripažinti: iš turimų įrodymų matyti, kad jis nežinojo, jog 
Jabrilis nužudys mano dukrą. 

Prezidentas nužvelgė visus sėdinčius prie stalo dar kartą norė- 
damas padaryti jiems įspūdį savo ramybe. 

— Antra: prognozė. Čia nėra paprasta įkaitų pagrobimo drama. 
Matome gudrų sąmokslą kiek įmanoma labiau pažeminti Jungti- 
nes Valstijas. Pirma suduoti visą virtinę žeminančių smūgių, kad 
mūsų šalis atrodytų visai bejėgė, o tada priversti mus maldauti 
paleisti įkaitus. Teroristai ištisas savaites spaus iš šios situacijos 
kuo daugiau naudos, nes ji bus nušviečiama viso pasaulio žinias- 
klaidos priemonių. Ir nėra jokių garantijų, kad visi likę įkaitai bus 
grąžinti gyvi ir sveiki. Taigi įsivaizduoju, kad viskam pasibaigus 
vyraus visiška suirutė. Net mūsų tėvynainiai nebetikės mumis ir 
savo šalimi. 

Kenedis vėl nutilo. Pamatė, kad susirinkusiųjų reakcija pasi- 
keitė: jie suprato jo argumento svarbą. 

— Tad kaip galime ištaisyti esamą padėtį? Įdėmiai perskaičiau 
siūlomus variantus. Manau, čia tos pačios neveiksmingos prie- 
monės, kurių tokiais atvejais griebdavomės anksčiau. Ekonomi- 
nės sankcijos, karinės vadavimo operacijos, politinis spaudimas, 

slapčiomis pagrobėjams žadamos nuolaidos viešai skelbiant, kad 
su teroristais niekada nesiderame. Susirūpinimas, kad Sovietų Są- 
junga neleis mums įvykdyti plataus masto karinio puolimo Persų 
įlankoje. Iš visų tų siūlymų galima suprasti teksiant susitaikyti 
su tuo, kad būsime baisiai pažeminti viso pasaulio akyse. Be to, 
mano nuomone, labai didelė tikimybė, kad žus ir daugiau įkaitų. 

— Mano žinyba ką tik gavo tvirtą Šerhabeno sultono pažadą, 
kad visi įkaitai bus paleisti, kai tik bus įvykdyti teroristų reikala- 
vimai, — įsiterpė valstybės sekretorius. — Jabrilio poelgis jį papik- 
tino ir jis teigia esąs pasirengęs šturmuoti lėktuvą. Jis gavo Jabrilio 
pažadą paleisti penkiasdešimt įkaitų ir šitaip parodyti gerą valią. 

Kenedis nužvelgė jį žydromis akimis. Staiga jose pasirodė dau- 
gybė juodų taškelių. Netrukus mandagiai, bet šaltai tarė: 

— Pone valstybės sekretoriau, kai baigsiu, visi čia esantieji gaus 
progą pasisakyti. O kol kas prašau manęs nepertraukti, — prezi- 
dentas taip valdė savo balsą, kad atrodė, jog jis sklinda iš kažkokio 
metalinio įtaiso. — Apie šį siūlymą nebus pranešta, žiniasklaida 
neturi jo sužinoti. 

Valstybės sekretorius akivaizdžiai nustebo: prezidentas dar nie- 
kada nėra taip šaltai su juo kalbėjęs, dar niekados taip šiurkščiai 
nėra parodęs savo galios. Sekretoriui užkaito skruostai ir jis nu- 
lenkė galvą apsimesdamas skaitąs siūlymus. 

— Sprendimas, — toliau dėstė Kenedis. — Įsakau Šrabų vadų 
komiteto pirmininkui suplanuoti Šerhabeno naftos verslovių ir 
sostinės Dako puolimą iš oro bei jam vadovauti. Antpuolio tiks- 
las — sunaikinti visą naftos gavybos įrangą, bokštus, vamzdynus ir 
visa kita. Miestas turi būti nušluotas nuo žemės paviršiaus. Ketu- 
rios valandos prieš antskrydį virš miesto turi būti išmėtyti lapeliai, 
įspėjantys gyventojus evakuotis. Smūgis turi būti suduotas lygiai 
po trisdešimt šešių valandų - ketvirtadienį dvidešimt trečią valan- 
dą Vašingtono laiku. 

Kambaryje, kuriame sėdėjo daugiau negu trisdešimt žmonių, 
savo rankose laikančių visus Amerikos valdžios svertus, stojo mir- 
tina tyla. 

Kenedis kalbėjo toliau: 

— Valstybės sekretorius privalo susisiekti su reikiamų šalių 
vadovais ir gauti leidimą mūsų lėktuvams praskristi virš jų te- 
ritorijos. Jis privalo išaiškinti, kad šaliai atsisakius duoti leidimą 
nutrauksime visą ekonominę ir karinę pagalbą. Žodžiu, padariniai 
bus skaudūs. 

Valstybės sekretorius buvo bestojąs protestuoti, bet: susilaikė. 
Visi pasitarimo dalyviai — vieni nustebę, kiti priblokšti — suniur- 
nėjo. 

Kenedis iškėlė rankas — vos ne piktai, bet raminamai šypsoda- 
masis. Rodės, jis tapo nebe toks valdingas, veikiau net nerūpestin- 
gas. Nusišypsojo valstybės sekretoriui ir kreipėsi tiesiai į jį: 

— Valstybės sekretorius tuojau pat lieps pas mane ateiti Šerha- 
beno sultonato ambasadoriui. Aš jam pasakysiu štai ką: sultonas 
privalo iki rytojaus popietės perduoti įkaitus. Be to, perduos tą 
teroristą Jabrilį taip, kad šis negalėtų nusižudyti. Jei sultonas atsi- 
sakys paklusti, Šerhabeno valstybės nebeliks. 

Kenedis nutilo. Kambaryje tvyrojo kapų tyla. 

— Tai, kas kalbama šiame pasitarime, turi būti laikoma visiško- 
je paslaptyje. Jokia informacija negali nutekėti. Antraip kaltinin- 
kams bus taikoma didžiausia įstatymų nustatyta bausmė. Dabar 
visi galite pasisakyti. 

Jis matė, kad susirinkusiuosius pribloškė jo kalba. Patarėjai 
nudelbė akis, kad tik nesutiktų kitų posėdžio dalyvių žvilgsnių. 

Kenedis išsikėtojo ant savo juoda oda trauktos kėdės, ištiesė 
kojas iš po stalo ir įsmeigė akis į Rožių sodą. Pasitarimas tęsėsi. 

— Pone prezidente, — išgirdo sakant valstybės sekretorių, — aš 
vėl priverstas nepritarti jūsų sprendimui. Jis bus pragaištingas 
Jungtinėms Valstijoms. Jėga sutriuškinę mažytę valstybę tapsime 
parijais visų šalių akyse. 

Balsas dudeno toliau, bet Kenedis negirdėjo žodžių. 

Po kurio laiko išgirdo vidaus reikalų ministro balsą — nors ir 
kuo ramiausią, bet patraukiantį dėmesį: 

— Pone prezidente, sugriovę Daką paleisime vėjais penkias- 
dešimt milijardų Amerikos dolerių — Jungtinių Valstijų naftos 
bendrovių pinigų ir tuos, už kuriuos vidurinės klasės amerikiečiai 


1410 + MARIO PUZO 


pirko šių bendrovių akcijų. Be to, prarasime vieną naftos šaltinį. 
Mūsų šalies vartotojams už benziną teks mokėti dukart brangiau. 

Žmonės vienas per kitą ėmė žerti argumentus. Kodėl Dako 
miestas turi būti sugriautas nelaukiant anos pusės atsako? Dar ne 
visos galimybės išnaudotos. Didžiausią pavojų kelia skuboti veiks- 
mai. Kenedis žvilgtelėjo į savo laikrodį: posėdis tęsiasi jau ilgiau 
negu valandą. Jis atsistojo. 

— Dėkoju kiekvienam už patarimus, — tarė. — Aišku, Šerhabe- 
no sultonas galėtų išsaugoti Dako miestą, jei tučtuojau įvykdytų 
mano reikalavimus. Bet jis to nepadarys. Dako miestas turi būti 
sulygintas su žeme, antraip ateityje mūsų grasinimų nebus paiso- 
ma. Galime rinktis kitą alternatyvą: valdyti šalį, kurią žemins kiek- 
vienas, turintis drąsos ir šautuvą. Tokiu atveju gal mums derėtų 
paleisti kariuomenę ir karinį jūrų laivyną — sutaupytume pinigų. 
Labai aiškiai matau, koks turi būti mūsų veiksmų planas, ir jo 
laikysiuosi. 

— Dabar dėl tų penkiasdešimties milijardų dolerių, kuriuos 
praras Amerikos akcininkai. Konsorciumui, kuriam priklauso Šer- 
habeno naftos pramonė, vadovauja Bertas Odikas. Tuos penkias- 
dešimt milijardų — ir dar daugiau — jis jau atgavo. Žinoma, mes 
kaip įmanydami jam padėsime. Aš suteiksiu ponui Odikui gali- 
mybę išgelbėti savo investicijas kitaip. Siunčiu į Šerhabeną vieną 
lėktuvą pargabenti įkaitų ir kitą, karinį, atskraidinti čia teroristus, 
kad jie stotų prieš teismą. Valstybės sekretorius pasiūlys ponui 
Odikui skristi į Šerhabeną vienu iš šių lėktuvų. Jo užduotis bus 
padėti įtikinti sultoną sutikti su mano sąlygomis. Įtikinti jį, kad 
išgelbėti Dako miestą, Šerhabeno sultonatą ir Amerikos pinigais 
jame sukurtą naftos pramonę jis gali vieninteliu būdu - įvykdy- 
damas mano reikalavimus. Ir taškas. 

— Jeigu sultonas nesutiks, prarasime dar du lėktuvus, Odiką ir 
įkaitus, — tarė gynybos ministras. 

— Veikiausiai, — atsakė Kenedis. — Pažiūrėkime, ar Odikui už- 
teks smarvės. Bet jis gudrus. Jis neblogiau už mane žino, kad sul- 
tonas negali nesutikti. Nė kiek tuo neabejoju, todėl kartu siunčiu 
ir patarėją nacionalinio saugumo klausimais poną Viksą. 

— Pone prezidente, — įsiterpė CŽV vadovas, — tikriausiai ži- 
note, kad priešlėktuvinius pabūklus aplink Daką aptarnauja Šer- 
habeno vyriausybės ir Jungtinių Valstijų naftos bendrovių pagal 
civilinį kontraktą samdyti amerikiečiai. Tai gerai parengti specia- 
listai. Jie gali atidengti ugnį. 

Kenedis nusišypsojo. 

— Odikas lieps jiems evakuotis. Jeigu jie šaudys, bus laikomi 
tėvynės išdavikais, o jiems mokantys mūsų tautiečiai taip pat bus 
patraukti baudžiamojon atsakomybėn už tėvynės išdavystę. 

Prezidentas palaukė, kol visi suprato jo žodžių prasmę: Odikas 
stos prieš teismą. Kenedis atsigręžė į Kristianą: 

— Krisai, gali imtis teisinių dalykų. 

Tarp posėdžio dalyvių buvo du įstatymų leidžiamosios valdžios 
atstovai — Senato daugumos lyderis Tomas Lambertinas ir Atstovų 
Rūmų pirmininkas Alfredas Džincas. Pirmas prašneko senatorius: 

— Manau, tokie veiksmai būtų pernelyg drastiški, kad jų būtų 
galima griebtis išsamiai neapsvarsčius abiejuose Kongreso rūmuose. 

— Prašome neįsižeisti, - mandagiai pradėjo Kenedis, — bet lai- 
ko nėra. Be to, aš, kaip vyriausiasis šalies vykdomasis pareigūnas, 
esu įgaliotas imtis tokių veiksmų. Nėra ko nė sakyti, įstatymų 
leidėjai galės apsvarstyti juos ir įvertinti savo nuožiūra. Bet aš nuo- 
širdžiai viliuosi, kad Kongresas palaikys mane ir į kritišką padėtį 
įstumtą šalį. 

— Toks žingsnis būtų labai rizikingas, — beveik liūdnai tarė se- 
natorius Lambertinas, — o jo padariniai siaubingi. Maldauju jūsų, 
pone prezidente, nesielgti taip skubotai. 

Pirmą kartą per visą posėdį Fransis Kenedis atsakė ne visai 
mandagiai: 

— Kongresas visada man priešindavosi. Mes galim ginčytis dėl 
visokių sudėtingų sprendimų, kol įkaitai bus nužudyti, o Jung- 
tinės Valstijos taps pajuokos objektu visame pasaulyje — kiekvie- 
noje šalyje ir net kiekviename kaimelyje. Aš esu įsitikinęs, kad 
mano analizė ir sprendimas teisingi. Mano kaip šalies vyriausiojo 
vykdomosios valdžios pareigūno galios leidžia man veikti. Krizei 
išsisprendus, aš kreipsiuosi į liaudį ir išsamiai atsiskaitysiu už savo 

veiksmus. O kol kas dar kartą visiems primenu, kad apie tai, kas 
čia buvo kalbama, niekas neturi sužinoti. Visų jūsų laukia dar- 
bai. Apie tai, kas nuveikta, pranešinėkite mano administracijos 
vadovui. 

Prašneko Alfredas Džincas: 

— Pone prezidente, tikėjausi, kad man neteks to sakyti. Kon- 
gresas reikalauja, kad jūs nusišalintumėte nuo derybų su pagro- 
bėjais. Todėl privalau jums pranešti, jog šiandien pat Senatas ir 
Atstovų Rūmai padarys viską, kad neleistų jums įgyvendinti savo 
planų, nes dėl ištikusios asmeninės tragedijos nesugebate blaiviai 
vertinti padėties. 

Kenedis pasisuko į jį. Gražių bruožų veidas suakmenėjo, mė- 
lynos akys buvo tuščios it statulos. 

— Šitaip rizikuosite savo ir Amerikos gerove, — atsakė ir išėjo 
iš kambario. 


Ministrų kabineto pasitarimų kambaryje visi sujudo, suklego. Od- 
bladas Grėjus priėjo prie senatoriaus Lambertino ir Atstovų Rūmų 
pirmininko Džinco. Abiejų veidai buvo niūrūs, balsai šalti. 

— Negalim leisti, kad taip nutiktų, — tarė Džincas. - Manau, 
prezidento patarėjai elgėsi nusikalstamai, kad neatkalbėjo jo nuo 
tokių veiksmų. 

— Jis mane įtikino, kad vadovaujasi ne pykčiu, — pasiteisino 
Odbladas Grėjus. — Tai būtų geriausia išeitis iš padėties. Aišku, 
pavojus didelis, bet nieko nepadarysi — tokie laikai. Mes negalim 
leisti šiai krizei užsitęsti — padariniai gali būti katastrofiški. 

— Per tą laiką, kai pažįstu Eransį Kenedį, - tarė Lambertinas, — 
pirmą kartą jis taip nesiskaito su kitų nuomone. Su įstatymų lei- 
dėjais jis visuomet elgdavosi pagarbiai. Galėjo bent apsimesti, kad 
mes irgi dalyvaujame priimant sprendimą. 

— Jį kamuoja baisi įtampa. Būtų gerai, jei Kongresas dar labiau 
jos nedidintų, — atsakė Odbladas Grėjus, bet tai sakydamas pama- 
nė: „Nėra ko nė svajoti.“ 

— Gal dėl visko ir kalta įrampa, - sunerimęs tarė Džincas. 

Ko jis čia mala šūdą, pamanė Grėjus, tada paskubomis malo- 
niai atsisveikino ir parbėgo į savo kabinetą. Reikės paskambinti 
šimtams parlamentarų. Nors slapčia smerkė Kenedį už rizikingą 
sumanymą, buvo pasiryžęs prastumti jį Kongrese. 

Artūras Viksas, patarėjas nacionalinio saugumo klausimais, 
bandė iškamantinėti gynybos ministrą ir įsitikinti, kad nedelsiant 
bus sušauktas pasitarimas su štabų vadais. Bet ministras atrodė 
pritrenktas to, kas vyksta. Jis tik niurnėjo atsakydamas, su viskuo 
sutiko, bet pats nieko nesiūlė. 

Judžinas Dazis pastebėjo, kad Odbladui Grėjui sunkiai sekėsi 
bendrauti su įstatymų leidėjais. Matyt, reikia laukti didelės bėdos. 

Dazis pasisuko į Eleną Diuprei. 

— Ką jūs manote? — paklausė jos. 

Viceprezidentė šaltai jį nužvelgė. Labai graži moteris, pamanė 
Dazis. Reikės pakviesti ją vakarienės. 

— Manau, tu ir kiti prezidento patarėjai jį apvylėte. Jis per- 
nelyg drastiškai reaguoja į susidariusią padėtį. O kur, po velnių, 
Kristianas Kli? Juk jis tuoj pat turėtų ko nors imtis. 

Kli išties pradingo ir tuo nustebino viceprezidentę. Tokiomis 
svarbiomis akimirkomis jis taip nesielgdavo. 

— Jis protauja logiškai, — pyktelėjo Dazis, — ir mes privalome 
ji palaikyti, net jeigu nesutinkame su jo nuomone. 

— Svarbiausia — kaip Fransis pateikė tą nuomonę, — atsakė 
Diuprei. - Akivaizdu, kad Kongresas bandys nušalinti jį nuo de- 
rybų ir net laikinai nuo pareigų. 

— Tik per jo patarėjų lavonus! — atšovė Dazis. 

— Būkit geri, elkitės atsargiai, — ramiai patarė Elena Diuprei. — 
Mūsų šaliai gresia didžiulis pavojus. 

ŠIĄ TREČIADIENIO POPIETĘ Piteris Klutas neabejotinai buvo 
vienintelis pareigūnas Vašingtone, beveik nekreipiantis dėmesio į 
naujieną, kad nužudyta prezidento dukra. Visos jo mintys sukosi 
apie grasinimą susprogdinti atominę bombą. 

Kaip FTB direktoriaus pavaduotojas jis buvo beveik visiškai 
atsakingas už šią žinybą. Nominaliai vadovo pareigas einantis 
Kristianas Kli tik laikė valdžios vadeles ir stengėsi padaryti Biurą 
pavaldesnį Teisingumo ministerijai, kuriai irgi vadovavo. Šios dvi 
Kristiano Kli pareigos visuomet nedavė ramybės Piteriui Klutui. 
Jam kėlė nepasitenkinimą ir tai, kad prezidentas Kli paskyrė dar 
ir Slaptosios tarnybos vadovu. Klutui nepatiko, kad tiek daug 
valdžios sutelkta vieno žmogaus rankose. Piteris dar žinojo, jog 
Kli tiesiogiai vadovauja elitiniam būriui, oficialiai priklausančiam 
FTB. Jame dirbo buvę Kli kolegos iš CŽV. Klutas tai laikė asme- 
niniu įžeidimu. 

Bet už šį naują branduolinį šantažą atsakingas buvo Piteris 
Klutas. Jis vienas viską kontroliuos, priims visus sprendimus. Lai- 
mė, jis galėjo vadovautis konkrečiomis raštiškomis instrukcijomis, 
be to, dalyvavo seminaruose, skirtuose vidinės branduolinės grės- 
mės klausimams. Taigi Klutas buvo tikras tokių situacijų žinovas. 
Darbuotojų irgi nestigo. Kli gavus FTB direktoriaus postą žinybos 
personalas padidėjo triskart. 

Pirmą kartą pamatęs grasinantį laišką su pridėtomis schemo- 
mis Klutas, kaip ir nurodyta instrukcijose, iškart pradėjo veikti. 
Vis dėlto jis pajuto jaudulį ir tam tikrą baimę. Iki to laiko tokių 
grasinimų buvo gauta šimtai, vos keletas — tikri, bet nė vienas ne- 
buvo toks įtikinamas kaip šis. Visi grasinimai buvo nuslėpti nuo 
visuomenės, nes to irgi reikalavo instrukcijos. 

Klutas nedelsdamas specialiomis ryšio priemonėmis, naudo- 
jamomis išimtinai šiam tikslui, perdavė laišką Energetikos de- 
partamento vadovybės būstinei Merilande. Jis taip pat ant kojų 
sukėlė šio departamento Branduolinių objektų paieškų tarnybą, 
įsikūrusią Las Vegase. Tarnyba jau skraidino į Niujorką konteinerį 
su įrankiais ir paieškos aparatūra. Kitais lėktuvais į Niujorką at- 
skris parengti specialistai. Jie užmaskuotais furgonais, prigrūstais 
šiuolaikinės aparatūros, ieškos bombos miesto gatvėse. Tam bus 
naudojami ir sraigtasparniai. Po miestą išsibarstys vyrai, nešini 
portfeliais su Geigerio skaitikliais. Bet šitie dalykai buvo ne Kluto 
rūpestis. Jam tereikės skirti ginkluotų FTB apsaugininkų paieškos 
tarnybos agentams lydėti. Klutui reikėjo rasti niekdarius. 

Energetikos departamento būstinės Merilande specialistai 
išstudijavo laišką ir atsiuntė jam psichologinį autoriaus profilį. 
Klutas nusistebėjo tais vyrukais — jis nenumanė, kaip jiems tai 
pavyksta. Aišku, jie galėjo vadovautis viena į akis krintančia smul- 
kmena - laiške nebuvo reikalaujama pinigų. Be to, jame nebuvo 
keliama jokių politinių šūkių. Vos gavęs šį apibūdinimą Klutas 
pasiuntė į paiešką tūkstantį žmonių. 

Merilando psichologai teigė, kad laiško autorius tikriausiai 
labai jaunas ir turintis itin gerą išsilavinimą. Veikiausiai fizikos 
studentas iš labai prestižinio universiteto. Pakako vien šios intor- 
macijos ir vos po kelių valandų Klutas turėjo du išties rimtus įta- 
riamuosius, paskui viskas ėjosi kaip per sviestą. Jis plušėjo kiaurą 
naktį — davė nurodymus vietose dirbančioms grupėms. Kai jam 
pranešė apie tai, kad nužudyta Teresa Kenedi, tuoj pat metė šią 
žinią iš galvos, tik spėjo dingtelėti mintis, jog visi šie dalykai gali 
būti kažkaip tarpusavyje susiję. Bet Kluto užduotis šiąnakt buvo 
kita — rasti laiško su grasinimu susprogdinti branduolinę bombą 

autorių. Ačiū Dievui, tas šunsnukis yra idealistas, todėl bus len- 
gviau susekti. Dėl pinigų šitaip padarytų milijonai godžių niekšų, 
o tokius sugauti kur kas sunkiau. 

Laukdamas, kol ateis pranešimai, Klutas paleido kompiuteryje 
rinkmenas su visais anksčiau gautais tokio pobūdžio grasinimais. 
Branduolinis ginklas nebuvo rastas nė karto, o šantažuotojai, su- 
čiupti atėję atsiimti išpirkos, prisipažindavo, kad bombos nėra. 
Kai kurie jų šį tą išmanė apie fiziką. Kiti informacijos gavę iš 
kairuoliško žurnalo, išspausdinusio straipsnį apie tai, kaip pasi- 
gaminti atominę bombą. Žurnalas buvo verčiamas straipsnio ne- 
spausdinti, bet jis kreipėsi į Aukščiausiąjį Teismą ir šis nutarė, kad 
draudimas spausdinti būtų žodžio laisvės varžymas. Net dabar tai 
prisiminęs Piteris Klutas drebėjo iš įniršio. Ta suknista šalis susi- 
naikins pati! Jam pasirodė įdomus vienas dalykas: tarp daugiau ne- 
gu dviejų šimtų šantažuotojų nebuvo nė vienos moters, nė vieno 
juodaodžio ir net nė vieno užsienio teroristo. Visi iki vieno pinigų 
godūs amerikiečiai - kad juos kur velnias. 

Baigęs žiūrėti kompiuterio rinkmenas Klutas kiek pamąstė 
apie savo viršininką Kristianą Kli. FTB direktoriaus pavaduo- 
tojui labai nepatiko, kaip šis vadovauja žinybai. Kli manė, kad 
vienintelė FTB pareiga — saugoti Jungtinių Amerikos Valstijų 
prezidentą. Todėl jis pasitelkė ne vien Slaptosios tarnybos skyrių, 
bet kiekviename šalies FTB padalinyje turėjo specialiųjų būrių. 
Jų pagrindinė pareiga buvo suuosti galimus pavojus, gresiančius 
prezidentui. Taigi Kli atitraukė daugybę agentų nuo kitų FTB 
operacijų. 

Klutas nepatikliai žiūrėjo ne tik į pernelyg dideles Kli galias, 
bet ir į specialųjį jo būrį, sudarytą iš buvusių CŽV darbuotojų. 
Kokį velnią jie dirba?! Piteris Klutas to nežinojo, nors turėjo vi- 
sišką teisę. Būrys buvo atskaitingas tiesiogiai Kli, o tokioje visuo- 
menės akylai stebimoje žinyboje kaip FTB tai buvo labai blogas 
dalykas. Tiesa, kol kas nieko baisaus nenutiko. Klutas dėjo daug 
pastangų, kad pridengtų savo užpakalį ir netektų srėbti košės, kai 
tas specialusis būrys iškrės kokią šunybę ir jo žinybą užgrius viso- 
kios laikinosios Kongreso tyrimų komisijos. 


KETVIRTASIS KENEDIS + 147 


Pirmą valandą nakties atėjo Kluto padėjėjas ir pranešė, kad 
pradėti sekti du įtariamieji. Esama dalykų, atitinkančių pateiktą 
psichologinį profilį ir kitų netiesioginių įrodymų. Tereikia arešto 
orderio. 

— Pirma turiu pranešti Kli, — tarė padėjėjui Klutas. — Pabūk 
čia, kol jam paskambinsiu. 

Klutas žinojo, kad Kli dabar veikiausiai prezidento administra- 
cijos vadovo kabinete, o jei ne, Baltųjų rūmų telefono operatoriai 
tikrai jį ras. Bet Kli atsiliepė Klutui surinkus patį pirmą numerį. 

— Širą ypatingą bylą beveik baigiam, — pranešė jam Klutas, — bet 
manau, kad turiu tave informuoti prieš juos semiant. Gali užsukti? 

— Ne, negaliu, — Kli balse buvo justi įrampa. —- Dabar turiu 
būti su prezidentu — neabejoju, kad tai supranti. 

— Tai gal man veikti toliau, o tau pranešiu paskui? — paklausė 
Klutas. 

Ilgai padvejojęs Kli atsakė: 

— Manau, nieko neatsitiks, jei pirma čia užvažiuosi. Jei būsiu 
užsiėmęs, luktelk. Bet turi paskubėti. 

— Jau važiuoju, — atsakė Klutas. 

Nė vienam neatėjo į galvą keistis informacija telefonu — apie 
tai negalėjo būti nė kalbos. Pasiklausyti telefono pokalbių galėjo 
kas tik netingi. 

Klutas nusigavo į Baltuosius rūmus ir tarnautojas palydėjo jį į 
nedidelį pasitarimų kambarį. Kli jo laukė. Nusiėmęs protezą pro 
kojinę masažavosi strampą. 

— Turiu vos kelias minutes, — tarė Kristianas. — Laukia svarbus 
posėdis pas prezidentą. 

— Dieve, kaip jį užjaučiu, — pagailėjo Klutas. — Kaip jis? 

— Fransis niekada neparodo, ką jaučia. Sakyčiau, tvardosi, — 
Kli tarsi suglumęs papurtė galvą ir paragino: — Na, gerai, klok. 

Jis pažvelgė į pavaduotoją savotiškai dygėdamasis — jo išvaizda 
visada erzindavo. Klutas niekada neatrodydavo pavargęs, be to, 
buvo iš tų vyrų, kurių marškiniai ir kostiumas, rodos, nesiglamžo. 
Visuomet kvadratiniu mazgu ryšėdavo megztus vilnos kaklaraiš- 
čius, paprastai šviesiai pilkus, retkarčiais tamsiai raudonus. 

— Aptikome jų pėdsakų, — pradėjo Klutas. - Du dvidešimt- 
mečiai, dirba Masačusetso technologijos instituto branduolinėje 
laboratorijoje. Genijai, intelekto koeficientas daugiau negu šimtas 
šešiasdešimt. Iš turtingų šeimų, kairiųjų pažiūrų, dalyvavo žygiuo- 
se prieš branduolinį ginklą. Tie vaikigaliai turi teisę naudotis slapta 
informacija. Juodu atitinka psichologų sudarytą protilį. Bostono 
laboratorijoje dirba prie kažkokio vyriausybės ir instituto finan- 
suojamo projekto. Prieš porą mėnesių atvyko į Niujorką. Bičiulis 
parūpino jiems merginų, jie pasidulkino, ir jiems labai patiko. 
Draugelis neabejoja, kad jiems tai buvo pirmas kartas. Jaunatviš- 
kas idealizmas ir siaučiantys hormonai — mirtinas derinys. Mano 
žmonės akylai juos seka. 

— Ar turi kokių tvirtų įrodymų? — paklausė Kli. — Ką nors 
konkretaus? 

— Mes juk jų neteisiame, net nepateikiame jiems kaltinimų, — 
atsakė Klutas. — Mes suimame juos prevenciškai, tai daryti leidžia 
Atominės bombos įstatymai. Kai atsidurs mūsų rankose, prisipa- 
žins ir pasakys mums, kur paslėpta ta prakeikta bomba, jeigu ji 
apskritai yra. Manau, jos nėra, jie tik šūdą mala. Ber tą laišką tikrai 
parašė jie. Jis atitinka psichologinį profilį. Be to, laiškas išsiųstas 
tą pačią dieną, kai juodu buvo apsistoję Niujorko „Hiltono“ vieš- 
butyje. Tai itin svarus argumentas. 

Kristianas dažnai stebėdavosi visų valdžios žinybų išgalėmis, 
visais tais kompiuteriais ir be galo šiuolaikiška elektronine apa- 
ratūra. Stulbino tai, kad bet kurio žmogaus bet kur buvo gali- 
ma pasiklausyti, nors ir kokių atsargumo priemonių jis imtųsi. 
O kompiuteriai mažiau negu per valandą galėjo peržiūrėti visų 
miesto viešbučių registracijos įrašus. Yra ir kitų rimtų, sudėtingų 
priemonių. Aišku, jos visos kainavo pasakiškus pinigus. 

— Na, gerai, — sutiko Kristianas, — mes juos suimsime. Bet 
nesu įsitikinęs, kad priversime prisipažinti. Jie juk labai gudrūs 
jaunuoliai. 

Klutas pažvelgė viršininkui tiesiai į akis. 

— Mes neversime jų prisipažinti, Krisai, juk gyvename civili- 
zuotoje šalyje. Mes leisime sprogti bombai ir žūti tūkstančiams 

žmonių, — jis vos ne piktdžiugiškai šyptelėjo. - Arba eik pas pre- 
zidentą — tegul pasirašo įsakymą atlikti kvotą taikant medicinos 
priemones. Na, žinai —- Atominių ginklų kontrolės įstatymo de- 
vintas skyrius. 

Klutas nuo pat pokalbio pradžios čia ir suko. 

O Kristianas visą naktį stengėsi negalvoti apie tokią galimy- 
bę. Jį visados šiurpino, kad Jungtinės Amerikos Valstijos turi tokį 
slaptą įstatymą. Žiniasklaida lengvai galėjo apie jį sužinoti. Na, 
tam kliudė nerašytas žiniasklaidos priemonių savininkų ir šalies 
vadovų susitarimas. Todėl visuomenė neišgirs apie šį įstatymą, 
kaip ir apie daugybę kitų, susijusių su branduoliniais ginklais. 

Kristianas puikiai žinojo devintą įstatymo skyrių. Būdamas 
juristas juo stebėjosi. Jis visuomet bjaurėjosi jo barbariškumu. 

Iš esmės šis įstatymo skyrius suteikė prezidentui teisę įsakyti 
peršviesti įtariamiesiems chemikalais paveiktas smegenis. Tai bu- 
vo melo detektorius pačiose smegenyse. Įstatymas specialiai pa- 
rengtas siekiant išgauti informaciją apie paslėptus branduolinius 
įtaisus. Šiam atvejui jis tiko kuo puikiausiai. Įtariamojo nekan- 
kins, jis nejaus skausmo. Tiesiog bus fiksuojami cheminiai poky- 
čiai smegenyse ir iš jų bus sprendžiama, ar atsakant į klausimus 
nemeluojama. Taigi šis tardymo būdas humaniškas. Vienintelė 
bėda — niekas nežinojo, kas po tokios procedūros nutinka sme- 
genims. Bandymai rodė, kad retkarčiais tiriamieji iš dalies pra- 
rasdavo atmintį, sutrikdavo kai kurios smegenų funkcijos. Ne, 
tiriamieji neišprotėdavo — tai būtų buvę nesąžininga tų vargšų 
atžvilgiu, bet, pasak vieno šmaikštuolio, pianistais virtuozais jie 
jau irgi negalėtų tapti. O tikimybė visiškai prarasti atmintį buvo 
dešimt procentų. Kitaip sakant, po procedūros tiriamasis galėtų 
pamiršti visą savo praeitį. 

— Aišku, tikimybė menka, - tarė Kristianas, — bet gal šis grasi- 
nimas susprogdinti bombą susijęs su lėktuvo pagrobimu ir popie- 
žiaus nužudymu? Atrodo, kad net tą vaikiną Long Ailande tyčia 
pakišo. Gal visa tai tik dūmų uždanga tikriesiems kėslams paslėpti? 

Klutas ilgai žiūrėjo į pašnekovą tarsi apgalvodamas atsakymą, 
galop tarė: 


150 +  "MARIO PUZO 


— Gal. Bet įtariu, kad tai vienas iš tų neįtikėtinų sutapimų. 
Istorijoje jų apstu. 

— Ir jie visada baigiasi tragiškai, — tarstelėjo Kristianas. 

— Tie vaikigaliai — pamišę, ir tiek, bet jie dar ir genijai. Jų 
manija — visam pasauliui gresiantis branduolinis pavojus. Jie tik 
politikieriai, šio meto politiniai kivirčai jiems nerūpi. Jiems nusi- 
šikti ant arabų ir žydų arba vargšų ir turčių Amerikoje nesantai- 
kos. Arba demokratų ir respublikonų. Jie tenori, kad saulė šviestų 
skaisčiau, — jis niekinamai nusijuokė. — Visi tariasi esą dievai. Ma- 
no, kad jiems nieko negali atsitikti. 

Kristianas neabejojo tik dėl vieno: dėl šių dviejų problemų, 
įkaitų dramos ir atominės bombos pavojaus, politikai sulaužys ne 
vieną ietį. Tik neskubėk, pamanė jis. Eransiui dabar gresia siau- 
bingas pavojus. Jį reikės apsaugoti. Gal pavyks išpešti naudos iš 
to, kas vyksta Šerhabene ir Čia. 

— Klausyk, Piteri, - kreipėsi į Klutą, — žiūrėk, kad ši operacija 
būtų laikoma didžiausioje paslaptyje. Tegul niekas daugiau apie 
ją nesužino. Sučiupkite tuos du vaikinus ir įkiškite į mūsų laisvės 
atėmimo įstaigų ligoninę čia, Vašingtone. Operacijoje dalyvausi- 
me tik mudu su tavim ir specialiojo būrio agentai. Pakišk jiems 
po nosimi Atominių ginklų kontrolės įstatymą — kad nė žodeliu 
neprasitartų. Tų jaunuolių niekas neturi pamatyti, niekas negali 
su jais kalbėtis — tik aš. Pats juos ištardysiu. 

Klutas įtariai į jį pažiūrėjo. Jam nepatiko, kad operacija pati- 
kima specialiajam Kli būriui. 

— Medikai nenorės leisti tiems vaikigaliams į smegenis chemi- 
kalų, kol nepamatys prezidento įsakymo. 

— Paprašysiu prezidento įsakyti. 

— Šiuo atveju laikas yra labai svarbus, — apsimesdamas abejin- 
gu tarė Piteris Klutas, — o tu sakai, kad tardysi juos vienas. O aš? 
Kas, jeigu negalėsi trauktis nuo prezidento? 

— Nesijaudink, — nusišypsojo Kristianas Kli, — aš juos ištar- 
dysiu. Niekas kitas to negali daryti, Piteri. O dabar klok man 
smulkmenas. 


KETVIRTASIS KENEDIS +» IšI 


Jis galvojo apie kitką. Netrukus susitiks su FTB Specialiojo 
skyriaus vadais ir įsakys elektronikos bei kompiuterijos priemonė- 
mis sekti svarbiausius Kongreso ir Sokrato klubo narius. 


Adamas Gresas ir Henris Tibotas jau buvo paslėpę savo miniatiū- 
rinę atominę bombą. Ją konstruodami įdėjo daug triūso ir išra- 
dingumo. Jie taip didžiavosi šiuo kūriniu, kad negalėjo atsispirti 
pagundai panaudoti jį be galo kilniam savo tikslui. 

Juodu skaitė visus „The New York Times“ laikraščio numerius, 
bet laiškas taip ir nepasirodė pirmame puslapyje. Televizijos irgi 
nepranešė apie jį žiniose. Jų reikalavimai nebuvo įvykdyti, taigi 
jaunuoliai neturėjo kaip parodyti pareigūnams, kur paslėpta bom- 
ba. Juos tiesiog ignoravo. Tai juodu išgąsdino ir kartu supykdė: 
dabar bomba sprogs, žus tūkstančiai. Bet gal tai tik į gera? Kaip dar 
galima įspėti žmoniją apie atominės energijos pavojus? Kaip dar 
priversti valdžios atstovus imtis būtinų priemonių, kad būtų už- 
kirstas kelias branduolinę energiją vartoti ne taikiems tikslams? Jų- 
dviejų skaičiavimais, atominė bomba sugriaus nuo keturių iki šešių 
Niujorko kvartalų. Jaunuolių negraužė sąžinė: bombą sukonstravo 
taip, kad radioaktyviųjų iškritų būtų kuo mažiau. Tik apgailestavo, 
kad žmonių vis dėlto žus. Bet tai bus menka kaina žmonijai už 
tai, kad pamatys, kaip neteisingai iki šiol gyveno. Juk kol kas nėra 
tvirtų garantijų, kad branduolinis ginklas nebus panaudotas, ne 
visos pasaulio valstybės uždraudusios atomines bombas. 

Trečiadienį Gresas su Tibotu dirbo instituto laboratorijoje, kol 
visi išėjo namo, tada susiginčijo, ar paskambinti valdžios pareigū- 
nams ir įspėti apie bombą. Iš pradžių juodu nė nemanė jos sprog- 
dinti. Tik ketino sulaukti, kol jų laišką išspausdins „The New York 
Times“, tada grįžti į Niujorką ir padaryti bombą neveiksmingą. 
Bet dabar atrodė, kad valdžia tikrina jų valios stiprybę. Nejaugi 
su jais elgsis kaip su vaikais, šaipysis iš jų, nors abu gali tiek daug 
nuveikti žmonijos labui? O gal vis dėlto juos išklausys? Sąžinė 
neleido jiems tęsti mokslinio darbo, jeigu jo vaisius politikai pri- 
taikys nedoriems tikslams. 

Niujorką bausmei pasirinko todėl, kad jame lankydamiesi pa- 
sibaisėjo blogiu — rodės, juo sunkte persisunkusios visos miesto 
gatvės. Elgetos grasindavo, jei neduodavo išmaldos, vairuotojai 
įžūliai brukdavosi tarp automobilių, pardavėjai elgdavosi neman- 
dagiai, kas sekundę įvykdavo nusikaltimas — įsilaužimas, apiplė- 
šimas arba žmogžudystė. Ypač jie pasidygėjo Taimso aikšte, tokia 
sausakimša žmonių, kad panėšėjo į tarakonų knibždančią praustu- 
vę. Sąvadautojai, narkotikų prekeiviai ir kekšės šioje aikštėje elgėsi 
taip agresyviai, kad juodu išsigandę spruko į savo viešbutį. Taigi 
visiškai pagrįstai pasibaisėję jaunuoliai nusprendė bombą padėti 
Taimso aikštėje. 

Adamas su Henriu, be abejo, ir visa Amerika, buvo priblokš- 
ti, kai per televiziją pamatė, kaip buvo nužudyta Teresa Kenedi. 
Juodu šiek tiek suirzo, nes šis įvykis atitraukė dėmesį nuo jų pačių 
akcijos — juk galų gale žmonijos likimui ji svarbesnė. 

Per tą laiką jaunuoliai ėmė nervintis. Kalbėdamasis telefonu 
Adamas girdėdavo keistą spragsėjimą, be to, jam pasirodė, kad 
jo automobilis sekamas. Kartais gatvėje prasilenkdamas su kokiu 
žmogumi pajusdavo silpną elektros iškrovą. Jis apie tai papasakojo 
draugui. 

Henris Tibotas buvo labai aukštas ir liesas. Atrodė, kad sudėtas 
iš vielų, sujungtų mėsos ir permatomos odos atraižomis. Vaikinas 
buvo gabesnis mokslininkas už Adamą ir šaltesnių nervų. 

— Elgiesi kaip ir visi nusikaltėliai, - paaiškino jis Adamui. — Tai 
natūralu. Aš irgi išsigąstu, kai kas nors pabeldžia į duris: juk gali 
ateiti FTB agentai. 

— O jeigu vieną kartą taip ir bus? — paklausė bičiulis. 

— Laikyk liežuvį už dantų, kol atvyks advokatas, — patarė Hen- 
ris Tibotas. — Tai svarbiausia. Gautume po dvidešimt penkerius 
metus vien už laišką. Taigi jeigu bomba sprogtų, pridėtų dar keletą. 

— Manai, gali mus susekti? — paklausė Adamas. 

— Jie neturi nė menkiausios galimybės, — patikino Henris. — 
Juk atsikratėme visų įkalčių. Dėl Dievo meilės, nejaugi manai, kad 
jie gudresni už mus? 

Atsakymas nuramino Adamą, bet visų dvejonių neišsklaidė. 

— Gal mums reikėtų paskambinti ir pasakyti, kur jinai, — svars- 
tė jis. 

— Ne! — nukirto Henris. — Jie visi dabar sukelti ant kojų ir pa- 
sirengę nustatyti, iš kur skambintume. Tik taip ir galėtų mus su- 
čiupti. Atmink: jei įkliūsim į bėdą, laikyk liežuvį už dantų. O dabar 
kibkim į darbą. 

Iš tikrųjų Adamas su Henriu tą vakarą iki vėlumos dirbo la- 
boratorijoje todėl, kad norėjo pabūti kartu. Juodu troško kalbėtis 
apie tai, ką padarė, apie savo perspektyvas. Tie jaunuoliai buvo 
nepaprastai valingi. Juos auklėjo, kad reikia drąsiai ginti savo įsi- 
tikinimus ir nepaisyti autoritetų, jeigu šie neklauso logiškų argu- 
mentų. Nors abu lengvai galėjo sugalvoti matematikos formules, 
galinčias pakeisti žmonių likimą, nė vienas neišmanė sudėtingų 
civilizuotą visuomenę siejančių santykių. Šie puikūs mokslininkai 
dar nespėjo perprasti žmonijos. 

Kai juodu jau ruošėsi išeiti, sučirškė telefonas. Skambino Hen- 
rio tėvas. 

— Sūnau, klausykis įdėmiai. Netrukus jus suims FTB agentai. 
Kol neleis pasimatyti su advokatu, nieko jiems nesakykit. Nė žo- 
džio! Pažįstu... 

Tą akimirką durys atsilapojo ir į vidų sugriuvo ginkluoti vyrai. 


IO SKYRIUS 


BE JOKIOS ABEJONĖS, Amerikos turtuoliai sąmoningiau negu 
bet kurios kitos pasaulio valstybės turčiai suvokia visuomenės po- 
reikius. Tai ypač pasakytina apie pačius turtingiausius, milžiniškų 
korporacijų savininkus ir valdytojus. Jie panaudoja savo ekono- 
minę galią politikoje ir reiškiasi visose kultūros srityse. Iš visų šių 
turtuolių išsiskyrė Pietų Kalifornijos sokratiško* golfo ir teniso 
klubo nariai. Klubą kaip liberalią politinę ir kartu pramogoms 
skirtą organizaciją beveik prieš septyniasdešimt metų įkūrė nekil- 
nojamojo turto prekybos, žiniasklaidos, kino pramonės ir žemės 
ūkio magnatai. Klubas buvo uždaras, jo nariais galėjo tapti tik 
labai turtingi žmonės. Nors pagal įstatus į jį galėjo būti priimami 
visi, juodaodžiai ir baltieji, judėjai ir katalikai, vyrai ir moterys, 
menininkai ir pramonininkai, iš tikrųjų jame buvo tik saujelė juo- 
dųjų ir nė vienos moters. 

Sokrato klubas — šitaip jis dažniausiai būdavo vadinamas — 
galop tapo labiausiai apsišvietusių, pačių atsakingiausių turtuolių 
sambūriu. Tokie žmonės, žinia, elgiasi apdairiai. Todėl klubo ap- 
saugos tarnybai vadovavo buvęs CŽV direktoriaus pavaduotojas 


* Sokratiški klubai daugiausia veikia JAV ir Didžiosios Britanijos aukštosiose mo- 


kyklose. Pirmasis buvo įsteigtas Oksfordo universitete 1941 m. 

operacijoms, o jį juosianti tvora su elektroninėmis stebėjimo ir 
signalizacijos priemonėmis buvo aukščiausia visose Jungtinėse 
Valstijose. 

Keturis kartus per metus klubas virsdavo stovykla. Į ją su- 
važiuodavo nuo penkiasdešimties iki šimto žmonių, kuriems 
priklausė, galima sakyti, visa Amerika. Jie susirinkdavo savaitei 
ir tą laiką gaudavo minimalias paslaugas. Patys klodavosi lovas, 
įsipildavo gėrimų ir kartais vakarais net kepdavosi maistą lauke 
virš žarijų. Aišku, vienas kitas padavėjas, virėjas ir kambarinė juos 
aptarnaudavo, be to, tie svarbūs žmonės neišsiversdavo be padėjė- 
jų - juk Amerikos verslas ir politika negalėjo sustoti, kol turtuoliai 
atgaus dvasios jėgas. 

Per tą savaitę tie vyrai rinkdavosi nedidelėmis grupėmis ir slap- 
ta diskutuodavo. Be to, dalyvaudavo iškilių profesorių iš garsiau- 
sių universitetų vedamuose seminaruose etikos ir filosofijos klau- 
simais, tokiais kaip laimingųjų elito atsakomybė tiems, kuriems 
gyvenime ne taip pasisekė. Garsūs mokslininkai skaitydavo jiems 
paskaitas apie branduolinių ginklų naudą ir žalą, smegenų veiklos 
tyrimus, kosmoso paslaptis ir ekonomikos teorijas. 

Be to, klubo nariai žaisdavo tenisą, plaukiodavo baseine, reng- 
davo trik trak ir bridžo turnyrus, iki paryčių diskutuodavo apie 
gėrį ir blogį, moteris ir meilę, santuoką ir neištikimybę. Tai buvo 
atsakingi vyrai, patys atsakingiausi amerikiečiai. Jie siekė dviejų 
tikslų: grįždami į paauglystę tapti geresniais žmonėmis ir bandyti 
bendromis pastangomis padaryti visuomenę geresnę — na, geresnę 
jų įsivaizdavimu. 

Praleidę savaitę kartu jie grįždavo į įprastą gyvenimą įkvėpti 
naujų vilčių, troškimo padėti žmonijai ir aiškiau suvokdami, kaip 
galima suderinti skirtingą savo veiklą tam, kad būtų išsaugota esa- 
ma visuomenės sankloda. Kai kurie dar spėdavo užmegzti keletą 
glaudesnių asmeninių santykių, padėsiančių jiems versle. 

Ši klubo stovykla prasidėjo antrąją Velykų dieną. Dėl šalį iš- 
tikusios krizės, susijusios su popiežiaus nužudymu ir lėktuvo su 
prezidento dukra pagrobimu, į ją susirinko mažiau negu dvide- 
šimt narių. 

Vyriausias dalyvis buvo Džordžas Grinvelas. Šis aštuonias- 
dešimtmetis vis dar žaisdavo tenisą dvejetais, tik iš mandagumo 
nesisiūlydavo į varžovus jaunesniems vyrams, kurie būtų priversti 
kovoti ne iš visų jėgų. Tačiau ilgas valandas prie trik trak stalo jis 
vis dar būdavo rimtas varžovas. 

Grinvelui būdavo nė motais šalį ištinkančios krizės — nebent 
jos kaip nors susisiedavo su grūdais, nes privati jo bendrovė valdė 
beveik visus Amerikoje auginamus kviečius. Jo žvaigždė nušvito, 
kai prieš trisdešimt metų Jungtinės Valstijos paskelbė embargą 
grūdų eksportui į Rusiją, šitokia politine gudrybe siekdamos pa- 
guldyti ant menčių Šaltojo karo priešininkę. 

Džordžas Grinvelas buvo patriotas, bet ne kvailys. Jis supra- 
to, kad Rusija nenusileis tokiam spaudimui. Suvokė ir tai, kad 
Vašingtono paskelbtas embargas sužlugdys Amerikos fermerius. 
Taigi nepaisydamas JAV prezidento draudimo, tiekė grūdus Ru- 
sijai per kitas užsienio bendroves ir šitaip užsitraukė vykdomosios 
valdžios rūstybę. Kongresui buvo pateikti įstatymų projektai ap- 
riboti jo šeimos valdomos bendrovės teises, ją padaryti atvirąja 
akcine bendrove ir kaip nors imti kontroliuoti Grinvelą. Bet šis 
nepagailėjo pinigų įstatymų leidėjams ir šie numojo ranka į tuos 
kvailus siūlymus. 

Grinvelui be galo patiko Sokrato klubas, mat buvo prašma- 
tnus, bet ne tiek, kad keltų pavydą ne tokiems pasiturintiems 
visuomenės nariams. Ir dar dėl to, kad žiniasklaidai jis neegzis- 
tavo, nes jo nariai valdė beveik visus šalies laikraščius, žurnalus ir 
televizijos bendroves. Be to, klube jausdavosi jaunas ir galėdavo 
neformalioje aplinkoje bendrauti su jaunesniais, bet ne mažesnę 
galią negu jis turinčiais vyrais. 

Per tą embargą Grinvelas gavo milžinišką pelną supirkdamas 
kviečius ir kukurūzus iš vargo prispaustų Amerikos termerių ir 
parduodamas juos ant bado slenksčio atsidūrusiai Rusijai. Bet jis 
pasirūpino, kad iš to pelno naudos gautų ir Jungtinių Amerikos 
Valstijų žmonės. Taigi pasielgė taip, kaip jam liepė principai — o 
šie liepė parodyti, kad jis yra nuovokesnis už valdžios funkcio- 
nierius. Tą pelną, šimtus milijonų dolerių, jis skyrė muziejams, 

švietimo fondams, kultūrinėms televizijų programoms, ypač mu- 
zikinėms, mat pats aistringai mėgo muziką. 

Grinvelas didžiavosi esąs civilizuotas žmogus: argi jis nesimokė 
geriausiose mokyklose, argi ten jam neįkalė į galvą, kad turtuoliai 
turi elgtis atsakingai su kitais visuomenės nariais, neatstumti savo 
artimo, jį atjausti? Kaip verslininkas jis būdavo griežtas, nes verslas 
jam buvo savotiška meno forma: aritmetikos veiksmai su milijo- 
nais tonų grūdų galvoje skambėjo aiškiai ir saldžiai lyg kamerinė 
muzika. 

Štai kodėl jis įsiuto (taip gėdingai elgdavosi retai), kai labai 
jaunas muzikos profesorius, dirbantis Grinvelo fondo lėšomis 
įsteigtoje universiteto katedroje, išspausdino esė ir džiazą su ro- 
kenrolu iškėlė aukščiau Bramso ir Šuberto, o klasikinę muziką 
išdrįso apibūdinti epitetu „laidotuvių“. Grinvelas baudėsi nuša- 
linti profesorių nuo pareigų, bet jį sulaikė įgimtas mandagumas. 
"Tačiau kai tas pats profesorius išspausdino kitą esė ir joje nevyku- 
siai parašė: „Žmonėms juk nusišvilpti ant Bethoveno“, Grinvelo 
kantrybės taurė buvo perpildyta. Jaunasis profesorius niekada taip 
ir nesuprato, kas atsitiko, bet po metų San Fransiske jau privačiai 
mokė skambinti pianinu. 

Sokrato klubas leido sau vieną prabangą — labai įmantrią ryšio 
sistemą. Tą rytą, kai slaptame pasitarime su patarėjais prezidentas 
Kenedis pranešė, kokį ultimatumą pateiks Šerhabeno sultonui, 
visi dvidešimt į stovyklą susirinkusių Sokrato klubo narių apie jo 
turinį kalbėjo nepraėjus nė valandai. Grinvelas vienintelis žinojo, 
kad informacija atėjo iš Orakulo — Oliverio Olifanto. 

Pagal nerašytą susitarimą per tas kasmetės stovyklas didie- 
ji vyrai nekurdavo planų, neregzdavo sąmokslų, o tik aptardavo 
bendrus planus, pranešdavo vieni kitiems dominančius dalykus, 
išsiaiškindavo nesusipratimus, kylančius dėl sudėtingų visuome- 
ninių santykių. Tokiais sumetimais Džordžas Grinvelas antradienį 
pasikvietė tris kitus įtakingus vyrus papietauti į vieną iš pavėsinių 
šalia teniso aikštyno. 

Lorensui Salentainui, vienam iš jaunesnių klubo narių, pri- 
klausė didžiulis televizijos tinklas, kelios kabelinės televizijos, tri- 

jų didmiesčių laikraščiai, penki žurnalai ir viena didžiausių šalies 
kino studijų. Per antrines įmones jis valdė ir didelę leidyklą. Be 
to, buvo dvylikos didmiesčių vietinių televizijos stočių savinin- 
kas. Visa tai — vien Jungtinėse Valstijose, bet jam dar priklausė 
nemažai užsienio šalių žiniasklaidos priemonių. Liesas, gražus Sa- 
lentainas buvo vos keturiasdešimt penkerių. Tankius, žilstelėjusius 
plaukus šukuodavosi panašiai kaip Romos imperatoriai garbanas, 
mat tokia šukuosena dabar buvo labai madinga tarp intelektualų, 
menininkų ir Holivudo žvaigždžių. Įspūdingas išvaizda ir protu 
Salentainas buvo vienas iš įrakingiausių žmonių Amerikos politi- 
koje. Niekas iš Kongreso ar Ministrų kabineto narių nedrįsdavo 
neatsiliepti į jo skambutį. Vis dėlto jam nepavyko užmegzti drau- 
giškų santykių su prezidentu Kenedžiu. Maryr, šis laikė asmeniniu 
įžeidimu priešiškumą, žiniasklaidos priemonių rodomą naujoms 
jo administracijos siūlomoms socialinėms programoms. 

Antras iš pakviestųjų buvo Luisas Inčas, kuriam priklausė daug 
svarbesnis nekilnojamasis turtas didžiuosiuose Amerikos miestuo- 
se negu kuriam kitam asmeniui ar bendrovei. Visai jaunas - dabar 
jam buvo vos keturiasdešimt — suvokė, kaip pelninga statyti fan- 
tastiško aukščio pastatus. Jis nusipirko daugybę namų su teise juos 
paaukštinti ir pastatė tokių dangoraižių, kad pradinių pastatų ver- 
tė pašoko dešimteriopai. Labiau negu kas nors kitas Inčas pakeitė 
net šviesos ir tamsos santykį miestuose — tarp komercinių pastatų 
sukūrė begalinių tamsių „kanjonų“. Pasirodo, niekas nė nenuma- 
nė, kokie jie reikalingi. Niujorke, Čikagoje ir Los Andžele nuo- 
mos kainas jis padarė tiesiog neįkandamas paprastoms šeimoms, 
tad šiuose miestuose dabar galėjo gyventi vien turtingi ir labai 
turtingi žmonės. Jis prikalbindavo arba papirkdavo savivaldybių 
pareigūnus, kad suteiktų jam mokesčių lengvatų ir nekontroliuotų 
nuomos kainų, tad galop gyrėsi, jog jo įkainiai už kvadratinį metrą 
vieną dieną susilygins su Tokijo. 

Nors turėjo didelių politinių ambicijų, Luiso Inčo įtaka šiuo 
atžvilgiu buvo mažesnė negu kitų, susirinkusių pasitarti pavėsinė- 
je. Jo asmeninis turtas siekė daugiau kaip penkis milijardus dole- 
rių, bet beveik visas buvo investuotas į žemę. Šis žmogus nebuvo 

itin doras. Jis siekė kaupti turtus ir didinti galią nepaisydamas 
visuomenės, kurioje gyveno, interesų. Vyras nuolatos papirkinėjo 
valdžios pareigūnus ir statybininkų profsąjungas. Jis supirko vieš- 
bučius su kazino Atlantik Sityje ir Las Vegase ir neįsileido į tuos 
miestus mafijos krikštatėvių. Tačiau demokratija veikia savitai, tad 
nieko nuostabaus, kad Inčas užsitikrino antraeilių kriminalinio 
pasaulio figūrų paramą. Gausių jo viešbučių aptarnavimo skyriai 
buvo pasirašę sutartis su neaiškiomis firmelėmis dėl valgomųjų 
reikmenų, skalbimo paslaugų, svaigalų ir maisto tiekimo, aprūpi- 
nimo valytojomis ir kambarinėmis. Kai kas įžvelgė jo pavaldinių ir 
šio nusikalstamo pasaulio sąsajų, bet Inčas, aišku, nebuvo kvailys, 
todėl šių ryšių plika akimi tikrai niekas nebūtų įžiūrėjęs. Luiso 
Inčo pavardė niekados nebuvo siejama su jokiu skandalu — ne 
vien dėl jo apdairumo, bet ir todėl, kad jis kaip asmenybė niekuo 
nežavėjo. 

Dėl šių priežasčių beveik visi Sokrato klubo nariai jį niekino. 
Vyrą pakentė tik todėl, kad vienai iš jo bendrovių priklausė žemė 
klubo kaimynystėje, tad nuolatos jautė grėsmę, kad jis gali prista- 
tyti pigių namų penkiasdešimčiai tūkstančių žmonių ir tada klubo 
apylinkes užtvindytų išeiviai iš Lotynų Amerikos ir juodukai. 

Trečias narys Martinas Matfordas mūvėjo laisvas kelnes, vilkė- 
jo mėlyną sportinį švarkelį ir baltus marškinius prasegtu kaklu. Šis 
šešiasdešimtmetis buvo bene įtakingiausias iš ketverto, nes valdė 
pinigus daugybėje veiklos sričių. Jaunystėje jis buvo vienas iš Ora- 
kulo protežė ir gerai išmoko šio pamokas. Martinas žavėdamasis 
pasakodavo istorijas apie Orakulą ir šitaip linksmindavo kitus So- 
krato klubo narius. 

Mattordas pradėjo karjerą nuo investicinės bankininkystės. 
Pradėjo nekaip, pasak jo, dėl Orakulo įtakos. Jaunystėje, paties 
Martino žodžiais, jis buvo lytiškai hiperaktyvus. Didelei jo nuos- 
tabai, kai kurių suviliotų jaunų žmonų vyrai susirasdavo jį ne ker- 
šyti, bet prašyti banko paskolos. Jie ateidavo šypsodamiesi, tiesiog 
puikios nuotaikos. Nuojauta jam kuždėdavo paskolas suteikti, 
nors suvokdavo, kad vyrai niekados jų negrąžins. Tuo metu jis dar 
nežinojo, kad kreditus išduodantys bankininkai ima dovanas ir ky- 

šius už rizikingas paskolas smulkiajam verslui. Formalumų lengvai 
galėjai išvengti — bankų vadovai norėjo skolinti, nes bankai tam 
ir steigiami, iš to jie ir gauna pelną, todėl instrukcijos tyčia buvo 
surašytos taip, kad paskolų dalytojams nereikėtų vargti. Žinia, rei- 
kėdavo užpildyti šūsnis popierių, pokalbių su klientais protokolų 
ir kita. Šiaip ar taip, Marfordas pridarė bankui kelių šimtų tūks- 
tančių dolerių žalą, kol jį perkėlė į kirą banko skyrių kitame mies- 
te. Iš pradžių manė, kad jam sėkmingai susiklostė aplinkybės, bet 
vėliau suprato, jog tiesiog pro pirštus buvo pažiūrėta į jo darbelius. 

Užmiršęs jaunystės klaidas, gavęs už jas atleidimą, daug ko pa- 
simokęs Matfordas iškilo. Dabar, po trisdešimties metų, Sokrato 
klubo pavėsinėje sėdintis milijonierius buvo vienas įtakingiausių 
finansininkų Jungtinėse Valstijose. Jis ėjo didžiulio banko valdy- 
bos pirmininko pareigas ir turėjo nemažą dalį televizijos tinklų 
akcijų. Su draugais kontroliavo milžinišką automobilių pramo- 
nę, be to, jo pavardė buvo siejama su keleiviniu oro transportu. 
Į Matfordo pinigų voratinklį įsipainiojusi nemaža dalis elektroni- 
kos pramonės. Negana to, jis buvo Volstrito investicinių bendrovių 
valdybų narys. Šios bendrovės pirkdavo didžiulius konglomeratus, 
kad iš jų sudarytų kitą, dar didesnį. Kai kova dėl tų konglomeratų 
pasiekdavo apogėjų ir baigtis tapdavo neaiški, Matfordas mesda- 
vo tiek pinigų, kad jų jūra paskandindavo besipriešinančiuosius. 
Kaip ir kiti trys vyrai, Martordas buvo „nusipirkęs“ nemažai Se- 
nato ir Atstovų Rūmų narių. 

Šie keturi vyrai sėdėjo prie apskrito stalelio pavėsinėje šalia 
teniso aikštyno. Juos supo kalifornietiškos gėlės ir žaluma, panaši 
į Naujosios Anglijos. 

— Vyručiai, ką manote apie prezidento sprendimą? — paklausė 
Džordžas Grinvelas. 

— Velniškai gaila, kad teroristai nužudė jo dukrą, bet sunai- 
kinti penkiasdešimties milijardų vertės turtą — visiškai nepagrįstas 
atsakas, — pareiškė Mattordas. 

Padavėjas, išeivis iš Lotynų Amerikos, apsirengęs laisvomis kel- 
nėmis ir trumparankoviais marškiniais su klubo emblema, užsirašė 
gėrimų užsakymus. 

— Jeigu Kenedis išties taip padarys, — mąsliai tarė Salentai- 
nas, —- Amerikos liaudis laikys jį tikru didvyriu. Jis bus perrinktas 
triuškinančia persvara. 

— Bet mes visi žinome, kad toks atsakas būtų pernelyg drastiš- 
kas, — paprieštaravo Grinvelas. - Žala tarptautiniams santykiams 
būtų juntama daugel metų. 

— Šalis valdoma tiesiog puikiai. Pagaliau įstatymų leidėjai ėmė 
šiek tiek kontroliuoti įstatymų vykdytojus. Ar šaliai bus naudinga, 
jeigu svarstyklių lėkštė pakryps į priešingą pusę? — svarstė Mat- 
fordas. 

— Net jeigu Kenedis būtų perrinktas, ką, velniai rautų, jis ga- 
lėtų padaryti? — paklausė Inčas. — Viską tvarko Kongresas, o mū- 
sų nuomonės jis klauso. Be mūsų pinigų išrenkami mažiau kaip 
pusšimtis Atstovų Rūmų narių. O Senate nerasi nė vieno, kuris 
nebūtų milijonierius. Taigi dėl prezidento veiksmų mums nėra 
ko nerimauti. 

Grinvelas žiūrėjo į didingą lygutėlį Ramųjį vandenyną, plytin- 
tį už teniso kortų. Šią akimirką vandenis raižė jo laivai, plukdantys 
milijardų dolerių vertės grūdus į visus žemės kampelius. Jis pajuto 
kažką panašaus į kaltę, kad vos ne visą pasaulį gali išmaitinti arba 
pasmerkti bado mirčiai. 

Vyras jau žiojosi sakyti, bet tuo metu pasirodė padavėjas su 
gėrimais. Grinvelas buvo užsisakęs mineralinio vandens, kaip ir 
dera išmintingam jo amžiaus Žmogui. Jis gurkštelėjo, palaukė, ko! 
nuėjo padavėjas, ir tvirtai prašneko. Rafinuota, mandagi kalbėsena 
rodė jį esant žmogų, kuriam gyvenime yra tekę priimti negailes- 
tingų sprendimų, ir dėl to jis apgailestauja. 

— Nė akimirkos neturime pamiršti, — tarė jis, — kad Jungtinių 
Valstijų prezidento pareigas einantis žmogus gali kelti didžiulį pa- 
vojų demokratijai. 

— Nesąmonė! — paprieštaravo Salentainas. — Kiti valdžios parei- 
gūnai neduoda jam pačiam priimti sprendimų. O kariškiai, nors 
ir neišprusę, neleis jam neatsakingai veikti, pats žinai, Džordžai. 

— Įprastais laikais taip ir būna, — sutiko Grinvelas. — Bet pri- 
simink Linkolną: per Pilietinį karą jis sustabdė Asmens nelie- 

čiamybės ir Pilietinių laisvių įstatymų galiojimą. O Franklinas 
Ruzveltas įtraukė mus į Antrąjį pasaulinį karą. Pažiūrėk, kokios 
galios suteiktos prezidentui. Jis turi teisę atleisti nuo bausmės net 
už sunkiausią nusikaltimą. Iš esmės prezidentas prilygsta karaliui. 
Ar žinai, ką galima padaryti turint tokias galias? Kokius žmones 
pasitelkti į sąjungininkus? Prezidentas, jeigu nebūtų stipraus jo 
kontroliuojančio Kongreso, turėtų beveik neribotą galią. Laimė, 
tokį Kongresą turime. Tačiau mes privalome žvelgti į ateitį, užti- 
krinti, kad įstatymų vykdytojai liktų pavaldūs teisėtai išrinktiems 
liaudies atstovams. 

— Kenedis neišsilaikytų nė dienos, jeigu bandytų elgtis kaip 
diktatorius, — įsiterpė Salentainas. — Juk kiekvieną jo žingsnį seka 
televizija ir kitos žiniasklaidos priemonės. Jis tiesiog negali šitaip 
elgtis. Juk šių dienų Amerikoje stipriausias yra tikėjimas, kad in- 
divido laisvė šventa, — kiek parylėjęs kalbėjo toliau: — Puikiai tai 
žinai, Džordžai. Juk pats nepaisei to gėdingo embargo. 

— Tu nesupranti esmės, — paprieštaravo Grinvelas. — Drąsus 
prezidentas gali įveikti tas kliūtis. O ištikus šiai krizei Kenedis 
elgiasi labai drąsiai. 

— Nori mus įtikinti, kad turime vieningai pasisakyti prieš 
Kenedžio ultimatumą Šerhabenui? — nekantriai paklausė Inčas. — 
Mano galva, puiku, kad jis veikia ryžtingai. Jėgai ir spaudimui 
pasiduoda ne tik individai, bet ir šalių vyriausybės. 

Dar karjeros pradžioje Inčas taikydavo spaudimo taktiką, kai 
norėdamas atlaisvinti pastatus iškeldindavo daugiabučių gyven- 
tojus. Jis nustodavo tiekęs jiems šilumą ir vandenį, neleisdavo 
remontuoti patalpų. Taigi tūkstančiams žmonių padarydavo gy- 
venimą nepakenčiamą. Kai kuriuos ganėtinai pasiturinčius prie- 
miesčius, norėdamas iš jų išvaryti baltuosius, užtvindydavo juoda- 
odžiais. Jis papirkinėdavo miestų savivaldybių ir valstijų valdžios 
pareigūnus, iš jo duodamų kyšių pralobo net federalinės valdžios 
atstovai. Taigi Inčas puikiai žinojo, apie ką kalba: mokėk spausti — 
ir sėkmė tau užtikrinta. 

— Tu vėl nepagauni esmės, — nesutiko Grinvelas. — Po valan- 
dos turėsime telekonferenciją su Bertu Odiku. Prašau atleisti, 

kad pažadėjau jam nepasitaręs su jumis, nes maniau, jog reikalas 
pernelyg skubus ir atidėlioti negalima, juk įvykiai rutuliojasi itin 
sparčiai. Tačiau penkiasdešimt milijardų dolerių praras ne kas ki- 
tas kaip Bertas Odikas ir jis baisiausiai sunerimęs. Be to, svarbu 
žvelgti į ateitį. Jeigu prezidentas gali iškrėsti tokią šunybę Odikui, 
vadinasi, kada nors ir mes galime iš jo to laukti. 

— Kenedžiui pasimaišė protas, — mąsliai tarė Mattfordas. 

— Man atrodo, kad prieš prasidedant konferencijai su Odiku 
turime susitarti dėl bendros taktikos, — pasiūlė Salentainas. 

— Tas noras išsaugoti naftos išteklius jį tiesiog apėmė kaip ma- 
nija, — tarė Inčas. Jis visada manė, kad nafta kažkaip kelia grėsmę 
jo nekilnojamojo turto interesams. 

— Mes turime labai įdėmiai išklausyti Bertą ir taip parodyti 
jam savo dėkingumą, — priminė Grinvelas. 


Ketvertui susirinkus Sokrato klubo ryšio centre televizoriaus ekra- 
ne pasirodė Bertas Odikas. Jis pasilabino šypsodamasis, bet veidas 
buvo nenatūraliai raudonas — galbūt spalvos blogai suderintos, o 
gal Odikas siuto. Vis dėlto kalbėjo ramiai. 

— Skrendu į Šerhabeną, — pranešė jis. — Galimas daiktas, pa- 
skutinį kartą pamatysiu savo penkiasdešimt milijardų žalių. 

Vyrai centre su Odiku galėjo kalbėtis taip, lyg jis būtų buvęs 
čia pat. Savo veidus irgi matė televizoriuje kaip ir pašnekovas ka- 
binete. Taigi teko valdyti ne vien balsą, bet ir išraišką. 

— Tikrai skrendi? — paklausė Inčas. 

— Taip. Sultonas —- mano draugas, o padėtis labai kebli. Ten 
būdamas galėsiu daug nuveikti mūsų šaliai. 

— Žurnalistai, kuriems moku, — tarė Salentainas, — teigia, kad 
Senatas ir Atstovų Rūmai bandys vetuoti prezidento sprendimą. 
Ar tai įmanoma? 

Odikas nusišypsojo jiems iš ekrano. 

— Ne tik įmanoma — beveik neabejotina. Kalbėjau su Kabineto 
nariais. Jie siūlo laikinai nušalinti prezidentą nuo pareigų remian- 
tis tuo, kad jis vadovaujasi asmeninio keršto motyvais, o tai rodo, 

jog jam pakriko psichika. Konstitucija tai numato. Mums tik rei- 
kia, kad Ministrų kabinetas ir viceprezidentė pasirašytų teikimą, 
o Kongresas jį patvirtintų. Užtektų Kenedį nušalinti trisdešimčiai 
dienų ir galėtume apsaugoti Daką, kad jo nesugriautų. Aš užtikri- 
nu — man būnant Šerhabene įkaitai bus paleisti. Bet manau, kad 
jūs visi turite palaikyti Kongresą nušalinant prezidentą. Tai jūsų 
pareiga Amerikos demokratijai ir mano pareiga akcininkams. Visi, 
po šimts velnių, žinome, kad jis nieku gyvu nebūtų pasirinkęs 
tokio sprendimo, jeigu būtų buvęs nužudytas kas nors kitas, o ne 
jo dukra. 

— Bertai, — kreipėsi Grinvelas, — mes keturiese aptarėme šį 
klausimą ir susitarėme remti tave ir Kongresą — tai mūsų pareiga. 
Skambinsime, kam reikia, derinsime savo veiksmus. Lorensas Sa- 
lentainas turi keletą pastabų, susijusių su šiuo reikalu, ir norėtų 
jas išdėstyti. 

Odiko veidas ekrane buvo piktas ir pasidygėjęs. 

— Lari, tavo žiniasklaida dabar negali stebėti visko iš šalies. 
Jeigu aš per Kenedį prarasiu penkiasdešimt milijardų dolerių, gali 
ateiti metas, kai iš visų jūsų televizijų bendrovių bus atimta fede- 
ralinė licencija, o tada galėsite sau užsikrušti. Aš nė piršto nepaju- 
dinsiu, kad jums padėčiau. 

Grinvelas susiraukė išgirdęs tokį vulgarų ir tiesmukišką grasi- 
nimą, Inčas su Mattordu nusišypsojo, Salentainas neparodė jokių 
jausmų. 

— Bertai, — taikiai, raminamai prakalbo jis, — visais atžvilgiais 
tave palaikau, niekada tuo neabejok. Manau, jog žmogus, kuriam 
į galvą šauna vėjais paleisti penkiasdešimt milijardų dolerių vien 
tam, kad jo grasinimas atrodytų įtikinamesnis, tikrai yra nestabi- 
lios psichikos ir negali vadovauti Jungtinių Valstijų vyriausybei. 
Aš tave remiu, patikėk. Televizijos nutrauks laidas ir praneš, kad 
prezidento Kenedžio būklę vertina psichiatrai, kad sukrėtimas, 
patirtas dėl dukters žūties, laikinai aptemdė jam protą. Šitaip 
duotume pagrindą Kongreso sprendimui. Bet mes susiduriame 
su klausimu, apie kurį išmanau daugiau negu kiti. Amerikos žmo- 
nės sveikins prezidento sprendimą — tai natūrali minios reakcija į 

veiksmą, rodantį šalies didybę. Prezidentas, jeigu jo žygis pasisektų 
ir jis sugrąžintų įkaitus, pelnytų daugybės žmonių palankumą ir 
balsus per būsimus rinkimus. Kenedis protingas ir veiklus, jeigu 
jam pavyktų pasiekti šią pirmą nedidelę pergalę, nė mirktelėti ne- 
spėtume, kai jis nušluorų Kongresą nuo kelio, — Salentainas nutilo 
ir gerai apgalvojo, ką sakyti toliau. — Bet jeigu grasinimų taktika 
neduotų vaisių — įkaitai žūtų, krizė nebūtų išspręsta, - Kenedis, 
kaip politikas, pasirašytų sau mirties nuosprendį. 

Bertas Odikas susiraukė. 

— Šitaip negali įvykti, — labai ramiai ir rimtai tarė jis. — Jeigu 
grasinimus tektų įvykdyti, įkaitus būtinai reikėtų išgelbėti, mūsų 
šalis negali pralaimėti. Be to, penkiasdešimt milijardų dolerių jau 
būtų prarasti. Nė vienas tikras amerikietis nenorėtų, kad Kenedžio 
operacija patirtų nesėkmę. Gal jie vengtų tokių drastiškų veiksmų, 
bet operacijai prasidėjus privalėtume daryti viską, kad ji pavyktų. 

— Sutinku, — tarė Salentainas, nors iš tikrųjų nepritarė Odi- 
kui. — Visiškai sutinku. Bet norėjau pasakyti dar vieną dalyką. Pre- 
zidentas, supratęs, ką daro Kongresas, pirmiausia panorės kreiptis 
į liaudį per televiziją. Kad ir kokių trūkumų turi Kenedis, televizo- 
riaus ekrane jis virsta burtininku. Kai jis išdėstys savo požiūrį, šios 
šalies Kongreso laukia dideli nemalonumai. Kas, jeigu Kongresas 
vis dėlto nušalintų Kenedį trisdešimčiai dienų? Tuomet žmonės 
galėtų patikėti, kad prezidentas deramai įvertino padėtį, o pagro- 
bėjai tyčia vilkintų laiką, ko! Kenedis bejėgiškai stebėtų viską iš 
šalies negalėdamas nieko daryti, — Salentainas vėl nutilo, kad ko 
nors neleptelėtų. - Tada Kenedis žmonių akyse taptų dar didesniu 
didvyriu. Mums naudingiausia netrukdyti jam veikti. Nesvarbu, 
laimės jis ar praloš. Bet kuriuo atveju dar ilgai nekils pavojaus 
politinei šalies sanklodai, o tokia baigtis gali būti geriausia. 

— Bet aš prarasčiau penkiasdešimt milijardų dolerių, ar ne? — 
paklausė Bertas Odikas. Veidas didžiuliame televizoriaus ekrane 
ėmė rausti iš pykčio. Vadinasi, televizoriaus spalvos niekuo dėtos — 
jos gerai suderintos. 

— Tai nemaža pinigų suma, — sutiko Mattordas, — bet ne pa- 
saulio pabaiga. 

Berto Odiko veidas ekrane buvo stulbinamai raudonas, visai 
kaip kraujas. Salentainui vėl dingtelėjo, kad veikiausiai išsiderino 
spalvos, nes šitaip išraudęs žmogus negalėtų likti gyvas. 

— Dėjau ant tavęs, Martinai, — nugriaudėjo Odiko balsas, — 
dėjau ant tavęs skersą! Penkiasdešimt milijardų — dar ne viskas. 
O pelnas, kurį prarasčiau, kol atstatytume Daką? Ar jūsų ban- 
kai tada suteiktų man beprocentę paskolą? Tavo šiknoj daugiau 
pinigų negu JAV ižde, bet ar paskolintum man penkiasdešimt 
milijardų? Nė velnio! 

— Bertai, Bertai, - puolė raminti Odiką Grinvelas, — mes tave 
palaikom. Salentainas tik atkreipė tavo dėmesį į keletą dalykų, 
apie kuriuos galėjai nepagalvoti užgriuvus šitiems įvykiams. Šiaip 
ar taip, mes negalėtume sukliudyti Kongresui imtis žygių, net jei- 
gu bandytume. Kongresas neleis vykdomajai valdžiai paimti vir- 
šaus tokiu svarbiu klausimu. Mes visi turime darbų, tad siūlau 
baigti šį pasitarimą. 

— Bertai, — šypsodamasis tarė Salentainas, — po trijų valandų 
per mūsų televiziją bus pradedami skelbti pranešimai apie prezi- 
dento psichikos būklę. Mūsų pavyzdžiu paseks kitų televizijų sto- 
tys. Jei kils kokių minčių, paskambink man ir pasakyk, ką manai. 
Ir dar šis tas: jeigu Kongresas priims nutarimą nušalinti prezidentą 
nuo pareigų jam nespėjus paprašyti laiko kalbėti per televiziją, 
bendrovės gali Kenedžiui neduoti pasirodyti motyvuodamos tuo, 
kad jis nepakaltinamas ir nebėra prezidentas. 

— Taip ir veikite, — tarė Odikas. Jo veidas pamažėle vėl ėmė 
atgauti įprastą spalvą. Visi mandagiai atsisveikino ir pasitarimas 
baigėsi. 

— Ponai, — tarė Salentainas, — siūlau visiems skristi mano lėk- 
tuvu į Vašingtoną. Manau, turime aplankyti savo seną draugą 
Oliverį Olifantą. 

— Orakulą, mano mokytoją, — nusišypsojo Matfordas. — Jis 
tikrai patars, ką daryti. 

Nepraėjus nė valandai keturi vyrai skrido į Vašingtoną. 

Iškviestam pas prezidentą Kenedį Šerhabeno ambasadoriui Šarifui 
Valibui buvo parodytos slaptos CŽV vaizdajuostės. Jose Jabrilis 
buvo nufilmuotas vakarieniaujantis su sultonu šio rūmuose. Am- 
basadorius buvo priblokštas. Kaip sultonas galėjo prisidėti prie 
tokios rizikingos užmačios?! Šerhabenas — mažytė šalis, rami, taiki, 
kaip ir dera kariniu požiūriu silpnai valstybei. 

Susitikimas vyko Ovaliniame kabinete dalyvaujant Bertui 
Odikui. Prezidentas pasikvietė du savo komandos narius: patarėją 
nacionalinio saugumo klausimais Artūrą Viksą ir administracijos 
vadovą Judžiną Dazį. 

Kenedžiui oficialiai pristatytas Šerhabeno ambasadorius tarė: 

— Brangusis pone prezidente, privalote manimi patikėti — ti- 
krai apie tai nežinojau. Didžiai nusižeminęs kuo nuoširdžiausiai 
jūsų atsiprašau, — atrodė, kad jis tuoj pravirks. — Bet aš tvirtai 
tikiu, kad sultonas nieku gyvu nebūtų leidęs padaryti ką bloga 
vargšei jūsų dukrai. 

— Tikiuosi, tai tiesa, — rimtai atsakė Fransis Kenedis, — nes 
tokiu atveju jis sutiks su mano siūlymu. 

Ambasadorius klausėsi persmelktas blogos nuojautos, tik ne 
kaip politikas, o kaip žmogus. Jis baigė Amerikos universitetą ir 
žavėjosi amerikietiška gyvensena. Labai mėgo amerikietiškus val- 
gius, svaigalus, amerikietišką muziką ir filmus, amerikietes ir ža- 
vėjosi, kaip maištingai jos kratosi vyrų jungo. Jis aukojo pinigus 
visiems reikalingiems politikams ir padarė turtuoliais JAV valsty- 
bės departamento biurokratus. Šarifas Valibas buvo naftos žinovas 
ir Berto Odiko draugas. 

Dabar ambasadorius neapsakomai susikrimto dėl jį patį ištiku- 
sios nelaimės ir nesijaudino dėl Šerhabeno su sultonu. Blogiausia, 
kas galėtų nutikti — ekonominės sankcijos. Gal Amerikos CŽV 
atliks slaptą operaciją ir nuvers sultoną, bet Šarifui Valibui, ko 
gero, tai būtų tik į naudą. 

Taigi ambasadorių baisiausiai sukrėtė gerai apgalvoti Kenedžio 
žodžiai. 

— Klausykitės labai įdėmiai, — tarė Eransis Kenedis. — Po trijų 
valandų išskrisite į Šerhabeną asmeniškai perduoti mano žinios 

sultonui. Jus lydės jums pažįstamas Bertas Odikas ir Artūras Vik- 
sas, mano patarėjas nacionalinio saugumo klausimais. O mano 
žinia štai kokia. Po dvidešimt keturių valandų jūsų Dako miestas 
bus sugriautas. 

Pasibaisėjęs ambasadorius neteko žado. 

— Įkaitai turi būti paleisti, o tas teroristas Jabrilis perduotas 
mums — gyvas! — dėstė toliau Kenedis. — Jeigu sultonas to nepa- 
darys, nustos egzistuoti ir visa Šerhabeno valstybė. 

Ambasadorius atrodė toks pritrenktas, kad prezidentas suabe- 
jojo, ar šis supranta, kas yra sakoma, todėl kiek parylėjęs ramina- 
mu tonu pridūrė: 

— Visa tai bus surašyta dokumentuose. Juos perduosite savo 
sultonui. 

— Atleiskite, pone prezidente, — vis dar negalėdamas atitokti 
tarė ambasadorius, — jūs kažką sakėte apie tai, kad Dakas bus 
sugriautas? | 

— Tikrai taip, — patvirtino Kenedis. — Jūsų sultonas netikės 
mano grasinimais, kol nepamatys Dako griuvėsių. Pakartosiu: 
įkaitai turi būti paleisti, Jabrilis turi būti perduotas mums, ėmusis 
priemonių, kad negalėtų nusižudyti. Daugiau jokių derybų nebus. 

— Jūs negalite grasinti sunaikinsiąs laisvą šalį, kad ir kokia ma- 
žytė ji būtų! — niekaip nepatikėjo ambasadorius. — O sugriauda- 
mas Daką paleistumėte vėjais milijardus amerikiečių investuotų 
dolerių. 

— Gal, — burbtelėjo Kenedis, - dar pažiūrėsim. Padarykite vis- 
ką, kad sultonas suprastų — perkalbėti manęs nepavyks. Tai jūsų 
pareiga. Jūs, ponai Odikas ir Viksas skrisite vienu iš mano asme- 
ninių lėktuvų. Jus lydės dar du lėktuvai: vienas pargabens įkaitus 
ir mano dukros palaikus, kitas Jabrilį. 

Ambasadorius negalėjo žodžio ištarti, sunkiai įstengė net mąs- 
tyti. Jis tikrai sapnuoja košmarą. Arba prezidentas išprotėjo. 

Kai liko vienudu su Odiku, šis tarė: 

— Tas šunsnukis nejuokauja, bet mes irgi turime vieną kozirį. 
Papasakosiu lėktuve. 

Ovaliniame kabinete Judžinas Dazis kažką rašėsi bloknote. 

— Ar pasirūpinai, kad visi dokumentai būtų perduoti į amba- 
sadą ir lėktuvą? — paklausė Fransis Kenedis. 

— Mes kai kur sušvelninome toną, — atsakė Dazis. — Šiurpo- 
ka vien tai, kad Dakas bus nušluotas nuo žemės paviršiaus, bet 
negalime juodu ant balto iškloti, jog sunaikinsime visą Šerhabe- 
no valstybę. Šiaip ar taip, tavo mintį perteikėme kuo aiškiausiai. 
O kam siunti Viksą? 

— Kai sultonas pamatys patarėją nacionalinio saugumo klausi- 
mais, supras, kad mano ketinimai labai rimti, — nusišypsojo Kene- 
dis. - Be to, Artūras pakartos tai, ką ambasadoriui sakiau žodžiu. 

— Manai, sultonas nusileis? 

— Jis nieko nedarys, kol nebus sugriautas Dakas, — paaiškino 
Kenedis. — Tada, velniai rautų, nusileis — nebent būtų beprotis. 


II SKYRIUS 


PASKELBTI PREZIDENTUI APKALTĄ per dvidešimt keturias va- 
landas atrodė beveik neįmanoma. Bet praėjus keturioms valandoms 
nuo tada, kai Kenedis perdavė ultimatumą Šerhabeno ambasado- 
riui, Kongresui ir Sokrato klubui ši pergalė buvo ranka pasiekiama. 

Iš susitikimo su ambasadoriumi išėjusiam Kristianui Kli FTB 
Specialiojo būrio sekimo kompiuteriais skyriaus darbuotojas davė 
išsamią ataskaitą apie Kongreso vadovų ir Sokrato klubo narių 
veiklą. Buvo užfiksuoti trys tūkstančiai telefoninių pokalbių. Prie 
ataskaitos buvo pridėti ir pranešimai apie visus susitikimus. Viskas 
aiškiai, nenuginčijamai rodė, kad per artimiausias dvidešimt ketu- 
rias valandas Jungtinių Valstijų Atstovų Rūmai ir Senatas bandys 
paskelbti prezidentui apkaltą. 

Įsiutęs Kristianas susidėjo ataskaitas į portfelį ir nuskubėjo į 
Baltuosius rūmus, bet prieš išeidamas liepė Piteriui Klutui dešimt 
tūkstančių agentų atitraukti nuo kasdienių užduočių ir išsiųsti į 
Vašingtoną. 

Trečiadienį tuo pat metu Senato daugumos lyderio Tomo 
Lambertino kabinete susitiko jo padėjėja Elizabeta Stoun ir Atsto- 
vų Rūmų pirmininkas Alfredas Džincas. Atėjo ir Selas Troika, vy- 
riausiasis Džinco padėjėjas, kaip pats dažnai sakydavo, pridengti 
šiknos savo bosui, mat laikė jį kvailiu ir nevykėliu. Protiniais Selo 
Troikos sugebėjimais neabejojo nei jis pats, nei visas Kongresas. 

Toje įstatymų leidėjų Triušidėje Selas Troika dar garsėjo kaip 
nepralenkiamas mergišius ir riteris, kovojantis už kuo artimesnius 
abiejų lyčių atstovų santykius. Troika jau pastebėjo, kad vyriausioji 
senatoriaus padėjėja Elizabeta Stoun yra gražuolė, tik dar nespėjo 
išsiaiškinti, ar labai ištikima savo viršininkui. Tačiau dabar visą 
dėmesį teko skirti aprariamam reikalui. 

Troika balsu skaitė reikiamus Jungtinių Valstijų Konstitucijos 
dvidešimt penktos pataisos sakinius, šen ten kai ką savo nuožiūra 
praleisdamas. Skaitė lėtai, rūpestingai, gražiai valdomu tenoru: 
„Tuo atveju, kai viceprezidentas ir dauguma svarbiausių vykdo- 
mosios valdžios, — čia jis stabtelėjo ir sukuždėjo Džincui: „Kitaip 
sakant, Ministrų kabineto“, paskui skaitė jau labiau pabrėždamas 
žodžius, — pareigūnų arba atstovų kokio kito Kongreso pagal įsta- 
tymus paskirto organo, įteikia... Senatui ir... Atstovų Rūmams 
raštišką teikimą, kad prezidentas negali vykdyti savo galių ir par- 
eigų, viceprezidentas nedelsdamas privalo perimti jo galias ir pa- 
reigas kaip laikinai einantis prezidento pareigas.“ 

— Paistalai! — sušuko Džincas. - Negali būti taip lengva pa- 
rengti apkaltą prezidentui. 

— Lengva ir nėra, —- ramindamas jį tarė senatorius Lamberti- 
nas. — Skaityk toliau, Selai. 

Šiam dingtelėjo niūri mintis: viršininkas net nežino Konsti- 
tucijos, nors jam ji turėtų būti šventa. Jis padėjo popierius į šalį. 
Velniop ta Konstitucija, Džincas vis tiek niekada jos nesupras. 
Teks paaiškinti paprastais žodžiais. 

— Esmė ta, — tarė jis, — kad norint parengti prezidentui apkal- 
tą, viceprezidentė ir Kabineto nariai privalo pasirašyti teikimą, esą 
jis neveiksnus. Aišku, kitą sekundę Kenedis įteiks savo pareiški- 
mą — tvirtins esąs sveikutėlis. Taigi jis vėl bus prezidentas. Tuomet 
šio klausimo imsis Kongresas. Kol jis nuspręs, Kenedis galės elgtis 
kaip tinkamas. 

— O pertą laiką Dakas bus subombarduotas, - įsiterpė Džincas. 

— Dauguma Kabineto narių teikimą pasirašys, — balsu svarstė 
senatorius Lambertinas. — Turėsime laukti, kol pasirašys vicepre- 
zidentė — be jos parašo veikti negalime. Kongresas turės susirinkti 

ne vėliau kaip ketvirtadienį dvidešimt antrą valandą, kad laiku 
išspręstų šį klausimą ir neleistų sugriauti Dako. Tam, kad laimė- 
tume, turime gauti du trečdalius Atstovų Rūmų ir Senato balsų. 
Ar Atstovų Rūmai balsuos, kaip reikia? Už Senatą laiduoju. 

— Be abejo, balsuos, — patikino Džincas. - Man skambino iš 
Sokrato klubo. Jie paspaus kiekvieną Rūmų narį. 

— Konstitucijoje rašoma apie kokį nors kitą Kongreso pagal 
įstatymus paskirtą organą, — priminė Troika. — Tai kodėl neapsi- 
ėjus be visų tų ministrų ir viceprezidentės parašų ir pačiam Kon- 
gresui neišsprendus šio reikalo? Tuomet viskas būtų padaryta be 
jokios gaišaties. 

— Neišdegs, Selai, — kantriai tarė Džincas. — Bus negerai, jei 
apkalta atrodys kaip kerštas. Rinkėjai stos į prezidento pusę ir 
mums vėliau tai brangiai kainuos. Nepamiršk, kad Kenedis popu- 
liarus tarp paprastų žmonių — demagogai visada turi pranašumą 
prieš atsakingai besielgiančius įstatymų leidėjus. 

— Turėtume be vargo jį nušalinti laikydamiesi įstatymų nu- 
matytos tvarkos, — įsiterpė senatorius Lambertinas. — Prezidento 
ultimatumas Šerhabenui peržengia visas ribas ir rodo, kad Kene- 
džio psichika sutriko dėl jį ištikusios asmeninės tragedijos. Aišku, 
aš, kaip ir mes visi, be galo jį užjaučiu. 

— Atstovų Rūmų nariai perrenkami kas dveji metai, — tarė 
Džincas. — Kenedis, jeigu praėjus trisdešimčiai dienų bus pripa- 
žintas veiksniu, gali užkirsti kelią daugeliui jų vėl patekti į Rūmus. 
Mes turime jį nušalinti visam laikui. 

Senatorius Lambertinas pritariamai linktelėjo. Jis žinojo, kad 
Atstovų Rūmų nariai pavydi senatoriams šešerių metų kadencijos. 

— Tiesa, — sutiko jis, —- bet nepamirškite: prezidentas, jeigu bus 
nustatyta jį turint rimtų psichikos problemų, gali nebepatekti į Bal- 
tuosius rūmus vien todėl, kad Demokratų partija jo nenominuos. 

Troika pastebėjo vieną dalyką: per visą susirinkimą Elizabeta 
Stoun neištarė nė žodžio. Na, jos viršininkas buvo protingas - jai 
nereikėjo saugoti Lambertino nuo savo paties kvailumo. 

— Jums leidus, apibendrinsiu, — tarė Troika. — Jeigu vicepre- 
zidentė ir Ministrų kabineto dauguma nuspręs rengti apkaltą 

prezidentui, šiandien po pietų jie pasirašys teikimą. Prezidento 
patarėjai atsisakys jį pasirašyti. Aišku, būtų labai paranku, jeigu 
pasirašytų, bet jie to nedarys. Pagal Konstituciją svarbiausias para- 
šas yra viceprezidento - jis tvirtina visus prezidento potvarkius. Ar 
mes galime būti tikri, kad Diuprei pasirašys teikimą? Kad padarys 
tai nedelsdama? Juk gaišti negalime nė minutės. 

— Koks viceprezidentas nenori būti prezidentu? — nusijuokė 
Džincas. — Jinai pastaruosius trejus metus tik ir meldžiasi, kad jį 
ištiktų širdies smūgis. 

Pirmą kartą prašneko Elizabeta Stoun: 

— Viceprezidentė to nenori. Ji visiškai lojali prezidentui, — šal- 
tai tarė ji. — Tiesa, beveik neabejotina, kad teikimą ji pasirašys, bet 
visai dėl kitų priežasčių. 

Džincas kantriai, nuolankiai į ją pažiūrėjo ir bandė numaldyti 
rankos mostu. Lambertinas susiraukė. Troika netvėrė džiaugsmu, 
bet mimika to neparodė. 

— Vis dėlto siūlau apsieiti be tų parašų, — tarė Troika. — Tegul 
Kongresas iškart griebia jautį už ragų. 

Džincas pasikėlė nuo patogaus krėslo. 

— Nesijaudink, Selai. Viceprezidentė negali išsiduoti labai sku- 
banti nuversti Kenedį. Ji pasirašys. Tiesiog nenori pasirodyti kaip 
uzurpatorė. 

Atstovų Rūmuose uzurpatoriumi dažnai buvo vadinamas pre- 
zidentas Kenedis. 

Lambertinas su pasidygėjimu nužvelgė Troiką. Jam nepatiko 
tam vyrui būdingas familiarumas ir tai, kad jis drįsta abejoti vir- 
šesnių už save sumanymais. 

— Prezidento apkalta tikrai būtų įstatymiška, nors neturi pre- 
cedento, — tarė Lambertinas. - Dvidešimt penktoje Konstitucijos 
pataisoje konkrečiai nenurodyta, kada dėl sveikatos būklės prezi- 
dentas gali būti nušalintas nuo pareigų, bet tai, kad jis nusprendė 
subombarduoti Daką, pakankamas psichikos sutrikimo įrodymas. 

— Kai žengsite šį žingsnį, — nesusilaikė neįsiterpęs Troika, — 
precedentas bus padarytas. Jei du trečdaliai Kongreso narių bal- 
suos už apkaltą, prezidentas gali būti nušalintas. Bent jau teo- 

riškai, — jis patenkintas pastebėjo, kad Elizabetos Stoun dėmesį 
tikrai patraukė, tad dėstė toliau: — Taptume dar viena bananų 
respublika, tik diktatoriumi būtų Kongresas. 

— Tai neįmanoma! — atžarokai tarė Lambertinas. — Kongresą 
tiesiogiai renka liaudis, todėl jis negali diktuoti kaip vienas žmogus. 

Taip jau ir negali, nusišaipė mintyse Troika. Tai kodėl leidžiasi 
stumdomas Sokrato klubo? Tada suvokė, kas supykdė senatorių: 
jis tarėsi esąs vertas prezidento posto, todėl jam nepatiko, kad kaž- 
kas sako, esą Kongresas kada tik panorėjęs gali nuversti prezidentą. 

— Baikime, — paragino Džincas, — nes visi turime velniškai 
daug darbo. Mes tikrai žengsime žingsnį tobulesnės demokratijos 
link. 

Troika vis dar nebuvo įpratęs prie tokių didžių žmonių kaip 
senatorius ir Atstovų Rūmų pirmininkas paprastumo ir tiesmuku- 
mo, to begalinio nuoširdumo, kai savanaudiškus siekius sugebama 
pateikti kaip visuomenės interesą. Iš Elizabetos Stoun išraiškos 
suprato, kad ji galvoja tą patį. Kad ir kiek tai kainuotų, jis paban- 
dys ją suvilioti. 

— O kas, jeigu prezidentas pareikš, esą Kongresas nesutikda- 
mas su vykdomosios valdžios įsakymu viršija įgaliojimus, todėl 
jis nepaklusiąs jo sprendimui? — kaip visada nuolankiai ir lipšniai 
paklausė Troika. — O kas, jeigu šįvakar jis pasirodys per televiziją 
prieš Kongresui susirenkant į posėdį? Be to, visai tikėtina, kad 
plačioji visuomenė, pamačiusi, jog Kenedžio patarėjai atsisako 
pasirašyti teikimą, nuspręstų jį esant normalios psichikos. Tada 
pakliūtume į didelę bėdą, ypač jeigu per apkaltą nušalinus Ke- 
nedį įkaitai būtų nužudyti. Kongresui tai galėtų turėti siaubingų 
padarinių. 

Nei Lambertinui, nei Džincui jo spėlionės nepadarė jokio 
įspūdžio. Pastarasis patapšnojo jam per petį tardamas: 

— Selai, mes nuo visko apsidraudėme. Tu tik pasirūpink, kad 
būtų sutvarkyti popieriai. 

Tuo metu sučirškė telefonas. Ragelį pakėlė Elizabeta Stoun. 
Kiek paklausiusi tarė: 

— Senatoriau, skambina viceprezidentė. 


Prieš apsispręsdama viceprezidentė Elena Diuprei kaip ir kiekvie- 
ną dieną išėjo iš namų pabėgioti. 

Pirma moteris, Jungtinėse Valstijose išrinkta į vicepreziden- 
tus, išsiskyrė nepaprastu protu. Penkiasdešimt penktuosius einan- 
ti Diuprei buvo graži, galbūt todėl, kad įkopusi į trečią dešimtį 
laukdamasi ir dirbdama apygardos prokuroro pavaduotoja tapo 
sveikos mitybos fanatike. Bėgioti pradėjo paauglystėje, dar prieš 
ištekėdama. Meilužis, kasdien nubėgdavęs aštuonis kilometrus, 
ir ne ristele, o sparčiau, imdavo ją kartu. „Mens sana in corpo- 
re samo“ — pacitavo lotynišką posakį ir išvertė jai: „Sveikame kū- 
ne — sveika siela.“ Elena atsisakė jo kaip meilužio, nes išversdamas 
sentenciją parodė laikąs save pranašesniu už ją ir kad per daug 
tiesiogiai suprato šią frazę — ji buvo mačiusi, kaip daugybę protų 
nuvarė po žeme per daug sveikas kūnas. 

Tačiau Diuprei ne mažiau svarbi buvo ir sveika mityba. Iš 
organizmo pasišalindavo visi nuodai, ji nepritrūkdavo energijos 
ir dar galėdavo puikuotis figūra. Politiniai oponentai juokauda- 
vo, girdi, viceprezidentė neturinti skonio receptorių, bet tai buvo 
netiesa. Ji pasimėgaudavo rausvu persiku, sultinga kriauše, aitro- 
komis šviežiomis daržovėmis, o liūdesio akimirkomis — nuo jų 
niekas nėra apdraustas — galėdavo sukirsti ir visą dėželę šokoladi- 
nių pyragaičių. 

Sveikos mitybos šalininke Elena tapo atsitiktinai. Tik pradė- 
jusi dirbti apygardos prokurore ji baudžiamąja tvarka persekiojo 
knygos apie dietą autorių už apgaulingus ir net kenksmingus svei- 
karai teiginius. Ruošdamasi bylos nagrinėjimui moteris nuodu- 
gniai išstudijavo sveikos mitybos pagrindus, šia tema skaitė viską, 
nes vadovavosi prielaida, kad demaskuoti melą gali tik žinodamas 
tiesą. Diuprei nuteisė autorių, skyrė jam milžinišką baudą, bet 
visuomet jautėsi esanti jam skolinga. 

Būdama Jungtinių Amerikos Valstijų viceprezidente Elena 
Diuprei maitinosi sveikai ir kasdien nubėgdavo aštuonis kilome- 
trus, o savaitgaliais — antra tiek. Dabar, galimas daiktas, svarbiau- 


176 + "MARIO PUZO 


sią savo gyvenimo dieną, kai ant stalo jos parašo laukė teikimas 
dėl prezidento apkaltos, moteris nusprendė pabėgioti, kad galėtų 
aiškiai mąstyti. | 

Dėl šio jos įpročio kentėjo apsaugininkai iš Slaptosios tarny- 
bos. Iš pradžių jų vadas manė neturėsiąs jokių keblumų dėl to 
sportavimo rytais — juk jo vyrai buvo fiziškai stiprūs. Bet vicepre- 
zidentė Diuprei anksti rytais bėgiodavo po mišką ir apsauginin- 
kams būdavo sunku ją sekti. Negana to, kartą per savaitę bėgdama 
dukart ilgesnį nuotolį dar ir gerokai nuo jų atsiplėšdavo. Apsaugi- 
ninkų vadas stebėjosi, kad ši penktą dešimtį įpusėjusi moteris gali 
bėgti taip greitai. Ir taip ilgai. 

Viceprezidentė nenorėjo, kad jai trukdytų bėgioti, mat jos 
gyvenime tai buvo šventas dalykas, atstojantis smagybes. Ji nesi- 
mėgavo maistu, gėrimais ir seksu, o kai prieš šešerius metus mirė 
vyras, nebepatyrė šilumos ir švelnumo. 

Nuo tada moteris ėmė bėgioti ilgesnį atstumą ir metė iš galvos 
visas mintis ištekėti dar kartą. Ji buvo per aukštai užlipusi politinės 
karjeros laiptais, kad rizikuotų susiedama savo gyvenimą su vyru, 
turinčiu praeities paslapčių, kurios galėtų nutempti ją žemyn. Jai 
pakako dviejų dukterų ir aktyvaus bendravimo su žmonėmis, be 
to, turėjo daug draugių ir draugų. 

Elena Diuprei pelnė šalies teministiškų organizacijų paramą, 
bet ne įprastais politiniais pliauškalais, o šaltu protu ir neregėta 
dora. Ji negailestingai puldavo abortų priešininkus ir debatuose 
triuškindavo moterų diskriminacijos šalininkus, kurie patys nie- 
kuo nerizikuodami ketindavo įstatymais nurodinėti, ką moteris 
galėtų daryti su savo kūnu. Kovas Diuprei laimėdavo ir tai padė- 
davo jai dar aukščiau palypėti karjeros laiptais. 

Per savo gyvenimą sukaupusi nemenką patirtį ji šnairai žiūrėjo 
į tuos, kurie teigė, kad vyrai ir moterys turi būti panašūs, ir džiau- 
gėsi jų skirtumais. Juk tie skirtumai vertingi. Koks nykus būtų 
gyvenimas, jeigu visa muzika būtų vienoda arba visi žmonės tikėtų 
vieną Dievą. Ne, vyrų ir moterų skirtumo nenuginčysi. Per savo 
politinę veiklą, per metus, pradirbtus apygardos prokurore, Elena 
Diuprei įsitikino, kad moterys pranašesnės už vyrus svarbiausiose 

gyvenimo srityse. Ir ji galėjo pagrįsti šį teiginį statistika. Vyrai kur 
kas dažniau žudo, apiplėšia bankus, melagingai liudija, išduoda 
draugus ir mylimus žmones. Pareigūnai vyrai kur kas korumpuo- 
tesni už moteris, Dievo tikėjimą jie įrodinėja gerokai žiauriau, 
myli kur kas savanaudiškiau, visose srityse savo galią rodo nepa- 
lyginamai žiauriau. Vyrai kelia kur kas didesnę grėsmę sunaikinti 
pasaulį karu, nes gerokai labiau nei moterys bijo mirties. Bet kad 
ir kokie dideli būtų šie skirtumai, su vyrais ji sutarė. 

Šį trečiadienį Elena Diuprei bėgti pradėjo iškart išlipusi iš au- 
tomobilio, atvežusio ją į mišką Vašingtono pakraštyje. Bėgo nuo 
lemtingo dokumento, padėto ant jos rašomojo stalo. Slaptosios 
tarnybos apsaugininkai išsiskleidė: vienas bėgo priekyje, kitas iš 
paskos, du iš šonų, visi ne arčiau kaip per dvidešimt žingsnių. 
Anksčiau moteris jusdavo pasitenkinimą, kai jie prakaituodavo 
stengdamiesi nuo jos neatsilikti, mat ji bėgiodavo su sportine ap- 
ranga, o jie su kostiumais, be to, apsikarstę ginklais, šaudmenimis 
ir ryšio priemonėmis. Žodžiu, jie gerokai privargdavo, kol galop 
jų vadui trūko kantrybė. Jis nusamdė geriausius nedidelių koledžų 
bėgikus ir Eleną truputį pamokė. 

Kuo aukščiau ji lipo politinės karjeros laiptais, tuo anksčiau 
ryte turėdavo bėgioti. Jai labiausiai patikdavo, kai kartu bėgdavo 
viena iš dukrų. Jųdviejų nuotraukos atrodydavo įspūdingai, o po- 
litikui svarbūs ir tokie mažmožiai. 

Viceprezidentei Elenai Diuprei teko įveikti daug kliūčių, kol 
gavo tokį aukštą postą. Pirma akivaizdi kliūtis buvo jos lytis. An- 
tra, ne tokia akivaizdi, — jos grožis. Mat grožis dažnai sukelia tiek 
vyrų, tiek moterų priešiškumą. Jį įveikė protu, kuklumu ir įgimtu 
doros pajautimu. Tiesa, Diuprei nestokojo ir gudrumo. Niekam 
ne paslaptis, kad Amerikos rinkėjai pirmenybę teikia gražiems vy- 
rams ir negražioms moterims. Todėl gundanti gražuolė Elena Diu- 
prei virto griežta, simpatiška Žana d'Ark. Sidabraspalvius plaukus 
kirpdavosi trumpai, išsaugojo liekną berniukišką figūrą, krūtis 
slėpdavo pagal užsakymą siūtų kostiumų švarkeliais. Vietoj šar- 
vų nešiodavo perlų vėrinius, pirštų nepuošė žiedais — mūvėjo tik 
auksinį sutuoktuvių žiedą. Vieninteliai moteriški atributai būdavo 

šalikėlis, rauktinukais puošta palaidinukė ir retkarčiais pirštinaitės. 
Ji darė griežtos, šaltos moters įspūdį, bet tik kol nenusišypsodavo 
ir nenusijuokdavo — tada jos seksualumas švystelėdavo kaip žaibas. 
Elena atrodydavo moteriška, bet ne koketiška, stipri, tačiau be 
krislelio vyriškumo. Trumpai tariant, ji būtų ideali pirma moteris 
Jungtinių Amerikos Valstijų prezidentė. O ja tapti galėjo — terei- 
kėjo pasirašyti ant rašomojo stalo padėtą teikimą. 

Moteris pasuko iš miško į kelią. Ten, kur turės baigti bėgti, jos 
laukė kitas automobilis. Palydovai iš Slaptosios tarnybos irgi suli- 
po į mašinas ir visi nuvažiavo į viceprezidentės rezidenciją. Elena 
palindo po dušu, apsivilko „darbo“ drabužius — griežto kirpimo 
kostiumėlį — ir išvažiavo į raštinę, kur laukė teikimas. 

Keista, pamanė ji. Visą gyvenimą stengėsi išvengti monotoni- 
jos žabangų. Buvo puiki advokatė, bet tai nesutrukdė jai pagim- 
dyti dvi dukras, laimingai ištekėjusi, būdama ištikima žmona siekė 
politinės karjeros. Vėliau tapo įtakingos juridinės firmos partnere, 
paskui Atstovų Rūmų, galop Senato nare, — ir visą tą laiką rūpes- 
tingai, su meile augino dukras. Žodžiu, monotonijos jai lyg ir 
pavyko išvengti, bet galų gale vėl gavo dirbti namų šeimininke, 
tik kitokia — Jungtinių Valstijų viceprezidente. 

Mat dėl savo pareigų jai teko palaikyti švarą ir tvarką, dirbti 
visokius juodus ir nemalonius darbus už politinį „sutuoktinį“ — 
prezidentą. Ji priimdavo mažų valstybių vadovus, dalyvaudavo 
skambiai pavadintų, bet jokių galių neturinčių komisijų posė- 
džiuose, išklausydavo pranešimus, be kurių puikiai galėdavo išsi- 
versti, dalydavo patarimus - tie, kam jie būdavo skirti, mandagiai 
išklausydavo, bet menkai į juos teatsižvelgdavo. Jai it papūgai tek- 
davo kartoti prezidento teiginius ir remti jo politiką. 

Elena žavėjosi prezidentu Fransiu Ksaveru Kenedžiu ir buvo 
dėkinga, kad per rinkimų vajų pasirinko ją kandidate į vicepre- 
zidentus, bet daugeliu klausimų turėjo kitokią nuomonę negu 
jis. Kartais jai keldavo šypseną, kad vedybiniame gyvenime iš- 
vengė vyro dominavimo, o dabar, gavusi aukščiausią postą, kokį 
tik Amerikos istorijoje yra pasiekusi moteris, dėl šalies įstatymų 
turėjo vos ne vergauti politiniam „sutuoktiniui“. 

Bet šiandien ji galėjo, taip sakant, tapti politine „našle“ ir 
tikrai nesiskųsti gyvybės draudimo sąlygomis: pagal jas ji taptų 
Jungtinių Amerikos Valstijų prezidente. Juolab kad jųdviejų „san- 
tuoka“ nenusisekė. Fransis Kenedis žengė į priekį per greitai, per 
agresyviai. Elena Diuprei, kaip dažna nelaiminga žmona, jau se- 
nokai ėmė įsivaizduoti jį mirus. 

Pasirašydama teikimą ji galėjo gauti viską — užimti jo vietą. 
Niekingesnė moteris būtų netvėrusi džiaugsmu įvykus tokiam 
stebuklui. 

Elena žinojo, kad žmogus nevaldo pasąmonės, tad nesijautė 
kalta dėl to, ką matė vaizduotėje, bet būtų smerkusi save, jei bū- 
tų padėjusi fantazijoms virsti tikrove. Kai pasklido gandai, kad 
Kenedis nebekels kandidatūros antrai kadencijai, Elena paragino 
savo politinius pagalbininkus ruoštis. Kenedis ją palaimino. Dabar 
padėtis pasikeitė. 

Taigi viceprezidentei reikėjo apsispręsti. Teikimą jau pasirašė 
dauguma Ministrų kabineto narių, valstybės ir iždo sekretoriai, 
gynybos ministras ir kiti. Nepasirašė CŽV direktorius, tas suktas, 
sąžinę praradęs šunsnukis Tapis. Ir, aišku, Kristianas Kli, žmogus, 
kuriuo ji šlykštėjosi. Bet jai reikėjo vadovautis savo pačios protu 
ir sąžine galvojant apie visuomenės gerovę, o ne savo ambicijas. 

Ar pasirašiusi ir išdavusi prezidentą galėtų toliau save gerbti? 
Bet apie save nevalia mąstyti. Reikia žiūrėti vien į faktus. 

Kaip Kristianas Kli ir daugelis kitų, ji pastebėjo, kad Kenedis 
pasikeitė mirus žmonai, prieš pat išrenkamas prezidentu. Jam ėmė 
stigti energijos. Elena Diuprei neblogiau už kitus žinojo, kad pre- 
zidentas gali daug nuveikti tik sutardamas su įstatymų leidėjais. 
Todėl reikia jiems gerintis, pataikauti, o kartais ir įspirti. Tenka 
apeiti ir gundyti biurokratus, sodinti tarp jų savo žmones. Mi- 
nistrų kabinetą turi paminti po padu, o tavo patarėjai turi būti 
nuožmūs kaip Atila ir išmintingi kaip Saliamonas. Privalai derėtis, 
kai reikia — apdovanoti, bet retkarčiais ir svaidytis žaibais. Visi turi 
matyti: jis taip elgiasi šalies labui, mano labui. 

Šis prezidentas viso to nedarė. Be to, jis buvo per toli pralenkęs 
savo laiką. Jo patarėjai turėjo tai suprasti. Ir toks protingas žmogus 

kaip Kenedis negalėjo pats to nesuvokti. Tačiau Elena iš Kenedžio 
veiksmų nujautė kažkokią dorovinę desperaciją, troškimą žūtbūt 
įveikti blogi. 

Viceprezidentė tikėjo ir vylėsi nepasiduodanti atgyvenusiam 
moteriškam sentimentalumui dėl to, kad Kenedžio valdymo 
spragų priežastimi laiko jo žmonos mirtį. Ber ar tokie nepaprasti 
žmonės kaip Kenedis palūžta dėl asmeninės tragedijos? Be jokių 
abejonių. 

Ji pati buvo apsigimusi politikė ir visada manė, kad Kenedžio 
būdas netinkamas politikai. Jam geriau tiktų būti Šventojo Rašto 
tyrėju, mokslininku arba mokytoju. Jis per daug turėjo idealizmo, 
buvo naivus geriausia šio žodžio prasme. Kitaip sakant, patiklus. 

Kongresas — ir Atstovų Rūmai, ir Senatas —- nuožmiai kariau- 
davo su vykdomąja valdžia ir daugumą mūšių laimėdavo. Na, ką 
gi - jai taip nenutiks. 

Elena Diuprei paėmė nuo rašomojo stalo teikimą ir ėmė įdė- 
miai skaityti. Dokumente buvo teigiama, kad Eransis Ksaveras 
Kenedis nebegali vykdyti prezidento pareigų, nes dėl smurtinės 
dukters mirties jam sutriko psichika. Todėl jo sprendimas sugriau- 
ti Dako miestą ir grasinimas sunaikinti visą suverenią valstybę 
padaryti aptemus protui. Tokie veiksmai būtų visiškai nepropor- 
cingi provokacijos mastui, būtų įvykdytas pavojingas precedentas 
ir pasaulio visuomenė neišvengiamai nusistatytų prieš Jungtines 
Valstijas. 

Tačiau kaip pamiršti Kenedžio argumentą, jo pasakytą per pa- 
sitarimą su patarėjais ir Ministrų kabineto nariais, esą vykdomas 
tarptautinis sąmokslas. Per jį nužudytas Katalikų bažnyčios popie- 
žius ir JAV prezidento dukra. Teroristai vis dar laiko daugybę įkai- 
tų, drama gali užsitęsti ištisas savaites ar net mėnesius. Jungtinėms 
Valstijoms teks paleisti popiežiaus žudiką. Kaip siaubingai nuken- 
tės autoritetas — galingiausios pasaulio valstybės, demokratijos ir, 
žinoma, demokratinio kapitalizmo lyderės! 

Kas tokiu atveju gali tvirtinti, kad prezidento siūlomas ne- 
gailestingas atkirtis nėra teisingas atsakas? Galima neabejoti: 
Kenedžio priemonės, jei tik grasinimai nėra tušti, duotų vaisių. 

Šerhabeno sultonui tektų klauptis ant kelių. Taip, bet kokiomis 
vertybėmis čia reikėtų vadovautis? 

Argumentas: Kenedis apsisprendė deramai nepasitaręs su Mi- 
nistrų kabinetu, savo patarėjais, Kongreso lyderiais. Čia jau labai 
rimti, pavojingi dalykai. Gaujos vadeiva įsako vykdyti vendetą. 

Prezidentas žinojo, kad visi jam priešinsis, bet buvo įsitikinęs 
savo teisumu. Laikas nelaukė. Tokį ryžtą Fransis Kenedis rodė dar 
prieš išrenkamas prezidentu. 

Kontrargumentas: jis neviršijo įgaliojimų, įstatymų suteiktų 
vyriausiajam šalies vykdomajam pareigūnui. Jo sprendimas teisė- 
tas. Teikimo dėl apkaltos prezidentui nepasirašė nė vienas jo pata- 
rėjas, tai yra nė vienas Žmogus iš artimiausios Kenedžio aplinkos. 
Taigi teiginys, kad dėl sutrikusios psichikos jis neveiksnus, tėra 
spėjimas, grindžiamas jo priimtu sprendimu. Vadinasi, šis teiki- 
mas dėl apkaltos yra neteisėtas bandymas perimti į savo rankas 
galias, suteiktas vykdomajai šalies valdžiai. Kongresas nesutinka 
su prezidento sprendimu ir bando jį panaikinti nušalindamas 
prezidentą nuo pareigų. Tokiais veiksmais Kongresas akivaizdžiai 
pažeidžia Konstituciją. 

Tokie buvo doroviniai ir teisiniai šio reikalo aspektai. Dabar 
viceprezidentei reikėjo nuspręsti, kas naudingiausia jai pačiai. Lo- 
giška, juk jinai — politikė. 

Apkaltos mechanizmą Diuprei žinojo. Kabineto nariai teikimą 
pasirašė, jeigu dabar pasirašytų ir ji — taptų Jungtinių Amerikos 
Valstijų prezidente. Bet tada Kenedis išleistų savo potvarkį ir ji 
vėl būtų viceprezidentė. Paskui susirinktų Kongresas, dviem treč- 
daliais balsų nušalintų prezidentą ir ji vadovautų šaliai mažiausiai 
trisdešimt dienų, kol baigtųsi krizė. | 

Teigiama pusė: ji būtų pirmoji moteris Jungtinių Valstijų pre- 
zidentė, nors ir kaip trumpai. Gal iki Kenedžio kadencijos pabai- 
gos ateinantį sausį. Bet iliuzijų turėti neverta. Pasibaigus kadenci- 
jai niekas niekada nenominuotų jos į šį postą. 

Taigi prezidente ji taptų per tai, ką daug kas palaikytų moters 
išdavyste. Per amžius literatūroje moterys vaizduojamos didžių 
vyrų nuopuolio kaltininkėmis, per amžius sklandė perspėjimas 

vyrams nepasitikėti moterimis. Taigi į ją žiūrėtų kaip į sulaužiu- 
sią ištikimybę — vyrai niekados neatleidžia šios didžiosios moterų 
giminės nuodėmės. Negana to, ji kartu išduotų ir šlovingąjį naci- 
onalinį Kenedžių mitą. Ji taptų antru Mordredu*. 

Staiga Elenai nušvito protas. Ji net nusišypsojo supratusi, kad 
šioje situacijoje bet kuriuo atveju gali tik išlošti. Jai tereikia atsi- 
sakyti pasirašyti teikimą. 

Kongreso valiai nebus nusižengusi. 

Gal tada įstatymų leidėjai pasielgtų neteisėtai: neturėdami 
jos parašo nušalintų prezidentą per apkaltą? Pagal Konstituciją 
tuomet ji taptų prezidente. Užtat būtų įrodžiusi savo ištikimybę 
Fransiui Kenedžiui, tad po trisdešimties dienų grąžintas į postą jis 
ir toliau ją remtų. Palaikoma jo šalininkų būtų nominuota į pre- 
zidentus. Na, o įstatymų leidėjai ir taip buvo jos priešai, kad ir ką 
ji darytų. Tai kurių galų tapti jų politine Jezabele**? Jų Dalila***? 

Elenai vis labiau aiškėjo, ką reikia daryti. Jeigu jinai pasira- 
šytų teikimą, rinkėjai niekados neatleistų, o politikai niekintų. 
Jeigu — ar kada — ji taps prezidente, politikai veikiausiai ir toliau 
stengsis ją žeminti. Ko gero, dėl klaidų kaltę vers menopauzei 
ir visoje šalyje komikai iš jos šaipysis remdamiesi šiuo vulgariu 
pagrindu. 

Elena Diuprei apsisprendė. Teikimo ji nepasirašys. Šitaip įro- 
dys, kad vadovaujasi ne goduliu ir ne ambicijomis, kad yra lojali 
prezidentui. 

Elena Diuprei pradėjo rašyti padėjėjui savo pranešimo apma- 
tus. Paprastais žodžiais paaiškino, kad švaria sąžine negali pasira- 
šyti dokumento, kuris suteiktų jai tokių didžiulių galių, todėl šioje 
kovoje ji nepalaikanti nė vienos pusės. Bet net ir toks pranešimas 
galėjo jai pakenkti. Viceprezidentė suglamžė popieriaus lapą. Ji 
atsisakys pasirašyti teikimą, ir tiek. Tegul Kongresas daro, ką no- 


Mordredas (arba Medrautas) yra legendų apie karalių Artūrą veikėjas, jį išda- 
vęs pavainikis sūnus. 

** Sidono princesė, ištekėjusi už Izraelio karaliaus Achabo. Garsėjo paleistuvyste 
ir neištikimybe, 


Biblijos gražuolė, išdavusi stipruolį Samsoną. 

ri. Surinko senatoriaus Lambertino numerį. Paskui paskambins 
kitiems įstatymų leidėjams ir paaiškins savo požiūrį. Bet rašyti 
nieko nerašys. 


Deividas Džatnis, praėjus dviem dienoms nuo tada, kai „nužudė“ 
kartoninį Kenedžio atvaizdą, buvo išmestas iš Brigamo Jango uni- 
versiteto. Jaunuolis negrįžo namo pas griežtus mormonų tikėjimo 
tėvus, cheminių valyklų tinklo savininkus. Jis žinojo, kas jo ten 
laukia — jau buvo ragavęs savo kailiu. Tėvas buvo įsitikinęs, kad 
sūnus pažintį su šeimos verslu turi pradėti nuo pačios apačios, tai- 
gi tampydamas, kaip atrodė Deividui, toną sveriančius ryšulius su 
prakaito prisigėrusiais vyriškais ir moteriškais drabužiais. Jaunuo- 
liui buvo didžiausia kančia liesti tuos vilnonius ir medvilninius 
apdarus, dvokiančius žmogaus kūno išskyromis. 

Be to, kaip dažnam jaunuoliui, tėvai jam įgriso iki gyvo kaulo. 
Jie buvo geri, darbštūs žmonės, mėgstantys draugus, savo pačių 
sukurtą verslą ir bendrauti su kitais Mormonų bažnyčios nariais. 
Deividui paties tėvai buvo didžiausi nuobodžiai pasaulyje. 

Tėvai jautėsi laimingi, o tai irgi erzino Deividą. Juodu mylėjo 
jį vaikystėje, bet paaugęs jis taip sunkiai pasidavė auklėjamas, kad 
tėvai juokavo, girdi, gimdymo namuose jiems bus įkišę svetimą kū- 
dikį. Jie filmavo sūnų kiekvienu augimo etapu: štai jis ropoja grin- 
dimis ir nedrąsiai žengia pirmuosius žingsnius per kambarį, štai sėdi 
pirmoje pamokoje ir jau baigia pradžios mokyklą, štai vidurinėje 
atsiima prizą už rašinį, štai meškerioja su tėvu ir medžioja su dėde. 

Po penkiolikto gimtadienio Deividas nebesileido filmuojamas. 
Jis pasibaisėjo, koks banalus atrodo juostoje užfiksuotas jo gyveni- 
mas. Jis jautėsi lyg vabzdys, užprogramuotas visą gyvenimą daryti 
tą patį. Jaunuolis pasiryžo niekada nebūti toks kaip jo tėvai, bet 
nesuvokė, kad šis troškimas irgi banalus. 

Išore jis buvo tėvų priešingybė. Jie aukšti, šviesiaplaukiai, da- 
bar, pusamžiai, išstorėję, o Deividas tamsaus gymio, liesas, raume- 
ningas. Tėvai juokaudavo dėl šių skirtumų, bet spėjo, kad ilgainiui 
jis supanašės su jais, ir tai vaikinui kėlė siaubą. Penkiolikmetis 

pasidarė toks šaltas tėvams, kad šie negalėjo to nebepastebėti. Juo- 
du mylėjo sūnų vis taip pat karštai, bet lengviau atsikvėpė, kai jis 
išvyko studijuoti į Brigamo Jango universitetą. 

Tuomet Deividas išgražėjo, juodi plaukai tiesiog žvilgėjo. 
Bruožai pasidarė grynai amerikietiški: nosis tiesi, lūpos siaurokos, 
smakras atsikišęs, bet ne tiek, kad baugintų. Tiems, kas mažai 
jį pažinojo, atrodydavo linksmas, gal todėl, kad kalbėdamas be 
perstojo gestikuliuodavo. Bet kirąsyk nugrimzdavo į apatiją ir už- 
sidarydavo savo kiaute. 

Universitete dėl linksmo būdo ir aštraus proto kiti studentai 
jį mėgo. Tačiau pašnekovams atsakinėdavo keistai, beveik visada 
iš aukšto, o kartais atvirai juos užgauliodavo. 

Bėda buvo ta, kad Deividas siaubingai nekantravo išgarsėti, 
tapti didvyriu, parodyti pasauliui esąs nepaprastas. 

Su merginomis būdavo drovus, bet kartu pasitikintis savimi ir 
tuo iš pradžių jas patraukdavo. Joms jis atrodydavo įdomus, tad 
romaniukų vaikinukui netrūkdavo, bet visi greitai baigdavosi. Mat 
su merginomis laikydavosi šaltai, atsainiai. Pirmas kelias pažinties 
savaites būdavo linksmas ir sąmojingas, paskui užsidarydavo sa- 
vyje. Net mylėdavosi neįsijausdamas — galėdavai pamanyti, kad 
bijo nustoti valdęs kūną. Didžiausias jo trūkumas meilės srityje 
buvo tas, kad neįstengdavo garbinti išrinktosios net vos pradėjęs 
ją merginti, o kai siekdavo aistringai pamilti, panėšėdavo į liokajų, 
besineriantį iš kailio dėl dosnių arbatpinigių. 

Deividas visada domėjosi politika ir visuomenės sankloda. 
Kaip dauguma jaunų žmonių, jis niekino visus autoritetus. Studi- 
juodamas istoriją įsitikino, kad visa žmonijos raida yra ne kas kita 
kaip nesibaigiantis galingo elito ir beteisių masių karas. Jaunuolis 
troško garbės, kad galėtų pritapti prie tų galingųjų. 

Jis visiškai pelnytai buvo pripažintas geriausiu medžiotoju pa- 
sibaigus kasmet Brigamo Jango universitete vykstančiam preziden- 
to nužudymo žaidimui. Titulą gavo už gudrų planą ir vadovavimą 
darant kartoninį atvaizdą, tokį panašų į gyvą prezidentą Kenedį. 

„Nušovęs“ kartoninį prezidentą, po vakarėlio pergalės proga 
Deividas Džatnis pasidygėjo savo studentišku gyvenimu. Atėjo 

metas siekti karjeros. Jis jau seniai kūrė eiles ir rašė dienoraštį, nes 
manė galįs jame parodyti savo sąmojį ir protą. Negalėjai smerkti, 
kad rašydamas dienoraštį galvojo apie tai, kokį įspūdį darys atei- 
ties kartoms — juk jis neabejojo tapsiąs įžymybe. Taigi naujausias 
jo įrašas atrodė taip: „Metu universitetą. Išmokau visko, ko ten 
buvo įmanoma išmokti. Rytoj važiuosiu į Kaliforniją, pamėginsiu 
prasimušti kino pasaulyje.“ 

Deividas Džatnis atvažiavo į Los Andželą nepažinodamas jame 
nė vieno žmogaus. Jaunuolio tai nė kiek nebaugino, jam net pati- 
ko. Neturėdamas jokių įsipareigojimų galės sukaupti visą dėmesį į 
savo mintis, į supantį pasaulį. Pirmą naktį praleido motelio kam- 
barėlyje, paskui pigiau, negu tikėjosi, susirado vieno kambario bu- 
tą Santa Monikoje. Susiieškoti padėjo geraširdė solidžios išvaizdos 
moteriškė, dirbanti padavėja kavinėje, kur jis pirmą kartą pusryčia- 
vo atvykęs į Kaliforniją. Deividas užsisakė kukliai: stiklinę apelsinų 
sulčių, skrebučių ir puodelį kavos. Padavėja pamatė jį įnikus į „Los 
Angeles Times“ butų nuomos skyrių ir paklausė, ar ieško pasto- 
gės. Kai jis atsakė „taip“, ji užrašė ant popieriaus skiautės telefono 
numerį ir paaiškino: butas vos vieno kambario, bet už įkandamą 
kainą, nes Santa Monikos gyventojai po ilgos kovos su nekilnoja- 
mojo turto agentūromis pasiekė, kad nuomos kainos būtų griežtai 
kontroliuojamos. Santa Monikoje esą labai gražu, be to, vos už 
kelių minučių kelio Veniso paplūdimys su daugybe pramogų. 

Iš pradžių Deividas pažiūrėjo įtariai. Kodėl šiai nepažįstamajai 
turėtų rūpėti jo gerovė? Nors buvo motiniškos išvaizdos, nuo jos 
sklido ir seksualumas. Padavėja buvo labai sena — ne mažiau kaip 
keturiasdešimties, bet neatrodė, kad bandytų jį pakabinti. Jam 
išeinant iš kavinės moteriškė žvaliai pamojo. Tik vėliau vaikinas 
įsitikino, kad kaliforniečiams toks elgesys įprastas. Matyt, nuo- 
latos šviečianti saulė minkštino jiems širdis. Ne kitaip. Be to, tai 
moteriai padaryti jam paslaugą nieko nekainavo. 

Iš Jutos Deividas atvažiavo automobiliu, tėvų nupirktu jam 
studijoms. Tai buvo visas jo turtas, neskaitant gitaros — vaikinas 
kadaise mokėsi ja groti, bet dabar paliko namie. Kur kas svarbesnė 
už ją buvo rašomoji mašinėlė. Ja Deividas spausdindavo eilėraš- 

čius, rašydavo dienoraštį, apsakymus ir romanus. Dabar, atsidūręs 
Kalitornijoje, bandys parašyti pirmą scenarijų. 

Viskas klojosi puikiai. Jis susirado butuką, tiesa, be vonios, 
tik su dušu. Butas panėšėjo į lėlių namą: vienintelį langą dengė 
nėriniais puoštos užuolaidos, ant sienų kabėjo garsių paveikslų 
reprodukcijos. Butas buvo viename iš virtinės dviaukščių namų už 
Montanos prospekto. Deividas net galėjo statyti automobilį prie 
pat lauko durų. Jam labai pasisekė. 

Kitas dvi savaites jaunuolis sukiojosi po Veniso paplūdimį, 
važinėjo į Malibu pažiūrėti, kaip gyvena turtingi ir garsūs. Jis pri- 
sispausdavo prie vielos tinklo tvoros, skiriančios viešą paplūdimį 
nuo vilų rajono, ir pro jį spoksodavo. Toli į šiaurę driekėsi ilga vir- 
tinė vasarnamių. Nors kiekvienas buvo vertas ne mažiau kaip trijų 
milijonų dolerių, visi panėšėjo į paprasčiausias kaimiško stiliaus 
pašiūres. Jutoje už tokias niekas nebūtų davęs daugiau negu dvi- 
dešimt tūkstančių. Bet jų gyventojai galėjo mėgautis baltu smė- 
liu, purpuriniu vandenynu, vaiskiu dangumi ir vaizdu į kalnus, 
dunksančius už Ramiojo vandenyno pakrantės greitkelio. Vieną 
dieną jis sėdės vieno iš tų namų balkone ir grožėsis vandenynu. 

Vakarais savo butuke Deividas ilgai svajodavo, ką darys, kai 
irgi praturtės ir išgarsės. Nesumerkdamas akių šitaip pragulėdavo 
iki paryčių ausdamas tas svajones. Tą metą jis jausdavosi vienišas, 
bet keistai laimingas. 

Deividas paskambino tėvams pranešti naujo adreso. Tėvas da- 
vė jam numerį vienos kino studijos prodiuserio, savo vaikystės 
draugo Dino Hokeno pavarde. Deividas jam paskambino tik po 
savaitės. Atsiliepė Hokeno sekretorė ir paprašė palaukti. Netrukus 
grįžo ir pasakė, esą ponas Hokenas išėjęs. Deividas suprato, kad 
jinai meluoja norėdama jo atsikratyti, ir supyko ant tėvo — koks jis 
bukas! Vis dėlto sekretorei paprašius savo telefono numerį pasakė. 
Jis vis dar siuto gulėdamas ant sofos, kai po valandos sučirškė 
telefonas. Skambino Dino Hokeno sekretorė. Ar jis galėsiąs ateiti 
rytoj vienuoliktą — ponas Hokenas priimsiąs jį savo kabinete. Dei- 
vidas sutiko. Sekretorė pažadėjo palikti leidimą pas apsaugininkus 
prie vartų, kad jis galėtų pastatyti automobilį studijos aikštelėje. 

Padėjus ragelį Deividą nustebino užplūdęs džiaugsmas. Žmo- 
gus, kurio jis niekada nebuvo matęs, neužmiršo mokyklos laikų 
draugo, sutiko priimti jo sūnų. Bet jaunuolis tuoj pat susigėdo 
tokio žeminančio dėkingumo. Na, taip, tas žmogus — didelis 
šulas, na, taip, jo laikas brangus, bet vienuoliktą ryto? Vadinasi, 
jis nekvies papietauti. Tiesiog iš mandagumo trumpai šnektelės, 
kad nesijaustų kaltas prieš jo tėvą ir kad giminaičiai Jutoje ne- 
galėtų priekaištauti jam, Hokenui, esą išpuiko. Parodys manda- 
gumą, ir tiek. 

Bet kitą dieną viskas susiklostė kitaip, negu Deividas tikėjosi. 
Įspūdingas Dino Hokeno kabinetas buvo ilgame, žemame pastate 
prie filmavimo aikštelės. Sekretorė pasitiko jį dideliame laukiama- 
jame senų filmų afišomis nukabinėtomis sienomis. Iš čia Deividas 
pateko į kitus du kambarius su dar dviem sekretorėmis, galiausiai 
į patį kabinetą — didesnį, prašmatnesnį. Jis buvo gražiai apstatytas 
giliais krėslais ir sofomis, nuklotas kilimais. Ant sienų kabojo pa- 
veikslų originalai, palei vieną stovėjo baras su dideliu šaldytuvu, 
kampe oda trauktas rašomasis stalas. Virš jo ant sienos puikavosi 
didžiulė nuotrauka: Dinas Hokenas spaudžia ranką prezidentui 
Fransiui Ksaverui Kenedžiui. Kavos staliukas buvo nuklotas žur- 
nalais ir įrištais scenarijais. Paties Hokeno kabinete nebuvo. 

Deividą atlydėjusi sekretorė tarė: 

— Ponas Hokenas ateis po dešimties minučių. Ar galėčiau pa- 
siūlyti jums ko nors išgerti arba puodelį kavos? 

Deividas mandagiai atsisakė. Pastebėjęs, kad jauna sekretorė 
vertinamai jį nužiūri, kalbėjo labai kieto vyruko balsu ir matė 
darąs jai gerą įspūdį. Jis visados iš pradžių patikdavo moterims. 
Nebepatinku, kai jos geriau mane pažįsta, pamanė. Bet gal todėl, 
kad jos pačios jam nebeparikdavo geriau pažintos. 

Jaunuoliui teko laukti penkiolika minučių. Dinas Hokenas 
į kabinetą įėjo pro beveik nepastebimas vienoje iš sienų įstatytas 
duris. Pirmą kartą gyvenime pamatęs žmogų Deividas pasijuto 
vos ne pakerėtas. Visa šio vyro išvaizda sakė, kad jis daug pasiekęs 
ir turi didžiulės galios. Kai spaudė Deividui ranką, nuo jo tiesiog 
sklido pasitikėjimas savimi ir draugiškumas. 

Dinas Hokenas buvo aukštas, beveik metro devyniasdešimties, 
ir Deividas žvelgė į jį pavydėdamas. Negana to, atrodė stebėtinai 
jaunatviškai, nors veikiausiai buvo tokio pat amžiaus kaip Deivido 
tėvas — penkiasdešimt penkerių. Vilkėjo kasdieniais drabužiais, bet 
tokių baltų marškinių Džatnis kaip gyvas nebuvo regėjęs. Balkšvas 
švarkas buvo lyg ir lininis, gražiai krito, kelnės tokios pat me- 
džiagos. Hokeno veidas atrodė be raukšlelės ir saulės apipurkštas 
bronziniais dažais. 

Hokenui nestigo ir gražių manierų. Jis diplomatiškai pareiškė 
pasiilgęs Jutos kalnų, mormonų gyvensenos, tylių, taikių kaime- 
lių, ramių miestų su maldos namais. Jis dar prisipažino siekęs 
Deivido motinos rankos. 

— Tavo motina buvo mano mergina, — pasakojo Dinas Hoke- 
nas. — Tavo tėvas paviliojo ją iš manęs. Bet tai tik į gera, nes juodu 
labai mylėjo vienas kitą ir padarė vienas kitą laimingus. 

Tiesa, pamanė Deividas, tėvas ir motina tikrai vienas kitą my- 
lėjo ir per tą didžiulę meilę atstūmė mane. Ilgais žiemos vakarais 
juodu ieškodavo šilumos vedybiniame guolyje, kol sūnus kiurk- 
sodavo prieš televizorių. Bet tai buvo seniai. 

Deividas stebėjo tą žavių manierų Diną Hokeną kalbantį ir 
pamatė, kad jis vis dėlto vyresnis, negu atrodo — ta rūpestingai 
prižiūrima bronzinė oda lygutėlė ne vien dėl motinos gamtos, 
prisidėjęs ir chirurgas. Nė ženklo pagurklio. Deivido tėvas jau už- 
siauginęs didžiausią. Vaikinas spėliojo, kodėl tas vyras taip malo- 
niai su juo kalbasi. 

— Išvykęs iš Jutos buvau vedęs keturis kartus, — pasakojo Ho- 
kenas. — Su tavo motina būčiau buvęs kur kas laimingesnis. 

Deividas stengėsi išgirsti egoizmo gaidelių, pajusti užuominą, 
kad jo motina irgi galėjo būti kur kas laimingesnė, jeigu nebūtų 
palikusi taip aukštai iškilusio Dino Hokeno. Bet nepajuto. Po tuo 
kalifornietišku spindesiu vis dar slypėjo kaimietukas. 

Džatnis mandagiai klausėsi ir juokėsi pašnekovui pašmaikšta- 
vus. Į Diną Hokeną kreipdavosi „pone“, kol šis paprašė vadinti 
tiesiog Hoku — tada Deividas vertėsi apskritai be kreipinio. Pra- 
plepėjęs visą valandą Hokenas dirstelėjo į laikrodį ir staiga tarė: 

— Malonu buvo pamatyti žmogų iš gimtųjų kraštų, bet spėju, 
kad atėjai čia ne pasiklausyti pasakojimų apie Jutą. Kuo vertiesi? 

— Aš rašytojas, — atsakė Deividas. — Parašiau romaną, bet iš- 
mečiau, ir kelis scenarijus. Vis dar mokausi. 

Jokio romano jis neparašė. 

Hokenas pritariamai linktelėjo kukliam jaunuoliui. 

— Pripažinimą reikia pelnyti ir pradėti teks nuo mažų dalykų. 
Štai kaip galiu tau dabar padėti. Galiu duoti darbą studijos ran- 
kraščių skyriuje. Skaitysi scenarijus ir pateiksi recenziją su savo 
nuomone. Vos pusę puslapio kiekvienam scenarijui. Aš irgi nuo 
to pradėjau. Susitiksi su žmonėmis, išmoksi pagrindų. Po teisybei, 
niekas daug dėmesio į tas recenzijas nekreipia, bet tu stenkis. Tai 
tik pradžia. Aš dėl visko susitarsiu ir kuri nors mano sekretorė po 
kelių dienų susisieks su tavimi. Netrukus mudu kartu pavakarie- 
niausime. Perduok nuo manęs linkėjimus motinai ir tėvui. 

Tada Hokas palydėjo Deividą iki durų. Taigi mudu kartu nepie- 
tausime, o pažadas pavakarieniauti bus atidėliojamas iki begalybės, 
pamanė Deividas. Na, jis bent jau gaus darbą, tad pirmas žingsnis 
bus žengtas. O kai pats pradės rašyti scenarijus, viskas pasikeis. 


Atsisakydama pasirašyti teikimą viceprezidentė pribloškė Atstovų 
Rūmų pirmininką Džincą ir senatorių Lambertiną. Tik moteris 
galėjo taip neturėti politinės nuovokos ir sveiko proto, kad nepul- 
tų pasinaudoti šia galimybe tapti Jungtinių Valstijų prezidente. Ką 
gi, teks apsieiti be jos. Jie permąstė kitus variantus, nes prezidentas 
negali likti nenušalintas. Selas Troika pakišo gerą mintį — būtina 
čiupti jautį už ragų. Kongresas privalo iškart pasiskelbti organu, 
spręsiančiu šį reikalą. Laužydami galvas, kaip sudaryti įspūdį, neva 
Kongresas elgiasi bešališkai, Lambertinas su Džincu nė nepastebė- 
jo, kad tuo metu Selas Troika įsimylėjo Elizabetą Stoun. 

Selas Troika vadovavosi principu nedulkinti moters, kuriai 
per trisdešimt, bet pirmą kartą jam kilo mintis, kad senatoriaus 
Lambertino padėjėjai būtų galima padaryti išimtį. Ji buvo aukšta, 
liekna, didelių pilkų akių, malonaus veido. Akivaizdžiai protinga, 

mokanti neprasižioti, kada nereikia. Bet įsimylėjo ją dėl kitko: 
išaiškėjus, kad viceprezidentė Elena Diuprei atsisako pasirašyti 
teikimą, ji šypsena Selui parodė pripažįstanti jį pranašu — jis vie- 
nintelis teisingai spėjo, kaip viskas susiklostys. 

Savo nuostatą moterų atžvilgiu Troika grindė keliais dalykais. 
Pirma: moterims ne taip patinka dulkintis kaip vyrams, be to, 
seksas joms kelia daugiau pavojų. Ber iki trisdešimties jos gašlesnės 
ir ne tokios protingos. Įkopusios į ketvirtą dešimtį išgudrėja, ima 
šnairai žiūrėti į vyrus ir galvoti, kad jiems gyventi pernelyg gera — 
gamta ir visuomenė jiems dosnesnės negu joms. Todėl nežinai, ar 
ji nori su tavimi tik pasidulkinti, ar supančioti kokiu nors vekse- 
liu. Bet iš pažiūros santūriai, net skaistuolės išvaizdos Elizabetai 
Stoun, matyt, gašlumo netrūko — tokių moterų pasitaiko. Be to, 
ji turėjo didesnės galios negu jis, taigi nereikėtų nerimauti, kad ši 
moteris siektų kokios nors naudos. Tad nesvarbu, kad Elizabetai 
ne už kalnų keturiasdešimt. 

Planuodamas strategiją su Atstovų Rūmų pirmininku Džincu 
senatorius Lambertinas pastebėjo, kad Troika susidomėjo jo pa- 
dėjėja. Tačiau jam tai buvo nė motais. Lambertinas buvo vienas 
iš Kongreso doruolių. Jis nesvetimoteriavo, su žmona išgyveno 
trisdešimt metų, užaugino keturis vaikus. Kyšių neėmė, nes buvo 
turtingas. Žodžiu, politiniu atžvilgiu buvo švarus, koks tik gali 
būti Amerikos politikas. Negana to, jis nuoširdžiai dirbo žmonių 
ir šalies labui. Tiesa, ambicijų nestokojo, bet koks politikas gali jų 
neturėti? Nors pats buvo dorybingas, puikiai matė, kiek apgaulės 
yra šiame pasaulyje. Viceprezidentė apstulbino Džincą atsisaky- 
dama pasirašyti teikimą dėl apkaltos Kenedžiui, bet senatorius 
nė kiek nenustebo. Jis visada laikė viceprezidentę labai protinga 
moterimi. Lambertinas net linkėjo jai sėkmės, nes buvo įsitikinęs, 
jog jokia moteris neturi tiek įtakingų politinių globėjų ar pinigin- 
gų rėmėjų, kad galėtų tapti prezidente. Laukiančioje kovoje dėl 
nominacijos į šį postą ji bus labai pažeidžiama konkurentė. 

— Turime veikti sparčiai, — tarė senatorius Lambertinas. — 
Kongresas privalo paskirti organą, kuris pripažintų prezidentą 
neveiksniu, arba pats tai padaryti. 

— Gal reikia paskirti dešimties įtakingiausių senatorių komisi- 
ją? — gudriai šypsodamasis paklausė Džincas. 

— O gal komisiją iš penkiasdešimties Atstovų Rūmų narių, nė 
velnio nesigaudančių, kas darosi? — neslėpdamas susierzinimo at- 
kirto Lambertinas. 

— Turiu jums palankią staigmeną, senatoriau, —- ramindamas 
atsakė Džincas. — Manau, kad prikalbinsiu vieną prezidento pa- 
tarėją pasirašyti teikimą dėl jo apkaltos. 

Tada viskas eitųsi kaip iš pypkės, pamanė Troika. Bet kas tas 
patarėjas? Tik jau ne Kli ir ne Dazis. Arba Odbladas Grėjus, ar- 
ba tas patarėjas nacionalinio saugumo klausimais. Ne, prisiminė, 
Viksas Šerhabene. 

— Šiandien mūsų laukia labai skausminga pareiga, — tarė Lam- 
bertinas, — istorinė pareiga. Taigi kibkime į darbą. 

Troika nustebo, kad Lambertinas nepaklausė to patarėjo pa- 
vardės, bet paskui suprato: senatorius tiesiog nenori žinoti. 

— Padėsiu kiek įmanydamas, — tarė Džincas ir atsisveikinda- 
mas ištiesė ranką. Visi žinojo, kad jos paspaudimas prilygsta ne- 
sulaužomam pažadui. 


Alfredas Džincas išgarsėjo kaip didis Atstovų Rūmų pirminin- 
kas dėl to, kad visada tesėdavo duotą žodį. Laikraščiai dažnai net 
spausdindavo straipsnius šia tema. Džinco rankos paspaudimas 
buvo tvirtesnis laidas negu koks rankas ir kojas pančiojantis tei- 
sinis dokumentas. Žemas, apvalus, raudona kaip vyšnia nosimi, 
baltais plaukais aplipusia, į eglutę pūgoje panašia galva jis panė- 
šėjo į karikatūristų mėgstamą personažą — banko lėšas patyliukais 
vagiantį alkoholiką. Tačiau Kongrese jis buvo laikomas garbin- 
giausiu politiku. Jeigu pažadėdavo dosnią dotaciją iš bedugnės 
biudžeto statinės, galėdavai neabejoti, kad ją gausi. Jeigu Džincas 
turėdavo politinę skolą kokiam kitam parlamentarui ir šis papra- 
šydavo sukliudyti įstatymo projektui, taip išties ir būdavo. Jeigu 
parlamentaras norėdavo prakišti savo įstatymo projektą ir priža- 
dėdavo atsilyginti tuo pačiu, jis būdavo priimtas. Tiesa, Džincas 

dažnai nutekindavo slaptą informaciją laikraščiams, bet todėl ir 
buvo spausdinama tiek daug straipsnių apie patikimą jo žodį, pa- 
tvirtintą rankos paspaudimu. 

Šiandien Džinco laukė bjauri užduotis — užtikrinti, kad At- 
stovų Rūmai balsuos už prezidento apkaltą. Reikėjo paskambinti 
šimtams žmonių ir duoti dešimtis pažadų siekiant, kad už apkaltos 
teikimą balsuotų du trečdaliai. Aišku, Kongresas nubalsuos, bet 
ne už dyką. O viskam sutvarkyti Džincas turėjo mažiau negu dvi- 
dešimt keturias valandas. 


Selas Troika ėjo per savo patarėjų kabinetus mintyse rikiuodamas 
visus laukiančius pokalbius telefonu, dokumentus, kuriuos turės 
parengti. Jis žinojo esąs svarbaus istorinio įvykio dalyvis, kaip ir 
tai, kad jo karjera žlugs, jeigu padėtis susiklostys siaubingai nepa- 
lankiai. Jį apstulbino, kad tokie vyrai kaip Džincas ir Lambertinas, 
kuriuos jis, galima sakyti, niekino, rodo didžiulę drąsą ir stoja į 
pirmas mūšio gretas. Darydami tokį žingsnį jie nepaprastai ri- 
zikavo. Labai įtartinai interpretuodami Konstituciją jie pasiryžo 
suteikti Kongresui teisę per apkaltą nušalinti Jungtinių Amerikos 
Valstijų prezidentą. 

Vaiduokliškoje šviesoje, sklindančioje nuo geros dešimties 
kompiuterių, dirbo Troikos padėjėjai. Ačiū Dievui už kompiute- 
rius — kaip, po velnių, žmonės ką nors be jų nuveikdavo? Praei- 
damas pro vieną padėjėją palietė jai petį - draugiškai, kad niekas 
negalėtų prikišti seksualinio priekabiavimo. 

— Neskirk jokių pasimatymų, — tarė jis, — dirbsime iki ryto. 

Neseniai žurnalas „The New York Times“ išspausdino straips- 
nį apie lytinius papročius Kapitolijuje, kur įsikūrę Senato ir At- 
stovų Rūmų nariai su savo padėjėjais. Straipsnyje buvo rašoma, 
kad Io0 renkamų senatorių ir 435 Atstovų Rūmų nariai turi kelis 
tūkstančius padėjėjų ir daugiau negu pusę jų sudaro moterys. 

Straipsnyje leidžiama suprasti, kad tie piliečiai nespjauna į 
seksą. Girdi, jie ilgai dirba, dėl glaustų terminų patiria didžiulę 
įtampą, todėl beveik nebendrauja su kitais visuomenės nariais ir 

yra priversti šiek tiek pasismaginti darbo vietoje. Žurnalistas pa- 
stebėjo, kad abejų rūmų parlamentarų kabinetuose stovi sofos. 
Straipsnyje buvo aiškinama, esą Kongreso nariai turi specialią kli- 
niką ir jos gydytojai patyliukais gydo venerines ligas. Duomenys, 
aišku, konfidencialūs, bet straipsnio autorius teigia gavęs progą 
mesti į juos akį: parlamentarų sergamumas šiomis ligomis viršijąs 
šalies vidurkį. Žurnalistas spėjo, kad dėl to kalta ne tiek palaida šių 
piliečių gyvensena, kiek aplinka, verčianti juos ieškoti smagybių 
šiame siaurame rate. Galop autorius svarstė, kaip visas šis sangu- 
liavimas atsiliepia Kapitolijuje — jį pavadino Triušide — leidžiamų 
įstatymų kokybei. 

Selas Troika palaikė šį straipsnį asmeniniu įžeidimu. Jis šešias 
dienas per savaitę vidutiniškai dirbdavo po šešiolika valandų per 
dieną, kartais tekdavo paplušėti ir sekmadieniais. Argi jis netu- 
ri teisės į normalų lytinį gyvenimą kaip kiekvienas pilietis? Po 
perkūnais, jam juk nelieka laiko vaikščioti po vakarėlius, mer- 
ginti moteris, užmegzti su jomis rimtus santykius. Visa tai turi 
vykti čia, daugybėje kabinetų ir koridorių, žalsvoje kompiuterių 
skleidžiamoje šviesoje, įsakmiai čirškiant telefonams. Turėdavai 
rasti kelias minutes pajuokauti, padejuoti apie darbo sunkumus, 
reikšmingai nusišypsoti. O tas šūdžius „New York Times“ repor- 
teris ūždavo visų leidyklų vakarėliuose, ilgiausiai pietaudavo su 
pašnekovais restoranuose, plepėdavo su kolegomis žurnalistais, 
eidavo pas kekšes — ir joks laikraštis neaprašinėdavo to su visomis 
šlykščiomis smulkmenomis. 

Troika per savo kabinetą nuėjo į vonios kambarį, su palengvė- 
jimu atsiduso, atsisėdo ant unitazo ir užsirašė viską, ką turi nu- 
veikti. Tada kažkaip nusiplovė rankas nepaleisdamas iš jų rašiklio 
ir bloknoto su iškiliomis auksinėmis raidėmis spausdintais Kon- 
greso nario rekvizitais ir, jausdamasis kur kas geriau (nuo įtampos, 
sukeltos dėl prezidentui gresiančios apkaltos, užkietėjo viduriai), 
priėjo prie gėrimų vežimėlio, įsipylė džino, toniko, prisidėjo ledu- 
kų iš šaldytuvo. Prisiminė Elizabetą Stoun. Troika neabejojo, kad 
tarp jos ir viršininko senatoriaus nieko nėra. Be to, ji gudri, už jį 
gudresnė, nes laiko liežuvį už dantų. 

Atsidarė kabineto durys ir įžengė mergina, kuriai jis eidamas 
palietė petį. Ji atnešė pluoštą kompiuterio spaudinių. Selas at- 
sisėdo prie rašomojo stalo jų peržvelgti. Mergina atsistojo jam 
už nugaros. Jis pajuto jos kūno karštį, susikaupusį ilgas valandas 
sėdint priešais ekraną. 

Troika kalbėjosi su mergina tą dieną, kai ji atėjo įsidarbinti. 
Jis dažnai sakydavo, girdi, jeigu jo padėjėjos ir toliau atrodytų taip 
gražiai, kaip pokalbio dėl darbo dieną, pats galėtų pasirūpinti, kad 
visų jų nuotraukas spausdintų „Playboy“. O jeigu liktų tokios 
kuklios ir mielos, jas vestų. Šioji Džaneta Vingeil buvo tikra gra- 
žuolė. Kai pirmą kartą ją pamatė, galvoje šmėstelėjo Dantės eilutė: 
„Štai deivė, pavergsianti mane.“ Aišku, jis neleis, kad jį ištiktų 
tokia nelaimė. Bet tą dieną ji buvo tikrai graži, nepalyginamai 
gražesnė negu vėliau. Jos plaukai išliko šviesūs, bet nebe auksiniai. 
Akys vis dar stulbinamai mėlynos, bet dabar jas dengė akiniai, o 
nepasidažiusi idealiai kaip tą kartą neatrodė neregėtai graži. Lūpos 
nebebuvo vyšnių raudonio, kūnas nebeatrodė toks gundantis — 
nieko nuostabaus, nes ji sunkiai dirbo, tad rengdavosi patogiai, 
kad drabužiai nevaržytų. Vis dėlto jis neapsiriko priimdamas ją į 
darbą — ji dar nepradėjusi šnairai žiūrėti į vyrus. 

Džaneta Vingeil... Ir pavardė graži. Mergina pasilenkė virš 
peties kažko paaiškinti ir Selas pajuto, kad ji dabar stovėjo daugiau 
iš šono nei už nugaros. Šviesūs plaukai palietė jam veidą — glotnūs 
kaip šilkas, šilti, kvepiantys gėlėmis. 

— Tavo kvepalai nuostabūs, — tarė Selas Troika vos ne tirtėda- 
mas nuo tvokstelėjusios jos kūno šilumos. Mergina neatsitraukė, 
nieko nepasakė, bet skruostą liečiantys jos plaukai it koks Geigerio 
skaitiklis fiksavo jo spinduliuojamą geismą. Draugiškas tai buvo 
geismas — juk juodu dabar du į bėdą pakliuvę bičiuliai: kiaurą nak- 
tį jiems teks peržiūrinėti spaudinius, atsakinėti į nesibaigiančius 
telefono skambučius, šaukti susirinkimus. Žodžiu, kautis išvien. 

Kairėje rankoje laikydamas popierius Troika dešine po sijonu 
palietė jai šlaunį. Mergina nė krust. Abu įsmeigę akis žiūrėjo į 
spaudinius. Selas laikė delną vienoje vietoje, kol jis degte nudegė 
nuo glotnios odos ir įelektrino jam varpą. Troika nė nepajuto, kai 

spaudiniai iškrito iš rankos. Jo veidas paskendo gėlėmis dvelkian- 
čiuose plaukuose. Vyras pasisuko ant kėdės, pakišo antrą ranką po 
sijonu ir abu delnai it mažos kojytės pasileido tuo lygutėliu lauku 
po jos kelnaitėmis, pasiekė gaktos plaukus ir jau sudrėkusias tokias 
malonias gėdos lūpas. Troika pasikėlė nuo kėdės. Jam pasirodė, 
kad nejudėdamas kybo ore, jo kūnas virto kažkokiu antgamtiškų 
erelio lizdu ir Džaneta Vingeil arplasnojo į jį. Stebuklas: ji atsisėdo 
tiesiai jam ant pimpalo, nes šis kažkokiu paslaptingu būdu išlindo 
pro antuką. Juodu ėmė bučiuotis, jis skendo tame gėlių kvape ir 
dejavo iš geismo, o Džaneta Vingeil be perstojo kartojo kažkokius 
aistros kupinus meilius žodžius. Pagaliau jis suprato. Ji sakė: „Už- 
daryk duris.“ Troika išlaisvino sudrėkusią kairę ranką, nuspaudė 
elektronikos mygtuką ir tą trumpą ekstazės akimirką juodu atsi- 
tvėrė nuo viso pasaulio. Tada abu grakščiai nėrė ant grindų ir jinai 
ilgomis kojomis apkabino jam kaklą — jis matė baltas kaip pienas 
jos šlaunis. Kai abu tą pačią akimirką patyrė orgazmą, Troika su- 
kuždėjo: „O dangau, o dangau!“ 

Paskui įvyko dar vienas stebuklas: dabar juodu stovėjo išrau- 
dę, džiugiai spindinčiomis akimis, atgavę jėgas, pasirengę iki ryto 
triūsti kartu. Troika galantiškai padavė jai savo džiną su toniku 
ir džiugiai skimbčiojančiais ledukais. Dėkinga mergina grakščiai 
suvilgė perdžiūvusią burną. 

— Buvo puiku, — nuoširdžiai tarė Troika. 

Ji meiliai patapšnojo jam per sprandą, pabučiavo. 

— Buvo nuostabu. 

Netrukus vėl prie rašomojo stalo kuo rimčiausiai abu studijavo 
spaudinius, visą dėmesį sutelkę į stilių ir skaičius. Džaneta buvo 
gera redaktorė. Selas pajuto neapsakomą dėkingumą. 

— Džaneta, tu varai mane iš proto, — nuoširdžiai suniurnėjo 
jis. — Kai tik ši krizė baigsis, pakviesiu tave į pasimatymą, gerai? 

— Aha, — Džaneta šiltai, draugiškai jam nusišypsojo. - Man 
patinka dirbti su tavimi. 


I2 SKYRIUS 


TELEVIZIJA TOKIOS ĮSTABIOS SAVAITĖS dar nebuvo turėju- 
si. Sekmadienį dešimtis kartų per didžiausius televizijos tinklus, 
kabelinės televizijos kanalais ir per specialias PBS* laidas rodė, 
kaip buvo nužudytas popiežius. Antradienį Teresos Kenedi nužu- 
dymas buvo kartojamas dar dažniau. Tie kadrai tiesiog be perstojo 
sklido eterio bangomis per visą pasaulį. 

Panašus į vanagą Jabrilis, budriai saugantis įkaitus dykumoje, 
buvo matomas kiekvienuose Amerikos namuose. Parodytas per vė- 
laus vakaro žinias jis tapo pabaisa nykštuku, amerikiečių svajones 
verčiančiu siaubingu košmaru. Į Baltuosius rūmus plūdo milijonai 
užuojautos telegramų. Didmiesčiuose Amerikos piliečiai eidami į 
gatvę užsirišdavo ant rankų juodus raiščius. Taigi kai trečiadienį te- 
levizijos pranešė turėjusią būti konfidencialia žinią apie prezidento 
Fransio Kenedžio ultimatumą Šerhabeno sultonui, visose Jungti- 
nėse Valstijose rinkosi didžiulės pašėlusiai džiūgaujančios minios. 
Niekam nekilo abejonių, kad žmonės palaiko prezidento spren- 
dimą. Tiesą sakant, televizijų korespondentai, imantys iš piliečių 
interviu gatvėse, baisėjosi nuožmiais jų komentarais. Beveik visi 
reikalavo: „Užmeskite ant tų šunsnukių atominę bombą!“ Galop 


* Public Broadcasting Service - Visuomeninio transliavimo tarnyba. Nekomercinė 


Amerikos televizija, apimanti 354 stotis. 

televizijų naujienų skyrių vadovai uždraudė rodyti vaizdus iš gatvių 
ir interviu su praeiviais. Tokį nurodymą davė Lorensas Salentainas, 
sudaręs komitetą su kitais žiniasklaidos priemonių savininkais. 

Prezidentas Fransis Kenedis Baltuosiuose rūmuose neturėjo 
kada gedėti dukters. Tiesioginiu tarpvalstybiniu telefonu jis ben- 
dravo su kitų valstybių vadovais ir tikino juos neketinąs grobti 
jokių teritorijų Artimuosiuose Rytuose, prašė pagalbos ir tvirtino 
savo pozicijos nekeisiąs. Jis, Jungtinių Amerikos Valstijų preziden- 
tas, neblefuojąs: Dako miestas bus sugriautas, o jeigu ultimatumas 
nebus priimtas, nuo žemės paviršiaus bus nušluotas ir visas Šer- 
habeno sultonatas. 

Artūras Viksas ir Bertas Odikas kartu su ambasadoriumi Va- 
libu jau skrido į Šerhabeną keleiviniu reaktyviniu lėktuvu, kokio 
dar nebuvo turėjusios oro linijos. Odbladas Grėjus lyg patrakęs 
bandė įtikinti Kongresą remti prezidentą, bet galop suprato nieko 
nepešęs. Judžinas Dazis ramiai atsakinėjo į visus Kabineto na- 
rių ir gynybos pareigūnų raštus nenusiimdamas ausinuko ir taip 
parodydamas pavaldiniams, kad neblaškytų jam dėmesio tuščiais 
plepalais. Kristianas Kli vykdė kažkokias paslaptingas užduotis, 
tad čia pasirodydavo, čia vėl dingdavo. 

"Tomas Lambertinas ir Alfredas Džincas visą trečiadienį susi- 
tikinėjo su kolegomis iš Senato ir Atstovų Rūmų dėl Kenedžio 
apkaltos. Sokrato klubas priminė skolininkams, kad atėjo metas 
už paslaugą mokėti paslauga. Teko pripažinti, kad Konstitucijoje 
Kongreso teisė pasiskelbti organu, nušalinančiu nuo pareigų pre- 
zidentą, apibrėžta neaiškiai, bet situacija reikalavo tokio drastiško 
poelgio: Kenedžio ultimatumas Šerhabenui kuo akivaizdžiausiai 
buvo grįstas jo paties jausmais, o ne šalies interesais. 

Trečiadienį vakarop jėgos buvo sutelktos. Abejų rūmų atstovai, 
vargais negalais gavę dviejų trečdalių pažadą balsuoti už apkaltą, 
susirinks ketvirtadienio vakarą, likus vos kelioms valandoms iki 
baigsis Kenedžio ultimatume nurodytas galutinis terminas ir bus 
sugriautas Dako miestas. 

Lambertinas ir Džincas viską pranešinėjo Odbladui Grėjui ti- 
kėdamiesi, kad jam pavyks įtikinti Fransį Kenedį atšaukti ultima- 


198 +  MARIO PUZO 


tumą Šerhabenui. Odbladas Grėjus jiems atsakė, kad prezidentas 
to nedarys, paskui naujienas perdavė prezidentui. 

— Otai, — kreipėsi Fransis Kenedis, — kviečiu tave su Krisu ir 
Daziu vakarienės. Tiksliau, naktipiečių — vienuoliktą valandą. Tik 
neplanuokit pavalgę iškart eiti namo. 

Prezidentas su patarėjais vakarieniavo savo mėgstamiausiame 
Geltonajame kambaryje. Padavėjams teko gerokai paplušėti, nes 
virtuvė buvo tolokai. Kaip visada Kenedis valgė nedaug; nedidelį 
jautienos kepsnį su plonai pjaustytais pomidorais ir gėrė kavą su kre- 
miniais bei vaisiniais pyragaičiais. Kristianui ir kitiems buvo pasiūly- 
ta pasirinkti kokios nors žuvies. Visi teįstengė nuryti po kelis kąsnius. 

Kenedis iš pažiūros jautėsi kuo laisviausiai, svečiai - nesma- 
giai. Visi, ir prezidentas, buvo apsirišę rankoves juodais raiščiais. 
Baltuosiuose rūmuose net tarnai dabar nešiojo vienodus gedulo 
simbolius. Kristianui jie atrodė atgyvena. Jis žinojo, kad užsirišti 
juodus raiščius raštiškai liepė Judžinas Dazis. 

— Kristianai, — kreipėsi į jį Kenedis, - manau, laikas pasidalyti 
rūpesčiais, bet viskas turi likti tarp šių sienų. Jokių raštų. 

— Padėtis rimta, — atsakė Kristianas ir trumpai papasakojo apie 
grasinimą susprogdinti atominę bombą. Jis pranešė, kad advokato 
patarti abu jaunuoliai atsisako atsakinėti į klausimus. 

— Niujorke padėtas atominis užtaisas? — apstulbo Odbladas 
Grėjus. — Netikiu. Prie visos tos velniavos mums tik to ir trūko. 

— "Tu įsitikinęs, kad jie padėjo branduolinį užtaisą? — paklausė 
Dazis. 

— Manau, tikimybė tik dešimt procentų, - atsakė Kristianas. Iš 
tikrųjų jis galvojo, kad tokia tikimybė — daugiau negu devynias- 
dešimt procentų, bet nenorėjo jiems to sakyti. 

— Kokių žygių imsitės? — pasiteiravo Dazis. 

— Mes išsiuntėme paieškos komandas, - tarė Kristianas. — Bet 
laiko turime ne per daugiausia. Ir kreipėsi tiesiai į Kenedį: - Man 
vis dar reikia tavo parašo, kad būtų galima pradėti apklausą sme- 
genis paveikiant cheminiais preparatais. 

Jis paaiškino Atominių ginklų kontrolės įstatymo devintą skyrių. 

— Ne! - kaip kirviu nukirto Fransis Kenedis. 

Visi apstulbo. 

— Rizikuoti negalime, — tarė Dazis. — Pasirašyk įsakymą. 

— Braudamiesi į asmens smegenis valdžios pareigūnai elgiasi 
pavojingai, — nusišypsojo Kenedis. Jis kiek patylėjo ir pridūrė: — 
Mes negalime aukoti asmens laisvių vien dėl kažkokių įtarimų. 
Ypač tokių potencialiai vertingų piliečių kaip tuodu jaunuoliai. 
Krisai, kreipkis dar kartą, kai turėsi konkretesnių įrodymų, - tada 
Kenedis pasisuko į Odbladą Grėjų. - Otai, papasakok Kristianui 
ir Daziui, kas darosi Kongrese. 

— Jie sumanė vieną žaidimą, — ėmė dėstyti Grėjus. — Parlamenta- 
rai jau žino, kad viceprezidentė nepasirašys apkaltos teikimo, numa- 
tyto dvidešimt penktoje Konstitucijos pataisoje. Tačiau jį pasirašė 
tiek Kabineto narių, kad apkaltą vis dėlto galima skelbti. Kongresas 
pasiskirs organu, sprendžiančiu, ar tu gali eiti prezidento pareigas. 
Jis rinksis ketvirtadienį vakare ir balsuos dėl apkaltos — vien tam, 
kad nušalintų tave nuo derybų dėl įkaitų paleidimo. Parlamenta- 
rai argumentuoja tuo, neva dėl dukros mirties tu nesugebi blaiviai 
mąstyti. Tave nušalinus gynybos ministras atšauks įsakymą bombar- 
duoti Daką. Jie tikisi, kad Bertas Odikas per trisdešimt dienų įrikins 
sultoną paleisti įkaitus. Beveik neabejotina, kad Morobis sutiks. 

— Parenk įsakymą, — paliepė Daziui Kenedis: — joks vyriausy- 
bės narys negali kaip nors palaikyti ryšio su Šerhabeno sultonatu. 
Jeigu taip pasielgs, tai prilygs tėvynės išdavimui. 

— Kadangi dauguma Kabineto narių pasirašė už prezidento 
apkaltą, - tyliai tarė Dazis, — tavo įsakymai nebus vykdomi. Šiuo 
metu tu neturi jokios galios. 

Kenedis atsigręžė į Kristianą Kli. 

— Krisai, — tarė, — tam, kad nušalintų mane nuo pareigų, jie 
turi surinkti du trečdalius balsų, tiesa? 

— Taip, — atsakė Kristianas, — bet be viceprezidentės parašo 
teikimas iš esmės neteisėtas. 

Kenedis pažvelgė jam į akis. 

— Nejaugi tu nieko negali padaryti? 

Kristianas Kli susimąstė. Fransis mano, kad turėčiau ko nors 
griebtis, bet ko? 

— Galim kreiptis į Aukščiausiąjį Teismą, — nedrąsiai pasiūlė 
jis, — ir pareikšti, kad Kongresas nusižengia Konstitucijai. Dvide- 
šimt penkta pataisa suformuluota neaiškiai. Arba galime teigti, esą 
jis nusižengia pataisai, nes suteikia sau teisę inicijuoti apkaltą po 
to, kai viceprezidentė atsisakė pasirašyti teikimą. Galiu susisiekti 
su teismu ir jis priims sprendimą iškart po balsavimo Kongrese. 

Kli iš Kenedžio akių suprato, kad jis nusivylęs, ir ėmė karštli- 
giškai sukti galvą bandydamas prisiminti dar kokią nors galimybę. 

— Kongresas būtinybę tave nušalinti argumentuos tuo, kad 
tau sutriko psichika, — su nerimu balse tarė Odbladas Grėjus. — 
Parlamentarai vis kalba apie tą savaitę, kai buvai dingęs prieš pat 
inauguraciją. 

— Čia mano asmeninis reikalas! — atšovė Kenedis. 

Kristianas pajuto, kad visi laukia jo paaiškinimo, nes žino, jog 
tą mįslingą savaitę jis buvo su prezidentu. 

— Tai, kas nutiko tą savaitę, mums nepakenks, — patikino jis. 

— Judžai, — kreipėsi Eransis Kenedis, — parenk įsakymą atleisti 
visą Kabinerą, išskyrus Teodorą Tapį. Parenk kuo greičiau ir aš 
nedelsdamas pasirašysiu. Tegul atstovas spaudai perduoda jį ži- 
niasklaidai prieš susirenkant Kongresui. 

Baigęs užsirašyti bloknote Judžinas Dazis paklausė: 

— O štabų vadų komiteto pirmininką irgi atleisti? 

— Ne, — atsakė prezidentas. — Šiaip jis mūsų pusėje, tik kiti 
nubalsavo ne taip, kaip norėjo jis. Kongresas nebūtų žengęs šio 
žingsnio, jei ne tie šunsnukiai iš Sokrato klubo. 

— Aš vadovauju tų dviejų vaikigalių apklausai, — priminė Kris- 
tianas Kli. — Jie nusprendė tylėti. Jeigu jų advokatas įtikins teisėją, 
rytoj teks juos paleisti už užstatą. 

— Atominės saugos įstatyme yra straipsnis, suteikiantis tau 
teisę jų nepaleisti, — piktai pareiškė Dazis. — Jis leidžia nepaisyti 
Asmens neliečiamybės ir Pilietinių laisvių įstatymų. Negali to ne- 
žinoti, Kristianai. 

— Pradėsiu nuo to, kad nėra prasmės laikyti jų suimtų, jei 
Fransis atsisako pasirašyti įsakymą Dėl cheminių preparatų taiky- 
mo tardant, — atsakė Kristianas. — Jų advokatas kreipsis, kad juos 

paleistų už užstatą. Jei atsisakysime tai padaryti, vis tiek reikės 
prezidento parašo, kad šiuo atveju būtų galima nepaisyti Asmens 
neliečiamybės įstatymo. Fransi, ar tokį įsakymą pasirašysi? 

— Ne, — nusišypsojo jam Kenedis. - Kongresas panaudotų jį 
prieš mane. 

Kristianui grįžo pasitikėjimas savimi, bet jį šiek tiek pykino, 
burnoje pajuto kartumą. Akimirksniu blogumas praėjo. Kli jau 
suprato, ko iš jo nori Kenedis, žinojo, ką turi daryti. 

Prezidentas gurkšnojo kavą. Visi baigė vakarieniauti, bet nė 
vienas nesuvalgė daugiau kaip kelis kąsnelius. 

— Pakalbėkime apie tikrąją krizę, — paragino Kenedis. - Ar po 
keturiasdešimt aštuonių valandų aš tebebūsiu prezidentas? 

— Atšauk įsakymą bombarduoti Daką, — patarė Odbladas Grė- 
jus, — vesti derybas įpareigok specialią grupę, tada Kongresas ne- 
siims jokių žygių, kad tave nušalintų. 

— Kas pasiūlė tau tokį sandėrį? — paklausė Kenedis. 

— Senatorius Lambertinas ir Atstovų Rūmų narys Džincas, - at- 
sakė Otas Grėjus. - Lambertinas — tikrai geras vyrukas, o Džincas to- 
kiuose politiniuose reikaluose elgiasi sąžiningai. Jie mūsų neapgaus. 

— Gerai, tai antra galimybė, — sutiko Kenedis. — Pirma - kreip- 
tis į Aukščiausiąjį Teismą. Ar yra daugiau? | 

— Rytoj prieš susirenkant Kongresui per televiziją kreipkis į 
liaudį, — patarė Dazis. — Žmonės tave parems ir Kongresas gali 
susvyruoti. 

— Gerai, — atsakė Kenedis. — Judžai, susitark su televizijų va- 
dovais, kad mane transliuotų per visus tinklus. Mums tereikia 
penkiolikos minučių. 

— Fransi, tai labai rimtas žingsnis, — tyliai tarė Dazis. — Kon- 
gresas stoja akis į akį prieš prezidentą, tada šis ragina mases griebtis 
veiksmų. Padėtis gali tapti nevaldoma. 

— Tas Jabrilis gali ištisas savaites tampyti mums nervus, tada mū- 
sų šalis atrodytų kaip tikrų tikriausia šūdo krūva, — priminė Grėjus. 

— Sklinda gandai, - įsiterpė Kristianas, — kad vienas iš esančių 
jų šiame kambaryje arba Artūras Viksas pasirašys apkaltos teikimą. 
Tas žmogus turėtų dabar pasisakyti. 

— Tie gandai — gryna nesąmonė, — nekantriai pertarė jį Ke- 
nedis. — Jeigu vienas iš jūsų būtumėte nusprendęs taip pasielgti, 
pirma būtumėte atsistatydinęs. Pažįstu jus kaip savo penkis pirš- 
tus — nė vienas manęs neišduotumėte. 


Po vakarienės iš Geltonojo kambario visi nuėjo į mažytę kino salę 
kitoje Baltųjų rūmų pusėje. Kenedis paaiškino Daziui norintis, 
kad jie visi pamatytų per televiziją rodytą sceną, kaip buvo nužu- 
dyta jo dukra. 

— Tuoj prasidės televizijos reportažas, — tamsoje pasigirdo ner- 
vingas Judžino Dazio balsas. 

Kelias akimirkas ekrane bėgo juodi dryžiai, paskui nušvito 
ryškios spalvos. Televizijos kameros nukrypo į didžiulį lainerį dy- 
kumos smėlio fone, paskui stambiu planu parodė Jabrilį, arvedusį 
į atdarą liuką Teresą Kenedi. Prezidentas vėl žiūrėjo, kaip dukra 
šypteli ir pamoja į kamerą — kažkaip keistai, tarsi ramindama, bet 
kartu nuolankiai. Iš pradžių stovėjęs jai iš šono Jabrilis pasitraukė 
už nugaros. Pakėlė dešinę ranką — ginklo nebuvo matyti — dusliai 
nuaidėjo šūvis, pakilo vaiduokliškas rožinis ūkelis ir Teresos Ke- 
nedi kūnas krito žemyn. Kenedis išgirdo minią šaukiant, bet ne iš 
džiaugsmo, o iš sielvarto. Liuke pasirodė Jabrilis. Jis laikė iškėlęs 
pistoletą — žvilgantį juodo metalo vamzdį. Laikė kaip gladiatorius 
kardą. Niekas jam pritariamai nešūktelėjo. Filmas baigėsi. Judži- 
nas Dazis negailestingai jį iškarpė. 

Užsidegė šviesos, bet Kenedis nekrustelėjo. Jis pajuto jau pa- 
žįstamą silpnumą, negalėjo pajudinti nei kojų, nei liemens. Tik 
galva buvo šviesi. Jis nesijautė priblokštas, neišgyveno aukos pati- 
riamo bejėgiškumo. Šįsyk jam neteks grumtis su lemtimi ar Die- 
vu. Reikės kautis su priešais iš šio pasaulio, ir jis tikrai juos įveiks. 

Jis nesileis nugalimas kažkokio mirtingojo. Kai merdėjo 
žmona, nieko negalėjo pakeisti — prieš Dievą ir gamtos klaidas 
buvo bejėgis. Visa savo esybe susitaikė su lemtimi. Bet dukra 
žuvo nuo žmogaus. rankos, dėl žmoguje glūdinčio blogio — už 
tai kaltininką jis gali nubausti, gali atitaisyti skriaudą. Šį kartą jis 

nenulenks galvos. Vargas jo priešams, vargas visiems šio pasaulio 
nedorėliams! 

Kai pagaliau įstengė atsikelti nuo kėdės, raminamai nusišyp- 
sojo jį supantiems vyrams. Savo tikslą pasiekė. Artimiausius ir įta- 
kingiausius draugus privertė kentėti kartu. Dabar jie taip lengvai 
nesipriešins veiksmams, kurių jis privalo imtis. 

Kenedis išėjo iš salės, o jo padėjėjai sėdėjo tylėdami. Galėjai 
pamanyti, kad ta niekingai parodyta galia persmelkė kambarį, iš 
Šerhabeno dykumos suplūdo siaubas, lydimas sieros tvaiko. 

Visi tylėdami mąstė, kad dabar jiems neramiau ne dėl Jabrilio, 
o dėl Kenedžio. 

Galop tylą nutraukė Odbladas Grėjus paklausdamas: 

— Jums neatrodo, kad prezidentas kvaištelėjo? 

— Nesvarbu, — papurtė galvą Judžinas Dazis. — Gal mes visi 
kvaištelėję. Dabar turime jį palaikyti. Mes privalome laimėti. 


Daktaras Zedas Anakonė buvo vienas iš tų žemų, liesų vyrų didele 
krūtine. Jis atrodė nepaprastai budrus, o iš veido pasipūtęs, bet iš 
tikrųjų tai tebuvo pasitikėjimas žmogaus, neabejojančio, kad žino 
daugiau apie svarbius dalykus šioje žemėje negu kas nors kitas. Ir 
jis buvo visiškai teisus. 

Daktaras Anakonė buvo Jungtinių Valstijų prezidento patarėjas 
medicinos mokslo klausimais, be to, Nacionalinio smegenų veiklos 
mokslinių tyrimo instituto direktorius ir Atominės saugos komisi- 
jos Medicinos patarėjų tarybos vadovas. Kartą per oficialius pietus 
Baltuosiuose rūmuose Kli išgirdo jį sakant, kad smegenys esančios 
be galo sudėtingas organas. Jos galinčios pagaminti visas organizmui 
reikalingas chemines medžiagas. Na ir kas, abejingai pamanė Kli. 

Lyg perskaitęs tas mintis daktaras patapšnojo jam per petį ir 
tarė: 

— Šis faktas civilizacijai svarbesnis už viską, ką jūs, vyručiai, 
galite padaryti čia, Baltuosiuose rūmuose. O tam, kad tai įrody- 
tume, mums tereikia milijardo dolerių. Rupūs miltai, juk tai tik 
skatikai — vieno lėktuvnešio kaina, ar ne? 

Jis nusišypsojo Kli parodydamas, kad nenori jo įžeisti. 

Dabar, Kli įeinant į jo kabinetą, daktaras irgi nusišypsojo. 

— Tai ką, — tarė Anakonė, — anksčiau ar vėliau pas mane ateina 
net teisininkai? Ar jūs suvokiate, kad mūsų požiūris į gyvenimą 
diametralus? 

Kli juto, kad daktaras tuoj suskels kokį juokelį apie teisininkus, 
ir mažumą suirzo. Kodėl žmonės amžinai šaiposi iš jo ir kolegų? 

— Viskas dėl tiesos, — aiškino toliau daktaras Anakonė. — Teisi- 
ninkai visada stengiasi ją paslėpti, o mes, mokslininkai, atskleisti. 

Jis vėl nusišypsojo. 

— Ne, ne, - nesutiko Kli ir šyptelėjo parodydamas, kad įverti- 
no jo humorą. — Aš atėjau čia dėl kitų dalykų. Informacijos. Mes 
susidūrėme su situacija, kai prireikė testo naudojant specialius 
preparatus pagal Atominių ginklų kontrolės įstatymą. 

— Jūs juk žinote, kad tam tyrimui reikia gauti prezidento pasi- 
rašytą įsakymą, — priminė mokslininkas. — Aš pats jį atlikčiau ne 
vien šiuo, bet ir daugeliu kitų atvejų, bet kovotojai už pilietines 
teises paliktų iš manęs šlapią vietą. 

— Žinau, — atsakė Kli ir papasakojo apie galbūt paslėptą ato- 
minę bombą, suimtus Gresą ir Tibotą. — Niekas nemano, kad ta 
bomba padėta, bet jeigu taip, laikas nepaprastai svarbus. O prezi- 
dentas atsisako pasirašyti įsakymą. 

— Kodėl? — paklausė daktaras Anakonė. 

— Todėl, kad naudojant tuos preparatus jaunuoliams gali būti 
pakenktos smegenys, — paaiškino Kli. 

Daktaras Anakonė nustebo. Jis kiek pamąstė. 

— Tikimybė, kad smegenims gali būti kiek rimčiau pakenkta, 
labai menka, — tarė jis. — Gal dešimt procentų. Didesnis pavojus, 
kad sustotų širdis, taip kartais nutinka. Dar rečiau pasitaikan- 
tis šalutinis poveikis — tiriamieji visiškai praranda atmintį. Juos 
ištinka amnezija. Bet šiuo atveju net tai neturėtų prezidento su- 
laikyti. Siunčiau jam straipsnių šiuo klausimu. Tikiuosi, Kenedis 
juos skaito. 

— Jis skaito viską, — patikino Kristianas. - Deja, nemanau, kad 
jis dėl to persigalvotų. 

— Gaila, kad neturime daugiau laiko, — tarė daktaras Anako- 
nė. — Mes baigiame sukurti patikimą melo detektorių. Jo veikimo 
principas bus pagrįstas tuo, kad kompiuteris matuos cheminius 
pokyčius smegenyse. Šis metodas labai panašus į tyrimą naudojant 
psichotropinius preparatus, tik nėra jokio pavojaus, kad smege- 
nims bus pakenkta. Jis bus visiškai saugus. Deja, kol kas negalime 
jo naudoti. Reikia surinkti daugiau duomenų, kad būtų išsklaidy- 
tos visos abejonės ir metodas atitiktų teisinius reikalavimus. 

Kristianas susijaudino. 

— Turite galvoje tokį patikimą melo detektorių, kad jo rodme- 
nis teismas pripažintų kaip įrodymą? — paklausė jis. 

— Nežinau, ar teismas pripažintų juo gautus rezultatus kaip 
įrodymą, — atsakė daktaras Anakonė. — Mokslo požiūriu, nuo- 
dugniai kompiuteriais išanalizuoti ir apdoroti naujuoju smegenų 
melo detektoriumi gauti rezultatai bus tokie pat patikimi kaip 
DNR analizė ar pirštų atspaudai. Čia yra viena medalio pusė. 
Kita — teisiškai įforminti prietaiso naudojimą. Kovotojai už pilie- 
tines teises priešinsis iš paskutiniųjų. Jų įsitikinimu, žmogus negali 
būti verčiamas duoti parodymų savo nenaudai. O kaip parlamen- 
tarams patiktų mintis, kad jiems gali tekti tirtis tokiu prietaisu 
baudžiamosiose bylose? 

— Man tai nepatiktų, — atsakė Kli. 

Anakonė nusijuokė. 

— Kongresas pasirašytų sau politinės mirties nuosprendį. Vis 
dėlto kur logika? Mūsų įstatymai numato, kad kaltės pripažinimas 
nebūtų išgaunamas nedorai, bet čia juk viskas moksliška, — kiek 
patylėjęs baigė: — O jeigu jais būtų verčiami tirtis verslo rykliai ir 
neištikimi sutuoktiniai? 

— Būtų šiurpoka, — pripažino Kli. 

— Ber kaip tada su tais senais išmintingais žodžiais, pavyzdžiui: 
„tiesa jus išlaisvins“ arba „tiesa — didžiausia dorybė“, „kilniausias 
idealas - žmogaus pastangos atskleisti tiesą? 

Daktaras Anakonė nusijuokė. 

— Kertu lažybų: kai tyrimų naujuoju prietaisu rezultatai pasi- 
tvirtins, mūsų institutui nurėš finansavimą. 

— Gal ir ne — čia jau mano atsakomybė, — tarė Kristianas. — 
Mes pataisytume įstatymus. Jūsų prietaisą leistume naudoti tik 
svarbiose baudžiamosiose bylose ir tik valdžios žinyboms. Griež- 
tai kontroliuotume jo naudojimą — kaip narkotinių medžiagų ir 
ginklų gamybą. Taigi jeigu jums pavyktų įrodyti, kad prietaisas 
patikimas, aš pasirūpinčiau reikiamais įstatymais. Velniai rautų, o 
kaip konkrečiai jis veikia? 

— Naujasis detektorius? — paklausė daktaras Anakonė. — Labai 
paprastai. Randų nelieka, nes nėra jokios invazijos, jokio chirurgo 
su skalpeliu. Tiesiog kraujagyslėmis į smegenis patenka psichotro- 
pinės medžiagos ir žmogus pats išsiduoda. 

— Man tie dalykai mįslingi kaip juodoji magija, — prisipažino 
Kristianas. — Jus reikėtų patupdyri į kalėjimą su tais dviem fizikais. 

— Tarp mūsų nieko bendra, - nusijuokė mokslininkas. — Tų 
vyrukų tikslas — susprogdinti pasaulį. Mano tikslas — nusigauti 
iki vidinės tiesos, sužinoti, ką žmogus išties mano, ką iš tikrųjų 
jaučia. 

Bet pats daktaras Anakonė suprato, kad toks detektorius galė- 
tų sukelti teisinių keblumų. 

— Ko gero, tai būtų didžiausias šių laikų medicinos atradi- 
mas, — aiškino jis toliau. — Įsivaizduokite, kad mes pajėgiame, 
taip sakant, skaityti smegenis. Visi jūs, teisininkai, liktumėte be 
darbo. 

— Jūs tikrai manote, kad įmanoma suprasti, kaip veikia sme- 
genys? — paklausė Kristianas. 

— Ne, - gūžtelėjo pečiais daktaras Anakonė. - Jeigu smegenys 
būtų tokios paprastos, mes būtume per daug kvaili, kad tai supras- 
tume, — jis vėl šyptelėjo teisingumo ministrui. — Čia uždaras ratas, 
visai kaip „22-ojoje išlygoje“*. Mūsų smegenys niekados neperpras 
savęs pačių. Štai kodėl, kad ir kas atsitiktų, žmogus niekuomet 
netaps kuo nors daugiau negu aukštesne gyvūno forma. 

Atrodė, kad šis faktas kelia jam neapsakomą džiaugsmą. 


* Minimas Džozefo Helerio (Josepf Heller) antikarinis romanas „22-oji išlyga“ 


(Catch-22, 1961, liet. 2002). 

— Ar žinote apie „šmėklą mašinoje“, pasak Kestlerio*? — kiek 
patylėjęs paklausė jis. — Iš tikrųjų Žmogus turi dvejas smegenis, 
primityvias ir civilizuotas. Ar pastebėjote, kad žmonės kartais el- 
giasi nepaaiškinamai piktai? Be jokio pagrindo? 

— Paskambinkite prezidentui dėl tardymo naudojant psicho- 
tropinius preparatus, - paprašė Kristianas. — Pasistenkite jį įtikinti. 

— Paskambinsiu. Jis tikrai per daug bijo. Procedūra nė kiek 
nepakenktų tiems vaikiščiams. 


Kristianas Kli sunerimo išgirdęs gandą, kad vienas iš prezidento 
patarėjų pasirašys apkaltos teikimą. 

Judžinas Dazis sėdėjo prie savo rašomojo stalo apsuptas trijų 
sekretorių. Šios užsirašinėjo, ką turi nuveikti jo padėjėjai. Dazis 
buvo užsidėjęs ausinuką, bet išjungęs garsą. Paprastai linksmas jo 
veidas buvo paniuręs. Jis pakėlė akis į nekviestą svečią ir tarė: 

— Krisai, blogesnio laiko šniukštinėti negalėjai pasirinkti. 

— Judžinai, nemalk šūdo! - atkirto Kristianas. — Kaip čia yra, 
kad niekam nerūpi, kas tas žmogus iš prezidento komandos, pasak 
gandų, jį išdavęs? Vadinasi, visi tai žino, tik ne aš, o man privalu 
žinoti. 

Dazis atleido sekretores ir juodu liko vieni kabinete. Preziden- 
to administracijos vadovas nusišypsojo Kristianui. 

— Man nė į galvą neatėjo, kad nežinai. Tu juk viską seki per 
savo FTB ir Slaptosios tarnybos agentus, ginkluotus šnipinėji- 
mo ir pasiklausymo įranga. Kongresas net nenumano, kad tu 
moki dar tūkstančiams informatorių. Kaip čia yra, kad nieko 
nežinai? 

— Žinau, kad viename iš tų butų, priklausančių Džeralinos res- 
toranui, tu du kartus per savaitę dulkini kažkokią šokėją! — šaltai 
atkirto Kristianas. 


* Artūras Kestleris (Arthur Koestler) savo knygos „Šmėkla mašinoje“ (The Ghost 
in the Machine, 1967) pavadinimui panaudojo britų filosofo Džilberto Railio 
(Gilbert Ryle) posakį, šis juo sarkastiškai apibūdino Renė Dekarto (Renė Des- 


cartes) dualizmą. 

— Pataikei kaip pirštu į akį, - atsiduso Dazis. — Pas mane buvo 
užėjęs lobistas, nuomojantis man tą butą. Paprašė, kad pasirašy- 
čiau dokumentą dėl prezidento nušalinimo. Mandagiai, be tie- 
sioginių grasinimų. Bet jis aiškiai leido suprasti: jei nepasirašysiu, 
visi laikraščiai ir televizijos mėgausis mano nuodėmėlėmis, — Dazis 
nusijuokė. — Negalėjau tuo patikėti. Nejaugi jie tokie buki, kad 
manė, jog išsigąsiu šantažo? 

— Ir ką atsakei? — paklausė Kli. 

Dazis nusišypsojo. 

— Išbraukiau jį iš draugų sąrašo. Liepiau jo neįleisti. Ir tam 
lobistui pasakiau, kad pranešiu jo pavardę senam bičiuliui Kris- 
tianui Kli, nes jis gali kelti grėsmę prezidento saugumui. Pas- 
kui papasakojau Fransiui. Šis liepė nekreipti dėmesio į visą tą 
dalyką. 

— Kas jį pasiuntė? 

— Tai padaryti vienintelis drįstų Sokrato klubo narys, senas 
mūsų draugas Martinas Matfordas, pravarde Privatizatorius. 

— Jis ne toks kvailas, —- paprieštaravo Kristianas. 

— Žinoma, — niūriai tarstelėjo Dazis. - Niekas nėra labai kvai- 
las, kol nepuola į neviltį. Bet kai viceprezidentė atsisakė pasirašyti 
tą apkaltos teikimą, jie tiesiog nebenumanė, ko griebtis. Be to, 
niekada negali žinoti, kada žmogus palūš. 

Kristianui tai vis dar nepatiko. 

— Bet juk jie tave pažįsta. Žino, kad tik apsimeti išrižėliu, o 
iš tikrųjų esi kietas vyras. Mačiau, kaip dirbi. Vadovavai vienai iš 
didžiausių Jungtinių Valstijų bendrovių, vos prieš penkerius me- 
tus, velniai rautų, surietei „IBM“ į ožio ragą. Tai kodėl jie manė, 
kad palūši? 

Dazis patraukė pečiais. 

— Kiekvienas mūsų tariasi esąs kietesnis už kitus, — jis trum- 
pai patylėjo. — Pats taip manai, tik garsiai nesakai. Ir aš. Viksas ir 
Grėjus taip pat. Fransis apie tai negalvoja — tiesiog kartais būna 
kietesnis už kitus. Štai kodėl nuo Fransio negalim nuleisti akių. 
Turim saugotis, kad jis netaptų per kietas. 

Kristianas Kli apsilankė pas Džeraliną Albanėzę, savininkę garsiau- 
sio Vašingtono restorano, aišku, pavadinto „Džeros“. Jį sudarė trys 
didžiulės salės, skiriamos labai prašmatnaus baro. Respublikonai 
teikė pirmenybę vienai, demokratai — antrai, trečioje valgydavo 
vykdomosios valdžios pareigūnai ir Baltųjų rūmų darbuotojai. Vi- 
si lankytojai sutarė, kad maistas čia gardus, aptarnavimas puikus, 
o savininkė — viena iš žavingiausių moterų pasaulyje. 

Prieš dvidešimt metų Džeralina — tada jai buvo trisdešimt — 
dirbo pas vieną bankininkų lobistą. Šis supažindino ją su Martinu 
Matfordu, tada dar nepravardžiuojamu Privatizatoriumi, bet jau 
kylančiu į viršūnes. Martiną Matfordą pakerėjo jos šmaikštumas, 
kiek akiplėšiška drąsa ir avantiūrizmas. Penkerius metus juodu 
siejo romanas, taip ir neiškilęs į viešumą. Albanėzė ir toliau vertėsi 
lobizmu, o šis amatas yra kur kas sudėtingesnis ir subtilesnis, negu 
daug kas mano, nes reikalauja mokslininko proto ir administrato- 
riaus gyslelės. Keista, bet vienas vertingiausių jos pranašumų buvo 
tai, kad koledže puikiai žaidė tenisą. 

Būdama pagrindinio bankininkų lobisto padėjėja ji didžiąją sa- 
vaitės dalį rinkdavo finansinius duomenis, kad galėtų įtikinti Kon- 
greso finansų komitetų specialistus priimti bankininkams palankius 
įstatymus. Be to, ji rengdavo vakarienes Senato ir Atstovų Rūmų 
nariams. Ją stulbindavo šių ramių, santūrių parlamentarų gašlumas. 
Kai jų niekas nematydavo, elgdavosi lyg šėlstantys aukso ieškotojai: 
be saiko gerdavo, traukdavo nešvankias dainas, graibydavo jai už 
užpakalio. Kažkaip nepastebimai mergina ėmė skraidyti į Bahamus 
ir Las Vegasą su jaunesniais ir išvaizdesniais Kongreso nariais, visada 
konferencijų dingstimi. Kartą net skrido į Londoną, kur vyko pasau- 
linis patarėjų ekonomikos klausimais suvažiavimas. Ne, ji nesisteng- 
davo prikalbinti parlamentarus balsuoti už ar prieš įstatymo projektą 
ar bandyti juos apgauti. Tiesiog tais atvejais, kai balsai pasiskirstyda- 
vo daugmaž po lygiai, o tokia graži mergina kaip Džeralina Albanėzė 
atnešdavo sprindinį pluoštą iškilių ekonomistų parašytų straipsnių 
svarstomu klausimu, tikimybė, kad dvejojantieji balsuos, kaip reikia, 
buvo labai didelė. Martinas Mattordas sakydavo: „Tokiu atveju vyrui 
sunku balsuoti prieš merginą, kuri jam šiąnakt čiulpė.“ 

Mattordas išmokė Džeraliną vertinti prabangą. Jis vedžiodavo 
ją po Niujorko muziejus, veždavosi į Long Ailando rytinės pa- 
krantės kurortus, kad pabendrautų su turtuoliais ir menininkais, 
aristokratais ir nuvorišais, garsiais žurnalistais ir televizijos laidų 
vedėjais, rašytojais, kuriančiais rimtus romanus ir milijonus do- 
lerių kainuojančių filmų scenarijus. Aišku, vien į dailų veidelį čia 
niekas nebūtų kreipęs daug dėmesio, bet Džeralina gerai žaidė 
tenisą. 

Daugiau vyrų įsimylėjo ją dėl to, kad buvo gera tenisininkė, o 
ne dėl jos grožio. Prasti žaidėjai — tokie dažniausiai būdavo politi- 
kai ir menininkai — oi kaip mėgdavo daužyti kamuoliuką su gra- 
žiomis moterimis. Žaisdama mišriame dvejete ji lengvai užmegz- 
davo ryšį su partneriu ir kaudamasi dėl pergalės kiek įmanydama 
rodydavo gražias kojas. 

Tačiau atėjo metas, kai Džeralinai teko susimąstyti apie ateitį. 
Sulaukusi keturiasdešimties dar nebuvo ištekėjusi, o parlamen- 
tarai, su kuriais turėdavo reikalų, buvo perkopę septintą ar net 
aštuntą dešimtį, taigi visai jos neviliojo. 

Martinas Matfordas buvo pasiryžęs parūpinti Džeralinai šiltą 
vietelę kokiame nors banke, bet bankininkystė jai atrodė nuobodi 
po Vašingtono, kur gyvenimas virte virė. Moterį be galo žavėjo 
Amerikos įstatymų leidėjai, taip akiplėšiškai meluojantys visuo- 
menei ir tokie žavingai nekalti bendraudami su priešingos lyties 
atstovais. Išeitį sugalvojo Mattfordas. Jis irgi nenorėjo prarasti Dže- 
ralinos, nes ji tikrai būtų pasiklydusi skaičių primargintų lapų 
labirintuose. Gražiai apstatytame jos bute Vašingtone Mattordas 
galėdavo nusimesti sunkią atsakomybės naštą. Taigi jam šovė min- 
tis, kad moteris turi tapti savininke restorano, kuriame rinktųsi 
politikai. 

Penkių milijonų dolerių paskolą restoranui skyrė „Dorieji 
Amerikos patikėtiniai“ — lobistų organizacija, ginanti bankininkų 
interesus. Restoraną Džeralinai įrengė pagal jos pageidavimus. Jis 
tapo uždaru klubu, antraisiais Vašingtono politikų namais. Per 
Kongreso sesijas daugelis parlamentarų gyvendavo atskirti nuo 
šeimų. „Džeros“ restorane jie galėdavo leisti vakarus nesijausda- 

mi tokie vieniši. Be trijų salių ir baro, čia dar buvo kambarys su 
televizoriumi ir skaitykla, kur rasdavai visus didžiuosius žurnalus, 
leidžiamus Jungtinėse Valstijose ir Anglijoje. Kitame kambaryje 
galėdavai žaisti šachmatais, šaškėmis ar kortomis. Bet labiausiai 
parlamentarus viliodavo virš restorano per tris aukštus įrengtos 
gyvenamosios patalpos. Jas sudarė dvidešimt butų, nuomojamų 
lobistams, o iš šių slaptiems pasimatymams nuomodavosi parla- 
mentarai ir svarbūs valdininkai. Visi žinojo, kad apie tuos dalykė- 
lius „Džeros“ restorane niekas nieko nesuuos, o raktus nuo butų 
saugodavo pati Džeralina. 

Moterį stulbino, kad Kongreso darbštuoliai gali tiek daug lai- 
ko skirti meilės žaidimams. Jie tiesiog nepailsdavo. O aktyviausi 
būdavo vyresnieji, seniai vedę, kai kurie net turintys vaikaičių. 
Džeralina negalėdavo atsižiūrėti, kaip tie patys Atstovų Rūmų ir 
Senato nariai per televiziją pamokslaudavo apie dorą, smerkda- 
vo narkotikus ir palaidą gyvenseną, pabrėždavo tradicinių šeimos 
vertybių svarbą. Tačiau jai niekada neatrodydavo, kad jie veidmai- 
niauja: juk žmonės, tiek daug laiko ir jėgų skiriantys šalies gerovei, 
nusipelno, jog į juos būtų žiūrima atlaidžiau. 

Jai nepatiko pasipūtę, savimi pasitikintys ir patenkinti jau- 
nesni parlamentarai, užtat labai mėgo vyresnius, kaip tas rūstaus 
veido senatorius. Niekados nematei jo besišypsančio žmonėse, bet 
mažiausiai du kartus per savaitę jis nuoga šikna straksėdavo su 
jaunomis manekenėmis. Arba seną Atstovų Rūmų narį Džincą, 
randuotą dirižablį primenančiu kūnu ir tokio šlykštaus veido, kad 
visa šalis neabejojo jį esant sąžiningą. Nusimetę drabužius jie visi 
atrodydavo klaikiai, bet Džeraliną kerėjo. 

Parlamentarės retai užsukdavo į restoraną, o butais niekada 
nesinaudodavo: feminizmas dar nebuvo taip toli pažengęs. Dže- 
ralina šiek tiek atitaisė skriaudą moterims rengdama nedidelius 
pietus, į juos kviesdavosi draugužių menininkių, gražių aktorių, 
dainininkių ir šokėjų. 

Jai nerūpėdavo, kad šios gražios jaunos moterys susidraugau- 
davo su Jungtinių Valstijų liaudies išrinktais tarnais, bet nustebo, 
kai Judžinas Dazis, nevalyvas drimba, šalies prezidento adminis- 


212 + MARIO PUZO 


tracijos vadovas, susidėjo su perspektyvia jauna šokėja ir susitarė 
su Džeralina jam palikinėti vieno iš butų raktą. O kai jųdviejų 
santykiai tapo rimti, Džeralina tiesiog apstulbo. Tik Dazis ne- 
turėjo daug laiko — tame bute jis praleisdavo vos kelias valandas 
po pietų. Ir Džeralina puikiai suprato, kaip tuo gali pasinaudoti 
lobistas, mokantis už to buto nuomą. Jis, aišku, negalėjo paveikti 
Dazio sprendimų, tačiau bent jau galėjo padaryti įspūdį savo kli- 
entams, kai paskambindavo jam į Baltuosius rūmus. 

Džeralina viską papasakodavo Martinui Matfordui, kai juodu 
plepėdavo. Abu suprato, kad tai, ką vienas iš kito sužino, negali 
niekam panaudoti, juolab kokiam nors šantažui. Antraip būtų 
buvę pražūtinga, nes svarbiausias restorano tikslas buvo puoselėti 
draugišką aplinką, kur atsipalaidavę įstatymų leidėjai išklausytų 
sąskaitas apmokančių lobistų argumentus. Be to, restoranas buvo 
pagrindinis Džeralinos pajamų šaltinis ir ji nebūtų rizikavusi jo 
prarasti. 

Todėl moteris labai nustebo, kai pas ją užsuko Kristianas Kli. 
Restorane tuo metu — tarp pietų ir vakarienės — beveik nebuvo 
lankytojų. Džeralina priėmė jį savo kabinete. Kli jai patiko, nors 
retai valgydavo „Džeroje“ ir nė karto nėra prašęs buto. Ji nejautė 
jokios baimės, nes žinojo, kad jis negali turėti jai jokių priekaištų. 
Jeigu brendo koks skandalas, kad ir ką suuodė žurnalistai ar galėjo 
leptelėti kokia mergina, ji niekuo dėta. 

Stengdamasi nesukelti įtarimo, kad norėtų šį tą iš jo sužinoti, 
moteris sumurmėjo užjaučianti: girdi, dabar, kai pagrobtas lėk- 
tuvas ir nužudyta Kenedžio dukra, jam turėtų būti nepaprastai 
sunkus metas. Kli padėkojo ir tarė: 

— Džeralina, mudu seniai pažįstami, tad noriu tave įspėti ir 
taip apsaugoti. Žinau: tai, ką pasakysiu, sukrės tave ne mažiau, 
kaip sukrėtė mane. 

Velnias, pamanė Džeralina, kažkas bando iškrėsti man šunybę! 

— Vienas finansininkų lobistas, geras Judžino Dazio draugas, 
bandė jį šantažuoti. Jis spaudė Dazį pasirašyti popierių, kuris labai 
pakenktų prezidentui Kenedžiui. Girdi, jei nepasirašysiąs, į aikštę 

iškilsią tai, kad jis naudojąsis vienu tavo butu, o tada veikiausiai 
neteksiąs darbo ir šeimos, — Kli nusijuokė. — Varge, kam būtų at- 
ėję į galvą, kad Judžinas galėtų šitaip elgtis?! Bet ko, velniai rautų, 
norėti — visi mes Žmonės. 

Linksmas Kristiano tonas neapgavo Džeralinos. Ji žinojo tu- 
rinti būti labai atsargi, nes gali susigadinti visą gyvenimą. Juk 
Kli — šalies teisingumo ministras, garsėjantis kaip labai pavojingas 
žmogus. Jis privirtų tiek košės, kad ji nepajėgtų išsrėbti net pade- 
dama tokio slapto užtarėjo kaip Martinas Matfordas. 

— Aš čia niekuo dėta, — atsakė ji. — Na, taip, daviau Daziui 
vieno buto raktą, bet, rupūs miltai, vien todėl, kad mes mandagiai 
elgiamės su savo klientais. Tai niekur neužfiksuota. Niekas dėl to 
negali manęs ar Dazio kompromituoti. 

— Žinau, gali man neaiškinti, — pertarė ją Kristianas, — bet 
suprask: tas lobistas nebūtų drįsęs iškrėsti tokios šunybės niekieno 
neverčiamas. Kažkas iš aukščiau liepė jam taip daryti. 

— Kristianai, — sunerimo Džeralina, — prisiekiu: aš niekam 
neprasitariau. Nieku gyvu nerizikuočiau netekti savo restorano. 
Nesu tokia kvaila. 

— Žinau, žinau, — ramino ją Kristianas. — Judu su Martinu 
jau labai seniai artimi draugai. Gal papasakojai jam kaip paskalą? 

Dabar Džeralina ne juokais išsigando. Staiga ji atsidūrė tarp 
dviejų nepaprastai galingų vyrų ir tuoj juodu susigrums. Labiau 
už viską pasaulyje ji troško sprukti iš jų dvikovos lauko. Vis dėlto 
moteris suprato, kad didžiausią klaidą padarytų meluodama. 

— Martinas niekados neiškrėstų tokios kvailystės, — tarė ji. — 
Šitaip šantažuoti būtų didžiausia nesąmonė. 

Ji leido suprasti viską papasakojusi Martinui, bet atvirai to 
neprisipažino. 

Kristianas matė, kad moteris nesuprato tikrojo jo apsilankymo 
tikslo, ir toliau bandė ją raminti: 

— Judžinas Dazis pasiuntė tą lobistą velniop, paskui papasako- 
jo visą istoriją man. Prižadėjau jam viską sutvarkyti. Aišku, dabar 
žinau, kad Dazio jie nebandys šantažuoti. Jau vien todėl, kad aš 
taip paspausčiau tave su visa šia įstaiga, jog. pamanytumėt, kad 

dangus griūva. Tau tektų išduoti pavardes visų Kongreso narių, 
kurie naudojasi tais butais. Kiltų siaubingas skandalas. Tavo bi- 
čiulis tiesiog tikėjosi, kad Dazis išsigąs, bet Judžinas jį perprato. 

— Martinas niekada nežengtų tokio pavojingo žingsnio, — vis 
dar negalėjo patikėti Džeralina. — Jis juk bankininkas. 

Ji nusišypsojo Kristianui. Šis atsiduso nusprendęs, kad laikas 
griežtinti toną. 

— Klausyk, Džeralina, — tarė jis, — negi reikės priminti, kad 
tavo Martinas Privatizatorius nepanašus į kitus ramius, atsargius 
bankininkus. Jis ne kartą yra įkliuvęs į bėdą, ne kartą smarkiai 
rizikavo, kol susikrovė milijardus. Jis ir anksčiau yra balansavęs ant 
leistinos ribos, — Kli kiek patylėjo, tada kalbėjo toliau: - Dabar jis 
kišasi į dalykus, labai pavojingus ne vien jam, bet ir tau. 

— Pats sakei žinantis, kad aš neturiu nieko bendra su tuo, ką jis 
daro, — niekinamai mostelėjusi ranka atsakė Džeralina. 

— Taip, aš tai žinau, — pripažino Kristianas. — Bet dabar negaliu 
nuleisti akių nuo Martino ir tu turi padėti man jį stebėti. 

— Išgraužk! — atšovė Džeralina. — Martinas visada elgėsi su ma- 
nimi padoriai. Jis tikras draugas. 

— Nenoriu, kad jį šnipinėtum, — paaiškino Kristianas. - Man 
nereikia jokios informacijos apie jo verslo sandorius ar asmeninį 
gyvenimą. Aš tik prašau: jei ką nors žinai ar sužinosi apie jo žygius, 
nukreiptus prieš prezidentą, įspėk mane. 

— Eik šikt! — įsiuto Džeralina. —- Nešdinkis velniop! Turiu ruoš- 
tis, vakarienės suplūs minia žmonių. 

— Gerai, — taikingai tarė Kristianas, — aš išeinu. Bet atmink: 
aš esu Jungtinių Amerikos Valstijų teisingumo ministras. Laikai 
dabar sunkūs, tad tau ne pro šalį turėti tokį draugą kaip aš. Taigi 
jei pastebėsi ką nors įtartina, gerai pagalvok. Jei patyliukais mane 
perspėsi, niekas nesužinos. Vadovaukis sveiku protu. 

Kli išėjo. Savo tikslą jis pasiekė. Galbūt Džeralina papasakos 
Martinui Matfordui apie šį pokalbį. Na ir gerai - Mattordas bus 
atsargesnis. O gal nepasakos ir ką nors pastebėjusi praneš. Abiem 
atvejais jis nepraloš. 

Vairuotojas išjungė sireną ir jie pro vartus įvažiavo į Orakulo dva- 
rą. Žiediniame keliuke priešais namą laukė trys limuzinai. Stebi- 
no, kad vairuotojai sėdi viduje, užuot išlipę į lauką parūkyti. Prie 
kiekvieno limuzino stoviniavo po aukštą, gerai apsirengusį vyrą. 
Kristianas iškart suprato: asmens sargybiniai. Vadinasi, Orakulas 
turi svarbių lankytojų. Tikriausiai todėl senukas taip skubiai jį 
išsikvietė. 

Kristianą pasitiko tarnas ir nuvedė į svetainę, paruoštą pasi- 
tarimui. Orakulas laukė sėdėdamas invalido vežimėlyje. Prie sta- 
lo sėdėjo keturi Sokrato klubo nariai. Kli nustebo juos pamatęs: 
pagal naujausius pranešimus visi keturi turėjo būti Kalifornijoje. 

Orakulas privažiavo prie krikštasuolės. 

— Turi atleisti man, Kristianai, už šią nedidelę apgaulę, — tarė 
jis. - Nusprendžiau, kad šiuo atsakingu metu turi susitikti su ma- 
no draugais. Jie nekantrauja su tavimi pasikalbėti. 

Tarnai jau buvo atnešę kavos ir sumuštinių. Orakului nuspau- 
dus mygtuką po stalu kiti ėmė nešti gėrimus. Keturi Sokrato klu- 
bo nariai jau buvo išgėrę kavos ir užkandę. Martinas Mattordas, 
prasisegęs marškinių apykaklę, atsilaisvinęs kaklaraištį, užsidegė 
didžiulį cigarą. Jis atrodė kiek paniuręs, bet Kristianas žinojo: kai 
žmogus stengiasi paslėpti baimę, veido raumenys įsitempia ir todėl 
išraiška tampa niūri. 

— Martinai, — kreipėsi Kli, —- Judžinas Dazis man sakė, kad 
vienas iš tavo lobistų šiandien davė netikusį patarimą. Tikiuosi, 
tu čia niekuo dėtas. 

— Dazis geba atskirti pelus nuo grūdų, — atsakė Martordas. — 
Antraip nebūtų prezidento administracijos vadovas. 

— Žinoma, geba, — sutiko Kristianas. — Ir jam nereikia mano 
patarimų, kaip kai ką sutrinti į miltus. Ber aš galiu jam padėti. 

Kli matė, kad Orakulas su Džordžu Grinvelu nesusigaudo, 
apie ką juodu kalba, bet Lorensas Salentainas ir Luisas Inčas vos 
pastebimai šypsojosi. 

— Tai nesvarbu ir neturi nieko bendra su tuo, dėl ko mes šįva- 
kar Čia susirinkom, — tarė Inčas. 

— O ko, po velnių, mes čia susirinkom?! - paklausė Kristianas. 

Lipšniai, raminamai atsakė Salentainas, mat buvo įpratęs tai- 
kyti besivaidijančias puses: 

— Metas dabar labai sunkus, manau, net pavojingas. Visi atsa- 
kingi žmonės turi drauge bandyti rasti išeitį. Visi čia susirinkusieji 
pasisako už tai, kad prezidentas Kenedis trisdešimčiai dienų būtų 
nušalintas nuo pareigų. Kongresas dėl to balsuos rytoj per neeilinį 
posėdį. Atsisakydama pasirašyti apkaltos teikimą viceprezidentė 
Diuprei apsunkino padėtį, bet išeitį rasime. Mums labai padėtų, 
jei teikimą pasirašytumėte jūs, prezidento komandos narys. To 
mes jūsų ir prašome. 

Iš nuostabos Kristianas neteko žado. 

— Pritariu, — prašneko Orakulas. — Bus geriau, jei šio reikalo 
prezidentas nespręs. Šiandien jis pasielgė visai neišmintingai, aki- 
namas noro keršyti. Tai gali turėti siaubingų padarinių. Kristianai, 
maldauju tavęs paklausyti šių žmonių. 

— Nė nesvajokit! — atkirto Kristianas ir kreipėsi į Orakulą: — 
Kaip tu galėjai prie jų prisidėti?! Kaip galėjai stoti prieš mane? 

— Aš nesu prieš tave, — papurtė galvą Orakulas. 

— Jis negali imti ir vėjais paleisti penkiasdešimt milijardų dole- 
rių vien todėl, kad patyrė asmeninę tragediją, — tarė Salentainas. — 
Demokratija duota ne tam. 

Kristianas susitvardė. 

— Jūs klystate, — ramiai tarė jis. — Fransis Kenedis viską nuodu- 
gniai apgalvojo. Jis nenori, kad lėktuvo pagrobėjai ištisas savaites 
pūstų mums miglą į akis ir išstatytų Jungtines Valstijas pajuokai 
per jūsų pačių televizijos tinklus, pone Salentainai. Po paraliais — 
jie juk nušovė Katalikų bažnyčios galvą ir Jungtinių Amerikos 
Valstijų prezidento dukrą, o jūs norite su jais derėtis?! Ir jūs va- 
dinate save patriotais? Sakote, kad jaudinatės dėl mūsų šalies? Jūs 
esate paskutiniai veidmainiai! 

Pirmą kartą prakalbo Džordžas Grinvelas: 

— O kiti įkaitai? Norite juos paaukoti? 

— Taip, — nepagalvojęs leptelėjo Kristianas, bet parylėjęs pri- 
dūrė: —- Manau, prezidento siūlomas veiksmų planas suteikia dau- 
giausia šansų išsaugoti jiems gyvybę. 

— Jūs žinote, kad šiuo metu Šerhabene yra Bertas Odikas, — 
priminė Grinvelas. — Jis mus patikino galintis įkalbėti pagrobėjus 
ir sultoną paleisti likusius įkaitus. 

— Savo ausimis girdėjau, kaip jis patikino Jungtinių Valstijų 
prezidentą, kad Teresai Kenedi plaukas nuo galvos nenukris, — 
niekinamai iškošė Kristianas. — O dabar ji negyva. 

— Pone Kli, — įsiterpė Salentainas, — dėl mažmožių galėtume 
ginčytis iki Paskutinio teismo dienos, bet mes neturime laiko. 
Tikėjomės, kad mus palaikysite ir palengvinsite mums užduotį. 
Sutiksite ar ne, tai, kas turi būti padaryta, bus padaryta — užtikri- 
nu jus. Kam tos beprasmiškos rietenos? Padėkite mums ir šitaip 
pasitarnausite prezidentui. 

Kristianas šaltai į jį dėbtelėjo. 

— Nedumkite man akių. Pasakysiu štai ką: žinau, kad jūs da- 
rote didelę įtaką šios šalies valdymui, bet veikiate nusižengdami 
Konstitucijai. Mano vadovaujama įstaiga pradės tirti jūsų veiklą, 
vos tik baigsis ši krizė. 

Grinvelas atsiduso. Jam, šilto ir šalto gyvenime mačiusiam se- 
niui, toks jaunų žmonių karščiavimasis kėlė šypseną. 

— Pone Kli, — kreipėsi jis į Kristianą, — mes visi dėkojame 
jums, kad atėjote. Tikiuosi, nerodysite mums asmeninio priešiš- 
kumo. Mes juk stengiamės padėti šaliai. 

— Jūs stengiatės išgelbėti Odikui jo penkiasdešimt milijardų 
dolerių! — atšovė Kristianas. Staiga jam nušvito protas. Iš tikrųjų 
tie žmonės nesitiki patraukti jo į savo pusę - jie tik bando jį įbau- 
ginti. Gal tada jis laikytųsi neutraliai. Paskui Kristianas pajuto jų 
baimę. Taip, jie jo bijo, nes jis turi galios ir — dar svarbiau — ryžto 
ją panaudoti. Orakulas vienintelis galėjo juos perspėti. 

Visi tylėjo. 

— Gali važiuoti, žinau, kad tau reikia grįžti, — galop tarė Ora- 
kulas. — Skambink man ir pranešinėk, kas vyksta. Turiu viską 
žinoti. 

— Galėjai mane įspėti, — įskaudintas Orakulo išdavystės tarė 
Kristianas. 

— Tada nebūtum atvažiavęs, — papurtė galvą senukas. - O man 
pačiam nepavyko įtikinti draugų, kad tu nepasirašysi. Turėjau leis- 
ti pabandyti jiems. Aš tave išlydėsiu. 

Jis išvažiavo ratukais iš kambario, Kristianas nusekė jam pa- 
vymui. Prieš išeidamas iš svetainės jis pasisuko į Sokrato klubo 
narius ir tarė: 

— Ponai, prašau jūsų: neleiskite Kongresui žengti šio žingsnio. 

Kli atrodė taip grėsmingai, kad nė vienas nedrįso prasižioti. 

Orakulas, likęs vienas su Kristianu viršutinėje laiptų aikštelėje, 
įsikibo į vežimėlį. Olifantas pakėlė rudų senatvės dėmių nusėtą 
veidą ir tarė: 

— Esi mano krikštasūnis ir įpėdinis. Dėl to, kas dabar vyksta, 
nenustojau tavęs mylėti. Bet perspėju: aš myliu tėvynę ir matau, 
kad tas tavo Fransis Kenedis kelia jai didžiulį pavojų. 

Pirmą kartą Kristianas Kli pajuto kartėlį dėl šio senuko, kurį 
visados mylėjo. 

— Tu su savo Sokrato klubu laikote Fransį po padu, - tarė jis. — 
Pavojų šaliai keliate jūs, o ne jis. 

Orakulas įdėmiai jį nužvelgė. 

— Neatrodo, kad labai dėl to nerimautum. Kristianai, maldau- 
ju tavęs: nepasielk neapgalvotai. Nepadaryk nieko neatitaisoma. 
Žinau, turi didžiulę galią, o svarbiausia — esi gudrus ir sumanus. 
Bet nemėgink pats vienas pakreipti istorijos kita vaga. 

— Nesuprantu, ką čia šneki, — atsakė Kristianas. Jis jau sku- 
bėjo — grįždamas į Baltuosius rūmus turėjo dar kai kur užsukti. 

Orakulas atsiduso. 

— Atmink: kad ir kas nutiktų, vis tiek tave mylėsiu. Tu esi vie- 
nintelis iš gyvųjų, kurį aš myliu. Ir jeigu tai tik bus mano galioje, 
niekados neleisiu, kad tau nutiktų kas nors bloga. Skambink man, 
pranešinėk, kas vyksta. 

Net pykčio pagautas Kristianas pajuto kaip ir kadaise mylįs 
Orakulą. Spustelėjęs jam petį tarė: 

— Velniai griebtų, čia tik politinis nesutarimas, tarp mūsų jų 
kildavo ir anksčiau. Nesijaudink, aš tau skambinsiu. 

Orakulas suktai šyptelėjo. 

— Ir nepamiršk mano gimtadienio pobūvio, kai baigsis visa ta 
maišatis. Jei mudu abu dar būsime gyvi. 

Kristianas didžiai nustebo pamatęs ašaras, riedančias suvytu- 
siais skruostais. Jis pasilenkė ir pabučiavo raukšlių išvagotą, šaltą 
kaip stiklas veidą. 


Kristianas Kli vėlavo grįžti į Baltuosius rūmus. Pakeliui dar užsuko 
slapčia apklausti Greso ir Talboto. 

Jis patraukė tiesiai į Odblado Grėjaus kabinetą, bet sekretorė 
pasakė, kad šis kalbasi su Kongreso nariais Džincu ir Lambertinu. 
Sekretorė atrodė išsigandusi: ji girdėjo gandus, kad Kongresas nori 
nušalinti prezidentą. 

— Paskambink jam, pasakyk, kad reikalas svarbus, — liepė Kris- 
tianas. — Aš pasinaudosiu tavo stalu ir telefonu, tu eik į tualetą. 

Grėjus atsiliepė, nes pamanė, kad skambina sekretorė. 

— Tikiuosi, reikalas svarbus. 

— Otai, čia Krisas, — tarė Kristianas. — Klausyk, keli Sokra- 
to klubo nariai ką tik paprašė manęs pasirašyti apkaltos teikimą. 
Prašė ir Dazio, bandė šantažuoti jį tuo romaniuku su šokėja. Ži- 
nau, kad Viksas skrenda į Šerhabeną, taigi jis nepasirašė. Gal tu 
pasirašei? 

— Keista: ką tik manęs to paties paprašė du ponai, sėdintys 
mano kabinete, — šilkiniu balsu atsakė Odbladas Grėjus. — Aš 
jau pasakiau jiems, kad nepasirašysiu. Ir dar sakiau, jog niekas iš 
patarėjų nepasirašys. Dėl tavęs jokių abejonių neturėjau. 

Jo balsas buvo pašaipus. 

= Žinojau, kad nepasirašysi, Otai, — nekantravo Kristianas, — 
bet paklausti — mano pareiga. Klausyk, reikia įvaryti jiems šiek 
tiek baimės. Pasakyk, kad teisingumo ministras davė nurodymą 
pradėti tyrimą dėl grasinimo šantažuoti Dazį. Pridurk, kad tu- 
riu nemažai Atstovų Rūmų ir Senato narius kompromituojančios 
medžiagos, ypač apie jų verslo ryšius su Sokrato klubo nariais. 
Jie neapsidžiaugs, kai perduosiu ją žurnalistams. Dabar ne laikas 
rodyti jiems tavo Oksforde išmoktą mandagumą. 

— Ačiū už patarimą, bičiuli, - lipšniai atsakė Grėjus. — Bet gal 
tau reikėtų rūpintis savo reikalais, o aš pasirūpinsiu savaisiais? Be 
to, neprašyk kitų grūmoti tavo vėzdu — pats juo grūmok. 

Nors Odbladas Grėjus ir Kristianas Kli vienas kitą mėgo ir ger- 
bė, tarp jų visados tvyrodavo subtiliai slepiamas priešiškumas. Abu 
buvo įspūdingos išvaizdos. Grėjui nestigo pilietinės drąsos, gal to- 
dėl, kad viską pasiekė savo jėgomis. Kristianas Kli gimė turtingoje 
šeimoje, bet nepanoro gyventi iš turtų. Juodu gerbė visas pasaulis. 
Abu buvo atsidavę Fransiui Kenedžiui, abu puikūs teisininkai. 

Vis dėlto juodu nepatikliai žiūrėjo vienas į kitą. Grėjus tvirtai 
tikėjo, kad visuomenės pažangą galima pasiekti įstatymais, todėl ir 
buvo toks vertingas kaip prezidento atstovas ryšiams su Kongresu. 
Jam nuo pat pradžių nepatiko, kad Kli savo rankose turi tokią di- 
delę galią: jo galva, tokioje šalyje kaip Jungtinės Amerikos Valstijos 
vienas žmogus negali būti FTB direktorius, Slaptosios tarnybos 
vadovas ir teisingumo ministras. Tiesa, Fransis Kenedis paaiškino, 
kam reikia šitaip sutelkti valdžią. Girdi, tai padės apsaugoti patį 
prezidentą nuo pasikėsinimo grėsmės. Vis dėlto Grėjui tai nebuvo 
prie širdies. 

Kristianą Kli visuomet truputį erzino tai, kad Grėjus skrupu- 
lingai laikosi įstatymo raidės. Grėjus galėjo sau leisti tokią praban- 
gą: jis turėjo reikalų su politikais ir spręsdavo politines problemas. 
O Kli kasdien susidurdavo su aibe potencialių žmogžudžių. Išrin- 
kus šalies vadovu Fransį Kenedį, galvas ėmė kelti visokie parazi- 
tai, tūnoję tamsiuose Amerikos pakampiuose. Slaptosios tarnybos 
vadovas vienintelis žinojo, kad prezidentas yra gavęs tūkstančius 
grasinimų nužudyti, ir jis vienas galėjo sutraiškyti tuos niekdarius. 
Kad susidorotų su šia užduotimi, Kli negalėjo visados smulkme- 
niškai laikytis įstatymų — bent jau taip pats manė. 

Šis atvejis akivaizdžiai rodė jųdviejų skirtumą: Kli norėjo 
smogti kumščiu, Grėjus — glostyti aksomine pirštine. 

— Ką gi, — tarė Kristianas, — aš darysiu tai, ką turiu daryti. 

— Puiku. Dabar mudu galime važiuoti pas prezidentą. Jis kvie- 
čia mus į Ministrų kabineto pasitarimų kambarį, kai tik baigsiu 


pokalbį čia. 

Grėjus tyčia telefonu atvirai kalbėjosi su Kli. Dabar jis pasisu- 
ko į Džincą ir Lambertiną. 

— Atsiprašau, kad jums teko tai išgirsti, — liūdnai šyptelėjęs 
tarė jis. — Kristianui nepatinka ta apkaltos užmačia, o kai jis įžvel- 
gia grėsmę šalies gerovei, reaguoja taip, lyg pavojus grėstų jam 
pačiam. 

— Aš patariau nebandyti gauti Kli parašo, bet maniau, kad 
tu, Otai, gal ir pasirašysi, — tarė senatorius Lambertinas. — Kai 
prezidentas paskyrė tave savo atstovu Kongrese, pamaniau, kad 
elgiasi kvailai, nes mūsų kolegų iš pietų mentalitetas dar ne visai 
pasikeitęs. Bet turiu pasakyti, kad per tuos trejus metus pelnei 
jų palankumą. Jeigu prezidentas būtų tavęs klausęs, tiek daug jo 
programų nebūtų įstrigusios Kongrese. 

— Džiaugiuosi, kad atėjote pas mane, — nutaisęs bejausmį 
veidą, bet vis tokiu pat šilkiniu balsu atsakė Grėjus. — Vis dėlto 
manau, kad Kongresas daro didžiulę klaidą bandydamas inici- 
juoti apkaltą. Viceprezidentė teikimo nepasirašė. Na ir kas, kad 
turite beveik viso Kabineto parašus — nė vienas patarėjas nesutiko 
pasirašyti. Vadinasi, Kongresui teks balsuoti, kad gautų teisę pats 
nušalinti prezidentą. Tai velniškai rimtas žingsnis. Jūs parody- 
site, kad Kongresas gali nepaisyti liaudies valios, išreikštos per 
rinkimus. 

Grėjus atsistojo ir ėmė vaikštinėti po kambarį. Paprastai derė- 
damasis jis taip nesielgdavo, nes žinojo, kokį įspūdį daro jo išvaiz- 
da. Metro devyniasdešimties ūgis, sunkiaatlečio sudėjimas galėjo 
tiesiog bauginti. Jo drabužiai būdavo gražiai pasiūti. Kalbėdavo 
su vos juntamu anglišku akcentu. Žodžiu, niekuo nesiskyrė nuo 
galingų korporacijų vadovų, rodomų televizijos reklamose, tik oda 
buvo ne balta, o kavos spalvos. Vis dėlto šįsyk Grėjus pamanė, kad 
nepakenks įvaryti pašnekovams šiek tiek baimės. 

— Žaviuosi jumis abiem kaip Kongreso nariais, — tarė jis. — Aš 
visada suprasdavau jus, jūs — mane. Žinot, kad patariau Kenedžiui 
nepradėti savo socialinių programų, kol joms nepadėtas tvirtes- 
nis pagrindas. Visi trys suprantame viena: lengviausia prisišaukti 
tragediją kvailai naudojant valdžią. Tai viena dažniausių politikų 

daromų klaidų. Kongresas suklys paskelbdamas prezidentui apkal- 
tą. Jeigu jums pasiseks, bus padarytas labai pavojingas precedentas 
mūsų valdžios sistemoje. Jo padariniai gali būti pražūtingi, kai 
ateityje koks nors prezidentas įgaus nežabotą valdžią, nes pirmiau- 
sia jis užsibrėš tikslą pakirsti Kongreso galią. Pergale džiaugsitės 
neilgai. Jūs neleisite sugriauti Dako ir išgelbėsite penkiasdešimt 
Berto Odiko investuotų milijardų. Bet šalies žmonės jus niekins, 
nes jie remia Kenedį. Galbūt ne dėl to, dėl ko reikėtų. Visi puikiai 
žinome, kad rinkėjus labai lengva patraukti į savo pusę apeliuo- 
jant į jų jausmus — mes, valdantieji, turime juos kontroliuoti ir 
nukreipti reikiama linkme. Kenedis dabar pat gali įsakyti numesti 
ant Šerhabeno keletą atominių bombų ir šios šalies piliečiai jį 
palaikys. Kvaila, ar ne? Bet taip daro masės ir jūs tai žinote. Taigi 
Kongresas pasielgtų protingai laukdamas ir nieko nesiimdamas. 
Jeigu Kenedis išlaisvins įkaitus ir patupdys pagrobėjus į mūsų ka- 
lėjimus, visi bus patenkinti. Jeigu jo planas nepasiteisins, jeigu 
lėktuvo pagrobėjai išžudys įkaitus, galėsite nušalinti prezidentą. 
Tada liaudies akyse atrodysite didvyriai. 

Grėjus iš paskutiniųjų stengėsi juos įtikinti, bet turėdamas di- 
delę patirtį žinojo, kad tai beviltiška. Net išmintingiausi vyrai ir 
moterys elgsis taip, kaip yra nusprendę. Nors ir kiek įtikinėtum, 
jie neapsigalvos. 

Kad neklysta, įrodė Džinco žodžiai: 

— Tu mėgini pakeisti Kongreso valią, Otai. 

Jam pritarė senatorius Lambertinas: 

— Rimtai, Otai, jūsų kova jau pralaimėta. Žinau, kad esi loja- 
lus prezidentui. Žinau, jei viskas būtų susiklostę gerai, prezidentas 
būtų davęs tau ministro portfelį. Ir patikėk: Senatas tam būtų 
pritaręs. Tai dar gali nutikti, bet tik pasikeitus prezidentui. 

— Esu dėkingas, senatoriau, — nusilenkė jam Grėjus. - Bet jūsų 
prašymo negaliu įvykdyti. Manau, prezidento veiksmai pateisi- 
nami ir duos vaisių. Manau, įkaitai bus paleisti, o nusikaltėliai 
perduoti teisėsaugai. 

— Čia neesminiai dalykai, — šiurkščiai pertarė jį Džincas. — 
Mes negalim leisti jam sugriauti Dako miesto. 

— Ne vien dėl pinigų, — tyliai suniurnėjo senatorius Lamber- 
tinas. — Toks barbariškas žingsnis pakenktų mūsų santykiams su 
visomis pasaulio šalimis. Tu juk tai supranti, Orai. 

— Štai ką aš jums pasakysiu, — tarė Grėjus. — Jeigu Kongresas 
rytoj neatšauks neeilinio posėdžio ir neatsiims apkaltos siūlymo, 
prezidentas per televiziją kreipsis tiesiai į Jungtinių Valstijų žmo- 
nes. Praneškit tai savo kolegoms, — nesusilaikęs pridūrė: — ir So- 
krato klubo nariams. 

Atsisveikindami vyrai pasakė vienas kitam daug gerų, gražių 
žodžių — to dar gerokai anksčiau, negu buvo nužudytas Julijus 
Cezaris, reikalavo politinis etiketas. Paskui Grėjus ir Kli nuėjo 
susitikti su prezidentu. 

Bet paskutiniai jo žodžiai sukrėtė Ašsisiėi Rūmų pirmininką 
Džincą. Per daugybę metų Kongrese jis sukaupė didžiulius turtus. 
Jo žmona buvo kabelinių televizijų jo gimtojoje valstijoje bendra- 
savininkė ar akcininkė, sūnaus juridinė firma — viena didžiausių 
JAV pietuose. Jis neturėjo jokių materialinių rūpesčių. Kongreso 
nario gyvenimas jam labai patiko: jis teikė malonumų, kurių ne- 
galėjai įsigyti vien už pinigus. O bene didžiausias karjerą padariu- 
sio politiko pranašumas buvo tas, kad senatvėje jauteisi toks pat 
laimingas kaip ir jaunystėje. Net tada, kai visas kreti, o smegenys 
nebepajėgia blaiviai mąstyti, visi tave tebegerbia, vis dar tavęs klau- 
so, tebelaižo tau užpakalį. Tave skiria į komitetus ir pakomitečius, 
tu daliji milijonus. Tu vis dar gali prisidėti brėžiant galingiausios 
pasaulio valstybės kursą. Nors esi senas ir paliegęs, prieš tave dreba 
jauni, tvirti vyrai. Džincas žinojo: ateis metas, kai maistas, gėrimai 
ir moterys nebeteiks pasitenkinimo, bet jeigu smegenyse bus likusi 
bent viena gyva ląstelė, jis galės mėgautis valdžia. Argi gali bijoti 
artėjančios mirties, kai tavo piliečiai vis dar tau paklūsta? 

Todėl Džincas sunerimo. Nejaugi gali ištikti tokia baisi katas- 
trofa, kad jis praras vietą Kongrese? Ne, būtina veikti. Dabar visas 
jo gyvenimas priklausys nuo to, ar pavyks nušalinti Fransį Kenedį 
nuo pareigų. 

— Negalime leisti prezidentui rytoj pasirodyti per televiziją, — 
tarė jis senatoriui Lambertinui. 

Dervipas DŽATNIS visą mėnesį skaitė scenarijus. Šie jam atro- 
dė niekam tikę. Jaunuolis parašydavo kelių eilučių recenziją ir savo 
vertinimą. Jis turėjo būti vos kelių sakinių, bet paprastai Džatnis 
prirašydavo puslapį iki galo. 

Mėnesiui baigiantis prie jo stalo priėjo skyriaus viršininkas. 

— Deividai, mums nerūpi pamatyti, koks tu sąmojingas. Pa- 
kaks, jei savo vertinimą išdėstysi dviem sakiniais. Ir nežiūrėk į 
tuos žmones su panieka — jie nemyža ant tavo rašomojo stalo, o 
tik bando parašyti filmų scenarijus. 

— Ber tie scenarijai klaikūs, — paprieštaravo Džatnis. 

— Žinoma, — pritarė viršininkas. — Manai, duotume tau skai- 
tyti gerus? Tam turime labiau patyrusių žmonių. Be to, tie sce- 
narijai, kuriuos tu vadini klaikiais, visi iki vieno perduoti agentų. 
Šie tikisi uždirbti už juos pinigų. Todėl scenarijai labai kruopščiai 
atrenkami. Mes nepriimame jų iš anksto nesusitarę, kad paskui 
mums nepradėtų grasinti teismais — tuo mes skiriamės nuo knygų 
leidėjų. Taigi kad ir kokie sumauti būtų scenarijai, kai agentai juos 
įteikia, privalome perskaityti. Jeigu neskaitysime prastų scenarijų, 
agentai mums neduos gerų. 

— Aš galėčiau parašyti geresnių, — pasigyrė Deividas. 

— Mes visi galėtume, — nusijuokė viršininkas. Kiek pagalvojęs 
pridūrė: — Kai kokį parašysi, duok perskaityti man. 


KETVIRTASIS KENEDIS 


225 


Po mėnesio Deividas taip ir padarė. Viršininkas perskaitė sce- 
narijų savo kabinete ir pasikvietė jo autorių. Kalbėjo labai gera- 
širdiškai, maloniai. 

— Deividai, nieko nebus. Nesakau, kad negali rašyti, bet tu 
nesusigaudai, kaip kuriami filmai. Tai matyti ne vien iš tavo re- 
cenzijų, bet ir iš šito scenarijaus. Klausyk, aš noriu tau padėti. 
Kaip mane gyvą matai. Taigi nuo kitos savaitės skaitysi jau išleistus 
romanus, galbūt tinkamus ekranizuoti. 

Deividas mandagiai jam padėkojo, bet pajuto jau pažįstamą 
įtūžį. Ak, tie viršininkai! Jie tariasi esą išmintingesni už tave vien 
todėl, kad jų rankose valdžia. 

Vos po kelių dienų paskambino Dino Hokeno sekretorė: ar 
jis šįvakar laisvas ir galėsiąs pavalgyti su ponu Hokenu? Deividas 
taip nustebo, kad sutiko ne iš karto. Jie vakarieniausią „Maiklo“ 
restorane Santa Monikoje aštuntą. Sekretorė pradėjo jam aiškinti, 
kaip ten nusigauti, bet jaunuolis atsakė gyvenąs Santa Monikoje 
ir žinąs, kur restoranas, nors tai buvo ne visai tiesa. 

Vis dėlto apie „Maiklo“ restoraną buvo girdėjęs. Deividas 
Džatnis skaitė visus laikraščius ir žurnalus, o darbe klausėsi visų 
paskalų. „Maiklo“ restoraną buvo pamėgę kino pramonės ir mu- 
zikos verslo atstovai, gyvenantys Malibu. Padėjęs ragelį Deividas 
paklausė viršininko, ar šis žino, kur „Maiklo“ restoranas, ir lyg 
tarp kitko užsiminė pakviestas ten vakarienės. Jis matė, kad virši- 
ninkui tai padarė įspūdį, ir pasigailėjo: reikėjo scenarijų duoti po 
vakarienės. Tada būtų skaitęs kitomis akimis. 

Tą vakarą įėjęs į „Maiklo“ restoraną Deividas nustebo, kad tik 
priekinė jo dalis po stogu — visa kita buvo gėlėmis puoštame so- 
de, po dideliais baltais skėčiais, patikimai saugančiais nuo lietaus. 
Visas plotas nutviekstas šviesų. Balandžio oras buvo švelnus, gėlių 
kvapas svaigino, auksinis mėnuo danguje žėrė spindulius. Nėra 
ko lyginti su Juta šiuo metų laiku! Tą akimirką Deividas Džatnis 
nusprendė niekada nebegrįžti į namus. 

Jis prisistatė metrdoteliui ir šis nuvedė jį tiesiai prie vieno iš 
stalelių sode. Deividas norėjo ateiti anksčiau už Hokeną, mat 
žinojo savo vaidmenį ir ketino atlikti jį taip, kaip iš jo tikimasi. 

Jis elgsis kuo pagarbiausiai, lauks restorane pasirodant gerojo 
Hoko ir taip pripažins jo viršenybę. Jam vis dar kilo abejonių 
dėl Hokeno. Ar šis žmogus išties yra geros širdies? Galbūt jis tik 
vienas iš tų Holivudo veidmainių? O gal tik teikiasi maloniai 
elgtis su sūnumi moters, kuri kadaise jį atstūmė ir dabar, aišku, 
to gailisi? 

Deividas pamatė Diną Hokeną prie stalelio. Šalia sėdėjo vy- 
ras ir moteris. Pirmiausia Džatniui toptelėjo, kad Hokenas tyčia 
pasakė jam ateiti vėliau, nenorėdamas priversti jį laukti, ir vos 
neapsiverkė iš to neapsakomo gerumo. Mat paranojiškas Deividas 
dažniausiai įžvelgdavo slaptus, nedorus kitų žmonių kėslus, kitą- 
syk — tiesiog pasakiškai geraširdiškus motyvus. 

Hokenas atsistojo ir apkabino — kaimietiškai, kaip įprasta Ju- 
toje, — paskui pristatė jį savo svečiams. Vyrą Deividas pažino iš 
karto. Gibsonas Greindžas, vienas garsiausių Holivudo aktorių. 
Moters pavardė buvo Rozmari Beler. Deividas nustebo niekada 
jos negirdėjęs, nes moteris buvo tokia graži, kad galėjo būti kino 
žvaigžde. Tobulai simetriškas veidas, ilgi, žvilgantys juodi plaukai. 
Profesionaliai pasidažiusi, vilkėjo elegantiška vakarine suknele, ant 
jos kažkokį švarkelį. 

Jie gėrė vyną. Butelis buvo įstatytas į sidabrinį kibirėlį. Hoke- 
nas įpylė taurę Deividui. 

Valgis buvo gardus, oras malonus, sode tvyrojo ramybė, ir 
Deividas juto, kad čia jų negali pasiekti jokie išorinio pasaulio 
rūpesčiai. Prie gretimų stalelių sėdintys vyrai ir moterys tryško 
pasitikėjimu savimi. Šie žmonės buvo šio pasaulio viešpačiai. Jis, 
Deividas, vieną dieną irgi bus toks. 

Kol Hokenas su svečiais kalbėjosi, Deividas beveik nepravė- 
rė burnos, tik juos nužiūrinėjo. Jaunuolis nusprendė, kad Dinas 
Hokenas — neblogas, malonus vyras — toks, kaip ir atrodo. Tai dar 
nereiškia, kad jis geras žmogus, pamanė. Jis suprato, kad Rozmari 
ir Hokas stengiasi įkalbinti Gibsoną Greindžą pas juos filmuotis, 
nors iš pažiūros susirinko čia tik pabendrauti. 

Mavyt, Rozmari Beler irgi buvo prodiuserė, negana to, iški- 
liausia šios profesijos moteris Holivude. 

Deividas klausėsi ir stebėjo. Pokalbyje nedalyvavo, o kai taip 
tylėdamas sėdėdavo, jo veidas būdavo gražus kaip nuotraukose. 
Kiti žmonės prie stalelio tai pastebėjo, bet jisai jų nedomino, ir 
Deividas tai juto. 

Kol kas jam tai buvo paranku. Būdamas tarsi nematomas 
galėjo tirti pasaulį, kurį tikėjosi užkariauti. Hokenas surengė šią 
vakarienę norėdamas suteikti galimybę savo draugei Rozmari pri- 
kalbinti Gibsoną Greindžą pas ją filmuotis. Bet kodėl? Hokenas 
ir Rozmari bendravo laisvai, kaip gali tik žmonės, kurį laiką buvę 
meilužiais. Tai galėjai suprasti ir iš to, kad Hokenas tramdė Roz- 
mari, kai ši per daug primygtinai ėmė spausti Greindžą. 

— Filmuotis pas mane kur kas smagiau negu pas Hoką, - tarė ji. 

— Mums irgi ne kartą buvo smagu, ar ne, Gibai? — juokdama- 
sis paklausė Hokenas. 

— Kur ten — be darbo, mes nieko daugiau nematėme, — nė 
nešyptelėjęs atsakė aktorius. 

Gibsonas Greindžas kino versle garsėjo kaip lėšų skirstytojų 
numylėtinis: jeigu jis sutikdavo filmuotis, kiekviena studija bemat 
siūlydavosi filmą finansuoti. Štai kodėl Rozmari taip jį spaudė. Be 
to, aktorius labai tiko ekranui, nes panėšėjo į seno tipo amerikietį. 
Aukštas, lieknas, atvirų bruožų, priminė Garį Kuperį arba Linkol- 
ną, tik pastarasis nebuvo toks gražus. Jis draugiškai šypsodavosi ir 
įdėmiai klausydavosi kalbančio pašnekovo. O Greindžas pasakojo 
juokingus nuotykius iš savo gyvenimo ir tuo tiesiog žavėjo. Be to, 
buvo apsirengęs ne taip kaip Holivudo garsenybės, bet paprastai: 
apsmukusiomis kelnėmis, vilnoniais marškiniais, nutriušusiu, bet 
neabejotinai brangiu nertiniu ir senu švarku. Tačiau visų restorano 
lankytojų žvilgsnius jis traukė it magnetas. Gal todėl, kad milijo- 
nams kino ekranuose matytas jo veidas tapo be galo artimas? O gal 
tas veidas amžiams užsifiksavo kažkokiuose paslaptinguose atmos- 
feros sluoksniuose? Ar čia vyksta mokslo dar nepaaiškintas fizinis 
reiškinys? Šiaip ar taip, Deividas matė, kad šis vyras protingas. 
Klausydamasis Rozmari žiūrėjo su pašaipėle, bet ne iš aukšto ir, 
nors atrodė, kad jis sutinka su viskuo, ką ji sako, nė žodeliu jai ne- 
įsipareigojo. Deividas svajojo tapti tokiu žmogumi kaip Greindžas. 

Siurbčiodamas vyną Hokenas užsakė desertą — nuostabių 
prancūziškų pyragaičių. Tokio gardumyno Deividas kaip gyvas 
nebuvo ragavęs. Gibsonas Greindžas ir Rozmari Beler jų atsisakė. 
Moteris net pasipurtė iš pasidygėjimo, o aktorius tik numojo ran- 
ka. Deividas pamanė, kad ateityje Rozmari vis dėlto susigundys 
saldumynais, o Greindžui toks pavojus negresia — jis kaip gyvas 
prie jų nesilies. Rozmari neišvengiamai ims nuo jų tukti. 

Hokeno paragintas Deividas sušlamštė pyragaičius ir už juos. 
O trijulė niekur neskubėdama šnekučiavosi toliau. Hokenas užsa- 
kė dar vieną butelį vyno, bet gėrė tik jis ir Rozmari. Tada pokal- 
byje Deividas įžvelgė dar vieną vos juntamą giją: moteris kabino 
Gibsoną Greindžą. 

Per visą vakarą Rozmari gal vos porą kartų persimetė žodeliu 
kitu su Deividu, o dabar visiškai nekreipė į jį dėmesio, tad jam 
neliko nieko kita kaip su Hokenu prisiminti senus laikus Jutoje. 
Bet galiausiai abu pakerėjo tųdviejų dvikova. 

Mat daugiau vyno išgėrusi Rozmari ėmė gundyti ne juokais. 
Buvo šiurpoka žiūrėti, kiek pastangų ji deda. Moteris rodė savo 
privalumus. Pradėjo nuo veido ir kūno judesių. Kažkaip suknelės 
priekis nuslinko žemiau, tad dabar pro iškirptę veržėsi krūtys. Ji be 
perstojo kėlė dešinę koją ant kairės, paskui kairę ant dešinės, ir pa- 
durkai slinko aukštyn apnuogindami šlaunis. Rankos irgi nepaliovė 
judėjusios, tad kai kalbėdama užsimiršdavo, o gal tik apsimesdavo 
užsimiršusi, paliesdavo Gibsonui veidą. Rozmari stengėsi šmaikš- 
tauti, pasakojo juokingus anekdotus, dėjosi jausminga asmenybe. 
Gražus veidas rodė meilę bendradarbiams, nerimą dėl artimųjų ir 
nuogąstavimą dėl draugų nesėkmių. Ji prisiekinėjo švelniausius 
jausmus Dinui Hokenui, prisiminė, kaip šaunusis Hokas patari- 
mais ir pažintimis padėjo jai daryti karjerą. Šioje vietoje šaunusis 
Hokas jos kalbą nutraukė: girdi, tos pagalbos ji nusipelniusi, nes la- 
bai daug triūsusi prie jo filmų ir buvusi jam ištikima. Tai girdėdama 
Rozmari neatitraukė nuo jo dėkingumo kupinų akių. Visiškai pake- 
rėtas Deividas tą akimirką neišlaikė ir įsiterpė — tikriausiai jiedviem 
buvę nuostabu dirbti drauge. Bet moteriai knietėjo toliau remti prie 
sienos Gibsoną, tad ji neleido jaunuoliui net baigti sakinio. 

Deividą kiek suglumino nemandagus jos poelgis, bet pats nu- 
stebo, kad nė kiek nesupyko. Ji atrodė labai graži, kai visomis 
išgalėmis stengėsi gauti, ko trokšta. O ko ji geidžia, darėsi vis 
aiškiau: šiąnakt žūtbūt įsitempti Gibsoną Greindžą į lovą. Tas jos 
troškimas buvo tyras ir tiesmukas nelyginant vaiko, todėl provo- 
kuojamas moters elgesys atrodė beveik mielas. 

Bet labiausiai Deividą žavėjo Gibsono Greindžo laikysena. Ak- 
torius puikiai suprato, kas vyksta. Jam pro akis nepraslydo, kaip 
šiurkščiai moteris pertarė jaunuolį, tad bandė jį paguosti: 

— Deividai, ateis diena, kai tu irgi gausi progą kalbėti. 

Galėjai pamanyrti, kad jis atsiprašo už egocentriškas įžymybes, 
kad jų nedomina dar nespėjusieji išgarsėti. Bet kai dabar Rozma- 
ri užčiaupė ir jį, aktorius mandagiai jos klausėsi. Tiesa, ne vien 
iš mandagumo. Jis turėjo įgimto žavesio ir šis buvo neatsiejama 
jo esybės dalis. Gibsonas žiūrėjo į kalbančią Rozmari nuoširdžiai 
susidomėjęs, neatitraukdamas žvilgančių akių nuo jos veido. Kai 
ji paliesdavo jam delną, jis irgi jai parapšnodavo. Aktorius nė ne- 
bandė slėpti, kad ši moteris jam patinka. Gibsonas nė akimirkos 
nesiliovė šypsojęsis, todėl aštrūs jo bruožai sušvelnėjo ir veidas 
virto geraširdiška kauke. 

Vis dėlto akivaizdžiai buvo matyti, kad jis reaguoja ne taip, 
kaip tikisi Rozmari. Visos jos pastangos jį suvilioti ėjo perniek. Ji 
vėl išgėrė vyno, tada metė paskutinę kortą: atskleidė slapčiausius 
savo jausmus. 

Dabar moteris kalbėjo tiesiai Gibsonui, nekreipdama dėmesio 
į kitus du vyrus prie stalelio. Negana to, ji taip pasisuko ant kėdės, 
kad atsidūrė visai šalia aktoriaus, o Deividas su Hokenu liko nuo 
jųdviejų atskirti. 

Rozmari kalbėjo taip aistringai, kad nė vienas nedrįso abejoti 
jos nuoširdumu. Jos akyse net sužvilgo ašaros. Ji nuogino savo 
sielą Gibsonui. 

— Noriu būti tikru žmogumi, — kalbėjo ji. — Norėčiau mesti 
visą tą sušiktą iliuzijų mašiną, tą kino verslą. Jis man nekelia jo- 
kio pasitenkinimo. Noriu padaryti šį pasaulį geresnį. Kaip motina 
Teresė ar Martinas Liuteris Kingas. Aš niekuo neprisidedu prie to, 

kad pasaulis keistųsi į gera. O galėčiau būti slaugytoja, gydytoja 
ar socialine darbuotoja. Man šlykštus šitas gyvenimas — visi tie va- 
karėliai, tas skraidymas lėktuvais susitikti su svarbiais žmonėmis, 
tartis dėl kažkokių, velniai rautų, filmų, nė kiek nepadėsiančių 
žmonijai. Noriu daryti ką nors tikra. 

Ji ištiesė ranką ir suėmė Gibsonui Greindžui plaštaką. 

Deividas dabar pamatė, kodėl šis aktorius tapo tokia ryškia 
kino žvaigžde, kodėl filmuose, kuriuose vaidino, visų dėmesį pa- 
traukdavo jo personažai. Gibsonas Greindžas kažkaip sugebėjo su- 
imti Rozmari ranką, perstumti kėdę ir vėl tapti centrine šio gyvo 
paveikslo figūra. Moteris tebespoksojo į jį aistros kupinu žvilgsniu 
ir laukė jo atsako. Vyras šiltai jai nusišypsojo, tada palenkė ir pa- 
kreipė galvą į Deivido ir Hokeno pusę. 

— Tikra laputė, — švelniai pagyrė Gibsonas Greindžas. 

Dinas Hokenas pratrūko kvatoti, Deividas nesusilaikęs nu- 
sišypsojo. Iš pradžių Rozmari suglumo, bet netrukus juokais pa- 
priekaištavo: 

— Gibai, tu į nieką nežiūri rimtai, tik į savo sumautus filmus. 

Parodydama, kad nejįsižeidė, ji ištiesė ranką. Gibsonas švelniai 
ją pabučiavo. 

Deividą stebino jie visi — tokie rafinuoti, tokie subtilūs. La- 
biausiai jį žavėjo Gibsonas Greindžas. Kai atstūmė tokią gražią mo- 
terį kaip Rozmari Beler, Deividas buvo pasiryžęs jį garbinti, o kai 
taip lengvai įveikė šmaikštumu, jaunuolio akyse jis prilygo Dievui. 

Rozmari visą vakarą nekreipė dėmesio į Deividą, bet jis su- 
prato, kad ji turi tokią teisę. Jinai juk įtakingiausia moteris šiame 
šlovingiausiame šalies versle, ji gali mėgautis kur kas vertesnių už 
jį vyrų draugija. Taigi Rozmari turi teisę nemandagiai su juo elgtis. 
Deividas suprato, kad šitaip ji daro ne iš blogos valios — tiesiog 
jai jisai neegzistavo. 

Jie visi apstulbo, kad jau vidurnaktis. Kiti lankytojai per tą 
laiką išėjo iš restorano. Hokenas atsistojo, Gibsonas Greindžas 
padėjo Rozmari užsivilkti švarkelį — jinai nusimetė jį įpusėjus au- 
dringoms vilionėms. Atsistojusi moteris susvirduliavo, nes buvo 
apgirtusi. 

— Varge, — tarė ji, — nedrįstu vairuoti pati — šio miesto polici- 
ninkai siaubingi. Gibai, gal parveši mane į viešbutį? 

— Tavo viešbutis Beverli Hilse, — nusišypsojo jai Gibsonas. — 
Mudu su Hoku važiuojame pas mane į namus Malibu. Tave paveš 
Deividas — ar ne taip, Deividai? 

— Puiku, — tarė Dinas Hokenas. — Tu juk neprieštarauji, tiesa, 
Deividai? 

— Žinoma, ne, — atsakė Deividas Džatnis. Mintys vijo viena 
kitą. Po velnių, kas čia darosi?! Šaunusis Hokas atrodė sutrikęs, 
(Gibsonas Greindžas per akis melavo. Jis nenorėjo vežti Rozmari 
į viešbutį, nes jam būtų reikėję toliau priešintis jos vilionėms. 
Hokas sutriko, nes turėjo sutikti su jo melu, antraip būtų užsitrau- 
kęs didžiosios žvaigždės nemalonę — prodiuseriai kaip įmanydami 
širo vengdavo. Tada Deividas pamatė, kad Gibsonas jam šypteli, 
ir perskaitė jo mintis. Štai kodėl jis toks puikus aktorius: jis gali 
pasakyti žiūrovams, ką galvoja, be žodžių — jam užtenka kilstelėti 
antakius, pakreipti galvą ar žaviai nusišypsoti. Taigi dabar kruste- 
lėdamas lūpų kampučius linksmai, be jokio pykčio, sakė Deividui 
Džatniui: „Šita rupūžė visą vakarą nekreipė į tave dėmesio, velniš- 
kai bjauriai su tavimi elgėsi, o dabar aš padariau, kad ji jaustųsi tau 
skolinga.“ Januolis žvilgtelėjo į Hokeną. Šis irgi dabar šypsojosi 
ir nebeatrodė sutrikęs. Tiesą sakant, jis buvo patenkintas, tarsi ką 
tik perskaitęs aktoriaus mintis. 

— Vairuosiu pati, — staiga pareiškė Rozmari. Tai sakydama ji 
nežiūrėjo į Deividą. 

— Nė nemanyk, Rozmari, - lipšniai tarė Hokenas. — Esi mano 
viešnia, o aš tau leidau išgerti per daug vyno. Jeigu tau nepatinka, 
kad veš Deividas, žinoma, parvešiu tave į viešbutį pats, paskui 
išsikviesiu limuziną ir trauksiu į Malibu. 

Puikus ėjimas, pamanė Deividas. Pirmą kartą jis pajuto, kad 
Hokeno balsas nenuoširdus. Rozmari, aišku, negalėjo sutikti su Ho- 
keno siūlymu, nes siaubingai įžeistų jaunąjį savo mokytojo draugą. 
Be to, per ją Hokenas ir Gibsonas Greindžas turėtų didelių nepa- 
togumų, o svarbiausias tikslas — įkalbinti Gibsoną parvežti ją į vieš- 
butį — vis tiek liktų nepasiektas. Taigi ji atsidūrė padėtyje be išeities. 

Paskutinį smūgį sudavė Greindžas. 

— Po perkūnais, Hokai, važiuosiu su tavimi. Pasnausiu ant už- 
pakalinės sėdynės ir sudarysiu tau draugiją, kol dardėsim į Malibu. 
Rozmari pasisuko į Deividą ir akinamai jam nusišypsojo. 

— Tikiuosi, tau nebus per sunku mane parvežti? 

— Nebus, - patikino ją jaunuolis. 

Hokenas patapšnojo jam per petį, Gibsonas Greindžas iki au- 
sų nusišypsojo ir mirktelėjo. Iš aktoriaus mimikos Deividas dar kai 
ką suprato: tuodu vyrai palaiko jį kaip savo lyties atstovą. Moteris, 
vienintelė tarp jų, bet įtakinga, pažemino vieną jų ir dabar jie už 
tai ją baudė. Negana to, ji per daug įžūliai kabino Gibsoną, net 
pranokstantį ją galia — to ji neturėjo teisės daryti. Taigi jie ką tik 
meistriškai sutrypė Rozmari savigarbą, kad ji žinotų savo vietą. 
Visa tai buvo padaryta stebėtinai maloniai ir mandagiai. Deivi- 
das suvokė dar šį tą. Tuodu vyrai nepamiršo savo jaunystės, kai 
buvo bejėgiai, tokie kaip Deividas dabar. Jie pasikvietė jį vakarie- 
nės norėdami parodyti, kad pasiekę sėkmės viršūnę neišdavė savo 
lyties atstovų, ištikimybės principų, kurių vyrai laikosi nuo senų 
laikų. Rozmari nusispjovė į tokius principus, ji pamiršo kadaise 
pati buvusi niekas, todėl šįvakar vyrai jai tai priminė. Vis dėlto 
Deividas stojo į moters pusę: ji buvo per daug graži, kad galėtum 
ją skaudinti. 

Visi drauge nuėjo į automobilių aikštelę. Kai du vyrai išva- 
žiavo Hokeno poršė, Deividas nusivedė Rozmari prie savo senos 
tojotos. 

— Velnias, — nusikeikė Rozmari, — negaliu išlipti prie „Beverli 
Hilso“ viešbučio iš tokio automobilio, — ji apsidairė ir tarė: — Tu- 
riu rasti savąjį. Klausyk, Deividai, gal parvežtum mano merse- 
desu, jis kažkur čia, o aš liepsiu parvežti tave viešbučio mašina. 
Tada man nereikės iš ryto važiuoti čia mersedeso. Ar galėtume 
taip padaryti? 

Ji meiliai jam nusišypsojo, išsitraukė iš rankinės akinius ir už- 
sidėjo. Rodydama ranka į vieną iš kelių aikštelėje likusių automo- 
bilių tarė: 

— Štai jis. 

Deividas, pamatęs mersedesą vos tik jiems išėjus iš restorano, 
suglumo, bet tuoj susivokė: tikriausiai jai baisi trumparegystė. Gal 
todėl ir nepastebėjo jo per visą vakarienę. 

Rozmari padavė raktelius, jis atrakino priekines keleivio du- 
reles ir padėjo jai įlipti. Užuodė nuo jos sklindantį vyno kvapą ir 
kvepalus, pajuto, kad moters kūnas įkaitęs it žioruojančios anglys. 
Apėjęs automobilį nespėjo įkišti raktelio, nes dureles Rozmari at- 
šovė iš vidaus. Tas gestas jį nustebino — iš jos to nesitikėjo. 

Praėjo kelios minutės, kol jis išsiaiškino, kaip valdomas mer- 
sedesas. Jam velniškai patiko patogi sėdynė, rausvos odos kva- 
pas — kažin natūralus ar jos išpurkštas kokiu specialiu preparatu? 
Automobilis klusniai reagavo į kiekvieną jo veiksmą. Pirmą kartą 
Deividas suprato, kodėl kai kurie žmonės vairuodami jaučia be- 
galinį pasitenkinimą. 

Mersedesas, rodės, sklendžia tamsiomis gatvėmis. Deividui 
taip patiko vairuoti, kad pusvalandis iki viešbučio prabėgo kaip 
vienas akimirksnis. Visą tą laiką Rozmari nekalbėjo. Ji nusiėmė 
akinius, įsidėjo į rankinę ir sėdėjo tylėdama. Kartą žvilgtelėjo į 
jo profilį tarsi jį vertindama, bet paskui visą laiką spoksojo tiesiai 
prieš save. Deividas irgi nė karto į ją nepasisuko, neištarė nė žo- 
džio. Jis mėgavosi tikrove virtusia svajone: gražiu automobiliu vežė 
gražią moterį fantastiškiausiame pasaulio mieste. 

Sustojęs priešais stogeliu dengtą įėjimą į „Beverli Hilso“ vieš- 
butį, ištraukė raktelius iš spynutės ir padavė Rozmari, tada išlipo, 
apėjo automobilį ir atidarė jai dureles. Tą pačią akimirką raudonu 
kilimu atbėgo vienas iš tarnautojų ir moteris padavė jam raktelius. 
Pasirodo, reikėjo palikti juos spynutėje. 

Rozmari pasuko raudonu kilimu prie viešbučio durų ir Deivi- 
das suprato, kad jinai visiškai jį pamiršo, bet išdidumas neleido jai 
priminti siūlius iškviesti mašiną parvežti jį atgal į restoraną. Jau- 
nuolis ją stebėjo. Po žaliu stogeliu, užlieta auksinės šviesos Rozma- 
ri panėšėjo į pasiklydusią princesę. Tada ji stabtelėjo ir atsigręžė. Jis 
išvydo jos veidą — tokį gražų, kad Deividui Džatniui sustojo širdis. 

Jaunuolis pamanė, kad Rozmari jį prisiminė ir tikisi, jog jis 
seks jai iš paskos. Bet moteris vėl nusisuko ir ėmė lipti laipteliais 

priešais viešbučio duris. Tik staiga suklupo, rankinė išlėkė iš ran- 
kų ir viskas, kas joje buvo, pabiro ant žemės. Deividas pripuolė 
raudonu kilimu jai padėti. 

Atrodė, kad rankinė bedugnė. Vaikinas negalėjo atsistebėti, 
nes daiktai iš jos vis dar žiro. Ant kilimo atsidūrė lūpdažiai, kos- 
metinė, atvėrusi savas paslaptis, raktų ryšulys, negana to, jis bemat 
trūko, ir mažiausiai dvidešimt raktų išsibarstė aplink, buteliukai 
su aspirinu ir kitokiomis tabletėmis, didžiulis rožinis dantų šepe- 
tukas, žiebtuvėlis (bet cigarečių nebuvo), burnos gaiviklio balio- 
nėlis, polietileninis maišelis su žydromis kelnaitėmis ir kažkokiu 
bauginamai atrodančiu prietaisu, daugybė monetų, keli banknotai 
ir purvina nosinė. Deividas pamatė ir akinius auksiniais rėmeliais: 
kol jie puošė Rozmari klasikinių bruožų veidą, atrodė dailūs, da- 
bar — tinkami nebent kokiai senmergei. 

Rozmari žvelgė į viską apimta siaubo ir apsipylė ašaromis. 
Deividas atsiklaupė ant raudono kilimo ir ėmė krauti viską atgal 
į rankinę. Moteris nė nebandė jam padėti. Kai iš viešbučio atsku- 
bėjo nešikas, Deividas padavė jam pradarytą rankinę, o pats dėjo 
daiktus į ją. 

Pagaliau viską surinko. Paėmęs pilną rankinę iš nešiko ištiesė 
Rozmari. Buvo matyti, kad ji jaučiasi pažeminta, ir nusistebėjo 
kodėl. 

— Eime į mano apartamentus, išgersime po taurelę, — nusi- 
šluosčiusi ašaras pakvietė ji. — Visą vakarą neturėjau progos su 
tavimi pasikalbėti. 

Deividas nusišypsojo prisiminęs Gibsono Greindžo žodžius: 
„Tikra laputė.“ Bet jam knietėjo pamatyti garsųjį „Beverli Hilso“ 
viešbutį, be to, norėjo pabūti šalia Rozmari. 

Žaliai dažytos aukštos klasės viešbučio sienos jaunuoliui pa- 
sirodė keistos — pernelyg niūrios. Bet milžiniški Rozmari aparta- 
mentai padarė įspūdį. Gražiai išpuošti, su didele dengta terasa ir 
baru viename kampe. Moteris priėjo prie baro ir įsipylė gėrimo, 
paskui paklausė, ko pageidauja Deividas, ir įpylė jam. Jis pa- 
prašė neskiesto škotiško viskio. Šiaip vaikinas gerdavo retai, bet 
dabar šiek tiek nervinosi. Rozmari atrakino duris, ir abu išėjo į 

terasą. Čia stovėjo baltas staliukas stikliniu viršumi ir keturios 
baltos kėdės. 

— Pasėdėk čia, kol nueisiu į vonią, — tarė Rozmari. — Paskui 
pasišnekučiuosime. 

Ji grįžo į apartamentus. 

Deividas sėdėjo ir gurkšnojo viskį. Apačioje matė viešbučio te- 
ritoriją: baseiną, teniso aikštyną, vienaaukščius namelius ir grįstus 
takus prie jų. Šen bei ten augo medžiai, driekėsi vejos. Mėnesie- 
noje jų žolė atrodė žalesnė, o nuo rausvų pastatų sienų atsimušusi 
žibintų šviesa viskam suteikė siurrealistišką spindesį. 

Rozmari užtruko ne ilgiau kaip dešimt minučių. Atsisėdusi 
ant kėdės ėmė gurkšnoti savo gėrimą. Dabar mūvėjo laisvomis 
baltomis kelnėmis ir vilkėjo baltu kašmyro megztiniu. Jo rankoves 
buvo atsiraitojusi virš alkūnių. 

Rozmari padovanojo Deividui pritrenkiančią šypseną. Ji nu- 
siplovė nuo veido visą kosmetiką. Tokia jam labiau patiko: lūpos 
neatrodė tokios gašlios, akys ne tokios valdingos. Apskritai atrodė 
jaunesnė, gležnesnė, o kai prašneko, balsas skambėjo romiau, švel- 
niau, ne taip įsakmiai. 

— Hokas sakė, kad rašai scenarijus. Ar norėtum ką nors paro- 
dyti? Gali atsiųsti man į kontorą? 

— Kad nelabai, - šypsodamasis atsakė Deividas. Jis visiškai ne- 
troško, kad ji atmestų jo rašinį. 

— Bet Hokas sakė, kad vieną scenarijų baigei, - neatlyžo Roz- 
mari. — Aš visados ieškau naujų autorių. Labai sunku rasti padorų 
kūrinį. 

— Nieko neturiu, — patikino Deividas. — Parašiau keturis ar 
penkis, bet jie buvo tokie siaubingi, kad visus suplėšiau. 

Kurį laiką abu tylėjo. Jaunuolį tai tenkino — jis nepatogiai 
jausdavosi kalbėdamas. 

— Kiek tau metų? — galiausiai paklausė Rozmari. 

— Dvidešimt šešeri, - mažumą pasisendino Deividas. 

— Dieve, kaip norėčiau vėl būti tokia jauna! — šyptelėjo Roz- 
mari. — Žinai, čia atvažiavau aštuoniolikos. Norėjau būti aktore, 
šiokia tokia tapau. Na, žinai, gaudavau kokį vaidmenį televizijoje, 

kur reikia ištarti vos vieną frazę, tarkime, pardavėjos, iš kurios pa- 
grindinė veikėja ką nors nusiperka. Paskui susipažinau su Hoku. 
Jis paskyrė man padėjėjos pareigas ir išmokė visko, ką dabar suge- 
bu. Talkino statant pirmą filmą, padėjo visus tuos metus. Myliu 
Hoką, visados mylėsiu. Bet kartais jis būna nepalenkiamas - kaip 
šivakar. Kažkodėl jis šiandien su Gibsonu susimokė prieš mane. 

Rozmari papurtė galvą. 

— Visada norėjau būti tokia nepalenkiama kaip Hokas, - pri- 
sipažino ji. — Visą laiką stengiausi būti panaši į jį. 

— Man atrodo, kad jis labai mielas, gero būdo žmogus, - tarė 
Deividas. 

— Jis tave labai myli. Rimtai, — patikino Rozmari. — Jis pats 
man sakė. Girdi, tu labai panašus į savo motiną ir išore, ir elg- 
sena. Sakė, kad esi nuoširdus žmogus, ne koks veidmainis, — ji 
kiek patylėjo ir pridūrė: — Aš irgi tai matau. Neįsivaizduoji, kokia 
pažeminta pasijutau, kai visi tie daiktai pabiro iš rankinės. Tada 
pamačiau, kaip tu viską renki ir nė nepasižiūri į mane. Tu tikrai 
labai maloniai pasielgei. 

Rozmari pasilenkė ir pabučiavo Deividui į skruostą. Vaikinas 
užuodė, kad nuo jos dabar dvelkia kiti, saldesni, kvepalai. 

Staiga moteris atsistojo ir grįžo į kambarį, jis nusekė jai įkan- 
din. Ji uždarė terasos duris, užrakino ir tarė: 

— Iškviesiu tau automobilį. 

Ji pakėlė ragelį, bet, užuot rinkusi numerį, laikė jį rankoje ir 
žiūrėjo į Deividą. Jis stovėjo nekrustelėdamas už kelių žingsnių. 

— Deividai, — kreipėsi ji, - paprašysiu tavęs kai ko, kas gali pa- 
sirodyti keista. Ar nepasiliktum šiąnakt su manimi? Sumautai jau- 
čiuosi ir man reikia, kad kas nors būtų šalia, bet turi prižadėti: ne- 
bandysi nieko daryti. Ar galėtume permiegoti kartu kaip draugai? 

Deividas apstulbo. Jis nė nesvajojo, kad tokia graži moteris 
norėtų tokio kaip jis. Jaunuolis negalėjo patikėti, kad jam taip 
pasisekė, bet tada Rozmari šiurkštokai tarė: 

— Aš rimtai. Noriu šiąnakt būti su kokiu mielu žmogum, tokiu 
kaip tu. Turi prižadėti, kad nieko nedarysi. Jeigu bandysi, labai 
supyksiu. 

Deividas baisiausiai sumišo ir šypsojosi tarsi nesuprasdamas, 
ką ji sako. 

— Sėdėsiu terasoje arba permiegosiu ant sofos šitam kamba- 
ry, — tarė jis. 

— Ne, — paprieštaravo Rozmari, — noriu, kad kas nors mane 
apkabintų ir miegotų šalia. Nenoriu būti viena, ir tiek. Ar gali 
prižadėti? 

— Neturiu kuo vilkėti, — išgirdo savo balsą Deividas. — Turiu 
galvoje... lovoje. 

— Palisk po dušu ir miegok nuogas! - įsakmiai tarė Rozmari. — 
Man tai nekliudys. 

Apartamentų svetainę su miegamuoju jungė koridorius, iš 
jo vedė durys į antrą vonią. Joje ir liepė Deividui išsimaudyti. 
Rozmari nenorėjo, kad jis eitų į jos vonią. Deividas išsimaudė, 
išsivalė dantis. Ant durų kabojo chalatas su puošniu užrašu mė- 
lynais dygsniais: „Beverli Hilso viešbutis“. Nuėjęs į miegamąjį 
vaikinas pamatė, kad šeimininkė vis dar vonioje. Jis stovėjo su- 
trikęs, nenorėdamas gulti į kambarinės paklotą lovą. Galop iš 
vonios išėjo Rozmari. Ji vilkėjo flanelinius naktinius marškinius, 
tokio prašmatnaus sukirpimo ir rašto, kad panėšėjo į lėlę žaislų 
parduotuvėje. 

— Eikš, gulkis, — paragino ji. — Reikia valiumo ar migdomųjų 
tabletės? 

Deividas suprato, kad pati migdomųjų jau išgėrusi. Ji klestelė- 
jo ant lovos krašto ir įkėlė kojas. Galiausiai Deividas irgi atsigulė, 
bet chalato nenusivilko. Juodu gulėjo greta. Ji užgesino lempą ant 
savo naktinio stalelio, ir viską apgaubė tamsa. 

— Apkabink mane, — paprašė ji. Juodu ilgai gulėjo apsikabinę, 
paskui ji nusirito į savo lovos pusę ir tarstelėjo: 

— Saldžių sapnų. 

Deividas tysojo aukštielninkas ir spoksojo į lubas. Chalato nu- 
sivilkti nedrįso; bijojo, kad Rozmari nepagalvotų, jog nori gulėti 
jos lovoje nuogas. Vaikinas svarstė, ar papasakoti apie tai Hokui, 
kai kirą kartą jį pamatys. Ne. Visi iš jo šaipytųsi - miegojo su 
tokia gražia moterimi ir nieko nenuveikė. Kita vertus, Hokas gali 

pamanyti, kad jis meluoja. Deividas pasigailėjo atsisakęs Rozmari 
siūlytos migdomųjų tabletės. Bet ji jau miegojo, nes sklido vos 
girdimas šnarpštimas. 

Nusprendęs grįžti į kambarį Deividas išlipo iš lovos. Rozmari 
prabudo ir mieguista paprašė: 

— Gal galėtum įpilti mineralinio su ledukais? 

Deividas nuėjo į kambarį, įpylė dvi stiklines mineralinio, pri- 
dėjo ledukų. Vieną stiklinę išgėrė ir dar kartą pripylė. Tada grį- 
žo į miegamąjį. Šviesoje, sklindančioje iš koridoriaus, matė, kad 
Rozmari sėdi lovoje standžiai apsisiautusi apklotu. Ji ištiesė ranką 
į stiklinę. Bandydamas ją paduoti tamsiame kambaryje nepataikė 
į ranką ir palietė liemenį. Rozmari buvo nuoga. Kol ji gėrė, jis 
atsigulė į lovą, bet chalatą šįsyk numetė ant grindų. 

Išgirdęs, kad ji stato stiklinę ant naktinio staliuko, palietė ją: 
pirma nuogą nugarą, paskui minkštus sėdmenis. Moteris apsi- 
vertė, pasislinko prie jo, nuogomis krūtimis prisispaudė jam prie 
krūtinės ir jį apkabino. Juodu ėmė bučiuotis. Abiejų kūnai buvo 
tokie įkaitę, kad teko nuspirti apklotus. Bučiavosi ilgai, Rozmari 
vis kaišiojo liežuvį jam į burną. Nebegalėdamas ilgiau valdytis jis 
užgulė ją ir švelni kaip aksomas moters ranka nukreipė jį į vidų. 
Juodu mylėjosi beveik be garso, tarsi bijodami, kad kažkas juos 
seka. Galop, atėjus orgazmui, jųdviejų kūnai išsirietė. Paskui juo- 
du gulėjo nesiliesdami. 

— Dabar miegok, — galop tarė ji ir švelniai pabučiavo į lūpų 
kamputį. 

— Noriu tave matyti, — tarė Deividas. 

— Ne, - sukuždėjo ji. 

Deividas ištiesė ranką virš Rozmari ir įjungė lempą ant jos sta- 
lelio. Moteris užsimerkė. Ji tebebuvo graži net dabar, kai patenkino 
savo geismą, be kosmetikos, koketiškai nesišypsojo ir nebuvo ap- 
šviesta sumaniai valdomų prožektorių. Tik tas grožis buvo kitoks. 

Jaunuolis pasimylėjo iš gyvuliško poreikio, paveiktas moters 
artumo. Jo kūnas atliko dar vieną gamtinę priedermę, ir tiek. 
Rozmari glamonėtis paskatino kažkoks dvasinis poreikis. O gal jį 
vaizdavosi apdujusios jos smegenys? Dabar nuoga, blausios nakti- 

nės lempos šviesoje ji nebestulbino Deivido grožiu. Krūtys buvo 
mažos, speneliai miniatiūriniai. Kūnas atrodė smulkus, kojos nebe 
tokios ilgos, šlaunys nebe tokios apvalios, net liesokos. Ji atsimerkė 
ir pažiūrėjo tiesiai jam į akis. 

— Tu tokia graži, — tarė Deividas. 

Jis ėmė bučiuoti jai krūtis. Ji ištiesė ranką ir užgesino šviesą. 
Juodu pasimylėjo dar kartą ir galiausiai užmigo. 

Prabudęs Deividas apgraibė lovą. Moters nebuvo šalia. Jis ap- 
sirengė, pasižiūrėjo į laikrodį. Septynios. Rozmari rado terasoje. Ji 
vilkėjo raudonu sportiniu kostiumėliu, todėl juodi plaukai atrodė 
dar tamsesni. Kambarių tarnybos darbuotojas jau buvo įridenęs 
staliuką su sidabriniu kavinuku, sidabriniu pieno ąsotėliu ir lėkš- 
tėmis metaliniais dangčiais, kad neatauštų maistas. 

— Užsakiau pusryčius, — nusišypsojusi tarė Rozmari. — Kaip tik 
ketinau tave žadinti. Prieš darbą būtinai turiu pabėgioti. 

Jis atsisėdo prie staliuko. Rozmari įpylė jam kavos, atidengė 
lėkštę su kiaušiniene ir pjaustytais vaisiais. Pati išgėrė stiklinę apel- 
sinų sulčių ir atsistojo. 

— Neskubėk, — tarė. — Ačiū, kad šiąnakt likai. 

Deividas norėjo, kad ji su juo papusryčiautų ir taip parodytų, 
jog jai tikrai patinka. Norėjo su ja pasikalbėti, papasakoti apie savo 
gyvenimą, pasakyti ką nors, kuo ją sudomintų. 

Bet Rozmari jau susiveržė plaukus baltu raiščiu, užsirišo sport- 
bačius ir atsistojo. 

— Kada tave pamatysiu? — paklausė Deividas. Jis nepajuto, kad 
veido raumenys iš jaudulio trūkčioja. Vos tik ištarė šiuos žodžius, 
suprato padaręs nedovanotiną klaidą. 

Jau beeinanti prie durų Rozmari sustojo. 

— Kelias savaites daug dirbsiu Niujorke. Grįžusi tau paskam- 
binsiu. 

Ji nepaprašė jo telefono numerio. Tada, matyt, jai šovė į galvą 
kita mintis. Rozmari pakėlė ragelį ir užsakė mašiną, kad nuvežtų 
Deividą į Santa Moniką. Galiausiai jam tarė: 

— Kelionę įtrauks į mano sąskaitą. Ar turėsi pinigų vairuotojo 
arbatpinigiams? 

Deividas nieko nesakydamas ilgai į ją žiūrėjo. Ji atsidarė ran- 
kinę ir paklausė: 

— Kiek reikės arbatpinigiams? 

Jaunuolis nebesitvardė. Vis dar nejuto, kad jo veido raumenys 
tirta iš pagiežos ir neapykantos. 

— Turėtum tai žinoti geriau už mane, — niekinamai iškošė. 

Rozmari uždarė rankinę ir išėjo. 

Jinai jam taip ir nepaskambino. Deividas laukė du mėnesius. 
Kartą atvažiavęs į kino studijos automobilių aikštelę pamatė ją 
išeinančią iš Hokeno kontoros su juo ir Gibsonu Greindžu. Jau- 
nuolis atsistojo prie tėvo draugo automobilio, kad trijulė būtų 
priversta pasisveikinti. Hokenas jį ne per karščiausiai apkabino, 
pasakė, kad reikės kada nors drauge pavakarieniauti, ir paklausė, 
kaip sekasi darbas. Gibsonas Greindžas paspaudė Deividui ranką 
ir suktai, bet draugiškai nusišypsojo. Gražus jo veidas spinduliavo 
iš linksmumo. Rozmari pažiūrėjo į vaikiną, bet nė nešyptelėjo. 
Deividui skaudžiausia buvo tai, kad atrodė, jog jinai visai jį pa- 
miršo. 


I4 SKYRIUS 


Ketvirtadienis 
Vašingtonas 


Matrjus Gladisas, prezidento atstovas spaudai, žinojo, kad per 
artimiausias dvidešimt keturias valandas turės padaryti svarbiausią 
sprendimą savo karjeroje. Jis gavo užduotį kontroliuoti žiniasklai- 
dos reakciją į pasaulį sukrėtusius tragiškus trijų pastarųjų dienų 
įvykius. Taigi dabar turės Jungtinių Valstijų žmonėms pranešti, ką 
konkrečiai daro jų prezidentas, ir pateisinti jo veiksmus. Gladisas 
privalėjo būti labai atsargus. 

Dabar, šį pirmo ketvirtadienio po Velykų rytą, pačiame krizės 
įkarštyje, Matjus Gladisas nutraukė tiesioginius ryšius su žinias- 
klaida. Susitikimus Baltųjų rūmų spaudos konferencijų salėje ren- 
gė jo padėjėjai, bet jiems tebuvo leista dalyti kruopščiai paruoštus 
pranešimus spaudai ir liepta neatsakinėti į isteriškus klausimus. 

Matjus nekėlė telefono, o jo kabinete jis čirškė be perstojo. At- 
siliepdavo padėjėjai. Jie atsikratydavo įkyrių reporterių ir įrakingų 
televizijų komentatorių, kai šie bandydavo išgauti informacijos 
primindami senas skolas. Marjaus Gladiso pareiga buvo apsaugoti 
Jungtinių Amerikos Valstijų prezidentą. 

Marjus ilgą laiką dirbo žurnalistu, todėl žinojo, kad garbin- 
giausias Amerikos ritualas — tradiciškai įžūlus spaudos ir televizijos 

žurnalistų elgesys su svarbiais sistemos nariais. Žvaigždėmis tapę 
valdingi televizijos laidų vedėjai aprėkdavo malonius Ministrų ka- 
bineto narius ir neleisdavo šiems prasižioti, drįsdavo šiauštis net 
prieš patį prezidentą, o kandidatus į aukštas pareigas kamantinė- 
davo taip priekabiai ir įnirtingai, kaip apygardos prokurorai. Lai- 
kraščiai prisidengdami žodžio laisve nuolatos spausdindavo šmei- 
žikiškų straipsnių. Buvo metas, kai jis pats dalyvavo šiame žaidime 
ir net tuo žavėjosi, mėgavosi neapykanta, kurią kiekvienas viešas 
pareigūnas neišvengiamai jaučia žiniasklaidos atstovams. Bet išdir- 
bus trejus metus prezidento atstovu spaudai viskas apsivertė aukš- 
tyn kojomis. Kaip ir kiti Kenedžio administracijos darbuotojai, o 
gal net visi valdžios pareigūnai per visą istoriją, jis ėmė nepasitikėti 
didžiu demokratijos institutu, vadinamu žodžio laisve, ir nustojo 
ją vertinęs. Kaip ir visi valdžios žmonės, į žiniasklaidos atstovus 
ėmė žiūrėti kaip į plėšikus ir smurtininkus. Šitie šventeivomis ap- 
simetantys nusikaltėliai vogė iš institucijų ir atskirų piliečių gerą 
vardą vien tam, kad parduotų savo laikraščius ir reklaminius skel- 
bimus televizorių ekranuose trims šimtams milijonų žmonių. 

Todėl šiandien jis tiems šunsnukiams nenusileis nė per nago 
juodymą. Pakiš jiems špygą panosėn. 

Atstovas spaudai prisiminė keturias pastarąsias dienas ir visus 
žurnalistų klausimus. Prezidentas atsisakė bendrauti su žiniasklai- 
da, tad šią naštą prisiėmė Matjus Gladisas. Pirmadienį jo klau- 
sė: „Kodėl lėktuvo pagrobėjai nieko nereikalauja? Ar prezidento 
dukters pagrobimas kaip nors susijęs su popiežiaus nužudymu?“ 
Galop, ačiū Dievui, patys įvykiai atsakė į šiuos klausimus. Dabar 
jau akivaizdu: tie du nusikaltimai susiję. Pagrobėjai reikalavimus 
pateikė. 

Gladisas paskelbė su prezidentu aptartą pranešimą spaudai. Šie 
įvykiai — suderintas išpuolis siekiant sumenkinti Jungtinių Vals- 
tijų prestižą ir autoritetą pasaulio visuomenės akyse. Paskui buvo 
nužudyta prezidento dukra ir Gladisas išgirdo tą kvailą klausimą: 
„Kaip reagavo prezidentas sužinojęs apie dukters žūtį?“ Tada Ma- 
tjui trūko kantrybė. „Kaip, po velnių, tavo manymu, jis galėjo 
jaustis, galvijau tu neraliuotas?!“ — atrėžė televizijos laidos vedėjui. 

Tada nuskambėjo dar vienas idiotiškas klausimas: „Ar tai neprime- 
na, kaip buvo nužudyti prezidento dėdės?“ Tą pat akimirką Gla- 
disas nusprendė spaudos konferencijas patikėti savo pavaldiniams. 

Bet šiandien atstovui spaudai nepavyks išsisukti. Jam reikės 
ginti prezidento ultimatumą Šerhabeno sultonui. Jis neužsimins 
apie grasinimą sunaikinti visą Šerhabeną. Tik pasakys, kad jeigu 
įkaitai bus paleisti, o Jabrilis perduotas teisėsaugai, Dako miestas 
nebus sugriautas, bet tokiais žodžiais, kad niekam neatrodytų, jog 
jis sakė netiesą, kai Dakas bus ištaškytas. Bet svarbiausia, kad po 
pietų Jungtinių Valstijų prezidentas kreipsis į liaudį per televiziją. 

Atstovas spaudai pažiūrėjo pro kabineto langą. Baltuosius rū- 
mus buvo apsupusios kilnojamosios televizijų stotys ir reporteriai 
iš viso pasaulio. Dėjau ant jų skersą, pamanė Gladisas. Jie sužinos 
tik tai, ką jis pats teiksis jiems pranešti. 


Ketvirtadienis 
Šerhabenas 


Jungtinių Amerikos Valstijų prezidento įgaliotiniai atskrido į 
Šerhabeną. Jie nusileido ant tako, esančio atokiai nuo to, kuriame 
stovėjo Jabrilio užgrobtas lėktuvas, vis dar apsuptas Šerhabeno ka- 
rių. Už jų laukė daugybė kilnojamųjų televizijų stočių, korespon- 
dentų iš viso pasaulio ir didžiulė minia žioplių, atvykusių iš Dako. 

Šerhabeno ambasadorius Jungtinėse Valstijose Šarifas Valibas 
išgėrė migdomųjų, todėl didžiąją dalį kelionės nearmerkė akių. 
Bertas Odikas ir Artūras Viksas kalbėjosi. Odikas bandė įkalbinti 
Viksą sušvelninti prezidento reikalavimus, kad įkaitus pavyktų iš- 
laisvinti nesigriebiant jokių drastiškų veiksmų. 

— Derėtis man neleista, — galop atsakė Viksas. —- Gavau iš pre- 
zidento labai griežtus nurodymus: vaikinai pasilinksmino, atėjo 
laikas mokėti. 

— Tu juk patarėjas nacionalinio saugumo klausimais, — niūriai 
priminė Odikas. — Dėl Dievo meilės — patark jam! 

— Nėra ko patarti, —- nutaisęs akmeninį veidą atsakė Viksas. — 
Prezidentas jau apsisprendęs. 

Atvažiavus į sultono rūmus ginkluoti sargybiniai palydėjo 
Viksą ir Odiką į jiems skirtus apartamentus. Kariškių rūmuose 
knibždėte knibždėjo. Atlydėtas pas sultoną ambasadorius Valibas 
įteikė jam ultimatumo dokumentus. 

Sultonas nepatikėjo grasinimo rimtumu - jis pamanė, kad to- 
kį nedidutį žmogeliuką gali bauginti kas tik nori. 

— Kaip tai sakydamas atrodė Kenedis? — paklausė sultonas. — 
Gal tas žmogus švaistosi tokiais beprotiškais grasinimais vien 
tam, kad išgąsdintų? Ar jo vyriausybė bent jau paremtų tokius 
veiksmus? Šiuo vieninteliu ėjimu jis pastatytų ant kortos visą savo 
politinę karjerą. Gal čia tik gudrybė siekiant palankios derybų 
baigties? 

Valibas atsistojo nuo auksiniais siūlais siuvinėtu brokatu ap- 
muštos kėdės. Staiga šis mažytis, į marionetę panašus žmogelis 
ėmė atrodyti vos ne milžinas. 

— Jūsų didenybe, — kreipėsi jis. Sultonas pastebėjo, kad jo 
balsas skambus. — Kenedis įtarė, kad jūs šitaip pasakysite, žodis 
žodin. Jeigu neįvykdysite visų reikalavimų, praėjus dvidešimt ke- 
turioms valandoms nuo tada, kai bus sugriautas Dako miestas, 
bus sunaikintas ir visas Šerhabenas. Štai kodėl Dako neįmanoma 
išgelbėti. Tik šitaip jis gali jus įtikinti, kad jo ketinimai — kuo 
rimčiausi. Jis dar sakė, kad su jo reikalavimais jūs sutiksite tik po 
to, kai bus sugriautas Dakas, ne anksčiau. Tai sakydamas prezi- 
dentas buvo ramus, šypsojosi. Jis nebe toks, koks buvo anksčiau. 


Jis — Azazelis. 


Po kurio laiko du Jungtinių Valstijų prezidento įgaliotiniai bu- 
vo atlydėti į gražią priėmimo salę su kondicionierių vėsinamomis 
terasomis ir baseinu. Svečiais rūpinosi tarnai, vilkintys arabiškais 
apdarais. Jie atnešė maisto ir nealkoholinių gėrimų. Įgaliotinius 
pasveikino patarėjų ir asmens sargybinių apsuptas sultonas. 
Ambasadorius Valibas pristatė įgaliotinius. Sultonas pažino- 
jo Bertą Odiką: jie artimai bendravo sudarydami sandorius dėl 
naftos. Be to, Odikas jį priėmė keletą kartų, kai lankėsi Ameri- 

koje — priėmė maloniai, niekam neprasitardamas. Taigi sultonas 
šiltai pasisveikino su Odiku. 

Antras vyras nustebino sultoną. Iš to, kaip suspurdėjo širdis, 
Morobis pajuto iškilusį pavojų ir buvo bepradedąs tikėti, kad Ke- 
nedžio grasinimai ne tušti. Mat antras tribūnas — taip juos mintyse 
pavadino sultonas — buvo ne kas kitas kaip Artūras Viksas, prezi- 
dento patarėjas nacionalinio saugumo klausimais, žydas. Jis žino- 
mas kaip vyriausiasis karinis JAV pareigūnas ir didžiausias arabų 
šalių priešas kovojant su Izraeliu. Sultonui pro akis neprasprūdo, 
kad Artūras Viksas neištiesė rankos, tik nusilenkė — mandagiai, 
bet šaltai. 

Paskui sultonui dingtelėjo: jeigu prezidento grasinimai ne 
tušti, kodėl tokį aukštą pareigūną stumia į pavojų? Kas, jeigu jis 
paims tuos tribūnus įkaitais — argi jie tada nežūtų, jei prieš Šerha- 
beną būtų surengtas koks išpuolis? Be to, nejaugi Bertas Odikas 
čia atvyktų ir rizikuotų žūti? Odiką gerai pažinojo — jis tikrai taip 
nesielgtų. Vadinasi, derėtis įmanoma, o prezidento grasinimai — 
blefas. Arba Kenedis tiesiog pamišėlis. Jam nė motais, kas nutiks 
jo įgaliotiniams, ir savo grasinimus vis tiek įvykdys. Sultonas ap- 
sidairė po savo priėmimų salę — čia jis spręsdavo ir valstybės rei- 
kalus. Prabanga jai neprilygo niekas Baltuosiuose rūmuose. Sienos 
buvo dengtos plonais aukso lakštais, kilimai — patys brangiausi pa- 
saulyje, jų raštų nebūtų įmanoma pakartoti, gryniausias marmu- 
ras, be galo įmantriai išraižytas. Kaip galima visa tai sunaikinti?! 

— Mano ambasadorius perdavė man jūsų prezidento žinią, — 
ramiai, oriai tarė jis. —- Man labai sunku patikėti, kad vienas iš lais- 
vojo pasaulio lyderių galėjo išsakyti tokius grasinimus, juo labiau 
juos vykdyti. Todėl esu sutrikęs. Kaip man paveikti tą teroristą 
Jabrilį? Gal jūsų prezidentas — dar vienas hunas Atila? Gal jis ta- 
riasi valdąs senovės Romą, o ne šių dienų Ameriką? 

Pirmas atsakė Odikas: 

— Sultone Morobi, atvykau čia kaip jūsų draugas, padėti jums 
ir jūsų šaliai. Prezidentas ketina įvykdyti savo grasinimus. Matyt, 
jūs neturite kitos išeities ir privalote perduoti tą Jabrilį. 

Sultonas ilgai tylėjo, galiausiai kreipėsi į Artūrą Viksą: 

— O kąjūs čia veikiate? — paklausė neslėpdamas pašaipos. — Ar 
Amerika galės sau leisti paaukoti tokį svarbų žmogų kaip jūs, jeigu 
atsisakysiu vykdyti jūsų prezidento reikalavimus? 

— Mes nuodugniai apsvarstėme galimybę, kad atsisakysite vyk- 
dyti reikalavimus ir paimsite mus įkaitais, - atsakė Artūras Viksas. 
Jo veidas buvo visiškai bejausmis, be lašelio pykčio ir neapykantos, 
kuriuos jautė sultonui. — Kaip nepriklausomos šalies vadovas jūs 
pagrįstai galite pykti ar griebtis atsakomųjų veiksmų. Bet aš tam 
ir esu čia — patikinti jus, kad kariškiams jau duoti atitinkami įsa- 
kymai. Prezidentas yra ir vyriausiasis Jungtinių Valstijų ginkluo- 
tųjų pajėgų vadas, tad tokią teisę turi. Dako miestas netrukus bus 
sulygintas su žeme. Dar po dvidešimt keturių valandų, jeigu jūs 
nenusileisite, Šerhabenas irgi bus suniokotas. Viso šito, — jis ranka 
apvedė salę, — nebebus, o jūs gyvensite iš gretimų šalių išmaldos. 
Jūs vis dar būsite sultonas, tik be sultonato. 

Morobis neparodė savo įsiūčio. Pasisukęs į kitą amerikietį pa- 
klausė: 

— Ar turite ką pridurti? 

— Nėra abejonių, kad Kenedis nusiteikęs vykdyti savo grasi- 
nimus, — Berto Odiko balse suvirpėjo klastingos gaidelės. — Bet 
vyriausybėje yra žmonių, nepritariančių jo sprendimui. Tad jis 
gali prarasti prezidento postą, — ir kone atsiprašydamas kreipėsi į 
Artūrą Viksą: —- Manau, neturime to slėpti. 

Viksas niūriai jį nužvelgė. Jis baiminosi, kad šis pokalbis pa- 
kryps tokia linkme. Iš Odiko galėjai tikėtis tokios strateginės gu- 
drybės. Tas šunsnukis bandys sugadinti visą reikalą vien tam, kad 
išgelbėtų savo suknistus penkiasdešimt milijardų. 

Sužaibavęs akimis į Odiką Viksas tarė sultonui: 

— Apie derybas negali būti nė kalbos. 

Odikas įžūliai žvilgtelėjo į Viksą ir vėl kreipėsi į sultoną: 

— Mes seniai bendraujame, todėl privalau su jumis kalbėti są- 
žiningai. Manau, kad vilties yra. Turiu paaiškinti dabar, prie savo 
tėvynainio, o ne per privačią audienciją — neabejoju, kad mielai 
ją man suteiktumėte. Jungtinių Valstijų Kongresas šaukia neeilinį 

posėdį norėdamas skelbti apkaltą prezidentui Kenedžiui. Jei galė- 
sime pranešti žinią, kad jūs išvadavote įkaitus, užtikrinu: Dakas 
nebus sugriautas. 

— Ir man nereikės perduoti Jabrilio teisėsaugai? — paklausė 
Morobis. 

— Nereikės, — atsakė Odikas. — Bet jūs negalėsite reikalauti, 
kad būtų paleistas popiežiaus žudikas. 

Nors ir labai gražiai išauklėtas, sultonas neįstengė nuslėpti 
piktdžiugos, kai tarė: 

— Pone Viksai, ar toks sprendimas nėra išmintingesnis? 

— Mano prezidentas bus nušalintas nuo pareigų todėl, kad te- 
roristas nužudė jo dukrą? O žudikas bus paleistas į laisvę? — tarė 
Viksas. — Ne, ne išmintingesnis. 

— Mes tą vyruką sučiupsime vėliau, - įsiterpė Odikas. 

Viksas dėbtelėjo į jį su tokia panieka ir neapykanta, kad Odi- 
kas suprato: šis žmogus bus jo priešas iki gyvenimo pabaigos. 

— Po dviejų valandų visi susitiksime su mano draugu Jabriliu. 
Kartu pavakarieniausime ir kaip nors susitarsime. Įtikinsiu jį - jei 
ne meiliais žodžiais, tai jėga. Įkaitai bus paleisti, bet tik tada, kai 
sužinosiu, kad Dako miestui pavojus nebegresia. Pažadu tai jums, 
ponai, kaip musulmonas ir Šerhabeno valdovas. 

Tada sultonas įsakė savo ryšių centro darbuotojams pranešti, 
kaip balsavo Kongresas, vos tik paaiškės rezultatas. Jis liepė tar- 
nams palydėti Amerikos įgaliotinius į kambarius, kad šie galėtų 
išsimaudyti ir persirengti. 


Sultonas įsakė paslapčia atvesti Jabrilį iš lėktuvo į rūmus. Privers- 
tas laukti didžiulėje priėmimo salėje teroristas pastebėjo, kad joje 
daug uniformuotų Morobio apsaugininkų. Kad karinė rūmų pa- 
rengtis sustiprinta, rodė ir kiti požymiai. Jabrilis iškart pajuto jam 
gresiantį pavojų, bet nieko negalėjo padaryti. 

Atvestas į sultono laukiamąjį Jabrilis lengviau atsiduso, kai 


Morobis jį apkabino. Tada sultonas trumpai papasakojo apie po- 
kalbį su Amerikos tribūnais. 

— Prižadėjau jiems, kad paleisi įkaitus be tolesnių derybų, - ta- 
rė sultonas. - Dabar mes laukiame Amerikos Kongreso sprendimo. 

— Bet išeitų, kad paliksiu bėdoje savo draugą Romeo, — pa- 
prieštaravo Jabrilis. - Nukentės mano reputacija. 

— Kai jis bus teisiamas už popiežiaus nužudymą, tavo kova 
išgarsės visame pasaulyje. O kas gali būti geriau tavo reputacijai 
už tai, kad likai laisvas, nors suorganizavai nužudyti popiežių ir 
nušovei Jungtinių Valstijų prezidento dukterį? Bet kokį bjaurų 
netikėtumą galop man iškrėtei! Šaltakraujiškai nužudei merginą! 
Man tai nepatiko, ne itin protingas žingsnis. 

— Šitaip aš jiems kai ką parodžiau, — atsakė Jabrilis. — Aš nuo 
pat pradžių neketinau paleisti jos iš lėktuvo gyvos. 

— Dabar turi būti patenkintas, — tarė sultonas. — Iš esmės tu 
nušalinai Jungtinių Valstijų prezidentą. Šito neregėjai net drąsiau- 
siose savo svajonėse, — tada tarnui įsakė: — Eik pas tą amerikietį 
poną Odiką ir atvesk jį pas mus. 

Įėjęs į kambarį Bertas Odikas neištiesė Jabriliui rankos, nepa- 
rodė jokio draugiško gesto — įsmeigė į jį akis, ir tiek. Teroristas 
nulenkė galvą ir nusišypsojo. Jis pažinojo juos kaip nuluptus, tuos 
šlykštynes, siurbiančius arabams kraują, sudarinėjančius sutartis su 
sultonais ir šeichais, kad jų sąskaita lobtų Amerika ir kitos užsienio 
valstybės. 

— Pone Odikai, — kreipėsi sultonas, — paaiškinkit mano drau- 
gui, kaip Kongresas nušalins jūsų prezidentą. 

Odikas paaiškino. Jis kalbėjo įtikinamai ir Jabrilis juo patikėjo. 
Vis dėlto paklausė: 

— Kas, jeigu kas nors sukliudys ir jūs negausite dviejų trečdalių 
balsų? 


— Tada tavo, mano ir sultono popieriai bus visai prasti. 


Prezidentas Eransis Ksaveras Kenedis peržvelgė Matrjaus Gladiso 
atneštus popierius ir pasirašė kiekvieno lapo apačioje. Pamatęs 
patenkintą Gladiso miną, puikiai suprato, ką ji reiškia: juodu 
tuoj apdums akis Amerikos visuomenei. Kitu metu, kitokiomis 

aplinkybėmis Fransis būtų pasistengęs, kad ta pasitenkinimo mina 
dingrų, bet suvokė, jog šią akimirką jo politinė karjera atsidūrė 
didžiausiame pavojuje, todėl turi panaudoti kiekvieną įmanomą 
priemonę. 

Šįvakar Kongresas bandys nušalinti jį per apkaltą. Parlamenta- 
rai pasinaudos neaiškia Konstitucijos dvidešimt penktos pataisos 
formuluote. Gal ilgainiui mūšį jis ir laimės, bet pergalė bus pa- 
vėluota. Bertas Odikas susitars, kad likę įkaitai būtų paleisti, bet 
mainais už tai Jabrilis gaus laisvę. Už dukters mirtį liks neatker- 
šyta, popiežiaus žudikas mėgausis laisve. Tačiau Kenedis tikėjosi, 
kad jo kreipimasis į liaudį per televiziją sukels tokią telegramų 
bangą, jog Kongresas susvyruos. Jis neabejojo, kad žmonės parems 
jo veiksmus: juos papiktino popiežiaus ir jo dukters nužudymas. 
Liaudžiai prezidento širdgėla nebuvo svetima. Tą akimirką jis pa- 
sijuto einąs išvien su žmonėmis. Jie jo sąjungininkai kovoje su ko- 
rumpuotu Kongresu, su savanaudiškais, beširdžiais verslininkais, 
tokiais kaip Bertas Odikas. 

Visą gyvenimą Kenedis užjautė nelaiminguosius dėl tragiškos 
jų lemties, dėl negandų, su kuriomis kasdien turėjo grumtis aibė 
žmonių. Pradėdamas politiko karjerą davė sau žodį niekada ne- 
sileisti sugadinamas pinigų troškimo — rodės, ne vienam gabiam 
žmogui jis įkvėpė jėgų laimėjimams. Kenedis ėmė niekinti galin- 
gus turtuolius, pinigus naudojančius kaip kardą. Bet tik dabar 
suvokė pats visą laiką taręsis esąs neįveikiamas karžygys, kuriam 
artimo vargai svetimi. Anksčiau jis niekados nesuvokė neapykan- 
tos turčiams, kurią turėjo justi varguoliai. Bet dabar pats jų neken- 
tė. Jie, tie galingieji, tie turtuoliai, jį pažemins. Jis privalo laimėti 
ir žengti tolyn. 

Bet prezidentas nesileis akinamas neapykantos. Kai ateis krizė, 
jo protas turi būti aiškus. Net jeigu ir nušalins, jis žūtbūt privalės 
grįžti prie valdžios vairo. O tada sieks kur kas daugiau. Gal šį 
mūšį laimės Kongresas ir turtuoliai, bet dabar jis nė kiek neabejo- 
jo, kad karą jie pralaimės. Jungtinių Valstijų žmonės taip lengvai 
nesusitaikys su pažeminimu. Per naujus rinkimus lapkritį ta krizė 
išeis jam į naudą, net jeigu dabar pralaimės. Asmeninė tragedija 

taps vienu iš jo ginklų. Bet jis turi rūpestingai slėpti šiuos tolimus 
planus net nuo savo patarėjų. 

Kenedis suprato ruošiąsis įgyti absoliučią valdžią. Kitos išei- 
ties nėra — nebent susitaikyti su pralaimėjimu ir širdgėla, o jos jis 
neįstengtų išgyventi. 


Ketvirtadienio popietę, likus devynioms valandoms iki neeilinio 
Kongreso posėdžio, per kurį turės būti paskelbta Jungtinių Ameri- 
kos Valstijų prezidento apkalta, Fransis Kenedis susitiko su patarė- 
jais, administracijos darbuotojais ir viceprezidente Elena Diuprei. 

Jie ketino paskutinį kartą aptarti strategiją prieš balsavimą 
Kongrese ir visi žinojo, kad oponentai turi reikiamus du trečda- 
lius balsų. Kenedis iškart pamatė, kad visi prislėgti, susitaikę su 
pralaimėjimu. 

Kenedis žvaliai jiems nusišypsojo. Susirinkimą pradėjo padė- 
kodamas CŽV direktoriui Teodorui Tapiui už tai, kad nepasirašė 
apkaltos teikimo. Paskui pasisuko į viceprezidentę Diuprei ir nuo- 
širdžiai, linksmai nusijuokė. 

— Elena, — tarė, - nieku gyvu nenorėčiau būti tavo kailyje. Ar 
supranti, kiek priešų įsigijai atsisakydama pasirašyti apkaltos tei- 
kimą? Galėjai tapti pirma moterimi Jungtinių Valstijų prezidente. 
Įstatymų leidėjai nekenčia tavęs, nes be tavo parašo švariai negali 
su manimi susidoroti. Vyrai nekęs tavęs už parodytą didžiadvasiš- 
kumą. Feministės laikys tave išdavike. Dievuliau, kaip tokia sena 
profesionalė galėjo šitaip susimauti? Beje, noriu padėkoti tau už 
lojalumą. 

— Įstatymų leidėjai daro klaidą, pone prezidente, — atsakė 
Diuprei. — Jiems nederėjo to griebtis. Ar yra galimybė derėtis su 
Kongresu? 

— Aš negaliu leistis į derybas, — patikino Kenedis, — o jie ne- 
nori, — ir kreipėsi į Dazį: - Ar mano įsakymas įvykdytas ir lėktuv- 
nešiai plaukia Dako link? 

— Taip, pone, - atsakė Dazis ir pasimuistė tarsi nesmagiai jaus- 
damasis. — Bet štabų viršininkai galutinio įsakymo nedavė - lauks 

balsavimo Kongrese šį vakarą. Jei pavyks jus nušalinti, jie lieps 
lėktuvnešiams grįžti, - kiek patylėjęs pridūrė: - Negali sakyti, kad 
jie jums nepakluso. Jūsų įsakymą vykdo. Tiesiog mano galį viską 
atšaukti, jeigu šįvakar jūs pralaimėsite. 

Kenedis atsigręžė į viceprezidentę. Šįsyk jo veidas buvo rimtas. 

— Jeigu apkalta pavyks, tapsi prezidente. Galėsi įsakyti štabų 
vadams bombarduoti Dako miestą. Ar duosi tokį įsakymą? 

— Ne, - atsakė jinai. 

Kambaryje stojo nejauki tyla. Viceprezidentė stengdamasi ne- 
parodyti jokių jausmų kreipėsi tiesiai į Kenedį: 

— Aš įrodžiau esanti jums lojali. Jūsų sprendimą dėl Dako pa- 
rėmiau kaip viceprezidentė, nes laikau tai savo pareiga. Aš nepa- 
klusau, kai manęs pareikalavo pasirašyti apkaltos popierius. Bet 
jeigu tapsiu prezidente — visa širdimi tikiuosi, kad to neįvyks, — 
turėsiu vadovautis sąžine ir spręsti pati. 

Kenedis linktelėjo ir nusišypsojo jai, taip maloniai, kad mote- 
riai vos neplyšo širdis. 

— Tu visiškai teisi, — sutiko jis. — Klausiau tik norėdamas su- 
žinoti, o ne įtikinti, — tada kreipėsi į kitus susirinkusiuosius: — 
Dabar svarbiausia parengti mano kalbos šįvakar per televiziją me- 
tmenis. Judžinai, ar susitarei su televizijomis? Ar jos jau anonsuoja 
mano kalbą šį vakarą? 

— Lorensas Salentainas atėjo pasikalbėti su jumis dėl to pasi- 
rodymo per televiziją, — atsargiai tarė Judžinas Dazis. - Man tai 
įtartina. Ar liepti jam ateiti? Jis mano kabinete. 

— Jie to neišdrįs, — tyliai tarė Kenedis. — Jie nedrįs taip atvirai 
demonstruoti jėgos, — jis ilgai mąstė, paskui tarė: — Kviesk jį čionai. 

Laukdami jie svarstė, kiek turėtų trukti kalba. 

— Ne ilgiau kaip pusę valandos, — nusprendė Kenedis. — Per 
tiek laiko tikslą turėčiau pasiekti. 

Visi suprato, ką jis turi galvoje. Fransis Kenedis iš ekrano pa- 
kerėdavo bet kokią auditoriją. Jis kalbėdavo užburiančiu balsu, 
kuriame galėdavai išgirsti skambias kaip muzika didžiųjų Airijos 
poetų eiles. Be to, jo mintys, dėstymo logika visada būdavo kuo 
aiškiausios. 

Kai įėjo Lorensas Salentainas, Kenedis kreipėsi į jį net nepa- 
sisveikinęs: | 

— Tikiuosi, nepasakysite to, ką, manau, ketinate sakyti. 

— Negaliu žinoti, ką jūs manote, - šaltai atsakė Salentainas. — 
Televizijų tinklai patikėjo man pranešti mūsų sprendimą nesu- 
teikti jums šį vakarą eterio laiko. Antraip kištumės į apkaltos pro- 
cedūrą. 

— Pone Salentainai, — nusišypsojo Kenedis, - net jeigu pavyks 
mane nušalinti, tai tik trisdešimčiai dienų. O kas paskui? 

Fransis Kenedis kaip visada atvirai negrasino, bet Salentainas 
suvokė: jis ir kitų televizijų tinklų vadovai įsivėlė į labai pavojingą 
žaidimą. Federalinės valdžios licencijų televizijų stotims išdavimo 
ir pratęsimo tvarka tapo atgyvena, bet stiprus prezidentas galėjo ge- 
rokai ją sugriežtinti. Salentainas suprato turįs elgtis labai atsargiai. 

— Pone prezidente, — tarė jis, - mes suprantame, kokia di- 
džiulė atsakomybė mums tenka, todėl ir negalime suteikti jums 
eterio laiko. Jums gresia apkalta — aš labai dėl to apgailestauju, 
o visi amerikiečiai liūdi. Tai baisi tragedija ir aš nuoširdžiai jus 
užjaučiu. Tačiau televizijų vadovai bendros nuomonės: jūsų pasi- 
rodymas per televiziją pakenktų šalies interesams ir demokratijos 
procesui, — jis nutilo. — Bet po balsavimo Kongrese, kad ir kaip 
jis baigtųsi, eterio laiko jums duosime. 

Fransis Kenedis piktai nusijuokė. 

— Galite eiti, — tarė. 

Lorensą Salentainą išlydėjo vienas iš Slaptosios tarnybos ap- 
saugininkų. 

Tada Kenedis kreipėsi į susirinkusiuosius: 

— Ponai, patikėkite manimi, — jis nesišypsojo, mėlynos akys 
papilkėjo. — Jie pervertino savo galimybes ir nusižengė Konstitu- 
cijos dvasiai. 


Kelių kilometrų spinduliu aplink Baltuosius rūmus gatves už- 
kimšo transporto priemonės, liko tik siauri koridoriai vyriausy- 
bės automobiliams pravažiuoti. Visur stovėjo televizijų kameros 

ir kilnojamosios stotys. Žurnalistai be jokių ceremonijų stvarstė į 
Kongreso rūmus einančius įstatymų leidėjus ir kamantinėjo apie 
šį neeilinį Kongreso posėdį. Galop televizijos parodė oficialų pra- 
nešimą: 23.00 Kongresas rinksis balsuoti dėl prezidento Kenedžio 
nušalinimo nuo pareigų. 

Pačiuose Baltuosiuose rūmuose Kenedis ir jo padėjėjai jau buvo 
padarę viską, ką galėjo, kad išvengtų tokios baigties. Odbladas Grė- 
jus skambino Senato ir Atstovų Rūmų nariams ir maldaute malda- 
vo nepalaikyti apkaltos teikimo. Judžinas Dazis skambino daugybei 
Sokrato klubo narių bandydamas užsitikrinti verslo ryklių paramą. 
Kristianas Kli išsiuntinėjo Kongreso lyderiams trumpus raštus. Juo- 
se pabrėžė, kad be viceprezidentės parašo apkalta neteisėta. 

Prieš pat vienuoliktą Kenedis su savo patarėjais susirinko Gel- 
tonajame kabinete priešais didžiulį televizorių. Komercinės tele- 
vizijos netransliavo Kongreso posėdžio, jis buvo filmuojamas, kad 
būtų galima parodyti vėliau, bet specialiu kabeliu vaizdas buvo 
perduodamas į Baltuosius rūmus. 

Atstovų Rūmų pirmininkas Džincas ir senatorius Lambertinas 
gerai atliko savo pareigas. Visi veiksmai buvo puikiai suderinti. 
Selas Troika glaudžiai bendradarbiaudamas su Elizabeta Stoun pa- 
šalino administracines kliūtis. Visi reikiami dokumentai valdžios 
perversmui buvo parengti. 

Geltonajame kambaryje Fransis Kenedis ir padėjėjai stebėjo 
posėdį televizoriuje. Praeis nemažai laiko, kol Kongresas sutvarkys 
visus formalumus, kol bus pasakytos visos kalbos ir baigsis var- 
dinis balsavimas. Bet baigtį jie jau žinojo. Kongresas ir Sokrato 
klubas suagitavo daugiau, negu reikia, apkaltos šalininkų. 

— Otai, tu padarei viską, ką galėjai, - Kenedis padėkojo Od- 
bladui Grėjui. 

Tuo metu įėjo vienas iš Baltųjų rūmų budinčių pareigūnų ir 
padavė Daziui pranešimą. Šis metė į jį akį, paskui perskaitė įdė- 
miau. Akivaizdžiai priblokštas perdavė pranešimą prezidentui. 

Televizijos ekrane pasirodė balsavimo rezultatas. Už tai, kad 
prezidentas Fransis Ksaveras Kenedis būtų nušalintas nuo pareigų, 
balsavo gerokai daugiau negu du trečdaliai Kongreso narių. 

Penktadienis, šešta valanda ryto 
Šerhabenas 


Ketvirtadienį, vienuoliktą vakaro Vašingtono laiku, kai Šer- 
habene buvo šešios penktadienio ryto, sultonas sukvietė visus į 
priėmimų kambarį ankstyvų pusryčių. Pirmi pasirodė amerikie- 
čiai — Bertas Odikas ir Artūras Viksas. Jabrilį atlydėjo pats sulto- 
nas. Milžiniškas stalas lūžo nuo gausybės vaisių ir gėrimų, karštų 
ir šaltų valgių. 

Sultonas Morobis plačiai šypsojosi. Jis nepristatė Jabrilio ame- 
rikiečiams ir nė neapsimetinėjo esąs mandagus. 

— Džiaugiuosi galėdamas pranešti — širdis tiesiog sklidina lai- 
mės, kad mano draugas Jabrilis sutiko paleisti jūsų įkaitus. Jis 
nebekels jokių reikalavimų, tikiuosi, jūsų šalis taip pat. 

— Aš negaliu derėtis ar kaip nors keisti savo prezidento rei- 
kalavimų, — atsakė Artūras Viksas. Veidą išpylė prakaitas. — Jūs 
privalote išduoti šį žudiką. 

— Jis nebe jūsų prezidentas, — nusišypsojo sultonas. — Ame- 
rikos Kongresas balsavo už tai, kad Kenedis būtų nušalintas nuo 
pareigų. Man pranešta, kad įsakymas bombarduoti Dako mies- 
tą jau atšauktas. Įkaitai bus paleisti. Jūs pasiekėte pergalę. Nieko 
daugiau prašyti negalite. 

Jabrilis pajuto milžinišką jėgų antplūdį — jo pastangomis nuša- 
lintas Jungtinių Amerikos Valstijų prezidentas. Jis pažiūrėjo Viksui 
tiesiai į akis ir pamatė jose neapykantą. Jabrilis įveikė jį, vyriausiąjį 
galingiausios pasaulyje kariuomenės pareigūną. Mintyse šmėste- 
lėjo, kaip jis laikė pistoleto vamzdį prikištą prie šilkinių Ieresos 
Kenedi plaukų. Vėl prisiminė, kokią netektį jausdamas ir kaip ap- 
gailestaudamas nuspaudė gaiduką, kaip jį persmelkė sielvartas, kai 
mergina išsitiesė ant įkaitusio tūpimo tako. Jis linktelėjo Viksui ir 
kitiems vyrams kambaryje. 

Sultonas Morobis pamojo tarnams nešti lėkštes su vaisiais ir 
gėrimais svečiams. 

— Jūs įsitikinęs, kad gauta informacija apie prezidento nušali- 
nimą yra visiškai teisinga? — padėjęs taurę paklausė Artūras Viksas. 

— Aš sudarysiu jums galimybę pačiam pasikalbėti su žinyba 
Jungtinėse Valstijose, — atsakė sultonas, — bet pirma turiu atlikti 
šeimininko pareigą. 

Sultonas pareiškė, kad jie turį paskutinį kartą drauge pavalgy- 
ti — kartu, girdi, galutinai susitarsią dėl įkaitų paleidimo. Jabrilis 
įsitaisė Morobiui iš dešinės, Artūras Viksas iš kairės. 

Jie patogiai sėdėjo ant kanapų priešais žemą stalą, kai įlėkė 
didysis viziris ir pakvietė sultoną į gretimą kambarį — turintis pa- 
sakyti jam keletą žodžių. Suirzęs Morobis neskubėjo niekur eiti, 
tad galop viziris sušnabždėjo jam kažką į ausį. Sultonas nustebęs 
suraukė antakius ir tarė savo svečiams: 

— Nutiko nenumatytas dalykas. Jungtinės Valstijos nutraukė 
visus ryšio kanalus. Ir ne vien su mumis, bet su visu pasauliu. 
Prašome pusryčiauti toliau, kol aš pasitarsiu su padėjėjais. 

Sultonui išskubėjus prie stalo likę vyrai nesikalbėjo, vaišinosi 
tik Jabrilis. 

Amerikiečiai atsistojo ir išėjo į terasą. Tarnai atnešė jiems šaltų 
gėrimų. Jabrilis valgė toliau. 

— Tikiuosi, Kenedis neiškrėtė kokios kvailystės, — Bertas Odikas 
tarė Viksui. — Viliuosi, jis nesigriebė antikonstitucinių priemonių. 

— O Dieve, - atsiduso Viksas. — Iš pradžių neteko dukters, 
dabar šalies. Ir viskas per tą šūdžių, ryjantį kaip koks, velniai rau- 
tų, elgeta. 

— Visa tai tiesiog siaubinga, — pasibaisėjo Odikas. Jis grįžo į 
kambarį ir tarė Jabriliui: - Kimšk iki soties. Tikiuosi, ateinančiais 
metais rasi gerą slėptuvę. Tavęs ieškos daugybė žmonių. 

Teroristas nusijuokė. Jis jau baigė valgyti ir dabar degėsi ci- 
garetę. 

— O taip, — atsakė, — aš elgetausiu Jeruzalėje. 

Tą akimirką į kambarį įėjo sultonas Morobis. Jam iš paskos 
žengė penkiasdešimt ginkluotų vyrų. Jie įsitaisė taip, kad niekas 
negalėtų pasprukti iš kambario. Keturi atsistojo Jabriliui už nu- 
garos, dar keturi už amerikiečių terasoje. Sultono veide galėjai 
matyti net ne nuostabą, o šoką. Oda pageltusi, akys iššokusios ant 
kaktos — net vokų nebebuvo matyti. 

— Bbbrangieji ppponai, - sumiknojo jis, — ši žinia jums bb- 
bus tokia pppat netikėta kaip man. Kongresas pppanaikino savo 
sprendimą nušalinti Kkkenedį ir jis paskelbė karo padėtį. 

Sultonas nutilo ir uždėjo ranką Jabriliui ant peties. 

— Ponai, šiuo metu Amerikos šeštojo karinio jūrų laivyno lėk- 
tuvai griauna mano Daką. 

— Bombarduojamas Dako miestas? — vos ne džiūgaudamas 
paklausė Artūras Viksas. 

— Taip, — patvirtino sultonas, — barbariškas aktas, bet įtikina- 
mas. 

Visų žvilgsniai nukrypo į teroristą. Keturi ginkluoti vyrai da- 
bar stovėjo prie pat jo. 

— Pagaliau pamatysiu Ameriką, — tarė Jabrilis. — Visada apie 
tai svajojau. Manau, Amerikoje turėsiu didžiulį pasisekimą, — nors 
pastaruosius žodžius tarė žiūrėdamas į amerikiečius, jie buvo skirti 
sultonui. 

— Nė neabejok, — patikino sultonas. — Vienas iš reikalavimų — 
perduoti tave gyvą. Deja, turiu duoti įsakymą pasirūpinti, kad tu 
nieko sau nepadarytum. 

— Amerika — civilizuota šalis, — atsakė Jabrilis. - Mano bylos 
nagrinėjimas užsitęs nežinia kiek, nes aš nusisamdysiu geriausius 
advokatus. Ko man žudytis? Patirsiu naujų įspūdžių. Kas žino, 
kas gali nutikti ateityje? Pasaulis be perstojo keičiasi. Amerika per 
daug civilizuota, ten manęs niekas nekankins. Be to, aš jau ištvėręs 
izraeliečių kankinimus, taigi niekas nebegali manęs nustebinti. 

Jis nusišypsojo Viksui. 

— Pats sakei, pasaulis keičiasi, - ramiai priminė šis. - Tu nepa- 
siekei savo tikslo, taigi niekas tavęs ten nepasitiks kaip didvyrio. 

Jabrilis nuoširdžiai nusijuokė, pagrūmojo kumščiu į orą. 

— Dar ir kaip pasiekiau! — vos ne suriko. — Aš sudrebinau jūsų 
pasaulį iki pamatų. Manor, kas nors klausysis, kai saldžiais balsais 
suoksite apie kilnius idealus, kai jūsų lėktuvai sugriaus Daką? Ar 
įsivaizduojat, kiek laiko turės praeiti, kol pasaulis užmirš mano 
vardą? Manot, aš nulipsiu nuo scenos dabar, kai pats gražumas 


priešaky? 

Sultonas suplojo delnais ir sušuko įsakymą kareiviams. Jie čiu- 
po Jabrilį, surakino antrankiais, ant kaklo užnėrė virvę. 

— Švelniau, švelniau, — paliepė sultonas. Kai Jabrilis nustojo 
muistytis, Morobis pirštų galiukais palietė jam kaktą. 

— Prašau man atleisti, aš neturėjau kitos išeities. Turiu parduo- 
ti naftą ir atstatyti miestą. Linkiu tau sėkmės, senas drauge. Geros 


kloties Amerikoje! 


Ketvirtadienio naktis 
Niujorkas 


Tuo metu, kai Kongresas skelbė apkaltą prezidentui Fran- 
siui Ksaverui Kenedžiui, o pasaulis laukė įkaitų dramos baigties, 
šimtams tūkstančių žmonių Niujorke į visa tai buvo nusispjauti. 
Jiems reikėjo gyventi savo gyvenimą, spręsti savas bėdas. Šią ma- 
lonią pavasario naktį dažnas jų atėjo į Taimso aikštę arba netoli 
jos. Čia kadaise buvo didingiausio pasaulio miesto širdis, į ją iš 
Centrinio parko vedė garsusis Brodvėjus. 

Tie žmonės čia rinkosi dėl skirtingų interesų. Lytinio pasi- 
tenkinimo namie negaunantys turtingi vyrai sukiojosi pornogra- 
fijos parduotuvėse, į kurias buvo įleidžiami tik suaugusieji. Kino 
mėgėjai žiūrėjo ilgiausius filmus, rodančius, kaip nuogi vyrai ir 
moterys mėgaujasi be galo intymiai lytiškai santykiaudami su įvai- 
riais gyvūnais. Gaujos paauglių, ginkluotų mirtinais, bet įstatymų 
nedraudžiamais atsuktuvais, klajojo it senovės riteriai ieškodami 
slibinų — turtingų praeivių — nudobti ir šitaip pasismaginti. Jau- 
niems juk negali uždrausti linksmintis. Sutemus savo amato ėmė- 
si sąvadautojai, prostitutės, plėšikai ir žmogžudžiai. Papildomų 
mokesčių už skaisčias neonines šviesas Didžiajame baltame ke- 
lyje* jiems niekas nepriskaičiuos. Turistai atėjo pamatyti Taimso 
aikštės, kur kasmet gruodžio trisdešimt pirmąją didžiulis krištolo 
rutulys, nuleidžiamas nuo aukšto bokšto, paskelbia atėjus dar vie- 


* Brodvėjaus atkarpa tarp Keturiasdešimt antrosios ir Penkiasdešimt trečiosios 


gatvių. 

niems Naujiesiems metams. Ant daugumos pastatų aikštės apylin- 
kėse ir apšnerkštose gatvėse, vedančiose į ją, buvo iškabinti plaka- 
tai, vaizduojantys milžinišką raudoną širdį ir užrašą joje „MYLIU 
NIUJORKĄ . Plakatais pasirūpino Luisas Inčas. 


Tą ketvirtadienio vakarą, prieš pat vidurnaktį, Bleidas Bukeris try- 
nėsi bare prie kino teatrų komplekso Taimso aikštėje dairydamasis 
kliento. Bukeris buvo jaunas juodaodis, garsėjantis gebėjimu pa- 
lengvinti kitiems kišenes. Jis galėdavo parūpinti kokaino, heroino, 
ekstazio ir kitų tablečių. Galėdavo gauti ir šaunamąjį ginklą, tik 
nedidelį — pistoletą, revolverį, tarkime, dvidešimt antro kalibro, 
bet nuo tada, kai pats įsigijo ginklą, tuo nebesivertė. Bukeris ne- 
buvo sąvadautojas, bet mokėjo gražiai elgtis su moterimis. Jis kal- 
bėdavo taip pat kaip jos, o svarbiausia - mokėdavo jas išklausyti. 
Bleidas dažnai vakarais klausydavosi merginų, pasakojančių savo 
svajones. O jų turėjo net niekingiausia kekšė, išdarinėjanti su vy- 
rais tokius dalykus, nuo kurių jiems gniauždavo kvapą. Bukeris 
klausydavosi — jam labai tai patikdavo, be to, būdavo smagu, kad 
moterys jam patiki savo svajones. Šios jį be galo linksmindavo. 
Viena išloš loterijoje, kitai astrologinė prognozė rodė, kad ateinan- 
čiais metais ją įsimylės vyriškis, trečia pagimdys kūdikį, ketvirtos 
vaikas užaugęs taps gydytoju (arba advokatu, universiteto proteso- 
riumi) ir jį rodys per televizorių. Jų vaikai bus gabūs dainininkai 
arba šokėjai, komikai, ne prastesni už Ričardą Prajorą, o gal net 
už Edį Mertį. 

Bleidas Bukeris laukė, kol žiūrovai išeis iš švediškų kinų sa- 
lės — ten baigėsi pornofilmas. Ne vienas žiūrovas užsuks į barą 
išgerti, suvalgyti mėsainio ir galbūt pakabinti mergšės. Tokius 
galėjai pažinti iš mąslaus žvilgsnio — tarsi mintyse būtų gvildenę 
neįmenamą mokslinę mįslę. Be to, dažno išraiška būdavo liūdna. 
Tie žmonės jautėsi vieniši. 

Kekšių bare knibždėjo, bet Bukeris savąją buvo pasodinęs to- 
kioje vietoje, kad nė vienas vyriškis prie baro negalėjo jos nepa- 
stebėti. Jos staliuką kampe beveik visą dengė didžiulė raudona 

rankinė. Iš Duluto miestelio Minesotos valstijoje atvykusią pra- 
kaulią blondinę nuo heroino apspangusiomis mėlynomis akimis 
Bukeris išgelbėjo nuo lemties, baisesnės už mirtį: gyvenimo ūkyje, 
kur per žiemos speigus papai sušaldavo į ragą. Bukeris visuomet 
jos prisibijodavo, nes ji turėjo ne itin gerą vardą ir retas vyras 
ryždavosi su ja dirbti. 

Mat Kimberli Ansli vos prieš šešerius metus kirviu užkapojo 
savo miegantį sąvadautoją. Saugokis merginų, vardu Kimberli ir 
Tifani, visados sakydavo Bukeris. Ją suėmė, teisė ir nuteisė, bet 
tik už tyčinį nužudymą lengvinančiomis aplinkybėmis. Jos advo- 
katai įrodė, kad sąvadautojas ją mušdavo Ė merginos kūnas buvo 
nusėtas mėlynių, be to, dėl priklausomybės nuo heroino ji buvusi 
nepakaltinama. Kimberli nusiuntė į pataisos namus, išgydė, gydy- 
tojai pripažino ją sveika ir ji vėl buvo paleista į Niujorko gatves. 
Tada apsigyveno lūšnyne prie Grenič Vilidžo — valdžia davė jai 
pastogę socialiai remtiniems asmenims skirtame daugiabutyje, iš 
kurio bėgdavo net skurdžiai. 

Bleidas Bukeris ir Kimberli Ansli buvo partneriai. Jis buvo ne 
tiek sąvadautojas, kiek plėšikas, ir tuo didžiavosi. Kimberli paka- 
bindavo pornofilmų mėgėją Taimso aikštės bare ir nusivesdavo 
į laiptinę kokio daugiabučio prie Devintojo aveniu paskubomis 
pasidulkinti. Tada iš tamsios kertės išlįsdavo Bleidas ir voždavo 
vyrukui per galvą Niujorko policininko lazda. Juodu pasidalydavo 
pinigus, rastus nelaimėlio piniginėje, bet Bleidas pasiimdavo mo- 
kėjimo korteles ir papuošalus. Ne iš godumo - tiesiog bijojo, kad 
Kimberli gali netinkamai jais pasinaudoti ir įklampinti juos abu. 

Įdomiausia, kad vyrai dažniausiai būdavo vedę, tik užsigeidę 
nuotykių. Jie nenorėdavo pranešti apie incidentą policininkams, 
antraip tektų atsakinėti į klausimus, ką darė tamsioje namo De- 
vintojo aveniu laiptinėje, kai žmona laukė kokiame nors Long 
Ailando ar Naujojo Džersio valstijos miestelyje. Dėl viso pikto 
Bleidas su Kim savaitę tiesiog nesirodydavo bare Taimso aikštėje ir 
Devintajame aveniu — juodu persikeldavo į Antrąjį aveniu. Galėjai 
sakyti, kad abu dingdavo kitoje juodojoje galaktikos skylėje — to- 


kie atstumai jas skyrė bekraščiame Niujorke. Štai kodėl Bleidui 

Bukeriui velniškai patiko šis didmiestis. Jis buvo nematomas kaip 
tūkstantveidis žmogus* arba kaip tie paukščiai, kuriuos matė per 
televiziją. Jie keičia spalvą ir susilieja su aplinka. Arba kaip tie 
vabzdžiai — slėpdamiesi nuo plėšrūnų jie įsirausia į žemę. Žodžiu, 
skirtingai negu dauguma piliečių, Bleidas Bukeris Niujorke jautėsi 
saugus. 

Ketvirtadienio vakarą grobis buvo menkas. Kimberli gražiai 
atrodė toje šviesoje: šviesūs plaukai spindėjo it aureolė, panašios 
į mėnulius baltai papudruotos krūtys ne itin droviai kyšojo iš gi- 
lios iškirptės. Vienas žavus, gerai nusiteikęs, tik gal šiek tiek per 
daug geismo kamuojamas ponas atsinešė gėrimą prie jos stalelio ir 
mandagiai paklausė, ar galėtų prisėsti. Žiūrėdamas į juodu Bleidas 
stebėjosi, kokios ironijos esama šiame pasaulyje. Šis gražiai apsi- 
rengęs vyras, be abejonės, koks nors didelis šulas - advokatas, pro- 
fesorius ar, ką gali žinoti, žemo rango politikas, pavyzdžiui, miesto 
tarybos narys, valstijos senatorius, geria taurelę šalia moters, kir- 
viu nužudžiusios žmogų, o deserto gaus smūgį gumine lazda per 
galvą. Ir vien per savo pimpalą. Štai kur visa bėda. Vyras mąsto 
tik puse smegenų, nes jam trukdo pimpalas. Gal prieš užvožiant 
tam vyrukui reikės leisti įkišti Kimberli, tegul pajunta „kaifą“, o 
tada užvažiuoti per makaulę. Jis elgėsi visai maloniai, kaip tikras 
džentelmenas: pridegė Kimberli cigaretę, užsakė išgerti, neskubino 
jos, nors akivaizdžiai nekantravo pasibarškinti. 

Bleidas jau buvo baigęs savo gėrimą, kai Kim davė sutartą 
ženklą: atsistojo ir ėmė nežinia ko raustis raudonoje rankinėje. 
Bukeris išėjo iš baro į gatvę. Buvo giedras pavasario pradžios va- 
karas. Nuo dešrainių, mėsainių ir lauke kepamų ant grotelių svo- 
gūnų kvapų užsinorėjo valgyti. Niekis, palauks, kol bus padarytas 
darbas. Bleidas patraukė Keturiasdešimt antrąja garve. Nors buvo 
vidurnaktis, visur sukiojosi minios žmonių. Jų veidus spalvino 
nesuskaičiuojamos neoninės šviesos priešais kino teatrus ir aplink 
milžiniškas atišas, akis spigino viešbučių prožektoriai. Bukeriui 


* Tokio pavadinimo 1957 m. filmas pasakojo apie nebyliojo kino žvaigždės Lono 


Čeinio (Lon Chaney) gyvenimą. 

labai patikdavo vaikščioti tarp Septintojo ir Devintojo aveniu. Jis 
įėjo į namo laiptinę ir pasislėpė šešėlyje. Išlis, kai Kimberli apka- 
bins klientą. Užsidegė cigaretę ir išsitraukė guminę lazdą iš dėklo 
po švarku. 

Bleidas išgirdo juodu įeinant į laiptinę. Durys užsitrenkė, kaž- 
kas barkštelėto Kim rankinėje. 

— Palypėsim kiek aukščiau, — išgirdo Kim sakant sutartą frazę. 

Bleidas palaukė porą minučių ir žengė iš priedangos, bet su- 
dvejojo, nes pamatė be galo gražų vaizdą. Kim stovėjo ant pir- 
mos pakopos prasižergusi, apnuoginusi stambias baltas šlaunis, o 
tas taip gražiai apsirengęs vyriškis išsitraukęs dalyką jau kišo į ją. 
Atrodė, kad Kim akimirką pakyla į orą, bet Bleidas pasibaisėjo 
pamatęs, jog ji kyla toliau, o laiptai drauge su ja. Tada jai virš gal- 
vos pamatė giedrą dangų, tarsi kas būtų nurėžęs visą namo viršų. 
Bleidas pakėlė lazdą melsdamasis, maldaudamas, kad jo gyveni- 
mas nenutrūktų. Visa tai įvyko per sekundės dalelę. 


Sesilis Klarksonas ir Izabelė Domein išėjo iš Brodvėjaus teatro po 
nuostabaus miuziklo ir iš lėto pasuko Keturiasdešimt antrosios 
gatvės ir Taimso aikštės link. Abu buvo juodaodžiai, kaip ir dau- 
guma praeivių šio rajono gatvėse, bet juodu nė iš tolo nepanėšėjo 
į Bleidą Bukerį. Devyniolikmetis Sesilis Klarksonas lankė rašymo 
kursus Socialinių mokslų universitete. Metais jaunesnė Izabelė ei- 
davo į kiekvieną miesto teatro spektaklį, nes jai labai patiko teatras 
ir ji tikėjosi tapti aktore. Juodu buvo įsimylėję karštai, kaip tegali 
jaunuoliai, todėl jautėsi esą vieninteliai žmonės pasaulyje. Einant 
iš Septintojo aveniu į Aštuntąjį akinamos neono šviesos paryš- 
kino jų grožį ir atitvėrė stebuklinga siena nuo išmaldos prašan- 
čių alkoholikų, puspročių narkomanų, prostitučių, sąvadautojų 
ir karjerą pradedančių plėšikų. Sesilis buvo stambus, akivaizdžiai 
stiprus jaunuolis. Visa jo išvaizda bylojo, kad užmuš kiekvieną, 
kuris išdrįs bent pirštu prisiliesti prie Izabelės. 

Juodu sustojo prie prekystalio, kur buvo pardavinėjami ant 
grotelių kepti dešrainiai ir mėsainiai, ir čia pat, gatvėje, užkando. 

Jaunuoliai nedrįso eiti į vidų, nes visur grindys buvo apšnerkštos 
popierinėmis servetėlėmis ir vienkartinėmis lėkštėmis. Sesilis už- 
kandžius užsigėrė alumi, Izabelė pepsi. Abu stebėjo minias, net 
tokį vėlų metą užtvindžiusias šaligatvius. Žiūrint į tas visuomenės 
padugnes vaikinui ir merginai nė į galvą neatėjo, kad jiedviem 
galėtų grėsti koks nors pavojus. Gailėjosi tų žmonių, neturinčių 
nei dabarties, nei ateities, nepatiriančių nesibaigiančios palaimos 
kaip juodu. Kai ta praeivių banga atslūgo, jaunuoliai vėl patraukė 
Aštuntojo aveniu link. Veidu jausdama pavasarišką šaltuką Izabelė 
įsikniaubė Sesiliui į petį, vieną delną uždėjo ant krūtinės, kitu 
glostė sprandą. Sesilis pajuto neapsakomą švelnumą. Abu buvo 
nepaprastai laimingi, kaip ir milijardai jaunų įsimylėjėlių iki jų, 
nes dabar išgyveno tobulą gyvenimo akimirką — tokių būna vos 
viena kita. Staiga vaikinas apstulbo: visos tos ryškios raudonos ir 
žalios šviesos pranyko ir jis tematė dangaus skliautą. Netrukus 
jaunuoliai, vis dar kupini tos didžiausios palaimos, virto niekuo. 


Aštuoni turistai, atvykę į Niujorką praleisti savaitės Velykų atos- 
togų, ėjo nuo Šv. Patriko katedros Penktajame aveniu. Pasukę į 
Keturiasdešimt antrąją gatvę jie patraukė ten, kur kvietė neoni- 
nių šviesų jūra. Pasiekę Taimso aikštę nusivylė: buvo matę ją per 
televizorių gruodžio trisdešimt pirmąją, kai šimtai tūkstančių čia 
susirinkdavo, kad kiti pamatytų juos ekrane, ir sutikti Naujųjų. 

Čia buvo siaubingai nešvaru, gatves tiesiog dengė šiukšlių ki- 
limas. Praeiviai atrodė grėsmingai: girti, apduję nuo narkotikų ar 
bebaigią išprotėti, kad tenka brautis tarp plieno ir stiklo dango- 
raižių. Moterys buvo apsirengusios akį rėžiančiais apdarais — visai 
kaip kekšės pornofilmus rodančių kino teatrų atišose. Turistams 
atrodė, kad eina iš vieno pragaro rato į kitą. Dangus tuščias, be 
žvaigždžių, iš gatvių žibintų sklindanti šviesa priminė geltonus 
pūlius. 

Turistai, keturios sutuoktinių poros iš nedidelio Ohajo vals- 
tijos miestelio, nusprendė pasidaryti šventę — atvykti į Niujorką. 
Visų vaikai jau buvo suaugę, visi baigę tam tikrą gyvenimo etapą, 

atlikę savo priedermę: susituokę, užauginę vaikus, padarę pusėti- 
nai sėkmingą karjerą. Dabar jie atvers naują gyvenimo puslapį. 
Didžiausias mūšis jau laimėtas. 

Pornotilmus rodantys kino teatrai nedomino — jų nestigo ir 
Ohajuje. Taimso aikštės apylinkės juos sudomino ir išgąsdino tuo, 
kad čia buvo taip bjauru, o žmonės tame knibždėlyne atrodė bai- 
siai nedori. Šie aštuoni turistai nešiojo didelius raudonus apskritus 
ženkliukus su užrašu „Aš myliu Niujorką“, nusipirktus pirmą die- 
ną didmiestyje. Dabar viena moteris nusisegė ženkliuką ir metė į 
nutekamąjį griovį. 

— Eime iš čia, — paragino ji. 

Būrelis pasisuko ir patraukė atgal Šeštuoju aveniu, tolyn nuo 
to didžiojo neoninio koridoriaus. Priėjęs posūkį išgirdo tolumoje 
driokstelint, paskui vėjo šnaresį, netrukus ilgais aveniu nuo De- 
vintojo iki Šeštojo atšniokštė tornadas, nešantis gaiviųjų gėrimų 
skardines, šiukšliadėžes ir automobilius — atrodė, kad jie skrenda. 
Kažkokio gyvuliško instinkto genami turistai pasuko už Šeštojo 
aveniu kampo slėptis nuo atūžusio vėjo, bet juos pargriovė galin- 
gas gūsis. Tolumoje išgirdo griūvant pastatus ir šaukiant tūkstan- 
čius mirštančių žmonių. Turistai gūžėsi statinio pašonėje nežino- 
dami, kas atsitiko. 

Pasirodo, jie spėjo išnešti kailį iš atominės bombos sprogimo 
poveikio zonos. Aštuonetas liko gyvas per didžiausią katastrofą, 
taikos metu ištikusią Jungtines Valstijas. 

Vienas iš vyrų vargais negalais atsistojo. 

— Supistas Niujorkas! — nusikeikė jis. - Tikiuosi, visi taksistai 


gavo galą. 


Patrulių automobilis iš lėto stūmėsi grūstyje tarp Septintojo ir 
Aštuntojo aveniu. Jame sėdėjo du jauni policininkai, italas ir ne- 
gras. Jie visai nepyko, kad įstrigo spūstyje — niekur kitur jų nuo- 
vados teritorijoje nebuvo taip saugu kaip čia. Abu žinojo, kad 
tamsesnėse šalutinėse gatvelėse galėtų pabaidyti vagis, gvelbiančius 
radijo imtuvus iš automobilių, niekingus sąvadautojus ir plėšikus, 

grasinančius taikiems praeiviams, bet juodu nenorėjo niekur vel- 
tis. Be to, pagal dabartinę Niujorko policijos valdybos politiką į 
smulkius nusikaltimus reikėjo žiūrėti pro pirštus. Galima saky- 
ti, šio miesto vargšams buvo išduota licencija medžioti turtin- 
gus, įstatymus gerbiančius miestiečius. Kokia čia teisybė, jeigu 
kai kurie vyrai ir moterys gali sau leisti penkiasdešimt tūkstančių 
dolerių kainuojančius automobilius su radijo imtuvais ir grotu- 
vais už tūkstantį žalių, kai šimtai benamių neturi už ką nusipirkti 
duonos ar sterilaus švirkšto dozei susileisti? Kur čia teisybė, jei 
tie turčiai, protiškai nutukę, ramūs piliečiai, suįžūlėję tiek, kad 
drįsta vaikščioti Niujorko gatvėmis be pistoleto ar bent jau mirtį 
nešančio atsuktuvo kišenėje, mano galintys mėgautis pasakiškais 
didingiausio pasaulio miesto vaizdais ničnieko už tai nemokėda- 
mi? Vis dėlto Amerikoje vis dar buvo juntama kibirkštėlė tos senos 
revoliucinės dvasios, skatinančios piliečius pasiduoti tam tikroms 
pagundoms. Negana to, teismai, aukščiausi policijos pareigūnai, 
garbingiausių laikraščių redaktoriai patyliukais kurstė tą revoliu- 
cinę dvasią — vogti, plėšti, žaginti ir net žudyti Niujorko gatvėse. 
Didmiesčio vargetos neturėjo kitos išeities, jų gyvenimą temdė 
skurdas, nykus šeiminis gyvenimas ir net pati miesto architektūra. 
Vienas laikraščio apžvalgininkas net teigė, esą dėl visų šių nusi- 
kaltimų reikėtų kaltinti Luisą Inčą, nekilnojamojo turto magnatą. 
Šis pakeitė Niujorko veidą pristatęs jame mylių aukščio plieno ir 
stiklo daugiabučių, užstojančių miestiečiams saulę. 

Du policijos patruliai stebėjo Bleidą Bukerį, išeinantį iš baro 
Taimso aikštėje, nes gerai jį pažinojo. 

— Gal pasekime jį? — paklausė vienas. 

— Tuščiai gaišime laiką, — atsakė kitas. — Net jeigu sučiuptume 
nusikaltimo vietoje, vis tiek išsisuktų. 

Jie pamatė, kad stambi blondinė su klientu išeina iš baro ir 
pasuka Devintuoju aveniu, ten pat, kur Bukeris. 

— Vargšelis, — tarė vienas patrulis, — jis tikisi smagiai pasidul- 
kinti, bet bus apiplėštas. 

— Turės gumbą galvoje sulig savo pimpalu, — pridūrė antras ir 
abu nusijuokė. 

Automobiliui vėžlio greičiu stumiantis į priekį abu tvarkos 
sergėtojai stebėjo gatvę. Vidurnaktis, netrukus jų pamaina baig- 
sis, tad juodu nenorėjo veltis į jokį reikalą, dėl kurio tektų likti 
gatvėje. Žiūrėjo, kaip aibės prostitučių pastoja kelią praeiviams, 
kaip juodaodžiai narkotikų prekeiviai siūlo savo prekę drąsiai lyg 
firmos atstovas per televiziją, o plėšikai ir kišenvagiai nužiūri- 
nėja perspektyvias aukas ir bando užkalbinti turistus. Sėdėdami 
tamsiame patrulių automobilyje ir žvelgdami į neono šviesų nu- 
tviekstas gatves matė visas Niujorko padugnes, traukiančias į savo 
pragarą. 

Policininkai nė akimirkos neprarado budrumo bijodami, kad 
koks maniakas neįkištų pistoleto pro langelį ir nepradėtų šaudy- 
ti. Juodu pamatė, kaip du narkotikų prekeiviai ima vytis gerai 
apsirengusį vyrą. Šis bandė nuo jų atitolti, bet keturios rankos 
jį sugriebė. Patrulinio automobilio vairuotojas paspaudė greičio 
pedalą ir privažiavo prie trijulės. Prekeiviai nuleido rankas, gerai 
apsirengęs vyras iš palengvėjimo nusišypsojo. Tą akimirką namai 
iš abiejų pusių susmuko ir Keturiasdešimt antroji gatvė tarp De- 
vintojo ir Septintojo aveniu virto griuvėsių krūva. 


Užgeso visos skaisčios pasakiškojo Brodvėjaus neoninės šviesos. 
Tamsą nušvietė gaisrai. Degė pastatai, kūnai. Liepsnojantys auto- 
mobiliai it deglai lėkė naktyje. Garsiai sugaudė varpai, be perstojo 
kaukė sirenos — ugniagesių, greitosios pagalbos ir policijos maši- 
nos skubėjo į pakirstą Niujorko širdį. 

Dešimt tūkstančių žmonių žuvo, antra tiek buvo sužeista spro- 
gus atominei bombai, Greso ir Tiboto padėtai Uostų valdybos pas- 
tate Aštuntojo aveniu ir Keturiasdešimt antrosios gatvės kampe. 

Po garsaus sprogimo užkaukė vėjas, sugriaudėjo draskomas 
pastatų betonas ir plienas. Smūgio jėgą jaunieji mokslininkai 
apskaičiavo labai tiksliai. Su žeme buvo sulyginta teritorija nuo 
Septintojo aveniu iki Hadsono upės ir tarp Keturiasdešimt antro- 
sios bei Keturiasdešimt penktosios gatvių. Už šios ribos nuostoliai 
buvo palyginti menki. Gresas ir Tibotas pasielgė ne tik genialiai, 

bet ir gailestingai: mirtiną radiacijos dozę gavo tik buvusieji spro- 
gimo zonoje. 

Visame Manhatane išbyrėjo langų stiklai, o automobilius ga- 
tvėse sulamdė pastatų nuolaužos. Nepraėjus nė valandai nuo spro- 
gimo, visus iš Manhatano vedančius tiltus užkimšo automobiliai, 
nes žmonės bėgo iš miesto į Naująjį Džersį ir Long Ailandą. 

Iš žuvusiųjų daugiau negu septyniasdešimt procentų buvo 
juodaodžiai ir atvykėliai iš Lotynų Amerikos, kiti baltaodžiai 
niujorkiečiai ir turistai iš užsienio. Devintajame ir Dešimtajame 
aveniu, jau kadai tapusiuose benamių prieglauda, ir autobusų sto- 
ties terminale, įsikūrusiame pačiame Uostų valdybos pastate, kur 
miegojo daug keleivių, kūnai tiesiog suanglėjo. 


IS SKYRIUS 


BALTŲJŲ RŪMŲ RYŠIO CENTRAS gavo pranešimą apie Niujor- 
ke sprogusią atominę bombą lygiai šešios minutės po vidurnakčio. 
Budintis pareigūnas iškart informavo prezidentą. Po dvidešimties 
minučių Kenedis kreipėsi į Kongresą. Jį atlydėjo viceprezidentė 
Diuprei, Odbladas Grėjus ir Kristianas Kli. 

Kenedis atrodė labai rimtas. Svarbiausią savo gyvenimo aki- 
mirką jis nesiruošė gaišti laiko kalbėdamas užuolankomis. Nors 
oficialiai nebebuvo Jungtinių Valstijų prezidentas, prašneko, tarsi 
vis dar turėtų visus valstybės galvos įgaliojimus. 

— Šiąnakt kreipiuosi į jus be pagiežos, — tarė jis. — Ši didžiu- 
lė tragedija, šis skaudus smūgis mūsų šaliai turi mus suvienyti. 
Dabar tikriausiai supratote, kad pasirinkau teisingą sprendimą. 
Teroristas Jabrilis sudavė naujausią savo plano smūgį manydamas 
šitaip parklupdyti Jungtines Amerikos Valstijas, priversti jas nu- 
sileisti jo reikalavimams. Dabar jau akivaizdu, kad sugalvotas toli 
siekiantis sąmokslas, nukreiptas prieš Jungtines Valstijas. Šįkart 
mums nelieka kitos išeities, kaip sutelkti visas jėgas ir veikti iš- 
vien. Nėra ko nė sakyti, dabar neturi būti jokių nesutarimų. Todėl 
prašau jūsų anuliuoti sprendimą, kuriuo buvau nušalintas nuo 
pareigų. Bet kalbėsiu atvirai: jei to nepadarysite, aš vis tiek pri- 
valėsiu stengtis išgelbėti savo šalį. Aš atmesiu jūsų sprendimą dėl 
nušalinimo, paskelbsiu jį neteisėtu ir įvesiu karo padėtį, kad būtų 


268 +  MARIO PUZO 


užkirstas kelias kitiems šiurpiems teroro aktams. Leiskite pranešti: 
šis Kongresas, ši šlovinga institucija, gynusi Amerikos laisvę per 
visą jos istoriją, dabar yra saugoma šešių Slaptosios tarnybos divi- 
zijų ir kariuomenės specialiųjų pajėgų pulko. Šiai krizei pasibaigus 
vėl galėsite balsuoti dėl mano nušalinimo, bet ne anksčiau. Mūsų 
šalis dar nebuvo atsidūrusi tokiame pavojuje, ir aš negaliu sėdėti 
sudėjęs rankų. Maldauju jūsų: neleiskite didžiai mūsų šaliai skilti 
dėl politinių rietenų. Neleiskite mūsų šaliai įsivelti į pilietinį karą, 
tyčia išprovokuotą priešų. Susivienykime prieš juos. Pripažinkite 
savo sprendimą dėl mano nušalinimo negaliojančiu. 

Salėje kilo šurmulys. Parlamentarai gerai suprato Kenedžio 
žodžius: pavojus jiems negresia, bet jie patys dabar yra jo valioje. 

Pirmas po Kenedžio pasisakė senatorius Lambertinas. Jis pa- 
siūlė pripažinti nušalinimo sprendimą negaliojančiu ir abejų Rū- 
mų nariams visomis išgalėmis remti Jungtinių Valstijų prezidentą 
Fransį Ksaverą Kenedį. 

Atsistojo Atstovų Rūmų pirmininkas Džincas. Jis palaikė Lam- 
bertino siūlymą. Girdi, įvykiai parodė Kenedį buvus teisų, tačiau 
sprendimas nušalinti prezidentą buvęs padarytas iš dorų paskatų. 
Jis patikino, jog Kongresas eis ranka rankon su prezidentu, kad 
apgintų Ameriką nuo jos priešų, ir patvirtino tai garbės žodžiu. 

Įvyko balsavimas. Sprendimas nušalinti prezidentą nuo parei- 
gų buvo atšauktas. 

Vienbalsiai. 

Kristianas Kli nusistebėjo šiuo fantastišku Fransio Kenedžio 
pasirodymu. Niekas nesuabejojo jo nuoširdumu. Tačiau pirmą 
kartą per tuos metus Kristianas sugavo Kenedį sąmoningai per 
akis meluojant. Jis sakė Jungtinių Amerikos Valstijų Kongresui, 
neva Jabrilis prisidėjęs prie atominės bombos sprogdinimo, bet 
teisingumo ministras žinojo, kad tokių įrodymų nėra. Pats Kene- 
dis žinojo sakąs netiesą. 

Vadinasi, buvau teisus, pamanė Kristianas Kli. Aš atspėjau, ko 
iš manęs norėjo Kenedis. 


I6 SKYRIUS 


PREZIDENTAS FRANSIS KENEDIS, susigrąžinęs galią ir parei- 
gas, įveikęs priešus, mąstė apie savo lemtį. Reikėjo žengti paskutinį 
žingsnį, padaryti paskutinį sprendimą. Praradus žmoną ir dukrą 
asmeninis gyvenimas neteko jokios prasmės. Dabar jo gyvenimas 
susipynė su Amerikos liaudies gyvenimu. Kaip toli jis pasiryžęs 
eiti jos labui? 

Jis pranešė, kad lapkritį sieks būti perrinktas, ir pradėjo ruošti 
savo rinkimų kampaniją. Kristianui Kli įsakė teisinėmis priemonė- 
mis spausti visas dideles korporacijas, ypač žiniasklaidos priemonių, 
kad jos nesikištų į rinkimų procesą. Viceprezidentė Elena Diuprei 
ėmėsi agituoti Amerikos moteris. Artūras Viksas, turintis didelės 
įtakos rytinių valstijų liberalams, ir Judžinas Dazis, palaikantis ry- 
šius su apsišvietusiais šalies verslo lyderiais, gavo užduotį rinkti lė- 
šas. Bet Kenedis žinojo: iš esmės visi šie dalykai antraeiliai. Viskas 
priklausys nuo jo paties, nuo to, kiek jį rems Amerikos liaudis. 

Bet buvo vienas itin svarbus dalykas: šįsyk žmonės turi išrinkti 
Kongresą, kuris visokeriopai palaikytų Jungtinių Valstijų prezi- 
dentą. Kenedžiui reikėjo Kongreso, klusniai vykdančio kiekvieną 
jo norą. 

Taigi Fransis Kenedis turėjo pajausti amerikiečių nuotaikas. 
Žinojo tik viena: dabar jie sukrėsti. 

Odblado Grėjaus patartas kartu su juo nuskrido į Niujorką. 
Jie dalyvavo eitynėse Penktuoju aveniu prie atominės bombos 

sprogimo paliktos didžiulės duobės. Jų tikslas buvo visoms valsti- 
joms parodyti, kad negresia nei radiacijos, nei dar vienos paslėptos 
bombos pavojus. Kenedis su kitais aukštais pareigūnais pagerbė 
žuvusiuosius ir atidengė akmenį toje vietoje, kur bus įrengtas par- 
kas, kad visa šalis juos prisimintų. Dalį savo kalbos skyrė grės- 
mėms, šiais pavojingais technikos laikais keliamoms nežabotos 
individo laisvės. Jo manymu, individo laisvė turi būti ribojama 
visuomenės labui — kiekvienas privalo šio to atsisakyti dėl šalies 
gerovės. Nors tuos dalykus pasakė probėgšmais, žiniasklaida pla- 
čiai juos komentavo. 

Girdėdamas kurtinamus minios pritarimo šūksmus Odbladas 
Grėjus su karčia ironija mąstė: nejaugi tokia šiurpi tragedija gali 
duoti naudos vienam Žmogui? 

Amerikos miesteliuose ir kaimuose, atslūgus bombos spro- 
gimo sukeltiems sukrėtimui ir siaubui, žmonės trynė rankas iš 
kažkokio niūraus pasitenkinimo. Niujorkas gavo, ko nusipelnė. 
Tik gaila, kad bomba nebuvo didesnė ir nesusprogdino viso mies- 
to su tais malonumų besivaikančiais turčiais, visokias užmačias 
rezgančiais žydais ir juodaodžiais nusikaltėliais. Vis dėlto Dievas 
teisingas. Jis pasirinko tinkamą vietą savo baisiajai bausmei. Tačiau 
tarp žmonių sklido ir baimė: jų likimas, jų dabartis ir ateitis, visas 
jų pasaulis tapo įkaitais tokių pat mirtingųjų kaip jie, tik nesveikos 
psichikos. Visa tai Kenedis jautė. 

Kiekvieną penktadienio vakarą Eransis Kenedis kreipdavosi į 
liaudį per televiziją. Iš tikrųjų tai buvo prastai užmaskuotos rinki- 
mų kampanijos kalbos, bet dabar niekas nebandė jam sukliudyti 
gauti eterio laiko. 

Kenedis vartojo lengvai įsimenamus posakius ir frazes, smin- 
gančius tiesiai žmonėms į širdis. 

— Mes paskelbsime karą, bet ne kitoms tautoms, o kasdienėms 
žmogaus būties negandoms, — kalbėjo jis. 

Prezidentas kartodavo garsųjį savo pirmos rinkimų kampani- 
jos klausimą: „Kaip čia yra, kad pasibaigus kiekvienam dideliam 
karui, kai trilijonai dolerių iššvaistomi mirčiai, pasaulis klesti? Kas 
būtų, jei šie pinigai būtų išleidžiami žmonijos pažangai?“ 

Jis juokaudavo, girdi, už pinigus, išleidžiamus vienam atomi- 
niam povandeniniam laivui pastatyti, valdžia galėtų pastatyti tūks- 
tantį namų vargšams, o už sumą, reikalingą vienai bombonešių 
„Stealth“ eskadrilei —- milijoną namų. 

— Galime apsimesti, kad per manevrus praradome vieną es- 
kadrilę, — kalbėjo jis. — Velniai rautų, taip juk yra buvę, be to, 
praradome ir žmonių, o jų gyvybė neįkainojama. Apsimeskime, 
kad taip įvyko, ir tiek. 

Kai kritikai prikišdavo, esą nukentės gynybinė Jungtinių Vals- 
tijų galia, jis atšaudavo, kad statistinės Gynybos departamento 
ataskaitos yra įslaptintos, taigi niekas nesužinos, jog jo biudžetas 
apkarpytas. 

Kenedis pareiškė, kad per antrą kadenciją dar ryžtingiau kovos 
su nusikalstamumu. Jis imsis priemonių, kad suteiktų galimybę 
kiekvienam amerikiečiui nusipirkti naują namą, susimokėti už 
sveikatos priežiūros paslaugas ir gauti aukštojo mokslo diplomą. 
Jis pabrėždavo, kad su socializmu šios priemonės neturi nieko 
bendra. Lėšos šioms programoms įgyvendinti bus paimtos atrėžus 
nedidelį kąsnį nuo Amerikos turtingųjų korporacijų pelno. Ne, 
jis nieku gyvu nepropaguoja socializmo — jis tik nori apsaugoti 
Amerikos liaudį nuo karaliais pasijutusių turtuolių. Kenedis tuos 
žodžius kartodavo be perstogės. 

Kongreso ir Sokrato klubo nariai nusprendė, kad Jungtinių 
Amerikos Valstijų prezidentas paskelbė jiems karą. 


Sokrato klubo nariai nutarė surengti Kalifornijoje pasitarimą klau- 
simu, kaip įveikti Kenedį per rinkimus lapkritį. Lorensas Salen- 
tainas labai nerimavo. Jis žinojo, kad teisingumo ministras rengia 
rimtus kaltinimus, susijusius su Berto Odiko veikla, ir pradeda 
tirti finansinius Martino Matfordo sandorius. Grinvelas veikė per 
daug švariai, kad kas galėtų prisiknisti, taigi dėl jo Salentainas 
nesijaudino. Užtat žinojo, kad jo paties žiniasklaidos imperija la- 
bai pažeidžiama. Jam pavaldžios žiniasklaidos priemonės daugybę 
metų žaidė su ugnimi, nė karto nepakliuvo į bėdą, todėl nustojo 

saugotis. Jo bendrovei, leidžiančiai knygas ir žurnalus, pavojus 
negrėsė — spausdinto žodžio niekas nedrįs liesti, pernelyg budriai 
jį gynė Konstitucija. Aišku, tas šiknius Kli galėtų padidinti pašto 
tarifus. 

Tačiau Salentainas ne juokais baiminosi dėl savo televizijos 
imperijos. Juk eteris priklausė valdžiai, jinai ir skirstė bangų dia- 
pazonus. Televizijos stotys tik gaudavo licenciją. Salentainas nie- 
kad negalėjo atsistebėti, kad valdžia leidžia privačiam verslui šitaip 
pelnytis iš eterio neuždėdama didelių mokesčių. Jį šiurpas ėmė 
pagalvojus, kad Kenedis paskirs federalinį ryšių komisarą ir suteiks 
jam daug galių. Tuomet ateitų juodos dienos visoms televizijoms, 
tarp jų ir kabelinėms. 


Patriotiškas Luisas Inčas žavėjosi prezidentu Kenedžiu, bet negalė- 
jai sakyti, kad buvo jam lojalus. Inčas, vis dar laikomas nekenčia- 
miausiu žmogumi Niujorke, pasišovė atstatyti bombos suniokotą 
miesto rajoną. Nusiaubti kvartalai bus apsodinti žaluma, joje iš- 
dygs marmuro paminklų. Inčas per pusmetį atliks darbus už savi- 
kainą ir atsisakys pelno. Ačiū Dievui, radiacijos lygis minimalus. 

Visi žinojo, kad Inčas tvarkosi geriau negu bet kuri kita val- 
džios institucija. Aišku, jis žinojo vis tiek susišluosiąs nemažai pi- 
nigų per antrines statybos, planavimo ir konsultacijų bendroves. 
O reklama jam bus neįkainojama. 

Inčas buvo vienas turtingiausių žmonių Amerikoje. Jo tėvas 
buvo tipiškas didmiesčio butų nuomotojas: savo daugiabučiuose 
nesirūpindavo šildymu, šykštėjo pinigų paslaugoms, išvydavo nu- 
omininkus į gatvę, kad galėtų pastatyti brangesnius būstus. Papir- 
kinėti statybų inspektorius Luisas išmoko dar sėdėdamas tėvui ant 
kelių. Vėliau, apsiginklavęs verslo vadybos ir Teisės universiteto 
diplomu, papirkinėjo miestų tarybų narius, rajonų prezidentus* 
ir net merus. 


* Niujorkas skirstomas į penkis rajonus (angl. borowgb). Kiekvienam vadovauja 


prezidentas. 

Luisas Inčas priešinosi butų nuomos kontrolės Niujorke įsta- 
tymams, sudarė nekilnojamojo turto sandorius, po kurių palei 
Centrinį parką buvo pristatyta dangoraižių. Parką apjuosusiuose 
pabaisiškuose plieno pastatuose dabar gyveno Volstrito brokeriai, 
prestižiškų universitetų profesoriai, garsūs rašytojai, madingi me- 
nininkai ir vyriausieji prabangių restoranų virėjai. 

Bendruomenių aktyvistai vertė Inčui kaltę už siaubingus lūš- 
nynus Viršutiniame Vest Saide, Bronkse, Harleme ir Koni Ai- 
lande, mat perstatinėdamas Niujorką sugriovė aibę visai neblogų 
namų. Jį dar kaltino tuo, kad slapta supirkinėja ištisus kvartalus 
Taimso aikštės apylinkėse ir taip trukdo juos atnaujinti. Į tuos 
kaltinimus Inčas atsikirsdavo, girdi, čia triukšmą kelia tokie žmo- 
nės, kad pamatę tave prisisėmus kibirą šūdų pareikalautų atiduoti 
pusę jiems. 

Inčas griebėsi dar vienos gudrybės: pasisakė už miesto įsta- 
tymus, pagal kuriuos būstai turėjo būti nuomojami visiems, 
neatsižvelgiant į jų tautybę, odos spalvą ir tikėjimą. Jis rėždavo 
kalbas, palaikančias šiuos įstatymus, nes jie padėjo išstumti iš rin- 
kos smulkius nuomotojus. Taigi savininkas, tegalintis išnuomoti 
palėpę ar rūsį, turėdavo priimti gyventi alkoholikus, šizofrenikus, 
narkotikų prekeivius, prievartautojus ir gatvių plėšikus. Ilgainiui 
tiems smulkiems būstų savininkams noras verstis nuoma dingda- 
vo, jie parduodavo savo namus ir išsikraustydavo į pasiturinčius 
priemiesčius. 

Bet Inčui tie dalykai neberūpėjo — jis perėjo į aukštesnį ly- 
gį. Milijonierių priviso kaip šunų. Luisas Inčas buvo vienas iš 
maždaug šimto Amerikos milijardierių. Jam priklausė autobusų 
bendrovės, viešbučiai ir viena oro linijų bendrovė, be to, vienas 
iš didžiausių viešbučių su kazino Atlantik Sityje ir daugiabučiai 
Kalifornijos valstijos Santa Monikos mieste. Dėl šių daugiabučių 
jam ir kilo daugiausia bėdų. 

Luisas Inčas įstojo į Sokrato klubą tikėdamasis, kad įtakingi 
nariai padės jam išspręsti problemas, susijusias su nekilnojamuo- 
ju turtu Santa Monikoje. Visokiems įtartiniems sandėriams ge- 
riausiai tiko golfas. Mušinėdamas kamuoliuką galėjai ne tik gerai 

pasimankštinti, pajuokauti, bet ir sudaryti sandėrį. O kas iš šalies 
galėjo atrodyti nekalčiau? Net nuožmiausias Kongreso tyrimo ko- 
misijos atstovas ar priekabiausias žurnalistas neįstengtų apkaltinti 
golfininkų turint nusikalstamų užmačių. 

Sokrato klubas davė Inčui net daugiau naudos, negu pats tikė- 
josi. Jis susidraugavo su kokiu šimtu vyrų, valdančių šalies ekono- 
mikos ir politikos mechanizmą. Luisas Inčas gavo galimybę suda- 
rydamas vieną sandėrį per kelias minutes nusipirkti visos valstijos 
atstovus Kongrese. Ne, jų kūnų ir sielų nusipirkti, aišku, negalėjai. 
Kalbama ne apie abstrakcijas, tokias kaip šėtonas ir Dievas, gėris ir 
blogis, dora ir nuodėmė. Ne, kalbama apie politiką, apie tai, kas 
įmanoma. Taigi kartais parlamentarui, kad būtų išrinktas, tekdavo 
balsuoti ne taip, kaip norėdavo rinkėjai. Tiesa, devyniasdešimt 
aštuoni procentai Kongreso narių būdavo visuomet perrenkami, 
bet du procentai privalėjo klausyti savo rinkėjų. 

Luisas Inčas turėjo sunkiai pasiekiamą tikslą. Ne, jis nesvajo- 
davo tapti Jungtinių Valstijų prezidentu - jis žinojo, kad niekada 
neįstengs atsikratyti savo praeities. Turtuolis sudarkė patį Niu- 
jorko veidą, galima sakyti, įvykdė architektūrinę žmogžudystę. 
Milijonas lūšnynų gyventojų Niujorke, Čikagoje ir ypač Santa 
Monikoje išeitų į gatves reikalauti jo galvos, kad galėtų pamauti 
ją ant kuolo. Ne, jis svajojo tapti pirmu šiuolaikinio civilizuoto 
pasaulio trilijonieriumi. Ir dar — plebėjiškos kilmės, mat savo tur- 
tus susikrovė pūslėtomis darbo žmogaus rankomis. 

Inčas gyveno dėl tos dienos, kai galės Bertui Odikui pasakyti: 
„Turiu tūkstantį vienetų.“ Jį erzindavo Teksaso naftos verslovių 
magnatai, nuolat kalbantys apie „vienetus“ — taip Teksase buvo 
vadinamas šimtas milijonų dolerių. Kalbėdamas apie sugriautą 
Dako miestą Odikas skundėsi: „Dieve, praradau ten penkis šim- 
tus vienetų.“ Taigi Inčas sau prisiekė vieną dieną galėsiąs Odikui 
ištarti: „Velniai rautų, prisipirkau nekilnojamojo turto už kokį 
tūkstantį vienetų.“ Odikas švilptelės ir sušuks: „Už šimtą milijardų 
dolerių?!“ Tada Inčas jį pataisys: „Ne, už trilijoną. Pas mus, Niu- 
jorke, vienetas yra milijardas dolerių.“ Tada tie Teksaso pliuškiai 
turės prikąsti liežuvį visiems laikams. 

Norėdamas paversti savo svajonę tikrove Luisas Inčas ėmė 
krautis turtus iš... oro. Jis nusipirkdavo teisę aukštinti esamus 
didmiesčių pastatus. Ta teisė kainuodavo pigiau grybų, mat suma- 
nymas buvo naujas. Kadaise panašiai darė jo senelis: supirkinėjo 
pelkynes žinodamas, kad technikai pažengus į priekį jų sausinimo 
problema bus išspręsta ir tie plotai virs pelningais statybų sklypais. 
Luisas Inčas susidūrė su vieninteliu keblumu: paprasti žmonės ir 
jų išrinkti įstatymų leidėjai bandydavo jam kliudyti. Jis neabejo- 
jo įgyvendinsiąs savo planus, nors tam prireiks laiko ir didžiulių 
investicijų. Tiesa, tokie miestai kaip Čikaga, Niujorkas, Dalasas 
ir Majamis virs milžiniškais plieno ir betono kalėjimais, bet pa- 
prastiems žmonėms ten nebus vietos. Ten gyvens elitas, mėgstantis 
muziejus, kinus, teatrą ir muziką. Aišku, bus ir nedidelių ramių 
kvartalų menininkams. 

Svarbiausia, kai Luisas Inčas galop pasieks savo tikslą, Niujor- 
ke nebeliks lūšnynų. Smulkūs nusikaltėliai ir darbininkai tiesiog 
neišgalės nuomotis ten būstų. Jie ryte atvažiuos iš priemiesčių 
specialiais traukiniais ir autobusais, o iki sutemstant išvažiuos. Iš 
Inčo korporacijos nusipirkę ar išsinuomoję būstus žmonės galės 
vaikščioti į teatrus, diskotekas ir prabangius restoranus nesibai- 
mindami, kad juos užpuls tamsiose gatvėse. Jie galės vaikštinėti 
prospektais, parkais ir net išdrįs užsukti į siauras gatveles, nes jau- 
sis visai saugūs. O ką jie paklos už tokį rojų? Pasakiškus pinigus. 


Pakviestas į Sokrato klubo posėdį Kalifornijoje Luisas Inčas leidosi 
į kelionę po Jungtines Valstijas. Tuo metu susitikinėjo su did- 
miesčių nekilnojamojo turto korporacijų vadovais ir išgavo iš jų 
pažadą per ateinančius rinkimus pinigais remti Kenedžio varžovą. 
Po kelių dienų atvykęs į Los Andželą jis nusprendė prieš klubo 
seminarą užsukti į Santa Moniką. 

Santa Monika yra vienas gražiausių Amerikos miestų, nes jo 
gyventojai sėkmingai priešinosi nekilnojamojo turto korporacijų 
norui čia statyti dangoraižius, balsavo už įstatymus, draudžiančius 
kelti būsto nuomos kainas ir suteikiančius galimybę kontroliuoti 

statybas. Už puikų butą Ošeno aveniu su vaizdu į Ramųjį vande- 
nyną vidutinis pilietis mokėdavo vos šeštadalį savo metinių paja- 
mų. Šitokia padėtis jau dvidešimt metų varė Inčą iš proto. 

Inčas žiūrėjo į Santa Moniką kaip į pasityčiojimą iš Amerikai 
būdingos laisvo verslo dvasios. Juk šių dienų sąlygomis už tuos 
būstus būtų galima plėšti dešimt kartų daugiau! Jis supirko ne- 
mažai daugiabučių. Tai buvo nuostabūs ispaniško stiliaus statiniai, 
bet vertinga žemė čia buvo išnaudojama toli gražu netaupiai: vi- 
sokiems kiemeliams ir sodams, patys namai buvo vos dviejų aukš- 
tų — tikras skandalas! Negana to, įstatymai šiame rojuje draudė 
kelti būsto nuomos kainas. O juk čia galėjai susižerti milijardus 
paaukštindamas tuos pastatus ir dar daugiau milijardų vien už 
vaizdą į Ramųjį vandenyną. Kartais Inčui kildavo sumanymas 
statyti dangoraižius pačiame vandenyne ir nuo tos pamišėliškos 
minties net svaigdavo galva. 

Aišku, jis nebandė duoti kyšių trims miesto tarybos nariams, 
kuriuos pasikvietė į „Maiklo“ restoraną. Tik papasakojo jiems sa- 
vo planus, paaiškino, kaip visi galėtų tapti multimilijonieriais, jei 
būtų pakeisti tam tikri įstatymai. Kai svečiai nesusidomėjo, jis 
nusiminė. Bet tai dar nebuvo blogiausia. Inčui įlipus į limuziną 
pasigirdo kurtinantis sprogimas. Šukės pažiro į automobilio vidų, 
užpakalinis langas subyrėjo į trupinius, priekiniame atsirado di- 
džiulė skylė, visi kiti sutrūkinėjo. 

Atvykę policininkai Inčui paaiškino, kad į limuziną buvo šauta 
iš šautuvo. Paklaustas, ar turi priešų, turtuolis kuo nuoširdžiausiai 
juos patikino neturįs nė vieno. 


Specialus Sokrato klubo seminaras „Demagogija demokratinėje 
visuomenėje“ prasidėjo kitą dieną. 

Dalyvavo Bertas Odikas, kaltinamas pagal įstatymą Dėl reke- 
tininkų veikiamų ir korumpuotų organizacijų“; Džordžas Grin- 


* RICO Act - Racketeer Influenced and Corrupt Organizations Act - Federalinis 
JAV įstatymas, skirtas kovai su mafija, bet vėliau imtas taikyti plačiau. 

velas, niekuo nesiskiriantis nuo senų kviečių, laikomų viename 
iš jo milžiniškų elevatorių Amerikos vidurio vakaruose; Luisas 
Inčas — gražus jo veidas vis dar buvo išbalęs nuo vakar, kai per 
plauką išvengė mirties; Martinas Matfordas Privatizatorius — Ar- 
manio kostiumas nesugebėjo paslėpti jo nutukimo; ir Lorensas 
Salentainas. 

Pirmas žodžio paprašė Bertas Odikas. 

— Kas man galėtų paaiškinti, kuo Kenedis ne komunistas? Jis 
nori sveikatos apsaugą ir gyvenamųjų namų statybos sektorių or- 
ganizuoti remdamasis socialistiniais pagrindais. Jis pateikė man 
kaltinimus pagal įstatymą Dėl reketininkų veikiamų ir korum- 
puotų organizacijų, nors aš net ne italas, — niekas nenusijuokė iš 
šio sąmojo, tad jis kalbėjo toliau: — Galime sėdėti rankas sudėję, 
kiek tik norime, bet nuo svarbiausio fakto nepasislėpsime: jis ke- 
lia didžiulį pavojų visoms vertybėms, už kurias pasisakome mes, 
esantys šiame kambaryje. Turime ryžtingai veikti. 

— Jis gali tave apkaltinti, bet ne nuteisti, — ramiai atsakė Džor- 
džas Grinvelas. — Šioje šalyje nuosprendžius vis dar skelbia teis- 
mai. Žinau, jis tave ne juokais supykdė. Bet jeigu išgirsiu šiame 
kambaryje kurstytojiškų kalbų ar raginimų išduoti tėvynę, išeisiu. 

— Myliu savo tėvynę labiau negu kas nors kitas šiame kam- 
baryje, — įsižeidė Odikas. — Tai mane ir siutina. Kaltinamajame 
akte parašyta, neva aš elgiausi kaip tėvynės išdavikas. Aš! Mano 
protėviai gyveno šioje šalyje, kai tie Kenedžiai, kad juos kur vel- 
nias, puto bulves Airijoje! Aš jau buvau turtingas, kai jie slapčia 
gabeno į Bostoną svaigalus Sausojo įstatymo metais. Artileristai 
apšaudė Amerikos lėktuvus virš Dako, bet jiems įsakiau ne aš. Na, 
taip, aš pasiūliau Šerhabeno sultonui sandorį, bet norėdamas gera 
Jungtinėms Valstijoms. 

— Mes žinome, kad visos mūsų bėdos — per Kenedį, — šaltai 
pareiškė Salentainas. — Susirinkome čia tam, kad rastume išeitį. 
Tai mūsų teisė ir pareiga. 

— Kenedis mala šūdą Amerikos žmonėms, — tarė Matfordas. — 
Iš kur jis paims kapitalą visoms toms programoms finansuoti? Iš 
tikrųjų siūlo komunizmą, tik šiek tiek pakeistą. Jeigu mums pa- 

vyktų per žiniasklaidą tuo įtikinti žmones, jie nuo jo nusigręžtų. 
Kiekvienas šios šalies gyventojas mano netrukus tapsiąs milijonie- 
riumi ir jau nerimauja dėl mokesčių naštos. 

— Tai kodėl tada visos apklausos rodo, kad Kenedis laimės rin- 
kimus lapkritį? — irzliai paklausė Salentainas. Jau ne pirmą kartą jį 
stulbino šių įtakingų vyrų bukaprotiškumas. Rodės, jie nepastebi 
asmeninio Kenedžio žavesio, nemato, kad jis traukia paprastus 
žmones, nes patys jaučia jam tik antipatiją. 

Stojo tyla. Ją nutraukė Martinas Matfordas: 

— Peržiūrėjau kai kuriuos įstatymų Dėl akcijų biržų ir bankų 
valdymo projektus. Jeigu Kenedis gaus valdžią, mūsų pelnas bus 
visai menkas. Jeigu jis susodins savo žmones į kontrolės instituci- 
jas, kalėjimai bus sausakimši labai turtingų žmonių. 

— O ašjau ten lauksiu, - išsišiepė Odikas. Nors ir buvo apkal- 
tintas, kažkodėl atrodė labai žvaliai nusiteikęs. — Iki to laiko jau 
turėčiau būti gavęs lengvatų už pavyzdingą elgesį, tad pasirūpin- 
siu, kad visų jūsų kamerose būtų gėlių. 

— Tu sėdėsi viename iš tų prašmatnių kalėjimų, panašių į už- 
miesčio klubą, ir žaisi kompiuteriais, rodančiais, kur plaukia tavo 
tanklaiviai su naftos kroviniu, — nekantriai pertarė jį Inčas. 

Odikas niekada nemėgo Luiso Inčo. Kaip jam galėjo patikti 
žmogus, sugrūdantis kitus į statinius, prasidedančius po žeme ir 
besibaigiančius padangėse, ir lupantis milijoną dolerių už butą, ne 
didesnį kaip kišenė?! 

— Neabejoju, kad mano kamera bus erdvesnė už vieną iš tavo 
prašmatniųjų butų! — atšovė Odikas. — O kai aš tūpsiu už grotų, 
nesitikėk, velniai rautų, kad gausi naftos tiems dangoraižiams šil- 
dyti. Ir dar kai kas: lošdamas kortomis kalėjime turėsiu daugiau 
šansų laimėti negu tavo kazino Atlantik Sityje. 

Grinvelas, kaip vyriausias ir turintis daugiausia bendravimo 
su valdžios įstaigomis patirties, nusprendė imti pokalbio vadžias 
į savo rankas. 

— Manau, privalome per savo bendroves ir kitus atstovus dos- 
niai finansuoti Kenedžio oponento rinkimų kampaniją. Martinai, 
tu turėtum imtis jiems vadovauti. 

— Pirma nuspręskime, apie kokią pinigų sumą kalbame ir iš 
kur ją paimsime, — pasiūlė Martinas Matfordas. 

— Tarkime, apie apvalią penkių šimtų milijonų sumą, — tarė 
Grinvelas. 

— Pala, - įsikišo Odikas, — aš ką tik prakišau penkiasdešimt 
milijardų, o jūs norit, kad paaukočiau dar vieną vienetą? 

— Ką tau reiškia vienetas, Bertai? — nusišaipė Inčas. — Gal jūs, 
naftos pramonininkai, atsuksite mums nugarą? Nejaugi jūs, tek- 
sasiečiai, negalit paaukoti kažkokio sušikto šimto milijonų? 

— Televizijos eterio laikas — labai brangus, - įsiterpė Salentai- 
nas. — Iki lapkričio lieka penki mėnesiai. Jeigu norime visą tą laiką 
reklamuoti savo kandidatą, turėsime suploti krūvą pinigų. 

— Ir nemaža jų dalis atiteks tavo televizijos tinklui, — piktokai 
išrėžė Inčas, garsėjantis kaip nuožmus derybininkas. — Jūs, televizi- 
jos šulai, savo dalį atiduodate iš vienos kišenės, bet tarsi burtininkui 
lazdele mostelėjus ji atsiduria kitose jūsų kišenėse. Manau, reikia 
turėti tai galvoje, kai skaičiuosime būtiną kiekvieno mūsų indėlį. 

— Klausykite, mes kalbame apie skatikus, — tarė Matfordas ir 
visus tuo papiktino. Privatizatorius išsiskyrė lengvabūdišku požiū- 
riu į pinigus. Jam jie tebuvo telekso žinutė, dvasinę substanciją 
pernešanti iš vieno nežemiško kūno į kitą. Matfordui pinigai buvo 
kažkas netikra. Jis dovanodavo atsitiktinėms draugužėms naujutė- 
laičius mersedesus — šitaip ekscentriškai elgtis išmoko iš turtingų 
teksasiečių. Jeigu meilužė išbūdavo su juo metus, jai nupirkdavo 
daugiabutį namą, kad galėtų jį nuomoti ir nereikėtų vargti sena- 
tvėje. Kitai meilužei įtaisė namą Malibu, trečiai butą Romoje ir 
pilį provincijoje. Pavainikiui sūnui nupirko kazino Anglijoje akci- 
jų. Jam tai nieko nekainavo - jis tik pasirašė kažkokius popieriaus 
lapelius. Užtat visada turėdavo kur apsistoti keliaudamas. Šitaip 
garsiojo pastato su restoranu savininke tapo ir Džeralina Albanėzė. 
Kaip ir daugybė kitų. Pinigai Privatizatoriui nieko nereiškė. 

— Aš savo dalį sumokėjau Daku, - agresyviai pareiškė Odikas. 

— Bertai, gal įsivaizduoji aiškinąs Kongreso komisijai, kodėl 
reikia mokesčių lengvatų nattos bendrovėms? — nusišaipė Mat- 


fordas. 

— Tu neturi kitos išeities, - Odikui tarė Inčas. — Jeigu Kenedį 
išrinks prezidentu, o Kongresas jo klausys, sėsi už grotų. 

Džordžui Grinvelui vėl dingrelėjo, ar nereikėtų atsiriboti nuo 
šių žmonių. Jis juk per senas tokiems nuotykiams. Jo grūdų im- 
perijai grėsė mažesnis pavojus negu tų vyrų naftos verslovėms. 
Naftos magnatai pernelyg akiplėšiškai rėmė prie sienos vyriausybę, 
kad gautų pasakišką pelną. Jis su savo grūdų verslu stengėsi laiky- 
tis nuošaliai, likti nepastebimas. Visuomenė nežinojo, kad visus 
pasaulio aruodus valdo vos penkios šešios privačios bendrovės. 
Grinvelas baiminosi, kad toks karingai nusiteikęs karštakošis kaip 
Bertas Odikas gali jiems visiems pridaryti didelių nemalonumų. 
"Tačiau senam turtuoliui patiko Sokrato klubas — savaitiniai semi- 
narai su įdomiomis diskusijomis apie tai, kas vyksta pasaulyje, trik 
trak ir bridžas. Tačiau jis nebedegė troškimu žūtbūt pranokti kitus. 

— Klausyk, Bertai, — kreipėsi Inčas, — ką naftos pramonei 
reiškia kažkoks sušiktas vienetas? Jūs, vyručiai, jau šimtą metų 
maunate Amerikos liaudžiai paskutines kelnes vengdami mokėti 
mokesčius. 

— Užteks malti liežuviais, — nusijuokė Martinas Mattordas. — 
Mes visi įkliuvę į šitą bėdą ir, jeigu Kenedis bus išrinktas, visiems 
mums šakės. Užmirškite pinigus — eikime prie reikalo. Pasvarsty- 
kime, kaip šioje rinkimų kampanijoje pulti Kenedį. Gal apkal- 
tinkime laiku nesiėmus veiksmų ir neužkirtus kelio tos atominės 
bombos sprogimui? O kaip tas faktas, kad žmonai mirus jis ne- 
bendrauja su jokia moterimi? Gal slapta kruša mergas Baltuosiuo- 
se rūmuose kaip kadaise jo dėdė Džekas? Turi juk būti milijonai 
dalykų, dėl kurių būtų galima prie jo prikibti. O kaip jo patarėjai? 
Žodžiu, darbo mums per akis. 

Jo žodžiai privertė visus susimąstyti. 

— Jokios moters jis neturi, — tarė Odikas. — Aš jau išsiaiškinau. 
Gal jis „pydaras“? 

— Na ir kas? — paprieštaravo Salentainas. Tarp garsiausių jo 
televizijos tinklo žvaigždžių buvo nemažai gėjų, tad jis jautriai 
reaguodavo į kalbas šia tema. Odiko tonas jį įžeidė. 

Netikėtai šiam į pagalbą atėjo Luisas Inčas. 

— Liaukis, - liepė Salentainui, - žmonėms nė motais, kad koks 
tavo komikas yra gėjus, bet Jungtinių Valstijų prezidentas — visai 
kas kita. 

— Ateis laikas, kai publikai bus nė motais ir tai, kad preziden- 
tas žydras, — balsu svarstė Salentainas. 

— Mes negalim laukti, - priminė Matfordas. — Be to, preziden- 
tas — ne žydras. Jis tik miega sekso žiemos miegu. Manau, tikslin- 
giausia būtų bandyti jam pakenkti per patarėjus, — kiek pamąstęs 
tarė: — Prašiau tam tikrų žmonių, kad pasidomėtų teisingumo mi- 
nistru Kristianu Kli. Kaip viešas asmuo jis laikosi pernelyg paslap- 
tingai. Labai turtingas, turtingesnis negu mano Žmonės. Žinau, 
vogčia mečiau akį į jo banko popierius. Neišlaidauja, nesvetimo- 
teriauja, narkotikų nevartoja — tie dalykai būtų matyti iš sąskai- 
tų. Puikus teisininkas, bet teisė jo beveik nedomina. Neužsiima 
labdara ar kokiais kitais gerais darbais. Mūsų žiniomis, atsidavęs 
Kenedžiui ir saugo jį taip puikiai, kad tiesiog negali atsistebėti. 
Bet rinkimuose tai Kenedžiui tik kliudys, nes Kli neleidžia jam 
pasirodyti viešumoje. Jei būtų mano valia, stengčiausi pakenkti 
Kenedžiui per Kli. 

— Kli dirbo CŽV, ėjo aukštas pareigas Operacijų skyriuje, — 
prisiminė Odikas. — Girdėjau apie jį keistų istorijų. 

— Gal galėtume išpešti iš jų kokios naudos? — svarstė balsu 
Mattordas. 

— Kas iš tų nuogirdų? — paprieštaravo Odikas. — O iš CŽV 
bylų nieko neištrauksi, kol ten tvarkosi tas Tapis. 

— Netyčia sužinojau, — abejingai tarė Grinvelas, — kad prezi- 
dento administracijos vadovas Dazis gyvena ne itin dorai. Nesu- 
taria su žmona, susitikinėja su mergina. 

Velnias, mintyse nusikeikė Matfordas, reikia nusukti kalbą ki- 
tur. Džeralina Albanėzė viską jam papasakojo apie Kristiano Kli 
grasinimą. 

— Pernelyg nereikšmingi dalykai, — tarė jis. — Ką laimėtume, 
net jeigu priverstume Dazį atsistatydinti? Žmonės niekada nenu- 
sistatytų prieš prezidentą vien todėl, kad jo patarėjas dulkina mer- 
gą — nebent būtų ją išžaginęs ar seksualiai prie jos priekabiavęs. 

— Ką gi, duosime tai merginai milijoną žalių, tegul visa gerkle 
klykia, kad jisai ją išprievartavo, — pasiūlė Odikas. 

— Neišdegs, —- nesutiko Matfordas. — Niekas nepatikės, kad jis 
ją išžagino, kai dulkinosi trejus metus ir apmokėdavo jos sąskaitas. 

Šauniausiai pasiūlė Džordžas Grinvelas: 

— Turime sutelkti dėmesį į atominės bombos sprogimą Niu- 
jorke. Manau, Džincui ir Lambertinui reikia imtis žygių sudaryti 
Atstovų Rūmų ir Senato komisijas šiam klausimui tirti ir apklausti 
valdžios pareigūnus. Net jeigu komisijos nieko konkretaus ne- 
išsiaiškins, sutapimų šioje istorijoje taip gausu, kad žiniasklaida 
negalės atsidžiaugti. Štai kur turi panaudoti visą savo įtaką, — tarė 
Salentainui. — Čia mūsų didžiausia viltis. Dabar siūlau visiems 
kibti į darbą, — ir kreipėsi į Matfordą: — Steik rinkimų štabus. Už- 
tikrinu — iš manęs šimtą milijonų gausite. Mano galva, tie pinigai 
bus labai išmintingai investuoti. 

Visiems išsiskirsčius Bertas Odikas vienintelis manė, kad reikia 
imtis radikalesnių priemonių. 


Tuoj po susirinkimo Lorensą Salentainą išsikvietė prezidentas 
Fransis Kenedis. Įėjęs į Ovalinį kabinetą Salentainas pamatė tei- 
singumo ministrą Kristianą Kli ir dar labiau sunerimo. Jokių 
mandagumo frazių neišgirdo. Kenedis nebuvo nusiteikęs Žavėti, 
veikiau už kažką keršyti. 

— Pone Salentainai, — kreipėsi prezidentas, — nenoriu kalbėti 
užuolankomis, būsiu visiškai atviras. Mudu su teisingumo minis- 
tru ponu Kli svarstėme, ar nepatraukus jūsų televizijos tinklo ir 
kitų baudžiamojon atsakomybėn pagal įstatymą Dėl reketininkų 
veikiamų ir korumpuotų organizacijų. Jis mane įtikino, kad to- 
kia priemonė būtų pernelyg griežta. Konkretūs kaltinimai tokie: 
jūs su kitomis didelėmis žiniasklaidos korporacijomis surengėte 
sąmokslą siekdami nušalinti mane nuo prezidento pareigų. Jūs 
rėmėte Kongresą skelbiant man apkaltą. 

— Mūsų kaip žiniasklaidos priemonių bendrovės pareiga — in- 
formuoti visuomenę apie politinius įvykius, — atsakė Salentainas. 

— Nemalk šūdo, Lorensai, — šaltai pertarė jį Kli. — Jūs, vyru- 
čiai, norėjote sudraskyti mus į gabalus. 

— Kas buvo, tas buvo, - tarė Kenedis. - Žvelkime į ateitį. Jūs, 
žiniasklaidos bendrovės, gyvenote be rūpesčių daug metų, net iš- 
tisus dešimtmečius. Aš neleisiu, kad korporacijos rodytų savo galią 
per šios šalies žiniasklaidos priemones. Nuo šiol televizijos stotys 
galės valdyti tik televizijos bendroves, bet ne knygų ir žurnalų 
leidyklas, ne laikraščius, ne kino studijas ir ne kabelinės televizijos 
bendroves. Dabar televizija turi per daug galios, rodo per daug 
reklamos — tuos dalykus mes ribosime. Noriu, kad praneštumėte 
šią žinią savo draugams. Per apkaltos procedūrą jūs nusižengėte 
įstatymams ir neleidote Jungtinių Valstijų prezidentui pasirodyti 
per televiziją. Daugiau to niekados nebebus. 

Salentainas atsakė prezidentui nemanąs, kad Kongresas leistų 
jam įvykdyti šiuos ketinimus. 

— Šis Kongresas neleis, — nusišypsojo Kenedis, — bet lapkritį 
įvyks rinkimai. Aš sieksiu būti perrinktas ir pasistengsiu, kad į 
Kongresą patektų mano pažiūrų žmonės. 

Lorensas Salentainas grįžo pas kitus televizijos stočių savinin- 
kus ir perdavė jiems prastas naujienas. 

— Mums lieka dvi išeitys, - apibendrindamas kalbėjo jis, - ga- 
lime pradėti remti prezidentą — pritarti jam nušviesdami jo veiks- 
mus ir politiką. Kita galimybė - likti laisviems, nepriklausomiems 
ir jam priešintis, kai manysime, kad to reikia, — kiek partylėjęs 
kalbėjo toliau: — Šis metas mums labai pavojingas. Ne vien to- 
dėl, kad galime netekti pelno ar sulaukti veiklą ribojančių teisės 
aktų. Kenedis, jeigu veiks gana ryžtingai, gali net atimti iš mūsų 
licencijas. 

To jau buvo per daug! Jie neįstengė net įsivaizduoti prarasią 
licencijas. Taip turėjo jaustis pirmieji kolonistai Amerikos vaka- 
ruose, kai valdžia atėmė iš jų sklypus. Licencijas visada skirstė ir 
laisvai. naudotis eteriu leisdavo tokie kaip Salentainas, taigi dabar 
šitiems televizijos tinklų savininkams atrodė, kad tai jų prigimtinė 
teisė. Jie nusprendė nepataikauti Jungtinių Valstijų prezidentui — 
jie liksią laisvi ir nepriklausomi. Be to, parodys žmonėms, kad 

Kenedis kelia didžiulę grėsmę demokratiniam Amerikos kapita- 
lizmui — be abejonės, taip ir yra. Šį sprendimą Salentainas praneš 
įtakingiausiems Sokrato klubo nariams. 

Salentainas ištisas dienas svarstė, kaip savo žiniasklaidos tin- 
kle pradėti televizijos kampaniją prieš prezidentą. Ji turės būti 
užmaskuota, nes Amerikos visuomenė nemėgsta smūgių Žemiau 
juostos. Jeigu puolantieji atvirai mosuos kuokomis, liaudis nuo 
jų nusigręš. Viskas turi vykti įstatymiškai, nes Amerikos visuome- 
nė tiki įstatymų galia, nors pagal nusikaltimų statistiką pirmauja 
pasaulyje. 

Todėl Salentainas veikė atsargiai. Pirmiausia nusprendė pasi- 
telkti į pagalbą Kasandrą Čat, visoje šalyje rodomos, didžiausią 
reitingą turinčios pokalbių laidos vedėją. Aišku, visų savo ketini- 
mų negalėjo jai atskleisti: populiarūs laidų vedėjai labai nemėgo, 
kai kas nors atvirai bandydavo mokyti, ką jie turi daryti. Bet po- 
puliarūs jie tapo dar ir todėl, kad mokėjo rasti bendrą kalbą su 
aukščiausiąja vadovybe. Kasandra Čat, be abejo, mokėjo. 

Salentainas pastaruosius dvidešimt metų padėjo jai daryti 
karjerą. Jis pažinojo ją tada, kai vedė ankstaus ryto žinių laidą, 
kai paskui pradėjo komentuoti vakaro žinias. Karjeros ši moteris 
visada siekė tiesiog begėdiškai. Visi žinojo, kad kartą ji griebė už 
atlapų valstybės sekretorių ir prapliupo ašaroti: girdi, jeigu neduos 
jai dviejų minučių interviu, ją išmes iš darbo. Meilikaudama, ber- 
dama komplimentus ir net šantažuodama prikalbindavo garseny- 
bes dalyvauti geriausiu metu rodomoje jos pokalbių laidoje, o tada 
negailestingai užsipuldavo asmeniškais, net vulgariais klausimais. 
Salentainas manė, kad Kasandra Cat — nemandagiausias iš jam 
pažįstamų televizijos verslo žmonių. 

Vyras pasikvietė ją vakarienės į savo namus, mat jam patiko 
nemandagių Žmonių draugija. 

Kai Kasandra kitą vakarą atėjo, Salentainas montavo vaizda- 
juostę. Jis atsivedė viešnią į darbo kambarį su naujausia vaizdo, te- 
levizijos ir montavimo aparatūra, valdoma nedidelių kompiuterių. 

— Po velnių, Lorensai, negi man vėl teks žiūrėti, kaip montuoji 
„Vėjo nublokštus“? — atsisėdusi ant taburetės paklausė Kasandra. 

Užuot atsakęs, jis atnešė jai taurelę gėrimo iš nedidelio baro 
kambario kampe. 

Salentainas turėjo pomėgį. Jis imdavo kokio nors filmo vaizda- 
juostę (buvo surinkęs šimto geriausių, jo manymu, per visą kino 
istoriją sukurtų kino juostų kolekciją), sumontuodavo iš naujo ir 
šitaip pagerindavo. Net jo mėgstamiausiuose filmuose pasitaiky- 
davo scena ar dialogas, kurie jam atrodydavo nevykę ar nereika- 
lingi. Dabar jo svetainės knygų spintoje buvo tvarkingai sudėta 
šimtas geriausiųjų — kiek trumpesni negu originalai, užtat tobuli. 
Kai kurių filmų jis net nukirpo jam nepatinkančias pabaigas. 

Valgydami tarno atneštą vakarienę juodu kalbėjosi apie būsimas 
jos laidas. Kasandrą Čat ši tema visada gerai nuteikdavo. Ji papa- 
sakojo Salentainui savo planus apsilankyti pas arabų šalių vadovus, 
paskui suvesti juos laidoje su Izraelio prezidentu. Dar ji surengsianti 
diskusijų laidą su trijų Europos valstybių ministrais pirmininkais. 
Be to, degė nekantrumu nuskristi į Japoniją ir paimti interviu iš im- 
peratoriaus. Salentainas kantriai klausėsi. Kasandra Čat sirgo didy- 
bės manija, bet retkarčiais sugalvodavo pribloškiančių sprendimų. 

Galop Salentainas pertarė ją lyg ir juokais paklausdamas: 

— Kodėl tau nepasikvietus prezidento Kenedžio? 

Kasandrai iškart sugedo nuotaika. 

— Jis niekada nesutiks po to, ką jam iškrėtėme. 

— Taip, viskas baigėsi nekaip, — sutiko Salentainas. — Bet jeigu 
negali pasikviesti Kenedžio, kodėl nesurengi laidos su jo oponen- 
tais? Gal tegul Atstovų Rūmų pirmininkas Džincas ir senatorius 
Lambertinas išdėsto savo požiūrį į tai, kas įvyko? 

— Ak, tu suktas niekšeli! — šypsodamasi tarė Kasandra Cat. — 
Jie pralošė. Jie nevykėliai ir Kenedis per rinkimus suraitys juos 
kaip šiltą vilną. Ko man kviesti į savo laidą pralaimėjusiuosius? 
Kas, velniai rautų, norėtų matyti televizoriaus ekrane nevykėlius? 

— Džincas man sakė, kad jie turi labai svarbios informacijos 
apie atominės bombos sprogimą, — atsakė Salentainas, — galbūt 
įrodančios, kad prezidento administracija nedovanotinai delsė ir 
nesiėmė veiksmų. Radioaktyviųjų medžiagų paieškos komandos, 
jeigu būtų buvusios deramai panaudotos, galėjo rasti bombą prieš 

jai sprogstant. Kongreso nariai tai išklotų tavo laidoje. Viso pasau- 
lio laikraščiai rašytų apie tave pirmuose puslapiuose. 

Kasandra Čat neteko žado, paskui ėmė juoktis. 

— Dievuliau... Aišku, įvyko siaubingas dalykas, bet klausan- 
tis tavęs man kilo pirmas klausimas, kurį pateiksiu tiems dviem 
nevykėliams: „Ar jūs nuoširdžiai tikite, kad Jungtinių Valstijų 
prezidentas kaltas dėl dešimties tūkstančių žmonių, žuvusių per 
atominės bombos sprogimą Niujorke?“ 

— Labai geras klausimas, — pagyrė Salentainas. 


Birželį Bertas Odikas asmeniniu lėktuvu atskrido į Šerhabeną ap- 
tarti su sultonu Dako atstatymo reikalų. Sultonas priėmė jį kaip 
karališkąjį asmenį, su šokėjomis ir gardžiais valgiais. Jis sukvietė 
tarptautinio finansinio konsorciumo atstovus, pageidaujančius in- 
vestuoti pinigus į naująjį Daką. Odikas visą savaitę puikiai leido 
laiką tuo pat metu bandydamas sukrapštyti vieną kitą vienetą. Vis 
dėlto didžiausia finansinė našta guls ant jo naftos korporacijos ir 
Šerhabeno sultono pečių. 

Paskutinį Odiko viešnagės vakarą, pasibaigus vakarienei, Mo- 
robis įsakė visiems tarnams ir asmens sargybiniams išeiti, tad juo- 
du vieni liko sultono rūmų salėje. 

— Manau, laikas eiti prie tikrojo reikalo, — nusišypsojęs Odikui 
tarė sultonas, kiek patylėjo ir pridūrė: — Ar atvežėte, ko prašiau? 

— Turite suprasti vieną dalyką, — atsakė Odikas. — Aš nenoriu 
pakenkti savo tėvynei. Tiesiog turiu atsikratyti to šunsnukio Ke- 
nedžio, antraip atsidursiu už grotų. Jis bandys arknisti visas mūsų 
sandorių per pastaruosius dešimt metų smulkmenas. Taigi tai, ką 
darau, jums labai į naudą. 

— Suprantu, — lipšniai tarė sultonas. — Kažin ar kam pavyks 
įžvelgti būsimų įvykių ir mudviejų sąsają. Ar viską padarėte, kad 
niekas nesuprastų, jog dokumentus parūpinote jūs? 

— Be abejo, — atsakė Bertas Odikas ir padavė odinį porttelį, 
kurį buvo pasidėjęs šalia. Sultonas jį paėmė ir ištraukė aplanką su 
nuotraukomis ir schemomis. 

Morobis viską peržiūrėjo. Nuotraukose užfiksuotas Baltųjų 
rūmų vidus, schemose buvo matyti, kur įvairiose pastato dalyse 
išsidėstę kontrolės postai. 

— Medžiaga nepasenusi? — paklausė sultonas. 

— Deja, — atsiduso Bertas Odikas, — kai Kenedis prieš trejus 
metus tapo prezidentu, Kristianas Kli, FTB ir Slaptosios tarnybos 
galva, daug ką rūmuose pakeitė. Jis pristatė dar vieną aukštą ir 
įrengė ten gyvenamąsias patalpas prezidentui. Tas ketvirtas aukštas 
yra nelyginant plieninė dėžė. Niekas nežino, kaip ten kas įrengta, 
jie kaip įmanydami viską slepia nuo žmonių. Ten patenka tik ar- 
timiausi prezidento patarėjai ir draugai. 

— Gal pravers ir tai, ką davėt, — tarė sultonas. 

— Tikėkimės. Aš galiu padėti pinigais. Reikia veikti skubiai, 
pageidautina — kol Kenedžio neperrinko antrai kadencijai. 

— Pirmajai šimtinei pinigai niekada neprošal, — atsakė sulto- 
nas. — Pasirūpinsiu, kad jinai juos gautų. Bet privalot suprasti: tie 
žmonės — ne kokie samdomi žudikai, jie vadovaujasi grynai savo 
įsitikinimais. Taigi jie turės manyti, kad pinigus gauna iš manęs, 
žmogaus, vadovaujančio mažai, engiamai valstybei, — jis nusišyp- 
sojo. — Po to, kai buvo sugriautas Dakas, manau, Šerhabeną gali- 
ma laikyti tokia. 

— Priminėte man dar vieną klausimą, kurio atvykau aptarti. 
Sugriovus Daką mano bendrovė prarado penkiasdešimt milijardų 
dolerių. Manau, turėtume peržiūrėti naftos kainas, dėl kurių su- 
tarėme paskutinį kartą. Man jos ganėtinai nepalankios. 

Sultonas nusijuokė, bet draugiškai. 

— Pone Odikai, — tarė jis, - daugiau negu penkiasdešimt metų 
Amerikos ir Didžiosios Britanijos naftos bendrovės plėšė naftą iš 
arabų šalių. Jūs elgdavotės tiesiog gėdingai: neraštingiems klajo- 
klių genčių šeichams mokėdavote centus, o patys susišluodavote 
milijardus. O dabar jūs ir jūsų tautiečiai piktinatės, kai prašome 
už naftą tiek, kiek ji iš tikrųjų verta. Argi mes purkštaujame, kai 
jūs lupate devynis kailius už naftos gavybos įrangą ir technologi- 
jas? Bet gana: nuo šiol turėsite mokėti tiek, kiek pridera, net jeigu 
manysite, kad mes bandome jus išnaudoti. Prašyčiau neįsižeisti, 

bet aš net galvojau prašyti jūsų pakeisti naftos kainas, numatytas 
naujausiame mūsų sandoryje, į didesnes. 

Juodu perprato vienas kitą, matė, kad jų sielos giminingos: 
abu negalėjo praleisti progos pasiderėti, todėl dabar draugiškai 
vienas kitam nusišypsojo. 

— Mavyt, amerikiečių vartotojams teks apmokėti sąskaitą už 
savo pačių išsirinktą pamišėlį prezidentą, — tarė Odikas. — Nors 
man labai nemalonu, kad turėsiu ją pateikti. 

— Nemalonu, bet teks, — patikino sultonas, — juk esate versli- 
ninkas, ne politikas. 

— Netrukus tapsiantis kaliniu, — nusijuokė Odikas. - Nebent 
man pasisektų ir Kenedis pranyktų. Supraskite mane teisingai: dėl 
tėvynės padaryčiau viską, bet aš nieku gyvu nesileisiu stumdomas 
politikų. 

Sultonas pritariamai linktelėjo. 

— Kaip ir aš nesileisčiau stumdomas savo parlamento. 

Jis suplojo delnais kviesdamas tarnus ir kreipėsi į Odiką: 

— Manau, metas mums atsipūsti. Užteks tų bjaurių kalbų apie 
valdžią ir galią. Mėgaukimės gyvenimu, kol dar galime. 

Netrukus sėdo prie gausaus vaišių stalo. Odikui patikdavo 
arabiški patiekalai, ne taip kaip kiti amerikiečiai, jis niekuo ne- 
sidygėdavo. Avies galva ir net akis jam būdavo toks pat įprastas 
patiekalas kaip kitam duona. 

— Jeigu prireiks pinigų kokiam kilniam tikslui, — tarė sulto- 
nui, — galiu susitarti, kad juos pervestų toks šaltinis, kurio nebū- 
tų įmanoma atsekti. Man labai svarbu, kad imtumėtės žygių dėl 
Kenedžio. 

— Visiškai jus suprantu, — patikino Morobis. - Užteks kalbų 


apie reikalus. Esate čia svečias, tad mano pareiga jus užimti. 


Anė slapstėsi pas savo artimuosius Sicilijoje ir nustebo, kai ją pa- 
kvietė susitikti su kitais Šimtinės nariais. 

Susitiko Palerme. Tuos du jaunuolius pažinojo iš tų laikų, kai 
visi trys studijavo Romos universitete. Jai visada labai patikdavo 

vyresnysis, dabar kokių trisdešimties Džankarlas. Aukštas, gunk- 
telėjęs, nešiojantis akinius auksiniais rėmeliais. Jis turėjo moks- 
lininko gyslelę ir būtų galėjęs tapti garsiu etruskų studijų prote- 
soriumi. Bendraudamas su draugais būdavo švelnus ir geraširdis. 
Na o smurtininku tapo todėl, kad nekentė žiaurios ir nelogiškos 
kapitalistinės santvarkos. 

Kitas Pirmosios šimtinės narys studijų metais universitete gar- 
sėjo kaip kairuolių agitatorius. Šis rėksnys, bet puikus oratorius, 
mėgdavo kurstyti minias smurtauti, o pats likdavo nuošalyje. Vai- 
kinas pasikeitė, kai jį sulaikė ir nuožmiai tardė specialusis policijos 
kovos su terorizmu būrys. Pasak Anės, jam išmušė iš galvos visas 
kvailystes. Negailestingai - mėnesį teko gulėti ligoninėje. Nuo to 
laiko Salu, toks buvo jo vardas, savo įsitikinimus įrodinėdavo ne 
kalbomis, o darbais. Galop jį priėmė į Pirmąją „Smurto Kristų“ 
šimtinę. 

Dabar Džankarlas ir Salu slapstydamiesi nuo kovos su tero- 
rizmu pajėgų gyveno pogrindyje. Taigi šį susitikimą suorganizavo 
laikydamiesi visų atsargumo priemonių. Anei buvo liepta atvykti 
į Palermą ir apžiūrinėti miesto įžymybes, kol ją užkalbins ryšinin- 
kas. Antrą dieną krautuvėlėje prie jos priėjo moteris, vardu Livija, 
ir nusivedė į nedidelį restoraną. Ten jos buvo vienintelės lankyto- 
jos. Tada restoraną užrakino. Jo savininkai ir padavėjai neabejoti- 
nai priklausė tai pačiai teroristų grupuotei. Iš virtuvės išėjo Džan- 
karlas ir Salu. Džankarlas buvo apsitaisęs kaip vyriausiasis virėjas, 
jo akys šelmiškai blizgėjo. Vyras atnešė didžiulį dubenį spagečių, 
juodai nudažytų kalmarų rašalu. Salu ėjo iš paskos su kraitele. Joje 
matėsi sezamais apibarstyta gelsva duona ir butelis vyno. 

Ketvertas — Anė, Livija, Džankarlas ir Salu — sėdo pietauti. 
Džankarlas įdėjo visiems spagečių, padavėjas atnešė salotų, lėkštę 
rausvo kumpio ir gabalą sūrio. 

— Neturime mirti badu vien todėl, kad kovojame už geresnį 
pasaulį, - pajuokavo Džankarlas. Jis šypsojosi ir atrodė visiškai 
ramus. 

— Arba iš troškulio, — pilstydamas vyną pridūrė Salu. Buvo 
matyti — jis nervinasi. 

Moterys neprieštaravo, kad jas aptarnauja. Kaip ir reikalavo 
revoliucionierių kodeksas, jos nesistengė rodyti esančios silpnosios 
lyties atstovės, bet vyrų elgesys kėlė šypseną: juk atėjo čia tam, kad 
gautų jų nurodymus. 

Bevalgant Džankarlas prašneko apie tai, ko jie čia susirinko. 

— Judvi elgėtės labai gudriai, — pagyrė jis. — Atrodo, niekas 
neįtaria, kad dalyvavote Velykų operacijoje. Todėl buvo nuspręsta 
abi įtraukti į naują užduotį. Esate puikios kovotojos. Turite patir- 
ties ir, svarbiausia, ryžto. Todėl ir pasikvietėme. Bet turiu įspėti: 
ši operacija pavojingesnė už velykinę. 

— Ar jau siūlytis savanorėmis prieš išgirstant operacijos smul- 
kmenas? — paklausė Livija. 

— Taip, — iškart atsakė Salu. 

— Jūs niekaip negalit pamiršti tų kvailų formalumų: „Ar su- 
tinkate eiti savanorėmis?“ Gal manot, kad atėjom čia šitų sumau- 
tų spagečių? Jeigu atėjome, vadinasi, siūlomės savanorėmis. Taigi 
klok, koks reikalas. 

Džankarlas mintyse nusišypsojo. 

— Aišku, aišku, — sulinksėjo jis ir neskubėdamas valgė toliau. 
Po kurio laiko mąsliai tarė: - Beje, spagečiai visai skanūs. 

Visi nusijuokė, o kai nutilo, jis paaiškino: 

— Operacija nukreipta prieš Jungtinių Amerikos Valstijų prezi- 
dentą. Jį reikia likviduoti. Ponas Kenedis kaltina mūsų organizaciją 
susprogdinus atominę bombą jo šalyje. Vyriausybė sudarė specialius 
būrius, kurie persekios mus visame pasaulyje. Aš ką tik grįžau iš susi- 
rinkimo, jame mūsų draugai iš įvairių šalių nusprendė mums talkinti. 

— Amerikoje mums neįmanoma veikti, — atsakė Livija. — Iš kur 
gautume pinigų, per ką palaikytume ryšį, kaip rastume konspi- 
racinių būstų ir užverbuotume reikiamus žmones? O svarbiausia, 
kas pateiktų žvalgybos duomenis? Amerikoje neturėtume jokio 
pagrindo po kojomis. 

— Pinigai — ne kliūtis, — atsakė Salu. —- Lėšų mums parūpins. 
Talkininkų atsiras, apie operaciją jie žinos labai mažai. 

— Livija, tu vyksi pirma, — tarė Džankarlas. - Amerikoje tu- 
rime slaptų rėmėjų, labai įrakingų žmonių. Jie padės tau rasti 

konspiracinių namų ir ryšininkų. Pinigus galėsi imti iš tam tikrų 
bankų. O tu, Ane, vyksi vėliau ir vadovausi operacijai. Taigi tau 
teks sunkiausia dalis. 

Anė netvėrė džiaugsmu. Pagaliau ji vadovaus operacijai! Paga- 
liau ji pasieks Romeo ir Jabrilio lygį! 

Jos mintis nutraukė Livijos balsas: 

— Kokios mūsų galimybės? 

— Tavo — puikios, Livija, — patikino Salu. — Jeigu jie suuos apie 
mūsų operaciją, tave paliks laisvėje, kad galėtų susemti visus daly- 
vius. Kai Anė ims veikti, tu jau būsi grįžusi į Italiją, — jis pasisuko 
į Anę. — Taip, Ane, tu rizikuosi daugiau. 

— Suprantu, — atsakė Anė. 

— Tiek ir aš suprantu, — tarė Livija. - Klausiau, kokios mūsų 
galimybės sėkmingai įvykdyti operaciją? 

— Labai menkos, — pripažino Džankarlas. — Bet net jeigu ope- 
racija nenusiseks, mes laimėsime — įrodysime, kad tą bombą su- 
sprogdinome ne mes. 

Iki vakaro jie aptarinėjo operacijos planus, slaptažodžius ir 
kaip reikės palaikyti ryšį. 

Baigė jau temstant. Anė uždavė klausimą, tarsi visą tą laiką 
kabėjusį ore: 

— Sakykit, blogiausiu atveju užduotį turės vykdyti mirtininkas? 

Salu nudelbė akis. Džankarlas romiai pažiūrėjo į Anę ir link- 
telėjo. 

— Galbūt. Bet sprendimą turėsi priimti tu, ne mes. Romeo su 
Jabriliu vis dar gyvi ir mes tikimės juos išvaduoti. Prižadu, kad 
stengtumės išvaduoti ir tave, jei įkliūtum. 

KRiIsTIANO Kcr žinioje esantis specialus FTB dalinys, pasi- 
telkęs į pagalbą kompiuterius, sekė Sokrato klubo ir Kongreso 
narius. Kiekvieną rytą Kli pirmiausia peržiūrėdavo gautus sekimo 
pranešimus. Jis vienas naudojosi kompiuteriu, į kurį suplaukdavo 
visa informacija, vienas težinojo asmeninių bylų kodus. 

Tą rytą atsidarė Deivido Džatnio ir Kraiderio Koulo bylą. Kli 
labai pasitikėjo savo nuojauta, o ji jam kuždėjo, kad iš Džatnio 
gali laukti nemalonumų. Dėl Koulo nebereikėjo jaudintis: jau- 
nuolis tapo entuziastingu baikeriu ir nusisuko sprandą trenkęsis į 
uolą prie Provo miesto Jutos valstijoje. Kli įdėmiai žiūrėjo į vaizdą 
ekrane — į jausmingą veidą, tamsias, giliai įsodintas akis. Gražus 
veidas jaunuolį apėmus emocijoms staiga tapdavo bauginamai at- 
šiaurus. Kas dėl to kaltas — šlykštūs jausmai ar veido bruožai? Kli 
žmonės sekė Džatnį, bet ne itin akylai, nes jokių įrodymų nebuvo, 
vien Kli nuojauta. Perskaitęs kompiuteryje pranešimus Kristianas 
Kli pajuto pasitenkinimą. Deividas Džatnis, tas bjaurus šliužas, 
pramušė kiaušinio lukštą ir repečkojosi lauk. 


Deividas Džatnis šovė į Luisą Inčą dėl jaunos moters Irenos Fle- 
čer. Ji netvėrė džiaugsmu, kad buvo pasikėsinta į Inčo gyvybę, bet 
moteris taip ir nesužinojo, kad šūvį paleido jos meilužis. O juk 


KETVIRTASIS KENEDIS + 295 


Irena kiekvieną dieną maldaudavo jo pasakoti jai savo stipriausius 
išgyvenimus. 

Juodu susipažino geriausia duona Amerikoje garsėjančioje Fio- 
mos kepykloje Montanos aveniu, kur ji dirbo pardavėja. Deividas 
ten pirkdavo sausainių ir bandelių. Kai Irena jį aptarnaudavo, jis 
ją šnekindavo. Vieną kartą ji paklausė: 

— Gal nueitume kartu pavakarieniauti? Aš galėčiau susimokėti. 

Deividas nusišypsojo jai. Ji nebuvo tipiška Kalifornijos blondi- 
nė. Dailaus apskrito veido, ryžtingo žvilgsnio, apkūnoka, ji atrodė 
jam kiek per sena - kokių dvidešimt penkerių. Bet moteris traukė 
gyvai spindinčiomis žaliomis akimis ir tuo, kad protingai kalbė- 
davo, todėl jis sutiko. Be to, po teisybei, vaikinas jautėsi vienišas. 

Tarp jų užsimezgė draugiškas, kiek paviršutiniškas romanas, 
nes Irena Elečer neturėjo nei laiko, nei noro rimtesniems santy- 
kiams. Ji augino penkerių metų sūnų ir gyveno motinos namuose. 
Labai aktyviai reiškėsi vietos politikoje ir nepaprastai domėjosi 
Rytų religijomis kaip ir dažnas Pietų Kalifornijos jaunuolis. Dža- 
tniui pažintis su Irena paįvairino gyvenimą. Ji dažnai atsivesdavo 
sūnelį Kambelį į pasimatymus ir, jeigu jie užsitęsdavo iki vėlumos, 
tiesiog susupdavo jį į indėnišką antklodę, paguldydavo miegoti 
ant grindų, o pati liaupsindavo kokį kandidatą į politines pareigas 
ar ką tik atvykusį aiškiaregį iš Tolimųjų Rytų. 

Džarnis laikė ją idealia pora — juodu neturėjo nieko bendra. 
Jis nekentė religijos ir šlykštėjosi politika. Irena nemėgo tilmų, ją 
domino tik knygos apie egzotiškas religijas ir kairuoliškos studi- 
jos. Bet jiedviem reikėjo draugijos, nes abu jautė tuštumą, kurią 
užpildyti galėjo tik kitas. Mylėdavosi kiek atsainiai, galima sakyti, 
kaip draugai. Kartais glamonėjantis Irena parodydavo šiek tiek 
švelnumo, bet paskui jo beveik gėdydavosi. 

Juodu artino ir tai, kad Irena mėgo kalbėti, jaunuolis labiau 
buvo linkęs tylėti. Gulint lovoje moteris ištisas valandas šnekėda- 
vo, o Deividas klausydavosi. Kartais ji kalbėdavo apie įdomius da- 
lykus, kitąsyk apie nuobodžius. Įdomi tema būdavo nesiliaujanti 
nekilnojamojo turto magnatų ir smulkių būsto nuomotojų Santa 
Monikoje kova. Deividas tuos dalykus suprasdavo. Jis mylėjo šį 

miestą. Dviaukščiai namai, vienaukštės krautuvėlės ir ispaniško 
stiliaus vasarnamiai čia neužstojo dangaus, čia jutai ramybę ir ta- 
vęs neslėgė bažnyčios, panašios į mormonų maldos namus jo gim- 
toje Jutos valstijoje. Vaikinui labai patiko prieš akis atsiveriantis 
bekraštis Ramusis vandenynas — čia jo neužstojo stiklo ir betono 
dangoraižiai. Ireną jis laikė didvyre, nes ji kovėsi už tai, kad visa 
tai išsaugotų, apgintų nuo godžių nekilnojamojo turto valdytojų. 

Moteris pasakodavo apie savo guru iš Indijos ir leisdavo įrašus 
su jų pamokymais. Tie guru buvo kur kas malonesni ir sąmo- 
jingesni negu rūstūs mormonų seniūnai, kurių jis klausydavosi 
vaikystėje, be to, jų tikėjimas atrodė poetiškesnis, stebuklai — ty- 
resni, dvasingesni, nežemiškesni negu garsiosios mormonų aukso 
plokštės ir angelas Moronis*. Bet apskritai paėmus, tie Irenos mo- 
kytojai jam buvo ne mažiau nuobodūs, mat irgi ragino atsisakyti 
šio pasaulio malonumų ir sėkmės vaisių — vieno ir kito Džatnis 
visa širdimi troško. 

Irena taukšdavo be perstojo. Ji pasiekdavo vos ne ekstazę kal- 
bėdama net apie paprasčiausius dalykus. Skirtingai negu Džatniui, 
jos gyvenimas, kad ir koks nuobodus, atrodė kuo prasmingiausias. 

Kartais, kai Irena įsijausdavo ir visą valandą narstydavo savo 
jausmus, vaikinui imdavo atrodyti, kad jinai — žvaigždė danguje, 
vis didesnė ir skaistesnė, o jis pats krinta į bedugnę juodąją skylę, 
bet ji to nė nepastebi. 

Deividui dar patiko, kad Irena nešykšti materialinių gėrybių, 
bet jausmus rodo santūriai. Ji niekados nesielvartaudavo, nepasi- 
duodavo juodai nevilčiai. Jos žvaigždė niekada neblėsdavo, tik dar 
ryškiau sušvisdavo, ir jis būdavo už tai dėkingas. Džatnis nenorė- 
jo, kad ji skendėtų tamsoje drauge su juo. 

Vieną vakarą juodu išėjo pasivaikščioti į paplūdimį prie Mali- 
bu. Deividą Džatnį stebino ten atsiveriantis vaizdas: iš vienos pu- 
sės didysis vandenynas, iš kitos virtinė namų ir už jų dunksantys 


* Džozefas Smitas (Joseph Smith), Pastarųjų dienų šventųjų Jėzaus Kristaus baž- 


nyčios įkūrėjas, teigė auksines plokštes su kitais daiktais gavęs iš angelo Moro- 
nio. Plokštės tapo „Mormono knygos“, prilygstančios kitų tikėjimų Šventajam 
Raštui, pagrindu. 

kalnai. Jam atrodė nenatūralu, kad kalnai beveik siekia vandeny- 
ną. Irena atėjo su sūnumi pasiėmusi antklodžių ir pagalvę. Juodu 
atsigulė ant smėlio ir susuptas į antklodę vaikas užmigo. 

Irena su Deividu atsisėdo ant savo antklodės ir negalėjo at- 
sigėrėti nakties grožiu. Tą trumpą akimirką juodu mylėjo vienas 
kitą. Abu žiūrėjo į mėlynai juodą mėnesienoje vandenyną ir laibus 
paukščiukus, straksinčius krante, kur nesiekė atsiritančios bangos. 

— Deividai, — kreipėsi Irena, — tu niekad nepasakoji man apie 
save. Aš noriu tave mylėti, bet tu neleidi man savęs pažinti. 

Jos žodžiai sujaudino vaikiną. 

— Pirmiausia turi žinoti, kad esu dešimties mylių mormonas, — 
kiek nervingai nusijuokęs tarė jis. 

— Aš net nežinojau, kad tu mormonas. 

— Mormonų šeimose mokoma, kad nevalia gerti, rūkyti ir sve- 
timauti, — paaiškino Deividas. — Taigi jei šitaip nusidedi, pirma 
įsitikink, kad esi ne mažiau kaip už dešimties mylių nuo pažįsta- 
mų žmonių. 

Tada jis papasakojo apie savo vaikystę ir kaip nekenčia mor- 
monų tikėjimo. 

— Mormonai moko, kad meluoti gali, jei tik tai padeda tikė- 
jimui, — aiškino Deividas. — Paskui tie veidmainiai šunsnukiai 
skiedžia apie angelą Moronį ir kažkokį aukso plokštėse surašytą 
šventąjį raštą. Jie dar mūvi angelų kelnėmis — turiu pasakyti, ma- 
no tėvai į jas žiūrėdavo su pašaipa, bet tas angelų kelnes vis tiek 
matydavau ant jų skalbinių virvės. Tokio absurdiško daikto kaip 
gyva nesi mačiusi. 

— Kas yra angelų kelnės? — paklausė Irena. Ji laikė Deividą už 
rankos ir ragino kalbėti. 

— Tai toks apdaras, kurį vilki mormonai, kad dulkindamiesi 
nepatirtų pasitenkinimo, — atsakė Deividas. — Tie mormonai bai- 
sūs neišprusėliai, jie net nežino, jog katalikai šešioliktame amžiuje 
vilkėdavo panašų visą kūną dengiantį drabužį su viena skylute, 
kad galėtų barškintis, bet tariamai nepatirtų malonumo. Vaikys- 
tėje matydavau tas angelų kelnes kabančias ant skalbinių virvės. 
Mano tėvai tomis nesąmonėmis netikėjo, bet tėvas buvo bažnyčios 

seniūnas, todėl jie privalėdavo kaimynams rodyti tą apdarą, — Dei- 
vidas nusijuokė ir pridūrė: - Dieve, koks tikėjimas! 

— Labai įdomus, bet primityvus, — atsakė Irena. 

O kai tie guru, trauk juos velniai, aiškina, kad karvės yra šven- 
tos, sielos persikūnija ir gyvenimas šiame pasaulyje nieko vertas, 
kad svarbiausia karma ir panašūs dalykai, tai ne primityvu, pama- 
nė Deividas. Irena pajuto, kad jis įsitempia, ir skatindama nenutil- 
ti pakišo delnus po marškiniais. Vaikino širdis pašėlusiai daužėsi. 

— Nekentei jų? — paklausė ji. 

— Savo tėvams neapykantos niekada nejaučiau, — atsakė jis. — 
Jie visada buvo man geri. 

— Turėjau galvoje mormonus. 

— Nekenčiau jų tikėjimo nuo tada, kai ką nors prisimenu — 
nuo mažų dienų. Bjaurėjausi jų seniūnų veidais. Šlykštėjausi, kad 
motina ir tėvas laižo jiems subines, jų veidmainyste. Jeigu nesu- 
tinki su tikėjimo dogmomis, jie net gali nužudyti. Tas tikėjimas 
dar ir verslas, todėl jie visi laikosi išvien. Mano tėvas net pratur- 
tėjo iš to tikėjimo. Bet pasakysiu tau, kuo dygėjausi labiausiai. Jie 
slapčiomis patepdavo viršiausiuosius seniūnus, kad šie patektų į 
dangų pirma kitų. Įsivaizduok, kad tu lauki eilėje prie taksi ar 
populiaraus restorano durų, o kažkas įlenda be eilės. 

— Dauguma religijų šiuo atžvilgiu panašios, išskyrus Indijos, — 
patikino Irena. — Ten svarbiausia saugoti karmą. Štai kodėl sten- 
giuosi neužsikrėsti pinigų goduliu, kodėl negaliu peštis su kitais 
dėl žemiškų gėrybių — mano dvasia turi likti tyra. Šiuo metu Santa 
Monikoje siaubinga padėtis, todėl mes su bendraminčiais renka- 
mės į susitikimus. Jei nebūsime budrūs, nekilnojamojo turto ma- 
gnatai sunaikins viską, dėl ko kovojame, ir šiame mieste pristatys 
begalę dangoraižių. Paskui pakels būstų nuomos kainas ir išguis 
tave ir mane iš mūsų butų. 

Irena kalbėjo kaip prisukta, o Deividą Džarnį jos besiklausant 
apėmė ramybės pojūtis. Jis galėjo gulėti šiame paplūdimyje ištisą 
amžinybę, nejausdamas, kaip bėga laikas, apkerėtas supančio gro- 
žio ir tyrumo šios moters, nė kiek nesibaiminančios ją galinčių 
ištikti negandų. Ji pasakojo jam apie tokį Luisą Inčą — šis bandąs 

papirkti miesto tarybą, kad ji pakeistų statybos ir būsto nuomos 
įstatymus. Atrodė, kad Irena daug žino apie tą Inčą, nes rinko apie 
jį žinias. Tas žmogus niekuo nesiskyrė nuo mormonų bažnyčios 
seniūno. Irena baigė žodžiais: 

— Nužudyčiau tą šunsnukį, bet tai labai blogai paveiktų mano 
karmą. 

Deividas nusijuokė. 

— Kartą aš nužudžiau prezidentą, — ir papasakojo jai apie pre- 
zidento medžioklės žaidimą ir kaip vieną dieną jis buvo Brigamo 
Jango universiteto didvyris. - Mormonų bažnyčios seniūnai pasi- 
stengė, kad mane išmestų iš universiteto. 

Bet Irena neišgirdo: ji rūpinosi sūneliu, mat šis susapnavo koš- 
marą ir atsibudo klykdamas. Jį nuraminusi moteris tarė: 

— Tas Inčas rytoj vakarieniaus su keliais miesto tarybos nariais. 
Vesis juos į „Maiklo“ restoraną — pats žinai, ką tai reiškia: bandys 
juos papirkti. Mielai nušaučiau tą niekšą. 

— Aš dėl savo karmos nesirūpinu, — atsakė Deividas. — Aš jį 
nušausiu, kad tau nereikėtų. 

Abu nusijuokė. 

Kitą dieną Deividas išsivalė iš Jutos atsivežtą medžioklinį 
šautuvą. Jo paleista kulka sutrupino Luiso Inčo limuzino stiklus. 
Tiesą sakant, Deividas į Inčą nesitaikė, kulka net pralėkė kur kas 
arčiau aukos, negu vaikinas norėjo. Jam terūpėjo pažiūrėti, ar už- 
tektų drąsos iššauti. 

PAKIšTI KRISTIANĄ KLI nusprendė Selas Troika. Peržiūrėda- 
mas parodymus, liudytojų duotus Kongreso komisijoms, tyru- 
sioms atominės bombos sprogimo aplinkybes, jis atkreipė dėmesį 
į Kli teiginį, esą didžiausias rūpestis tuo metu buvo tarptautinė 
krizė — lėktuvo pagrobimas. Bet teisingumo ministro parodymuo- 
se Troika įžvelgė šį tą įtartina: jis buvo dingęs iš Baltųjų rūmų. Kur 
Kristianas Kli tuo metu buvo? 

Jis nesakys, tuo galėjai neabejoti. Bet per tą krizę Kli galėjo 
dingti tik dėl kažko nepaprastai svarbaus. Kas, jeigu teisingumo 
ministras buvo išvykęs tardyti Greso ir Tiboto? 

Užuot pasitaręs su savo viršininku Atstovų Rūmų pirminin- 
ku Džincu, Troika paskambino senatoriaus Lambertino padėjėjai 
Elizabetai Stoun ir susitarė pasimatyti su ja mažai kam žinomame 
restorane. Per mėnesį po atominės bombos sprogimo tarp jųdviejų 
užsimezgė ryšys tiek darbe, tiek asmeniniame gyvenime. 

Per pirmą pasimatymą, įvykusį Troikos iniciatyva, juodu įsiti- 
kino esą vienodų pažiūrų. Graži, iš pažiūros abejinga ir net šalta 
Elizabeta Stoun kaip meilužė buvo tiesiog ugningo temperamen- 
to, nors nė akimirkos neprarasdavo šalto proto. 

— Mūsų viršininkai lapkritį liks be darbo, — vos pasilabinus 
tarė ji. - Manau, mudviem reikia planuoti savo ateitį. 

Selas Troika apstulbo: Elizabeta Stoun garsėjo ištikimybe savo 
viršininkui parlamentarui. Retas Kongreso narys galėjo pasigirti 
tokiu padėjėju. | 

— Kova dar nepralaimėta, — atsakė Troika. 

— Be abejo, pralaimėta, - paprieštaravo Elizabeta. - Mūsų vir- 
šininkai bandė nušalinti nuo pareigų prezidentą. Dabar amerikie- 
čiams Kenedis didžiausias didvyris nuo Vašingtono laikų. Taigi jis 
spirs abiem į šikną. 

Troika buvo ner ištikimesnis savo viršininkui, tik ne dėl gar- 
bės, bet todėl, kad lengvai nesudėdavo ginklų, nes nenorėdavo 
prisipažinti esąs pralaimėjusiųjų pusėje. 

— Nesakau, kad turime trauktis tuoj pat, — atsakė Elizabeta 
Stoun. — Negalime pasirodyti panašūs į žiurkes, paliekančias skęs- 
tantį laivą. Viskas turi atrodyti nepriekaištingai. Šiaip ar taip, galiu 
rasti mums geresnį darbą. 

Moteris šelmiškai jam nusišypsojo ir Troika ją tiesiog įsimylėjo 
už tą šypseną — gundančią, kupiną neslepiamos klastos. Ta šypsena 
tarsi sakė: „Jeigu aš, Elizabeta Stoun, tavęs nežaviu, esi šūdžius.“ 
Troika irgi šyptelėjo. 

Troika turėjo atšiauraus, kiek gyvuliško žavesio, kerėdavusio 
kai kurias moteris. Kodėl taip atsitikdavo, stebėdavosi ne vien kiti 
vyrai, bet ir jis pats. Vyrai gerbė Troiką už jo gudrumą, energiją ir 
vykdytojo gyslelę, bet jie tiesiog gėrėjosi tuo paslaptingu jo gebė- 
jimu kerėti moteris. 

— Jei tapsime partneriais, — tarė jis dabar Elizabetai Stoun, - ar 
tai reiškia, kad mudu dulkinsimės? 

— Jeigu prisiimsi įsipareigojimą, — atsakė jinai. 

Labiausiai Selas Troika nemėgo dviejų žodžių: „įsipareigoji- 
mas“ ir „santykiai“. 

— Nori pasakyti, kad tarp mūsų turėtų būti kažkokie santykiai, 
įsipareigojimas vienas kitam — vos ne meilė? — paklausė jis. — Kaž- 
kas panašaus į tai, kas siedavo „nigerius“ su jų šeimininkais tavo 
brangiuosiuose pietuose? 

— Dėl tavo vyriško pasipūtimo gali kilti bėdų, — atsiduso Eli- 
zabeta. — Aš galiu pasirūpinti mudviejų ateitimi. Nemažai padėjau 

viceprezidentei, kol ji siekė politinės karjeros, taigi dabar jinai 
man skolinga. Pažiūrėk tiesai į akis: Džincas ir Lambertinas neturi 
nė menkiausios galimybės būti perrinkti lapkritį. Elena Diuprei 
keičia savo padėjėjų komandos sudėtį, aš tapsiu viena iš pagrindi- 
nių jos patarėjų. Galėčiau paimti tave į savo padėjėjus. 

— Tokiu atveju man būtų pažemintos pareigos, — nusišypsojo 
Selas. — Bet jeigu tu tokia gera lovoje, kaip aš manau, - pagalvosiu. 

— Nebūtų, — nekantriai atšovė Elizabeta, — nes tuo metu jau 
neturėsi darbo. Paskui, kai aš imsiu lipti karjeros laiptais, tu irgi 
kilsi. Galop pats vadovausi viceprezidentės patarėjų komandai, — 
ji kiek parylėjusi kalbėjo toliau: — Klausyk, senatoriaus kabinete 
pajutome vienas kitam potraukį, gal ne meilę, bet geismą iš pirmo 
žvilgsnio. Girdėjau, kad dulkini savo padėjėjas, bet suprantu tave. 
Abu tiek daug dirbame, kad mums nelieka laiko bendrauti su 
žmonėmis, ką nors mylėti. O man nusibodo dulkintis vien todėl, 
kad porą kartų per mėnesį užpuola vienatvė. Man reikia rimtų 
santykių. 

— Per daug skubi, — papriekaištavo Troika. — Va, jeigu pasiūly- 
tum man pareigas prezidento patarėjų komandoje... 

Jis patraukė pečiais ir vyptelėjo parodydamas juokaująs. 

Elizabeta Stoun vėl padovanojo jam šypsnį. Šįsyk jis labiau 
panėšėjo į rūsčią grimasą, bet Troikai jis pasirodė žavingas. 

— Kenedžiams amžinai nesisekė, — tarė ji, — taigi vicepreziden- 
tė gali tapti prezidente. Bet prašau tavęs: žiūrėk į mano siūlymą 
rimtai. Kodėl mes negalėtume tapti partneriais, jei toks apibūdi- 
nimas tau labiau patinka? Nė vienas iš mudviejų nenorime tuok- 
tis, nė vienas nenorime vaikų. Kodėl negalėtume, taip sakant, 
sumesti skudurų? Galėtume bendrauti, mylėtis ir darbuotis kartu 
kaip komanda. Tuomet patenkintume žmogiškus poreikius ir la- 
bai našiai dirbtume. Jeigu viskas klostytųsi gerai — puiku, jei ne, 
galim tarti vienas kitam „sudiev“, ir baigtas kriukis. Laiko turime 
iki lapkričio. 

Tą naktį juodu pasimylėjo ir Elizabeta Stoun apstulbino Iroi- 
ką. Kaip dažnas drovus, santūrus žmogus, lovoje ji buvo aistringa 
ir švelni. Įspūdį sustiprino ir tai, kad glamonėjosi Elizabetos Stoun 

name. Troika nežinojo, kad ši moteris turtinga. Kaip tikra bal- 
taodė anglosaksų protestantė ji slėpė šį faktą. Aš, pamanė Selas, 
būčiau jį ištrimitavęs visam pasauliui. Troika iškart pamatė, kad 
jos namas mieste būtų ideali pastogė jiems gyventi, nepalyginamai 
tinkamesnė už ne per geriausią jo butą. Čia jis ir Elizabeta Stoun 
galėtų įkurti darbo kabinetą. Namą aptarnavo trys tarnai, taigi 
jam nereikėtų rūpintis daug laiko atimančiomis ir nemaloniomis 
smulkmenomis, kaip antai, nešti drabužių į valyklą, pirkti maisto 
ir gėrimų. 

Elizabeta Stoun, nuožmi feministė, lovoje elgėsi kaip kokia 
legendinė kurtizanė. Ji tiesiog vergiškai stengėsi suteikti jam ma- 
lonumą. Tokios jos būna tik pirmą kartą, pamanė Selas. Tarkime, 
jos niekada nebebūna tokios gražios kaip tą dieną, kai ateina į 
pokalbį dėl darbo. Tačiau per visą mėnesį Elizabeta įrodė, kad jis 
klysta. 

Jų santykiai klostėsi vos ne idealiai. Abu be galo džiaugėsi, kai 
po ilgos darbo dienos su Džincu ir Lambertinu grįždavo namo, 
nueidavo pavakarieniauti į kokį restoraną, paskui suguldavo ir 
pasimylėdavo, o ryte kartu išeidavo į darbą. Pirmą kartą gyveni- 
me Troika susimąstė apie vedybas, bet nuojauta jam kuždėjo, kad 
Elizabeta to nenorėtų. 

Juodu gyveno lyg kokone — darbo, bendravimo ir meilės, 
nes po kurio laiko išties pamilo vienas kitą. Bet smagiausia jiems 
būdavo kartu planuoti, kaip pakeisti šį pasaulį. Abu sutarė: lap- 
kritį Kenedis bus perrinktas prezidentu. Elizabeta neabejojo, kad 
Kongreso ir Sokrato klubo žygis nušalinti prezidentą pasmerktas 
nesėkmei. Iroika nelabai tuo tikėjo — juk buvo galima mesti dar 
ne vieną kortą. 

Elizabeta nekentė Kenedžio, bet ne dėl kokių nors asmeninių 
priežasčių. Tiesiog ji buvo mirtinai nusistačiusi prieš jį, nes laikė 
tironu. 

— Svarbiausia, — sakė ji, —- kad per kitus rinkimus nebūtų iš- 
rinktas Kenedžiui paklusnus Kongresas. Štai dėl ko reikia kautis. 
Iš Kenedžio kalbų akivaizdu, kad jis keis Amerikos demokratiją. 
Tuomet padėtis taptų labai grėsminga. 

— Jeigu tu dabar taip prieš jį nusistačiusi, tai kaip po rinkimų 
galėsi dirbti viceprezidento komandoje? — paklausė Selas. 
— Mes ne politikai, — atsakė Elizabeta, — o administratoriai. 


Mes galim dirbti bet kam. 


Taigi praėjus mėnesiui nuo tada, kai tapo meilužiais, Elizabeta 
nustebo, kai Selas pakvietė ją pasimatyti restorane, o ne jaukiuose 
namuose, kur kartu gyveno, bet jis prisispyrė. 

Kai restorane padavėjas atnešė gėrimus, Elizabeta paklausė: 

— Kodėl negalėjome pasikalbėti namie? 

— Žinai, įdėmiai perskaičiau daugybę ne vienų metų doku- 
mentų, — mąsliai atsakė Selas. - Mūsų teisingumo ministras Kris- 
tianas Kli — labai pavojingas žmogus. 

— Na ir kas? 

— Jis galėjo liepti įtaisyti „blakių“ tavo name. 

— Tau paranoja, - nusijuokė Elizabeta. 

— Taip, — nesiginčijo Selas. - Bet paklausyk. Kli žmonės suima 
tuos du vaikigalius Gresą ir Tibotą, bet jis juos apklausia ne iš 
karto, o praėjus nemažai laiko. Tiems jaunuoliams kažkas pataria 
laikyti liežuvį už dantų, kol jų šeimos parūpins advokatus. O tas 
Jabrilis? Teisingumo ministras laiko jį kažkur paslėpęs, niekas ne- 
gali jo pamatyti ar su juo pasikalbėti. Kli kaišioja koją teisėsaugai, 
o Kenedis jį palaiko. Manau, iš to Kristiano reikia tikėtis visko. 

— Gali paprašyti Džinco duoti Kli raštišką šaukimą atsakyti į 
kokios nors Atstovų Rūmų komisijos klausimus? — balsu svarstė 
Elizabeta. — Aš to paties paprašyčiau senatoriaus Lambertino. Mes 
galim demaskuoti Kli. 

— Kenedis pasinaudos prezidento prerogatyva ir uždraus jam 
duoti parodymus, — atsakė Selas. — Tuo šaukimu galėsime nusi- 
šluostyti užpakalius. 

Paprastai jo vulgarumas, ypač lovoje, keldavo Elizabetai šyp- 
seną, bet tik ne dabar. 

— Naudodamasis prezidento prerogatyva jis pakenktų sau, — 
atsakė ji. — Laikraščiai ir televizijos prikaltų jį prie kryžiaus. 

— Gerai, mes galime iškviesti jį duoti parodymų, - sutiko Se- 
las, — bet gal mudu pabandykime nueiti pas Odbladą Grėjų ir 
priremti jį prie sienos? Priversti jį kalbėti negalime, bet gal jis pats 
panorėtų. Širdies gilumoje jis idealistas ir, galimas daiktas, baisi- 
si tuo, kaip susimovė Kli neužkirsdamas kelio atominės bombos 
sprogimui. Gal jis net žino ką nors konkretaus. 


Tam tikra prasme jiems pasisekė, kad nusprendė paklausinėti Od- 
bladą Grėjų. Šis nenorėjo su jais matytis, bet kai to paprašė Eli- 
zabetos draugė viceprezidentė Elena Diuprei, neįstengė atsisakyti, 
nes Grėjus nepaprastai ją gerbė. 

Pokalbį pradėjo Selas Troika. 

— Argi ne keista, kad teisingumo ministras Kristianas Kli buvo 
sulaikęs tuos du jaunuolius dar prieš sprogimą, bet nieko iš jų taip 
ir nesužinojo? 

— Jie pasinaudojo Konstitucijos suteikta teise, — atsargiai at- 
sakė Grėjus. 

— Kli garsėja kaip ganėtinai valdingas ir sumanus žmogus, — 
atsainiai tarė Troika. — Argi tokie vaikigaliai kaip Gresas su Tibotu 
galėjo prieš jį atsilaikyti? 

— To Kli nesupaisysi, — gūžtelėjo Odbladas. 

— Pone Grėjau, gal ką nors žinote ar bent nujaučiate, kad tei- 
singumo ministras slapta būtų tardęs tuos du jaunuolius? — be 
užuolankų paklausė Elizabeta Stoun. 

Grėjus iškart užpyko išgirdęs šį klausimą, bet tuoj susimąstė: 
po perkūnais, kam jam ginti Kli?! Juk dauguma žuvusiųjų Niu- 
jorke buvo juodaodžiai. 

— Tegul tai lieka tarp mūsų, — tarė, — o jeigu manęs klaus, 
padėjęs ranką ant Biblijos neigsiu. Kli iš tiesų slapta juos tardė 
išjungęs visus magnetofonus. Taigi protokolo nėra. Galima tikėti, 
kad ką nors iš jų sužinojo. Bet privalote neabejoti, kad prezidentas 
čia niekuo dėtas. 


I9 SKYRIUS 


TĄ ANKSTŲ GEGUŽĖS RYTĄ prieš susitikimą su prezidentu 
Elena Diuprei nusprendė nubėgti aštuonis kilometrus, kad galėtų 
blaiviai mąstyti. Ji žinojo: prezidento administracija ir ji pati atsi- 
dūrė labai pavojingoje kryžkelėje. 

Moteriai glostė savimeilę, kad Kenedžio ir aukščiausiųjų pa- 
tarėjų akyse ji dabar didvyrė, nes atsisakė pasirašyti apkaltos tei- 
kimą, tačiau tą pasitenkinimą kėlė vyriška garbės samprata, o ją 
ji niekino. 

Galvoje sukosi daugybė pavojingų klausimų. Ką iš tikrųjų pa- 
darė Kli? Ar jis galėjo užkirsti kelią atominės bombos sprogimui? 
Gal jis leido jai sprogti, nes žinojo šitaip išgelbėsiąs prezidentą? 
Ji tikėjo, kad šitaip pasielgti būtų išdrįsęs Kli, bet tik ne Fransis 
Kenedis. Kita vertus, be prezidento sutikimo teisingumo ministras 
nebūtų galėjęs taip padaryti. 

Vis dėlto... Nuo Kenedžio dabar skliste sklido pavojus. Darėsi 
akivaizdu, kad jis stengsis suburti paklusnų sau Kongresą, šokan- 
tį pagal jo dūdelę. O ką tokį Kongresą jis verstų daryti? Galėjai 
neabejoti, kad visiems įrakingiems Sokrato klubo nariams pateiks 
kaltinimus pagal įstatymą Dėl reketininkų veikiamų ir korum- 
puotų organizacijų. Šitaip naudotis valdžia nepaprastai pavojinga. 
Gal jis paaukos visus demokratijos ir etikos principus dėl savo 
įsivaizduojamos geresnės Amerikos? Kenedis bando apginti Kli, o 

Odbladas Grėjus stengiasi jam sukliudyti. Šis nesutarimas Elenai 
Diuprei kėlė baimę. Juk prezidento patarėjai turi tarnauti jam. 
Viceprezidentė turi palaikyti prezidentą. Privalo. Jei nepalaiko, 
turi atsistatydinti. Bet tada ji suduotų siaubingą smūgį Kenedžiui, 
o apie savo politinę karjerą galėtų nebesvajoti. Ji taptų didžiausia 
išdavike. O ką vargšas Fransis darys su Jabriliu? 

Mat Elena suvokė, kad Kenedis gali tapti toks pat negailes- 
tingas kaip ir jo oponentai — Kongresas, Sokrato klubas, Jabrilis. 
Fransis gali juos visus sunaikinti, nes jo gyvenimo tragedijos nea- 
titaisomai paveikė smegenis. 

Moteris pajuto, kad nugarą išpila prakaitas, šlaunų raumenis 
ima mausti. Ji įsivaizdavo bėganti visą amžinybę ir niekados ne- 
begrįžtanti į Baltuosius rūmus. 


Daktaras Zedas Anakonė būgštavo dėl susitikimo su prezidentu 
Kenedžiu ir jo patarėjais. Jį kiek pykindavo, kai reikėdavo kalbėti 
apie mokslą pramaišiui su politiniais ir sociologiniais reikalais. Jis 
nieku gyvu nebūtų sutikęs tapti patarėju medicinos mokslo klau- 
simais, bet tik šitaip sugebėjo užtikrinti deramą finansavimą savo 
mylimam kūdikiui — Nacionaliniam smegenų veiklos mokslinių 
tyrimų institutui. 

Tiesiogiai bendrauti su Fransiu Kenedžiu jam visai patiko: 
labai protingas, gabus mokslui vyras, nors laikraščiai rašė tikras 
nesąmones, esą iš jo būtų išėjęs puikus mokslininkas. Ber Kenedis 
tikrai suprato plika akimi nematomą tyrimų vertę, žinojo, kad iš 
pažiūros fantastiškiausios mokslinės teorijos gali duoti beveik ste- 
buklingų vaisių. Taigi dėl Kenedžio bėdos nebus. Kas kita jo admi- 
nistracijos darbuotojai, Kongreso nariai ir slibinai biurokratai. Dar 
pridėk CŽV ir FTB agentus - šie vis žvilgčiodavo jam per petį. 

Prieš pradėdamas dirbti Vašingtone daktaras Anakonė iki galo 
nesuvokė, kokia siaubinga praraja žioji tarp mokslo ir visuomenės. 
Jį tiesiog piktino, kad žmogaus smegenys padarė didžiulę pažangą 
gamtos moksluose, bet politinės ir visuomeninės disciplinos be- 
maž nepajudėjo iš vietos. 

Jis negalėjo patikėti, kad žmonija vis dar veliasi į karus, švais- 
to jiems milžiniškus pinigus ir negauna nė menkiausios naudos. 
Kad vyrai ir moterys vis dar žudo vieni kitus, nors yra gydymo 
būdų, kuriuos taikant būtų galima nuslopinti žudikiškus indivi- 
do polinkius. Anakonė niekino politikus ir žiniasklaidos atstovus, 
užsipuolančius genų inžineriją — galėjai pamanyti, kad biologinius 
tyrimus atliekantys mokslininkai išniekina Šventąją Dvasią. Juolab 
kad tapo akivaizdu, jog žmonija, jeigu jos genofondas nepasitaisys, 
pasmerkta pražūčiai. 

Daktarui Anakonei trumpai paaiškino, apie ką bus kalbama 
susirinkime. Vis dar nebuvo iki galo išsklaidytos abejonės, kad 
atominės bombos sprogimas nėra dalis teroristų plano sumenkinti 
Amerikos autoritetą pasaulio visuomenės akyse, kitaip sakant, kad 
du jauni fizikos profesoriai Gresas ir Tibotas yra susiję su teroristų 
vadeiva Jabriliu. Daktaro, aišku, klaus, ar vertėtų imtis smegenų 
skenavimo ir cheminių preparatų siekiant išgauti iš sulaikytųjų 
tiesą. 

Daktaras Anakonė dėl to siuto. Kodėl jo nepaprašė atlikti šios 
procedūros prieš sprogstant atominei bombai? Kristianas Kli tei- 
sinosi turėjęs daug darbo dėl įkaitų dramos, be to, grasinimas 
susprogdinti bombą atrodęs ne itin rimtas. Tipiška kvailio mąs- 
tysena! O prezidentas Kenedis neleido teisingumo ministrui ske- 
nuoti smegenų humaniškumo sumetimais. Taip, jeigu jaunuoliai 
nekalti ir jeigu per procedūrą jiems būtų pakenktos smegenys, tai 
būtų nehumaniškas poelgis. Bet Anakonė suprato: Kenedis kaip 
politikas tiesiog saugo savo šikną. Jis išsamiai išaiškino prezidentui 
procedūrą ir Kenedis suprato, kad ji visiškai nepavojinga. Užtat 
suimtieji nebūtų galėję nuslėpti tiesos. Tada būtų pavykę rasti 
bombą ir ją nukenksminti — laiko būtų užtekę. 

Apmaudu, švelniai tariant, kad tiek žmonių žuvo arba bu- 
vo sužeisti. Bet Anakonė nepaaiškinamai susižavėjo tais dviem 
jaunais mokslininkais. Jis pavydėjo tokios drąsos — juodu davė 
gerą pamoką. Tiesa, pamišėlišką, bet vis tiek vertą dėmesio: kuo 
žmonija daugiau žinos, tuo didesnė tikimybė, kad atskiri indi- 
vidai sukels atominę katastrofą. Aišku, tai padaryti gali ir godus 

verslininkas arba didybės manija sergantis politinis veikėjas. Ta- 
čiau tie du jaunuoliai akivaizdžiai manė, kad nuo tokių nelaimių 
apsaugoti reikia visuomenės, o ne mokslo pastangomis. Jie tikėjo, 
kad mokslą reikia gniaužti, stabdyti jo pažangą. O iš tikrųjų išeitis 
kita — būtina genetinį kodą pakeisti taip, kad žmogus negalėtų 
smurtauti. Reikia įtaisyti genuose ir smegenyse stabdžius, kaip jie 
įtaisomi lokomoryve. Viskas paprasta kaip dukart du. 

Baltųjų rūmų Ministrų kabineto pasitarimų kambaryje lauk- 
damas Kenedžio Anakonė nebendravo su kitais — skaitė šūsnį at- 
sineštų aplinkraščių ir straipsnių. Prezidento patarėjai niekados jo 
netraukė. Kristianas Kli sekė Nacionalinio smegenų veiklos moksli- 
nių tyrimų instituto veiklą ir kartais liepdavo įslaptinti vieną ar kitą 
tyrimą. Anakonei tai nepatikdavo, tad kai tik galėdavo, paleisdavo 
dūmų uždangą. Vis dėlto Kli dažnai jį nustebindavo — pergudrau- 
davo. Kiti administracijos darbuotojai: Judžinas Dazis, Odbladas 
Grėjus ir Artūras Viksas, buvo laukiniai. Jie ničnieko neišmanė 
apie mokslą ir buvo visa galva pasinėrę į tokius palyginti nereikš- 
mingus dalykus kaip visuomenės sankloda ir valstybės valdymas. 

Anakonė atkreipė dėmesį, kad susirinkime dalyvauja viceprezi- 
dentė Elena Diuprei ir CŽV direktorius Teodoras Tapis. Daktarą 
visada stebino, jog Jungtinių Valstijų viceprezidentė — moteris. 
Nuojauta jam sakė, kad tokie dalykai prieštarauja mokslui. Jis vi- 
sados jautė vieną dieną išaiškinsiąs esminį vyro ir moters smegenų 
skirtumą, bet nustebo, kai nieko panašaus nepadarė. O kaip būtų 
smagu, jei paaiškėtų, kad skirtumas vis dėlto yra! 

Į Teodorą Tapį jis visada žiūrėdavo kaip į neandertalietį. Vers- 
tis kažkokiomis nereikalingomis machinacijomis, kad įgytum 
tarptautinių santykių pranašumą prieš kitus žmonių padermės 
atstovus? Praeis metai ar keleri ir pamatysi, jog tavo darbas nuėjo 
šuniui ant uodegos. 

Daktaras Anakonė išsitraukė iš portfelio keletą popierių. Tarp 
jų buvo įdomus straipsnis apie hipotetinę dalelę, pavadintą tachio- 
nu. Nė vienas žmogus šiame kambaryje nėra girdėjęs šio žodžio, 
pamanė jis. Daktaras Anakonė galėjo didžiuotis nepaprastomis 
visų mokslų žiniomis, nors jo tyrimų objektas buvo smegenys. 

Dabar jis ėmė įdėmiai skaityti straipsnį apie tachionus. Ar jie 
iš tiesų egzistuoja? Fizikai dėl to ginčijasi pastaruosius dvidešimt 
metų. Jeigu jų yra, tai sugriaus Einšteino teorijas, nes jų greitis 
didesnis už šviesos, o šis mokslininkas tikino, kad tai neįmanoma. 
Tarsi teisindamiesi mokslininkai aiškino, girdi, tachionai judėjo 
didesniu už šviesos greičiu nuo pat pradžių, bet ką, po velnių, tai 
reiškia?! Negana to, tachiono masė neva esanti neigiama, bet juk 
tai tariamai neįmanoma. Tačiau tai, kas neįmanoma tikrame gyve- 
nime, gali būti įmanoma vaiduokliškame matematikos pasaulyje. 
Tad ko iš jų galima tikėtis? Kas žino? Kam tai rūpi? Tikrai nė vie- 
nam iš esančiųjų šiame kambaryje, o juk tarp jų yra įtakingiausių 
pasaulio žmonių. Argi ne ironiška: tachionai gali pakeisti žmonių 
gyvenimą labiau negu visa, ką gali sumanyti šie žmonės. 

Galop įėjo prezidentas ir susirinkusieji atsistojo. Daktaras 
Anakonė padėjo savo straipsnius į šalį. Gal susirinkimas jam nebus 
nuobodus, jei liks budrus ir skaičiuos, kiek kas mirksi. Mat tyri- 
mai parodė, kad iš mirksėjimo dažnio galima suprasti, ar žmogus 
meluoja. Šitie mirksės dažnai. 


Fransis Kenedis atėjo į susirinkimą apsirengęs patogiai: laisvo- 
mis kelnėmis, baltais marškiniais ir mėlyno kašmyro liemene. 
Turint galvoje, kiek rūpesčių jį užgriuvo, buvo nusiteikęs ste- 
bėtinai žvaliai. 

Su visais pasisveikinęs tarė: 

— Šiandien pasikvietėme daktarą Anakonę, kad galėtume 
atsakyti į klausimą, ar tas teroristas Jabrilis kaip nors susijęs su 
atominės bombos sprogimu. Dar tam, kad galėtume atsakyti į 
laikraščiuose ir per televiziją išsakytus kaltinimus, esą mūsų admi- 
nistracija galėjo rasti bombą prieš jai sprogstant. 

Elenai Diuprei knietėjo paklausti: 

— Pone prezidente, savo kalboje Kongreso nariams sakėte, kad 
Jabrilis susijęs su sąmokslu susprogdinti atominę bombą. Jūs pa- 
brėžėte tą mintį. Ar jūsų žodžiai buvo pagrįsti svariais įrodymais? 

Kenedis buvo pasirengęs šiam klausimui. 

— Tikėjau, kad tai tiesa tada, — ramiai ir tiksliai atsakė jis, — 
tikiu tuo ir dabar. 

— Bet kokiais svariais įrodymais remiatės? — spyrė jį Odbladas 
Grėjus. 

Kenedis pirma žvilgtelėjo į akis Kristianui Kli, paskui atsigręžė 
į Anakonę ir draugiškai nusišypsojo. 

— Čia ir susirinkome tam, kad sužinotume atsakymą. Daktare 
Anakone, ką jūs manote šiuo klausimu? Gal galite mums padėti? 
Padarykite man paslaugą — baikite minti Visatos paslaptis tame 
savo bloknote. Jūs ir taip išsiaiškinote tiek, kad mes visi įkliuvome 
į bėdą. 

Daktaras Anakonė keverzojo matematikos lygtis bloknote. Jis 
suprato, kad prezidentas priekaištauja, nors apsimeta sakąs kom- 
plimentą. 

— Vis tiek nesuprantu, — atsakė jis, - kodėl nedavėte įsakymo 
atlikti smegenų skenavimo naudojant cheminius preparatus prieš 
sprogstant branduoliniam įtaisui. Tie du jaunuoliai jau buvo su- 
laikyti. Atominių ginklų kontrolės įstatymas suteikia jums tokias 
galias. 

— Jeigu prisimenate, mes tuo metu susidūrėme su gerokai ke- 
blesne krize, — iškart įsiterpė Kristianas Kli. — Taigi pamaniau, 
kad šio klausimo sprendimą galima kuriam laikui atidėti. Gresas 
ir Tibotas tvirtino esą nekalti, o mes turėjome pakankamai įkalčių 
tik jiems sulaikyti, bet ne kaltinimams pateikti. Paskui kažkas pra- 
nešė Tiboto tėvui apie sūnaus areštą ir visas pulkelis labai garsių 
advokatų ėmė grasinti mums dideliais nemalonumais. Taigi nu- 
sprendėme palaukti, kol baigsis ta kita krizė, mat tikėjomės per tą 
laiką surinkti daugiau įrodymų. 

— Kristianai, ar jūsų žmonės numano, kaip buvo įspėtas Tibo- 
to tėvas? — paklausė viceprezidentė. 

— Mes peržiūrime visus Bostono telefono bendrovės užregis- 
truotus pokalbius bandydami sužinoti, kas galėjo paskambinti 
Tiboto tėvui. Kol kas to nustatyti nepavyko. 

— Jūs turite tokią šiuolaikišką aparatūrą, — papriekaištavo CŽV 
direktorius Teodoras Tapis. — Privalėjote tai išsiaiškinti. 

— Elena, tu nusukai kalbą ne ten, kur reikia, — tarė Kenedis. — 
Nenukrypkime nuo esminio dalyko. Atsakysiu į jūsų klausimą, 
daktare Anakone. Kristianas bando apginti mane nuo kritikų — 
tam prezidentui ir duoti patarėjai. Tačiau sprendimą neleisti atlikti 
skenavimo procedūros priėmiau aš pats. Iš raštiškos medžiagos 
matyti, kad procedūra gali pakenkti smegenims, tad nenorėjau 
rizikuoti. Abu jaunuoliai viską neigė, jokių įrodymų, kad bom- 
ba yra, nebuvo, vien tas perspėjantis laiškas. Mes turime reikalą 
su šmeižikišku žiniasklaidos išpuoliu, palaikomu Kongreso narių. 
Noriu užduoti konkretų klausimą: ar atlikdami procedūrą Jabri- 
liui, profesoriams Tibotui su Gresu galėtume įrodyti, kad jie visi 
neįsivėlę į tą patį sąmokslą? Ar šitaip gautume atsakymą į visus 
dominantį klausimą? 

— Gautume, - nė kiek nesudvejojęs atsakė daktaras Anakonė, — 
bet dabar aplinkybės pasikeitė. Dabar jūs pasinaudotumėte Atomi- 
nių ginklų kontrolės įstatymu ne tam, kad sužinotumėte, kur yra 
branduolinis įtaisas, o norėdamas gauti įkalčių baudžiamajai bylai. 
Įstatymas neleidžia taikyti šios procedūros tokiam tikslui. 

— Be to, - pridūrė Dazis, — tų vaikigalių advokatai tokie kom- 
petentingi, kad mums nepavyktų prie jų net prisiartinti. 

Prezidentas Kenedis šaltai nusišypsojo Daziui. 

— Daktare, — tarė jis, - bet mes dar turime Jabrilį. Noriu, kad 
jam būtų atlikta smegenų skenavimo procedūra. Jam reikia pa- 
teikti tokius klausimus: ar būta sąmokslo? ar jo sumanymas apėmė 
ir atominės bombos sprogimą? Jeigu atsakys teigiamai, tai turės 
milžiniškos svarbos. Vadinasi, sąmokslas galbūt dar nesibaigęs ir 
pavojus gresia ne vien Niujorkui. Galbūt kiti Pirmosios šimtinės 
nariai ruošiasi sprogdinti įtaisus kitur. Ar dabar suprantate? 

— Pone prezidente, jūs manote, kad tokia galimybė reali? — 
paklausė daktaras Anakonė. 

— Turime išsklaidyti net menkiausias abejones, - atsakė Kene- 
dis. — Aš išleisiu potvarkį, kad ši smegenų skenavimo procedūra 
pateisinama vadovaujantis Atominių ginklų kontrolės įstatymu. 

— Kils velniškas triukšmas, — tarė Artūras. —- Mūsų oponentai 
teigs, neva tai, ką mes darome, tolygu lobotomijai. 

— Argi ne taip? — sausai tarstelėjo Judžinas Dazis. 

"Staiga daktaras Anakonė įsiuto. Jis valdėsi tik dėl to, kad šalia 
buvo Jungtinių Valstijų prezidentas. 

— Čia ne lobotomija! Čia smegenų skenavimas naudojant che- 
minius preparatus. Procedūrai pasibaigus tiriamojo būklė nė kiek 
nepakinta. 

— Nebent kas nors padarytų klaidelę, — pataisė jį Dazis. 

— Pone prezidente, — kreipėsi jo atstovas spaudai Matrjus Gla- 
disas, — nuo procedūros baigties priklausys, kokį pranešimą žinias- 
klaidai padarysime. Turime elgtis labai apdairiai. Jeigu procedūra 
įrodys, kad būta sąmokslo ir jame dalyvavo Jabrilis, Gresas su Ti- 
botu, niekas nieko negalės mums prikišti. Bet jeigu paaiškės, kad 
nėra jokio ryšio tarp Jabrilio ir tų jaunuolių, jums teks aiškintis 
išsijuosus. 

— Pereikime prie kitų dalykų, — nuleidęs jo žodžius negirdomis 
paragino Kenedis. 

Judžinas Dazis perskaitė iš lapo, padėto priešais. 

— Kongresas nori, kad Kristianą apklaustų viena iš jo tyrimo 
komisijų. Senatorius Lambertinas ir Atstovų Rūmų pirmininkas 
Džincas nori priremti jį prie sienos. Jie teigia, esą teisingumo mi- 
nistras Kristianas Kli žinąs visas įtartinas tos istorijos aplinkybes. 
Juodu tai jau ištrimitavo per visas žiniasklaidos priemones. 

— Pasinaudosiu prezidento prerogatyva, — atsakė Kenedis. — 
Įsakau jam neduoti parodymų jokiai Kongreso komisijai. 

Daktarui Anakonei politinės diskusijos varė nuobodulį. 

— Kristianai, kodėl tau nepasisiūlius atlikti pas mus skenavi- 
mo procedūros? — juokais paklausė jis. - Galėtum nenuginčijamai 
įrodyti savo nekaltumą ir patvirtinti, kad procedūra yra morali. 

— Daktare, — kreipėsi Kli, - man nerūpi įrodinėti savo nekal- 
tumą, kaip jūs tai formuluojate. Nekaltumas, velniai rautų, yra 
vienintelis dalykas, kurio jūsų mokslas niekados neįstengs įrodyti. 
Ir man nerūpi, ar moralu skenuoti smegenis siekiant įrodyti, kad 
kitas žmogus nemelavo. Mes čia kalbame ne apie nekaltumą ar do- 
rovę, bet apie tai, ar galima panaudoti valdžią tam, kad visuomenė 
taptų geresnė. Tai dar viena sritis, kurioje iš jūsų mokslo nėra jo- 

kios naudos. Kaip jūs dažnai man sakėte, nekiškite savo trigrašio 
į dalykus, apie kuriuos nieko nenutuokiate. Taigi eikite šikt. 

Per tokius administracijos pasitarimus dalyviai retai nesivaldy- 
davo, o dar rečiau nešvankiai kalbėdavo girdint viceprezidentei. 
Ne todėl, kad ji būtų šventeiva. Vis dėlto Kristiano Kli pykčio 
protrūkis visus nustebino. 

Daktaras Anakonė suglumo: jis tik pašmaikštavo. Jam, kaip 
ir daugeliui žmonių, Kli patiko: mandagus, rafinuotas, jis atrodė 
labiau išprusęs už daugelį teisininkų. Iškilus mokslininkas didžia- 
vosi suprantąs beveik viską šiame pasaulyje. Dabar jį įskaudino ir 
už tai negalėjo dovanoti — juo dėtas taip būtų sureagavęs kiekvie- 
nas menkas žmogelis. 

- Jūs dirbore CŽV, pone Kli, - nepagalvojęs tarė jis. — Virš 
šios įstaigos durų kabo marmurinė lenta su užrašu „Pažink tiesą 
ir ji tave išlaisvins“. 

— Ne aš tai rašiau, — vėl atgavęs gerą ūpą tarė Kli, — ir abejoju, 
ar taip yra iš tikrųjų. 

Daktaras Anakonė irgi atitoko, tad bandė svarstyti. Kodėl Kli 
taip įnirtingai sureagavo į jo juokais pateiktą siūlymą? Gal teisin- 
gumo ministras, vyriausiasis šalies teisėsaugos pareigūnas, iš tikrų- 
jų turi ką slėpti? Anakonė kažin ką atiduotų, kad galėtų atlikti jam 
tą smegenų skenavimo procedūrą. 

Fransis Kenedis stebėjo šią sceną nutaisęs rimtą veidą, nors 
mintyse kikeno. 

— Zedai, — dabar maloniai prašneko jis, — kai ištobulinsi tą 
savo smegenų melo detektoriaus testą ir jis nebeturės jokio šalu- 
tinio poveikio, mums gali tekti paslėpti jį po septyniais užraktais. 
Šioje šalyje neatsiras nė vieno politiko, kuris pakęstų tokį dalyką. 

— Niekai, — nenorėjo sutikti Anakonė. — Svarbiausia, kad mes 
išsiaiškinome procesą. Mokslas pradeda atskleisti žmogaus sme- 
genų paslaptis, o užsimezgusio proceso nebesustabdysi. Tai ma- 
tyti iš luditų pavyzdžio — jiems nepavyko sukliudyti pramonės 
revoliucijai. Negalima įstatymais uždrausti naudoti paraką — tuo 
įsitikino japonai, kai šimtus metų draudė šaunamuosius ginklus ir 
todėl buvo įveikti Vakarų pasaulio. Kai buvo atrasti atomai, niekas 

nebegalėjo užkirsti kelio atominei bombai. Užtikrinu jus visus: 
smegenų melo detektoriaus testas bus taikomas dar labai ilgai. 

— Jis antikonstituciškas, — paprieštaravo Kli. 

— Mums gali tekti keisti Konstituciją, — žvaliai tarė Kenedis. 

— Jeigu mus išgirstų žiniasklaidos atstovai, visi lėktume iš savo 
kėdžių, — siaubo apimtas įsiterpė Matjus Gladisas. 

— Tavo užduotis — tinkamais žodžiais ir tinkamu laiku pranešti 
visuomenei, ką mes kalbėjome. Atmink tai. O Amerikos liaudis 
pati padarys išvadas. Ir tai bus labai konstituciška. Manau, turime 
vienintelę išeitį — pereiti į kontrpuolimą. Kristianai, pradėk bau- 
džiamąjį Berto Odiko persekiojimą pagal įstatymą Dėl reketinin- 
kų veikiamų ir korumpuotų organizacijų. Jo bendrovei turi būti 
pateikti kaltinimai sudarius nusikalstamą susitarimą su Šerhabeno 
sultonu: juodu nusižengdami įstatymams sukūrė naftos deficitą, 
kad pakeltų kainas, ir šitaip apgaudinėjo Amerikos visuomenę. 
Čia pirmiausia. 

Jis pasisuko į Odbladą Grėjų. 

— Kongreso nariams įkalk į galvas, kad nauja Federalinė ryšio 
komisija neišduos licencijų stambiesiems televizijos tinklams, kai 
šie kreipsis dėl pratęsimo. O Volstritas ir bankų magnatai tegul 
žino: daugiau jokių apgaulingų sandėrių nebebus. Duokim jiems 
visiems pagrindą nerimauti, Otai. 

Elena Diuprei žinojo, kad būdama viceprezidentė viešai neturi 
teisės prieštarauti prezidentui, bet tokiame uždarame pasitarime 
kaip šis gali su juo nesutikti. Vis dėlto ji kiek padvejojo ir atsargiai 
prašneko: 

— Ar jums neatrodo, kad iškart įsigysime pernelyg daug priešų? 
Ar ne geriau būtų palaukti, kol būsime išrinkti antrai kadencijai? 
Gal naujas Kongresas labiau rems mūsų politiką, tai kam peštis 
su dabartiniu? Kam be reikalo nuteikti prieš save verslininkus, kol 
nesame itin stiprūs: 

— Laukti negalime, — atsakė Kenedis. — Kad ir ką darytume, 
jie mus puls. Nors ir kaip nuolankiai elgtumės, jie ir toliau bandys 
sukliudyti, kad mane perrinktų ir kad Kongresas būtų man palan- 
kus. Patys pradėdami puolimą galime priversti juos persigalvoti. 

Mes negalime leisti jiems netrukdomai veikti, negalime leisti jiems 
pajusti, kad jiems visiškai nėra dėl ko nerimauti. 

Visi tylėjo. Kenedis atsistojo ir tarė patarėjams: 

— Pradėkite planuoti smulkų veiksmų planą ir rengti reikia- 
mus popierius. 

Tada Artūras Viksas papasakojo apie Kongreso inicijuotą Ži- 
niasklaidos puolimą prieš prezidentą Kenedį dėl to, kiek žmonių 
jį saugo ir kiek pinigų tam išleidžiama. 

— Puolimo esmė, - aiškino Viksas, — pavaizduoti jus kaip kokį 
Cezarį, o jūsų apsaugininkus — tarsi imperatoriaus rūmų sargybą. 
Plačiajai visuomenei atrodo, kad prasilenkiama su sveiku protu, 
kai dešimt tūkstančių vyrų saugo vieną žmogų, nors jis ir Jungti- 
nių Valstijų prezidentas, ir kai tam skiriama šimtas milijonų do- 
lerių. Prezidento autoritetui tai tikrai ne į naudą. 

Vel stojo tyla. Ši tema buvo itin skausminga, nes visi dar pri- 
siminė, kaip buvo nužudyti broliai Kenedžiai. Be to, visi susi- 
rinkusieji, būdami labai artimi Kenedžiui, žinojo, kad jį nuolat 
kamuoja baimė, todėl nustebo, kai prezidentas pasisuko į teisin- 
gumo ministrą ir tarė: 

— Ką gi, manau, kad mūsų kritikai teisūs. Kristianai, aš tau 
suteikiau teisę vetuoti visus apsaugos pokyčius, bet gal praneškime 
visuomenei, kad mažiname Baltųjų rūmų apsaugą perpus, tam 
skiriamas lėšas taip pat. Kli, noriu, kad šiuo atveju nepasinaudo- 
tum veto teise. 

— Gal aš kiek persistengiau jus saugodamas, pone prezidente. 
Šiaip ar taip, veto teise aš nepasinaudosiu, juolab kad jūs visada 
galite vetuoti mano sprendimą. 

Visi nusijuokė. 

Bet ši pažiūrėti lengva pergalė Gladisui sukėlė šiokį tokį ne- 
rimą. 

— Pone teisingumo ministre, jūs negalite prižadėti sumažinti 
apsaugos, bet to nepadaryti. Kongresas priekabiai tikrins mūsų 
biudžetą ir visus skaičius, — tarė jis. 

— Gerai, — neprieštaravo Kli, — bet pranešime spaudai būtinai 
pabrėžk, kad aš iš paskutiniųjų prieštaravau apsaugos mažinimui. 

Tegul susidaro įspūdis, kad prezidentas pasiduoda Kongreso spau- 
dimui. 
— Dėkoju jums visiems, — tarė Kenedis. — Pasitarimas baigtas. 


Baltųjų rūmų Karinio biuro direktorius atsargos pulkininkas Hen- 
ris Kanu buvo linksmiausias ir nerūpestingiausias administracijos 
darbuotojas, mat manė turįs geriausią darbą šalyje. Buvo atskai- 
tingas vien JAV prezidentui ir tvarkė slaptus jo fondus, skiriamus 
per Pentagoną. Tų fondų niekas negalėjo tikrinti, išskyrus jį patį ir 
prezidentą. Be to, pareigos buvo grynai administratoriaus: jis ne- 
sprendė jokių politinių klausimų, jam net nereikėjo teikti siūlymų. 
Henris Kanu turėdavo parūpinti prezidentui ir jo komandai visus 
lėktuvus, sraigtasparnius ir limuzinus. Jis skirstė lėšas įslaptintų 
Baltųjų rūmų pastatų statybai ir priežiūrai. Tarp jo pavaldinių bu- 
vo puskarininkis, nešiojantis lagaminėlį, kuriuo prezidentas galėjo 
duoti įsakymą panaudoti branduolinį ginklą. Kai prezidentas no- 
rėdavo išleisti pinigų kokiam reikalui taip, kad nesuuostų Kongre- 
sas ar žiniasklaida, Henris Kanu jų skirdavo iš slaptojo fondo, o 
finansines ataskaitas pažymėdavo grifu „Visiškai slapta“. 

Taigi kai tą gegužės pabaigos popietę į jo kabinetą įėjo tei- 
singumo ministras Kli, Henris Kanu šiltai su juo pasisveikino. 
Juodu kartu tvarkė ne vieną reikalą, be to, tik pradėjęs kadenciją 
prezidentas davė nurodymą Kanu skirti teisingumo ministrui iš 
slaptojo fondo tiek, kiek jam reikės. Pirmus kelis kartus Kanu dar 
prašė prezidento leidimo, bet dabar to nebedarė. 

— Ko reikia, Kristianai, — paklausė jis linksmai, — informacijos 
ar pinigų? 

— Vieno ir kito, — atsakė Kli, — bet pirma pinigų. Mes viešai 
prižadėsime sumažinti Slaptosios tarnybos etatus perpus ir ati- 
tinkamai nurėžti jos biudžetą. Aš apsimesiu, kad viską darau, bet 
niekas nepasikeis, permainos bus tik popieriuose. Tačiau nenoriu, 
kad Kongresas suuostų, kas daroma su pinigais. Taigi tavo biuras 
paprašys pinigų iš Pentagono biudžeto, o mums juos perduosi 
įslaptinęs visą dokumentaciją. 

— O varge, — atsiduso Henris Kanu. — Suma didžiulė. Galėsiu 
ją parūpinti, bet neilgai. 

— Tik iki lapkričio rinkimų, — atsakė Kli. — Tada arba gausim 
spyrį į šikną, arba tapsim tokie stiprūs, kad Kongresas neįstengs 
prieš mus šakotis. Bet kol kas turim apsimesti geručiais, 

— Supratau, — atsakė Kanu. 

— Dabar dėl informacijos, — tarė Kli. - Ar kokia nors Kongreso 
komisija pastaruoju metu šniukštinėjo? 

— Be abejo, — patvirtino Kanu. — Kiša nosį įkyriau negu pa- 
prastai. Vis bando sužinoti, kiek sraigtasparnių turi prezidentas, 
kiek limuzinų, didelių lėktuvų ir panašių niekų. Parlamentarai vis 
stengiasi sužinoti, ką vykdomoji valdžia su jais daro. Jeigu sužino- 
tų, kiek jų mes iš tikrųjų turime, apsišiktų iš pykčio. 

— O kas labiausiai reiškiasi? — paklausė Kli. 

— Džincas, — atsakė Kanu. - Jis turi padėjėją Selą Troiką. Tas — 
gudrus šunsnukis. Jis klausia, kiek sraigtasparnių mes turim, sa- 
kau, tris. Jis tarsteli: „Girdėjau, kad turit penkiolika“, o aš atsakau: 
„Kuriems velniams Baltiesiems rūmams penkiolika?!“ Bet jis ne- 
daug klydo — turim šešiolika. 

— Kuriems velniams mums reikia šešiolikos? — nustebo Kli. 

— Sraigtasparniai nuolatos genda, — paaiškino Kanu. — Jeigu 
prezidentas paprašys sraigtasparnio, nejaugi galėsiu jam neduoti 
todėl, kad visi remontuojami? Be to, sraigtasparnių amžinai prašo 
patarėjai. Tu ne per dažniausiai, Kristianai, bet Tapis iš CŽV ir 
Viksas tikrai daug jais skraido. Dazis irgi. Kur — nežinau. 

— Ir bus geriau, jei nežinosi, — patikino Kli. — Turi siųsti man 
pranešimus apie visus Kongreso šnipus, bandančius sužinoti, ko- 
kia materialine technine baze naudojasi prezidentūra. Tai susiję su 
nacionaliniu saugumu. Adresuok pranešimus man ir kuo geriau 
įslaptink. 

— Gerai, — žvaliai atsakė Kanu. - Jei tik prireiks ko nors tavo 
privačiai rezidencijai, galim irgi paimti iš to slapto tondo. 

— Ačiū, — atsakė Kli, — pats turiu pinigų. 

Vėlų tos dienos vakarą prezidentas Kenedis sėdėjo Ovaliniame 
kabinete ir rūkė ploną Havanos cigarą. Mintyse peržvelgė dienos 
įvykius. Viskas klostėsi taip, kaip ir buvo suplanavęs. Savo suma- 
nymus atskleidė ne iki galo, o tik tiek, kad patarėjai jį remtų. 

Kli reagavo, kaip ir reikėjo tikėtis — galėjai pamanyti, kad jis 
skaito prezidento mintis. Mat Kanu viską prezidentui papasakojo. 
Anakonė pasirodė esąs sukalbamas. Su Elena Diuprei reikės elgtis 
atsargiai, nes ji gali pridaryti rūpesčių, bet Kenedžiui reikėjo jos 
proto ir politinės ją remiančių moterų organizacijų pagalbos. 

Fransis Kenedis nusistebėjo savo gera savijauta. Jokių depresi- 
jos požymių, o energija tiesiog trykšta — kaip nebuvo po žmonos 
mirties. Gal todėl, kad pagaliau jis suvaldė tą sudėtingą milžinišką 
Amerikos politikos mechanizmą? 


20 SKYRIUS 


PREZIDENTAS PAKVIETĖ Kristianą Kli pusryčių į savo aparta- 
mentus Baltuosiuose rūmuose. Susitikimus čia jis rengdavo retai. 

Džefersonas, prezidento tarnas ir Slaptosios tarnybos apsaugi- 
ninkas, patiekė gausių pusryčių ir išėjo į prieškambarį. Jis pasiro- 
dys, tik jeigu prezidentas iškvies skambučiu. 

— Ar žinojai, kad Džefersonas buvo puikus studentas ir sporti- 
ninkas? — lyg tarp kitko paklausė Kenedis. — Jis niekados nesileis- 
davo niekieno stumdomas. Kaip jis tapo tarnu, Kristianai? 

Kli suprato turintis sakyti tiesą. 

— Jis dar ir geriausias Slaptosios tarnybos agentas. Pats jį už- 
verbavau ir kaip tik šioms pareigoms. 

— Klausimas nesikeičia, - neatlyžo Kenedis. - Kam, po velnių, 
jam dirbti Slaptojoje tarnyboje? Ir dar tarnu? 

— Slaptojoje tarnyboje jis turi labai aukštas pareigas, — atsakė 
Kli. 

— Taip, bet vis tiek? 

— Žmones į tas pareigas atrinkau labai kruopščiai. Džefersonas 
buvo geriausias iš jų. Tiesą sakant, jis yra Baltųjų rūmų apsaugos 
komandos vadovas. 

— Na ir kas? 

— Prižadėjau, kad prieš tau paliekant Baltuosius rūmus gausiu 
jam aukštas pareigas Sveikatos ir socialinės rūpybos departamente. 

— Gudriai sugalvojai! - pagyrė Kenedis. — Bet kaip atrodys jo 
gyvenimo aprašymas: vieną dieną tarnas, kitą dieną aukštas depar- 
tamento pareigūnas? Po perkūnais, kaip mes galim taip daryti?! 

— Jo gyvenimo aprašyme bus nurodyta, kad jis yra mano vyk- 
domasis padėjėjas, — paaiškino Kli. 

Kenedis paėmė kavos puodelį. Baltą jo glazūrą puošė mėlyni 
ereliai. 

— Nieko bloga nemanyk, bet aš pastebėjau, kad visi mano tar- 
nai Baltuosiuose rūmuose puikiai atlieka savo pareigas. Jie visi 
dirba Slaptojoje tarnyboje? Sunku būtų patikėti. 

— Jie visi baigę specialią mokyklą, specialiai parengti ir di- 
džiuojasi esą profesionalai, — atsakė Kli. — Bet ne visi dirba Slap- 
tojoje tarnyboje. 

Kenedis nusijuokė. 

— Net virėjai specialiai parengti? — paklausė jis. 

— Virėjai pirmiausia, — nusišypsojo Kli. — Visi virėjai juk be- 
pročiai. 

Kaip ir daugelis žmonių, Kli stengdavosi pajuokauti, kad tu- 
rėtų laiko pamąstyti. Juk Kenedis visada pirma pašneka apie ką 
nors linksma, parodo žinąs tai, ko jam nereikėtų žinoti, ir tik tada 
pradeda kalbą apie rimtus dalykus. 

Juodu valgė ir Kenedis, jo paties žodžiais, vaidino mamytę: 
siūlė lėkštes su valgiais ir pilstė kavą. Indai buvo gražūs, trapaus it 
kiaušinio lukštas porceliano, puošti mėlynu prezidento antspaudu. 

— Norėčiau pabūti valandą su Jabriliu, — galop apsimestinai 
abejingai tarė Kenedis. — Tikiuosi, pats imsiesi to reikalo, — pa- 
matęs nerimą Kli veide, pridūrė: - Tik valandą ir vieną vienintelį 
kartą. 

— Ką iš to laimėsi, Eransi? — paklausė Kli. — Susitikimas gali 
būti toks skausmingas, kad neištversi. 

Prezidento veide Kristianas pamatė raukšlių, kurių anksčiau 
niekados nepastebėjo. 

— Ištversiu, — patikino Kenedis. 

— Jeigu kas nors sužinotų apie susitikimą, klausimų neatsigin- 
tum, — įspėjo Kli. 

— Tad pasirūpink, kad niekas nesužinotų, — atsakė Kenedis. — 
Susitikimas nebus protokoluojamas, įrašo apie jį nebus Baltųjų 
rūmų žurnale. Sakyk kada? 

— Pasirengti prireiks kelių dienų, — atsakė Kli. — Be to, Dže- 
fersonas turės žinoti. 

— O kas dar be jo? — paklausė prezidentas. 

— Gal dar kokie šeši vyrai iš mano ypatingojo padalinio. Jie 
turės žinoti, kad Jabrilis Baltuosiuose rūmuose, bet nebūtinai tai, 
jog tu su juo susitinki. Jie tai spės, bet gerai nežinos. 

— Jeigu reikia, galiu nueiti ten, kur jį laikote, — atsakė Kenedis. 

— Nieku gyvu, - paprieštaravo Kli. —- Tinkamiausia vieta — Bal- 
tieji rūmai, geriausiai po vidurnakčio. Siūlau pirmą valandą nakties. 

— Gerai, — sutiko Kenedis, — poryt. 

— Tau reikės pasirašyti keletą popierių. Jie bus surašyti neaiš- 
kiai, bet mane apsaugotų, jei kas nors nepavyktų. 

Kenedis atsiduso — atrodė, jam palengvėjo, paskui tarė: 

— Nesijaudink — Jabrilis ne antžmogis. Noriu laisvai su juo 
pasikalbėti ir išgirsti atvirus, savanoriškus atsakymus. Nenoriu, 
kad jam duotų kokių psichotropinių medžiagų ar kaip kitaip jį 
paveiktų. Gal suprasiu jo mąstyseną — tada nebejusčiau jam tokios 
baisios neapykantos. Noriu suprasti tikruosius tokių žmonių kaip 
jis jausmus. 

— Aš privalau dalyvauti susitikime, — nesmagiai jausdamasis 
tarė teisingumo ministras. — Esu už tave atsakingas. 

— Gal palauksi už durų su Džefersonu? 

Kristianą Kli apėmė panika suvokus, kuo tai gali baigtis. Jis 
taip staigiai padėjo ant lėkštelės trapų puoduką, kad šis vos nesu- 
skilo, ir įtaigiai tarė: 

— Fransi, net neprašyk to. Aišku, jis bus kaip nors suvaržytas, 
bet vis tiek turėsiu būti šalia judviejų. Šį kartą išties turiu pasinau- 
doti tavo suteikta veto teise. 

Kli bijojo to, ką gali padaryti prezidentas, ir stengėsi neparo- 
dyti tos baimės. 

Abu nusišypsojo. Be kita ko, kai Kristianas užtikrino preziden- 
to saugumą, juodu susitarė dėl to, kad jis, kaip Slaptosios tarnybos 

vadovas, turės teisę vetuoti Kenedžio sprendimus kaskart, kai pre- 
zidentas pasirodys viešumoje. 

— Ta teise niekados nepiktnaudžiavau, — priminė Kli. 

— Bet pasinaudojai ne kartą, — nepatenkintas susiraukė Kene- 
dis. —- Gerai, galėsi likti kambaryje, bet pasistenk tapti nemato- 
mas — susilieti su baldais. O Džefersonas liks už durų. 

— Viską parengsiu, — prižadėjo Kli. — Bet, Fransi, tau tas susi- 
tikimas nepadės. 


Kristianas Kli rengė Jabrilį susitikimui su prezidentu. Aišku, jis 
daug kartų tardė teroristą, bet šis šypsodavosi ir atsisakydavo atsa- 
kinėti į klausimus. Jis laikėsi labai šaltakraujiškai, pasitikėjo savimi 
ir mielai kalbėdavo bendromis temomis, tarkime, apie politiką, 
Markso teoriją, Palestinos problemą (ją Jabrilis vadino Izraelio 
problema), bet nė žodžio nesakydavo apie savo praeitį ar teroris- 
tines operacijas, kuriose dalyvavo. Teroristas atsisakydavo kalbėti 
apie bendražygį Romeo ir Teresą Kenedi, jos nužudymą ir apie 
santykius su Šerhabeno sultonu. 

Jabrilis buvo kalinamas nedidelėje, vos dešimties lovų ligoni- 
nėje, FTB pastatydintoje pavojingiems kaliniams ir vertingiems 
informatoriams laikyti. Visi ligoninės medikai ir apsaugininkai 
buvo Kristiano Kli Slaptosios tarnybos ypatingojo padalinio agen- 
tai. Tokių ligoninių-kalėjimų Jungtinėse Valstijose buvo penkios: 
po vieną šalies sostinėje, Čikagoje, Los Andžele, Nevadoje ir Long 
Ailande. 

Šiose įstaigose kartais būdavo atliekami medicininiai ban- 
dymai su savanoriais kaliniais. Kli liepė iškelti kitus kalinius iš 
ligoninės Vašingtone, kad galėtų joje laikyti vieną Jabrilį. Long 
Ailando įstaigoje dabar irgi tebuvo du įnamiai — du jauni fizikai, 
susprogdinę atominę bombą. 

Jabrilis gyveno prašmatnioje palatoje, įrengtoje taip, kad jis 
nieku gyvu negalėtų nusižudyti ar numarinti savęs badu. Tam 
buvo pasirūpinta kūną varžančiomis priemonėmis ir aparatūra 
prievarta Maitinti intraveniniais preparatais. 

Kiekvienas Jabrilio kūno lopinėlis, net dantys, buvo peršviestas 
rentgenu. Jį aprengė kombinezonu, varžančiu rankų ir kojų jude- 
sius. Jis galėjo skaityti ir rašyti, vaikščioti mažais žingsneliais, bet 
negalėjo daryti staigių judesių. Be to, Slaptosios tarnybos agentai 
iš Kli ypatingojo padalinio ištisą parą jį stebėjo pro stiklo sienas. 
Jabriliui jos atrodė veidrodinės. 

Išėjęs iš prezidento Kli aplankė Jabrilį žinodamas, kad atsidūrė 
keblioje padėtyje. Jis įėjo į teroristo palatą su dviem Slaptosios 
tarnybos agentais, atsisėdo ant vienos iš patogių sofų ir liepė at- 
vesti Jabrilį iš miegamojo. Švelniai stumtelėjo suimtąjį ant krėslo 
ir agentai patikrino, ar jis negalės laisvai judėti. 

— Turint galvoje, koks esate galingas, elgiatės labai atsargiai, — 
niekinamai iškošė Jabrilis. 

— Esu įsitikinęs, kad atsarga gėdos nedaro, — kuo rimčiausiai 
atsakė Kli. — Elgiuosi kaip inžinieriai: tiltus ir pastatus jie stato 
taip, kad šie atlaikytų apkrovas, šimtą kartų didesnes už numato- 
mas. Šitokiu principu vadovaujuosi savo darbe. 

— Jūsų darbas ne toks kaip inžinierių, — patikslino Jabrilis. — 
Lemties išbandymų numatyti neįmanoma. 

— Žinau, — nesiginčijo Kli. — Bet šitaip dirbdamas nejaučiu 
nerimo ir nepatyriau didesnių nesėkmių. O dabar apie savo apsi- 
lankymo tikslą. Atėjau paprašyti tavęs paslaugos. 

Jabrilis nusijuokė — pašiepiamai, bet neapsimestinai linksmai. 

Kristianas šypsodamas jį nužvelgė. 

— Ne, rimtai. Man reikia paslaugos. Tavo valia atsisakyti. Klau- 
sykis įdėmiai. Su tavim elgiasi gražiai — už tai turi dėkoti man ir 
šios šalies įstatymams. Žinau, kad grasinti beprasmiška. Žinau, 
kad esi išdidus, bet prašau mažmožio — dėl jo tavo reputacija nė 
kiek nenukentės. O atsidėkodamas prižadu padaryti viską, ką ga- 
liu, kad tavęs neištiktų nelaimė. Tu manai, kad tavo bendražygiai 
iš garsios Pirmosios šimtinės sugalvos ką nors gudraus, kad mums 
tektų paleisti tave į laisvę. 

Linksmybė bemat pranyko iš lieso, tamsaus Jabrilio veido. 

— Keletą kartų bandėme surengti pasikėsinimą į jūsų preziden- 
tą Kenedį. Operacijos buvo labai sudėtingos, gudriai sumanytos. 

Jos visos staiga paslaptingai buvo sužlugdytos mums net nespė- 
jus nusigauti į šią šalį. Aš pats ištyriau tas nesėkmes, išsiaiškinau, 
kaip buvo sunaikinti mūsų kovotojai. Pėdsakai visados vedė link 
jūsų. Taigi žinau, kad mudu veikiame vienodai. Žinau, kad nesate 
vienas iš tų atsargių politikų. Taigi klokit, kokios paslaugos jums 
reikia. Manykite, kad man užteks proto labai įdėmiai ją apgalvoti. 

Kli atsilošė ant sofos. Jam dingrelėjo: Jabrilis, jeigu aptiko jo 
pėdsakus, pernelyg pavojingas, todėl negalima paleisti į laisvę, kad 
ir kas nutiktų. Teroristas kvailai pasielgė apie tai prasitardamas. Kli 
sutelkė mintis į reikalą, dėl kurio čia atėjo. 

— Prezidentas Kenedis - protaujantis žmogus, — tarė jis. — Jisai 
stengiasi suprasti įvykius ir už jų slypinčius žmones. Todėl nori 
pasimatyti su tavim akis į akį, pasikalbėti kaip vienas žmogus su 
kitu. Jis nori suprasti, dėl ko nužudei dukrą. Galimas daiktas, jis 
nori atsikratyti graužiančios kaltės. Aš teprašau, kad su juo pasi- 
kalbėtum, atsakytum į jo klausimus. Kad neatsisakytum su juo 
bendrauti. Ar sutinki? 

Jabrilis bandė pakelti kombinezono varžomas rankas ir šitaip 
parodyti atsisakąs. Jis nejautė nė menkiausios baimės, bet mintis 
susitikti su jo paties nužudytos merginos tėvu sukėlė stebinantį 
jaudulį. Juk tai politinis žingsnis, Jungtinių Valstijų prezidentas 
turi suprasti geriau negu koks kitas žmogus. Ir dar: būtų įdomu 
pažvelgti į akis galingiausiam pasaulio žmogui ir pasakyti: „Aš 
nužudžiau jūsų dukrą. Aš sudaviau jums skaudesnį smūgį, negu 
galėtumėte jūs su savo tūkstančiais karo laivų ir dešimtimis tūks- 
tančių naikintuvų.“ 

— Gerai, aš padarysiu tą nedidelę paslaugą, - atsakė Jabrilis. — 
Bet, ko gero, galų gale jūs neapsidžiaugsite. 

Kli atsistojo ir palietė Jabriliui petį, bet šis niekinamai kruste- 
lėdamas ranką numetė. 

— Nesvarbu, — atsakė Kli. — Šiaip ar taip, būsiu tau dėkingas. 


Po dviejų dienų, valanda po vidurnakčio, prezidentas Kenedis 
įėjo į Baltųjų rūmų Geltonąjį ovalinį kambarį ir pamatė, kad 


326 + "MARIO PUZO 


Jabrilis jau sėdi ant kėdės priešais židinį. Kristianas stovėjo jam 
už nugaros. 

Ant ovalaus stalelio, inkrustuoto skydo pavidalo JAV vėliava, 
buvo padėta sidabrinė lėkštė su sumuštinukais, sidabrinis kavinu- 
kas ir trys puodeliai bei lėkštelės auksiniais apvadais. Džefersonas 
įpylė kavos, pasitraukė prie kambario durų ir įsirėmė į jas plačiais 
pečiais. Kenedis matė, kad Jabrilis, pasisveikinęs su juo nulenkda- 
mas galvą, negali atsikelti nuo kėdės. 

— Tikiuosi, nedavėte jam raminamųjų? — piktokai paklausė 
Kenedis. 

— Ne, pone prezidente, — atsakė Kli. — Tiesiog jam suvaržytos 
rankos ir kojos. 

— Ar negalit jo daugiau atlaisvinti? —- paklausė Kenedis. 

— Ne, pone, - atsakė Kli. 

— Atleiskite, bet lemiamas žodis šiuose reikaluose ne mano, — 
tiesiai į Jabrilį kreipėsi Kenedis. — Ilgai jūsų neužlaikysiu — tik 
noriu užduoti keletą klausimų. 

Jabrilis linktelėjo. Kadangi rankos buvo suvaržytos, jis vargais 
negalais pasivaišino sumuštinuku. Jis buvo gardus. Be to, priešas 
pamatė, kad teroristas ne visai bejėgis, todėl nesijautė pažemin- 
tas. Jis įdėmiai nužvelgė Kenedžio veidą ir nustebo supratęs, kad 
kitomis aplinkybėmis būtų intuityviai pajutęs šiam žmogui pa- 
garbą ir pasitikėjimą juo. Veide Jabrilis įžvelgė kančią, bet ji buvo 
puikiai valdoma. Be to, Kenedis nuoširdžiai apgailestavo dėl jo 
suvaržymų. Jis nežiūrėjo į suimtąjį iš aukšto, nerodė apsimestos 
užuojautos. Svarbiausia, kad tas veidas dvelkė rimtimi ir stiprybe. 

— Pone Kenedi, prieš pradedant mudviejų pokalbį pirma tu- 
rite atsakyti į vieną mano klausimą, — tyliai ir mandagiau, negu 
pats ketino, prašneko Jabrilis. — Jūs tikrai manote, kad atominės 
bombos sprogimas jūsų šalyje — mano darbas? 

— Ne, - atsakė Kenedis. Kristianas Kli lengviau atsipūtė, kai 
jis nieko daugiau nepasakė. 

— Ačiū, — tarė Jabrilis. — Kaip kas nors galėjo pagalvoti, kad 
esu toks kvailas? Man būtų nemalonu, jei pasinaudotumėte tuo 


kaltinimu kaip ginklu. Galite klausti ko tik norite. 

Kenedis mostu liepė Džefersonui išeiti, palydėjo jį žvilgsniu ir 
tyliai kažką pasakė Jabriliui. Kli nuleido galvą, tarsi nenorėdamas 
ką nors nugirsti — jis išties to nenorėjo. 

— Žinau, kad jūs surežisavote visą įvykių virtinę, — kalbėjo pre- 
zidentas. - Nužudėte popiežių, gudriai leidote suimti savo bendri- 
ninką, kad paskui galėtumėte reikalauti jį paleisti. Užgrobėte lėktu- 
vą ir nužudėte mano dukrą — taip buvote sumanęs nuo pat pradžių. 
Dabar mes tuo neabejojame, bet norėčiau iš jūsų lūpų išgirsti, kad 
tai tiesa. Beje, aš suprantu, kokie logiški buvo jūsų veiksmai. 

Jabrilis pažvelgė Kenedžiui tiesiai į akis. 

— Taip, visa tai tiesa. Bet aš apstulbau, kad jūs viską taip greitai 
perkandote. Maniau, kad viskas labai gudriai sumanyta. 

— Deja, didžiuotis neturiu kuo, — atsakė Kenedis. — Iš esmės 
tai reiškia, kad mano mąstysena tokia pat kaip jūsų ar kad visi 
žmonės sukčiauja daugmaž vienodai. 

— Na, galbūt sumanymas buvo per daug gudrus, — svarstė Ja- 
brilis. — Bet jūs sulaužėte žaidimo taisykles. Aišku, žaidėme ne 
šachmatais, ne pagal tokias griežtas taisykles. Jums buvo skirtas 
pėstininko vaidmuo ir turėjote daryti tik pėstininko ėjimus. 

Kenedis atsisėdo, gurkštelėjo kavos — grynai iš mandagumo. 
Kli matė, kad jis labai įsitempęs, o Jabrilis, aišku, suprato, jog 
prezidentas tik apsimeta ramus ir abejingas. Teroristas spėliojo, 
kokie tikrieji Kenedžio ketinimai. Akivaizdu — jokių piktų kėslų 
jis neturi ir nesirengia panaudoti savo galios tam, kad jį įbaugintų 
ar kaip nors jam pakenktų. 

— Viską supratau nuo pat pradžių, — kalbėjo Kenedis. — Kai 
buvo pagrobtas lėktuvas, žinojau, kad nužudysite mano dukrą. 
Kai jūsų bendrininkas buvo sučiuptas, supratau, kad taip viską 
ir planavote. Niekas manęs nestebino. Mano patarėjai su manim 
sutiko tik tada, kai scenarijus jau buvo įpusėtas. Taigi man nerimą 
kelia tai, kad aš tikriausiai mąstau panašiai kaip jūs. Ko gero, taip 
ir yra. Vis dėlto sunku įsivaizduoti, kad galėčiau kada nors įvyk- 
dyti tokią operaciją. Netrokščiau pasiryžti kažkam panašaus, todėl 
ir norėjau su jumis pasikalbėti. Kad kai ką sužinočiau, numatyčiau 
ir apsisaugočiau nuo savęs. 

Jabriliui padarė įspūdį mandagi Kenedžio laikysena, rami kal- 
bėsena ir akivaizdus noras sužinoti tiesą. 

— Ką laimėjote? — paklausė Kenedis. — Vietoj nužudyto popie- 
žiaus bus išrinktas kitas, mano dukters mirtis nepakeis valstybių 
galios pusiausvyros. Kokia jums iš to nauda? 

Amžinai neduodantis ramybės kapitalistams klausimas, pama- 
nė Jabrilis. Štai kas jiems svarbiausia — nauda. Jabrilis pajuto, kad 
Kli spusteli pečius. 

— Amerika — milžinas, kuriam Izraelio valstybė turi būti dė- 
kinga už tai, kad ji yra, — kiek padvejojęs atsakė jis. — Ta valstybė 
engia mano tautiečius, o jūsų kapitalistinė sistema engia vargšus 
visame pasaulyje ir net čia, savo šalyje. Žmonės privalo atsikratyti 
jūsų jėgos baimės. Popiežius — vienas iš tos jėgos simbolių. Kata- 
likų bažnyčia daugybę šimtmečių varė siaubą pasaulio vargšams 
grasindama pragaro kančiomis. Kokia gėda! Tie dalykai nesibaigia 
jau du tūkstantmečius. Taigi popiežiaus nužudymas buvo daugiau 
negu politinė pergalė. 

Kli pasitraukė nuo Jabrilio kėdės, bet vis dar buvo pasirengęs 
šokti į pagalbą prezidentui. Jis atidarė Geltonojo ovalinio kam- 
bario duris ir susikuždėjo su Džefersonu. Jabrilis tylomis juodu 
stebėjo, paskui postringavo toliau: 

— Bet man nieko nepavyko jums padaryti. Parengiau du labai 
kruopščiai apmąstytus pasikėsinimus į jus, bet juos ištiko nesė- 
kmė. Vieną dieną galite paklausti poną Kli smulkmenų, jos gali 
jus apstulbinti. Teisingumo ministras — koks gražus titulas! Turiu 
prisipažinti, jis iš pradžių mane ir suklaidino. Tas teisingumo mi- 
nistras sužlugdė mano operacijas taip negailestingai, kad man neli- 
ko nieko kita, kaip juo žavėtis. Kita vertus, jis turėjo aibę pavaldi- 
nių, daugybę technikos priemonių, tad buvau prieš jį bejėgis. Bet 
kadangi jūs pats buvote nepažeidžiamas, mirti buvo pasmerkta 
jūsų dukra, ir aš žinau, kad jūs negalite dėl to nesikrimsti. Kalbu 
atvirai, nes jūs pats to norėjote. 

Kristianas Kli grįžo, vėl atsistojo Jabriliui už nugaros ir sten- 
gėsi nežiūrėti Kenedžiui į akis. Jabrilis pajuto nusmelkiant keistą 
baimę, bet neužsičiaupė: 

— Pagalvokite štai apie ką, — teroristas kilstelėjo rankas pabrėž- 
damas savo žodžius. — Jeigu užgrobiu lėktuvą, mane laiko pabaisa. 
Jeigu izraeliečiai sabombarduoja apsiginti negalintį arabų miestą ir 
užmuša šimtus žmonių, jie suduoda smūgį kovoje už laisvę. Ne- 
gana to, jie keršija už garsųjį holokaustą, nors arabai prie jo visai 
neprisidėjo. O kas mums lieka? Mes neturime nei kariuomenės, 
nei karinės technikos. Katrie iš mūsų didesni didvyriai? Na, taip, 
nekalti žmonės žūva ir nuo vienų, ir nuo kitų. O kaip su teisingu- 
mu? Užsienio valstybės sukūrė Izraelį, davė jam teritoriją, o mano 
gentainiai buvo išstumti į dykumą. Mes — naujieji benamiai, nau- 
jieji žydai — kokia ironija! Tai negi pasaulis tikisi, kad nesikausime? 
Kokį ginklą, be teroro, turime? O ko griebėsi žydai, kai kovėsi su 
britais norėdami įkurti savo valstybę? Teroro išmokome iš to meto 
žydų. Tie jų teroristai, žudę nekaltus žmones, šiandien didvyriai, 
vienas net tapo Izraelio ministru pirmininku. Valstybių vadovai 
mielai jį priimdavo apsimesdami nematantys, kad jo rankos su- 
teptos krauju. Nejaugi aš baisesnis už juos? 

Jabrilis nutilo ir bandė stotis, bet Kli prispaudė jį prie kėdės. 
Kenedis gestu paragino teroristą kalbėti toliau. 

— Klausiate, ko pasiekiau? Vienu atžvilgiu aš patyriau nesė- 
kmę — esu čia kaip belaisvis. Užtat kokį smūgi sudaviau Amerikos 
autoritetui pasaulio akyse! Visi pamatė, kad Amerika vis dėlto 
nėra tokia galinga. Man viskas galėjo baigtis geriau, bet nepasaky- 
čiau, kad mano pastangos nuėjo perniek. Aš parodžiau pasauliui, 
kokia žiauri jūsų tariamai žmogiška demokratija. Jūs sugriovėte 
puikų miestą, be gailesčio privertėte nusilenkti jūsų valiai užsienio 
valstybę. Priverčiau jus svaidytis žaibais, kad išgąsdintumėte visą 
pasaulį, ir jo dalis nusigręžė nuo jūsų. Jūsų, tos jūsų Amerikos, jau 
nebemyli kaip iki tol. Negana to, savo paties šalyje jūs supriešino- 
te politines jėgas. Pasikeitė ir jūsų asmeninis įvaizdis: angeliškas 
daktaras Džekilis virto baisiuoju ponu Haidu. 

Jabrilis nutilo, kad suvaldytų užplūdusias jausmus ir jų neiš- 
duotų veidas. 

— O dabar pasakysiu tai, ką norite išgirsti, ir apie ką man 
skaudu kalbėti, — tarė jau pagarbesniu ir rimtesniu tonu. — Jū- 

sų dukters mirtis buvo reikalinga. Ji simbolizavo Ameriką, nes 
buvo galingiausio pasaulyje žmogaus atžala. Ar suprantate, kaip 
į jos mirtį reagavo bijantieji valdžios? Ji įkvėpė jiems vilties, ir 
nesvarbu, kad kai kurie žmonės jus myli, kad kiti žiūri į jus kaip 
į geradarį ar draugą. Žmonės ilgainiui ima nekęsti savo geradarių. 
Dabar jie mato: jūs nesate galingesnis už juos, jiems nėra ko jūsų 
bijoti. Aišku, jei būčiau likęs laisvas, poveikis būtų buvęs kur kas 
didesnis. O kaip tada viskas būtų atrodę? Popiežius negyvas, jūsų 
duktė nužudyta, o jūs esate priverstas mane paleisti. Jūs ir Ameri- 
ka būtumėte atrodę bejėgiai kaip kūdikiai. 

Jabrilis atsilošė į atkaltę, kad mažiau skaudėtų suveržtas ran- 
kas, ir nusišypsojo Kenedžiui. 

— Padariau vienintelę klaidą: visiškai neteisingai jus įvertinau. 
Iš ankstesnių jūsų veiksmų negalėjai numatyti, kad šitaip pasielg- 
site. Jūs didis liberalas, dorovingas šiuolaikiškas žmogus. Maniau, 
kad paleisite mano draugą į laisvę. Netikėjau, kad taip greitai su- 
prasite visą operacijos scenarijų, ir man nė į galvą neatėjo, jog 
įvykdysite tokį baisų nusikaltimą. 

— Per Dako bombardavimą žuvo vos vienas kitas žmogus, — 
paprieštaravo Kenedis, — nes mes perspėjome gyventojus prieš 
kelias valandas išmėtydami atsišaukimus. 

— Suprantu, — atsakė Jabrilis. — Jūsų atkirtis buvo visai toks 
pat kaip teroristų. Aš pats būčiau taip pasielgęs. Bet niekuomet 
nebūčiau daręs to, ką iškrėtėte jūs gelbėdamas savo kailį — su- 
sprogdinote atominę bombą viename iš savo šalies didmiesčių. 

— Jūs klystate, — tarstelėjo prezidentas. Kli vėl palengvėjo, kad 
jis nieko daugiau neaiškino. Kenedis nuleido kaltinimą negirdo- 
mis ir bemat nusuko kalbą kitur: Pasakykite man, kaip galite 
pats sau pateisinti savo poelgius? Juk apvildavote jums artimų 
žmonių pasitikėjimą. Skaičiau jūsų dosjė. Kaip gali žmogus saky- 
ti sau: „Aš padarysiu šį pasaulį geresnį žudydamas nekaltus vyrus, 
moteris ir vaikus, aš ištrauksiu žmoniją iš nevilties liūno išduoda- 
mas geriausią savo draugą?“ Juk nei Dievas, nei mirtingieji nedavė 
jums tokios teisės. Apie gailestį dabar geriau nekalbėkime. Man 
rūpi kitkas: kaip jūs apskritai išdrįsote suteikti sau tokią galią?! 

Jabrilis mandagiai laukė, tarsi tikėdamasis dar vieno klausimo, 
paskui tarė: 

— Mano veiksmai nėra tokie šiurpūs, kaip tvirtina žiniasklaida 
ir moralistai. Ką galite pasakyti apie savo karo lėktuvų pilotus, 
kurie mėto ant žmonių bombas, lyg šie būtų tik skruzdėlės? Tie 
lakūnai — geraširdžiai vaikinai, vyriški, dorybingi, bet juos išmokė 
atlikti pareigą. Manau, aš toks pat kaip jie. Skirtumas tik tas, kad 
aš neturiu galimybių sėti mirtį iš kelių kilometrų aukščio. Neturiu 
nei pabūklų, iš laivų šluojančių viską nuo žemės paviršiaus trisde- 
šimties kilometrų spinduliu. Aš priverstas teptis rankas krauju. Pri- 
valau turėti dvasinės stiprybės ir tyrų idealų, kad praliečiau kraują 
dėl tikslo, kuriuo tikiu. Nėra ko nė sakyti — jūsų priekaištai seni 
kaip pasaulis, bailu net juos išsakyti. Bet jūs klausiate, kaip drįstu 
suteikti sau tokią galią be kažko aukštesnio už mane pritarimo? Čia 
jau sudėtingesnis klausimas. Tarkime, tokią galią man suteikė kan- 
čios, kurių prisižiūrėjau šiame pasaulyje. Tarkime, stiprybės elgtis 
pagal savo principus man suteikė perskaitytos knygos, girdėta mu- 
zika, pavyzdžiai kur kas didesnių žmonių negu aš. Man gerokai 
sunkiau negu jums, nes jus palaiko šimtai milijonų, todėl savo 
terorą vaizduojate kaip pareigą jiems. Esą jūs — tik jų valios įrankis. 

Jabrilis nutilo, gurkštelėjo kavos ir ramiai, oriai dėstė toliau: 

— Aš paskyriau gyvenimą revoliucijai prieš nusistovėjusią tvar- 
ką, prieš man niekingą valdžią. Net mirdamas tikėsiu, kad tai, ką 
dariau, buvo teisinga. Jūs juk žinote, kad joks dorovės įstatymas 
neišlieka nepakitęs per amžius. 

Jabrilis galų gale išsikvėpė ir atsilošė. Atrodė, kad pančiai su- 
laužė jam rankas. Kenedis klausėsi niekaip nerodydamas jam ne- 
pritariąs, neišsakydamas jokio kontrargumento. 

— Dėl dorovės nesiginčysiu, — galop nutraukė jis ilgą tylą. — 
Iš esmės aš pasielgiau taip pat kaip jūs. Taip, jūs teisus — geriau 
pasiekti tikslą nesusitepus rankų krauju. Bet jūs teisingai pastebė- 
jote: man galių suteikė visuomenė, aš nesivadovavau asmeniniu 
priešiškumu. 

— Netiesa, — pertarė jį Jabrilis. — Kongresas ir jūsų Ministrų 
kabinetas nepritarė jūsų veiksmams. Taigi jūs elgėtės visai kaip aš, 

nes vadovavotės asmeniniais motyvais. Esate toks pat teroristas 
kaip ir aš. 

— Bet mano šalies žmonės, mano rinkėjai, man pritarė, — pa- 
prieštaravo Kenedis. 

— Minia visada pritaria, — atsakė Jabrilis. — Ji užsimerkia, kad 
nematytų tokių veiksmų padarinių. Jūsų poelgis buvo netinkamas 
tiek politiškai, tiek doroviškai. Jus akino keršto troškimas, — Ja- 
brilis nusišypsojo. — O aš maniau, kad esate per daug doras ir 
negalėsite šitaip elgtis. Taigi apie dorovę verčiau nekalbėkime. 

Kenedis ilgokai tylėjo, tarsi gerai apgalvodamas atsakymą. 

— Manau, jūs klystate, ir laikas tai parodys, — galop tarė. — 
Noriu padėkoti, kad taip atvirai sa manim kalbėjote — mano ži- 
niomis, tardomas iki šiol tylėdavote. Be abejo, žinote, kad Šerha- 
beno sultonas nusamdė jums geriausią juridinę Jungtinių Valstijų 
firmą. Netrukus jos advokatams bus leista tartis su jumis dėl jūsų 
gynybos. 

Kenedis nusišypsojo ir atsistojo norėdamas išeiti iš kambario. 
Jau buvo prie pat durų, kai jos atsidarė. Nespėjęs pro jas išeiti 
išgirdo Jabrilio balsą. Surištas teroristas vargais negalais atsistojo 
ir stengdamasis neprarasti pusiausvyros tarė: 

— Pone prezidente! 

Kenedis atsigręžė į jį. 

Jabrilis iš lėto pakėlė supančiotas rankas. 

— Pone prezidente, — pakartojo jis, — jūs manęs neapgausite. 
Žinau, kad niekados nepamatysiu savo advokatų ir su jais nieko 
neaptarsiu. 

Kristianas Kli jau stovėjo tarp tų dviejų vyrų, o Džefersonas 
spėjo prišokti prie Kenedžio. 

Prezidentas šaltai šyptelėjo Jabriliui. 

— Savo žodžiu laiduoju, kad pasimatysite ir pasikalbėsite su 
savo advokatais, — tarė jis ir išėjo iš kambario. 

Tą akimirką Kristianas Kli pajuto tokį nerimą, kad jo vos ne- 
supykino. Teisingumo ministras visada manė pažįstąs Fransį Ke- 
nedį, bet dabar suprato klydęs. Mat akimirką Kenedžio veide jis 
įžvelgė jam visai nebūdingą tikrų tikriausią neapykantą. 

VAIKYSTĖJE SICILIETIS Frankas Sebedičijas pasirinko tvarkos 
ir įstatymų pusę ne vien todėl, kad ji atrodė stipresnė: jam teikė 
malonią paguodą gyvenimas vadovaujantis griežtomis valdžios tai- 
syklėmis. Mafija atrodė per daug atitrūkusi nuo tikrovės, verslas 
per daug rizikingas užsiėmimas. Taigi jis tapo policininku ir po 
trisdešimties metų ėmė vadovauti Italijos. policijos kovos su tero- 
rizmu padaliniui. 

Dabar jis laikė suėmęs popiežiaus žudiką, jaunuolį iš geros 
šeimos Armandą Džandžį, slapyvardžiu Romeo. Tas slapyvardis 
tiesiog siutino Sebedičiją, todėl liepė įgrūsti Džandžį į tamsiausią 
savo kalėjimo Romoje kamerą. 

Sebedičijo žmonės stebėjo Ritą Faličiją, slapyvardžiu Anė. Ją 
susekti nebuvo sunku. Policija nenuleido nuo jos akių, nes dar 
paauglė būdama krėtė eibes, studijuodama universitete kurstė stu- 
dentus prieš valdžią, vėliau kovingai vadovavo demonstracijoms ir 
prisidėjo pagrobiant garsų Milano bankininką. 

Jos dalyvavimo nusikaltime įrodymų be perstojo daugėjo. 
Nors teroristų talkininkai iškuopė konspiracinius būstus, vargše- 
liai nenumanė, kokių techninių priemonių turi policijos eksper- 
tai. Iš rasto rankšluosčio su spermos pėdsakais jie nustatė, kad ji 
Romeo. Vienas iš suimtų jaunuolių žiauriai tardomas Anę išdavė. 
Bet Sebedičijas jos nesuėmė - liepė palikti laisvėje. 

Frankas Sebedičijas baiminosi, kad šitų nusikaltėlių teismas 
tik išaukštins popiežiaus žudikus, jie taps didvyriais ir nepatirda- 
mi didelių nepatogumų stums dienas kalėjime. Italijoje mirties 
bausmė panaikinta, todėl nusikaltėliai galėjo būti nuteisti kalėti 
iki gyvos galvos. Vieni niekai: turint omeny, kad už gerą elgesį ar 
dėl amnestijos bausmės laikas galėjo būti sutrumpintas, jie galėjo 
išeiti į laisvę palyginti dar visai jauni. 

Kitas reikalas, jeigu Sebedičijas būtų galėjęs rimčiau ištardyti 
Romeo. Bet šis niekšas nužudė popiežių, todėl jo teisių ginti stojo 
Vakarų pasaulis. Balsą kėlė protestuotojai ir žmogaus teisių gynė- 
jai Skandinavijoje ir Anglijoje, net iš Amerikos ėjo laiškai. Visi 
reikalavo, kad su dviem žudikais būtų elgiamasi humaniškai, kad 
niekas jų nekankintų ir nedarytų jiems nieko bloga. O Sebediči- 
jui valdžia davė nurodymą nepadaryti gėdos Italijos teisingumui 
niekuo, kas galėtų papiktinti kairiąsias šalies partijas. Žodžiu, kad 
žudikams nė plaukas nuo galvos nenukristų. 

Bet jis, Frankas Sebedičijas, nusprendė spjauti į visas tas ne- 
sąmones ir įvaryti siaubo teroristams. Jis pasieks, kad tas Romeo, 
Armandas Džandžis, nusižudytų. 


Per kalėjime praleistus mėnesius Romeo audė romantišką svajonę. 
Vienas sėdėdamas kameroje nusprendė, kad įsimylėjo Dorotėją, 
tą merginą amerikietę. Jis prisiminė, kaip ji laukė jo oro uoste, 
mintyse atkūrė jos bruožus ir vos pastebimą randą ant smakro. Jo 
svajose ji atrodė be galo graži, be galo gera. Jis bandė atminti, apie 
ką juodu kalbėjosi tą paskutinį vakarą Hamptone. Dabar, viską 
prisimenant, Romeo ėmė rodytis, kad Dorotėja jį pamilo ir kiek- 
vienu gestu ragino atskleisti savo geismą, o tada ji parodysianti, 
kaip myli. Jaunuolis prisiminė ją sėdinčią — taip grakščiai, taip 
gundančiai. Kaip nenuleido nuo jo tų gilių mėlynų akių ir kaip 
blyškius skruostus išmušė raudonis. Dabar jis keikė save už bai- 
lumą: taip ir neprisilietė prie tos švelnios odos. Romeo prisiminė 
ilgas, lieknas jos kojas ir įsivaizdavo, kaip jos apsiveja jam kaklą. 
Matė, kaip apibers bučiniais jos plaukus, akis, visą kūną. 

Tuomet Romeo mintyse išvysdavo, kaip ji surakinta grandinė- 
mis stovi lauke šviečiant saulei ir žiūri į jį priekaištingai, neviltin- 
gai. Jis įsivaizduodavo ateitį. Kalėjime ji išbus neilgai ir išėjusi jo 
lauks. O jį išlaisvins. Dėl amnestijos ar šalių vyriausybėms nutarus 
apsikeisti belaisviais. O gal grynai iš krikščioniško gailestingumo. 
Tada jis ją susiras. 

Bet kartais naktimis jaunuolį apnikdavo tamsios mintys ir jis 
galvodavo apie Jabrilio išdavystę. Niekas niekada neplanavo žudyri 
Teresos Kenedi ir Romeo nuoširdžiai tikėjo, kad nieku gyvu ne- 
būtų pritaręs šiam žingsniui. Tuomet jis dygėdavosi Jabriliu, savo 
paties įsitikinimais, savo gyvenimu. Kartais jis tamsoje tyliai rau- 
dodavo, bet paskui nusiramindavo, imdavo vaizduotis Dorotėją 
ir užsimiršdavo. Žinodavo, kad apgaudinėja save, kad rodo savo 
silpnumą, bet nieko negalėdavo padaryti. 


Savo kameroje plikomis sienomis Romeo pasitiko Franką Sebe- 
dičiją pašaipiai šypsodamasis. Šio seno vyriškio akyse matė nea- 
pykantą, numanė jį nesuvokiant, kaip jaunuolis iš geros šeimos, 
gyvenęs ištaigiai, be rūpesčių, galėjo tapti revoliucionieriumi. Be 
to, Romeo žinojo, kad Sebedičijas siunta negalėdamas elgtis su 
savo belaisviu taip žiauriai, kaip norėtų, nes pasaulio visuomenė 
nenuleidžia nuo Romeo akių. 

Sebedičijas užsirakino kameroje su Romeo, o du prižiūrėtojai 
ir kalėjimo administracijos atstovas liko už durų. Jie galėjo juodu 
stebėti, bet negirdėjo, ką kalba. Galėjai pamanyti, kad apkūnus 
vyresnio amžiaus pareigūnas tiesiog prašosi užpuolamas jaunesnio 
kalinio. Bet Romeo suprato, kad Sebedičijas tiesiog pasitiki auto- 
ritetu, kurį jam suteikia jo pareigos. Kalinys niekino tokius kaip 
jis, pasitikinčius tvarka ir teisingumu, supančiotus savo įsitikini- 
mų ir buržuazinės dorovės normų. Todėl Romeo be galo nustebo, 
kai Sebedičijas tylutėliai abejingu balsu tarė: 

— Džandži, tu palengvinsi visiems gyvenimą — nusižudysi. 

— Nesitikėk, — nusijuokė Romeo. — Aš išeisiu iš kalėjimo prieš 
tai, kai tu mirsi nuo aukšto kraujospūdžio ir skrandžio ar dvyli- 

kapirštės žarnos opos. Aš vaikščiosiu Romos gatvėmis, o tu gulėsi 
šeimos kapinėse. Aš ateisiu, padainuosiu angelams ant tavo pa- 
minklinio akmens ir nueisiu nuo tavo kapo švilpaudamas. 

— Aš tik norėjau tau pranešti, kad tu ir tavo bendrininkai nusi- 
žudysite, — kantriai dėstė jam Sebedičijas. — Tavo sėbrai nužudė du 
mano draugus norėdami įbauginti mane ir mano bendradarbius. 
Jūsų savižudybė bus mano atsakas. 

— Negaliu suteikti tau tokio malonumo - gyvenimas man per 
daug malonus, — atšovė Romeo. — O kadangi mus stebi visas pa- 
saulis, tu nedrįsi net smarkiau įspirti man į šikną. 

Sebedičijas geraširdiškai jam nusišypsojo žinodamas, kad turi 
dar vieną kozirį. 

Romeo tėvas, per visą gyvenimą nė piršto nepajudinęs dėl 
žmonijos, kai ką padarė dėl sūnaus — nusišovė. Jis, Maltos rite- 
ris, popiežiaus žudiko tėvas, žmogus, visą gyvenimą galvojęs vien 
apie savanaudiškus malonumus, kažkodėl nusprendė pasipuošti 
kankinio aureole. 

Kai ką tik našle tapusi Romeo motina paprašė leidimo ap- 
lankyti sūnų kalėjime ir jo negavo, žiniasklaida stojo į jos pusę. 
Skaudų smūgį Sebedičijui ir kitiems sudavė Romeo advokatas, per 
interviu televizijai taręs: „Dėl Dievo meilės - jis tik nori pasimaty- 
ti su motina!“ Jo žodžiai rado atgarsį ne tik Italijoje, bet ir visame 
Vakarų pasaulyje. Ne vienas laikraštis pacitavo advokatą pažodžiui 
pirmo puslapio antraštėse: „DĖL DIEVO MEILĖS — JIS TIK NORI 
PASIMATYTI SU MOTINA!“ 

Tai nebuvo tiesa: Romeo motina norėjo su juo pasimatyti, 
jisai su ja ne. 

Didžiulį spaudimą patirianti valdžia neatsilaikė ir leido Džan- 
džio motinai aplankyti sūnų. Tai įsiutino šiam susitikimui besi- 
priešinusį Franką Sebedičiją. Jis norėjo, kad Romeo ir toliau būtų 
laikomas vienutėje, atskirtas nuo išorinio pasaulio. Iki ko nusirito 
žmonija, jeigu drįsta rodyti tokį gerumą popiežiaus žudikui?! Ta- 
čiau kalėjimo viršininko žodis buvo svaresnis už jo. 

Kalėjimo viršininkas pakvietė Sebedičiją į savo karališką ka- 
binetą ir tarė: 

— Brangusis, gavau nurodymą leisti motinai valandą pasimatyti 
su sūnumi. Ir ne jo kameroje, kur būtų galima klausytis pokalbio, 
bet šiame kabinete. Jų negirdės niekas, bet paskutines penkias mi- 
nutes bus leidžiama filmuoti — žiniasklaida irgi turi pasidžiaugti. 

— O dėl ko buvo leistas šis pasimatymas? — paklausė Sebedi- 
čijas. 

Viršininkas nusišypsojo jam, kaip paprastai šypsodavosi kali- 
niams ir gerokai supanašėjusiems su jais savo pavaldiniams. 

— Sūnus nori pasimatyti su našle likusia motina. Argi gali būti 
kas švenčiau? 

— Žmogus, nužudęs popiežių, turi pamatyti motiną? — piktai 
paklausė Sebedičijas. 

— Sprendimą priėmė gerokai viršesni už mus, — gūžtelėjo pe- 
čiais kalėjimo viršininkas. — Taigi susitaikyk su tuo. Be to, kalinio 
advokatas reikalauja, kad kabinete nebūtų jokių „blakių“, todėl nė 
nemanyk, kad galėsi įkišti kokį pasiklausymo aparatą. 

— O kaip tas advokatas įsitikins, kad kabinete nėra „blakių“? — 
paklausė Sebedičijas. 

— Nusisamdys elektronikos specialistų, — atsakė viršininkas. — 
Jie patikrins kabinetą prie advokato prieš pat pasimatymą. 

— Mums nepaprastai svarbu girdėti jųdviejų pokalbį. 

— Niekai, — nenorėjo sutikti viršininkas. — Jo motina — tipiš- 
ka turtinga Romos ponia. Jinai ničnieko nežino, o jis niekados 
nepasakytų jai nieko svarbaus. Čia tik dar vienas kvailas epizodas 
šioje visiškai absurdiškoje mūsų laikų dramoje, taigi nežiūrėk į šį 
reikalą rimtai. 

Bet Sebedičijas į tą reikalą žiūrėjo rimtai. Pasimatymą laikė dar 
vienu pasityčiojimu iš teisingumo, dar vienu spjūviu į veidą val- 
džios institucijoms. Be to, jis tikėjosi, kad kalbėdamas su motina 
Romeo ką nors prasitars. 

Sebedičijas, visos Italijos kovos su terorizmu padalinio vado- 
vas, turėjo daug galių. Romeo advokatas jau buvo įtrauktas į slaptą 
sąrašą kairiųjų radikalų ir kartu su kitais buvo sekamas. Jo telefono 
pokalbių buvo klausomasi, jo laiškai buvo skaitomi. Taigi Sebe- 
dičijo žmonės lengvai sužinojo, kokios elektronikos bendrovės 

advokatas prašys patikrinti kalėjimo viršininko kabinetą. Draugo 
padedamas Sebedičijas „atsitiktinai“ restorane susitiko su elektro- 
nikos bendrovės savininku. 

Frankas Sebedičijas galėjo įtikinti pašnekovą net nesigriebda- 
mas grasinimų. Bendrovė buvo maža, dirbo pelningai, bet toli 
gražu neklestėjo. Sebedičijas patikino bendrovės savininką, kad 
Kovos su terorizmu valdybai labai reikia pasiklausymo įrenginių 
paieškos prietaisų ir specialistų. Žodžiu, jis, Sebedičijas, galįs pa- 
daryti jo bendrovę turtingą. Kita vertus, tam tikroms bendrovėms 
jo valdyba galinti atimti licencijas verstis tokia veikla. 

Bet pasitikėjimas ir nauda turi būti abipusiai. Imkime šį kon- 
kretų atvejį. Kuriems galams šiai elektronikos bendrovei užsistoti 
popiežiaus žudiką ir rizikuoti ateitimi dėl tokio menkniekio kaip 
motinos ir sūnaus pokalbio įrašas? Kodėl bendrovės specialistai, 
neva ieškodami „blakių“ kalėjimo viršininko kabinete, patys jos 
neįmontuotų? Kam nuo to būtų blogiau? Pats Sebedičijas paskui 
pasirūpinsiąs, kad „blakę“ išimtų. 

Sebedičijas kalbėjo labai draugiškai, bet leido suprasti: jeigu 
savininkas nesutiks su siūlymu, jo bendrovės ateityje gali laukti 
dideli nemalonumai. Jis pats esąs labai pakantus, bet vargu ar jo 
valdyba galėtų pasitikėti tais, kurie užsistoja popiežiaus žudiką. 

Juodu dėl visko sutarė ir Sebedičijas leido pašnekovui apmo- 
kėti sąskaitą. Iš savo kišenės jis tikrai nesiruošė mokėti, o jeigu 
sąskaitą pateiks valdybos buhalterijai, kas nors gali ją pamatyti ir 
šį tą suprasti net po daugelio metų. Be to, jis išties ketino duoti 
bendrovei užsakymų. 

Taigi Armando Džandžio, kitaip Romeo, ir jo motinos pokal- 
bis buvo visas įrašytas. Vienintelis jį girdėjęs Sebedičijas netvėrė 
džiaugsmu. Išimti „blakės“ jis neskubėjo — jam magėjo sužinoti, 
koks iš tikrųjų yra pasipūtėlis kalėjimo viršininkas, bet nieko 
nepešė. 

Sebedičijas ėmėsi atsargumo priemonių. Kadangi nė vienas jo 
bendradarbis neturėjo apie įrašą sužinoti, perklausė jį namie, kai 
žmona jau miegojo. Sebedičijas buvo neblogas žmogus, tad vos 
neapsiverkė, kai Džandžio motina raudodama maldavo jį pasakyti 

tiesą, kad iš tikrųjų popiežių nužudęs ne jis, kad tik dangstąs nie- 
kingą savo draugužį. Įraše buvo girdėti, kaip ji bučiniais apiberia 
sūnų žudiką. Paskui bučiniai ir raudos baigėsi, prasidėjo Sebedi- 
čijui labai įdomus pokalbis. 

Jis išgirdo Romeo balsą — teroristas bandė nuraminti motiną. 

— Nesuprantu, ko nusižudė tavo vyras, - Džandžis taip nie- 
kino šį žmogų, kad nenorėjo net pripažinti jo tėvu. — Jam visai 
nerūpėjo tėvynė ar visas pasaulis. Atleisk, bet jis net nemylėjo 
savo šeimos. Gyveno kaip paskutinis savanaudis ir savimyla. Kodėl 
nusprendė nusišauti? 

— Iš tuštybės, — pasigirdo iš juostos šnypščiantis motinos bal- 
sas. — Visą gyvenimą tavo tėvas buvo tuščiagarbis. Kasdien ėjo pas 
kirpėją, kartą per savaitę pas siuvėją. Sulaukęs keturiasdešimties 
ėmė mokytis dainuoti. Kur jis galėjo dainuoti? Suplojo tūkstan- 
čius, kad gautų Maltos riterio titulą, nors niekados nebuvo die- 
vobaimingas. Velykoms pasisiūdino kostiumą su įaustu kryžiumi. 
Jis buvo tikras Romos aukštuomenės liūtas. Ėjo iš vieno priėmimo 
ir pobūvio į kitą, prašėsi renkamas į visokius kultūros komitetus, 
bet niekada nelankė jų posėdžių. Jis didžiavosi esąs labai gabaus, 
universitetą baigusio sūnaus tėvas. O kaip išdidžiai vaikščiodavo 
Romos gatvėmis! Kaip gyva nesu mačiusi kito tokio nerūpestingo 
ir tuščiagarbio žmogaus, — ji patylėjo. — Po to, ką tu pridirbai, 
tėvas nebegalėjo pasirodyti Romos aukštuomenėje. Baigėsi tas 
nerūpestingas gyvenimas ir dėl tos netekties jis nusižudė. Bet jis 
gali ilsėtis ramiai. Su naujuoju Velykoms siūtu kostiumu karste 
atrodė gražiai. 

Tada įraše pasigirdo Romeo balsas. Jo žodžiai nepaprastai nu- 
džiugino Sebedičiją: 

— Mano tėvas per visą gyvenimą nieko man nedavė, o nusi- 
žudydamas pavogė iš manęs tai, kas buvo skirta man. Mirtis man 
buvo vienintelė išeitis. 

Sebedičijas perklausė likusią įrašo dalį. Romeo motina įtikino 
priimti kunigą. Kai į kabinetą buvo įleisti žiniasklaidos atstovai, 
Sebedičijas magnetofoną išjungė — kas buvo toliau, matė per tele- 
viziją. Šiaip ar taip, gavo, ko jam reikėjo. 

Kitą kartą aplankęs Romeo Sebedičijas buvo taip žvaliai nu- 
siteikęs, kad prižiūrėtojui atrakinus kameros duris įėjo į ją šokio 
žingsneliu ir nepaprastai džiugiai pasisveikino su kaliniu. 

— Džandži, — tarė jis, — tu net labiau išgarsėjai. Sklinda gan- 
dai, esą naujas popiežius, kai bus išrinktas, gali paprašyti, kad 
tau būtų dovanota. Parodyk dėkingumą — suteik man reikiamos 
informacijos. 

— Kai būsiu po žeme, — atšovė Romeo. 

Viskas susiklostė puikiai. Sebedičijas turėjo įrašą, iš kurio buvo 
aišku, kad Romeo galvoja apie savižudybę. 

Po savaitės visam pasauliui buvo išplatintas pranešimas, kad 
popiežiaus žudikas Armandas Džandžis, pravarde Romeo, pasiko- 
rė kalėjimo kameroje. | 


Niujorke Anė ėmėsi užduoties. Ji nė akimirkos nepamiršo esanti 
pirma moteris, vadovaujanti Pirmosios šimtinės operacijai, todėl 
pasiryžo sėkmingai ją įvykdyti. 

Maistas, ginklai ir visi kiti reikiami dalykai buvo atgabenti į du 
konspiracinius butus Niujorko Ist Saido rajone. Operacijos vyk- 
dytojai atvyks likus savaitei iki numatytos pasikėsinimo dienos ir 
visą likusį laiką ten glausis. Jeigu kas nors liktų gyvi, jiems Anė pa- 
ruošė pasitraukimo kelius per Meksiką ir Kanadą. Pati Anė ketino 
dar kelis mėnesius būti Amerikoje, kitame konspiraciniame būste. 

Atlikusi užduotis, o jų būdavo nemažai, Anė turėdavo daug 
laisvo laiko. Jį mergina leisdavo vaikščiodama po miestą. Ji pasi- 
baisėjo lūšnynais, ypač Harlemu. Kaip gyva nebuvo mačiusi tokio 
nešvaraus, apleisto miesto. Atrodė, kad čia ištisi rajonai subombar- 
duoti pabūklų. Ji pasišlykštėjo gausybe benamių, nemandagiais, 
irzliais padavėjais ir pardavėjomis, šaltais, priešiškais valdininkais. 
Dar niekur aplinka jos neslėgė taip kaip čia. 

Negana to, jos nuolatos tykojo pavojus. Didmiestis buvo karo 
zona, pavojingesnė už Siciliją, mat saloje smurtas pakluso griežtiems, 
logika ir nauda sau pagrįstiems įstatymams. O Niujorke smurtauti 
vertė kažkoks sergančių, prasmirdusių gyvulių bandos instinktas. 

Vieną itin gausią įvykių dieną Anė nusprendė nekelti kojos 
iš savo buto. Vakarop ji nuėjo pasižiūrėti amerikietiško filmo. Šis 
suerzino, nes jame buvo idiotiškai aukštinamas vyriškumas. Anė 
mielai būtų sutikusi pagrindinį jo veikėją. Vien tam, kad parody- 
tų, kaip lengva palikti jį be kiaušių — užtektų vos vienos kulkos. 

Po filmo vaikštinėjo po Leksingtono aveniu ir skambino iš 
taksofonų su operacija susijusiais reikalais. Paskui užėjo pasivai- 
šinti į garsų restoraną. Ją pašiurpino šiurkštūs padavėjai ir įsiutino 
valgiai — nyki itališkų patiekalų imitacija. Kaip jie drįsta?! Prancū- 
zijoje tokio restorano savininką nulinčiuotų, Italijoje matija pada- 
rytų visuomenei paslaugą ir tokią užeigą sudegintų. 

Po teisybei, ji vos nenudžiugo, kai Niujorko miestas paban- 
dė leisti ir jai patirti didžiausių pažeminimų, kurių čia sulaukia 
tūkstančiai gyventojų ir svečių. Vėlai vakare išėjusią pasivaikščioti 
(kitaip ji negalėdavo užmigti), Anę pirma bandė apiplėšti, paskui 
išžaginti. 

Pirmas incidentas, įvykęs vos pradėjus temti, merginą tiesiog 
apstulbino. Penktajame aveniu, kai apžiūrinėjo „Tiffany“ parduo- 
tuvės vitriną, iš šonų prisispaudė vaikinas ir mergina. Abu jauni, 
ne daugiau kaip dvidešimties metų baltaodžiai. Į lūšį panašaus 
veido vaikinas, akivaizdžiai beviltiškas narkomanas, buvo nepa- 
prastai šlykštus. Anę tiesiog kerėdavo išorinis žmogaus grožis, to- 
dėl ji akimirksniu pajuto jam antipatiją. Mergina buvo graži, bet 
aikštinga ir tuo nesiskyrė nuo daugybės išlepintų paauglių, Anės 
matytų Niujorko gatvėse. Ji buvo apsitaisiusi kaip kekšė — šią ma- 
dą išpopuliarino ką tik iškilusios kino žvaigždės. 

Jaunuolis smarkiai prisispaudė prie Anės. Pro ploną striukės 
audeklą pajuto kažkokį kietą daiktą, bet neišsigando. 

— Čia pistoletas, — sukuždėjo vaikinas. — Atiduok mano mer- 
ginai rankinę — gražiai, draugiškai. Jei nekelsi triukšmo, nenu- 
kentėsi. 

— Jūs balsuojate? — paklausė Anė. 

— Ką? — paklausė suglumintas jaunuolis. Jo mergina ištiesė į 
krepšį ranką. Anė ją griebė, apsuko užpuolikę, prisidengė ja kaip 
skydu ir tuo pat metu iš visų jėgų vožė jai į veidą kita ranka su 

masyviu žiedu ant piršto. Dailiai išpuoštos parduotuvės vitrinos 
stiklas vos ne visas nusidažė krauju. Praeiviai apstulbę sustojo. 

— Jei turi pistoletą, šauk, — šaltai paragino jaunuolį. Šis per 
tą laiką pasisuko, kad Anė negalėtų pasiekti ginklo. Kvailys buvo 
matęs šį judesį filmuose apie gangsterius, bet nesuprato, kad iš jo 
jokios naudos, nebent auka stovėtų nejudėdama. Tačiau Anė dėl 
viso pikto stvėrė užpuoliką už rankos ir taip timptelėjo, kad išnari- 
no sąnarį. Vaikinas iš skausmo sukliko, ištraukė ranką iš kišenės ir 
ant šaligatvio barkštelėjo atsuktuvas. Ko dar gali tikėtis iš tų kvailų 
nesubrendėlių, pamanė Anė ir nuėjo. 

Mergina būtų pasielgusi išmintingai, jei būtų grįžusi į butą, 
bet genama kažkokio nepaaiškinamo noro įrodyti galinti eiti kur 
tik užsimano, vaikščiojo toliau. Tada prie Centrinio parko, Pietų 
gatvėje, apstatytoje prašmatniais viešbučiais, matant uniformuo- 
tiems durininkams ir prie limuzinų laukiantiems augalotiems vai- 
ruotojams, ją apsupo keturi juodaodžiai jaunuoliai. 

Jai iškart patiko tie gražūs, linksmai nusiteikę vaikinukai, mat 
labai panėšėjo į jaunus padaužas Romos gatvėse, tiesiog negalin- 
čius neužkabinėti merginų. 

— Pupyte, eime pasivaikščioti su mumis po parką, - žaismingai 
pasiūlė vienas. — Tau bus smagu. 

Jie užtvėrė Anei kelią ir ji negalėjo žengti nė žingsnio. Vaikinai 
kėlė šypseną. Gal su jais tikrai būtų smagu? Bet merginą siutino 
durininkai ir vairuotojai, matantys, kas vyksta, bet nė nemanantys 
jai padėti. 

— Traukitės, — paliepė jinai, — arba imsiu rėkti ir tie durininkai 
iškvies policiją. 

Anė žinojo, kad rėkti neturi teisės, nes gali sužlugdyti visą 
operaciją. 

— Nagi rėkite, panele, — išsišiepęs paragino vienas jaunuolis. 
Vis dėlto ji matė, kad visi keturi pasirengę raityti kulnus. 

Ji tylėjo ir vienas iš jaunuolių bemat suprato, kad ji nešauks. 

— Vyručiai, ji nerėks, — tarė jis. — Ar girdit, koks jos akcentas? 
Kertu lažybų, kad ji turi narkotikų. Nagi, panele, duokit jų mums. 

Visi linksmai nusijuokė. 

— Antraip iškviesime policiją, — pajuokavo vienas. Visi vėl nu- 
sijuokė. 

Prieš išskrendant į Ameriką, Italijoje Anę perspėjo apie pavo- 
jus, tykančius Niujorke. Bet ji buvo puikiai parengta teroristė ir 
nė kiek neabejojo galinti rasti išeitį iš sunkiausios padėties. Todėl 
nesinešiojo pistoleto, nes bijojo, kad dėl to gali kilti keblumų. 
Užtat ji visada mūvėjo specialų žiedą su cirkonio akimi ir galėjo 
juo labai skausmingai užvožti, o rankinėje turėjo žirkles — ginklą, 
pavojingesnį už venecijiečių stiletą. Taigi ji nemanė, kad grėstų 
koks pavojus, tik nerimavo, jog gali įsikišti ir apklausti policija, o 
tada... Na, o pabėgti nuo tų vaikinų — vieni juokai. 

Bet Anė užmiršo, kad yra nuožmi iš prigimties, o dabar dar ir 
susinervinusi. Vienas iš jaunuolių ištiesė ranką norėdamas paliesti 
jai plaukus. 

— Traukis iš kelio, juodas šunsnuki, — sušnypštė Anė, - jei 
nenori, kad nudėčiau! 

Ketvertukas nutilo, linksmos nuotaikos lyg nebūta. Anė pa- 
matė jų akyse nuoskaudą ir ją nusmelkė kaltės jausmas. Ji suprato 
padariusi klaidą, nors „juodas šunsnuki“ pasakė ne iš rasistinių 
paskatų. Tiesiog šitaip įžeidinėdavo Sicilijoje. Jeigu susikivirčyda- 
vai su kupriumi, pavadindavai jį kuprotu šunsnukiu, jei su luošiu, 
pavadindavai luošu šunsnukiu. Bet iš kur tie jaunuoliai galėtų tai 
žinoti? Ji jau norėjo atsiprašyti, bet nespėjo. 

— Vošiu tai baltai šliundrai į dūdą, — tarė vienas iš vaikinų. 
Tada Anė nesusivaldė ir tvojo sugniaužta ranka su žiedu jam į vei- 
dą. Antakyje atsivėrė šiurpus rėžis — atrodė, kad užpuoliko veidas 
pasidalijo į dvi dalis. Kol kiti vaikinai pasibaisėję žiūrėjo į draugą, 
mergina ramiai pasuko už kampo, o tada leidosi į kojas. 


Net Anei to jau buvo per daug. Grįžusi į butą ji graužėsi, kad 
šitaip šiurkščiai pasielgė ir per savo nesutramdomą būdą vos nesu- 
žlugdė operacijos. Prisipažino sau, kad pati ieškojo nemalonumų 
norėdama atsikratyti nervinės įtampos. 

Ber daugiau rizikuoti nevalia, nusprendė. Iš buto išeis tik vyk- 
dyti užduočių, kad baigtų operaciją. Ji privalo liautis galvojusi apie 
Romeo, privalo valdyti savo įsiūtį dėl to, kad jį nužudė. O svar- 
biausia — apsispręsti: jeigu sumanytas planas nepavyktų, ar paau- 


koti dėl tikslo savo gyvybę. 


Kristianas Kli nuskrido į Romą papietauti su Sebedičiju. Jis paste- 
bėjo, kad Italijos kovos su terorizmu žinybos vadovą saugo bene 
dvi dešimtys asmens sargybinių, bet neatrodė, jog tai atsilieptų jo 
apetitui. 

— Argi nepasisekė, kad mūsiškis popiežiaus žudikas nusižu- 
dė? — paklausė Kristiano Kli gerai nusiteikęs italas. — Visi mūsų 
kairieji būtų išėję į gatves jo palaikyti ir teismas būtų virtęs tikru 
cirku. Labai gaila, kad tas Jabrilis nepadaro jums tokios paslaugos. 

— Mūsų valdžios sistemos skirtingos, — nusijuokė Kli. — Ma- 
tau, esate gerai saugomas. 

— Šiaip ar taip, teroristai medžioja didesnes žuvis negu aš, — 
nuleidęs jo užuominą negirdomis atsakė Sebedičijas. — Turiu jums 
informacijos. Mes palikome laisvėje tą moterį - Anę. Paskui kaž- 
kaip pametėme jos pėdsakus, bet įtariame, kad dabar ji Amerikoje. 

— Ar žinote, iš kokio uosto ji išplaukė ar iš kur išskrido? — pa- 
klausė susijaudinęs Kli. —- Kokia pavarde prisidengusi? 

— Nežinom, — atsakė Sebedičijas, — bet manom, kad ji jau 
veikia. 

— Kodėl jos nesuėmėte? — paklausė Kli. 

— Sieju su ja daug vilčių, — atsakė Sebedičijas. — Ji labai ryžtin- 
ga mergina ir aukštai iškils teroristų organizacijoje. Kai ją semsiu, 
kartu norėčiau prigriebti kuo daugiau bendrininkų. Bet jūs turite 
bėdą, mano drauge. Mus pasiekia gandai, kad Jungtinėse Valstijose 
vykdoma operacija, ji gali būti nukreipta tik prieš Kenedį. Nors ta 
Anė labai nuožmi, viena jos įvykdyti negalėtų. Vadinasi, jai padeda 
kiti. Turint galvoje, kaip akylai saugote prezidentą, operacijai jiems 
reikėtų nemažai žmonių, o jiems konspiracinių būstų ir medžiagų. 
Deja, apie tuos dalykus žinių neturiu. Verčiau kibkite į darbą. 

Kristianui Kli nereikėjo klausti, kodėl Italijos kovos su tero- 
rizmu valdybos vadovas neatsiuntė šios informacijos į Vašingtoną 
įprastais kanalais. Jis suprato: Sebedičijas nenori, kad Amerikos 
valdžios institucijos turėtų oficialių dokumentų, patvirtinančių, 
jog jo Žmonės sekė Anę. Matyt, jis nepasitikėjo Jungtinių Valstijų 
informacijos laisvės įstatymu. Kita vertus, jis norėjo, kad Kristia- 
nas Kli jaustųsi jam skolingas. 


Šerhabene sultonas Morobis priėmė Kristianą Kli be galo drau- 
giškai. Negalėjai patikėti, kad vos prieš keletą mėnesių įvyko toks 
siaubingas incidentas. 

— Tikiuosi, atvežėte man gerų naujienų, — maloniai tarė sulto- 
nas. Jis atrodė kiek suglumęs ir įtarus. — Po viso to apgailėtino ne- 
malonumo trokštu pataisyti santykius su Jungtinėmis Valstijomis 
ir, žinoma, su jūsų prezidentu Kenedžiu. Tiesą sakant, tikiuosi, 
kad toks yra ir jūsų apsilankymo tikslas. 

— Kaip tik dėl to ir atvykau, — nusišypsojo Kli. — Manau, jūs 
galite padaryti mums paslaugą, kuri padėtų užglaistyti kilusią ne- 
santaiką. 

— Labai džiaugiuosi tai girdėdamas, — atsakė sultonas. — Be 
abejo, žinote, kad aš nieko nenumaniau apie Jabrilio kėslus. Tikrai 
nežinojau, kad jis nužudys prezidento dukrą. Jau sakiau tai ofici- 
aliai, bet prašau dar ir asmeniškai pranešti prezidentui, kad visus 
tuos mėnesius mane graužia širdgėla dėl to, kas įvyko. Aš buvau 
bejėgis užkirsti kelią tai tragedijai. 

Kli patikėjo, kad iš pradžių teroristai neketino žudyti Teresos 
Kenedi. Jam dingtelėjo mintis, kad net tokie visagaliai žmonės 
kaip sultonas Morobis ar prezidentas Kenedis kartais būna privers- 
ti nusilenkti kitų valiai. 

— Perduodamas Jabrilį Amerikos valdžiai įtikinote prezidentą, 
kad esate nekaltas dėl dukros mirties, — tarė jis sultonui. Abu 
suvokė: šitaip jis kalba vien iš mandagumo. — Bet aš atvykau čia 
paprašyti paslaugos sau. Jūs žinote, kad esu atsakingas už pre- 
zidento saugumą. Turiu žinių, kad rengiamas pasikėsinimas į jo 

gyvybę ir teroristai jau slapčia nusigavo į Jungtines Valštijas. Man 
reikia išsiaiškinti, kas tie teroristai, ką jie sugalvoję ir kur įsikūrę. 
Pamaniau, jūs turite nemažai ryšių, savo žvalgybos tinklą, taigi gal 
esate ką nors girdėjęs. Man praverstų net menkiausia informacija. 
Parikinu: viskas, kas čia kalbama, liks tarp mudviejų. Raštiškai tai 
niekur nebus užfiksuota. 

Sultonas atrodė apstulbęs. Protingas jo veidas rodė, kad jis 
negali patikėti tuo, ką girdi. 

— Kaip jums galėjo ateiti į galvą toks dalykas?! Kaip aš galėčiau 
imtis tokių pavojingų žygių po to, kai jūs taip nuniokojote mano 
šalį, kai mes patyrėme tiek tragedijų? Esu valdovas mažos, bet 
turtingos šalies, ji nieku gyvu neišliktų nepriklausoma, jei nepa- 
laikytų draugiškų santykių su galingomis pasaulio valstybėmis. Aš 
nieko negaliu padaryti nei jūsų labui, nei jums kenkdamas. 

Kli pritariamai linktelėjo. 

— Be abejo, tai tiesa. Bet aš žinau, kad pas jus lankėsi Bertas 
Odikas dėl klausimų, susijusių su naftos pramone. Tačiau įspėju: 
Bertas Odikas Jungtinėse Valstijose turi didelių nemalonumų. At- 
einančiais metais jis būtų jums labai prastas sąjungininkas. 

— O jūs labai geras sąjungininkas? — šypsodamasis paklausė 
sultonas. 

— Taip, — atsakė Kli. — Esu tas sąjungininkas, kuris galėtų jus 
išgelbėti, jei neatsisakysite man dabar padėti. 

— Prašom paaiškinti, — tarė sultonas. Žodžiais neišsakytas, bet 
numanomas grasinimas jį akivaizdžiai supykdė. 

— Bertui Odikui pateikti kaltinimai veikus prieš Jungtinių 
Valstijų vyriausybę, nes jo ar jo korporacijos samdiniai apšaudė 
mūsų lėktuvus, bombardavusius Dako miestą, — labai atsargiai 
rinkdamas žodžius aiškino teisingumo ministras. — Yra ir kitų 
kaltinimų. Tam tikri mūsų įstatymai duoda galimybę sugriauti 
jo naftos imperiją, taigi šiuo metu jis nėra stiprus sąjungininkas. 

— Pateikti kaltinimus dar nereiškia nuteisti, — suktai atsakė 
sultonas. — Mano galva, tai bus sunkiau padaryti. 

— Sutinku, bet po kelių mėnesių Fransis Kenedis bus perrink- 
tas antrai kadencijai. Jis toks populiarus, kad naujas Kongresas 

pritars visoms jo programoms. Jis taps galingiausiu prezidentu 
Jungtinių Valstijų istorijoje. O tada, patikėkite manimi, Bertas 
Odikas bus pasmerktas. Jo sukurta galios struktūra taip pat bus 
sugriauta. 

— Vis tiek nesuprantu, kuo galėčiau jums padėti, — spyriojosi 
sultonas ir jau pikčiau pridūrė: — Ar kuo jūs galite padėti man. 
Manyčiau, savo tėvynėje jūsų padėtis gana kebli. 

— Gal taip, o gal ir ne. Mano, kaip jūs sakote, gana kebli pa- 
dėtis gali pasitaisyti, kai Kenedis bus perrinktas. Aš — artimiausias 
jo draugas ir patarėjas, o Kenedis garsėja ištikimybe. Tik nema- 
nykite, kad noriu jus įžeisti. Apie tai, kaip galėtume vienas kitam 
padėti, kalbėsiu atvirai. Ar leisite? 

— Be abejo, — atsakė sultonas. Toks mandagumas, rodės, pada- 
rė jam įspūdį ir net šiek tiek prajuokino. 

— Pirmiausia ir svarbiausia: kaip galiu padėti jums. Galiu būti 
jūsų sąjungininku. Manęs klauso Jungtinių Valstijų prezidentas, 
jis manimi pasitiki. O gyvename sunkiais laikais. 

— Jie buvo sunkūs visą mano gyvenimą, - šypsodamas pertarė 
jį sultonas. 

— Vadinasi, tai, ką sakau, jūs galite suprasti geriau negu kas 
nors kitas. 

— O kas, jeigu jūsų Kenedis nepasieks savo tikslų? — paklausė 
sultonas. — Juk įvyksta visokių nenumatytų dalykų, dangus ne 
visuomet būna mielaširdingas. 

— Kitaip sakant, kas, jeigu pasikėsinimas nužudyti Kenedį pa- 
vyktų? — šaltai paklausė Kli. — Atvykau čia patikinti jūsų, kad taip 
nebus. Man nusispjauti, kokie gudrūs ir drąsūs teroristai. Svarbu 
štai kas: jeigu jie patirs nesėkmę, o mes įžvelgsime sąsają tarp jų 
ir jūsų, būsite sunaikintas. Bet šitokia baigtis nepageidautina. Aš 
protingas žmogus ir suprantu jūsų nuostatą, todėl siūlau apsikeisti 
informacija prie keturių akių. Nežinau, ką jums siūlė Odikas, bet 
geriau turėti reikalų su manimi. Jeigu viršų paims Odikas ir jo 
šutvė, jūs vis tiek išlošite. Jis nežino apie šį mūsų pokalbį. Jeigu 
viršų paims Kenedis, aš būsiu jūsų sąjungininkas. Taigi esu jūsų 
saugumo laidas. | 

Sultonas pritariamai linktelėjo ir nusivedė svečią prie gausių 
vaišių stalo. Valgant Morobis uždavė Kristianui Kli daugybę klau- 
simų apie Kenedį. Galiausiai tarsi dvejodamas pasiteiravo apie 
Jabrilį. 

Kli pažiūrėjo sultonui tiesiai į akis. 

— Jabrilis niekaip negali pabėgti nuo to, kas jo neišvengiamai 
laukia. Jeigu jo bičiuliai teroristai mano, kad pavyks jį išvaduoti 
mainais į kokį įkaitą, net labai aukšto rango, pasakykite jiems, jog 
gali apie tai nė nesvajoti. Kenedis nieku gyvu jo nepaleis. 

— Jūsų prezidentas pasikeitė, — atsiduso sultonas. — Galima 
pagalvoti, kad jis sužvėrėjo. 

Kli nieko nesakė. 

— Ko gero, mane įtikinote, — labai lėtai tardamas žodžius pa- 
reiškė Morobis. - Manau, mudu turėtume tapti sąjungininkais. 


Grįžęs į Jungtines Valstijas Kristianas Kli pirmiausia aplankė Ora- 
kulą. Senis priėmė jį savo apartamentuose sėdėdamas invalido 
vežimėlyje. Ant staliuko priešais jį buvo arbata su užkandžiais, 
kitapus jo Kristiano laukė patogus krėslas. 

Orakulas rankos mostu paragino krikštasūnį sėstis. Kli įpylė 
jam arbatos, padavė mažytį gabaliuką torto ir sumuštinuką, tada 
pasivaišino pats. Senis gurkštelėjo arbatos, ėmė žiaumoti kąsnelį 
torto. Ilgai nė vienas nepratarė žodžio. 

Orakulas bandė nusišypsoti: lūpos krustelėjo, bet visiškai ne- 
gyva oda beveik nesujudėjo. 

— Tai bent prisivirei košės dėl to savo supisto draugo Kene- 
džio! — tarė jis. 

Kristianas nusišypsojo — nešvankiai kalbantis senukas jam pri- 
minė nekaltą kūdikį. Jam vėl dingtelėjo: gal tai senatvinės silpna- 
protystės, nykstančių smegenų požymis? Juk Orakulas anksčiau 
nepasakydavo nė vieno bjauresnio žodžio, o pastaruoju metu kei- 
kiasi kaip vežikas. Kristianas sukramtė sumuštinuką, užgėrė karšta 
arbata ir tik tada paklausė: 

— Kada? Košės esu prisiviręs ne kartą. 

— Kalbu apie tą atominę bombą, - atsakė Orakulas. — Visas tas 
kitas šūdas — nesvarbu. Tau verčiama kaltė už dešimties tūkstančių 
šios šalies gyventojų mirtį. Neva esama tavo kaltės įrodymų, bet 
aš negaliu patikėti, kad būtum toks kvailas. Žiaurus — taip, juk esi 
politikas. Ar tikrai čia tavo darbas? 

Senis jo nesmerkė, jam tik buvo smalsu. 

Kam dar visame pasaulyje Kristianas galėjo pasakyti? Kas dar 
galėjo jį suprasti? 

— Mane stulbina, — atsakė jis, — kaip greitai jie iki manęs pri- 
sikasė. 

— Žmogaus protas perpranta blogį žaibiškai, — tarė Oraku- 
las. — Tu stebiesi, nes piktadariui būdingas tam tikras naivumas: 
jis mano savo poelgį esant tokį siaubingą, kad kitas žmogus jo nė 
įsivaizduoti negali. Ber iš tikrųjų aplinkiniai iškart viską supranta, 
mat blogyje nėra jokios paslapties. Meilė — štai kas yra paslap- 
tinga, — Orakulas nutilo, buvo bepradedąs kalbėti, bet atsilošė į 
vežimėlio atkaltę ir prisimerkė — galėjai pamanyti, kad užsnūdo. 

— Suprask, — ėmė aiškinti Kristianas, — leisti kažkam nutik- 
ti — kur kas lengviau, negu padaryti pačiam. Siautė politinė krizė, 
Kongresas ruošėsi nušalinti Fransį Kenedį. Ir man staiga dingte- 
lėjo: jeigu ta atominė bomba sprogtų, viskas apsiverstų aukštyn 
kojomis. Tada ir liepiau Piteriui Klutui netardyti Greso ir Tiboto. 
Viskas buvo nuspręsta per sekundę. 

— Įpilk man dar arbatos ir paduok dar vieną gabalėlį torto, — 
paprašė Orakulas. 

Jis įsidėjo tortą į burną, ant panašių į randus lūpų liko trupi- 
nėlių. 

— Ar tardei Gresą ir Tibotą prieš sprogstant bombai — taip ar 
ne? Sužinojai iš jų, ką reikėjo, bet nesiėmei jokių žygių? 

— Jie buvo visai dar vaikai, — atsiduso Kli. — Viską, ko reikėjo, 
išgavau iš jų per penkias minutes. Todėl ir negalėjau leisti Klutui 
dalyvauti tardyme. Bet aš nenorėjau, kad bomba sprogtų. Tiesiog 
viskas atsitiko akies mirksniu. 

Orakulas nusijuokė: che che che. Tas juokas netiko net tokiam 
seniui kaip jis, nes veikiau panėšėjo į kriuksėjimą. 

— Nepisk man proto! - užpyko Orakulas. — Tu jau buvai apsi- 
sprendęs, kad leisi tai bombai sprogti, dar prieš liepdamas Klutui 
jų netardyti. Viską nusprendei ne per sekundę, kaip sakai, viską 
jau buvai suplanavęs. 

Kristianas Kli nustebo: Orakulas sakė tiesą. 

— Visa tai darei tam, kad išgelbėtum savo didvyrį Eransį Kene- 
dį. Žmogų, kuris negali padaryti nieko bloga, nebent tik sukelti 
gaisrą, apimsiantį visą pasaulį. 

Orakulas buvo padėjęs ant staliuko dėžę plonų Havanos ciga- 
rų. Kristianas vieną pasiėmė ir užsirūkė. 

— Tau pasisekė, — kalbėjo toliau senis. - Dauguma žuvusiųjų 
buvo nieko neverti žmonės: girtuokliai, benamiai, nusikaltėliai. Ir 
pats nusikaltimas ne toks jau baisus, jei žiūrėtume į visą žmonijos 
istoriją. 

— Po teisybei, leidimą man davė Fransis, — tarė Kli. Išgirdęs 
tuos žodžius, Orakulas paspaudė mygtuką, ir vežimėlio atkaltė 
atsistojo stačiau — dabar senukas galėjo įdėmiau klausytis. 

— Tas tavo šventasis prezidentas? Kaip ir visi ankstesni Kene- 
džiai jis yra savo veidmainystės auka. Jis nieku gyvu negalėjo šitaip 
pasielgti. 

— Gal aš tik bandau rasti pasiteisinimą, — atsakė Kristianas. — 
Atvirai jis nieko nepasakė. Tiesiog pažįstu Fransį taip gerai, kad 
mudu esame lyg broliai. Paprašiau jo pasirašyti įsakymą medikams 
skenuoti tiems vyrukams smegenis panaudojant cheminius prepa- 
ratus — tada visa atominės bombos problema būtų buvusi bemat 
išspręsta. Bet Fransis nepasirašė. Aišku, paaiškino kodėl. Gana 
įtikinamai. Girdi, tai nehumaniška ir pažeistų vaikinų pilietines 
teises. Šitoks elgesys jam buvo būdingas iki dukters mirties, bet 
ne po jos. O aš su juo kalbėjausi, kai Teresa jau buvo nužudyta — 
prisimeni, jis jau buvo davęs įsakymą sugriauti Daką ir prigrasinęs 
sunaikinti visą Šerhabeno sultonatą, jeigu įkaitai nebus paleisti. 
Taigi tuo metu jis jau elgėsi kitaip. Šitas pasikeitęs Kenedis nega- 
lėjo įsakymo nepasirašyti. Atsisakydamas tai padaryti jis pažiūrėjo 
į mane, tarsi... Negaliu paaiškinti. Tiesiog man pasirodė, kad jis 
liepia man nekliudyti tai bombai sprogti. 

Orakulas jau buvo kuo budriausias. 

— Visa tai nesvarbu, — piktokai tarė jis. - Dabar tau svarbiausia 
gelbėti savo kailį. Jeigu Kenedžio neperrinks, tau gali tekti daug 
metų praleisti už grotų. Net jeigu jį perrinks, pavojus išliks. 

— Kenedis laimės rinkimus, — neabejojo Kristianas. — O tada 
man niekas negrės, — jis patylėjo, paskui pridūrė: — Aš jį pažįstu. 

— Tu pažįsti senąjį Kenedį, — nenorėjo sutikti Orakulas. Tarsi 
ta tema staiga būtų tapusi jam neįdomi tarė: — Tai kaip ten mano 
gimtadienio pobūvis? Man suėjo šimtas, bet visiems nusišikti. 

— Ne man, - nusijuokė Kristianas. — Nesijaudink, po rinkimų 
Baltųjų rūmų Rožių sode tau bus surengtas gimtadienio pobūvis. 
Karališkas. 

Orakulas patenkintas nusišypsojo, paskui suktai pridūrė: 

— O karaliumi bus tas tavo Fransis Kenedis. Tu juk žinai: jeigu 
ji perrinks, o į Kongresą pateks jo remiami kandidatai, jis, galima 
sakyti, taps diktatoriumi. 

— Mažai tikėtina, — atsakė Kristianas Kli. —- Mūsų šalyje nieka- 
da nebuvo diktatorių. Mes turime saugiklių - kartais man atrodo, 
kad net per daug. 

— Mūsų šalis dar jauna, — svarstė Orakulas. — Dar turime laiko. 
O šėtonas gali įgauti daug gundančių pavidalų. 

Abu ilgai tylėjo. Paskui Kristianas atsistojo ketindamas išeiti. 
Juodu palietė vienas kitam ranką — Orakulo kaulai buvo per daug 
trapūs, kad galėtum paspausti. 

— Būk atsargus, — įspėjo jis. — Žmogus, įgijęs absoliučią val- 
džią, paprastai atsikrato artimiausių bendražygių, nes jie žino jo 
paslaptis. 

FEDERALINIO TEISMO TEISĖjAS paleido Henrį Tibotą ir 
Adamą Gresą į laisvę. 

Prokuratūros atstovai sutiko, kad jie buvo suimti neteisėtai, be 
arešto orderių. Greso ir Tiboto advokatai išnaudojo net menkiau- 
sias įstatymų spragas. 

Amerikiečiai pasipiktino. Jie smerkė Kenedžio administraciją, 
keikė teisinę sistemą. Didmiesčių gatvėse rinkosi minios su pla- 
katais „Mirtis Gresui ir Tibotui!“ Telkėsi būriai savanorių, pasiry- 
žusių įvykdyti liaudies valią. 

Gresas su Tibotu spruko į Pietų Ameriką ir ten slapstėsi išlai- 
komi turtingų tėvų. 


Likus dviem mėnesiams iki rinkimų, apklausos rodė, jog Fransio 
Kenedžio persvara nedidelė, ir jos nepakaks, kad jo šalininkai su- 
darytų daugumą Kongrese. 

Kilo ir daugiau problemų: skandalas, susijęs su Judžino Dazio 
meiluže, vis nesiliaujantys kaltinimai teisingumo ministrui Kristia- 
nui Kli tyčia leidus susprogdinti atominę bombą, triukšmas dėl to, 
kad Kanu ir Kli naudojo karo patarėjų fondus Slaptajai tarnybai. 

Ko gero, ir pats Eransis Kenedis perlenkė lazdą. Amerika ne- 
buvo pasiruošusi jo siūlomai socializmo atmainai. Ji nebuvo pasi- 
ruošusi atsisakyti dominuojančios korporacijų įtakos. Amerikie- 

čiai nenorėjo būti lygūs — jie troško būti turtingi. Beveik kiekviena 
valstija organizuodavo loterijas, jų prizai siekė ne vieną milijoną. 
Taigi daugiau žmonių pirkdavo loterijų bilietus, negu balsuodavo 
nacionaliniuose rinkimuose. 

Kenedžio kandidatams patekti į Kongresą trukdė ir tai, kad da- 
bartiniai parlamentarai turėjo milžinišką galią. Jų patarėjus išlaikė 
valdžia, o jie patys gaudavo didžiulius pinigus iš korporacijų, todėl 
televizijos nuo ryto iki vakaro rodydavo puikius juos reklamuojan- 
čius siužetus. Jie dalyvaudavo politinėse televizijų laidose, dalyda- 
vo interviu laikraščiams ir žurnalams, todėl rinkėjams buvo gerai 
pažįstami ir turėjo pranašumą prieš kitus kandidatus į Kongresą. 

Lorensas Salentainas subtiliai ir tiksliai kaip Renesanso laikų 
nuodytojas organizavo tokią puikią kampaniją prieš Kenedį, kad 
dabar buvo laikomas Sokrato klubo lyderiu. 


Prezidentas Kenedis įdėmiai perskaitė pranešimą, parengtą savo 
padėjėjų. Šie pranašavo, kad jo paties parinkti kandidatai tikriau- 
siai nepateks į Kongresą. Mintis, kad jis kaip šalies vadovas ir vėl 
būtų bejėgis, tiesiog fiziškai paveikė Kenedį. Jis pasijuto ligonis. 
Bet šią nemalonią savijautą užgožė keistas įsiūtis, kupinas šlykščios 
pagiežos. Susigėdęs savo jausmų atkreipė dėmesį į slaptą Kristiano 
Kli veiksmų planą. 

Į akis krito tai, kad savo pranešimą Kristianas nusiuntė tiesiai 
jam, užuot perdavęs per administraciją. Ir gerai padarė. Teisingu- 
mo ministro pateikta informacija kėlė siaubą, o jo planas taisyti 
padėtį tiesiog pribloškė. 

Teks aukoti dorovės principus, pamanė Kenedis ir, puikiai su- 
prasdamas, kuo rizikuoja, planą pasirašė. 


Rugsėjo trečiąją Kristianas Kli iš anksto neįspėjęs atėjo į viceprezi- 
dentės priimamąjį. Jis prisistatė Diuprei sekretorei ir pasakė atėjęs 
svarbiu reikalu, bet prieš tai dėl viso pikto davė nurodymų vice- 
prezidentę saugančio Slaptosios tarnybos būrio vadovui. 

Viceprezidentė apstulbo jį pamačiusi — pasirodydamas iš anks- 
to neįspėjęs ir net nepaprašęs leidimo jis šiurkščiai nusižengė pro- 
tokolui. Kli net išsigando, kad ji gali įsižeisti, bet Elena Diuprei 
buvo per daug protinga. Moteris iškart suprato, kad Kristianas Kli 
galėjo nepaisyti protokolo tik dėl itin svarios priežasties. Štai kodėl 
ji pajuto kažką negera. Kokia dar baisi bėda galėtų nutikti dabar, 
po šiurpių pastarųjų mėnesių įvykių? 

Kli bemat pajuto jos baimę. 

— Nėra ko nerimauti, — tarė jis. — Tiesiog kilo problema dėl 
prezidento saugumo. Be kitų atsargumo priemonių, sustiprinome 
ir tavo kanceliarijos apsaugą. Bus geriau, jei neatsakinėsi į telefono 
skambučius ir bendrausi per padėjėjus. Aš būsiu su tavim visą dieną. 

Diuprei iškart suprato: kad ir kas atsitiktų, ji negalės imti va- 
dovauti šaliai — Kli tam čia ir atėjo. 

— Jeigu problema kilo dėl prezidento saugumo, ko atėjai čia? — 
paklausė ji ir nelaukdama Kristiano Kli atsakymo pridūrė: - Tu- 
rėsiu paklausti apie tai paties prezidento. 

— Jis dabar dalyvauja labdaros pietuose Niujorke. 

— Žinau. 

Kli žvilgtelėjo į laikrodį. 

— Prezidentas tau paskambins maždaug po pusvalandžio. 

Sučirškus teletonui Kli nenuleido akių nuo Elenos Diuprei 
veido. Ji atrodė nė kiek nenustebusi, tik uždavė porą klausimų. 
Gerai, pamanė teisingumo ministras, ši moteris bėdos neprida- 
rys, dėl jos nerimauti nereikia. Paskui ji tiesiog sužavėjo Kristianą 
Kli. Jis nemanė, kad ji turi tiek drąsos — viceprezidentai papras- 
tai pasižymėdavo baikštumu. Ji paklausė prezidento, ar negalėtų 
šnektelėti su Judžinu Daziu, jo administracijos vadovu. Kai ragelį 
paėmė Dazis, viceprezidentė paklausė apie kitą savaitę numatytą 
renginį ir išgirdusi atsakymą baigė pokalbį. Ji patikrino, ar iš tiesų 
kalbėjo su Kenedžiu, nors ir pažino jo balsą. Atsakymą į klausimą 
apie renginį galėjo žinoti vien Dazis. Taigi ji šitaip įsitikino, kad 
kalbėjosi ne su kokiu apsimetėliu, gebančiu mėgdžioti balsus. 

— Prezidentas man sakė, kad mano raštinėje šiandien bus tavo 
vadavietė ir kad turiu klausyti tavo nurodymų, - lediniu balsu tarė 

ji ir Kli suprato ją įtariant kažką negera. — Man tai labai keista. Ar 
negalėtum man paaiškinti, kas čia darosi? 

— Dėl visko atsiprašau, — atsakė Kristianas Kli. — Gal pavai- 
šintum mane kava? Pateiksiu tau visą informaciją. Šiuo klausimu 
žinosi tiek pat, kiek prezidentas. | 

Kli sakė tiesą, bet ne visą: ji nežinos tiek, kiek žino jis pats. 

Viceprezidentė įdėmiai jį nužvelgė. Kli žinojo, kad jinai juo 
nepasitiki. Ko norėti — moterys juk nesupranta, kas yra valdžia, 
nesuvokia, kad smurtininkai veikia nuožmiai, nesiskaitydami su 
priemonėmis. Jis prašneko, iš paskutiniųjų stengdamasis įtikinti 
ją savo nuoširdumu. Kai beveik po valandos baigė aiškinti, teisin- 
gumo ministrui pasirodė, kad viceprezidentę palenkė į savo pusę. 
Labai graži ir protinga moteris, pamanė Kristianas. Kaip gaila, kad 
ji niekados netaps Jungtinių Valstijų prezidente. 


Šią nuostabią vasaros dieną prezidentas Fransis Kenedis sakys kal- 
bą per pietus „Sheraton“ viešbučio Niujorke konferencijų salėje, 
paskui su automobilių kortežu važiuos Penktuoju aveniu, kur jo 
lauks džiūgaujanti minia. Vėliau pasakys kalbą atominės bombos 
sprogimo vietoje. Šie renginiai buvo suplanuoti prieš tris mėnesius 
ir buvo plačiai išreklamuoti. Tokių viešų pasirodymų Kli baisiau- 
siai nemėgo, nes prezidentas tapdavo pernelyg pažeidžiamas. Mi- 
nioje visada galėjo atsirasti bepročių, norinčių nušauti prezidentą 
ir šitaip išgarsėti, ir net policininkai, Kli manymu, kėlė grėsmę. 
Viena vertus, jie buvo ginkluoti, tad negalėjai žinoti, į ką pataikys 
jų kulkos, kita vertus, jie neįstengė pažaboti mieste siaučiančio 
nusikalstamumo, todėl galėjo pro pirštus pažiūrėti ir į savo pareigą 
apsaugoti prezidentą. 

Taigi tokiais atvejais teisingumo ministras imdavosi savų 
kruopščiai apgalvotų atsargumo priemonių. Tik patys Slaptosios 
tarnybos agentai žinodavo, kad tiems retiems prezidento pasiro- 
dymams viešumoje būdavo pasiruošiama iki menkiausių smul- 
kmenų ir kad tuomet prezidentą saugodavo nesuskaičiuojama 


daugybė vyrų. 

Dar prieš renginį būdavo siunčiami ypatingieji būriai. Jie iš- 
tisą parą patruliuodavo ir apžiūrinėdavo prezidento pasirodymo 
rajoną. Likus dviem dienoms tūkstantis vyrų turėdavo įsimaišyti 
į minią, sveikinsiančią prezidentą. Tie žmonės sustodavo abipus 
gatvės, kuria važiuos prezidento kortežas. Nors jų negalėjai atskirti 
nuo paprastų žioplių, iš tikrųjų jie sudarė vos ne Mažino liniją, 
saugančią šalies vadovą. Dar penki šimtai iki dantų ginkluotų vy- 
rų įsitaisydavo ant namų stogų ir nenuleisdavo akių nuo langų, 
išeinančių į tą pačią gatvę. Be to, prezidentą saugodavo šimtas jo 
paties asmens sargybinių. Nėra ko nė kalbėti, gerai užsimaskavu- 
sių Slaptosios tarnybos agentų netrūko ir tarp laikraščių fotoko- 
respondentų, televizijų filmavimo grupių narių. 

Tuo Kristiano Kli gudrybių arsenalas nesibaigė. Per mažiau 
kaip ketverius Kenedžio prezidentavimo metus įvyko penki pasi- 
kėsinimai į jo gyvybę. Nė vienas nesukėlė prezidentui kiek rim- 
tesnio pavojaus. Aišku, visi pretendentai į žudikus paaiškėjo esą 
pamišėliai, visi dabar sėdėjo griežčiausio režimo federaliniuose 
kalėjimuose, o jeigu išeis į laisvę, Kli būtinai ras dingstį vėl juos 
patupdyti. Nebuvo įmanoma sukišti į kalėjimus visų bepročių, 
grasinančių nužudyti JAV prezidentą laiškais, telefonu, rezgant 
kvailus sąmokslus ar tik rėkiant apie tai gatvėje, bet Kristianas Kli 
taip apkartindavo jiems gyvenimą, kad jie galvodavo vien apie 
savo pačių saugumą ir neturėdavo laiko kurti grandiozinių planų. 
Tie žmonės būdavo sekami gatvėje, per savo korespondenciją ir 
kompiuterius, klausydavosi jų pokalbių telefonu. Jiems užtekdavo 
nusispjauti ant šaligatvio ir jau turėdavo nemalonumų. 

Taigi visų šių saugumo priemonių buvo imtasi šią rugsėjo tre- 
čiąją, kai prezidentas Fransis Ksaveras Kenedis sakė kalbą „She- 
raton“ viešbučio Niujorke konferencijų salėje. Tarp klausytojų 
sukiojosi šimtai Slaptosios tarnybos agentų, o prezidentui įėjus į 
pastatą niekas į jį nebebuvo įleidžiamas. 


Tą pačią dieną Anė išėjo apsipirkti į Penktąjį aveniu. Per tris sa- 
vaites, praleistas Jungtinėse Valstijose, ji viską paruošė operacijai: 

paskambino reikiamiems žmonėms, susitiko su dviem būreliais 
žudikų — jie pagaliau nusigavo į Niujorką apsimetę Berto Odiko 
tanklaivio įgulos nariais ir apsigyveno jiems paruoštuose atskiruose 
konspiraciniuose butuose. Čia jau buvo padėti ginklai ir šaudme- 
nys, parūpinti kito būrio, nieko nežinančio apie operacijos tikslą. 

Anė negalėjo žinoti, kad FTB klausosi visų jos pokalbių tele- 
fonu, seka kiekvieną jos žingsnį. Kristianas Kli turėjo net visas ste- 
nogramas pokalbių su žudikais, skambindavusiais jai į taksofonus. 

Tik Anė niekam neprisipažino nusprendusi paaukoti savo gy- 
vybę dėl operacijos sėkmės. 

Kaip keista, galvojo Anė: vaikštau po parduotuves likus gyven- 
ti vos keturias valandas. 


Selas Troika ir Elizabeta Stoun išsijuosę triūsė kabinete — dėjo 
į daiktą nuotrupas informacijos, įrodančios, kad Kristianas Kli 
galėjo užkirsti kelią atominės bombos sprogimui. 

Po pietų jie porą valandų praleido lovoje. Čia per dieną susi- 
kaupusią įtampą nuėmė kaip ranka. Po valandos Elizabeta palindo 
po dušu, o Selas, vis dar nuogas, nuėjo į svetainę ir įsijungė televi- 
zorių. Vaizdai ekrane jį apstulbino. Jis žiūrėjo dar kelias akimirkas, 
paskui nubėgo į vonią, ištraukė Elizabetą iš po dušo ir nuogą, 
šlapią atsitempė į svetainę. 

Kiek išgąsdinta tokio šiurkštumo Elizabeta įsmeigė akis į te- 
levizorių ir pravirko. 

— Žiūrėk iš kitos pusės, - apkabinęs ją tarė Selas. - Mūsų bė- 
dos baigėsi. 


Kalba Niujorke rugsėjo trečiąją turėjo tapti vienu svarbiausių pre- 
zidento Fransio Kenedžio rinkimų kampanijos akcentų. Be kita 
ko, ji turėjo liaudžiai padaryti didžiulį psichologinį poveikį. 
Pirmiausia įvyks pietūs „Sheraton“ viešbučio Niujorke kon- 
ferencijų salėje Penkiasdešimt aštuntojoje gatvėje. Per juos prezi- 
dentas pasakys kalbą iškiliausiems ir įrakingiausiems miesto pilie- 

čiams, dalyviai aukos lėšas atominės bombos sprogimo suniokotai 
Niujorko centro daliai atstatyti. Vienas architektas be atlygio su- 
projektavo didingą paminklą. Jį sups parkas su tvenkinuku. Žemę 
šiam tikslui išpirks ir dovanos miesto valdžia. 

Po pietų Kenedžio kortežas važiuos Šimtas dvidešimt penk- 
tąja gatve, iš jos į Septintąjį ir Penktąjį aveniu padėti simbolinio 
marmuro vainiko ant griuvėsių krūvos, likusios iš Taimso aikštės. 

Luisas Inčas, kaip vienas iš labdaros pietų rėmėjų, sėdėjo ant 
pakylos su prezidentu Kenedžiu. Jis tikėjosi lydėti jį iki laukiančio 
automobilio ir taip patekti į totožurnalistų ir televizijos kamerų 
akiratį. Bet, jo nuostabai, jis liko atskirtas, nes Slaptosios tarnybos 
agentai lyg kokiu gyvu tinklu apsupo Kenedį ir išlydėjo pro duris 
pakylos gale. 

Gatvėje jau laukė milžiniška minia. Slaptosios tarnybos vyrai 
neprileido nieko arčiau kaip per trisdešimt metrų nuo prezidento 
limuzino. Apsaugininkų buvo tiek, kad tokio skersmens žiedą jie 
atitvėrė ištisine savo kūnų siena. Minią už jos valdė policininkai. 
Jos priekyje stumdėsi fotografai ir televizijos operatoriai. Jie iškart 
bandė veržtis į priekį, kai iš viešbučio išėjo pirmi prezidento as- 
mens sargybiniai. Paties Kenedžio kažkodėl teko laukti dar pen- 
kiolika minučių. 

Galop jis išėjo iš viešbučio, apsaugininkų pridengtas nuo te- 
levizijos kamerų, ir nuskubėjo prie laukiančio automobilio. Tą 
akimirką aveniu virto gražiai surežisuoto kruvino baleto scena. 

Šeši vyrai prasiveržė pro žiedą, atitvertą Slaptosios policijos 
agentų, dalį jų iššaudė ir pasileido prie prezidento šarvuoto limu- 
zino. Kitą akimirką kitas šešių vyrų pulkelis prasiveržė iš priešin- 
gos žiedo pusės ir ėmė varpyti šarvuotą automobilį apsupusius 
Slaptosios tarnybos agentus automatų kulkomis. 

Netikėtai nežinia iš kur atsiradę aštuoni automobiliai įlėkė į 
žiedo vidurį ir iš jų išvirto visas būrys agentų. Nuo galvos iki kojų 
apsitaisę neperšaunamais drabužiais jie panėšėjo į didžiulius balio- 
nus. Užklupę užpuolikus iš už nugaros, jie trumpomis serijomis 
ėmė taikliai šaudyti į juos iš šautuvų ir automatinių pistoletų. 
Nepraėjus nė pusei minutės visi dvylika teroristų gulėjo ant grin- 

dinio negyvi. Prezidento limuzinas nuriaumojo tolyn, Slaptosios 
tarnybos agentų apsaugininkų automobiliai jam iš paskos. 

Tą akimirką sukaupusi visas valios jėgas Anė žengė iš minios 
tiesiai priešais prezidento limuziną. Rankose laikė du prekybos 
centro „Bloomingdale“ krepšius. Jie buvo prikrauti sprogstamojo 
gelio. Anė susprogdino tas dvi galingas bombas, kai vairuotojas 
bandė ją aplenkti, bet pavėlavo ir ją kliudė. Prezidento limuzinas 
mažiausiai tris metrus pakilo į orą, o nusileido jau virtęs ugnies 
kamuoliu. Sprogimo jėga buvo tokia stipri, kad visi, sėdėję viduje, 
buvo sudraskyti į gabalėlius. Iš Anės liko vien mažytės ryškiaspal- 
vio krepšių popieriaus skiautės. 

Vienas televizijos operatorius nesutriko. Jis pasuko kamerą ir 
apėmė platų vaizdą. Prasidėjus šaudymui tūkstančiai žmonių krito 
ant grindinio ir vis dar tysojo kniūbsti, tarsi prašydami kažkokio 
negailestingo dievo malonės. Daugybė gulėjo kraujo klanuose — 
juos nukovė teroristai arba užmušė sprogusios galingos bombos. 
Dažnam iš minios buvo sukrėstos smegenys ir jie sutrikę svirdu- 
liavo, kai baigėsi šis šiurpus epizodas. Kamera visa tai užtiksavo. 
Amerikos liaudis pasibaisėjo. 


Viceprezidentės Diuprei kabinete Kristianas Kli pašoko nuo kėdės 
šaukdamas: 

— Kas čia, velniai rautų, nutiko?! 

Elena Diuprei ilgai žiūrėjo į ekraną. 

— Kas tas vargšelis, pavadavęs prezidentą? — piktai paklausė ji Kli. 

— Vienas iš mano Slaptosios tarnybos agentų, — atsakė minis- 
tras. — Jie neturėjo nusigauti taip arti jo. 

Diuprei labai šaltai žvelgė į Kli, paskui tiesiog įsiuto — tokios 
piktos viceprezidentės jis dar nebuvo matęs. 

— Po velnių - kodėl neatšaukei to renginio?! — užriko ji. — Ko- 
dėl neužkirtai kelio šiai tragedijai?! Žuvo nekalti žmonės, atėję 
pasižiūrėti į savo prezidentą. Per tave be jokio reikalo galvas pa- 
dėjo tavo paties pavaldiniai. Aš prižadu: kelsiu klausimą dėl tavo 
veiksmų ir prezidentui, ir atitinkamiems Kongreso komitetams. 

— Kokias nesąmones čia pliurpi?! Ar žinai, kiek grasinimų kas- 
dien gauna prezidentas? Jeigu visų jų paisytume, prezidentas nega- 
lėtų iškelti kojos iš Baltųjų rūmų — tūnotų ten kaip koks kalinys. 

Kol jis kalbėjo, Elena Diuprei įdėmiai žiūrėjo jam į veidą. 

— Tad kodėl šį kartą pasitelkei antrininką? — paklausė ji. — Tai 
juk kraštutinė priemonė. Jeigu padėtis išties buvo tokia rimta, 
kam apskritai leidai prezidentui ten pasirodyti? 

— Galėsi klausinėti tokių dalykų, kai būsi prezidentė, — atšovė 
Kli. 

— Kur Fransis dabar? 

Kli į ją žiūrėjo tarsi dvejodamas, atsakyti ar ne. 

— Skrenda į Vašingtoną, — galop tarė. — Mes nežinome viso 
sąmokslininkų plano, todėl norime, kad jis būtų čia. Joks pavojus 
jam negresia. 

— Gerai, aš žinau, kad jam negresia pavojus. Spėju, kad iš 
anksto informavai kitus administracijos narius, taigi jie irgi žino, 
jog prezidentui pavojus negresia. O Amerikos liaudis? Ar ji žino, 
kad jis saugus? 

— Dazis viskuo pasirūpino, — atsakė Kli. — Jis pasirodys per 
televiziją ir kreipsis į liaudį, vos tik įžengs į Baltuosius rūmus. 

— Laukti teks gana ilgai, — atsakė viceprezidentė. — Kodėl ne- 
gali pranešti žiniasklaidai ir nuraminti žmonių jau dabar? 

— Todėl, kad mes nežinome, kas ten darosi, - ramiai paaiškino 
Kli. — Be to, gal visai ne pro šalį Amerikos liaudžiai šiek tiek dėl 
jo pasijaudinti. 

Elena Diuprei pamanė viską supratusi: Kli galėjo įsikišti ir 
viską nutraukti, kol įvykiai dar nebuvo pasiekę kulminacijos. Ji 
pajuto neapsakomą panieką tam žmogui. Paskui prisiminė teisin- 
gumo ministrui metamus kaltinimus, esą jis galėjęs užkirsti kelią 
atominės bombos sprogimui, bet to nepadaręs. Dabar ji neabejo- 
jo, kad tie kaltinimai pagrįsti. 

Vis dėlto viską užgožė neviltis. Elena Diuprei suprato, kad Kli 
niekada šitaip nebūtų pasielgęs be prezidento Fransio Kenedžio 
sutikimo. 

Po PASIKĖSINIMO Kenedžio reitingai neregėtai išaugo. Lapkri- 
tį Fransis Ksaveras Kenedis buvo perrinktas Jungtinių Amerikos 
Valstijų prezidentu. Pergalė buvo tokia triuškinanti, kad į Atstovų 
Rūmus ir Senatą pateko beveik visi jo parinkti kandidatai. Paga- 
liau prezidentą rėmė abeji Kongreso rūmai. 

Laikotarpiu prieš inauguraciją, nuo lapkričio iki sausio, Fran- 
sis Kenedis davė administracijai užduotį parengti įstatymų pro- 
jektus naujam, paklusniam Kongresui. Jam talkino laikraščiai ir 
televizijos, sekantys pasakėles apie tai, neva buvęs rezgamas vienas 
didžiulis sąmokslas, Gresas su Tibotu susiję su lėktuvo pagrobimu 
ir pasikėsinimu į prezidento gyvybę. Savaitraščiai pirmuose pusla- 
piuose spausdino ilgiausius straipsnius šia tema. 

Kai prezidentas Kenedis pateikė revoliucingus planus pakeis- 
ti Jungtinių Valstijų valdžios sistemą savo patarėjams, šie pasi- 
baisėjo, nors to ir neparodė. Stambųjį verslą turėjo supančioti 
labai griežtus įgaliojimus turinčios kontroliuojančios žinybos. 
Korporacijoms nuo šiol būtų taikomos ne civilinės teisės numa- 
tytos nuobaudos, bet baudžiamasis kodeksas. Akivaizdu, kad tuo 
buvo siekiama persekioti kai kuriuos korporacijų vadovus pagal 
įstatymą Dėl reketininkų veikiamų ir korumpuotų organizacijų. 
Kenedis net užrašė kelias pavardes: Inčo, Salentaino, Odiko ir 
Grinvelo. 

Prezidentas tikino, esą patikimiausias būdas pelnyti visuome- 
nės paramą šiems įstatymų projektams — su šaknimis išrauti Ame- 
rikoje nusikalstamumą. Jis siūlė Konstitucijos pataisas, numatan- 
čias nusikaltėliams drakoniškas bausmes. Turėjo būti pakeistos 
parodymų davimo taisyklės, negana to, baudžiamosiose bylose bus 
privalomas smegenų skenavimas naudojant cheminius preparatus. 

Ber labiausiai visus sukrėtė jo siūlymas steigti bausmės kolo- 
nijas Aliaskos tyruose nusikaltusiesiems tris ir daugiau kartų. Iš 
esmės tai prilygo nuosprendžiui įkalinti iki gyvos galvos. 

— Noriu, kad įdėmiai perskaitytumėte šiuos siūlymus, — savo 
patarėjams tarė Fransis Kenedis. — Jeigu negalite su jais sutikti, 
esu pasirengęs priimti prašymus atsistatydinti, nors man tai būtų 
nenaudinga. Lauksiu jūsų atsakymų ne vėliau kaip po trijų dienų. 

Už poros dienų Odbladas Grėjus paprašė pasimatyti su prezi- 
dentu prie keturių akių. Juodu susitiko pietų Geltonajame ovali- 
niame kambaryje. 

Grėjus laikėsi pabrėžtinai oficialiai ir tyčia neužsiminė apie 
seną draugystę su Kenedžiu. 

— Pone Kenedi, — tarė jis, — turiu pareikšti, kad nesutinku su 
jūsų planais žaboti nusikalstamumą mūsų šalyje. 

— Šiuos planus įgyvendinti būtina, — bandė įtikinti Kenedis. — 
Pagaliau turime Kongresą, kuris priims reikiamus įstatymus. 

— Man nepriimtinos tos priverstinių darbų kolonijos Alias- 
koje. 

— Kodėl? — nustebo Kenedis. — Į jas būtų siunčiami tik reci- 
dyvistai. Prieš keletą šimtų metų Anglija išsprendė šią problemą 
tremdama nusikaltėlius į Australiją. Šis sprendimas pasiteisino 
abiem pusėms. 

Nors Kenedis kalbėjo piktokai, Odblado Grėjaus neišgąsdino. 

— Tu žinai, kad dauguma tų nusikaltėlių bus juodaodžiai, — 
tarė su kartėliu balse. 

— Tada tegul liaujasi pažeidinėję įstatymus, — atsakė Kenedis. — 
Tegul dalyvauja politiniame gyvenime. 

— Tada tegul jūsų didžiosios korporacijos nustoja naudoti juo- 
daodžius vergiškam darbui! — atkirto Grėjus. 

— Nereikia, Otai, — pertarė jį prezidentas. — Odos spalva čia 
niekuo dėta. Mes dirbome kartu ne vienus metus. Daugybę sykių 
įrodžiau tau nesąs rasistas. Gali pasitikėti manimi, o jei nenori — 
Sokrato klubu. 

— Šiuo klausimu mes nepasitikime niekuo, — patikino Odbla- 
das Grėjus. 

— Pasakysiu tau, kas iš to išeis, — pyktelėjo Kenedis. — Juo- 
dieji nusikaltėliai bus atskirti nuo kitų juodaodžių, paklūstančių 
įstatymams. Kas čia bloga? Juk dažniausiai nukenčia taip pat juo- 
daodžiai. Kodėl aukos turi ginti savo kankintojus? Otai, kalbėsiu 
atvirai. Pagrįstai ar ne, baltieji šios šalies gyventojai mirtinai bijo 
juodaodžių nusikaltėlių. Kas čia bloga, jei didžiuma juodaodžių 
įsilies į vidurinės klasės gretas? 

— Iš esmės tu siūlai sunaikinti didelę dalį jaunų juodaodžių 
kartos, — tarė Grėjus. — Aš su tuo nesutinku, — jis kiek patylėjęs 
pridūrė: — Tarkime, pasitikiu tavim, Fransi. Bet kai ateis kitas pre- 
zidentas? Gal jis nuspręs siųsti į tas kolonijas politinius disidentus. 

— Nesiruošiu to daryti, - atsakė Kenedis ir nusišypsojo. — Be 
to, gal aš prezidentausiu ilgiau, negu tu manai. 

Grėjaus kūnu perbėgo šiurpuliukai išgirdus šiuos žodžius. Ne- 
jaugi Kenedis galvoja pakeisti Konstituciją, kad gautų teisę trečią 
kartą būti renkamas prezidentu? Grėjaus galvoje suskambo pavo- 
jaus varpai. 

— Viskas ne taip paprasta, — atsakė jis. —- Tu pats gali pasikeisti. 

Tą akimirką pajuto, kad Kenedis išties pasikeitęs. Staiga juodu 
tapo priešais. 

— Apsispręsk: palaikai mane ar ne, — tarė Kenedis. — Kaltini 
mane, neva aš noriu sunaikinti visą juodaodžių kartą. Netiesa. Jie 
bus siunčiami į priverstinių darbų kolonijas. Ten bus šviečiami 
ir mokomi drausmės, kad paklustų visuomenės normoms. Prieš 
Sokrato klubo narius imsiuosi kur kas drastiškesnių priemonių. 
Tokios galimybės jie negaus. Juos aš tikrai sunaikinsiu. 

Grėjus pamatė, kad Kenedžio negraužia jokios abejonės. Dar 
niekados prezidentas nebuvo toks ryžtingas, toks šaltas. Paties Od- 
blado ryžtas ėmė blėsti. 

— Orai, nepalik manęs dabar, — uždėjęs ranką ant peties tarė 
Kenedis. — Mes sukursime didžią Ameriką. 

— Atsakymą duosiu po inauguracijos. Bet, Eransi, man labai 
sunku apsispręsti. Neišduok manęs. Jeigu juodaodžiams teks šalti 
subines Aliaskoje, noriu, kad šalia šaltų ir daugybė baltų subinių. 


Prezidentas Kenedis susitiko su savo patarėjais Ministrų kabineto 
pasitarimų kambaryje. Gavę asmeninius kvietimus atėjo ir vice- 
prezidentė Diuprei, daktaras Anakonė. Kenedis žinojo turįs būti 
labai atsargus — šie žmonės geriausiai jį pažįsta, jie neturi numa- 
nyti, ką jis iš tikrųjų sugalvojęs. 

— Tai, ką jums praneš daktaras Anakonė, gali jus apstulbinti, — 
tarė prezidentas. 

Kenedžio mintys klajojo kitur, kol Anakonė pasakojo, esą 
smegenų skenavimas naudojant cheminius preparatus ištobu- 
lintas tiek, kad rizika, jog tiriamajam sustos širdis ar jis visiškai 
praras atmintį, nuo dešimties procentų sumažėjo iki vos vienos 
dešimtosios. Prezidentas tik šyptelėjo, kai Elena Diuprei išsakė 
pasipiktinimą, kad įstatymai gali versti laisvą pilietį būti šitaip 
tiriamam -— to jis iš jos ir tikėjosi. Jis šypsojosi ir tada, kai dakta- 
ras Anakonė parodė įsižeidęs — išsimokslinusiam žmogui nederėjo 
būti tokiam jautriam. 

Jau rimtesniu veidu Kenedis klausėsi Grėjaus, Vikso ir Dazio — 
jie pritarė viceprezidentei. Jis teisingai nuspėjo, kad Kristianas Kli 
nepasisakys. 

Visi dabar stebėjo Kenedį, laukė jo žodžio bandydami spėti, 
ką jis nuspręs. Jo argumentai turės būti įtikinami. 

— Žinau, kokių gali kilti sunkumų, — iš lėto pradėjo jis, — bet 
aš pasiryžęs pasiekti, kad šis tyrimas būtų taikomas mūsų teismų 
praktikoje. Gal ne visais atvejais, nes pavojus tiriamajam išlieka, 
nors ir koks menkas. Tiesa, daktaras Anakonė mane patikino, kad 
tyrimai bus tęsiami ir rizikos visiškai nebebus. Bet šis mokslinis 
tyrimas sukels perversmą mūsų visuomenėje. Į sunkumus nereikia 
kreipti dėmesio — mes juos įveiksime. 

— Kongresas nepriims tokio įstatymo, — tyliai tarė Anakonė. 

— Mes jį priversime, — pagrasino Kenedis. — Kitos šalys, kirų 
šalių žvalgybos ims taikyti šį būdą, taigi teks ir mums, — jis nusi- 
juokė ir kreipėsi į Anakonę: — Turėsiu apkarpyti jums biudžetą. 
Jūsų atradimai pridaro per daug bėdų ir atima iš advokatų darbą. 
Užtat kai galėsime taikyti šį tyrimą, nė vienas nekaltas žmogus 
nebus pripažintas kaltu. 

Jis kuo lėčiau atsistojo ir priėjo prie lango į Rožių sodą. 

— Aš parodysiu, kaip tikiu šiuo tyrimu. Priešai nuolatos mane 
puola, neva esu kaltas dėl to, kad ta atominė bomba sprogo. Gir- 
di, aš galėjęs tam sukliudyti. Judžai, noriu, kad padėtum daktarui 
Anakonei surengti šį tyrimą man. Noriu būti pirmas, ištirtas šiuo 
būdu. Tuoj pat susitark dėl liudytojų, sutvarkyk visus teisinius 
formalumus. 

Jis nusišypsojo Kristianui Kli. 

— Jie paklaus: „Ar jūs bent kiek kaltas dėl tos atominės bombos 
sprogimo?“ Mano atsakymas bus toks: „Aš nusprendžiau tirtis, 
mano teisingumo ministras taip pat.“ Tiesa, Krisai? 

— Mielai, — sunkia širdimi pajuokavo Kli, — bet tu pirmas. 


Prašmatni Valterio Rido ligoninės palata, skirta vien prezidentui 
Kenedžiui, turėjo ir pasitarimų kambarį. Jame dabar buvo prezi- 
dentas, jo patarėjai Viksas, Grėjus ir Dazis, taip pat Elena Diuprei, 
Kongreso nariai Džincas ir Lambertinas bei komisija, sudaryta iš 
trijų aukštos kvalifikacijos gydytojų, — visi stebės ir patvirtins sme- 
genų skenavimo tyrimo rezultatus. Dabar jie klausėsi procedūrą 
aiškinančio daktaro Anakonės. 

Šis paruošė skaidres, įjungė projektorių ir ėmė dėstyti: 

— Kai kurie iš jūsų jau žinote, kad šis tyrimas nenuginčijamai 
įrodo, ar žmogus sako tiesą, ar meluoja. Tam tikslui, į pagalbą 
pasitelkus patobulintą pozitronų emisijos tomografijos metodą, 
matuojamas tam tikrų smegenyse esančių cheminių medžiagų 
aktyvumas. Pirmą kartą šios procedūros veiksmingumas buvo 
įrodytas atliekant nedidelius bandymus Vašingtono universiteto 

Medicinos mokykloje Sent Luise. Ten buvo padarytos budrios 
būsenos tiriamų smegenų skaidrės. 

Didžiuliame baltame ekrane pasirodė viena skaidrė, paskui 
antra, trečia. Tiriamiesiems skaitant, klausantis, kalbant ar tik 
galvojant apie kokio nors žodžio reikšmę atskiros smegenų dalys 
nusidažydavo ryškiomis spalvomis. 

— Galima sakyti, kad per pozitronų emisijos tomografiją sme- 
genys kalba ryškiomis spalvomis, — aiškino daktaras Anakonė. — 
Skaitant pašviesėja lopinėlis užpakalinėje smegenų dalyje. O čia 
vidurinėje smegenų dalyje tame tamsiai mėlyname dugne matote 
netaisyklingos formos baltą dėmę su mažyčiu rožiniu taškeliu žy- 
drais kraštais. Tai rodo, kad tiriamasis kalba. Priekinėje smegenų 
dalyje mąstant irgi pašviesėja vienas lopinėlis. Mes perdengėme 
šias tomogramas magnetinio smegenų rezonanso vaizdais. Taigi 
smegenys dabar panašios į stebuklingą žibintą. 

Daktaras Anakonė apsidairė norėdamas įsitikinti, kad visi 
klausytojai seka jo mintį, paskui dėstė toliau: 

— Matote, kaip keičiasi tas taškas vidurinėje smegenų dalyje? 
Tiriamajam meluojant į smegenis priplūsta daugiau kraujo, tada 
vaizdas kinta. 

Staiga baltos dėmės viduryje atsirado raudonas apskritimas 
geltonais nevienodais kraštais. 

— Tiriamasis meluoja, — pareiškė daktaras Anakonė. — Kai 
tirsime prezidentą, turime stebėti, ar nepasirodys toks raudonas 
apskritimas geltoname dugne, - jis linktelėjo Kenedžiui. - Dabar 
eisime į tyrimų kambarį. 

Atlydėtas į patalpą švino plokštėmis dengtomis sienomis Fran- 
sis Kenedis atsigulė ant šalto, kieto stalo. Už jo šmėkšojo storas, 
ilgas metalinis cilindras. Kenedį nusmelkė baimė, kai daktaras 
Anakonė pritvirtino plastiko kaukę virš kaktos ir smakro - Fransis 
negalėdavo pakęsti, kai jam uždengdavo veidą. Paskui prie šonų 
pririšo rankas ir jis pajuto, kad daktaras Anakonė įstumia stalą į 
cilindrą. Čia buvo ankščiau, negu jis tikėjosi, tamsiau ir visiškai 
tylu. Dabar jį žiedu juosė kristaliniai radioaktyviųjų medžiagų ju- 
tikliai. 

Kenedis išgirdo Anakonės žodžių aidą. Daktaras liepė žiūrėti 
į baltą kryželį tiesiai prieš akis. 

— Nenuleiskite akių nuo kryželio, — pakartojo daktaras. Jo žo- 
džiai skambėjo lyg tuščioje skardinėje. 

Penkiais aukštais žemiau, ligoninės rūsyje, pneumatinėje tū- 
toje gulėjo švirkštas su radioaktyviuoju deguoniu, ištirpdytu van- 
denyje. 

Daktarui davus nurodymą, tūta nulėkė į viršų. Švino raketa 
lėkė už ligoninės sienų paslėptais vingiuotais tuneliais, kol pasiekė 
tikslą. 

Daktaras Anakonė atidarė tūtą ir išėmė švirkštą. Priėjo prie 
tomografo ir sušuko į vidų Kenedžiui: 

— Gausite injekciją. 

Balsas vėl veikiau panėšėjo į aidą statinėje. 

Prezidentas pajuto, kad gydytojas įkiša ranką į tamsų cilindrą 
ir suvaro adatą jam į ranką. 

Tik Kenedžio padus matė už stiklinės sienos stovintys pata- 
rėjai. Pas juos grįžęs Anakonė įjungė aukštai ant sienos kabantį 
kompiuterį, kad visi galėtų stebėti, kas vyksta prezidento smege- 
nyse. Kontrastinė medžiaga tekėjo krauju ir spinduliavo pozitro- 
nus. Šioms antidalelėms susidūrus su elektronais įvykdavo gama 
spindulių pliūpsnis. 

Visi matė, kaip radioaktyvus kraujas plūsteli Kenedžiui į sme- 
genų žievę. Susidariusius gama spindulių pluoštus tuoj pat fiksavo 
radioaktyviųjų medžiagų jutikliai. Fransis, kaip lieptas, visą laiką 
žiūrėjo į baltą kryželį. 

Tada iš garsiakalbio, įmontuoto tiesiai skeneryje, Kenedis iš- 
girdo daktaro Anakonės klausimus. 

— Jūsų pavardė? 

— Fransis Ksaveras Kenedis. 

— Jūsų pareigos? 

— Jungtinių Amerikos Valstijų prezidentas. 

— Ar jūs kaip nors prisidėjote prie sąmokslo, kurio tikslas buvo 
susprogdinti Niujorke atominę bombą? 

— Ne. 

— Ar turėjote kokios nors informacijos, kuri būtų leidusi už- 
kirsti kelią sprogimui? 

— Ne, neturėjau, — atsakė Kenedis. Jo žodžiai cilindro tamsoje 
lyg vėjas nušniokštė jo veidu. 

Daktaras Anakonė stebėjo kompiuterio ekraną ant sienos. 
Dailiai lenktoje Kenedžio kaukolėje susidarė ištisas mėlynas lopas. 

Patarėjai su nerimu spoksojo į ekraną, bet išdavikiška geltona 
dėmė raudoname dugne jame nepasirodė. 

— Prezidentas sako tiesą, — pareiškė daktaras Anakonė. 

Kristianas Kli pajuto, kad jam pakerta kojas. Jis žinojo nega- 
lėsiąs išlaikyti šio išbandymo. 

— Nesuprantu, kaip jis išlaikė tą testą, — patraukė pečiais Kris- 
tianas Kli. 

— Vadinasi, dabar žmonija turi patikimiausią testą — ir dar 
moksliškai pagrįstą — nustatyti, ar žmogus sako tiesą, — pasitiksli- 
no Orakulas. Į šiuos žodžius bandė įdėti visą savo panieką, bet su- 
kriošęs kūnas neleido to padaryti. - Bet pirmas juo tirtas žmogus 
pameluoja ir išsisuka nedemaskuotas. „Dabar mes galime įminti 
tamsiausias nekaltumo ir kaltės mįsles!“ Juokas ima! Vyrai ir mo- 
terys nuolatos sau meluoja. Nugyvenau šimtą metų, bet vis dar 
nežinau — mano gyvenimas buvo tiesa ar melas. 

Kristianas pasiėmė cigarą ir užsirūkė. 

— Nesutrukdžiau susprogdinti atominės bombos, — kalbėjo 
Kristianas, — taigi esu dėl to kaltas. Kai laikysiu tą testą, tiesą 
žinosiu aš ir tas aparatas. Maniau suprantąs Kenedį geriau negu 
kas kitas. Visados skaitydavau jo mintis. Jis norėjo, kad aš neap- 
klausčiau Greso ir Tiboto. Jis norėjo, kad sprogimas įvyktų. Tai 
kaip, velniai rautų, jis išlaikė tą testą?! 

— Jeigu smegenys būtų tokios paprastos, mes būtume per kvai- 
li suprasti, kas jose vyksta, — atsakė Orakulas. — Šitaip pašmaikš- 
tavo jūsų daktaras Anakonė. Manau, čia kartu ir atsakymas į tavo 
klausimą. Kenedžio smegenys nenori pripažinti jo kaltės, todėl 
skenerio kompiuteris ir rodo, kad jis nekaltas. Tu žinai, kad yra 

ne taip, aš irgi, nes tikiu tuo, ką sakai. Bet net savo širdyje jis iki 
gyvenimo galo liks nekaltas. 

— Skirtingai nuo Kenedžio, aš iki gyvenimo galo žinosiu esąs 
kaltas. 

— Nenukabink nosies, - patarė Orakulas. — Tu nužudei vos 
dešimt — ar dvidešimt? — tūkstančių žmonių. Vienintelė viltis 
tau — atsisakyti testo. 

— Aš pažadėjau Fransiui, — atsakė Kristianas. — Žiniasklaida 
prikals mane prie kryžiaus, jeigu atsisakysiu. 

— Kodėl tada, po šimts velnių, sutikai jį laikyti? 

— Maniau, kad Fransis blefuoja, — paaiškino Kli. - Pamaniau, 
kad jis negali sau leisti tirtis ir todėl atsisakys. Štai kodėl pareika- 
lavau, kad jis laikytų pirmas. 

Orakulas įjungė vežimėlio variklį ir šitaip išsidavė irztąs. 

— Užsikark į Laisvės statulą, imk šaukti apie savo pažeistas 
pilietines teises, užgautą orumą ir tave paliks ramybėje. Niekas 
nenori, kad toks pragariškas aparatas būtų imtas taikyti teisėje. 

— Be abejo, man reikėtų atsisakyti, — tarė Kristianas. — Bet tada 
Fransis supras, kad aš kaltas. 

— Kristianai, jeigu per tą tyrimą paklaustų, ar tu piktadarys, ką 
tu pridėjęs ranką prie širdies atsakytum? 

Kristianas nuoširdžiai nusijuokė. 

— Atsakyčiau ne, nesu piktadarys. Ir išlaikyčiau testą. Dievaži, 
juokinga. 

Jis su dėkingumu paspaudė Orakului petį. 

— Nepamiršiu tavo gimtadienio pobūvio, — prižadėjo. 


Į Kristiano Kli pareiškimą greičiausiai ir pikčiausiai sureagavo vi- 
ceprezidentė Diuprei. 

— Ar suvoki: jeigu atsisakysi, turėsi atsistatydinti, bet net tokiu 
atveju tavo nuostata gerokai pakenktų prezidento institucijai. 

— Man toli gražu taip neatrodo, — atšovė Kli. — Ar aš turiu 
leisti tokiems kaip Anakonė knaisiotis mano smegenyse vien tam, 
kad išsaugočiau pareigas? O gal tu manai, kad aš iš tiesų kaltas? 

Kli išvydo atsakymą viceprezidentės akyse. Jam dingrelėjo, kad 
jis dar nėra matęs tokios gražios, bet tokia lengva ranka mirties 
bausmę skiriančios teisėjos. 

— Nepamirškite Jungtinių Valstijų Konstitucijos, —- gindamasis 
atsakė jis. — Aš, kaip pilietis, turiu teisę atsisakyti šio tyrimo. 

— Kai turi reikalų su nusikaltėliais, taip griežtai Konstitucijos 
nesilaikai, — rūsčiai priminė Odbladas Grėjus. — Tau net knieti 
išsiųsti juos į Aliaską. 

— Otai, tu juk netiki, kad aš taip pasielgiau. Ar tiki? 

— Aišku, netikiu, — atsakė Otas ir Kli palengvėjo. — Bet testą 
tau reikėtų laikyti, — jis kiek patylėjo ir tuoj pridūrė: — Arba at- 
sistatydinti. 

Kli pasisuko į Viksą ir Dazį. 

— O ką manote judu? — šypsodamasis paklausė. 

Pirmas atsakė Viksas: 

— Nė kiek neabejoju, kad tu niekuo dėtas. Kaltinimas tau — 
gryni paistalai. Bet jeigu nesileisi tiriamas tuo aparatu, žmonių 
akyse būsi kaltas. Tada tau tektų išeiti iš šios administracijos. 

— Judžinai? — Kli grįžtelėjo į Dazį. 

Šis nusuko akis į šalį. Jis juk man skolingas, pamanė Kli. 

— Privalai tirtis, Kristianai, — išminčiaus tonu tarė Dazis. — Net 
jeigu atsistatydintum, mums iš to būtų menka nauda. Mes jau 
paskelbėme, kad tirsiesi, nes tu sutikai. Kodėl staiga apsigalvojai? 
Juk nebijai? 

— Prižadėjau rodydamas ištikimybę Fransiui Kenedžiui, — at- 
sakė teisingumo ministras. - Dabar viską pergalvojau ir nuspren- 
džiau, kad rizika būtų pernelyg didelė. 

— Velniškai gaila, kad nepermąstei visko anksčiau, — atsidu- 
so Dazis. — Tavo atsistatydinimo klausimą, manau, turėtų spręsti 
prezidentas. 

Visi sužiuro į Fransį Kenedį. Jis buvo mirtinai išbalęs, papras- 
tai šviesios akys patamsėjusios. 

— Kristianai, — tarė jis stebėtinai švelniai, — gal leisiesi įtikina- 
mas — mudu juk tokie seni ir artimi draugai. Aš rizikavau laiky- 
damas testą, nes maniau, kad tai svarbu mūsų šaliai ir prezidento 

institucijai. Ir todėl, kad esu nekaltas. Tu dar niekada manęs neap- 
vylei, Kristianai. Aš tavim pasitikiu. 

Vieną akimirką Kli pajuto Fransiui Kenedžiui neapykantą. 
Kaip šis žmogus gali slėpti savo kaltę pats nuo savęs? Ir kodėl jis, 
geriausias jo draugas, kala jį prie tiesos kryžiaus? 

Vis dėlto teisingumo ministras ramiai atsakė: 

— Negaliu to padaryti, ir tiek, Eransi. 

— Vadinasi, apie tai daugiau nekalbėsime, — tarė Kenedis. — 
Nenoriu, kad atsistatydintum, neleisiu tau patirti tokio pažemi- 
nimo. Dabar pereikime prie kitų reikalų. 

— Ar skelbsime pranešimą spaudai? — paklausė Dazis. 

— Ne, - atsakė prezidentas. — Jeigu žurnalistai klausinės, saky- 
kite, kad teisingumo ministras susirgo gripu ir tirsis, kai pasveiks. 
Taip išlošime mėnesį. 

— O kas tada? — pasidomėjo Dazis. 

— Tada galvosime dar kartą, - atsakė Kenedis. 


Prezidentas išsikvietė CŽV direktorių Teodorą Tapį į Geltonąjį 
ovalinį kambarį. Priėmė jį prie keturių akių — Kenedis nenorėjo 
jokių liudytojų, jokių protokolų. 

Prezidentas negaišo laiko mandagumo frazėms, nepasiūlė iš- 
gerti arbatos. Su Tapiu jis kalbėjo glaustai ir aiškiai. 

— Teo, turime didelę problemą, ją suprasti ir išspręsti galime 
tik mudu. 

— Darysiu viską, ką galėsiu, pone prezidente, — atsakė Tapis. 
Kenedis pamatė, kad jo akys sužiba it tigro — jis užuodė kraują. 

— Viskas, kas čia bus kalbama, turi likti didžiausia paslaptis, o 
jeigu iškils į aikštę, aš išsiginsiu, — kalbėjo Kenedis. — Nepasakok 
apie šį pokalbį niekam, net mano patarėjams. 

Tada Tapis suprato, kad reikalas labai delikatus, nes Kenedis 
nieko neslėpdavo nuo savo patarėjų. 

— Dėl Jabrilio, — paaiškino Kenedis. — Nė kiek neabejoju, — 
nusišypsojo jis, — kad tu jau viską išmąstei. Tas teroristas sės į kal- 
tinamųjų suolą. Per pasaulį nusiris pasipiktinimo Amerika banga. 

Jabrilį pripažins kaltu ir nuteis kalėti iki gyvos galvos. Tada bus 
įvykdytas teroro aktas, įkaitais bus paimti kokie nors svarbūs as- 
menys. Be kita ko, teroristai pareikalaus paleisti Jabrilį. Tuo metu 
aš jau nebūsiu prezidentu, tad jis atsidurs laisvėje ir kels pavojų. 

Kenedžiui pasirodė, kad Tapis netiki jo žodžiais. Bet CŽV 
vadovas puikiai mokėjo slėpti jausmus: iš veido pranykdavo bet 
kokia išraiška, akys apsiblausdavo, lūpos sustingdavo. Negalėdavai 
suprasti, kas slypi po tokia kauke. 

Bet dabar Tapis vis dėlto nusišypsojo. 

— Tikriausiai skaitėte kontržvalgybos vadovo man siųstus 
aplinkraščius. Jis kaip tik taip ir rašo. 

— Tai kaip tam sukliudyti? — paklausė Kenedis, bet klausimas 
buvo retorinis, tad Tapis nieko neatsakė. 

Kenedis nusprendė, kad laikas atversti kortas. 

— Užtikrinu galįs įtikinti Jabrilį tirtis naudojant cheminius 
preparatus. Aš tuo pasirūpinsiu. Visuomenė privalo žinoti, kad 
tyrimo rezultatai parodys Jabrilį prisidėjus prie atominės bombos 
sprogimo ir bus nenuginčijamai įrodyta, jog būta pasaulinio mas- 
to sąmokslo. Taip mes galėtume įrodyti Kristiano nekaltumą ir 
imtis tų jaunųjų fizikų — paskelbti jų paiešką, o sugavus bent jau 
atiduoti į teisingumo rankas. 

Pirmą kartą per jų pažinties metus Kenedis pamatė, kad Tapis 
žiūri į jį įžvalgiu, vertinančiu kito sąmokslininko žvilgsniu. Jis 
žinojo, kad Tapis visada numato daugybę ėjimų į priekį. 

— Iš tikrųjų Jabrilio atsakymų mums nereikia, ar ne? - paklau- 
sė CŽV direktorius. 

— Nereikia. 

— Kristianas apie tai žino? 

Kenedžiui buvo sunku atsakyti į šį klausimą, bet kebliausia 
pokalbio dalis dar tik laukė. 

— Pamiršk Kristianą, — iš lėto atsakė jis. 

Tapis linktelėjo. Jis suprato, ką turi galvoje prezidentas, ir jį 
palaikė. Dabar Tapis žiūrėjo į Kenedį kaip tarnas į šeimininką, 
tuoj prašysiantį paslaugos, juos abu susiesiančios amžiams. 

— Turbūt raštu jokių nurodymų negausiu? — paklausė Tapis. 

— Ne, — atsakė Kenedis, - nurodymus duosiu tuoj pat. 

— Prašyčiau, kad jie būtų kuo konkretesni, pone prezidente. 

Kenedis nusišypsojo išgirdęs šį šaltakraujišką atsakymą. 

— Daktaras Anakonė niekada to nesiimtų, — tarė jis. — Prieš 
metus man pačiam nė į galvą nebūtų atėję tai daryti. 

— Suprantu, pone prezidente. 

Kenedis pajuto, kad kalbėti užuolankomis nebėra prasmės. 

— Jabriliui sutikus tirtis, perduosiu jį tavo valdybos medicinos 
padaliniui. Smegenis skenuos tavo medikų komanda, — iš Tapio 
akių Kenedis matė, kad jis dvejoja — ne tuo, ar šitaip elgtis doro- 
vinga, bet ar sumanymas pavyks. 

— Nesakau, kad reikia jį nužudyti, — nekantravo Kenedis. - Nesu 
toks kvailas ar amoralus. Jeigu to norėčiau, kreipčiausi į Kristianą. 

Tapis laukė. 

Kenedis suprato įstengsiąs įtikinti pašnekovą tik labai kilniu 
argumentu. 

— Prisiekiu: prašau to, kad apginčiau mūsų šalį. Nesvarbu, ar 
Jabrilis bus kalėjime ar laisvėje - jis turi nebekelti mums pavojaus. 
Noriu, kad tavo medikai atliktų tyrimą naudodami didžiausias 
preparato dozes. Pasak daktaro Anakonės, tuomet pasireiškia ša- 
lutinis poveikis ir tiriamasis visiškai praranda atmintį. O žmogus 
be atminties, be pažiūrų ir įsitikinimų, nėra pavojingas. Jis ramiai 
sau gyvens, ir tiek. 

Tapio žvilgsnis Kenedžiui buvo pažįstamas: vienas plėšrūnas 
pamatė kitą, nė kiek nenusileidžiantį jam nuožmumu. 

— Ar gali suburti komandą, kuri tai padarytų? — paklausė pre- 
zidentas. 

— Galėsiu, kai paaiškinsiu padėtį, - atsakė Tapis. — Visi mano pa- 
valdiniai sutiko dirbti valdyboje todėl, kad yra atsidavę savo tėvynei. 

Jau po vidurnakčio Teodoras Tapis atlydėjo Jabrilį į Kenedžio 
apartamentus Baltuosiuose rūmuose. Šis pokalbis irgi buvo labai 
dalykiškas ir trumpas, Kenedis negaišo laiko arbatai ar mandagu- 
mo trazėms. Jis iškart pateikė savo siūlymą. 

— Amerikos žmonės turi nustoti bijoję, todėl jiems labai svarbu 
žinoti, ar jūs prisidėjote sprogdinant atominę bombą. O jums rei- 

kia įrodyti, kad dėl šio nusikaltimo nesate kaltas. Tiesa, jus teis už 
kitus juodus darbus ir būsite nuteistas kalėti iki gyvos galvos, bet 
aš prižadu leisti jums bendrauti su draugais laisvėje. Įsivaizduoki- 
me, jog jie parodys jums ištikimybę, pagrobs įkaitų ir pareikalaus, 
kad jus paleistų. Tikriausiai aš nusileisiu jų reikalavimui, bet tik 
tokiu atveju, jeigu įrodysite neprisidėjęs prie atominės bombos 
sprogimo... Matau, kažko dvejojate. 

— Tiesiog jūsų siūlymas man atrodo pernelyg dosnus, - gūžte- 
lėjęs pečiais atsakė Jabrilis. 

Kenedis sukaupė visas valios jėgas, kad pasiryžtų būtinam 
žingsniui. Jis prisiminė, kaip Jabrilis apžavėjo jo dukrą Teresą, pas- 
kui įrėmė pistoletą jai į kaklą. Jabrilio apkerėti jam nepavyks - šį 
žmogų jis gali įtikinti tik įrodydamas, kad vadovaujasi vien doro- 
vės principais. 

— Šitaip elgiausi tam, kad mano šalies piliečiai atsikratytų bai- 
mės, — paaiškino Kenedis. — Tai didžiausias mano rūpestis. Jeigu gal- 
vočiau vien apie save, tikrai pasistengčiau, kad niekados neišeitumė- 
te iš kalėjimo. Taigi šitokį siūlymą teikiu grynai iš pareigos jausmo. 

— Tai kodėl iš kailio neriatės, kad mane įtikintumėte? 

— Į savo pareigas žiūriu ne kaip į tormalumą, — atsakė prezi- 
dentas. Jis matė, kad Jabrilis jau ima tikėti juo, tikėti, kad jis - do- 
ras ir nesiruošia jo apgauti. Prezidentas vėl mintyse išvydo Teresą, 
prisiminė, kaip ji tikėjo Jabrilio gerumu. 

— Jūs pasipiktinote, kai pasigirdo balsai, esą atominę bombą 
susprogdino jūsų žmonės. Dabar gaunate galimybę apginti gerą 
savo ir bendražygių vardą. Kodėl ja nepasinaudojus? Gal bijo- 
te, kad neišlaikysite tyrimo? Tokia galimybė, aišku, egzistuoja. Ši 
mintis man dingrelėjo dabar, nors iš tikrųjų tuo netikiu. 

— Netikiu, kad galėtumėte atleisti man už tai, ką jums pada- 
riau, — žiūrėdamas Kenedžiui tiesiai į akis tarė Jabrilis ir nutilo. Jis 
atrodė išvargęs, bet jokios apgaulės neįžvelgė. Nieko nuostabaus, 
kad amerikietis siūlo jam tokį dalyką siekdamas nešvarių politinių 
kėslų — jie juk visi tokie doroviškai sugedę. 

Teroristas nežinojo, kas nutiko per pastarąjį pusmetį, nes ne- 
turėjo galimybės su niekuo bendrauti. 


278 +  "MARIO PUZO 


— Šis testas — jums vienintelė galimybė ištrūkti į laisvę, — ne- 
atlyžo Kenedis. — Aišku, jeigu jį išlaikysite. 

Kenedis atsiduso. 

— Jums aš neatleidžiu, bet suprantu jūsų elgesio motyvus. 
Suprantu, kad manėte šitaip pakeisiantis pasaulį, padarysiantis jį 
geresnį. Dabar siekiu to paties tikslo, tik aš turiu galių padaryti 
pasaulį geresnį. Mudu esame skirtingi žmonės, aš negaliu elgtis 
taip, kaip jūs, o jūs — neįsižeiskite — negalite padaryti to, ką aš 
darau dabar. Juk dovanosiu jums laisvę. 

Kenedis beveik nuliūdo pamatęs, kad Jabrilis pasiduoda. Jis ir 
toliau jį įtikinėjo pasitelkdamas į pagalbą visą savo sąmojį, žave- 
sį, apsimestą dorą. Jis piešė save tokį, koks kadaise buvo, kokį jį 
pažinojo Jabrilis. Galop siekdamas įtikinti teroristą vos ne išsiža- 
dėjo visų savo principų. Pamatęs Jabrilio veide gailestį ir panieką 
Kenedis suprato, kad tikslą pasiekė — pelnė teroristo pasitikėjimą. 


Po keturių dienų Jabrilis, kai buvo ištirtas ir vėl grąžintas į FTB 
izoliatorių, sulaukė dviejų lankytojų — Fransio Kenedžio ir Teo- 
doro Tapio. 

Jabriliui nuo rankų ir kojų buvo nuimti pančiai, jis nebevilkė- 
jo to į trramdomuosius marškinius panašaus kombinezono. 

Trys vyrai valandą ramiai gėrė arbatą ir valgė sumuštinukus. 
Kenedis įdėmiai nužiūrinėjo Jabrilį. Kalinio veidas atrodė pasikei- 
tęs. Jis buvo jausmingas, akys liūdnos, bet geraširdiškos. Kalbė- 
jo mažai, bet įdėmiai žiūrėjo į Kenedį ir Tapį tarsi stengdamasis 
įminti kažkokią mįslę. 

Jabrilis atrodė viskuo patenkintas, lyg ir žinojo, kas esąs. Nuo 
jo dvelkė tokia sielos tyra, kad Kenedis nedrįso į jį ilgiau žiūrėti 
ir išėjo. 


Dar didesnį skausmą Kenedis patyrė, kai teko apsispręsti dėl Kris- 
tiano Kli. Šio laukė nemaloni staigmena, kai prezidentas pasikvie- 
tė jį susitikti prie keturių akių Geltonajame kambaryje. 

— Kristianai, — tyliai kreipėsi į jį Kenedis, — be mano šeimos 
narių, niekas nebuvo man toks artimas kaip tu. Manau, niekas 
kitas mudviejų taip gerai nepažįsta, kaip mes vienas kitą. Todėl 
suprasi, kad turiu tavęs paprašyti atsistatydinti po inauguracijos, 
kai tik nuspręsiu, kad jau metas. 

Kli pažiūrėjo į tą gražų, maloniai besišypsantį veidą. Jis nega- 
lėjo patikėti, kad Kenedis atleidžia jį nieko neaiškindamas. 

— Žinau, retkarčiais nusižengdavau principams, bet svarbiau- 
sias tikslas man visuomet buvo apsaugoti tave nuo bėdos. 

— Tu leidai sprogti atominei bombai, nors galėjai tam sukliu- 
dyti. 

Kristianas Kli šaltakraujiškai apmąstė padėtį, kurioje atsidūrė. 
Jis niekados nebejaus ankstesnės meilės Kenedžiui. Niekados ne- 
betikės esąs žmogiškas ir dorai pasielgęs. Staiga suprato: tos naštos 
nebepakels. Fransis Kenedis turi prisiimti dalį atsakomybės už jo 
poelgį. Jeigu ne viešai, tai bent dabar, be liudytojų. 

Kli žiūrėjo į taip gerai pažįstamas šviesiai mėlynas akis bandy- 
damas išvysti jose bent kruopelę gailesčio. 

— Fransi, tu juk norėjai, kad padaryčiau tai, ką padariau. Mu- 
du abu žinojome, jog tik taip galima tave išgelbėti. Aš supratau, 
kad garsiai negali paskelbti savo sprendimo, nes jis būtų tave pra- 
žudęs. Tavo padėtis buvo apgailėtina. Fransi, neteisk manęs ir nes- 
merk. Tave būtų nušalinę nuo pareigų, o šito nebūtum ištvėręs. Tu 
buvai per žingsnį nuo nevilties, aš vienintelis tai mačiau. Būtum 
neatkeršijęs už dukrą, o Jabrilis išėjęs į laisvę, Amerika būtų buvusi 
pažeminta. 

Kli nutilo — jį nustebino, kad Fransis Kenedis žiūri į jį visiškai 
bejausmiu veidu. 

— Vadinasi, manai, kad aš siekiau keršto? — paklausė prezi- 
dentas. 

— Ne Jabriliui. Galbūt lemčiai. 

— Galėsi likti iki inauguracijos. To nusipelnei. Bet mano prie- 
šininkams tu dabar taikinys, per tave esu jiems pažeidžiamas. 
Privalai pranykti, antraip tos košės aš neišsrėbsiu, — jis patylė- 
jo ir netrukus pridūrė: - Tu klysti manydamas, jog norėjau, kad 

padarytum tai, ką padarei, Krisai. Klysti, jei galvoji, kad mane 
pastūmėjo keršto troškimas. 

Kristianą Kli apėmė nepaaiškinamas nerimas. Jam ėmė rody- 
tis, kad atsidūrė kitame pasaulyje. 

— Fransi, — tarė jis, — aš tave pažįstu ir suprantu. Mes visa- 
da buvome nelyginant broliai. Visuomet jaučiau, kad esame tikri 
broliai, todėl gelbėjau tave, kaip manimi dėtas turėjo elgtis brolis. 
Aš nusprendžiau už tave ir prisiėmiau kaltę. Tegul mane smerkia 
visas pasaulis, bet tik ne tu, - jis nutilo, luktelėjęs kalbėjo toliau: — 
Aš tau reikalingas, Fransi. Dabar, kai vykdai tokią politiką, net 
labiau. Neatstumk manęs. 

— Tavo lojalumu neabejoju, Kristianai, - atsakė Kenedis, — bet 
po inauguracijos turėsi pasitraukti. Apie tai daugiau nekalbėsime. 

— Aš taip padariau, kad tave išgelbėčiau, — teisinosi Kli. 


— Ir išgelbėjai. 


Kristianas prisiminė tą dieną prieš ketverius metus gruodžio pra- 
džioje, kai išrinktasis JAV prezidentas Fransis Kenedis laukė jo 
priešais vienuolyną Vermonto valstijoje. Kenedis savaitę buvo 
dingęs. Laikraščiai ir jo politiniai priešininkai spėliojo, gal jam 
pakriko nervai ir gydosi psichiatrijos ligoninėje arba slapčia įsi- 
taisė meilužę. Tiesą žinojo tik du žmonės — vienuolyno abatas ir 
Kristianas Kli. Fransis Kenedis užsidarė vienuolyne, kad galėtų 
netrukdomas gedėti mirusios žmonos. 

Praėjus savaitei nuo tada, kai Kenedis buvo išrinktas preziden- 
tu, Kristianas nusivežė jį į katalikų vienuolyną netoli Vait River 
Džankšeno Vermonte. Juos pasitiko abatas, vienintelis žinantis, 
kas yra Kenedis. 

Vienuoliai gyveno atsiskyrę nuo viso pasaulio, jų nepasiekda- 
vo žiniasklaidos atstovai, o jie patys neišeidavo net į miestą. Jie 
bendravo vien su Dievu ir juos maitinančia žeme. Visi buvo davę 
tylos įžadus ir nekalbėdavo, nebent melsdamiesi ar šaukdami iš 
skausmo, kai susirgdavo ar susižeisdavo per kokį nelaimingą bui- 
tinį atsitikimą. 


KETVIRTASIS KENEDIS + 381 


Abatas vienintelis turėjo televizorių ir gaudavo laikraščių. Te- 
levizijos žinių laidos nesiliovė jo juokinusios. Jam ypač patikdavo 
kas vakarą stebėti vis tą patį pranešėją. Jis dažnai su ironija pagal- 
vodavo esąs vienas iš Dievo žinių pranešėjų — ir primindavo sau 
turįs būti nusižeminęs. 

Automobiliui privažiavus prie vienuolyno vartų, jųdviejų jau 
laukė abatas su dviem vienuoliais iš šonų. Jie vilkėjo apdriskusiais 
rudais abitais, avėjo basnirčia įsispirtais sandalais. Kai abatas spau- 
dė ranką išrinktajam prezidentui, Kristianas išėmė iš bagažinės 
Kenedžio krepšį. Abatas veikiau panėšėjo į smuklininką negu į 
Dievo tarną. Atvykėlius pasitiko džiugiai šypsodamasis. Kai Ke- 
nedis pristatė Kristianą, jis juokais paklausė: 

— Kodėl jums irgi nepasilikus? Jums būtų ne pro šalį savaitę pa- 
tylėti. Dažnai matau jus per televizorių — tikriausiai įgriso kalbėti. 

Kristianas dėkingai nusišypsojo, bet nieko neatsakė. Atsisvei- 
kindamas su Fransiu Kenedžiu žiūrėjo jam į akis. Jo veidas buvo 
labai susikaupęs, bet ranką spaudė be jokio jausmo — Fransis ne- 
rodydavo, kas dedasi jo viduje. Neatrodė, kad jis sielvartautų dėl 
žmonos mirties, veikiau panėšėjo į žmogų, susirūpinusį, kad tenka 
gultis į ligoninę nesudėtingos operacijos. 

— Tikėkimės, niekas nesužinos, kur esi, — tarė Kristianas. — 
Žmonėms nepatinka, kai kas nors dėl tikėjimo užsidaro nuo pa- 
saulio. Jie gali pamanyti, kad tau pasimaišė protas. 

Eransis Kenedis šyptelėjo. 

— Nesužinos, — santūriai, bet mandagiai atsakė. — O tu, nea- 
bejoju, niekam neprasitarsi. Paimk mane po savaitės. Tiek laiko 
man turėtų užtekti. 

Kristianas pagalvojo, kaip tas dienas jausis Fransis, ir vos ne- 
apsiverkė. Jis apkabino prezidentą per pečius ir paklausė: 

— Ar nori, kad likčiau kartu? 

Kenedis papurtė galvą ir įėjo pro vienuolyno vartus. Kristianui 
pasirodė, kad jis laikosi visai neblogai. 

Diena po Kalėdų buvo nepaprastai giedra ir vaiski, spigino 
šaltis ir atrodė, kad visas pasaulis atsidūrė stiklo tutliare. Dangus 
priminė stiklą, žemė — rudo plieno lopą. Kristianui privažiavus 

prie vienuolyno Fransis laukė jo vienas, be krepšio, sudėjęs rankas 
už galvos, įsitempęs, lyg visu kūnu verždamasis aukštyn. Rodės, jis 
negali atsidžiaugti laisve. 

Pamatęs išlipusį iš automobilio Kristianą Kenedis džiugiai 
sušuko, o pasisveikindamas trumpai apkabino. Po viešnagės vie- 
nuolyne atrodė gerokai pajaunėjęs. Jis padovanojo Kristianui šyp- 
seną — vieną iš tų retų, žavių, apkerėjusių milijonus. Ta šypsena jis 
užtikrindavo visus, kad laimė ranka pasiekiama, kad žmogus yra 
doras ir pasaulis eis tik geryn. Matydamas tą šypseną negalėjai jo 
nemylėti, nes ji rodė, kaip Eransis džiaugiasi tave išvydęs. Kristia- 
nui nuo širdies nusirito akmuo ją pamačius: vadinasi, dėl Eransio 
nerimauti nereikia. Jis bus toks pat stiprus kaip iki šiol, pasaulio 
viltis. Jis tvirtai stovės šalies ir bendrapiliečių sargyboje. Dabar 
juodu drauge kalnus vers. 

Paskui vis dar taip pat kerinčiai šypsodamasis Kenedis paėmė 
Kristianą už parankės, pažiūrėjo į akis ir pasakė — paprastai, bet 
žaismingai, tarsi tai nieko nereikštų, tarsi jis tik norėtų pranešti 
menkniekį: 

— Dievas nepadėjo. 

Ir tą žvarbų žiemos rytą Kristianas pamatė, kad Kenedis kaž- 
kiek palūžo. Jis niekados nebebus toks, koks buvo anksčiau. Jo 
būdas pakito. Dabar atsirado krislelis veidmainiškumo, kurio nie- 
kada iki tol nebuvo. Kli matė, kad pats Kenedis to nežino — niekas 
kitas irgi to nesužinos. O jis, Kristianas, vienintelis suprato tik 
todėl, kad šią akimirką buvo čia, pamatė tą žavią šypseną ir išgirdo 
juokais ištartus žodžius: „Dievas nepadėjo.“ 

— Rupūs miltai — davei jam tik septynias dienas, — atsakė Kris- 
tianas. 

— O Jis apsivertęs darbais, — nusijuokė Kenedis. 

Juodu įlipo į automobilį. Diena praėjo puikiai. Kenedis buvo 
kaip niekada šmaikštus, pakilios nuotaikos. Jis turėjo aibę planų, 
nekantravo suburti patarėjų komandą ir per ateinančius ketverius 
metus nuveikti didžiulius darbus. Jis atrodė susitaikęs su netektimi 
ir atgavęs jėgas. Kristianas beveik tuo patikėjo... 

Kristianas Kli ėmė ruoštis išeiti iš valdiškų darbų. Bene svarbiausia 
buvo sunaikinti visus pėdsakus, įrodančius, kad gindamas prezi- 
dentą apeidavo įstatymus. Neturėjo likti nė ženklo, kad kompiu- 
teriais buvo sekami Sokrato klubo nariai. 

Sėdėdamas prie masyvaus stalo teisingumo ministro kabine- 
te Kli asmeniniu kompiuteriu ištrynė jo paties kaltę įrodančias 
rinkmenas. Paskiausiai atsidarė Deivido Džatnio rinkmeną. Dėl 
šio vyruko neklydau, pamanė Kli. Iš jo visko gali tikėtis. Gražus 
tamsaus gymio veidas kiek asimetriškas — nestabilios psichikos 
požymis. Akys skaisčiai spindi, išduodamos vidinį konfliktą. Nau- 
jausiomis žiniomis, Džatnis išsirengė į Vašingtoną. 

Iš to vyruko galėjai laukti bėdos. Tada Kristianas Kli prisimi- 
nė Orakulo įspėjimą: žmogus, įgavęs absoliučią valdžią, papras- 
tai pirmiausia atsikrato artimiausių bendražygių, nes jie žino jo 
paslaptis. Fransį jis mylėjo už jo dorybes gerokai anksčiau, negu 
atsirado tų baisių paslapčių. Kristianas ilgai galvojo, galop pama- 
nė: tegul sprendžia lemtis. Kad ir kas nutiktų, jo, Kristiano Kli, 
niekas negalės kaltinti. 

Teisingumo ministras nuspaudė trynimo klavišą ir Deividas 
Džarnis be pėdsako dingo iš visų valdžios žinybų rinkmenų. 


25 SKYRIUS 


Likus VOS DVIEM SAVAITĖMS iki prezidento Fransio Kene- 
džio inauguracijos Deividas Džatnis nebegalėjo nustygti vietoje. 
Jis norėjo pabėgti nuo amžinai šviečiančios Kalifornijos saulės, 
nuo sodrių, draugiškų jį visur pasitinkančių balsų ir mėnesienos 
užlietų malonių paplūdimių. Vaikinas jautėsi skęstantis klampioje 
Kalifornijos bendruomenės atmosferoje, bet nenorėjo grįžti namo 
į Jutą, nes ten kasdien matytų laimingus tėvą ir motiną. 

Irena įsikraustė pas jį. Ji norėjo sutaupyti pinigų už buto nuo- 
mą, o tada nuvykti į Indiją ir pasimokyti pas kokį guru. Būrelis 
jos draugų ketino susimetę pinigų užsisakyti lėktuvą, tad ji norėjo 
prisidėti prie jų su savo sūneliu Kambeliu. 

Deividas apstulbo, kai Irena papasakojo savo planus. Ji ne- 
klausė, ar gali pas jį įsikelti — parodė turinti tokią teisę, ir tiek. Ta 
teisė buvo pagrįsta tuo, kad dabar jie tris kartus per savaitę eidavo 
į kiną, paskui mylėdavosi. Ji pranešė jam apie tą sumanymą tarsi 
kokiai savo draugei kalifornietei. Mat čia buvo priimta draugėms 
įsikelti vienai pas kitą savaitei ar ilgesniam laikui. Jrena šitaip el- 
gėsi ne iš klastos, norėdama vėliau už jo ištekėti, bet iš kažkokio 
atsainaus draugiškumo. Ji nesuvokė, kad jį varžys, kad po vienu 
stogu su moterimi ir vaiku jo gyvenimas iš pagrindų keisis. 

Deividas labiausiai pasibaisėjo Irenos ketinimu vežtis sūnelį į 
Indiją. Ši moteris nė kiek neabejojo galinti kuo puikiausiai verstis 

bet kuriame pasaulio kampelyje, buvo įsitikinusi, kad moiros bus 
jai palankios. Deividas įsivaizduodavo mažylį, miegantį Kalkutos 
gatvėse tarp tūkstančių ligotų elgetų. Kartą pykčio apimtas pasakė 
jai nesuprantąs, kaip kas nors gali tikėti religija, per kurią šimtai 
milijonų pasmerkti tokiam siaubingam vargui. Irena jam atsakė, 
girdi, nesvarbu, kas dedasi šiame pasaulyje - aname gyvenimas bus 
nepalyginamai gražesnis. 

Džatnį žavėjo Irena ir jos elgesys su sūnumi. Ji dažnai vesdavo- 
si mažąjį Kambelį į politinius renginius, nes ne visada jos motina 
galėdavo jį prižiūrėti, o pačiai Irenai išdidumas neleido pernelyg 
dažnai to prašyti. Kartais, kai jo lankomas vaikų darželis dėl ko- 
kios nors priežasties nedirbdavo, ji net vesdavosi sūnų į darbą. 

Deividui nekilo abejonių, kad Irena atsidavusi motina, bet 
jos požiūris į motinos pareigas jį gilumino. Ne taip kaip dauguma 
mamų, ji nejautė pareigos saugoti vaiką, neleisti jam patirti blogos 
psichologinės įtakos. Su juo veikiau elgdavosi kaip su mylimu au- 
gintiniu, šuniuku ar kate. Rodės, jai nė motais, ką mano ar jaučia 
sūnus. Ji nusprendė, kad motinos pareigos nė kiek neturi varžyti 
jai gyvenimo, neturi tapti pančiais — ji privalo likti laisva. Deividas 
manė, kad ji kuoktelėjusi. | 

Bet Irena buvo graži moteris, o lovoje dažnai be galo aistringa. 
Jos draugija Deividui patiko, be to, ji puikiai mokėjo tvarkyti vi- 
sokias buitines smulkmenas, nesivaidydavo, todėl Deividas leido 
jai įsikelti. 

Tačiau vaikinas visiškai negalėjo numatyti dviejų šio žingsnio 
padarinių: jis tapo impotentu ir pamilo Kambelį. 

Prieš jiedviem įsikraustant Deividas nusipirko didžiulę skry- 
nią, kad joje užrakintų savo šaunamuosius ginklus, šaudmenis 
ir valymo medžiagas. Nenorėjo, kad penkerių metų berniukui į 
rankas netyčia pakliūtų koks šautuvas. Iki dabar Deividas Džatnis 
kažkaip nepastebimai sukaupė įspūdingą arsenalą: du šautuvus ir 
visą kolekciją pistoletų bei revolverių. Tarp jų buvo ir mažytis 
dvidešimt antro kalibro revolveris. Deividas nešiojosi jį švarko ki- 
šenėje, odiniame dėkle, panašesniame į pirštinę. Prieš naktį Dei- 
vidas paprastai kišdavo ginklą po lova, bet įsikrausčius Irenai su 

Kambeliu padėjo į skrynią kartu su kitais ginklais. Skrynią užraki- 
no gera kabamąja spyna. Tiesa, vaikas, jeigu ir būtų radęs skrynią 
neužrakintą, nebūtų susiprotėjęs, kaip ginklą užtaisyti. Kas kita 
Irena. Negali sakyti, kad Deividas ja nepasitikėjo. Tiesiog ji buvo 
keista, o keistuoliams ginklų geriau neduoti. 

Tą dieną, kai motina su sūnumi įsikraustė, Džatnis nupirko 
Kambeliui keletą žaislų, kad šis turėtų kuo užsiimti. Tą pirmą 
vakarą prieš miegą Irena paklojo sūnui sofą svetainėje, nusivedė 
į vonią, ten nurengė ir apvilko pižama. Džatnis pastebėjo, kad 
berniukas žiūri į jį. Tame žvilgsnyje išvydo ne vien jau įprastą 
atsargumą, bet kartu šmėstelint baimę ir nuostabą. Džatnis išsyk 
suprato, ką mąsto Kambelis. Kai pats buvo mažas, žinojo, kad 
tėvai paliks jį vieną ir eis mylėtis į savo kambarį. 

— Klausyk, — tarė Irenai Džatnis, — aš gulsiuos ant sofos, ber- 
niukas gali miegoti su tavim. 

— Kvailystė, — atkirto Irena. — Tau juk bus gerai ir čia — ar ne, 
Kambeli? 

Berniukas linktelėjo — jis mažai kalbėdavo. 

— Jis drąsus vaikas, — išdidžiai tarė Irena. — Tiesa, Kambeli? 

Tą akimirką Deividas Džatnis pajuto jai tikrų tikriausią nea- 
pykantą, bet susivaldė ir tarė: 

— Turiu kai ką parašyti, todėl gulsiuosi vėlai. Manau, kelias 
pirmas naktis jam reikia miegoti su tavimi. 

— Jei turi dirbti, ką gi, — žvaliai atsakė Irena. 

Ji ištiesė Kambeliui ranką. Mažylis nušoko nuo sotos, puolė 
jai į glėbį ir prispaudė galvą prie krūtų. 

— Gal pasakysi labanakt dėdei Džatui? — paklausė ji ir plačiai 
nusišypsojo Deividui. Matydamas, kokia ji graži taip šypsodamasi, 
vaikinas suprato, kad moteris šitaip juokauja — be pašaipos, tie- 
siog prisipažindama jam taip pristatydavusi sūnui kitus meilužius 
tomis jam baisiomis gyvenimo akimirkomis. Taip ji parodė dėkin- 
gumą Deividui už jo atidumą ir už tai, kad jis tarsi patvirtino, jog 
tikėti žmonėmis verta. 

Berniukas vis dar neatitraukė galvos jai nuo krūtinės. Deividas 
švelniai patapšnojo jam per viršugalvį ir tarė: 

— Labos nakties, Kambeli. 

Vaikas pakėlė galvą ir pažvelgė Džatniui tiesiai į akis. Šitaip 
keistai, klausiamai mažyliai žiūri į daiktą, visiškai nežinomą jų 
pasaulyje. 

"Tas žvilgsnis Deividą pribloškė — ko gero, berniukui atrodė, 
kad „dėdė Džatas“ gali kelti jam pavojų. Jis pastebėjo, kad berniu- 
ko veidas nepaprastai dailus: plati kakta, spindinčios pilkos akys, 
tvirtai sučiauptos, beveik rūsčios lūpos. 

Kambelis nusišypsojo Deividui ir akimirksniu stebuklingai pa- 
sikeitė: dabar visas jo veidas švytėte švytėjo pasitikėjimu. Vaikas 
palietė Deividui veidą. Paskui Irena nusivedė jį į miegamąjį. 

Po kelių minučių ji grįžo ir pabučiavo Deividą. 

— Ačiū, kad esi toks dėmesingas, — tarė jinai. - Galim pasku- 
bomis pasidulkinti prieš man išeinant. 

Tai sakydama ji nedarė jokių gundančių judesių, mat siūlė 
vien iš draugiškumo. 

Deividas pagalvojo apie berniuką, už miegamojo durų lau- 
kiantį motinos. 

— Ne, — tarstelėjo. 

— Kaip sau nori, — žvaliai atsakė Irena ir grįžo į miegamąjį. 

Kelias ateinančias savaites Irena plušo išsijuosusi. Ji rado papil- 
domą darbą — už labai menką atlygį vakarais ištisas valandas triūsė 
Fransio Kenedžio rinkimų būstinėje, mat buvo tiesiog fanatiška jo 
šalininkė. Ji kalbėdavo apie jo siūlomas socialines programas, apie 
kovą su Amerikos turčiais, jo pastangas reformuoti teisinę šalies 
sistemą. Deividas manė, kad ji įsimylėjusi Kenedį dėl jo grožio, 
kerinčio balso ir kad jo rinkimų būstinėje dirba iš susižavėjimo, o 
ne politinių įsitikinimų. 

Praėjus trim dienoms nuo tada, kai Irena pas jį įsikraustė, 
vaikinas užsuko į rinkimų būstinę Santa Monikoje. Moteris dir- 
bo prie kompiuterio, mažasis Kambelis gulėjo miegmaišyje jai 
prie kojų, bet nė nesiruošė miegoti: Deividas matė, kad jis atsi- 
merkęs. 

— Parvešiu jį namo ir paguldysiu, — pasisiūlė Džatnis. 

— Jam gerai ir čia, — atsakė Irena. — Nenoriu tavęs apsunkinti. 

Deividas ištraukė Kambelį iš miegmaišio. Berniukas buvo su 
visais drabužiais, tik be batų. Vaikinas paėmė berniuką už rankos. 
Prisilietęs prie šiltos, švelnios odos akimirką pasijuto laimingas. 

— Pirma nusivesiu suvalgyti picos ir ledų, gerai? 

— Nelepink jo, — neatitraukdama akių nuo kompiuterio ekra- 
no įspėjo Irena. — Kai tu išeini, jis gauna dietinio jogurto iš šal- 
dytuvo. 

Moteris šyptelėjo jam ir pabučiavo sūnų. 

— Laukti tavęs? — paklausė Deividas. 

— Kam? — nė nepagalvojusi tarstelėjo ji, paskui pridūrė: — Grį- 
šiu vėlai. 

Deividas išėjo vesdamasis berniuką už rankos. Jie nuvažiavo į 
Montanos aveniu ir užėjo į nedidelį itališką restoraną, kepantį ir 
picas. Jis žiūrėjo, kaip Kambelis valgo. Vienintelį gabalą jis tiesiog 
maitojo, bet apetito jam netrūko, ir Deividas tuo džiaugėsi. 

Namie leido berniukui pačiam nusiprausti ir apsivilkti piža- 
mą, paskui paguldė į lovą. Pats pasiklojo sofą, kuo tyliau įsijungė 
televizorių ir žiūrėjo. 

Eteryje buvo gausu politinių diskusijų, žinių laidose — interviu 
su politikais. Kad ir kurį kanalą jungė, rodės, niekaip nepabėgs 
nuo Kenedžio. Deividui teko pripažinti, kad televizoriaus ekrane 
šis žmogus daro didžiulį įspūdį, ir ėmė svajoti, kaip pats taps tokiu 
visas kliūtis nušluojančiu didvyriu kaip Kenedis. Prezidentui už 
nugaros šmižinėjo asmens sargybiniai akmeniniais veidais. Koks 
jis saugus, koks turtingas, koks visų mylimas! Deividas dažnai 
svajodavo esąs Eransis Kenedis. Rozmari tada eitų dėl jo iš proto. 
Tada jis prisimindavo Hoką ir Gibsoną Greindžą. Jie visi tada 
vakarieniautų pas jį Baltuosiuose rūmuose, su juo kalbėtųsi, o 
Rozmari susijaudinusi ką nors pasakotų liesdama jam kelį ir at- 
skleistų giliausius savo jausmus. 

Paskui Deividas pagalvojo apie Ireną, savo jausmus jai ir su- 
vokė, kad jinai ne tiek jį žavi, kiek glumina. Iš pažiūros tokia 
atvira, iš tikrųjų buvo atsitvėrusi nuo jo aklina siena. Jis niekados 
negalės jos mylėti. Pagalvojo apie Kambelį. Motina pavadino sūnų 
rašytojo Džozefo Kambelio garbei. Šis išgarsėjo knygomis apie 

mitus. Mažasis Kambelis be galo atviras ir tuo visiškai nepanašus 
į motiną. Jis tokio dailaus, nekalto veido. 

Jau kuris laikas Kambelis vadino Deividą dėde Džatu ir vi- 
suomet kišdavo jam rankytę. Džatnis ją suimdavo. Jam patiko tie 
nekalti švelnius jausmus reiškiantys gestai — iš Irenos jų niekados 
nesulaukdavo. Berniukas padėjo jam prastumti tas dvi savaites. 

Deividui, kai neteko darbo studijoje, būtų buvę striuka, jei 
ne jo „dėdė“ Hokas. Atleistas iš darbo vaikinas rado žinutę užeiti 
pas Hoką į kabinetą. Deividas pamanė, kad Kambeliui bus smagu 
apsilankyti kino studijoje, tad vedėsi ir berniuką. 

Hokas taip šiltai pasisveikino su Deividu, kad šis pajuto jam 
begalinę meilę. Hokas bemat nusiuntė vieną iš sekretorių į bufetą 
atnešti berniukui ledų, paskui parodė Kambeliui ant stalo padėtus 
rekvizitus savo dabar statomam filmui. 

Tuo jis pakerėjo Kambelį ir iš pradžių Džatnį persmelkė pa- 
vydas, bet paskui suprato: širaip Hokas pašalino kliūtį norėdamas 
bendrauti su svečiu. Kol Kambelis žaidė su rekvizitu, Hokas pa- 
spaudė Deividui ranką tardamas: 

— Gaila, kad teko tave atleisti. Scenarijų skyriuje mažinami 
etatai, o kiti darbuotojai turėjo didesnį stažą negu tu. Bet retkar- 
čiais man skambtelėk — rasiu tau kokį darbą. 

— Kaip nors išsiversiu, — atsakė Deividas Džatnis. 

Hokas įdėmiai jį nužvelgė. 

— Atrodai velniškai sulysęs, Deividai. Gal tau reikėtų grįžti na- 
mo ir kurį laiką ten pagyventi. Švarus Jutos oras, rami mormonų 
aplinka tau būtų į naudą. Tas berniukas tavo merginos? 

— Taip, - atsakė Džatnis. — Ji ne visai mano mergina, veikiau 
draugė. Mes gyvename kartu, kad ji galėtų susitaupyti pinigų, 
kuriuos reikėtų mokėti už buto nuomą, nes nori nuvykti į Indiją. 

Hokas susiraukė. 

— Jeigu šelpsi pinigais kiekvieną Kalifornijos merginą, norinčią 
nuvykti į Indiją, liksi be skatiko. Negana to, atrodo, jos visos turi 
vaikų. 

Jis atsisėdo prie stalo, ištraukė iš stalčiaus čekių knygelę, kažką 
joje parašė, išplėšė lapelį ir padavė Džatniui. 

— Čia tau už visas dovanas gimtadienių ir mokyklos baigimo 
proga. Vis pritrūkdavau laiko atsiųsti, — tarė šypsodamasis. 

Džatnis žvilgtelėjo į čekį ir apstulbo: penkių tūkstančių dole- 
rių suma. 

— Liaukis, Hokai. Negaliu jo imti. 

Vaikinas pajuto, kad akys paplūsta dėkingumo, pažeminimo 
ir neapykantos ašaromis. 

— Gali, — patikino Hokas. — Noriu, kad pailsėtum ir gerai pra- 
leistum laiką. Gal nupirk tai merginai lėktuvo bilietą į Indiją - ji 
gaus ko nori, o tu būsi laisvas daryti tai, ko pats trokšti, — jis nusi- 
šypsojo, paskui labai įtaigiai paaiškino: — Kai turi draugę merginą, 
bėda ta, kad tenka patirti visus meilužio nemalonumus negaunant 
nė vieno draugo pranašumo. Bet jos berniukas nuostabus. Gal 
kada nors pasiūlysiu jam vaidmenį, jeigu užteks drąsos kurti filmą 
vaikams. 

Džatnis įsikišo čekį į kišenę. Jis puikiai suprato, ką Hokas turi 
galvoje. 

— Taip, gražus vaikas, — tarė jis. 

— Ne tik tai, —- atsakė Hokas. — Žiūrėk, tas dailus jo veidas 
tiesiog sukurtas tragedijai. Žiūri į jį ir norisi verkti. 

Džatniui dingtelėjo, koks protingas jo draugas Hokas — juk 
ir jis pats Kambelio veidą mintyse apibūdindavo kaip dailų. Na, 
o kalbant apie tragediją... Irena buvo panaši į gaivalingą jėgą, 
nenuostabu, kad dėl šios atžalos galėtų kada kilti tragedija. 

— Deividai, —- apkabinęs jį tarė Hokas, — skambink man, nie- 
kur nedink. Laikykis. Tu jaunas, o jaunam žmogui nėra ko bijoti 
laikinų sunkumų. 

Hokas padavė Kambeliui nuo stalo mažytį gražų futuristinio 
lėktuvo modelį. Berniukas prisispaudė jį prie krūtinės. 

— Dėde Džatai, ar galiu jį pasilaikyti? 

Deividas pamatė, kad Hokas šypsosi. 

— Perduok nuo manęs linkėjimus Rozmari, — tarė Deividas 
Džatnis, nes nuo pat susitikimo pradžios jam magėjo to paprašyti. 

— Perduosiu, — nustebęs atsakė Hokas. — Mane, Gibsoną ir 
Rozmari pakvietė į Kenedžio inauguraciją sausį. Tada ir perduosiu. 

Staiga Deividas Džatnis pajuto, kad šis pasaulis toliau sau 
skrieja, o jis iš jo išmestas. 


Dabar, apyaušrio prieblandai sunkiantis pro svetainės langą, gulė- 
damas ant sofos ir laukdamas, kada pareis Irena, Džatnis galvojo 
apie Rozmari Beler. Kaip ji tada lovoje pasisuko į jį ir jųdviejų 
kūnai susiliejo. Jis prisiminė jos kvepalų kvapą ir kokie keistai 
sunkūs buvo jos judesiai — gal migdomosios tabletės kaustė rau- 
menis. Prisiminė ją ryte, susiruošusią bėgioti. Tada be galo savimi 
pasitikinti, valdinga jo atsikratė. Deividas iš naujo išgyveno tą aki- 
mirką, kai ji pasisiūlė duoti jam pinigų vairuotojo arbatpinigiams, 
o jis atsisakė paimti. Bet kodėl jisai ją įžeidė, kodėl atšovė, girdi, 
ji geriau žinanti, kiek arbatpinigių reikia duoti leisdamas suprasti, 
kad ją irgi šitaip ir tokiomis pat aplinkybėmis yra išviję namo? 

Deividas vis užsnūsdavo, bet tuoj pat prabusdavo ir vėl imda- 
vo klausytis, ar Kambelio nekamuoja košmarai, ar neparėjo Ire- 
na. Galvojo apie tėvus Jutoje. Vaikinas žinojo, kad jie, laimingi, 
saugūs, jį pamiršę. Veidmainiškai iškabinę tas angelų kelnes lauke 
jie su didžiausiu pasirenkinimu nuolatos krušdavosi nuogutėliai. 
Jeigu jisai jiems paskambintų, tik sukliudytų jų laimei. 

Deividas Džatnis svajojo, kaip susitiks Rozmari Beler. Kaip 
prisipažins jai, kad myli. Klausyk, sakys jis, įsivaizduok, kad sergi 
vėžiu. Aš padaryčiau taip, kad vėžys persimestų į mane. Klausyk, 
sakys jis, jeigu iš dangaus kristų didžiulis meteoritas, aš uždeng- 
čiau tave nuo jo savo kūnu. Klausyk, sakys jis, jei kas nors ban- 
dytų tave nudurti peiliu, aš atrkiščiau į ašmenis savo širdį, o jei 
kas šautų į tave, aš krūtine pastočiau kelią kulkai. Klausyk, sakys 
jis, jei turėčiau lašą iš jaunystės šaltinio, laiduosiantį man amžiną 
jaunystę, o tu jau būtum pradėjusi senti, atiduočiau tą lašą tau, 
kad niekados nepasentum. 

Ko gero, Džatnis suprato, kad tuos Rozmari Beler prisimini- 
mus aureole apgaubia jos galia. Matyt, jis pats to nesuvokdamas 
maldavo kažkokio dievo paversti jį kuo nors daugiau negu papras- 
to molio gabalu, duoti jam valdžios, neregėtų turtų, grožio ar dar 

kitų pranašumų, kad neliktų nepastebėtas aplinkinių ir be garso 
nenugrimztų bekraščiame žmonijos vandenyne. 

Hoko čekį jis parodė Irenai norėdamas padaryti jai įspūdį, 
parodyti, jog kažkam jis yra toks brangus, kad tas žmogus nei iš 
šio, nei iš to dovanoja jam tokią krūvą pinigų. Jai tie pinigai jo- 
kio įspūdžio nepadarė. Moteris iš patirties žinojo, kad draugams 
įprasta vienam su kitu viskuo dalytis. Irena net pareiškė, esą toks 
turtuolis kaip Hokas lengvai galėjo duoti ir didesnę sumą. Deivi- 
dui pasiūlius duoti jai pusę čekio sumos, kad galėtų tuoj pat skristi 
į Indiją, Irena atsisakė. 

— Aš viską perku tik už savo pinigus, nes pati užsidirbu pragy- 
venimui, — paaiškino ji. — Jeigu paimčiau iš tavęs pinigų, many- 
tum turintis į mane teisių. Be to, iš tikrųjų tu nori taip pasielgti 
dėl Kambelio, ne dėl manęs. 

Jos atsisakymas paimti pinigus ir teiginys, neva jis rūpinąsis jos 
sūnumi, vaikiną pribloškė, mat jis tik norėjo jų abiejų atsikratyti, 
kad vėl liktų vienas ir galėtų gyventi svajomis apie ateitį. 

Tada Irena jo paklausė, ką jis darytų su savo puse pinigų, jeigu 
ji paimtų kitą pusę ir išskristų į Indiją. Deividas atkreipė dėmesį į 
tai, kad nesiūlo jam skristi kartu. Ir dar į tai, kad ji pasakė „su savo 
puse pinigų“ — vadinasi, mintyse sutiko su jo siūlymu. 

Tada Džarnis padarė klaidą: pasakė jai, ką darytų su pustrečio 
tūkstančio dolerių. | 

— Noriu pamatyti šalį, noriu pamatyti Kenedžio inauguraci- 
ją. Pamaniau, būtų smagu, patirčiau kažką nauja. Sėsiu į savo 
automobilį ir pervažiuosiu visą šalį. Pamatyčiau visas Jungtines 
Valstijas. Noriu pamatyti sniegą, ledą, pajausti tikrą šaltį. 

Irena kurį laiką mąstė, paskui sparčiai perėjo per butą tarsi 
vertindama savo turtą. 

— Puikus sumanymas, — pagyrė ji. — Aš irgi noriu pamatyti 
Kenedį — ne per televizorių, o iš arti, kitaip niekada nesužinosiu, 
kokia jo karma. Rasiu, kas mane pavaduos, ir išeisiu atostogų — 
darbdaviai man skolingi velniaižin kiek dienų. Kambeliui irgi bus 
į naudą pamatyti šalį, visas skirtingas valstijas. Važiuosime mano 
furgonu ir sutaupysime pinigų, nes nereikės apsistoti moteliuose. 

Irena turėjo nedidelį furgoną. Jame buvo įtaisiusi knygų len- 
tynų ir lovytę Kambeliui. Ši transporto priemonė jai nepaprastai 
pravertė, kai sūnus buvo kūdikis, ir ji važinėdavo po visą valstiją į 
susirinkimus ir paskaitas Rytų religijų klausimais. 


Kai jie leidosi į kelią, Deividas pasijuto lyg spąstuose. Vairavo 
Irena, nes ji tai mėgo. Kambelis sėdėjo tarp jųdviejų, įspraudęs 
delniuką Deividui į ranką. Vaikinas padėjo pusę čekio sumos į Ire- 
nos banko sąskaitą jos kelionei į Indiją. Dabar, užuot pats vienas 
leidęs likusius pustrečio tūkstančio, turės leisti juos visiems trims. 
Ji guodė tik dvidešimt antro kalibro revolveris odiniame dėkle, o 
šį buvo įsidėjęs į švarko kišenę. Amerikos rytuose vagių ir plėšikų 
buvo per akis ir jam reikėjo apsaugoti nuo jų Ireną su Kambeliu. 

Jie važiavo neskubėdami ir Džatnis net nustebo, kad pirmas 
keturias dienas jam buvo labai smagu. Kambelis su Irena miego- 
davo furgone, o jis po atviru dangumi, kol Arkanzase pasitiko 
šaltas oras. Jie pasuko į pietus, kad kuo ilgiau išvengtų šalčių. 
Paskui porą naktų miegojo moteliuose — nesirinkdami, pirmuose 
pasitaikiusiuose. Kentukyje kilo pirmi nemalonumai. 

Oras atšalo ir jie nusprendė pernakvoti motelyje. Kitą rytą nuva- 
žiavo į miestą papusryčiauti kavinėje, prekiaujančioje ir laikraščiais. 

Juos aptarnavo labai mitrus maždaug Deivido amžiaus jau- 
nuolis. Kaip ir visi kaliforniečiai mėgstanti bendrauti Irena jį 
užkalbino, mat jai padarė įspūdį, kaip greitai ir gerai jis dirba. 
Moteris dažnai kartodavo, koks didžiulis malonumas stebėti žmo- 
nes, puikiai išmanančius savo darbą, nors ir koks juodas jis būtų. 
Girdi, tai geros karmos požymis. Džatnis gerai nesuprato žodžio 
„karma“ reikšmės. 

Užtat kavinės padavėjas suprato. Jis kaip ir Irena domėjosi Ry- 
tų religijomis, tad juodu pradėjo ilgą ir karštą diskusiją. Kambeliui 
pasidarė nuobodu, tad Džatnis apmokėjo sąskaitą ir išsivedė jį į 
lauką. Irena išėjo tik po gero ketvirčio valandos. 

— Labai malonus vaikinas, — tarė ji. - Jo vardas Kristoferis, bet 
jis save vadina Krišu. 

Suirzęs, kad teko laukti, Džatnis nieko neatsakė. Jau prie mo- 
telio Irena tarė: 

— Manau, turėtume čia likti dar dienai - Kambeliui reikia pa- 
ilsėti. 

Tą dieną jie vaikščiojo po parduotuves, bet Irena pirko visai 
mažai. Labai anksti pavakarieniavo kinų restorane, nes ketino pra- 
švitus važiuoti rytų kryptimi. 

Jiems pabuvus motelio kambaryje vos porą valandų Irena stai- 
ga pareiškė truputį pasivažinėsianti po miestą ir gal nupirksianti 
ko nors valgyti. Jai išvažiavus Deividas žaidė su berniuku šaškėmis 
ir visus kartus pralaimėjo — Kambelis žaidė tiesiog meistriškai. 
Irena jį išmokė vos dvejų. 

— Dėde Džatai, nejaugi jums nepatinka žaisti šaškėmis? — pa- 
kėlęs dailią galvą plačia kakta paklausė Kambelis. 

Irena grįžo prieš pat vidurnaktį. Motelis buvo ant neaukštos 
kalvos. Džatnis su Kambeliu žiūrėjo pro langą, kai į automobilių 
aikštelę įvažiavo pažįstamas furgonas, o iš paskos kita mašina. 

Džarnis nustebo, kai Irena išlipo pro keleivio dureles — ji nieka- 
da neleisdavo vairuoti kitiems. Iš vairuotojo pusės išlipo padavėjas, 
vadinantis save Krišu, ir padavė jai raktelius. Moteris padėkodama 
pabučiavo jį — nekaltai, kaip sesuo. Iš antro automobilio išlipo du 
vaikinai — ji ir jiems pakštelėjo į skruostus. Kai Irena pasuko prie 
motelio durų, trys jaunuoliai apsikabino ir užtraukė jai serenadą. 

— Labanakt, Irena, — dainavo jie, — saldžių tau sapnų. 

Kambaryje irgi buvo girdėti, kaip jie dainuoja. Irena plačiai 
nusišypsojo Deividui. 

— Man buvo taip įdomu su jais šnekėtis, kad tiesiog praradau 
laiko nuovoką, — pasiteisino Irena, priėjo prie lango ir pamojavo 
trijulei. 

— Atrodo, teks pas juos nusileisti ir liepti užsičiaupti, — tarė 
Deividas. Jis jau vaizdavosi, kaip išsitraukia iš kišenės revolverį ir 
tamsoje išlėkusios kulkos išraško jiems smegenis. — Kai tie vyrukai 
dainuoja, nėra tokie įdomūs. 

— Tu jiems burnų neužčiaupsi, — tarė Irena. Ji paėmė Kam- 
belį ant rankų, dėkodama nusilenkė ir parodė į sūnų. Vaikinai 

iškart nutilo. Netrukus Deividas išgirdo automobilį išvažiuojant 
iš aikštelės. 

Irena negėrė, bet kartais vartodavo narkotikų. Džatnis bemat 
pastebėdavo, kai ji būdavo nuo jų apsvaigusi — tada kerinčiai šyp- 
sodavosi. Taip ji šypsojosi ir kartą, kai jis iki paryčių laukė jos 
grįžtančios Santa Monikoje. Tąsyk apkaltino ją miegojus su kitu. 

— Man reikia su kuo nors pasidulkinti, - kuo ramiausiai atšovė 


ji, — O tu nenori. 


Per Kūčias jie vis dar buvo kelyje ir nakvojo motelyje, nes jau 
atšalo orai. Kalėdų nesiruošė švęsti: Irena pareiškė, esą jos neatitin- 
ka tikrosios tikėjimo dvasios. Na, o Deividas nenorėjo prisiminti 
ankstesnių laikų, kai gyveno tyriau. Nors Irena prieštaravo, jis 
vis dėlto nupirko Kambeliui kalėdinį žaislą — stiklo rutulį. Jį pa- 
varčius viduje sūkuriuodavo snaigės. Kalėdų rytą Deividas anksti 
atsikėlė ir žiūrėjo į miegančią motiną su sūnumi. Palietė švelnią 
revolverio dėklo odą — dabar jis visuomet nešiojosi ginklą švarko 
kišenėje. Kaip lengva būtų juos abu nudėti ir kokią paslaugą jiems 
padarytų, pagalvojo Deividas. 

Po trijų dienų jie atsidūrė šalies sostinėje. Iki inauguracijos dar 
buvo likę nemažai laiko. Deividas sudarė sąrašą visų įžymybių, ku- 
rias jie aplankys. Paskui žemėlapyje pažymėjo prezidento inaugu- 
racijai skirto parado maršrutą. Visi trys eis pasižiūrėti, kaip Fransis 
Kenedis duoda priesaiką ir oficialiai tampa Jungtinių Amerikos 
Valstijų prezidentu. 

INAUGURACIJOS DIENĄ Jungtinių Valstijų prezidentą Fransį 
Ksaverą Kenedį auštant pažadino Džefersonas. Jis padės preziden- 
tui apsirengti ir pasiruošti iškilmėms. Už langų pradėjo snigti, 
todėl pilkšva prieblanda nė kiek neslėgė, priešingai — kėlė ūpą. 
Vašingtoną nuklojo didžiulės baltos snaigės. Fransis Kenedis žiūrė- 
jo pro neperšaunamus svetainės langus ir ėmė vaizduotis atsidūręs 
stiklo rutulyje kartu su visomis tomis snaigėmis. 

— Ar eisi į paradą? — paklausė Džefersono. 

— Ne, pone prezidente, — atsakė tarnas. — Turiu žiūrėti tvarkos 
čia, Baltuosiuose rūmuose. 

Jis pataisė prezidentui kaklaraištį. 

— Visi laukia jūsų apačioje, Raudonajame kambaryje. 

Kai Kenedis pasiruošė, paspaudė Džefersonui ranką. 

— Palinkėk man sėkmės. 

Tarnas palydėjo jį iki lifto. Prezidentas nuvažiavo į pirmą aukš- 
tą su dviem asmens sargybiniais. 

Raudonajame kambaryje visi jau laukė jo. Balto atlaso apda- 
rais pasipuošusi viceprezidentė Elena Diuprei atrodė stulbinamai 
didinga. Visi prezidento patarėjai vilkėjo griežto kirpimo kostiu- 
mus kaip ir pats prezidentas. Artūras Viksas, Odbladas Grėjus, 
Judžinas Dazis ir Kristianas Kli stovėjo drauge — rimti, įsitempę, 
kaip ir dera tokią svarbią dieną. Kenedis visiems nusišypsojo. Vi- 
ceprezidentė ir šie keturi vyrai atstojo jam šeimą. 

Išėjęs iš Baltųjų rūmų prezidentas Fransis Ksaveras Kenedis ap- 
stulbo: priešais vilnijo bekraštė žmonių jūra, užtvindžiusi visas 
gatves, užgožianti visus didingus pastatus. Net specialiomis virvė- 
mis atitvertos kilnojamosios televizijų stotys buvo gulte apgultos. 
Kenedis kaip gyvas nebuvo matęs nieko panašaus, todėl Judžinui 
Daziui sušuko: 

— Kiek čia jų susirinko? 

— Kur kas daugiau, negu tikėjomės, — atsakė šis. — Gal mums 
reikėtų išsikviesti batalioną jūros pėstininkų eismui reguliuoti? 

— Ne, - atsakė prezidentas, nustebintas Dazio atsakymo. Ma- 
tyt, administracijos vadovui atrodė, kad tokia didžiulė minia kelia 
pavojų. Pats Kenedis įžvelgė kitką: savo triumfą, įrodymą, kad po 
tragiškų Velykų sekmadienio įvykių jis viską darė teisingai. 

Eransis Kenedis dabar pasitikėjo savimi kaip niekada. Jis nu- 
matė viską, kas įvyks — ir tragedijas, ir pergales. Darė teisingus 
sprendimus ir laimėjo, sutriuškino priešus. Dabar, žiūrėdamas į 
didžiulę minią, jautė begalinę meilę Amerikos žmonėms. Jis išva- 
duos juos nuo kančių, nepaliks šalyje jokių padugnių. 

Dar niekada Fransis Kenedis nemąstė taip blaiviai, taip aiš- 
kiai nenujautė, kas laukia ateityje. Jis įveikė sielvartą dėl mirusios 
žmonos ir nužudytos dukters. Ta rūku jo protą dengusi širdgėla 
išsisklaidė. Dabar jis jautėsi beveik laimingas. 

Kenedžiui atrodė, kad jis įveikė lemtį, vien savo atkaklumu ir 
įžvalga pasiekė šią įstabią dabartį ir paruošė dirvą šlovingai ateičiai. 
Jis išėjo iš Baltųjų rūmų į lauką, kur sūkuriavo snaigės. Prezidentas 
duos priesaiką, paskui vadovaus inauguracijos proga surengtam 
paradui Pensilvanijos aveniu. Čia prasidės jo kelias į šlovę. 


Deividas Džatnis su Irena ir Kambeliu apsistojo motelyje už dau- 
giau negu trisdešimt kilometrų nuo Vašingtono, nes pačioje sosti- 
nėje visi viešbučiai buvo sausakimši. Inauguracijos išvakarėse atva- 
žiavo į Vašingtoną pasižiūrėti paminklų, Baltųjų rūmų, Linkolno 

memorialo ir kitų sostinės įžymybių. Be to, Deividas pravažiavo 
parado maršrutu ir surado vietą, iš kurios bus geriausiai matyti 
kortežas. 

Iškilmių dieną jie atsikėlė auštant, papusryčiavo pakelės už- 
kandinėje, grįžo į motelį ir apsirengė geriausiais drabužiais. Irena 
kaip niekada rūpestingai susišukavo plaukus. Paskui apsimovė 
geriausius pablukusius džinsus, apsivilko raudonus marškinius, 
ant jų žalią laisvą megztinį. Deividas nebuvo jo matęs ir dabar 
spėliojo, ar Irena jį slėpė, ar nusipirko čia, Vašingtone, mat kelias 
valandas buvo išėjusi ir palikusi jam prižiūrėti Kambelį. 

Visą naktį snigo, tad žemę nuklojo baltas apdangalas. Ore 
tingiai sklandė didelės snaigės. Kalifornijoje žieminių drabužių 
nereikėjo, bet kelionei į rytus jie nusipirko striukes: skaisčiai rau- 
doną Kambeliui, Irenos žodžiais, kad lengvai jį rastų, jei pasimes 
minioje, Džatniui - praktišką mėlyną, Irenai - kreminę. Su ja mo- 
teris atrodė labai graži. Ji dar pirko megztą baltos vilnos kepuraitę 
sau ir ryškiai raudoną kepurę su bumbulu Kambeliui. Džatnis 
vaikščiodavo plika galva, nes baisiai nemėgo jokių apdangalų. 

Iki inauguracijos dar buvo likę laiko, tad jie nuėjo į laukus už 
motelio lipdyti Kambeliui besmegenio. Ireną apėmė nepaprastai 
pakili nuotaika ir ji ėmė svaidyti sniego gniūžtes į Kambelį ir 
Deividą. Vyrai kentė rimtais veidais, į ją nemėtė. Džatnis spėliojo, 
ko ji tokia linksma. Gal dėl to, kad žino pamatysianti Kenedį? 
O gal dėl sniego - jai, kalifornietei, jis turėjo atrodyti keistenybė 
ar net stebuklas. 

Kambelį sniegas apkerėjo. Jis maigė jį pirštais žiūrėdamas, kaip 
jis tirpsta ir pranyksta nuo saulės spindulių. Paskui atsargiai pra- 
dėjo griauti besmegenį - kumščiais prabadė skyles, numušė galvą. 
Džarnis su Irena atsistoję atokiau stebėjo vaiką. Irena paėmė jį už 
rankos. Šitokį artumą ji retai rodydavo. 

— Turiu tau kai ką pasakyti, — tarė ji. - Aplankiau čia, Vašing- 
tone, tokius žmones — mano draugai iš Kalifornijos buvo liepę 
juos susirasti. Tie žmonės skrenda į Indiją. Mudu su Kambeliu 
prie jų prisidėsime. Susitariau parduoti furgoną, dalį pinigų duo- 
siu tau, kad galėtum parskristi į Los Andželą. 

Deividas paleido jos plaštaką ir susikišo rankas į striukės kiše- 
nes. Dešine palietė odinį dėklą su revolveriu ir akimirką mintyse 
išvydo Ireną: ji gulėjo ant žemės, o kraujas sunkėsi į sniegą. 

Deividą suglumino tas apnikęs jį pyktis. Juk jis nusprendė 
vykti į Vašingtoną, nes turėjo menkutę viltį pamatyti Rozmari ar 
susitikti su ja, Hoku ir Gibsonu Greindžu. Pastarosiomis dienomis 
net svajojo, kad jie vėl pakvies jį pavakarieniauti drauge. Galbūt 
tada jo gyvenimas pasikeistų, jis žengtų pirmą žingsnį keliu į galią 
ir šlovę. Tai ko stebisi, kad Irena trokšta skristi į Indiją? Ji juk irgi 
nori atsidurti savo svajonių pasaulyje, nori pakeisti savo gyvenimą, 
nes jai įgriso būti tik paprasta moterimi su mažu vaiku, dirbančia 
jokių perspektyvų neturinčius darbus. Tegul sau skrenda, pamanė. 

— Nepyk, - nutraukė mintis Irena. — Aš tau net nebepatinku. 
Jeigu ne Kambelis, būtum mane palikęs. 

Ji nusišypsojo — pašaipiai, bet kartu liūdnokai. 

— "Tu teisi, — atsakė Deividas Džatnis. — Tau nederėtų imti 
vaiko drauge velniaižin kur. Tu ir čia nelabai sugebi jį prižiūrėti. 

Irena užpyko. 

— Kambelis mano vaikas. Auginsiu jį taip, kaip man patinka. 
Jei norėsiu, pasiimsiu jį į Šiaurės ašigalį, — moteris kiek patylėjusi 
kalbėjo toliau: — Tu apie tuos dalykus ničnieko neišmanai. Be to, 
pradėjai kiek keistai žiūrėti į Kambelį. 

Deividas vėl išvydo Ireną gulinčią ant sniego. Jos kraujas spal- 
vino jį čiurkšlėmis, žibsėjo raudonais taškeliais. Vis dėlto, kai pra- 
šneko, balsas buvo kuo ramiausias: 

— Ką konkrečiai turi galvoje? 

— Esi keistokas, — atsakė Irena. — Todėl iš pradžių man ir pa- 
tikai. Bet nežinau, ko iš tavęs galima tikėtis. Kartais man būna 
neramu, kai palieku Kambelį su tavim. 

— Tau būna neramu, bet vis tiek palieki su manim? — nustebo 
Džatnis. 

— Aš žinau, kad nepadarytum jam nieko bloga, — atsakė Ire- 
na. — Šiaip ar taip, pamaniau, kad mudviem su Kambeliu reikia 
atsiskirti nuo tavęs ir skristi į Indiją. 

— Prašom. 

Jie palaukė, kol vaikas baigė griauti besmegenį, tada sulipo į 
furgoną ir nuvažiavo į Vašingtoną, esantį už trisdešimt kilome- 
trų. Kai įsuko į greitkelį, apstulbo: kiek akys užmatė, kelias buvo 
sausakimšas automobilių ir autobusų. Tik po keturių valandų tas 
begalinis plieno vikšras įsirangė į sostinę. 


Inauguracijai skirtas paradas judėjo plačiomis Vašingtono gatvė- 
mis. Priekyje važiavo prezidentūros limuzinų virtinė. Ji slinko lė- 
tai, nes šen ir ten milžiniška minia nustumdavo policijos užtvaras 
ir trukdė važiuoti. Uniformuotų policininkų siena ėmė byrėti ne- 
atlaikydama milijonų į ją įsirėmusių žmonių. 

Priešais Kenedžio limuziną, apgaubtą neperšaunamo stiklo 
gaubtu, važiavo trys automobiliai, pilni Slaptosios tarnybos agen- 
tų. Važiuodamas Vašingtono gatvėmis Kenedis stovėjo tame stiklo 
gaubte ir mojo sveikinančiai miniai. Pulkeliai žmonių prasibrau- 
davo iki jo limuzino, bet juos nustumdavo atgal žiedu jį apjuosę 
apsaugininkai. Vis dėlto atrodė, kad tokie pašėlusių garbintojų 
pulkeliai prasibrauna vis arčiau limuzino ir spaudė apsaugininkus 
prie pat prezidento automobilio. 

Paskui prezidento limuziną važiavo daugiau Slaptosios tarny- 
bos agentų, ginkluotų galingais automatiniais ginklais, šalia bė- 
go daugiau apsaugininkų. Dar kitame limuzine sėdėjo Kristianas 
Kli, Odbladas Grėjus, Artūras Viksas ir Judžinas Dazis. Limuzinai 
dabar vilkte vilkosi, nes Pensilvanijos aveniu užtvindė minia ir 
trukdė kortežui judėti. Didelės snaigės didingai leidosi iš dangaus 
ir gaubė susirinkusiuosius balta mantija. 

Prezidento patarėjų automobilis visiškai sustojo. 

— Velnias! — pažiūrėjęs pro langą nusikeikė Odbladas Grėjus. — 
Prezidentas išlipo ir eina pėsčias. 

— Jeigu jis eina, mes irgi turime eiti, — tarė Judžinas Dazis. 

Grėjus pažiūrėjo į Kristianą Kli ir tarė: 

— Žiūrėk, Elena irgi lipa iš savo automobilio. Čia jau pavojin- 
ga. Krisai, turi jam neleisti. Pasinaudok ta savo veto teise. 

— Aš jos nebeturiu, — atsakė Kli. 

— Manyčiau, reikėtų sukviesti kur kas daugiau agentų, — tarė 
Viksas. 

Jie visi išlipo iš automobilio ir viena greta ėjo paskui prezi- 
dentą. 

Didžiulės snaigės vis dar sūkuriavo ore, bet Fransis Kenedis 
nejuto, kad jos nuklojo jį nuo galvos iki kojų - kaip vaikystėje ne- 
pajuto liežuviu Komunijos paplotėlio svorio. Pirmą kartą jam kilo 
noras liesti tuos jį mylinčius žmones. Eidamas grindiniu spaudė 
rankas tiems, kurie sugebėdavo prasibrauti pro policininkų užtva- 
ras ir žiedu jį juosiančius Slaptosios tarnybos agentus. Retkarčiais 
būreliui žiūrovų, iš už nugarų spaudžiamų milijonų kitų, pavyk- 
davo prasmukti ir nustumti į šalį platesniu žiedu prezidentą ap- 
juosti bandančius apsaugininkus. Fransis Kenedis nenustodamas 
žingsniuoti spaudė rankas tiems vyrams ir moterims. Jis jautė, kad 
nuo sniego šlampa plaukai, bet žvarbus oras, kaip ir garbinanti 
minia, tik įkvėpė jam jėgų. Prezidentas nejuto jokio nuovargio, jo- 
kio nepatogumo, nors dešinė ranka užtirpo ir ištino — taip dažnai 
ir taip šiurkščiai ją spaudė. Dabar Slaptosios tarnybos agentams 
teko tikrąja šio žodžio prasme plėšti labiausiai atsidavusius gerbė- 
jus nuo prezidento. Graži jauna moteris kremine striuke įnirtingai 
įsikibo jam į ranką ir Kenedžiui vos pavyko ją ištraukti. 


Deividas Džatnis prastumdė žmones, kad išsitektų su Irena. Ši 
laikė Kambelį ant rankų, antraip minia būtų jį sumindžiusi — ji 
vilnijo it vandenynas. 

Jie stovėjo ne toliau kaip už keturių šimtų metrų nuo tribūnų, 
kai pamatė prezidento limuziną. Paskui jį važiavo kiti vyriausybės 
automobiliai su svarbiais asmenimis, o toliau grumdėsi bekraš- 
tė minia — pravažiavus kortežui ji pasuks pro tribūnas. Deividas 
mintyse apskaičiavo, kad prezidento limuziną nuo jo dabar skiria 
atstumas, kiek didesnis už futbolo aikštės ilgį. Tuomet jis pastebė- 
jo, kad kai kur minia, stovinti abiejose aveniu pusėse, prasiveržė 
pro užtvaras ir privertė kortežą sustoti. 

— Jis išlipa! — suspigo Irena. — Jis eina! Dieve, turiu jį paliesti! 


KETVIRTASIS KENEDIS + 405 


Moteris perdavė Kambelį Džatniui į rankas ir bandė pras- 
mukti pro užtvarą, bet vienas iš uniformuotų policininkų ją 
sustabdė. Jai pavyko prasibrauti pro policininkų vorą, bet tada 
sulaikė žiedu prezidentą supantys Slaptosios tarnybos agentai. 
Kvaiša, į ją žiūrėdamas pamanė Deividas. Jai nereikėjo paleisti 
Kambelio iš rankų. Agentai būtų pamanę, kad ji nekelia jokio 
pavojaus, ir ji būtų prasmukusi, kol tie būtų stūmę tolyn kitus 
žioplius. Deividas pamatė, kaip ją nubloškia atgal prie šaligatvio, 
bet tada nauja žmonių banga nunešė prie kortežo ir jai bei dar 
keliems pavyko prasisprausti prie prezidento ir paspausti jam ran- 
ką. Moteris net pabučiavo jam į skruostą, bet tada ją šiurkščiai 
nustūmė į šalį. 

Deividas suprato, kad Irena nieku gyvu nebejįstengs grįžti prie 
jo ir Kambelio. Ji virto mažyčiu taškeliu žmonių knibždėlyne, 
grasinančiame užlieti visą platų prospektą. Vis daugiau žmonių 
spaudė uniformuotų policininkų vorą, vis daugiau nusigavo iki 
Slaptosios tarnybos agentų žiedų. Abi užtvaros ėmė trūkinėti. 
Kambelis pradėjo verkti, tad Džatnis įsikišo ranką į striukės kišenę 
norėdamas ištraukti šokoladuką — jų visados turėdavo mažyliui. 

Tada Deividas Džatnis pajuto, kad kūną užlieja šiluma. Jis 
prisiminė pastarąsias dienas Vašingtone, gausybę statinių, skirtų 
valstybės galiai įamžinti: marmurines Aukščiausiojo Teismo kolo- 
nas, paminklus, didingus, prabangius fasadus — nesugriaunamus, 
nepajudinamus. Prisiminė prašmatnų Hoko kabinetą, saugomą 
sekretorių ir mormonų bažnyčias Jutoje, laiminamas ypatingų, 
vien tik jų tikėjimui sugalvotų angelų. Visi tie dalykai buvo skirti 
tam, kad įtvirtintų saujelės žmonių viršenybę prieš visus kitus. 
Tam, kad paprasti žmogeliai, tokie kaip jis, žinotų savo vietą ir visą 
meilę atiduotų tai saujelei išrinktųjų. Prezidentai, guru, mormo- 
nų seniūnai statydinosi tuos bauginančius rūmus tam, kad siena 
atsitvertų nuo visų žmonių. Puikiai suprasdami, kaip paprastieji 
jiems pavydi, šitaip dar ir apsisaugojo nuo neapykantos. Džatnis 
prisiminė savo įspūdingą pergalę per prezidento „medžioklę“ uni- 
versitete. Tada vienintelį kartą savo gyvenime jis tapo didvyriu. 
Vaikinas patapšnojo per petį Kambeliui, kad šis nustotų verkęs. 

Kišenėje po šaltu revolverio plienu užčiuopė šokoladuką ir padavė 
vaikui, paskui nepaleisdamas jo iš rankų nulipo nuo šaligatvio ir 
nėrė po aptvaru. 


Deividą Džatnį apėmė nuostaba, paskui didžiulis džiaugsmas. Vis- 
kas eisis kaip per sviestą! Vis daugiau žiūrovų prasibrovė pro uni- 
formuotų policininkų vorą, vis daugiau prasiveržė pro Slaptosios 
tarnybos agentų žiedą ir spaudė ranką prezidentui. Abi šios gyvos 
užtvaros nebelaikė, tad prasibrovusieji žingsniavo šalia Kenedžio 
ir mojo rankomis rodydami jam savo atsidavimą. Džatnis tekinas 
pasileido link artėjančio prezidento, nešamas užtvaras pralaužusios 
žiūrovų bangos. Jis atsidūrė šalia besistengiančių nieko prie prezi- 
dento neprileisti Slaptosios tarnybos agentų, bet dabar jų buvo per 
mažai. Vaikinui dingtelėjo piktdžiugiška mintis, kad jie nekreipia 
į jį dėmesio. Paėmęs Kambelį kaire ranka, dešinę įkišo į striukės 
kišenę, sugraibė odinį dėklą ir uždėjo pirštą ant gaiduko. Tą aki- 
mirką agentų užtvara sutrūkinėjo ir jis nusigavo į stebuklingojo 
žiedo vidurį. Vos už trijų metrų pamatė Fransį Kenedį, spaudžiantį 
ranką netveriančiam džiaugsmu paaugliui. Kenedis atrodė labai 
lieknas ir aukštas, tik vyresnis negu televizoriaus ekrane. Nepa- 
leisdamas Kambelio iš rankų Džatnis žengtelėjo link Kenedžio. 

Tą akimirką kelią jam pastojo labai gražus juodaodis ištiesta 
ranka. Džatniui dingtelėjo šiurpi mintis: vyras pamatė, kad jis 
laiko kišenėje ginklą ir reikalauja jį atiduoti. Paskui prisiminė tą 
žmogų kažkur matęs ir suprato, kad jis tik nori pasisveikinti. Juo- 
du pažvelgė vienas į kitą, paskui Džatnis nuleido akis į atkištą 
juodą ranką, tada vėl į besišypsantį juodą veidą. Staiga negro akys 
įtariai suspindo ir jis atitraukė plaštaką. Sukaupęs visą iš įtampos 
trūkčiojančių raumenų jėgą Džatnis metė Kambelį juodaodžiui ir 
išsitraukė iš kišenės revolverį. 

Tą akimirką, kai jųdviejų žvilgsniai susitiko, Odbladas Grėjus 
suprato, kad nutiks kažkas siaubinga. Jis negaudė berniuko ir šis 
nukrito ant grindinio. Grėjus greitai žengtelėjo priešais iš lėto besi- 
artinantį Fransį Kenedį ir uždengė jį kūnu. Tada pamatė revolverį. 

Kristianas Kli kiek atsilikęs nuo prezidento ėjo jam iš dešinės. 
Dabar jis mobiliuoju telefonu kvietė daugiau Slaptosios tarny- 
bos agentų, kad šie padėtų išvaikyti prezidentui kelią pastojusius 
žmones. Jis matė, kaip vyras su berniuku ant rankų prisiartina 
prie Kenedžio apsaugininkų žiedo, paskui akimirką aiškiai išvydo 
vyro veidą. 

Jam pasirodė, kad mato kažkokį neaiškų košmarą ir negalėjo 
patikėti, jog viskas vyksta iš tikrųjų. Veidas, kurį per pastaruosius 
devynis mėnesius jis taip dažnai matydavo kompiuterio ekrane, 
veidas žmogaus, kurio gyvenimą jis sekė skaitydamas kompiuteriu 
gaunamus seklių pranešimus, iš virtualiosios erdvės staiga persi- 
kėlė į tikrovę. 

Dabar šis veidas neatrodė nerūpestingas kaip seklių nuotrau- 
kose, veikiau kupinas pakilių jausmų. Ir Kristianas Kli nusistebė- 
jo, kaip gražūs bruožai galėjo virsti tokiais šlykščiais — atrodė, tarsi 
žiūrėtų į vaikiną pro vaizdą iškreipiantį stiklą. 

Kli jau sparčiai artinosi prie Džatnio vis dar negalėdamas pati- 
kėti tuo, ką mato, stengdamasis įtikinti save, kad čia tik košmaras, 
kai pamatė Grėjų ištiesiant ranką. Kli pajuto neapsakomą palen- 
gvėjimą: tas žmogus negali būti Džartnis, čia tik vyrukas, laikantis 
savo vaiką, bandantis paliesti šią iškilią asmenybę ir šitaip patekti 
į istoriją. 

Bet tada pamatė, kad vyriškis meta berniuką raudona striuke 
ir megzta kepure, išvydo revolverį Džatnio rankoje ir krintantį 
Grėjų. 

Staiga Kristianą Kli apėmė siaubas suvokus, koks baisus nusi- 
kaltimas tuoj įvyks, ir jis puolė prie Džatnio. Antra kulka pataikė 
jam į galvą. Ji pramušė gomurį ir Kristianas ėmė springti krauju, 
pajuto veriantį skausmą kairėje akyje. Kli susmuko, nors sąmonės 
neprarado. Bandė šaukti, bet burna buvo pilna dantų nuolaužų ir 
mėsos gabalų. Jį persmelkė baisus netekties ir bejėgiškumo jaus- 
mas. Paskutinėse išdraskytų smegenų ląstelėse šmėstelėjo mintis 
apie Fransį Kenedį. Jis norėjo perspėti prezidentą, kad jam gresia 
mirtis, ir paprašyti atleidimo. Tada Kristiano smegenys užgeso ir 
galva su tuščia akiduobe nusviro ant purios sniego pagalvės. 

Tą pačią akimirką Fransis Kenedis atsisuko tiesiai į Deividą 
Džatnį. Jis matė, kad pargriuvo Odbladas Grėjus, paskui Kristia- 
nas. Tuomet visi jo košmarai, visi kitų nužudytų jo giminių pri- 
siminimai, visi piktos lemties siaubai virto kūną paralyžiuojančia 
nuostaba ir susitaikymu su neišvengiamybe. Fransis pajuto, kad 
sudreba visas pasaulis, nes tą sekundės dalį jo smegenis pervėrė 
plieno kulka. Prezidentas krito. 

Deividas Džatnis negalėjo patikėti, kad visa tai išties atsitiko. 
Juodaodis gulėjo nejudėdamas, šalia baltasis. Jungtinių Amerikos 
Valstijų prezidentas sumostagavo rankomis ir bežiūrint sukniubo 
ant kelių. Deividas Džatnis šaudė toliau. Rankos plėšė jam iš rankų 
pistoletą, draskė jo kūną. Vaikinas bandė bėgti, bet pasisukęs pama- 
tė, kad didžiausias pulkas žmonių atsirita į jį lyg milžiniška banga 
ir tiesiasi nesuskaičiuojama daugybė rankų. Veidas paplūdo krauju, 
pajuto, kad nuplėšia ausį ir pamatė ją vienoje iš tos gausybės rankų. 
Staiga kažkas nutiko jo akims, nes nieko nebematė. Vieną akimirką 
visą kūną pervėrė aštrus skausmas, paskui nebejuto nieko. 

Televizijos operatorius su kamera ant peties viską nufilmavo 
pasauliui. Kai Džatnis išsitraukė revolverį, operatorius žengė kelis 
žingsnius atatupstas, kad objektyvas aprėptų visus. Kamera užfik- 
savo, kaip Deividas Džatnis pakelia ginklą, kaip Odbladas Grėjus 
uždengia kūnu prezidentą, paskui sukniumba, kaip kulka pataiko 
Kristianui Kli į galvą ir jis parkrinta. Operatorius nutilmavo ir 
kaip Fransis Kenedis atsisuka į žudiką, šis iššauna ir preziden- 
tui galvą perskrodžia kulka. Televizijos žiūrovai visame pasaulyje 
pamatė, kokiu rūsčiu, ryžtingu žvilgsniu Džatnis palydi krintan- 
tį Fransį Kenedį ir kaip tą šiurpią akimirką sustingsta Slaptosios 
tarnybos agentai — šoko apimti jie nesugebėjo žaibiškai sureaguoti 
į žudiko veiksmus, nors buvo puikiai to išmokyti. Operatorius 
užfiksavo, kad Džatnis bando bėgti, bet jį užgriūva minia. Jis tik 
nenufilmavo paskutinio epizodo ir dėl to gailėsis visą gyvenimą — 
kaip žmonės sudrasko Deividą Džatnį į gabalus. 

Virš miesto, atsimušusi nuo marmurinių pastatų ir paminklų 
šio pasaulio galingiesiems, nuaidėjo garsi aimana milijonų garbin- 
tojų — jų svajonė sudužo į šipulius. 

PREZIDENTĖ ELENA DiuUPREI surengė Orakulo šimtojo gim- 
tadienio pokylį Baltuosiuose rūmuose Verbų sekmadienį, praėjus 
trim mėnesiams po Fransio Kenedžio žūties. 

Apsirengusi taip, kad nekristų į akis jos grožis, stovėjo Rožių 
sode ir nužiūrinėjo svečius. Tarp jų buvo ir ankstesnės Kenedžio 
administracijos narių. Judžinas Dazis šnekučiavosi su Elizabeta 
Stoun ir Selu Troika. 

Ji jau pranešė Judžinui Daziui, kad kitą mėnesį bus atleistas. 
Tas žmogus niekada nepatiko Elenai Diuprei. Visai ne todėl, kad 
turėjo jauną meilužę ir jau bandė apsukti galvą Elizabetai Stoun. 

Prezidentė Diuprei priėmė Elizabetą Stoun į savo patarėjus. 
Aišku, kartu teko priimti ir Selą Troiką. Bet Elizabeta jai buvo 
labai reikalinga. Mat ši nepaprastai energinga moteris, puiki admi- 
nistratorė išmanė politines realijas ir neslėpė feministinių pažiūrų. 
Selas Troika irgi buvo ne iš kelmo spirtas. Jis gerai žinojo Kongre- 
so gudrybes, tad, nors protu nusileido Elizabetai Stoun ir, Diuprei 
nuomone, net jai pačiai, jo klasta galėjo labai praversti. 

Davusi priesaiką Elena Diuprei surinko informaciją iš Kene- 
džio patarėjų ir kitų administracijos darbuotojų. Ji įdėmiai per- 
skaitė projektus įstatymų, kuriuos svarstys naujai išrinktas Kon- 
gresas. Moteris liepė pateikti jai visus slaptus aplinkraščius, visus 
planus su visomis smulkmenomis, tarp jų ir dėl jau viešai smer- 
kiamų priverstinio darbo stovyklų Aliaskoje. 

Po mėnesio ji pasibaisėjo pamačiusi, kad Fransis Kenedis būtų 
tapęs pirmu diktatoriumi Amerikos istorijoje, nors siekė kuo kilniau- 
sio tikslo — padaryti Jungtinių Valstijų žmonių gyvenimą geresnį. 

Stovėdama Rožių sode pro tik pradedančius sprogti medžius 
prezidentė Diuprei tolumoje matė Linkolno memorialą ir baltą 
Vašingtono obeliską, didingus Amerikos sostinės simbolius. Čia, 
sode, susirinko visų Amerikos politinių jėgų atstovai, visi gavo jos 
kvietimus. Ji susitaikė su Kenedžio administracijos priešais. 

Tarp svečių buvo Luisas Inčas. Šį žmogų Elena niekino, bet 
jai reikės jo pagalbos. Čia dar galėjai pamatyti Džordžą Grinvelą, 
Martiną Mattordą, Bertą Odiką ir Lorensą Salentainą — gėdingojo 
Sokrato klubo grietinėlę. Jai reikės susitaikyti su jais visais, todėl ir 
pasikvietė į Baltuosius rūmus švęsti Orakulo šimtojo gimtadienio. 
Diuprei bent jau suteiks jiems galimybę prisidėti kuriant naują 
Ameriką — Kenedis jos nedavė. 

Ber Elena Diuprei žinojo: naujos Amerikos nesukursi, jei visos 
pusės nedarys nuolaidų. Ji dar žinojo, kad po kelerių metų bus 
išrinktas konservatyvesnis Kongresas. Ji negalėjo tikėtis įtikinti 
liaudį, kaip tai mokėjo charizmatiškasis Kenedis, juolab kad jam 
padėjo ir romantiška šeimos bei jo paties istorija. 

Prezidentė pamatė, kad daktaras Zedas Anakonė sėdi šalia 
Orakulo vežimėlio — tikriausiai kalbina senuką paaukoti savo sme- 
genis mokslui. Daktaras Anakonė irgi kėlė jai rūpesčių. Jo smege- 
nų skenavimo tyrimas naudojant cheminius preparatus jau buvo 
aptariamas įvairiuose moksliniuose straipsniuose. Diuprei nuo pat 
pradžių matė ne vien tyrimo pranašumus, bet ir slypinčius pavo- 
jus. Ji manė, kad tuos dalykus būtina nuodugniai apmąstyti niekur 
neskubant, per ilgą laiką. Mat valdžia, turinti galimybę neginčija- 
mai išsiaiškinti tiesą, gali kelti didžiulį pavojų. Tiesa, toks tyrimas 
padėtų išspręsti nusikalstamumo ir politinės korupcijos problemas. 
Kita vertus, jis padėtų pertvarkyti teisinę visuomenės sanklodą. 
"Tačiau tiesa ne visada būna paprasta. Yra tokių tiesų, kurios išaiš- 
kintos sugriautų status guo. Be to, tam tikrais istorijos momentais 
tiesa gali sustabdyti evoliucinę pažangą. Ir kaip turi jaustis žmonės, 
žinantys, kad gali iškilti į aikštę kai kurios tiesos apie juos? 


KETVIRTASIS KENEDIS + 4II 


Ji metė žvilgsnį į Rožių sodo kampą, kur Odbladas Grėjus 
gyvai šnekučiavosi su Artūru Viksu, sėdėdami pintuose krėsluose. 
Grėjus dabar kasdien lankėsi pas psichiatrą, nes jį kamavo depresi- 
ja. Psichiatras paaiškino Grėjui, kad po pastarojo meto įvykių visai 
nenuostabu išgyventi depresiją. Tai kokių velnių jam vaikščioti 
pas psichiatrą?! 

Dabar Rožių sode visų dėmesys nukrypo į Orakulą. Jam atnešė 
didžiulį, sulig stalu, tortą. Jo viršuje glajumi buvo pavaizduota Ame- 
rikos vėliava. Televizijos kameros parodė visai šaliai, kaip Orakulas 
užpučia šimtą žvakučių. Jam padėjo prezidentė Diuprei, Odbladas 
Grėjus, Judžinas Dazis, Artūras Viksas ir Sokrato klubo nariai. 

Orakulas suvalgė gabaliuką torto ir leido paimti iš jo interviu 
Kasandrai Čat. Šiai pavyko pasiekti šį sunkiai įgyvendinamą tikslą 
padedant Lorensui Salentainui. Įžangines interviu frazes Kasandra 
susakė į mikrofoną, kol buvo pučiamos žvakutės. 

— Kaip jaučiasi žmogus, sulaukęs šimto metų? — paklausė ji. 

Orakulas piktai į ją dėbtelėjo. Tą akimirką jis atrodė toks rūs- 
tus, kad Kasandra mintyse apsidžiaugė, jog laida netransliuojama 
tiesiogiai, o bus rodoma vakare. Dieve, koks bjaurus žmogus - vi- 
sas veidas išmargintas rudų dėmių, į žvynus panaši oda žvilga lyg 
rando audinys, lūpų beveik nematyti. Kasandrai dingtelėjo, kad 
jis neprigirdi, todėl pakartojo: 

— Kaip jaučiasi žmogus, sulaukęs šimto metų? 

Orakulas nusišypsojo ir veido oda suaižėjo į tūkstančius 
raukšlių. 

— Kokias supistas nesąmones čia paistai?! Gal su protu susipy- 
kai? — atšovė jis. 

Senis pamatė savo veidą viename iš televizorių ir jam ko ne- 
plyšo širdis. Staiga šitas gimtadienio pobūvis apkarto. 

— Kur Kristianas? — žvelgdamas tiesiai į kamerą paklausė jis. 


Prezidentė Elena Diuprei sėdėjo prie Orakulo vežimėlio ir laikė 
senuką už rankos. Orakulas miegojo labai jautriu mirties laukian- 
čių senių miegu. Pobūvis Rožių sode tęsėsi be jo. 

Elena prisiminė, kaip jaunystėje buvo viena iš Orakulo prote- 
žė. Tada ji nepaprastai juo žavėjosi. Jis buvo guvaus proto, tryško 
sąmoju, tiesiog užkrėsdavo aplinkinius gera nuotaika ir gyvenimo 
džiaugsmu — visų šitų savybių jai stigo. 

Argi svarbu, kad jis visuomet stengdavosi užmegzti intymius 
santykius su moterimis? Elena prisiminė, kaip prieš daugelį me- 
tų Orakulas ją įskaudino, kai vietoj draugystės ėmė rodyti norą 
įsitempti ją į lovą. Ji perbraukė pirštais per šiurkščią sunykusios 
senuko rankos odą. Ji pasirinko kelią, vedantį į valdžią, nors dau- 
gelis moterų ėjo keliu į meilę. Gal meilės pergalės saldesnės? 

Elena Diuprei mąstė apie savo ir Amerikos lemtį. Ją vis dar 
stebino, kad po visų šiurpių praėjusių dvylikos mėnesių įvykių 
šalyje įsivyravo tokia ramybė. Tiesa, iš dalies už tai reikėjo dėkoti 
jai. Jos gabumai ir protas padėjo užgesinti visas valstijas apėmusį 
gaisrą. Vis dėlto... 

Ji raudojo, kai buvo nužudytas Kenedis — tam tikra prasme 
jinai jį mylėjo. Mylėjo tą tragedija dvelkiantį gražių bruožų veidą. 
Mylėjo Fransį už idealizmą, už geresnės Amerikos viziją. Mylėjo 
už dorą, tyrumą ir nesavanaudiškumą, už tai, kad jo nedomino 
materialinės gėrybės. Vis dėlto ji suprato, kad Kenedis - pavojin- 
gas Žmogus. 

Elena Diuprei suvokė, koks pavojus kils, jeigu ji, kaip nese- 
niai Kenedis, įtikės niekados neklystanti. Ji neabejojo, kad ant 
pražūties slenksčio stovinti žmonija gali spręsti savo problemas 
ne konfliktais, bet tik begaline kantrybe. Ji darys visa, ką gali, ir 
stengsis nejausti jokios neapykantos priešams. 

Tą akimirką Orakulas atsimerkė ir nusišypsojo, paskui paspau- 
dė jai ranką ir prašneko — taip tyliai, kad jai teko prikišti galvą prie 
pat tos raukšlėtos burnos. 

— Nesijaudink, — tarė Orakulas, — tu būsi puiki prezidentė. 

Tą akimirką Elena Diuprei vos neapsiverkė kaip pagirtas 
vaikas, akinamas padaryti tai, ko nesiryžta imtis, nes baiminasi 
nesėkmės. Ji apsidairė po Rožių sodą. Čia susirinko įtakingiausi 
Amerikos vyrai ir moterys. Iš daugumos ji gali tikėtis pagalbos, 
kai kurių turės saugotis, bet labiausiai turės saugotis pati savęs. 

Ji vėl pagalvojo apie Fransį Kenedį. Dabar jis guli šalia dviejų 
garsiųjų savo dėdžių, toks pat mylimas, kaip kadaise jie. Ir ša- 
lia dukters. Ką gi, pamanė Elena Diuprei, aš įkūnysiu geriausias 
Fransio savybes ir paversiu tikrove visus gražiausius jo ketinimus. 
Paskui, gniauždama Orakului ranką, ji mąstė apie tai, kad blo- 
gis niekada nesimaskuoja, o štai gėris kartais įgauna pavojingą 
pavidalą. 

Išrinktas į prezidentus Fransis Ksaveras Kenedis daugiausia turi dėkoti savo 
garsiesiems giminaičiams Džonui Ficdžeraldui ir Robertui. Jis toks pat gražus 

Teroristai sugalvoja žvėrišką sąmokslą ir Kenedžio dukra tampa įnagiu jų 
rankose. Kenedis, kuriam prisiminimai, kaip buvo nužudyti dėdės, neduoda 
ramybės lyg kokia manija, sukaupia visą galią ir duoda teroristams atkirtį — su- 
rengia visą virtinę smurto aktų. Vienas sukrečiantis įvykis veja kitą. Artimiausi 

PREZIDENTŲ DINASTIJA. ARABŲ TERORISTŲ IŠPUOLIS. 
GRĖSMĖ DEMOKRATIJAI. 


Fransis Ksaveras Kenedis - JAV prezidentas, vyras, tėvas, žmogus. Tik kas 
turėtų eiti pirma? Kaip tai suderina pats Fransis ir kokį jį mato dukra, žmo- 
na, patarėjai, viceprezidentė, Sokrato klubo nariai, Šerhabeno sultonas ir te- 
roristai? Kas taip sujaukia žmogui protą: įsitikinimai, tikėjimas, ištaigingas 
ar skurdus gyvenimas, kad pasiryžtama nužudyti popiežių ir pagrobti JAV 
prezidento dukrą? Kenedis nieko negalėjo pakeisti, kai merdėjo žmona, bet 
nesileis nugalimas kažkokio mirtingojo. Vargas jo priešams ir visiems šio 


pasaulio nedorėliams! 


„Ketvirtajame Kenedyje rasi viską, ko tikiesi iš trilerio.“ 
The Washington Post 


„Užburiantis politinis trileris, be galo gilus, kupinas baimę keliančios ne- 
žinomybės.“ 


Boston Sunday Herald 


„Veiksmas rutuliojasi žaibiškai. Skaityti - vienas malonumas...“ 


Los Angeles Times 


Mario Puzo (1920-1999) gimė Niujorke, dalyvavo Antrajame pasaulinia- 
me kare, mokėsi Kolumbijos universitete. Po romanų „Mama Liučija“ (liet. 
2009) ir „Tamsos arena“ (liet.1995) sukūrė „Krikštatėvį (liet. 1991), kuris jį 
"išgarsino visame pasaulyje ir pagal kurį jis parašė visų to paties pavadinimo 
F. Coppollos filmo dalių scenarijus. Filmų trilogija apdovanota 9 „Oskarais“. 
Rašytojas mirė 1999 m. savo namuose Long Ailende, vos baigęs rašyti ro- 
maną „Omerta (liet. 2005). Po mirties dar išleistas jo viso gyvenimo veika- 


las - romanas „Seima“ (liet. 2004), kurio paskutinį skyrių parašė žmona. 

